༄༅། །སྡོམ་གསུམ་གྱི་རྒྱན་ཅེས་བྱ་བའི་བསྟན་བཅོས་ཀྱི་མཆན་འགྲེལ་པད་དཀར་ཞལ་ལུང་བཞུགས་སོ། །

༄༅། །ན་མོ་ལོ་ཀེ་ཤྭ་ར་པུནྜ་རི་ཀ་ཡེ། རྒྱལ་དབང་ཀུན་མཁྱེན་བུ་རམ་ཤིང་པའི་ཐུགས་རྗེ་ཉི་མ་ལས་བྱུང་བའི། །ཞི་བ་ཆགས་བྲལ་ཐེག་གསུམ་དམ་ཆོས་འགོག་པ་མེད་པའི་འཛུམ་ཟེར་གྱིས། །རིགས་ཅན་གསུམ་གྱི་སྐྱེད་ཚལ་མ་ལུས་ཅིག་ཅར་བཞད་པའི་གཉེན་དེ་ཡིས། །དེང་འདིར་བདག་བློའི་པདྨོ་སྐྱོངས་ལ་སྣང་བ་དམ་པའི་མཆོག་སྦྱིན་མཛོད། །རྒྱལ་བསྟན་ལུང་དང་རྟོགས་པའི་བདག་ཉིད་ཡོངས་སུ་གསལ་མཛད་འཛམ་གླིང་རྒྱན། །མཆོག་གཟིགས་གཉིས་སོགས་པཎ་གྲུབ་ཚོགས་དང་གངས་རིའི་ཁྲོད་དུ་བྱོན་པ་ཡི། །སྒྲུབ་བརྒྱུད་ཤིང་རྟ་ཆེན་པོ་བརྒྱད་སོགས་རྣམ་མང་གྲུབ་མཐའི་ལམ་སྲོལ་མཁན། །རིས་མེད་སྐྱེས་མཆོག་ཚད་མར་གྱུར་ལ་ཡིད་ཆེས་གུས་པས་འདུད། །ཁྱད་པར་རྒྱལ་བའི་༼༡༽ལུང་གིས་ལྕི་བ་མཉམ་མེད་དྭགས་པོ་དཀར་བརྒྱུད་ཀྱི། །རིང་ལུགས་སྙིང་པོ་དཔལ་ལྡན་འབྲུག་པའི་བསྟན་པ་མཛེས་པའི་རྒྱན་གྱུར་པ། །གངས་ཅན་མཁས་གྲུབ་ཡོངས་ཀྱིས་བསྔགས་འོས་ཀུན་གཟིགས་པུནྜ་རི་ཀ་དེས། །དེ་རིང་བདག་གི་ཡིད་མཚོར་རོལ་ལ་ལེགས་པར་བཤད་པའི་བློ་གྲོས་སྩོལ། །གང་དེས་ལེགས་བཤད་སྡོམ་པ་གསུམ་གྱི་རྒྱན། །རྒྱ་ཆེར་འགྲེལ་བའི་ལུང་བཞིན་མདོར་བསྡུས་པའི། །མཆན་འགྲེལ་པད་དཀར་ཞལ་གྱི་དྲི་འཐུལ་གྱིས། །བློ་ལྡན་བུང་བའི་ཚོགས་རྣམས་འདིར་འདུས་ཤིག །དེ་ཡང་བདག་ཅག་གི་སྟོན་པ་ཐབས་མཁས་ལ་ཐུགས་རྗེ་དང་ལྡན་པ་མཉམ་མེད་ཐུབ་པའི་དབང་པོ་དེ་ཉིད་ཀྱིས་གདུལ་བྱའི་ཁམས་དབང་བསམ་པའི་བྱེ་བྲག་དང་མཐུན་པར་ཆོས་ཀྱི་སྒོ་དང་ཐེག་པའི་རྣམ་གྲངས་ཇི་སྙེད་ཅིག་གསུངས་པ་ཐམས་ཅད་མདོར་བསྡུ་ན་ཐེག་པ་ཆེ་ཆུང་གཉིས་སུ་འདུ་ཞིང༌། ཐེག་ཆེན་ལའང་རྒྱུ་དང་འབྲས་བུས་དབྱེ་བས་ལམ་གྱི་རིམ་པ་ཐམས་ཅད་མདོ་སྡེ་སྣོད་གསུམ་དང་སྔགས་རྒྱུད་སྡེ་བཞིར་འདུ་ལ། མདོ་སྔགས་ལམ་གྱི་བསྟན་བྱ་མ་ལུས་པའང་སྡོམ་པ་གསུམ་དུ་འདུས་པས། དེ་ཡང་གང་ཟག་གཅིག་གིས་སྡོམ་གསུམ་རྒྱུད་ལྡན་དུ་ཉམས་སུ་ལེན་པའི་ལམ་ཚང་ལ་མ་ནོར་བར་གཟིགས་ནས། ཕྱག་ན་པདྨོ་ངུར་སྨྲིག་གར་གྱིས་རྣམ་པར་རོལ་བ་ཐམས་ཅད་མཁྱེན་པ་མི་ཕམ་པདྨ་དཀར་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་གྲགས་པའི་བ་དན་སྲིད་པའི་རྩེ་མོར་གཡོ་བ་གང་དེའི་ཞབས་ཀྱིས་མཛད་པའི་**མདོ་སྔགས་ལམ་གྱི་སྙིང་པོ་སྡོམ་པ་གསུམ་གྱི་རྒྱན་ཅེས་བྱ་བའི་བསྟན་བཅོས་འདི་འཆད་པར་བྱེད་པ་ལ་བསྡུས་པའི་དོན་གསུམ། ཐོག་མར་བཤད་པ་ལ་འཇུག་པའི་ཡན་ལག །བར་དུ་བཤད་བྱ་གཞུང་གི་དོན། ཐ་མར་བཤད་པ་མཐར་ཕྱིན་གྱི་བྱ་བའོ། །དང་པོ་ལ་གཉིས། མཚན་དོན་བཤད་པ་དང༌། ཡན་ལག་དངོས་བཤད་པའོ། །དང་པོ་ནི།**

དེ་ལ་སྡོམ་པ་ཞེས་བྱ་བ་ཕྱི་ནང་གི་འཛིན་སྟངས་ཉེས་པ་སྤྱོད་པ་ཆ་དང་བཅས་པ་སྡོམ་པའི་མཚན་ཉིད་ཅན་ཏེ། བསྡམ་བྱ་ཚེ་འདི་ལ་ཞེན་པ་དང༌། བདག་དོན་ལ་ཞེན་པ་དང༌། ཐ་མལ་དུ་ཞེན་པ་སྟེ་གསུམ་པོ་རིམ་པ་བཞིན། སྡོམ་བྱེད་ངེས་འབྱུང་གི་ཞེན་ལོག །གཞན་ཕན་གྱི་ལྷག་བསམ། རང་བཞིན་ཡོངས་ཤེས་ཀྱི་དག་སྣང་སྟེ་དེ་གསུམ་དུ་མདོ་སྔགས་ཉམས་ལེན་གྱི་གནད་བསྡུས་ཤིང་དེ་ལས་མི་འདའ་བའི་འགག་བསྡམས་པས་ན་སྡོམ་པའོ། །གསུམ་ཞེས་པ་སྟོན་པས་བཅས་པའི་ཁྲིམས་ནི་རྣམ་པ་གསུམ་སྟེ། ཕྱི་སོ་ཐར། ནང་བྱང་སེམས། གསང་བ་རིག་པ་འཛིན་པའི་སྡོམ་པ་སྟེ་དེ་གསུམ་དུ་བསྟན་པ་དམ་པའི་ཆོས་ཀྱི་ལུས་ཡོངས་སུ་རྫོགས་༼༢༽པར་བསྟན་པ་ནི་བསྟན་བཅོས་འདིའི་ལུས་རྣམ་པར་གཞག་པའོ། །གྱི་ནི་ཡན་ལག་དང་ཡན་ལག་ཅན་འབྲེལ་བའི་ཚིག་གོ། །རྒྱན་ཅེས་པ་འདྲ་འགྲེལ་གང་རུང་གི་སྒོ་ནས་འདོགས་ཚུལ་མང་ཡང་འདིར་ཡན་ལག་གི་ལུས་མཛེས་པར་བྱེད་པས་མཛེས་བྱེད་ཀྱི་རྒྱན་ཏེ། དེ་ལ་བསླབ་པར་བྱ་བའི་ཆོས་རྣམས་དང༌། བསླབ་པ་ཡོངས་སུ་སྦྱོང་བའི་ཚུལ་རྣམས་ཀྱིས་ལུས་དེ་མཛེས་པར་བྱེད་པའི་ཕྱིར་དང༌། ལུས་དང་རྒྱན་དེ་དག་འདིར་བརྗོད་བྱ་བྱས་པའི་ཕྱིར། རྗོད་བྱེད་ཚིག་གི་ཚོགས་ལ་ཡང་འདུལ་བ་ཀུན་ལས་བཏུས་པ་སྡོམ་པ་གསུམ་གྱི་རྒྱན་ཅེས་བརྗོད་བྱ་རྗོད་བྱེད་གཉིས་ཀའི་སྒོ་ནས་མཚན་བཏགས་པའོ། །ཅེས་བྱ་བ་ནི་མཚན་དེ་སྐད་ཅེས་བྱ་བའོ་ཞེས་པའི་དོན་ནོ། །བསྟན་བཅོས་ནི་ཤཱསྟྲ་ཞེས་པའི་སྒྲ་དོན་འཆོས་སྐྱོབ་ཀྱི་ཡོན་ཏན་གཉིས་ལ་འཇུག་སྟེ། རྣམ་བཤད་རིག་པ་ལས། ཉོན་མོངས་དགྲ་རྣམས་མ་ལུས་འཆོས་པ་དང༌། །ངན་འགྲོ་སྲིད་ལས་སྐྱོབ་པ་གང་ཡིན་པ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་གསུངས་པ་ལྟར། བསྟན་པ་དམ་པའི་ཆོས་ནི་རང་རྒྱུད་ངན་པ་བཅོས་པའི་ཐབས་སུ་གྱུར་པས་ན་བསྟན་བཅོས་ཏེ། དེས་རྒྱུ་ཉོན་མོངས་པ་སྤངས་ཤིང༌། འབྲས་བུ་སྲིད་པའི་སྡུག་བསྔལ་ལས་སྐྱོབ་པར་བྱེད་པའི་ཕྱིར་རོ། །བཞུགས་སོ་ཞེས་པ་དཔེར་ན་མིང་དེ་སྐད་ཅེས་བྱ་བའི་གང་ཟག་དེ་ཁང་བཟང་འདི་ནང་ཡོད་དོ་ཟེར་བ་ལྟར། མཚན་དེ་སྐད་ཅེས་བྱ་བའི་བསྟན་བཅོས་དེ་ཆོས་ཚན་འདི་ནང་བཞུགས་སོ་ཞེས་རྟེན་དང་བརྟེན་པ་མཛུབ་ཚུགས་སུ་བརྡ་སྤྲོད་པའི་དོན་ནོ། །དགོས་པ་ནི་དབང་པོ་རབ་ཀྱིས་མཚན་དོན་མཐོང་བ་ཙམ་གྱིས་གཞུང་དོན་བདེ་བླག་ཏུ་རྟོགས་པ་དང༌། འབྲིང་གིས་ཕྱོགས་གང་དུ་གཏོགས་པ་དང༌། ཐ་མས་ཀྱང་མིང་དོན་ལ་མི་རྨོངས་པར་ངོ་ཤེས་པ་དང་གླེགས་བམ་བཙལ་སླ་བའི་ཆེད་དུའོ། །

**གཉིས་པ་ལ་གཉིས། མཆོད་པར་བརྗོད་པ་དང༌། བརྩམ་པར་དམ་བཅའ་བའོ། །དང་པོ་ལ་གཉིས། སྤྱིར་ལྷག་པའི་ལྷ་ལ་མཆོད་པར་བརྗོད་པ་དང༌། ཁྱད་པར་རིང་ལུགས་དྲི་མ་མེད་པ་ལ་མཆོད་པར་བརྗོད་པའོ། །དང་པོ་ནི།**

བདུད་བཞིའི་གཡུལ་ལས་རྒྱལ་བའི་རྒྱལ་བ་རྫོགས་པའི་སངས་རྒྱས་ཐམས་ཅད་ཀྱི་གསུང་གསང་མི་ཟད་རྒྱན་གྱི་འཁོར་ལོ་ལ་དབང་བའི་ངག་གི་དབང་ཕྱུག་ཏུ་གྱུར་པ་དང༌། དེ་རྣམས་ཀྱི་མཁྱེན་རབ་ཡེ་ཤེས་ཀྱི་ཕུང་པོ་གཅིག་ཏུ་འདུས་པའི་རང་གཟུགས་ནི་རྗེ་བཙུན་འཇམ་དཔལ་དབྱངས་ཡིན་ཏེ། དེ་ཉིད་ཀྱི་མཁྱེན་པའི་ཀློང་ལས་གདུལ་བྱའི་ཡུལ་ལ་བརྩེ་བའི་སྙིང་རྗེ་འཆར་ཚུལ་ནི་དཔེ་ཆུ་གཏེར་ཏེ་རྒྱ་མཚོ་ལས་ཉི་མ་བྱུང་བ་དང་ཆོས་མཚུངས་སོ། །ཇི་ལྟར་མཚུངས་ན་སྔོན་ལྷ་དང་ལྷ་མིན་དག་གིས་རྒྱ་མཚོ་བསྲུབས་པའི་ལས་སྦྱོར་གྱིས་གྲུབ་འབྲས་ཉི་མའི་དཀྱིལ་འཁོར་བྱུང་ཞིང༌། དེ་ལས་འགོག་པ་མེད་པའི་འོད་དང་འོད་ཟེར་སྤྲོས་ཏེ་གླིང་བཞིའི་འཇིག་རྟེན་ཡོངས་ལ་ཅིག་ཅར་དུ་སྣང་བས་ཕྱི་ཡི་མུན་པ་སེལ་བར་བྱེད་པ་ལྟར། དེ་བཞིན་གདོད་ནས་ཚོགས་ཆེན་གཞི་ཐོག་ཏུ་རྫོགས་པའི་གྲུབ་འབྲས་ཤེས་རབ་རྣམ་ཀུན་མཆོག་ལྡན་གྱི་མདངས་ཐབས་མཆོག་སྙིང་རྗེ་ཆེན་པོར་ཤར་ནས། བདག་ཅག་རྣམས་ལ་ཐུགས་རྗེ་ཆེན་པོས་ཐུགས་རྗེར་མཛད་པས་ནང་གི་སྣང་བ་དམ་པའི་མཆོག་སྦྱིན་པ་སྟེ་མཚུངས་ཆོས་ལྔའི་སྒོ་ནས་སོ། །དེ་ཡང་གཞི་དབྱིངས་ཟུང་འཇུག་རབ་ཏུ་མི་གནས་པའི་ངོ་བོ་ནམ་མཁའི་དཀྱིལ་ལྟར་དག་པ་ཟབ་གསལ་ལྷན་ཅིག་སྐྱེས་པའི་སྐུའམ། བརྟན་གཡོ་ཐམས་ཅད་པའི་ཁྱབ་བདག་ཏུ་གྱུར་པ་དཔལ་ཀུན་ཏུ་བཟང་པོའི་ཐུགས་དང་གཉིས་སུ་མི་ཕྱེད་པར་བཞུགས་པ་ནི་འཇམ་དཔལ་ཡེ་ཤེས་སེམས་དཔའ་ཉིད་ཡིན་ལ། ༼༣༽དེའི་རང་མདངས་ལོངས་སྐུའི་སྣང་བ་འགག་པ་མེད་པར་འཆར་ཏེ་ལྷུན་གྱིས་གྲུབ་པ་དང་རྒྱུན་མི་འཆད་པའི་ཕྲིན་ལས་ཀྱི་འོད་ཟེར་བརྒྱ་ཕྲག་དུ་མ་འཛམ་གླིང་བྱེ་བ་ཕྲག་བརྒྱའི་ཞིང་རྣམས་ཀུན་ཏུ་འཕྲོ་བའི་སྤྲུལ་པ་སྣ་ཚོགས་སུ་སྟོན་པར་མཛད་དེ། བདག་གཞན་འགྲོ་བ་རྣམས་ཀྱི་ནང་གི་མུན་པ་སེལ་ཞིང་ཐར་པ་དང་ཐམས་ཅད་མཁྱེན་པའི་ལམ་སྟོན་པའི་སྨྲ་བའི་ཉི་མ་གཅིག་པུར་གྱུར་པ་ནི་འཇམ་དཔལ་དབྱངས་ཁོ་ན་ཡིན་ཏེ། དག་པའི་སྣང་ངོར་ནཱ་ད་གཞོམ་མེད་སྐད་ཀྱིས་ཆོས་སྟོན་པ་སྒྲ་བརྙན་ལོངས་སྤྱོད་རྫོགས་པའི་སྐུ་དང༌། མ་དག་པའི་སྣང་ངོར་སྣ་ཚོགས་པའི་གཟུགས་བརྙན་གང་འདུལ་སྤྲུལ་པའི་སྐུར་སྣང་བ་སྟེ། མཚན་བརྗོད་ལས། ལོངས་སྤྱོད་རྫོགས་སྐུ་ཀུན་གྱི་རྒྱལ། །སྤྲུལ་པའི་སྐུ་སྟེ་སྐུ་ཡི་མཆོག །ཅེས་དང༌། དཔག་མེད་སངས་རྒྱས་སྤྲུལ་པའི་སྐུ། །བྱེ་བ་རྣམ་པར་འགྱེད་པ་པོ། །ཞེས་གསུངས་སོ། །དེས་ན་ཐུགས་རྗེ་གང་འདུལ་གྱི་སྐུར་སྟོན་ཏེ་རྗེས་སུ་བཟུང་བ་དང༌། དྲན་པ་ཙམ་གྱིས་སྙིང་གི་མུན་པ་སེལ་ཞིང་མི་ཤེས་དགྲའི་དཔུང་རྣམས་འཇོམས་པའི་གཤེད་མ་ཉིད་དུ་མཛད་པ་དང༌། བདག་ཅག་རྣམས་ཀྱིས་གང་ཅུང་ཟད་ཤེས་པ་ཐམས་ཅད་དེ་ཉིད་ཀྱི་མཐུར་ཤེས་པ་སོགས་རྒྱུ་མཚན་ཤེས་པའི་སྒོ་ནས་བླ་མ་དང་རྗེ་བཙུན་འཇམ་དཔལ་དབྱངས་གཉིས་སུ་མེད་པའི་ཞབས་ཟུང་ཆུ་སྐྱེས་དྲི་མ་མེད་པ་དེར་ཡན་ལག་མཆོག་གིས་རབ་ཏུ་བཏུད་དེ་ཕྱག་འཚལ་བར་བསྟན་པའོ། །

**གཉིས་པ་ནི།**

ཤཱཀྱའི་རྒྱལ་རིགས་སུ་འཁྲུངས་ཤིང་རྒྱལ་སྲིད་རྩྭ་བཞིན་དུ་དོར་ནས་མངོན་པར་སངས་རྒྱས་པ་དེ་ཉིད་སྟོན་པ་དང༌། དེ་ཡང་སེར་སྐྱ་ལ་སོགས་པས་རྟག་ཆད་ཀྱི་ལམ་སྟོན་པ་ལྟ་བུ་མ་ཡིན་པར་ཐབས་མཁས་ཐུགས་རྗེ་ཆེན་པོའི་སྒོ་ནས་ཐར་པ་དང་ཐམས་ཅད་མཁྱེན་པའི་ལམ་སྟོན་པར་མཛད་པས་ན་སྟོན་པ་བླ་ན་མེད་པ་ཡིན་ལ། ལུང་སྡེ་སྣོད་གསུམ་དང་རྟོགས་པ་བསླབ་པ་གསུམ་ནི་དེའི་ཆོས་སམ་བསྟན་པ་དང༌། དེ་ཡང་དོན་མེད་དོན་ལོག་གི་བསྟན་བཅོས་ལྟ་བུ་མ་ཡིན་པར་ཚངས་སྤྱོད་ཡོན་ཏན་བཞི་ལྡན་གྱི་སྒོ་ནས་འགྲོ་བ་སྐྱོབ་པར་མཛད་པས་ན་སྐྱོབ་པ་བླ་ན་མེད་པ་ཡིན་ལ། དེ་ལ་རབ་ཏུ་བྱུང་བའི་ཀློག་པ་ཐོས་བསམ་པ་དང་སྤོང་བ་བསམ་གཏན་པ་དག་ནི་བསྟན་པ་དེ་འཛིན་པར་བྱེད་པ་དང༌། དེ་ཡང་འཚེ་བ་ཆོས་སུ་སྨྲ་བའི་ལམ་ལ་ཞུགས་པ་ལྟ་བུ་མ་ཡིན་པར་བཤད་དང་སྒྲུབ་པ་གཉིས་ལྡན་གྱི་སྒོ་ནས་འགྲོ་བ་འདྲེན་པ་མཛད་པས་ན་འདྲེན་པ་བླ་ན་མེད་པ་སྟེ། མདོར་ན་སྟོན་པ་ལམ་གྲོགས་སུ་གྱུར་པ་ཐམས་ཅད་ཀྱང་ཉེས་པར་སྤྱོད་པའི་ཁ་ན་མ་ཐོ་བའི་སྐྱོན་གྱིས་སྨད་དུ་མེད་ཅིང་བདུད་དང་ཉོན་མོངས་པའི་སྟོབས་ཀྱིས་མི་བརྫི་བའི་ཡོན་ཏན་གྱི་མཐུ་ཆེན་པོ་མངའ་བ་ཁོ་ནས་སམ་འབའ་ཞིག་གིས། །ས་འོག་ས་སྟེང་ས་བླ་སྟེ་འཇིག་རྟེན་གསུམ་གྱི་དབང་པོར་བཅས་པ་ཐམས་ཅད་ཀྱིས་མཆོད་པའི་འོས་དང་བསྐྱབ་པའི་གནས་ཉིད་དུ་གྱུར་པ་དང༌། ཕན་པ་དང་བདེ་བ་མ་ལུས་པའི་འབྱུང་གནས་གཅིག་པུར་གྱུར་པ་དེ་ནི་ཟས་གཙང་སྲས་ཀྱི་རིང་ལུགས་འདི་ཉིད་ཁོ་ན་སྟེ། སློབ་དཔོན་མཐོ་བཙུན་གྲུབ་རྗེས། བདག་ནི་སྟོན་པ་གཞན་སྤངས་ནས། །བཅོམ་ལྡན་ཁྱོད་ལ་སྐྱབས་མཆིས་པ། །དེ་ཅིའི་སླད་དུ་ཞེ་ན་ཁྱོད། །སྐྱོན་མི་མངའ་ལ་ཡོན་ཏན་ལྡན། །ཞེས་གསུངས་སོ། དེས་ན་ཐུབ་པའི་རིང་ལུགས་དྲི་མ་མེད་པ་དེ་ལ་ཡིད་ཆེས་ཀྱི་ངེས་པ་རྙེད་དེ་ལུས་ངག་གི་སྒོ་ཐམས་ཅད་ནས་འདུད་དོ་ཞེས་མཆོད་པར་བརྗོད་པའོ། །དེས་བརྩམས་པ་མཐར་ཕྱིན་པའི་དགོས་པ་དང་བརྩམ་བྱའི་བསྟན་བཅོས་ཀྱང་དམ་པར་ཤེས་ཏེ་དཔྱོད་ལྡན་གཞན་དག་འཇུག་པའི་དགོས་པ་ཡོད་དེ། ཀླུ་སྒྲུབ་ཞབས་ཀྱིས། བསྟན་བཅོས་བྱེད་པོས་སྟོན་པ་ལ། །མཆོད་པར་བརྗོད་པ་འབྲེལ་མེད་མིན། །༼༤༽སྟོན་པ་དང་ནི་བསྟན་པ་ལ། །དད་འདུན་སྐྱེ་བ་བྱ་ཕྱིར་རོ། །ཞེས་སོ། །

**གཉིས་པ་བརྩམ་པར་དམ་བཅའ་བ་ནི།**

བདག་ཅག་གི་སྟོན་པ་ཐུབ་པའི་དབང་པོ་དེ་ཡི་གསུང་རབ་མདོ་སྔགས་གཞུང་གི་ལུས་ལྟ་བུ་འདུལ་ལུང་སྡེ་བཞི་དང༌། ཤིན་ཏུ་རྒྱས་པ་ཆེན་པོའི་མདོ་དང༌། རིག་པ་འཛིན་པའི་སྡེ་སྣོད་ཟབ་ཅིང་རྒྱ་ཆེ་བ་རྣམས་ཀྱི་ཆུ་གཏེར་དུ། །བསླབ་པར་བྱ་བའི་གཞི་དང་བསླབ་པ་ཡོངས་སུ་སྦྱོང་བའི་ཚུལ་རིན་ཆེན་སྣ་ཚོགས་པའི་རྒྱན་གྱི་བྱེ་བྲག་དགག་སྒྲུབ་སྤང་བླང་གི་གནད་ཅི་ཡང་བསྐྲུན་ཏེ་བཞུགས་པ་རྣམས། །འཕགས་བོད་ཀྱི་མཁས་གྲུབ་ཀླུ་ཡི་དབང་པོ་གསུམ་ལྡན་རྡོ་རྗེ་འཛིན་པ་མང་དུ་བྱོན་པ་བྱེ་བ་སྙེད་ཀྱིས་བདག་གིར་བཞེས་ནས་ཐུགས་རྒྱུད་ལ་ཡོངས་སུ་བཟུང་བའམ་བརྒྱན་པར་མཛད་ཅིང་གཞན་ལའང་རྒྱ་ཆེར་བཀྲལ་ཏེ་སྤེལ་བ་ལགས་མོད་ཀྱི། །འོན་ཀྱང་བློ་ཆུང་གཞུང་རྒྱས་འཇིགས་པ་བདག་ཅག་ལྟ་བུའི་སྤྱོད་ཡུལ་དུ་མ་གྱུར་པས་རིས་མེད་སྐལ་དམན་གྱི་འགྲོ་བ་ཡོངས་ལ་བརྗོད་བྱེད་ཚིག་གི་ཡིག་ཚོགས་དོར་ཞིང་བརྗོད་བྱ་དོན་གྱི་སྙིང་པོ་བྱི་དོར་ལེགས་པར་སྦྱངས་ཏེ་ཚུལ་ཁྲིམས་རིན་ཆེན་རྒྱན་གྱི་མཆོག་འདི་བདག་ཅག་རྣམས་ཀྱི་ངོ་སྐལ་དུ་བགོ་བཤར་མཛད་པ་པོ་ནཱ་རོ་ཏ་པའི་རྒྱལ་ཚབ་མིའི་སེང་གེ་ཕྱོགས་ལས་རྣམ་རྒྱལ་ངག་དབང་ནོར་བུ་བདག་གིས་སྦྱིན་པར་བྱ་ཡི་ཐམས་ཅད་ཀྱིས་ཚུལ་ཁྲིམས་ཀྱི་ཤས་ཐོབ་པར་བྱའོ། །དེ་ཐོབ་པས་དགོས་པ་ཅི་ཡོད་སྙམ་ན། ཚུལ་ཁྲིམས་ལ་བརྟེན་ནས་ཡེ་ཤེས་སྐྱེ་ལ། དེས་ཉོན་མོངས་པ་སྤང་བར་འགྱུར་ཞིང༌། དེ་ལས་མྱ་ངན་ལས་འདས་པ་ཐོབ་པར་འགྱུར་བས་སོ། །འདིས་དཔྱོད་ལྡན་བསྟན་བཅོས་ལ་འཇུག་པའི་དགོས་སོགས་ཆོས་བཞིའང་བསྟན་ཏོ།། །།

**གཉིས་པ་བར་དུ་བཤད་བྱ་བསྟན་བཅོས་ཀྱི་རང་བཞིན་ལ་གསུམ། སྡོམ་པ་གསུམ་གྱི་ལུས་མདོར་བསྟན་པ། རྒྱན་དབྱེ་བས་ཡན་ལག་རྒྱས་པར་བཤད་པ། སྡོམ་གསུམ་རྒྱུད་ལྡན་དུ་བསྟན་པས་འཇུག་བསྡུ་བའོ། །དང་པོ་ནི།**

པྲ་ཏི་སོ་སོར་དང་མོཀྵ་ཐར་པ་ལ་འཇུག་པས་ཐར་པ་ནི་མྱ་ངན་ལས་འདས་པ་ཡིན་ལ་སོ་སོ་ནི་དེའི་རྒྱུ་དགེ་སློང་གི་སྡོམ་པ་ལ་སོགས་པ་སྟེ་ཐེག་དམན་གྱི་ཉམས་ལེན་གཙོ་བོར་གྱུར་པ་ངེས་འབྱུང་སྡོམ་སེམས་ཀྱིས་བསྡུས་པ་དང༌། དེ་བཞིན་དུ་གཞན་དོན་བྱང་ཆུབ་ཐོབ་འདོད་ཀྱི་བློ་ནི་སེམས་བསྐྱེད་ཡིན་ལ་དེ་སྤོང་སེམས་ཀྱིས་ཟིན་པ་བྱང་སྡོམ་དུ་བཞག་པ་སྟེ་རྒྱུ་ཕར་ཕྱིན་ཐེག་པའི་ཉམས་ལེན་གཙོ་བོར་གྱུར་པ་ཀུན་རྫོབ་བྱང་སེམས་ཀྱིས་བསྡུས་པ་དང༌། །རིག་པ་ནི་ཐབས་ཤེས་ཟུང་འཇུག་གི་ཡེ་ཤེས་ཡིན་ལ་འཛིན་པ་ནི་དེར་གནས་པས་སྒོ་གསུམ་བསྡམས་པ་སྔགས་སྡོམ་དུ་བཞག་པ་སྟེ་འབྲས་བུ་རྡོ་རྗེ་ཐེག་པའི་ཉམས་ལེན་གཙོ་བོར་གྱུར་པ་དོན་དམ་བྱང་སེམས་ཀྱིས་བསྡུས་པའོ། །དེ་ལྟར་བསྟན་པའི་གཞི་མ་སོ་ཐར། བསྟན་པའི་རྩ་བ་བྱང་སེམས། བསྟན་པའི་སྙིང་པོ་གསང་སྔགས་ཞེས་ཡོངས་སུ་བསྒྲག་པར་བྱ་བའི་སྡོམ་པ་གསུམ་པོ་དེ་དག །རིམ་པ་བཞིན་དུ་རང་དོན་ཞི་བདེའི་བསམ་པ་ཅན་གྱི་ཉན་ཐོས་དང་གཞན་དོན་དུ་སེམས་སྐྱེད་པའི་བྱང་ཆུབ་སེམས་དཔའ་དང༌། །རང་གཞན་གྱི་དོན་རླབས་པོ་ཆེ་ཐབས་ཤེས་ཁྱད་པར་ཅན་གྱིས་ཟིན་པའི་རིག་སྔགས་འཆང་གི་འདུལ་བའམ་དེ་བཞིན་གཤེགས་པའི་འདུལ་བ་ཡིན་པར་ཡོངས་སུ་བསྒྲགས་ཏེ། ཇོ་བོ་རྗེའི་ཞལ་སྔ་ནས། དང་པོའི་སྡོམ་པ་ནི་དགྲ་བཅོམ་པ་རྣམས་ཀྱི་རྗེས་སུ་སློབ་བོ། །བར་མའི་སྡོམ་པ་ནི་བྱང་ཆུབ་སེམས་དཔའ་རྣམས་ཀྱི་རྗེས་སུ་སློབ་བོ། །ཐ་མའི་སྡོམ་པ་ནི་སངས་རྒྱས་རྣམས་ཀྱི་རྗེས་སུ་སློབ་བོ། །ཞེས་སོ། །

**གཉིས་པ་ལ་གསུམ། སོ་སོར་ཐར་པའི་སྡོམ་པ། བྱང་ཆུབ་སེམས་༼༥༽དཔའི་སྡོམ་པ། རིག་འཛིན་སྔགས་ཀྱི་སྡོམ་པ་བཤད་པའོ། །དང་པོ་ལ་གསུམ། སྡོམ་པའི་ངོ་བོ་དང་དབྱེ་བས་མདོར་བསྟན་པ། དེ་ལ་འཇུག་ཚུལ་རྒྱས་པར་བཤད་པ། ཐེག་ཆེན་སོ་ཐར་གྱི་ཁྱད་པར་བསྟན་པས་མཇུག་བསྡུ་བའོ། །དང་པོ་ནི།**

གཞན་གནོད་གཞི་དང་བཅས་པ་ལས་ལྡོག་པའི་ལུས་ངག་གི་ཉེས་པ་ཙམ་ཞིག་སྤོང་བར་བྱེད་པའི། །ཚུལ་ཁྲིམས་ནི་སོ་སོ་ཐར་པའི་སྡོམ་པའི་མཚན་ཉིད་ཡིན་ཏེ། མཛོད་འགྲེལ་ལས། ལུས་ངག་སྡོམ་པའི་ཕྱིར་སོ་སོ་ཐར་པའི་སྡོམ་པ་ཞེས་བྱའོ། །ཞེས་དང༌། འོད་ལྡན་ལས། ལྟུང་བའི་རང་བཞིན་ཅི་ཡིན་ཞེ་ན། ལུས་དང་ངག་གི་ལས་འདས་པའི་རང་བཞིན་ཡིན་ནོ། །ཞེས་སོ། །ཙམ་སྒྲས་ཡིད་ཀྱི་རྣམས་མི་སྤོང་བ་དང་བསམ་གཏན་དང་ཟག་མེད་ཀྱི་སྡོམ་པ་ལོགས་སུ་བཀར་བའི་དོན་ནོ། །དེ་ལ་དབྱེ་བ་གང་ཞེ་ན། རྟེན་གྱི་སྒོ་ནས་དབྱེ་ན་རིས་བརྒྱད་དེ་བསྙེན་གནས་དང༌། དགེ་སྙེན་ཕ་མ་གཉིས་ཏེ་ཁྱིམ་པའི་ཕྱོགས་གསུམ། དགེ་ཚུལ་ཕ་མ་གཉིས་དང༌། དགེ་སློབ་མ་དང༌། དགེ་སློང་ཕ་མ་གཉིས་བཅས་རབ་བྱུང་གི་ཕྱོགས་ལྔ་སྟེ་བརྒྱད་དོ། །རིགས་ཀྱི་སྒོ་ནས་རྫས་སུ་བསྡུ་ན་བཞི་སྟེ་བསྙེན་གནས་དང༌། དགེ་སྙེན་དང༌། དགེ་ཚུལ་དང༌། དགེ་སློང་ངོ༌། །དགེ་སློབ་མ་དགེ་ཚུལ་དུ་བསྡུ་བའོ། །ཁྲིམས་ཀྱི་སྒོ་ནས་དབྱེ་ན་གཉིས་ཏེ་དགེ་སློབ་མ་མན་ཆད་སྤོང་བཞིའི་ཚུལ་ཁྲིམས་སུ་བསྡུ་བ་དང༌། དགེ་སློང་གི་སྡོམ་པ་ནི་སྤོང་བདུན་འཁོར་བཅས་ཀྱི་ཚུལ་ཁྲིམས་སོ་ཞེས་འོད་ལྡན་ལས་བཤད་དོ།། །།

**གཉིས་པ་ལ་གསུམ། དང་པོར་སྡོམ་པ་ལེན་ཚུལ། བར་དུ་བསླབ་པ་བསྲུང་ཚུལ། ཐ་མར་ཉམས་ན་གསོ་ཚུལ་བསྟན་པའོ། །དང་པོ་ལ་གཉིས། སྡོམ་པ་ལེན་པའི་ཆོ་ག་དང༌། ལེན་ནས་གནས་ཀྱི་སློབ་དཔོན་བསྟེན་ཚུལ་ལོ། །དང་པོ་ལ་གསུམ། ལེན་ཚུལ་གཉིས་སུ་མདོར་བསྟན་པ། དངོས་གཞི་ད་ཆོག་རྒྱས་པར་བཤད་པ། དམིགས་བསལ་གྱིས་སྐབས་དོན་བསྡུ་བའོ། །དང་པོ་ནི།**

སྡོམ་པ་ལེན་པའི་ཆོ་ག་ལ་བརྗོད་པར་བྱ་བ་ཉུང་བ་སྔོན་གྱི་ཆོ་ག་སྟེ། དགེ་འདུན་ལ་གསོལ་བ་བཏབ་པ་དང༌། གསོལ་བ་དང་བཞིའི་ལས་ཀྱིས་ཅིག་ཅར་རབ་ཏུ་བྱུང་བ་དང་བསྙེན་པར་རྫོགས་པ་ཉེ་བར་བསྒྲུབ་པ་ལྟ་བུ་ནི་སྔོན་གྱི་ཆོ་ག་དང༌། འོ་ན་ད་ལྟའང་འདིས་ཆོག་གོ་སྙམ་ན། གཉིས་ཀ་རྒྱུའི་དངོས་པོ་བསྒྲུབ་པར་མཚུངས་ཀྱང་འདུལ་བའི་སེམས་ཅན་གྱི་བྱེ་བྲག་ལས་ཆོ་ག་གཉིས་སུ་བྱུང་བ་ཡིན་ཏེ། དང་པོའི་གདུལ་བྱ་རྒྱུད་དག་པ་དང་མཁན་སློབ་འཕགས་པ་ཡིན་པའི་ཕྱིར་དང༌། ད་ལྟ་དེ་ལྟ་བུ་མེད་པས་ད་ལྟའི་ཆོ་ག་རྣམ་པར་བཞག་པ་སྟེ་ཆོ་གས་བསྙེན་པར་རྫོགས་པའི་ཚུལ་ནི་གཉིས་སུ་གནང་བ་ཡིན་ནོ། །དེ་ལས་རྣམ་པ་གཞན་གྱིས་ནི་མ་ཡིན་ནོ་ཞེས་གསུངས་པས། སྔོན་གྱི་ཆོ་གའི་ཚུལ་བཅུ་རྣམས་ད་ལྟ་བྱར་མི་རུང་སྟེ། བཅུ་གང་ཞེ་ན། སྟོན་པ་དང་རང་སངས་རྒྱས་ལྟ་བུ་རང་བྱུང་ཡེ་ཤེས་བརྙེས་པས་དང༌། ལྔ་སྡེ་བཟང་པོ་ལྟ་བུ་མཐོང་བའི་ལམ་ལ་ཡིད་ཆེས་ངེས་པས་དང༌། ཉེ་བའི་ལྔ་སྡེ་གྲགས་པ་ལྟ་བུ་རྒྱན་གྱིས་བརྒྱན་པས་དང༌། ཉེ་བའི་ལྔ་སྡེ་གང་པོ་མཆེད་བཞི་ལྟ་བུ་ཚངས་སྤྱོད་ཁས་ལེན་གྱིས་དང༌། བཟང་སྡེའི་ཚོགས་དྲུག་ཅུ་ལྟ་བུ་སྐྱབས་གསུམ་ཁས་ལེན་གྱིས་དང༌། ལྟེང་རྒྱས་འོད་སྲུང་དང་མཆོག་ཟུང་གཉིས་ལྟ་བུ་ཚུར་ཤོག་གིས་དང༌། འོད་སྲུང་ཆེན་པོ་ལྟ་བུ་སྟོན་པར་ཁས་ལེན་གྱིས་དང༌། ལེགས་བྱིན་ལྟ་བུ་དྲིས་པའི་ལན་ལྡོན་གྱིས་དང༌། སྐྱེ་དགུའི་བདག་མོ་ལྟ་བུ་ལྕི་ཆོས་ཁས་བླངས་ཀྱིས་དང༌། ཆོས་བྱིན་མ་ལྟ་བུ་འཕྲིན་གྱིས་རྫོགས་པ་རྣམས་སོ། །དེ་ལས་འཕྲིན་ཆོག་ནི་ད་ལྟར་གྱི་ཆོ་གར་ངེས་ཤིང་དེང་སང་ཡང་བྱེད་དུ་རུང་ངོ༌། །དེས་ན་སྔོན་ཆོག་ད་ཆོག་གཉིས་དང་འཕྲིན་༼༦༽ཆོག་བཅས་ཆོ་གའི་སྒྲ་འཇུག་པ་གསུམ་དུ་མཛད་ཅིང༌། གཞན་དག་ལ་ནི་བསྙེན་པར་རྫོགས་པའི་ཚུལ་ཞེས་བཤད་ཀྱི་ཆོ་ག་ཞེས་མ་བཤད་དོ་ཞེས་གསུངས་སོ། །

**གཉིས་པ་ལ་ལྔ། དགེ་བསྙེན་གྱི་སྡོམ་པ། རབ་བྱུང་གི་སྡོམ་པ། དགེ་སློང་ཕའི་སྡོམ་པ། དགེ་སློབ་མའི་སྡོམ་པ། དགེ་སློང་མའི་སྡོམ་པ་ལེན་ཚུལ་ལོ། །དང་པོ་ནི།**

དགེ་སློང་འགའ་ཞིག་གི་མདུན་དུ་རབ་ཏུ་བྱུང་བར་འདོད་པ་འོང་ན། དེས་དེ་ལ་བར་ཆད་ཀྱི་ཆོས་རྣམས་དྲིས་ནས་ཡོངས་སུ་དག་པ་ལ་སྐབས་དབྱེའོ། །དེ་ལ་སྡོམ་པ་རྣམས་ཀྱི་གོ་རིམ་ཡང་མདོར་རྩར། དགེ་བསྙེན་ཉིད་དང༌། དགེ་ཚུལ་ཉིད་དང༌། དགེ་སློང་ཉིད་དག་གིས་སྔ་མ་མ་རྫོགས་པར་ཕྱི་མ་མི་བྱའོ་ཞེས་གསུངས་པས། ཐོག་མར་དགེ་བསྙེན་གྱི་སྡོམ་པ་སྦྱིན་པར་བྱ་སྟེ། དེ་ཡང་འགྲེལ་པར། མྱ་ངན་ལས་འདས་པའི་བསམ་པ་བརྟན་པོ་མེད་པར་སྡོམ་པ་མི་སྐྱེ་བས། སྐྱབས་སུ་འགྲོ་བས་མྱ་ངན་ལས་འདས་པའི་བསམ་པ་བརྟན་པོ་སྒྲུབ་པར་བྱེད་དེ་ཞེས་གསུངས་པས། སྐྱབས་ནི་ཐར་པ་དང་ལམ་ཐོབ་པར་བྱ་བའི་རྟེན་དུ་གྱུར་པ་དཀོན་མཆོག་གསུམ་སྟེ། དེ་ལ་སྐྱབས་སུ་འགྲོ་བ་ནི་འཇུག་པའི་བྱ་བ་དང༌། རྩོམ་པ་ནི་བྱེད་པ་ཡིན་པས་ཁས་ལེན་པའི་ཚིག་དེ་ཉིད་ཀྱིས་དགེ་བསྙེན་ཉིད་དུ་ཁས་བླངས་པ་ལས་ཐོབ་པར་ཤེས་པར་བྱས་ཏེ། དང་པོ་སྟོན་པ་དང་དེའི་འོག་ཏུ་སློབ་དཔོན་ལ་ཕྱག་འཚལ་དུ་བཅུག་ནས་མདུན་དུ་ཙོག་པུར་ཐལ་སྦྱར་བཅས་འདི་སྐད་བརྗོད་པར་བྱ་སྟེ། བཙུན་པ་དགོངས་སུ་གསོལ་ནས་ལེགས་སོ་ཞེས་པའི་བར་དུའོ། །འདི་ལ་སྐྱབས་བརྗོད། བདག་བརྗོད། གཞན་བརྗོད་དེ་བརྗོད་པ་གསུམ་ལས། ཐོབ་མཚམས་སྔགས་ལན་གསུམ་པའི་ཐད་དུ་བརྗོད་པ་གསུམ་གྱི་མཐའ་ལའོ། །དེའི་འོག་ཏུ་དེ་ལ་དགེ་བསྙེན་གྱི་བསླབ་པའི་གཞི་ལྔ་བརྗོད་པ་ཁས་བླངས་པའི་ཚུལ་གྱིས་སྦྱིན་པར་བྱ་སྟེ། སློབ་དཔོན་དགོངས་སུ་གསོལ་ནས་ལེགས་སོའི་བར་རོ། །

**གཉིས་པ་ནི།**

མཁན་པོས་དགེ་བསྙེན་ཉིད་དུ་བསྒྲུབས་པ་དེ་རབ་ཏུ་བྱུང་བའི་ཕྱིར་དགེ་འདུན་ལ་ཞུ་བར་བྱེད་པའི་དགེ་སློང་གཞན་ལ་གཏད། དེས་ཀྱང་མཁན་པོ་ལ་ཅི་བར་ཆད་ཀྱི་ཆོས་རྣམས་ཡོངས་སུ་དག་གམ་ཞེས་དྲི་བ་ལ་དག་གོ་ཞེས་ལན་བཏབ། དེས་གནྜཱི་བརྡུངས་ནས་དགེ་འདུན་ཐམས་ཅད་འདུག་ཅིང་མཐུན་པ་ལའམ། གནས་ཁང་གཞན་དུ་འཁོད་པ་ལའང་རུང་རྒན་རིམ་ལ་ཕྱག་འཚལ་གོང་བཞིན་འདུག་ཏུ་བཅུག་ནས། ཞུ་བར་བྱེད་པ་དེས་དགེ་འདུན་བཙུན་པ་རྣམས་དགོངས་སུ་གསོལ་ནས་ཅི་སྟེ་རབ་ཏུ་བྱུང་ངམ་ཞེས་པའི་བར་གྱིས་ཞུ་བ་དང༌། ཐམས་ཅད་ཀྱིས་གལ་ཏེ་ཡོངས་སུ་དག་ནའོ་ཞེས་བརྗོད་དོ། །

དེ་ནས་བསྒྲུབ་བྱ་མཁན་པོ་ལ་ཕྱག་འཚལ་ནས་སྔར་བཞིན་འདུག་སྟེ། སློབ་དཔོན་དགོངས་སུ་གསོལ་ནས་བདག་རབ་ཏུ་བྱུང་བར་བགྱིའོ་ཞེས་པའི་བར་གྱི་སྔགས་ལན་གསུམ་བཟླས་པའི་ཚིགས་གསུམ་པ་ལ་མཁན་པོ་མཁན་པོས་ཞེས་བརྗོད་ལ་ཐབས་ལེགས་བྱ་བའི་བར་གྱིས་མཁན་པོར་གསོལ་བ་དང༌། དེ་ནས་མཁན་པོས་དགེ་སློང་གཞན་ཞིག་ལ་སྐྲ་དང་ཁ་སྤུ་བྲེག་པར་བཅོལ་བས་གཙུག་ཕུད་མ་གཏོགས་བྲེག་པར་བྱ། དེའི་འོག་ཏུ་ཅི་གཙུག་ཕུད་བྲེག་གམ་ཞེས་དྲིས་པས། མི་བྲེག་གོ་ཟེར་ན་སོང་ཞིག་ཅེས་བརྗོད། བྲེགས་ཤིག་ཟེར་ན་བྲེག་ལ་ཁྲུས་བྱེད་དུ་བཅུག །དེ་ནས་མཁན་པོ་ལ་ཕྱག་བྱེད་དུ་བཅུག་ནས་བླ་གོས་མཐང་གོས་གདིང་བ་ལྷུང་བཟེད་ཆུ་ཚགས་རྣམས་ཡུལ་རྟེན་གཉིས་ཀ་འགྲེངས་ཏེ་རིམ་པར་སྦྱིན་ནོ། །དེ་ནས་གོས་བསྐོན་ཞར་ལ་མཚན་མ་ཚོར་བར་བརྟག་པ་སོགས་དེ་དག་ནི་དུས་དང་པོར་བྱ་བ་༼༧༽དང༌། །དེ་ནས་རྟགས་དང༌། བསམ་པ་དང༌། མིང་བརྗེས་ཏེ་སྟོན་པ་དང་མཁན་པོ་ལ་ཕྱག་འཚལ་ནས་སྔར་བཞིན་འདུག་ཏུ་བཅུག་སྟེ། མཁན་པོ་དགོངས་སུ་གསོལ་ནས་ལེགས་སོའི་བར་གྱིས་རབ་ཏུ་བྱུང་བ་ཉེ་བར་བསྒྲུབ་པར་བྱའོ། །དེ་ནས་དགེ་ཚུལ་ཉིད་དུ་སྒྲུབ་པར་བྱེད་ནུས་པའི་དགེ་སློང་ལ་གཏད། དེས་ཀྱང་མཁན་པོར་ཅི་ཡོངས་སུ་དག་གམ་ཞེས་དྲིས་ལན་བཏབ་པའི་འོག་ཏུ་ཕྱག་དང་དགོངས་གསོལ་སྔོན་དུ་བཏང་ནས། མདོ་རྩར། དཔེར་ན་གཞན་བརྗོད་པའི་དུས་ན་དགེ་ཚུལ་ཉིད་བཞིན་ནོ་ཞེས་གསུངས་པས། བརྗོད་པ་གསུམ་གྱི་མཐར་དགེ་ཚུལ་གྱི་སྡོམ་པ་ཐོབ་པ་དང་ཅིག་ཅར་སྦྱིན་བྱེད་སློབ་དཔོན་དུ་གྱུར་པས་སློབ་དཔོན་གྱིས་གཟུང་དུ་གསོལ་ཞེས་བརྗོད་ལ་ཐབས་ལེགས་བྱ་བའི་བར་གྱིས་དགེ་ཚུལ་བསྒྲུབ་པ་དང༌། དེ་ནས་དགེ་སློང་གང་རུང་ཞིག་གིས་གྲིབ་ཚོད་གཞལ་ཏེ་དུས་ཚོད་དང་ཉིན་མཚན་གྱི་ཆ་བརྗོད་པར་བྱའོ། །དེ་ནས་སྦྱིན་བྱེད་ཀྱིས། སློབ་དཔོན་དགོངས་སུ་གསོལ་ནས་ལེགས་སོའི་བར་གྱིས་བསླབ་པའི་གཞི་བཅུ་བརྗོད་པར་བྱའོ། །

གསུམ་པ་དགེ་སློང་ཕའི་སྡོམ་པ་ལེན་ཚུལ་ལ། ལུང་སིལ་བུ་ལས། སངས་རྒྱས་ཆོས་དང་དགེ་འདུན་དང༌། །མཁན་པོ་སློབ་དཔོན་བསྙེན་རྫོགས་འདོད། །ཡོ་བྱད་ཡོངས་སུ་དག་པ་དང༌། །གསོལ་དང་ལས་ནི་མངོན་སུམ་མོ། །ཞེས་གསུངས་པ་ལྟར། མངོན་དུ་གྱུར་པ་བཅུ་ལས། དང་པོ་སངས་རྒྱས་མངོན་དུ་གྱུར་པ་ནི། མདོ་རྩར། སངས་རྒྱས་ཀྱི་སྐུ་གཟུགས་ལ་སྟོན་པའི་འདུ་ཤེས་ཉེ་བར་བཞག་གོ་ཞེས་གསུངས་པས། སངས་རྒྱས་སྟོན་པའི་སྐུ་གཟུགས་མདུན་དུ་གཞུག་པ་ལ་བྱས་པའོ། །

གཉིས་པ་ཆོས་མངོན་དུ་གྱུར་པ་ནི། འདིར་སྒྲུབ་པའི་ཆོས་བསླབ་པ་ལ་ནན་ཏན་བྱེད་པ་དང༌། ལུང་གི་ཆོས་ལས་ཀྱི་ཆོ་ག་སྟེ་གཉིས་ཀ་ཡོད་པས་ཆོས་དང་ལྡན་པའོ། །

གསུམ་པ་དགེ་འདུན་མངོན་དུ་གྱུར་པ་ནི། གང་ལས་སྡོམ་པ་ཐོབ་པར་འགྱུར་བའི་ཡུལ་དགེ་སློང་ལྔ་ཡན་ཆད་ཀྱི་དགེ་འདུན་གྲངས་ཚང་དགོས་པ་དེ་ལ། །ཁ་སྐོང་གི་ཆོས་བཅུ་གསུམ་དང་ལྡན་པ་སྟེ། མི་འདུག་པ་འགྲེང་བ་མ་ཡིན་པ་དང༌། གང་ལ་བྱ་བ་མ་ཡིན་པ་དང༌། འདུན་པ་ཕུལ་བ་མ་ཡིན་པ་དང༌། བསྙེན་པ་མ་རྫོགས་པ་མ་ཡིན་པ་དང༌། རྫོགས་ཀྱང་ཉམས་པ་མ་ཡིན་པ་དང༌། མཚམས་མེད་བྱས་པ་མ་ཡིན་པ་དང༌། སྡིག་ལྟ་ཅན་མ་ཡིན་པ་དང༌། ས་གཞན་ན་གནས་པ་མ་ཡིན་པ་དང༌། ཐ་དད་དུ་གནས་པ་མ་ཡིན་པ་དང༌། འཁྲུལ་བཅས་མ་ཡིན་པ་དང༌། མཚམས་གཞན་ན་གནས་པ་མ་ཡིན་པ་དང༌། དཀོན་མཆོག་གཞན་མ་ཡིན་པ་དང༌། མཚན་མི་མཐུན་པ་མ་ཡིན་པ་དང༌། རང་བཞིན་དུ་མི་གནས་པ་མ་ཡིན་པ་སྟེ་བཅུ་བཞི་ལས། ཆོས་ཕྱོགས་ཀྱི་ལས་བྱེད་ན་ཐ་དད་དུ་གནས་པ་མ་གཏོགས་གཞན་བཅུ་གསུམ་མོ། །དེ་ལ་འདུ་བར་འོས་པ་ཐམས་ཅད་འདུ་དགོས་པས། མ་འདུས་པའི་མི་མཐུན་པ་དང༌། འདུས་པ་ཕྱིར་ལོག་གི་མི་མཐུན་པ་སྟེ་མི་མཐུན་པ་གཉིས་དང་བྲལ་ཞིང༌། གྲངས་སུ་མ་ལོངས་ན་ལས་མི་ཆགས་པས་འདིའི་གྲངས་ཡུལ་དབུས་སུ་བསྙེན་པ་རྫོགས་པའི་དགེ་སློང་ཉུང་ཚད་བཅུ་དང་ཡུལ་མཐའ་འཁོབ་ཏུ་དགེ་སློང་ལྔ་ལས་ནི། །ཉུང་བར་མི་རུང་བ་ཡིན་ནོ། །

བཞི་པ་སློབ་དཔོན་མངོན་དུ་གྱུར་པ་ནི། གསང་ཏེ་སྟོན་པ་དང༌། ལས་བྱེད་པ་དང༌། གནས་སྦྱིན་པ་དང༌། ཀློག་པ་སྟེ་སློབ་དཔོན་བཞི་ལས་སྐབས་འདིར། །མཁན་པོ་གསང་སྟོན་དུ་གསོལ་བ་བཏབ་པའི་གསང་སྟོན་གྱི་སློབ་དཔོན་དང༌། དགེ་འདུན་གྱི་དབུས་སུ་ལས་ཀྱི་ཆོ་ག་ཚིག་ཕྱེད་ཀྱང་མ་འཁྲུལ་བར་བྱེད་ནུས་པ་ལ་མཁན་པོས་གསོལ་བ་བཏབ་པའི་ལས་བྱེད་པའི་སློབ་དཔོན་ཏེ་སློབ་དཔོན་གཉིས་སུ་བཀར་བར་བྱས་སོ། །དེ་ནས་བསྒྲུབ་བྱ་རྣམས་ཀྱི་རྒྱབ་ཏུ་མཁན་པོས་གདིང་བ་བཏིང་ཐང་ཤད་གསུམ་གྱི་མཐར་དགེ་འདུན་བཙུན་པ་རྣམས་སོགས་༼༨༽ནས་མཆིས་ལགས་ཞེས་པའི་བར་ལན་གསུམ་གྱིས་གསོལ་བ་བཏབ་པ་སྟེ་དེ་དག་ནི་མཁན་པོས་དུས་དང་པོར་བྱ་བའོ། །དེ་ནས་བསྒྲུབ་བྱ་རྣམས་དང་པོར་སྟོན་པ་དང་དེའི་འོག་ཏུ་ལས་གྲལ་བའི་དགེ་སློང་རེ་རེ་ལ་ཕྱག་གསུམ་གསུམ་འཚལ་ནས་མེ་ཏོག་འཐོར་དུ་བཅུག་གོ། །

ལྔ་པ་མཁན་པོ་མངོན་དུ་གྱུར་པ་ནི། མདོ་རྩར། བསྙེན་པར་རྫོགས་ནས་ལོ་བཅུ་མ་ལོན་པར་མཁན་པོ་ཉིད་དང༌། གནས་སྦྱིན་པ་ཉིད་དང༌། རང་ཡང་མི་གནས་པར་མི་བྱའོ་ཞེས་གསུངས་པས། དེའི་ཕྱིར་ལོ་བཅུ་ལོན་པ་ཉིད་དང་དེ་ཡང་ལོ་བཅུ་ལོན་པ་ཐམས་ཅད་ཀྱིས་ཀྱང་རུང་བ་མ་ཡིན་ཏེ། འོག་ནས་འབྱུང་བའི་ལྷན་ཅིག་སྦྱར་བ་ལྔ་ཕྲུགས་ཉེར་གཅིག་ལས་གང་རུང་དང་ལྡན་པའི་ཡོན་ཏན་མངའ་བ་ཞིག་དགོས་པ་ཡིན་ནོ། །

ལྔ་ཕྲུགས་ཉེར་གཅིག་གི་སྡོམ་ནི། ལོ་བཅུ་འཛིན་དང་མཁས་པ་དང༌། །རིག་དང་གསལ་དང་འཛིན་འཇུག་དང༌། །སློབ་དང་སློབ་འཇུག་རྣམ་གཉིས་དང༌། །ཕུན་སུམ་ཚོགས་གཉིས་རྣམ་པ་གསུམ། །སློབ་དང་མི་སློབ་བྱུང་ཤེས་དང༌། །གནས་འཆའ་འཆར་འཇུག་ལྟུང་བ་ཤེས། །ཞེས་གསུང་པ་ལྟར། ལོ་བཅུ་ལོན་པ། ནད་གཡོག་བྱེད་པ། འགྱོད་པ་སེལ་བ། སྡིག་ལྟ་སྤང་བ། གནས་ལ་མི་དགའ་བ་དོར་བ་སྟེ་ལྔ་ཚན་དང་པོའོ། །འདུལ་བ་དང༌། མདོ་སྡེ་དང༌། མངོན་པ་གསུམ་འཛིན་པ། མང་དུ་ཐོས་པ། ཚུལ་ཁྲིམས་དང་ལྡན་པ་སྟེ་ལྔ་ཚན་གཉིས་པའོ། །སྡེ་སྣོད་གསུམ་ལ་མཁས་པ་གསུམ་དང༌། མང་ཐོས་ཚུལ་ལྡན་གཉིས་ཏེ་ལྔ་ཚན་གསུམ་པའོ། །སྡེ་སྣོད་གསུམ་རིག་པ་དང༌། མང་ཐོས་ཚུལ་ལྡན་ཏེ་ལྔ་ཚན་བཞི་པའོ། །སྡེ་སྣོད་གསུམ་གསལ་བ་དང༌། མང་ཐོས་ཚུལ་ལྡན་ཏེ་ལྔ་ཚན་ལྔ་པའོ། །སྡེ་སྣོད་གསུམ་གཞན་ལ་འཛིན་འཇུག་ནུས་པ་དང༌། མང་ཐོས་ཚུལ་ལྡན་ཏེ་ལྔ་ཚན་དྲུག་པའོ། །ཚུལ་ཁྲིམས་དང༌། ཏིང་ངེ་འཛིན་དང༌། ཤེས་རབ་སྟེ་བསླབ་པ་གསུམ་ལ་སློབ་པ་དང༌། མང་ཐོས་ཚུལ་ལྡན་ཏེ་ལྔ་ཚན་བདུན་པའོ། །བསླབ་པ་གསུམ་ལ་སློབ་ཏུ་འཇུག་པ་དང༌། མང་ཚུལ་གཉིས་ཏེ་ལྔ་ཚན་བརྒྱད་པའོ། །ལྷག་པའི་སྤྱོད་པ་དང༌། འདུལ་བ་དང༌། སོ་ཐར་ལ་སློབ་པ་གསུམ་དང༌། མང་ཚུལ་གཉིས་ཏེ་ལྔ་ཚན་དགུ་པའོ། །དེ་གསུམ་ལ་སློབ་ཏུ་འཇུག་པ་དང༌། མང་ཚུལ་གཉིས་ཏེ་ལྔ་ཚན་བཅུ་པའོ། །དད་པ་དང༌། ཚུལ་ཁྲིམས་དང༌། གཏོང་བ་དང༌། ཐོས་པ་དང༌། ཤེས་རབ་ཏེ་ཕུན་ཚོགས་དང་པོ་ནི་ལྔ་ཚན་བཅུ་གཅིག་པའོ། །ཚུལ་ཁྲིམས་དང༌། ཏིང་ངེ་འཛིན་དང༌། ཤེས་རབ་དང༌། རྣམ་གྲོལ་དང༌། ཤེས་མཐོང་ཏེ་ཕུན་ཚོགས་གཉིས་པ་ནི་ལྔ་ཚན་བཅུ་གཉིས་པའོ། །དྲན་པ། མང་ཐོས། ཚུལ་ལྡན། བརྩོན་འགྲུས། ཤེས་རབ་དང་ལྡན་པ་སྟེ་ལྡན་པ་དང་པོ་ནི་ལྔ་ཚན་བཅུ་གསུམ་པའོ། །ཡང་དག་འཇོག་དང༌། མང་ཐོས་ཚུལ་ལྡན། བརྩོན་འགྲུས། ཤེས་རབ་དང་ལྡན་པ་སྟེ་ལྡན་པ་གཉིས་པ་ནི་ལྔ་ཚན་བཅུ་བཞི་པའོ། །མཉམ་པར་བཞག་པ། མང་ཐོས། ཚུལ་ལྡན། བརྩོན་འགྲུས། ཤེས་རབ་དང་ལྡན་པ་སྟེ་ལྡན་པ་གསུམ་པ་ནི་ལྔ་ཚན་བཅོ་ལྔ་པའོ། །སློབ་པའི་ཚུལ་ཁྲིམས་དང༌། ཏིང་ངེ་འཛིན་དང༌། ཤེས་རབ་དང༌། རྣམ་གྲོལ་དང༌། རྣམ་པ་གྲོལ་བའི་ཡེ་ཤེས་མཐོང་བའི་ཕུང་པོ་སྟེ་ལྔ་ཚན་བཅུ་དྲུག་པའོ། །མི་སློབ་པའི་རྒྱུད་ཀྱི་ཟག་མེད་ཀྱི་ཕུང་པོ་ལྔ་ནི་ལྔ་ཚན་བཅུ་བདུན་པའོ། །བྱུང་བ། བཅས་པ། རྗེས་བཅས། གནང་བ། བཀག་པ་ཤེས་པ་སྟེ་ལྔ་ཚན་བཅོ་བརྒྱད་པའོ། །བར་དུ་གཅོད་པའི་ཆོས་ཤེས་པ། མི་གཅོད་པའི་ཆོས་ཤེས་པ། སྨྲ་བ་པོ་དང༌། རྗེས་སུ་སྟོན་པ། གནས་འཆའ་ནུས་པ་སྟེ་ལྔ་ཚན་བཅུ་དགུ་པའོ། །ཡང་སྔ་མ་བཞིའི་སྟེང་དུ་༼༩༽རེ་ཞིག་གནས་འཆའ་འཇུག་ནུས་པ་སྟེ་ལྔ་ཚན་ཉི་ཤུ་པའོ། །བཀག་པ་ལྟུང་བ་དང༌། གནང་བ་ལྟུང་བ་མ་ཡིན་པར་ཤེས་པ། ཡང་བ་དང་ལྕི་བ་མངོན་པར་ཤེས་པ། སོ་ཐར་རྒྱས་པ་བློ་ནས་ཐོན་པ་སྟེ་ལྔ་ཚན་ཉེར་གཅིག་པའོ། །མདོར་ན་བརྟན་མཁས་གྱི་ཡོན་ཏན་གཉིས་དང་ལྡན་པའི་མཁན་པོ་ལ་གསོལ་བ་འདེབས་པའི་ཕྱིར་ཕྱག་འཚལ་ནས་ཙོག་པུར་ཐལ་སྦྱར་བཅས་འདུག་ཏུ་བཅུག་སྟེ། མཁན་པོ་དགོངས་སུ་གསོལ་ནས་ཐབས་ལེགས་བྱ་བའི་བར་གྱིས་མཁན་པོ་གསོལ་བའོ། །

དྲུག་པ་ཡོ་བྱད་མངོན་དུ་གྱུར་པ་ནི། དེ་ནས་སྣམ་སྦྱར་བླ་གོས་མཐང་གོས་ལྷུང་བཟེད་བྱིན་གྱིས་བརླབ་པའི་ཕྱིར། བསྒྲུབ་བྱ་རྣམས་ཕྱག་གསུམ་གསུམ་བྱེད་དུ་བཅུག་ནས་ཆོས་གོས་གསུམ་སོ་སོར་བལྟབས་ཏེ་ཕྲག་གཡོན་གཟར་ལ་ཡུལ་རྟེན་གཉིས་ཀ་འགྲེངས་ནས་སྣམ་སྦྱར་སོགས་རིམ་བཞིན་འདི་སྐད་བརྗོད་དེ། མཁན་པོ་དགོངས་སུ་གསོལ་ནས་ལེགས་སོའི་བར་གྱིས་ཆོས་གོས་གསུམ་སྦྱིན་པ་དང༌། དྲས་ཤིང་དྲུབ་པ་མེད་ན་རྒྱུ་བྱིན་གྱིས་བརླབས་པས་ཀྱང་རུང་ངོ༌། །དེ་ནས་ལྷུང་བཟེད་དགེ་འདུན་ལ་བསྟན་པའི་ཕྱིར། གྲོགས་དན་པའི་ལག་གཡོན་དུ་བཞག་གཡས་པ་བཀབ་སྟེ་རྒན་པའི་མདུན་ལོགས་ནས་མཐར་ཆགས་སུ་འགྲེངས་ཏེ་འདུད་པ་དང་བཅས། སློབ་དཔོན་ནམ་བཙུན་པའམ་ཚེ་དང་ལྡན་པ་དགོངས་སུ་གསོལ་ནས་མི་སྐྱའམ་ཞེས་པའི་བར་གྱིས་ཞུ་བར་བྱ་ཞིང༌། དེ་ལྟ་བུ་མ་ཡིན་ན་ཐམས་ཅད་ཀྱིས་རེ་རེ་ནས་ལྷུང་བཟེད་བཟང་ངོ་ཞེས་བརྗོད་དོ། །གལ་ཏེ་དེ་སྐད་བརྗོད་ན་ལེགས། མི་བརྗོད་ན་འགལ་ཚབས་ཅན་ཏེ་བསྡམ་བྱའི་ཉེས་བྱས་སུ་འགྱུར་རོ། །དེ་ནས་ལྷུང་བཟེད་བསྒྲུབ་བྱའི་ལག་གཡོན་དུ་བཞག་གཡས་པ་བཀབ་སྟེ། མཁན་པོ་དགོངས་སུ་གསོལ་ནས་ལེགས་སོའི་བར་གྱིས་ལྷུང་བཟེད་སྦྱིན་པ་དེ་དག་ནི་མཁན་པོའི་བྱ་བའོ། །དེ་ནས་སྣམ་སྦྱར་གྱོན་ཆོག་པའི་ཕྱིར་དགེ་འདུན་ལ་ཕྱག་བྱས་ནས་ཐོས་པའི་ཉེན་ཀོར་ནས་བཀར་ཏེ་མཐོང་བའི་ཉེན་ཀོར་དུ་བཞག་གོ། །དེ་ནས་དགེ་འདུན་རྣམས་བཤགས་བསྡམས་བྱིན་རླབས་གར་འོས་ཀྱི་ཕྱིར་བཅོས་བྱ། གལ་ཏེ་ཐམས་ཅད་ལྟུང་བ་མཐུན་ན་ལྟུང་མཐུན་བྱིན་རླབས་དང་གནས་ལ་བློ་མཐུན་བྱའོ། །

བདུན་པ་ཡོངས་དག་མངོན་དུ་གྱུར་པ་ནི། སྤྲུལ་པ་དང་མ་ནིང་ལ་སོགས་པ་སྡོམ་པའི་རྟེན་མིན་པ་རྣམས་སྡོམ་པ་འབོག་ཀྱང་མི་སྐྱེ་བའི་ཕྱིར་སྡོམ་པ་སྐྱེ་བ་ལ་བར་དུ་གཅོད་པ་དང༌། རྒྱལ་པོ་དང་ཕ་མས་མ་གནང་བ་རྣམས་གཞན་དབང་དུ་གྱུར་པའི་ཕྱིར་སྡོམ་པ་གནས་པ་ལ་བར་དུ་གཅོད་པ་དང༌། བྱ་རོག་སྐྲོད་མི་ནུས་པ་དང་ནད་པ་རྣམས་བསླབ་པ་ལ་སྦྱོར་མི་ནུས་པའི་ཕྱིར་སྡོམ་པ་ཁྱད་པར་དུ་གྱུར་པའི་བར་དུ་གཅོད་པ་དང༌། རིགས་ལ་སྐྱོན་ཆགས་པ་བྲན་དང་གདོལ་པ་སོགས་དང་ལུས་ལ་སྐྱོན་ཆགས་པ་ལག་རྡུམ་དང་སྐྲ་སེར་ཅན་སོགས་བསྟན་པར་མི་དད་པའི་ཕྱིར་མཛེས་པའི་བར་དུ་གཅོད་པ་སྟེ། དེ་ལྟ་བུའི་བར་ཆད་མེད་པ་ཞིག་དགོས་པ་ཡིན་ནོ། །དེ་ནས་ལས་བྱེད་པས་གསང་སྟོན་ལ། མཁན་པོ་མཚན་འདི་ཞེས་བགྱི་བས། གསང་སྟེ་སྟོན་པར་གསོལ་བ་བཏབ་པ་གང་ཡིན་ཞེས་དྲིས། དེས་ཀྱང་བདག་མིང་འདི་ཞེས་བགྱི་བ་ལགས་ཞེས་བརྗོད། ཡང་ལས་བྱེད་པའི་བཙུན་པ་མིང་འདི་ཞེས་བགྱི་བ་ཁྱོད་གསང་སྟེ་སྟོན་པར་སྤྲོའམ་ཞེས་སྤྲོ་བྱ་དྲི་བ་དང༌། དེས་ཀྱང་སྤྲོའོ་ཞེས་ལན་བརྗོད། ཡང་ལས་བྱེད་པས་གསང་སྟེ་སྟོན་པ་བསྐོ་བའི་ཕྱིར། དགེ་འདུན་བཙུན་པ་ནས་གསོལ་བའོ་ཞེས་པའི་བར་གསོལ་བ་འབའ་ཞིག་པའི་ལས་གསོལ་བ་དང༌། དེས་ནས་དེས་ཀྱང་ཚོགས་ལ་མ་སྨྲས་པར་འགྲོ་བ་དགག་པའི་ཕྱིར་ཐང་ཤད་དང་བཅས་ཏེ་དཀྱིལ་འཁོར་པའི་ཕྱི་རོལ་དུ་སོང་ནས། ༼༡༠༽བསྒྲུབ་བྱ་རང་ལ་ཕྱག་འཚལ་དུ་བཅུག་སྟེ་འདི་སྐད་བརྗོད། ཚེ་དང་ལྡན་པ་ཉོན་ཅིག་ནས་མ་བོད་ཀྱི་བར་དུ་སྡོད་ཅིག་ཅེས་པའི་བར་གྱིས་གསང་སྟེ་སྟོན་ནས་སླར་ཚོགས་སུ་འདུད་པ་དང་བཅས་ཏེ། དགེ་འདུན་བཙུན་པ་ནས་ཅི་ཞིག་གམ་ཞེས་པའི་བར་གྱིས་ཞུ་བ་དང༌། །ཐམས་ཅད་ཀྱིས་གལ་ཏེ་ཡོངས་སུ་དག་ནའོ་ཞེས་བརྗོད། མི་བརྗོད་ན་འགལ་ཚབས་ཅན་དུ་འགྱུར་རོ། །

བརྒྱད་པ་གསོལ་བ་མངོན་དུ་གྱུར་པ་ནི། དེ་ནས་བསྒྲུབ་བྱ་དཀྱིལ་འཁོར་དུ་བཀུག་ནས་སྟོན་པ་དང་དགེ་འདུན་ལ་ཕྱག་བྱས་ཏེ་སའི་ཕ་གུའི་སྟེང་དུ་རྩྭ་བཏིང་བ་ལ་རྟིང་པས་མནན་ཙོག་པུར་འདུག་ཏུ་བཅུག་ནས། ལས་བྱེད་པས་དགེ་འདུན་བཙུན་པ་ནས་ཐུགས་བརྩེ་བར་མཛད་དུ་གསོལ་ཞེས་པའི་བར་ལན་གསུམ་གྱིས་གསོལ་བ་དང༌། ཡང་ལས་བྱེད་པས་དགེ་འདུན་གྱི་ནང་དུ་བར་ཆད་དྲི་བའི་ཕྱིར་དགེ་འདུན་བཙུན་པ་སོགས་གསོལ་བ་འབའ་ཞིག་པའི་ལས་གསོལ་བ་དང༌། དེ་ནས་བར་ཆད་དྲི་བའི་ཕྱིར་བསྒྲུབ་བྱ་རྣམས་ཕྱག་འཚལ་དུ་བཅུག་སྟེ། ཚེ་དང་ལྡན་པ་ནས་མ་མཆིས་ཞེས་ལན་བཏབ་པའི་བར་གྱིས་བར་ཆད་དྲི་བའོ། །

དགུ་པ་བསྙེན་པར་རྫོགས་འདོད་མངོན་དུ་གྱུར་པ་ནི། བསྒྲུབ་བྱའི་གྲངས་རྒྱུད་ཚོགས་སུ་མ་ལོངས་པ། བསྙེན་རྫོགས་ཐོབ་བཞིན་པ་མ་ཡིན་པ། རྒྱུའི་ཀུན་སློང་བསམ་པ་ཐག་པའི་ལེན་འདོད་རྒྱུན་མ་ལོག་པ། དུས་ཀྱི་ཀུན་སློང་བསྙེན་པ་རྫོགས་པར་ཤེས་པ། མི་མཐུན་པའི་ཀུན་སློང་མཁན་སློབ་ཀྱི་སྐྱོན་མི་དྲན་པ། ཕྱོགས་རེ་བའི་ཀུན་སློང་སེམས་ཅན་དང༌། ཡན་ལག་དང༌། ཡུལ་དང༌། དུས་དང༌། ཚེ་ངེས་པ་སྟེ་ངེས་པ་ལྔ་དང་བྲལ་བ། བསམ་པ་རང་བཞིན་དུ་གནས་པ། མྱ་ངན་ལས་འདས་པའི་བསམ་པ་བརྟན་པོས་ཟིན་པ་ཞིག་དགོས་པས་དེ་རྣམས་རྒྱུད་ལ་ཚང་བ་ནི་རྫོགས་འདོད་མངོན་དུ་གྱུར་པའོ། །

བཅུ་པ་ལས་མངོན་དུ་གྱུར་པ་ནི་ལས་བྱེད་པས་དགེ་འདུན་བཙུན་པ་ནས་འདི་ནི་གསོལ་བའོ་ཞེས་པའི་བར་གྱིས་གསོལ་བ་དང༌། །ལས་ནི་བསྒྲུབ་བྱ་དང༌། མཁན་པོ་དང༌། དགེ་འདུན་གྱི་མིང་མ་ཆད་པས་ལས་ཚང་བ་དང༌། ལས་གཞན་དང་མ་ནོར་བ་དང༌། སྤྱོད་ལམ་དང༌། གོ་རིམ་དང༌། ཚིག་མ་འཁྲུགས་པ། ལས་ཆོག་གི་སྔགས་བཞག་པར་མི་འོས་པས་མི་བསྡུ་བ། ཐམས་ཅད་ཀྱིས་གོ་ཞིང་བརྡའ་འཕྲོད་དེ་ཉམས་སུ་མྱོང་ངེས་པ་སྟེ་ལྔའི་སྒོ་ནས་ལས་མངོན་དུ་གྱུར་པ་དང༌། དེ་ནས་ལས་བྱེད་པའི་དགེ་འདུན་བཙུན་པ་སོགས་ནས་གསུངས་ཤིག་ཅེས་པའི་བར་བརྗོད་པ་གསུམ་མཇུག་སྡུད་དང་བཅས་པར་བརྗོད་དོ། །

བརྗོད་པ་གསུམ་ནི། མཆི་ཞེས་པ་ཡན་ངོ་བོ་བརྗོད་པ། དེའི་འོག་གསོལ་ནའི་བར་བྱ་བ་བརྗོད་པ། དེའི་སླད་དུ་མན་ཆད་བྱེད་པ་བརྗོད་པའོ། །ཐོབ་མཚམས་བརྗོད་པ་ལན་གསུམ་གྱི་མཐར་བྱེད་པ་བརྗོད་པ་ལའོ། །

དེའི་འོག་ཏུ་དགེ་སློང་གཞན་ཞིག་གིས་གྲིབ་ཚོད་ཐུར་མ་སོར་བཞི་ཙམ་གྱིས་གཞལ་ཏེ་ཐུར་མ་རིལ་པོ་ལ་སྐྱེས་བུ་དང་སོར་རེ་ལ་རྐང་པ་རེ་བརྩིས་ཏེ། དེ་ལས་སྔ་དྲོ་དང་ཉིན་གུང་སོགས་ཉིན་མཚན་གྱི་ཆ་ཉི་ཤུ་རྩ་གཉིས་ཀྱི་བར་ཤེས་པར་བྱས་ཏེ་བརྗོད་པ་དང༌། དགུན་གྱི་དུས་དང༌། དཔྱིད་ཀའི་དུས་དང༌། དབྱར་གྱི་དུས་དང༌། དབྱར་ཐུང་ངུའི་དུས་དང༌། དབྱར་རིང་པོའི་དུས་ཏེ། དང་པོ་གཉིས་ནི་ཟླ་བ་བཞི་བཞི་དང༌། དེའི་འོག་མ་ནི་ཟླ་བ་གཅིག་དང༌། ཐུང་ངུ་ནི་ཉིན་ཞག་གཅིག་དང༌། ཐ་མ་ནི་ཟླ་བ་གསུམ་མ་ཟིན་པ་སྟེ་དུས་ཚོད་ལྔ་པོ་ཕྲ་རིམ་ནས་གཞལ་ཏེ་རགས་རིམ་ནས་ཐོབ་པའི་དུས་གོ་བྱེད་དུ་བརྗོད་པ་དང༌། །དེ་ནས་བཟུང་སྟེ་མཚན་མཐུན་པ་དུས་ཀྱིས་རྒན་པ་རྣམས་བསྙེན་བཀུར་གྱི་གནས་ཡིན་པ་དང༌། བསྙེན་པར་མ་རྫོགས་པ་དང༌། དུས་ཀྱིས་གཞོན་པ་དང༌། རྒན་ཡང་ས་གཞན་ན་གནས་པ་དང༌། མཚན་མི་མཐུན་པའི་དགེ་སློང་མ་སོགས་བསྙེན་བཀུར་༼༡༡༽གྱི་གནས་མིན་པའོ། །གོ་ཞིང་རིག་པའི་ཕན་ཡོན་ནི། སྡོམ་པ་ཐོབ་པའི་དུས་ཤེས་པས་གནས་ལ་བསྙེན་བཀུར་གྱི་རིམ་པ་ཤེས། དེ་ཤེས་པས་བསླབ་པ་ལ་གུས་ཤིང་ཉེས་པས་མི་གོས། དེ་ལས་འཇིག་རྟེན་གྱི་ཆོས་དགེ་བ་ལ་གནས། དེ་ལས་དགེ་ལེགས་ཀྱི་ཡོན་ཏན་ཀུན་གྱི་གཞིར་གྱུར་པ་སྟེ། ཇི་སྐད་དུ། ཁྲིམས་ནི་རྒྱུ་དང་མི་རྒྱུ་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་སོ། །

དེ་ནས་ཡང་ལས་བྱེད་པས་གདམས་ངག་བསླབ་པ་བརྗོད་པར་བྱ་སྟེ། མཐའ་གཉིས་སུ་མ་ལྷུངས་པའི་གོས། ཟས། གནས་མལ། སྨན་བཅས་དགེ་སློང་གི་འཚོ་བའི་གནས་བཞི་པོ་རྣམས་དང༌། ཕམ་པ་འགྱུར་བའི་ཆོས་ལྟུང་བ་བཞི་པོ་རྣམས་དང༌། །དགེ་སྦྱོང་དུ་བྱེད་པའི་ཆོས་བཞི་པོ་རྣམས་དང༌། སྔོན་ཆད་མཆོག་ཏུ་འདོད་པའི་དོན་ཉིད་ཀྱང་ཆོ་གས་རྫོགས་པའམ་གྲུབ་པ་ཉིད་དང༌། གཞན་གནས་བརྟན་རྣམས་དང་ཚུལ་ཁྲིམས་ཀྱིས་མི་མཉམ་པ་ཉིད་ཀྱང་མཉམ་པར་སྦྱར་བ་དང༌། མཁན་པོ་ལ་ཕར་བལྟ་བ་སོགས་འཇིག་རྟེན་གྱིས་ཚུལ་དང་འབྲེལ་བའི་གཟུགས་བརྙན་ལ་སྦྱར་བ་དང༌། །ཕྱིན་ཆད་སེམས་དུལ་བས་གྲོགས་ལ་གུས་པ་ཉིད་ལ་སྦྱར་བ་དང༌། དགོས་པ་ཚུལ་ཁྲིམས་རྗེས་སུ་བསྒྲུབ་པ་ལ་སྦྱར་བ་དང༌། བསྲུང་བྱ་འདིར་མ་བརྗོད་པ་རྣམས་ཕྱིས་ཡོངས་སུ་ཤེས་ཚེ་བསྒྲུབ་པ་ལ་སྦྱར་བ་དང༌། བསླབ་པ་ཕྲ་བའང་གུས་པས་སྲུངས་ཤིག་ཅེས་བསླབ་པ་ལ་གུས་པར་སྦྱར་བ་དང༌། བསྙེན་རྫོགས་བསྒྲུབ་པར་བྱ་བ་ལ་བག་ཡོད་པར་སྒྲུབས་ཤིག་ཅེས་ཐབས་བག་ཡོད་བརྗོད་པ་དང་བཅས་པ་ལ་ངེས་པར་སྦྱར་བ་རྣམས་ཏེ་དེ་དག་ཏུ་བསྙེན་པར་རྫོགས་པའི་ཆོ་ག་ཡན་ལག་དང་བཅས་པ་བསྡུས་པ་ཡིན་ནོ། །

བཞི་པ་དགེ་སློབ་མའི་སྡོམ་པ་ལེན་ཚུལ་ནི། དགེ་བསྙེན་མ་དང་དགེ་ཚུལ་མ་སྒྲུབ་པའི་ཆོ་ག་ནི་ཕའི་ཆོ་ག་དང་ཁྱད་པར་མེད་ལ། གཞན་དུ་བསྙེན་རྫོགས་བསྒྲུབ་ན་བུད་མེད་རྣམས་ལ་ནི་དགེ་སློབ་མ་ཞེས་པའི། །ཚིགས་གཞན་ཏེ་སྡོམ་པའི་ཆོ་ག་ལོགས་སུ་ཡོད་དེ། དེ་ནི་དགེ་ཚུལ་མ་ཉིད་དང་དགེ་སློང་མ་ཉིད་ཀྱི་བར་དུ་སྦྱིན་པར་བྱའོ། །དེ་ལ་དང་པོ་མཁན་མོས་ལས་བྱེད་པའི་དགེ་སློང་མ་དང༌། ལས་སུ་འཇུག་པའི་དགེ་སློང་མ་དག་ལ་གསོལ་བ་གདབ་པར་བྱ། དེ་དག་གིས་ཀྱང་ཉེས་པ་ཕྱིར་བཅོས་ཏེ་འདུའོ། །དེ་ཡང་ཡུལ་མཐའ་འཁོབ་ཏུ་དགེ་སློང་མ་དྲུག་ཙམ་ཚོགས་པ་དང༌། བཅུ་གཉིས་སོགས་ཚོགས་པ་ནི་ཡུལ་དབུས་སུའོ། །དེ་ལས་དང་པོར་ཕྱག་འཚལ་ནས་མཁན་མོ་ལ་གསོལ་བར་བྱ། དེ་ནས་དགེ་སློང་མ་ལས་བྱེད་མས་བསླབ་པའི་སྡོམ་པ་གསོལ་བ་དང༌། །སྡོམ་པ་སྦྱིན་པའི་ཆོ་ག་ནི་གསོལ་བ་དང་གཉིས་ཀྱི་ལས་ཀྱིས་བྱ་བ་དང༌། དགེ་སློང་མ་གཞན་ཞིག་གིས་གྲིབ་ཚོད་བརྗོད་པ་དང༌། །དེའི་འོག་ཏུ་ལས་བྱེད་མས་རྩ་བའི་ཆོས་དྲུག་དང་རྗེས་མཐུན་གྱི་ཆོས་དྲུག་གི་བསླབ་པ་བརྗོད་པར་བྱ། དེ་ལྟ་བུའི་བསླབ་པ་ལ་སྤྱད་པའི་དུས་ནི་ལོ་གཉིས་ཀྱི་བར་དུ་སློབ་ཅིང་དེ་ནས་བསྙེན་པར་རྫོགས་སོ་ཞེས་པའི་དོན་ནོ། །

**ལྔ་པ་དགེ་སློང་མའི་སྡོམ་པ་ལེན་ཚུལ་ལ་གཉིས། ཚངས་སྤྱོད་ཀྱི་སྡོམ་པ་དང༌། བསྙེན་རྫོགས་དངོས་སོ། །དང་པོ་ནི།**

མོ་ཆོག་ཁོ་ནའི་དབང་དུ་མཛད་དེ་ཚངས་སྤྱོད་ཀྱི་སྡོམ་པ་མ་ཐོབ་པར་བསྙེན་པར་རྫོགས་པར་མི་འགྱུར་རོ་ཞེས་གསུངས་པས། དེའི་ཕྱིར་དེ་གཉིས་ཀྱི་བར་དུ་ཚངས་སྤྱོད་ཉེར་གནས་ཀྱི་སྡོམ་པ་སྦྱིན་པར་བྱ་སྟེ། དེ་ཡང་དང་པོར་ལས་བྱེད་མ་ལ་གསོལ་བ་བཏབ་ནས་ཕྱག་བྱ་བའི་བར་༼༡༢༽དང༌། དེའི་འོག་ཏུ་མཁན་མོ་ལ་གསོལ་བར་བྱས་ཏེ་མཁན་མོས་སྣམ་སྦྱར་བླ་གོས་མཐང་གོས་ཤིང་ང་དཔུང་ཆད་རྔུལ་གཟན་ཏེ་ཆོས་གོས་ལྔ། །ལྷུང་བཟེད་དང་བཅས་པ་བྱིན་གྱིས་བརླབས་ནས་སྦྱིན་ཏེ་ཐོས་པའི་ཉེས་ཀོར་ལས་བཀར་ནས་གསང་སྟེ་སྟོན་པར་སྤྲོ་བྱ་དྲི་བའི་བར་དང༌། དེ་ནས་ལས་བྱེད་མས་གསང་སྟོན་བསྐོ་བའི་ཕྱིར་འབའ་ཞིག་པའི་ལས་གསོལ་བ་དང༌། གསང་སྟོན་མས་དཀྱིལ་འཁོར་པའི་ཕྱིར་གསང་སྟེ་སྟོན་པ་དང༌། །སླར་ཚོགས་སུ་ཞུས་ཏེ་བསྒྲུབ་བྱ་དཀྱིལ་འཁོར་དུ་བཀུག་པ་དང༌། ལས་བྱེད་མས་ཚངས་སྤྱོད་ཉེར་གནས་ཀྱི་སྡོམ་པ་གསོལ་བ་དང༌། ནང་དུ་བར་ཆད་དྲི་ཕྱིར་འབའ་ཞིག་པའི་གསོལ་བ་བྱས་ཏེ་དྲི་བ་དང༌། དེའི་འོག་ཏུ་ལས་བྱེད་མས་གསོལ་བ་དང༌། །གཉིས་ཀྱི་ལས་ཀྱིས་ཚངས་སྤྱོད་ཉེར་གནས་ཀྱི་སྡོམ་པ་སྦྱིན་པར་བྱའོ། །

**གཉིས་པ་ནི།**

ཚངས་སྤྱོད་ཉེར་གནས་སུ་བསྒྲུབས་ཟིན་པ་དེ་སྔར་གྱི་དགེ་སློང་མའི་དགེ་འདུན་གྱི་སྟེང་དུ་ཡུལ་དབུས་སུ་བཅུ་དང་མཐའ་འཁོབ་ཏུ་ལྔ་བསྣན་པའི་གཉིས་ཀའི་དགེ་འདུན་གྱི་ནང་དུ་དགེ་སློང་ལས་བྱེད་པས་བསྙེན་པར་རྫོགས་པར་གསོལ་དུ་གཞུག་པར་བྱའོ། །དེ་ནས་ལས་བྱེད་པས་གཉིས་ཀའི་དགེ་འདུན་གྱི་ནང་དུ་བར་ཆད་དྲི་བའི་ཕྱིར་འབའ་ཞིག་པའི་ལས་གསོལ་བ་བྱས་ཏེ་བར་ཆད་དྲི་བ་དང༌། དེའི་འོག་ཏུ་ལས་བྱེད་པས་གསོལ་བ་དང་བཞིའི་ལས་ཀྱིས་བསྙེན་པར་རྫོགས་སོ་ཞེས་པའོ། །དེ་ནས་དགེ་སློང་གཞན་ཞིག་གིས་དུས་ཚོད་བརྗོད་པ་དང༌། དེའི་འོག་ཏུ་ལས་བྱེད་པས་དགེ་སློང་གི་གནས་རྣམས་དང་ལྟུང་བའི་ཆོས་རྣམས་དང༌། །ལྕི་བའི་ཆོས་བརྒྱད་དུ་བསྟན་པ་རྣམས་དང་ཡང་དགེ་སྦྱོང་གི་ཆོས་རྣམས་དང་འདོད་པ་རྫོགས་པ་དང་མཆོག་ཏུ་འདོད་པ་རྫོགས་པ་དང༌། །ཚུལ་ཁྲིམས་མཉམ་པར་གྱུར་པ་དང་ཚུལ་དང་འབྲེལ་བའི་གཟུགས་བརྙན་དང་དུལ་བར་གནས་པ་དང་དགོས་པ་རྗེས་སུ་བསྒྲུབ་པ་དང༌། །མ་བརྗོད་པ་བླང་བ་དང་གུས་པ་དང་བསྒྲུབ་པར་བྱ་བ་དང་བཅས་པས་དགེ་སློང་མའི་བསྙེན་རྫོགས་བསྡུས་པར་བཤད་དོ། །

**གསུམ་པ་དམིགས་བསལ་གྱིས་སྐབས་དོན་བསྡུ་བ་ནི།**

ཚིགས་སྔ་མ་དགེ་བསྙེན་དང་དགེ་ཚུལ་སྔོན་དུ་མ་སོང་བར་བསྙེན་པར་རྫོགས་པ་དེས། །དགེ་སློང་གི་སྡོམ་པ་དང་མཉམ་དུ་གཞན་དགེ་བསྙེན་དགེ་ཚུལ་གཉིས་ཀྱི་སྡོམ་པའང་ཞར་གྱིས་ཐོབ་པར་དྲིན་ལན་བསབ་པའི་མདོ་སྡེར་སྣང་བའམ་གསུངས་ཏེ། གལ་ཏེ་ཁྲིམས་ལྔ་ཡང་མ་ནོད་བཅུ་ཡང་མ་ནོད་པར་ཐལ་བྱུང་དུ་ཁྲིམས་རྫོགས་པར་ནོད་ན་དུས་གཅིག་ལ་གསུམ་ཆར་ཐོབ་པར་འགྱུར་རོ། །ཞེས་སོ། །དེ་དུས་ཀྱི་ཀུན་སློང་སེམས་ཅན་ཐམས་ཅད་ཀྱི་ཆེད་དུ་མྱ་ངན་ལས་འདས་པའི་བསམ་པ་སེམས་བསྐྱེད་ཀྱིས་ཟིན་ན། །སོ་ཐར་རིས་བདུན་གྱི་སྡོམ་པ་ཐམས་ཅད་ཐེག་ཆེན་སོ་སོ་ཐར་པར་འགྱུར་བར་སྔ་རབས་ཀྱི་མཁས་པ་རྣམས་ཀྱིས་མགྲིན་གཅིག་ཏུ་བཞེད་པར་མཛད་དོ། །

**གཉིས་པ་ལེན་ནས་གནས་ཀྱི་སློབ་དཔོན་བསྟེན་ཚུལ་ནི།**

ཇི་སྐད་དུ། ཚུལ་ཁྲིམས་ལྡན་པ་བདེ་བ་སྟེ། ཚུལ་ཁྲིམས་འཆལ་བ་སྡུག་བསྔལ་ཡིན། །ཞེས་གསུངས་པ་ལྟར། སྡོམ་པ་ཐོབ་པ་དེ་ལེགས་པར་མ་བསྲུང་ན་ཉེས་པ་ཆེན་པོར་འགྱུར་བས། དེ་ཡང་ལེན་པའི་དུས་སུ་བསླབ་བྱ་ཆེ་ལོང་ཙམ་ལས་མ་བསྟན་པས་དེ་ལེགས་པར་ཤེས་པའི་ཕྱིར། ཐོག་མར་གནས་ཀྱི་བླ་མའམ་སློབ་དཔོན་མཚན་ཉིད་དང་ལྡན་པ་དག་ལ་བསྟེན་དགོས་ཏེ། འདུལ་བ་ཚིག་ལེའུར་བྱས་པ་མེ་ཏོག་ཕྲེང་རྒྱུད་ལས། ཚུལ་ཁྲིམས་དག་ཅིང་འདུལ་བའི་ཆོ་ག་མཁས། །ནད་པར་སྙིང་བརྩེ་འཁོར༼༡༣༽ལ་བྱམས་པ་དང༌། །ཆོས་དང་ཟང་ཟིང་ཕན་འདོགས་བརྩོན་པ་དང༌། །དུས་སུ་འདོམས་པ་གང་ཡིན་བླ་མར་བསྔགས། །ཞེས་མཚན་ཉིད་ལྔ་ལྡན་དུ་གསུངས་སོ། །དེ་ལས་འདུལ་བ་ནས་གསུངས་པའི་དགག་སྒྲུབ་བླང་དོར་གྱི་གནས་ལ་མཁས་པར་སྦྱང་ན་ཉེས་པ་འབྱུང་བའི་སྐབས་མེད་པས་ཕུན་སུམ་ཚོགས་པར་འགྱུར་རོ། །བསྟེན་ཚུལ་ཡང་གནས་ཀྱིས་གནས་པ་ལ་བུའི་འདུ་ཤེས་དང༌། གནས་པས་གནས་ལ་ཕའི་འདུ་ཤེས་བསྐྱེད་པར་བྱ། གནས་ཀྱི་རིམ་གྲོ་བྱ་འོས་པ་ཐམས་ཅད་གནས་པས་བྱ། གནས་པའི་བསླབ་པར་འོས་པ་ཐམས་ཅད་གནས་ཀྱིས་སྦྱིན་པར་བྱ་བ་སྟེ། མདོར་ན་བཤང་བ་དང༌། གཅི་བ་དང༌། སོ་ཤིང་དོར་བ་དང༌། ཉེན་ཀོར་དང་བཅས་པའི་གཙུག་ལག་ཁང་ལ་ཕྱག་བྱེད་པ་བཞི་མ་གཏོགས། དེ་མིན་པའི་ལས་ཐམས་ཅད་གནས་པ་སློབ་མས་གནས་ཀྱི་སློབ་དཔོན་ལ་མ་ཞུས་པར་གང་ཡང་བྱ་བ་མིན་ནོ། །གནས་ཀྱི་སློབ་དཔོན་དེས་ཀྱང་གནས་པ་སློབ་མ་དེ་ལ་ཀློག་དང་སྤོང་བའི་གདམས་ངག་སོགས་ཀྱིས་དུས་དང་དུས་སུ་ཕན་གདགས་པར་བྱའོ། །

**གཉིས་པ་བར་དུ་བསླབ་པ་བསྲུང་ཚུལ་བསྟན་པ་ལ་གཉིས། མི་མཐུན་ཕྱོགས་ངོ་ཤེས་པའི་ཕྱིར་དགག་པའི་བསླབ་བྱ་བསྟན་པ། མཐུན་ཕྱོགས་བསླབ་པ་ཡོངས་སུ་སྦྱོང་བའི་ཕྱིར་སྒྲུབ་པའི་བསླབ་བྱ་བསྟན་པའོ། །དང་པོ་ལ་གཉིས། སོ་སོར་དབྱེ་བ་དང༌། སྤྱིར་བསྟན་པའོ། །དང་པོ་ལ་བཞི། དགེ་སློང་ཕའི། དགེ་སློང་མའི། རབ་བྱུང་གཉིས་ཀྱི། ཁྱིམ་སྡོམ་གཉིས་ཀྱི་བསླབ་བྱ་བསྟན་པའོ། །དང་པོ་ལ་ལྔ། ཕམ་པའི་སྡེ། ལྷག་མའི་སྡེ། ལྟུང་བྱེད་ཀྱི་སྡེ། སོར་བཤགས་ཀྱི་སྡེ། ཉེས་བྱས་ཀྱི་སྡེ་བཤད་པའོ། །དང་པོ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

ཆགས་པས་བུད་མེད་ཀྱི་ལམ་དུ་མི་ཚངས་པར་སྤྱོད་པ་དང་རིན་ཐང་ཚང་བའི་དངོས་པོ་རྐུ་བ་དང་སྨྲ་ཤེས་དོན་གོ་བའི་མི་གསོད་པ་དང༌། །མི་ཆོས་བླ་མའི་བརྫུན་སྨྲ་བ་སྟེ་འདི་དག་བཞི་པོ་སྤང་བྱ་ཕ་རོལ་པས་གཉེན་པོ་ཚུར་ཕམ་པར་གྱུར་པས་ཕས་ཕམ་གྱི་ལྟུང་བའི་སྡེ་ཞེས་བྱ་སྟེ། །ཕམ་པ་བཞི་པོ་འདི་དག་ནི་སྡིག་པ་གཞན་ལས་ཤིན་ཏུ་ལྕི་བའི་ཕྱིར་ལྟུང་བའི་གནས་འདི་དག་ལས་གང་རུང་ཞིག་བྱུང་ན་ཡང་དགེ་སློང་རྣམས་དང་ལྷན་ཅིག་ཏུ་གནས་པ་དང་ལོངས་སྤྱོད་དུ་མི་དབང་བར་གསུངས་པས། དགེ་སློང་གི་དངོས་པོ་ལས་རྣམ་པར་ཉམས་ཏེ་ཕམ་པར་འགྱུར་བ་ཡིན་ནོ། །འདིས་ངན་སོང་དུ་ལྟུང་བར་བྱེད་པས་ན་ལྟུང་བ། ཚུལ་ཁྲིམས་ཀྱི་མི་མཐུན་ཕྱོགས་ཡིན་པས་ན་འཆལ་བའི་ཚུལ་ཁྲིམས་ཞེས་ཀྱང་བྱའོ། །དེ་ལ་མདོ་སྡེ་པ་དག་ནི་ཕམ་པ་ལ་འཆབ་བཅས་ཀྱིས་ཁྱབ་ཅིང༌། དེ་ལས་གང་རུང་ཞིག་བྱུང་བས་ཀྱང་སྡོམ་པའི་རྩ་བ་མཐའ་དག་གཏོང་བ་ཡིན་ཏེ། རྒྱུད་ཁྲེལ་མེད་ཤས་ཆེ་བའི་ཕྱིར་རོ། །ལུང་ལས། དེ་བྱས་མ་ཐག་ཏུ་དགེ་སློང་དུ་མི་རུང༌། དགེ་སྦྱོང་དུ་མི་རུང་ཞེས་པ་ནས། དེའི་དགེ་སྦྱོང་གི་ཚུལ་ཞིག་པར་འགྱུར་རོ་ཞེས་འདོད་ལ། བྱེ་བྲག་ཏུ་སྨྲ་བ་རྣམས་ནི་ཕྱོགས་གཅིག་གཏོང་བས་སྡོམ་པ་མཐའ་དག་གཏོང་བ་མི་རིགས་ཏེ། སྤོང་བ་བདུན་པོ་རྫས་ཐ་དད་པའི་ཕྱིར་རོ། །དེས་ན་ཐམས་ཅད་མཐར་འགྱུར་བས་སྡོམ་པ་ཞིག་པ་མེད་པས་སོ་ཞེས་དང༌། ལུང་གི་དོན་ཚེ་འདི་ལ་དོན་དམ་པའི་དགེ་སློང་ཐོབ་པའི་སྐལ་བ་མེད་པ་ལ་དགོངས་པ་ཡིན་ཏེ། ལུང་ལས། ཚུལ་ཁྲིམས་འཆལ་བ་ཞིག་གིས་དགེ་སློང་མ་ལ་འདོམས་པར་བྱེད་ན་ལྟུང་༼༡༤༽བྱེད་དོ་ཞེས་གསུངས་པས། སྡོམ་པ་དང་བྲལ་བ་ལ་ནི་ལྟུང་བ་ཡང་ཇི་ལྟར་འགྱུར་ཏེ། དེ་ལྟ་བུའི་དགེ་སློང་དེ་བུ་ལོན་ཅན་དང་ནོར་ཅན་བཞིན་དུ་ཚུལ་འཆལ་ཚུལ་ལྡན་གཉིས་ཀ་ཡིན་ནོ། །ལུང་ལས། དགེ་སློང་བཞི་སྟེ་ལྔ་པ་མེད། །ལམ་གྱི་རྒྱལ་དང་ལམ་སྟོན་དང༌། །ལམ་གྱིས་འཚོ་དང་ལམ་སུན་འབྱིན། །ཞེས་གསུངས་པའང་འདི་ལ་དགོངས་པས་སོ་ཞེས་འདོད་དོ། །དབྱིག་གཉེན་ཞབས་ཀྱིས། ཁ་ཆེ་རྣམས་ནི་བྱུང་བ་ལ། །བུ་ལོན་ནོར་ཅན་གཉིས་སུ་འདོད། །ཅེས་དང༌། བཙུན་པ་ཡོན་ཏན་འོད་ཀྱིས། ཕམ་པ་འཆབ་བཅས་ཅན་ལ་དགོས་པ་བསྒྲུབ་ནུས་ཀྱི་སྡོམ་པ་མེད་པ་དང༌། བར་མ་རབ་བྱུང་ཙམ་ཡོད་པ་དང༌། ཕམ་པ་འཆའ་མེད་ཅན་ལ་སྡོམ་པ་དགོས་པ་བསྒྲུབ་ནུས་སུ་ཡོད་ཅིང༌། དེས་ཕམ་པའི་ཆད་ལས་ཉམས་སུ་ལེན་པར་བྱེད་ན་དགེ་སློང་རྣམ་དག་དང་འདྲའོ། །ཞེས་གསུངས་སོ། །

**གཉིས་པ་ལ་བཞི། མི་ཚངས་སྤྱོད་ཀྱི་ཕམ་པ། མ་བྱིན་ལེན་གྱི་ཕམ་པ། གསོད་པའི་ཕམ་པ། བརྫུན་སྨྲའི་ཕམ་པ་བཤད་པའོ། །དང་པོ་ནི།**

འདི་ལ་གཞི་བསམ་པ་སྦྱོར་བ་མཐར་ཐུག་སྟེ་ཡན་ལག་བཞི་ཚང་དགོས་པས། བསམ་པའི་ཡན་ལག་སྤྱོད་པའི་དུས་སུ་ཀླུ་ལ་སྤྱོད་པ་ལྟ་བུ་འཇིགས་སྐྲག་དང་བཅས་ན་ཆགས་པ་མི་སྐྱེ་བས་དེ་ལྟ་བུའི་འཇིགས་པ་མེད་པ་དང་མ་ལ་སྤྱོད་པ་ལྟ་བུ་ངོ་ཚ་བ་ལའང་ཆགས་པ་མི་སྐྱེ་བས་དེ་ལྟའི་ངོ་ཚ་མེད་པ་དང་འདོད་ཅིང་ཆགས་པའི་སེམས་ཀྱིས་ཀུན་ནས་སློང་བ་དང་བཅས་པ་ཡིས་འཇུག་པ་དང༌། །གཞིའི་ཡན་ལག་རྟེན་འཁྲིག་པའི་བདེ་བ་སྐྱེད་ནུས་པའི་བུད་མེད་ཀྱི་རྨའི་ཡན་ལག་གི་ཆ་ཀུན་གཟུང་བར་བཟོད་པའམ་འོས་པ་དང་ཆུང་བ་གཞུག་ཏུ་མི་རུང་བ་ལྟ་བུ་མིན་པར་སྤྱད་དུ་རུང་བ་དང་རྨའི་སྒོར་གཏོགས་པའི་ལམ་རུལ་བ་སོགས་ཀྱིས་མ་ཉམས་པར་རང་བཞིན་དུ་གནས་པ་དང༌། །ཁ་དང་བཤང་བ་ཟག་བྱེད་ཀྱི་སྒོ་གསུམ་ལས་ཁ་ལ་ཤུན་པའི་སོ་ཕན་ཆད་དང་བཤང་བ་ལ་སྦུ་གུའི་མཐའ་ཡན་ཆད་དང་ཟག་བྱེད་ཀྱི་པགས་རིམ་ཡན་ཆད་ཀྱི་མཚམས་ལས་ཕར་འདས་པ་དེར་བརྟེན་པ་དགེ་སློང་གི་ཕོའི་དབང་པོ་ནད་ཀྱིས་ཟིན་པ་ལྟ་བུ་མ་ཡིན་པར་ནད་མེད་ཀྱི། །ནོར་བུ་ལས་སུ་རུང་བ་དང་སྦྱོར་བའི་ཡན་ལག་དེས་བཅུག་ཅིང་དྲུད་ནས་ལུས་བསྐྱོད་པའམ་འགུལ་བར་བྱེད་པ་མཐར་ཐུག་གི་ཡན་ལག་རྩོལ་བའི་བགྱི་བ་མ་བཏང་བར་བདག་གིར་བྱེད་ནས་ལུས་ཚོར་སིམ་པའི་བདེ་བའི་རོ་ཉམས་སུ་མྱོང་བ་ན་ཡན་ལག་ཚང་བ་ཡིན་པས་མི་ཚངས་སྤྱོད་ཀྱི་ཕམ་པའི་དངོས་གཞིར་འགྱུར་པའོ། །འཁྲིག་པ་བརྟེན་པའི་ཕྱིར་ཆགས་པའི་སེམས་སྐྱེས་ན་ཡིད་ཀྱིས་བསྡམ་བྱའི་ཁ་ན་མ་ཐོ་བ་ཡིན་ལ་སོ་པགས་སྦུ་གུའི་ཁ་ལ་རེག་པའི་བར་གྱི་རྩོལ་བའི་རྣམ་འགྱུར་ཅི་རིགས་པར་བྱེད་པ་རྣམས་ནི། །སྦྱོར་བའི་ལྟུང་བ་དང་མཚམས་ལས་ཕར་འདས་ཏེ་ཡན་ལག་དེ་དག་ཚང་ན་ལས་ལམ་རྫོགས་པ་ཡིན་པས་དངོས་གཞིར་འགྱུར་རོ། །ལམ་དུ་ལམ་མ་ཡིན་པར་འདུ་ཤེས་པས་བརྟེན་ན་འཁྲིག་པ་ལ་འདུ་ཤེས་གཙོ་བོར་གྱུར་པ་མིན་པའི་ཕྱིར་ཕམ་པ་འབྱུང་ལ་དེ་ལས་བཟློག་པ་ཡན་ལག་མ་ཚང་བ་རྣམས་ལ་ནི་ཅི་རིགས་པར་སྦོམ་པོའོ། །སྦོམ་པོ་དེ་ལ་ལྕི་ཡང་གི་སྒོ་ནས་དབྱེ་ན་ཉེས་དམིགས་ལ་མི་སྐྲག་པར་གནས་མ་ཡིན་པར་ཞུགས་པ་རྣམས་ལྕི་བ་དང་གཞན་གྱིས་བྱ་བ་མ་ཡིན་པ་དེ་ལས་བཟློག་པ་ལ་མི་ཉན་པར་ཞུགས་པ་རྣམས་རབ་ཏུ་ལྕི་བ་དང༌། །གཞན་ལ་བརྟེན་ནས་ཁྲེལ་ཡོད་བཞིན་དུ་སྤྱོད་པ་རྣམས་ཡང་བ་དང་རང་ཉིད་ལ་བརྟེན་ནས། །ངོ་ཚ་ཤེས་བཞིན་དུ་སྤྱོད་པ་རྣམས་ཤིན་ཏུ་ཡང་བའོ་དེ་དག་ནི། །ཕས་ཕམ་གྱིས་ཉེ་བར་བླངས་པའི་སྦོམ་པོ་ལ་༼༡༥༽དབྱེ་བ་རྣམ་པ་བཞིར་བཤད་དོ། །

**གཉིས་པ་ནི།**

འདི་ལ་གཙོ་བོ་ཡན་ལག་བཞི་ལས་བསམ་པའི་ཡན་ལག་དངོས་པོ་འདི་བདག་ལ་ཐོབ་ན་ཅི་མ་རུང་སྙམ་པའི་རྐུ་སེམས་ཀྱིས་ཀུན་ནས་བསླངས་ཏེ་མི་གཞན་གྱིས་བདག་གིར་ཡོངས་སུ་བཟུང་བའི་རྫས་སུ་འདུ་ཤེས་པ་གཞིའི་ཡན་ལག་རང་དང་རྫས་མི་གཅིག་པའི་མི་གཞན་གྱི་ནོར་ཡིན་པ། །གང་དུ་རྐུ་བའི་གནས་སམ་ཡུལ་དེ་ཉིད་དང་གང་གི་ཚེ་རྐུ་བའི་དུས་དེ་ཉིད་ལ་ལྟོས་པའི་རིན་ཐང་ཚང་བ་འདི་ནི་བདག་གིའོ་ཞེས་མིས་བདག་གིར་བཟུང་བའི་དངོས་པོ་ལ་བརྐུ་བར་བྱའོ་སྙམ་དུ་བསམས་ནས། །སྦྱོར་བའི་ཡན་ལག་རྐུ་བའི་དུས་དེ་ཉིད་ཀྱི་སྦྱོར་བ་གཅིག་པུ་ཁོ་ན་ལ་རིན་ཐང་ཚང་བ་དང་གཞན་ལ་ཕན་པའི་ཆེད་མ་ཡིན་པར་བདག་དོན་ཁོ་ནའི་ཆེད་དུ་གང་ཟག་སུས་ཀྱང་དངོས་སུ་མ་བྱིན་པར་རང་གིས་ལྐོག་ཏུ་འཇབ་བུས་ལེན་པ། །མཐར་ཐུག་གི་ཡན་ལག་རང་གིས་བརྐུས་སམ་གཞན་ལ་རྐུར་བཅུག་སྟེ་གནས་ནས་གནས་སུ་སྤོག་པའམ་བརྩད་དེ་དངོས་པོ་ལག་ཏུ་ཐོབ་པ་ལ་དེ་ལྟ་བུའི་ཡན་ལག་ཚང་ན་མ་བྱིན་ལེན་གྱི་ཕམ་པའི་དངོས་གཞིར་འགྱུར་བའོ། །དད་པས་སངས་རྒྱས་ཀྱི་རིང་བསྲེལ་དང་དམ་པའི་ཆོས་རྐུ་བ་སོགས་རིན་ཐང་ཚང་ཡང་ཉེས་པ་ཆུང་བས་ཕམ་པའི་དངོས་གཞིར་འགྱུར་བ་མིན་ནོ། །བརྐུ་བ་ལ་སེམས་གཙོ་བོར་གྱུར་པའི་ཕྱིར་གང་ལ་བརྐུ་སེམས་ཡོད་ན་ལྟུང་བར་འགྱུར་གྱི་བརྐུ་སེམས་དེ་དང་བྲལ་ནས་རང་གིར་འདུ་ཤེས་ན་ཉེས་པ་མེད་པར་གསུངས་པ་ཡིན་ནོ། །བརྐུ་སེམས་ལས་གཞན་པའི་ཡན་ལག་ལྷག་མ་གང་རུང་མ་ཚང་བར་ཉམས་པ་རྣམས་ནི་སྦོམ་པོར་འགྱུར་རོ། །བརྐུ་བྱའི་དངོས་པོ་དེ་མཚམས་དེ་ཉིད་དུ་ནོམ་པ་དང་ཉུག་པ་དང་རེག་པ་ཚུན་ཆད་ནི་མཚམས་ལས་མ་བརྒལ་བས་སྦྱོར་བའི་ལྟུང་བ་དང༌། །དངོས་པོ་དེ་ལག་ཏུ་ཐོབ་པ་ནི་མཚམས་དེ་ལས་བརྒལ་བ་ཡིན་པས་མཐར་ཏེ་དངོས་གཞིར་འགྱུར་བ་དང་དམན་པ་ཐ་ཆད་པ་དུར་ཁྲོད་པའི་རྫས་ཏེ་དངོས་པོ་ངན་ངོན་ཙམ་བརྐུ་བ་དང་དགེ་ཚུལ་རྣམས་ལའོ་ཞེས་སྦྱིན་པ་ལྟ་བུ་ལ་དགེ་སློང་གིས་དེར་གཏོགས་པའི་ཟོལ་གྱིས་མི་དབང་བའི་ཟས་ལེན་པ་དང༌། །རིན་ཐང་ཆེ་བའི་རྫས་ལས་བྱུང་བའི་འཇལ་བར་འོས་པའི་ཤོ་གམ་མི་འཇལ་བ་དང་ཡུལ་ཆོས་ཀྱི་ཁྲིམས་ལས་འགོང་པའི་ཆད་པ་རྒྱལ་པོས་དགེ་འདུན་ལ་ཕུལ་བ་ལས་ཚུལ་བཞིན་མི་འཇལ་བ་ལ་དགེ་སློང་གིས་གཤག་འགྱེད་པ་དང་རྩོད་པ་དང་ནན་གྱིས་འཕྲོག་པ་སོགས་བྱེད་པ་རྣམས། །འདིར་གཏོགས་པའི་སྦོམ་པོར་གསུངས་ལ་དེ་དག་གི་ལྕི་ཡང་ནི་གོང་དུ་བཤད་པ་བཞིན་འདིར་ཡང་སྦྱར་བར་བྱ་ཞིང་འོག་མ་དག་ལའང་སྦྱར་དགོས་པ་ཤེས་པར་བྱའོ། །ཡུལ་གང་དུ་འགྲོན་བུ་ཉི་ཤུའི་རིན་ཐང་གི་ཚད་ལ་ཀ་ཀ་ནི་གཅིག་ཀ་ཀ་ནི་བཞི་ལ་མཱ་ཤ་ཀ་གཅིག་མཱ་ཤ་ཀ་ནི་ཉི་ཤུ་ལ། །ཀར་ཤ་པ་ཎ་གཅིག་ཏུ་བྱས་པ་ཡིན་ན་མཱ་ཤ་ཀ །ལྔ་ལ་རིན་ཐང་ཚང་ཞིང་མཱ་ཤ་ཀ་བཅུ་དྲུག་ལ་ཀར་ཤ་པ་ཎར་བྱས་ན་མཱ་ཤ་ཀ་བཞི་ལ་རིན་ཐང་ཚང་བ་དང༌། །མཱ་ཤ་ཀ་བཅུ་གཉིས་ལ་ཀར་ཤ་པ་ཎར་བྱས་ན་མཱ་ཤ་ཀ་གསུམ་ལ་རིན་ཐང་ཚང་ཞིང་ཡང་མཱ་ཤ་ཀ་བཞི་བཅུ་ལ་ཀར་ཤ་པ་ཎ་གཅིག་ཏུ་བྱས་ན་མཱ་ཤ་བཅུ་ལ་རིན་ཐང་ཚང་བ་སྟེ། །བརྩི་ཚུལ་དེ་དག་ཀུན་ཀྱང་ཀར་ཤ་པ་ཎའི་བཞི་ཆར་བྱས་པར་གཅིག་པ་ཡིན་ལ་དེང་སང་༼༡༦༽གསེར་ཞོ་གང་གི་རིན་ལ་རིན་ཐང་བརྩི་བར་བཞེད་དོ། །སྐྱེ་བོ་མང་པོའི་ཐུན་མོང་གི་སྐལ་བ་བརྐུས་ཚེ་བདག་པོ་ཇི་སྙེད་པ་རེ་རེའི་སྐལ་པ་ལ། །རིན་ཐང་ལོངས་ན་མཐའ་སྟེ་དངོས་གཞི་ཡིན་པ་དང་ཡང་སྐྱེ་བོ་མང་པོ་དང་ལྷན་ཅིག་པས་བརྐུས་པར་བྱས་ན། །དེ་ཚེ་རྐུན་པོ་རང་རང་གི་སྐལ་པ་ལ་རིན་ཐང་བརྩི་བར་གསུངས་སོ། །

**གསུམ་པ་ནི།**

འདི་ལ་གསད་བྱ་མི་དང་མི་མ་ཡིན་དང་དུད་འགྲོ་སོགས་བསད་པ་རིམ་པ་ལྟར་ཕམ་པ་དང་སྦོམ་པོ་དང་ལྟུང་བྱེད་དུ་གསུངས་པ་ལས། འདིར་གཞིའི་ཡན་ལག་གསད་བྱ་མི་ཉིད་ཡིན་པ་རང་ལས་རྒྱུད་ཐ་དད་པའི་གཞན་དུ་གྱུར་པ་བསམ་པའི་ཡན་ལག་རྩེད་མོས་དབང་མེད་དུ་བསད་པ་ལྟ་བུ་མ་ཡིན་པར་འདི་ཅིས་ཀྱང་གསད་པར་བྱའོ་ཞེས་ཆེད་དུ་བསམས་པ་གསད་བྱ་དེར་འདིའོ་སྙམ་དུ་འདུ་ཤེས་པ་དང༌། །གཞན་དང་འཁྲུལ་བ་མེད་པར་གསད་དོ་སྙམ་པ་ཁོ་ནར་གསོད་པ་སྦྱོར་བའི་ཡན་ལག་ལུས་ངག་གི་ཐབས་སྣ་ཚོགས་པས་སྦྱོར་བ་བརྩམ་པར་བྱས་ཏེ་མ་བཟློག་པ་མཐར་ཐུག་གི་ཡན་ལག་སྦྱོར་བ་དེ་ཉིད་དུའམ་དེའི་རྐྱེན་གྱིས་ཡུན་རིང་པོ་ལོན་ཏེ་ཤི་ན་ཡང་གསོད་པའི་ཕམ་པའི་དངོས་གཞིར་འགྱུར་བའོ། །དེ་དག་ལས་ཡན་ལག་གཅིག །མ་ཚང་ན་ཡང་དངོས་གཞིར་མི་འགྱུར་ཞིང་སྦོམ་པོ་ཉིད་དུ་འགྱུར་རོ། །གདོན་གྱིས་སེམས་འཁྲུགས་པ་དང་ནད་དང་སྡུག་བསྔལ་གྱིས་ཚོར་བས་གཟིར་བ་ལ་ལྟུང་བ་མེད་དོ། །གསོད་པའི་རྣམ་གྲངས་རང་གི་ལག་བདར་ཏེ་གསོད་དམ་གཞན་ལ་གསོད་དུ་འཇུག་པ་དང་གསོད་པའི་ཕྱིར་མཚོན་ཆ་སྦྱིན་པ་དང་ཐབས་གཞན་དུག་དང་ཕྱེ་མ་དང་དོང་དང་མེ་དང་ཆུ་ལ་སོགས་པ་དུ་མར་བརྟེན་པ་དང༌། །ལུས་ཀྱིས་རྣམ་འགྱུར་སྟོན་པ་དང་ངག་གིས་ལེགས་སོ་བརྗོད་པ་དང་ཡིད་ཀྱིས་གསད་པའི་སྦྱོར་བ་ལ་ཡི་རངས་པ་དང་དེ་ཤི་བར་འདོད་ནས་དེ་ལ་འཆི་བར་བསྔགས་པས་རྐྱེན་བྱས་ཏེ་ཤི་ན་མཐའ་སྟེ་དངོས་གཞིར་འགྱུར་བ་དང༌། །དེ་ལས་གཞན་མིའི་ལག་པ་གཅོད་པ་དང་ནགས་མེས་བསྲེག་པ་སོགས་དང་ནད་པར་འཆི་ན་བླའོ་སྙམ་པའི་སེམས་ཀྱིས་ནད་གཡོག་མི་བྱེད་པ་དང༌། །སྨན་མི་འཕྲོད་པ་བྱིན་པ་སོགས་བསད་པ་དང་རྗེས་སུ་མཐུན་པའི་ཆོས་བསྒྲུབ་པ་སོགས་ཀྱིས་ཤི་ན་གསོད་པའི་ཕམ་པ་ལས་ཆུང་ངུར་གྱུར་པ་སྟེ་སྦོམ་པོར་འགྱུར་བ་ཤེས་པར་བྱའོ། །

**བཞི་པ་ནི།**

འདི་ལ་བསམ་པའི་ཡན་ལག་འདུ་ཤེས་བསྒྱུར་ནས་མི་ཆོས་བླ་མ་དག་མ་ཐོབ་ཀྱང་བདག་ཉིད་ཀྱི་ཕྱིར་ཐོབ་པ་བརྗོད་དོ་སྙམ་པའི་བློས་ཀུན་ནས་བསླངས་ཏེ་མི་རྟག་པ་དང་མི་སྡུག་པའི་འདུ་ཤེས་བཅུ་དང་བསམ་གཏན་རྣམས་དང་ཚད་མེད་གཟུགས་མེད་ལ་སོགས་པ་རྣམས་དང༌། །མངོན་ཤེས་དྲུག་དང་དགེ་སྦྱོང་གི་འབྲས་བུ་བཞི་དང་བཅས་པའི་ཟག་བཅས་ཟག་མེད་ཀྱི་ཡོན་ཏན་རྣམ་པ་མང་པོ་རྣམས་བཟུང་སྟེ་ཆོས་འདུལ་བ་འདིར་མིའི་ཆོས་ནི་སྒྲིབ་པ་ལྔ་ལ་གསུངས་ཤིང་བསམ་གཏན་ལ་སོགས་པ་ནི་དེ་དག་ལས་བླ་མར་གྱུར་བ་སྟེ། །སྒྲིབ་པ་ལྔ་པོ་སྤངས་པ་ལས་ཐོབ་པའི་ཕྱིར་ན་མི་ཆོས་བླ་མ་ཞེས་བྱའོ། །སྦྱོར་བའི་ཡན་ལག་དེ་དག་ལས་གང་སྨྲ་བར་འདོད་པ་དེ་བདག་ལ། །ཡོད་ཅེས་བསམ་གཏན་དང་པོ་སོགས་བདག་གིས་ཐོབ་བོ། །བདག་གིས་ལྷ་རྣམས་མཐོང་ངོ༌། །ལྷའི་སྒྲ་ཐོས་སོ་ཞེས་པ་ལ་སོགས་པ་རྣམ་པ་དུ་མའི་སྒོ་ནས་བརྗོད་པ་དང༌། གཞིའི་ཡན་ལག་ཡུལ་སྨྲ་ཤེས་༼༡༧༽དོན་གོ་བའི་མི་ལ་དོན་གྱིས་སྟོངས་པའི་བརྫུན་དུ་སྨྲས་པ། མཐར་ཐུག་གི་ཡན་ལག་ཕ་རོལ་མི་གཞན་གྱིས་ནི། །བརྫུན་དེའི་དོན་ཁུང་དུ་ཆུད་དེ་གོ་བ་ལ་མི་ཆོས་བླ་མའི་བརྫུན་གྱི་ཕམ་པའི་དངོས་གཞིར་འགྱུར་བའོ། །མ་ཐོབ་པ་ལ་ཐོབ་པར་འདུ་ཤེས་པའི་མངོན་པའི་ང་རྒྱལ་ནི་སྦོམ་པོར་འགྱུར་གྱི་དེར་མ་གཏོགས་སོ། །དེ་དག་ལུས་ཀྱིས་གོ་བར་བྱེད་ཀྱི་ངག་གིས་དངོས་སུ་མ་སྨྲས་ན། །ཉེས་བྱས་ཙམ་སྟེ་ངག་གི་འཇུག་པ་མེད་པའི་ཕྱིར་དང་དེས་ན་བརྫུན་གྱི་ལྟུང་བ་འབྱུང་བའི་རྟེན་ནི། །ཚིག་ཡིན་ཏེ་ཐམས་ཅད་དུ་ཚིག་གིས་མ་བརྗོད་ན་ལྟུང་བ་མེད་དོ། །རྒྱུ་བསམ་གཏན་ལ་སོགས་པ་མ་ཐོབ་པར་ལྷས་བདག་ལ་བལྟ་བར་བྱས་སོ་ཞེས་པ་ལྟ་བུ་འབྲས་བུ་ལ་ཡིད་རྟོན་ཏེ་བརྗོད་པས་རྒྱུ་ཐོབ་པར་ཞར་གྱིས་སྟོན་པ་དང༌། སྡུག་བསྔལ་ཤེས་སོ་ཀུན་འབྱུང་ཤེས་སོ་ཞེས་པ་ལྟ་བུ་དངོས་སུ་བརྗོད་པ་དང༌། །བདག་ཟག་པ་ཟད་པ་དང་ལྡན་ནོ་ཞེས་པ་ལྟ་བུ་དེའི་ཆོས་ཀྱིས་སྟོན་པ་དང༌། བདག་ནི་ཟག་པ་ཟད་པ་ཐོབ་ཟིན་པས་ལམ་ལས་ཡོངས་སུ་ཉམས་པ་ཡིན་ནོ་ཞེས་པ་ལྟ་བུ་ཐོབ་པ་ལས་ཡོངས་སུ་ཉམས་པར་བརྗོད་པ་རྣམས་ནི་མཐའ་སྟེ་དངོས་གཞིར་འགྱུར་རོ། །དེ་ལས་སྦོམ་པོའི་དབང་དུ་བྱས་ཏེ་ཕྱག་དར་ཁྲོད་དུ་མཐོང་ངོ་ཞེས་པ་ལྟ་བུ་འདྲེ་མཐོང་བརྗོད་པ་དང༌། བདག་ཉོན་མོངས་པ་རྣམ་པར་གནོན་ནོ་ཞེས་པ་ལྟ་བུ་ཞི་གནས་ཀྱི་མཚན་ཉིད་བརྗོད་པ་དང༌། རང་ལ་བསམས་ནས་དགེ་སློང་ལ་ལས་ལྷའི་སྒྲ་ཐོས་པའང་ཡོད་དོ་ཞེས་པ་ལྟ་བུ་གཞན་ལ་སྙད་བཏགས་པ་དང༌། །ཆུའི་རྒྱུན་ལ་ཞུགས་ནས་བདག་རྒྱུན་དུ་ཞུགས་པའོ་ཞེས་དང་ཤིང་ཏོག་ཐོགས་ནས་བདག་གིས་འབྲས་བུ་ཐོབ་བོ་ཞེས་པ་ལྟ་བུ་དོན་ནམ་སྒྲ་མཐུན་པར་བརྗོད་པ་དང༌། བདག་དེ་རིང་བསམ་གཏན་ལ་མ་ཞུགས་སོ་ཞེས་པ་ལྟ་བུ་ཟུར་གྱིས་གླེང་བ་དང༌། ཁྱིམ་འདི་དགྲ་བཅོམ་པའི་ཡིན་ནོ་ངའི་ཡང་ཡིན་ནོ་ཞེས་པ་ལྟ་བུ་ཚིག་ཕྱི་མ་ཡང་དག་པར་གསལ་བར་བརྗོད་པ་དང༌། བཙུན་པ་དགྲ་བཅོམ་པ་ཡིན་ན་བདག་གི་ཟས་འདི་བཞེས་ཤིག་ཅེས་བརྗོད་པ་ལ་ཅང་མི་སྨྲ་བར་དང་དུ་ལེན་ན་སྟེ་དེ་རྣམས་ཕམ་པར་གཏོགས་པའི་སྦོམ་པོར་གྱུར་པ་ཡིན་པར་ཤེས་པར་བྱའོ། །

**གཉིས་པ་ལྷག་མའི་སྡེ་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

བགྲོད་མིན་གནས་སུ་ཁུ་བ་འབྱིན་པ་བུད་མེད་ལུས་ཀྱི་ཆ་ཤས་འཛིན་པ་དང་འཁྲིག་ཚིག་རྗེན་པར་སྨྲ་བ་བུད་མེད་ཆགས་ཕྱིར་བསྙེན་བཀུར་བརྗོད་པ་ཕོ་མོ་ཕན་ཚུན་སྨྱན་བྱེད་པ། །མ་དག་གནས་སུ་རང་དོན་ཁང་པ་དང་ཚོགས་དོན་ཁང་ཆེན་བརྩིགས་པ་དང་ནི་བརྗོད་གཞི་མེད་པའི་སྐུར་འདེབས་དང༌། །སྙད་ཀ་བག་ཙམ་གྱིས་སྐུར་འདེབས་དང་དགེ་འདུན་དབྱེན་འབྱེད་པ་དང་དེར་རྗེས་སུ་ཕྱོགས་པ་དང༌། །ཁྱིམ་པ་སུན་འབྱིན་པ་དང་ལྟུང་བྱུང་བསྐུལ་ཚེ་བཀའ་བློ་མི་བདེ་བ་སྟེ་བཅུ་གསུམ་པོ་དེ་རྣམས། །དགེ་འདུན་ལྷག་མའི་སྡེ་ཡིན་ཏེ་དུས་ཀུན་ཏུ་ལྟུང་བ་ལས་སློང་བ་དགེ་འདུན་ལ་རག་ལས་ཤིང་དགེ་འདུན་གྱིས། །དག་པར་བྱ་བ་སྡོམ་པའི་ལྷག་མ་འགའ་ཙམ་ལུས་པའི་ལྟུང་བ་ཉིད་ཡིན་པའི་ཕྱིར་རོ། །

**གཉིས་པ་ལ་གསུམ། འདོད་ཆགས་ལས་གྱུར་པའི་ལྷག་མ་ལྔ། ཁང་སྐུར་ལས་གྱུར་པའི་ལྷག་མ་བཞི། གཞམས་བསྒོ་ལས་གྱུར་པའི་ལྷག་མ་བཞི་བཤད་པའོ། །དང་པོ་ནི།**

༡ འདི་ལ་བསམ་པ་བགྲོད་མིན་གནས་སུ་ཁུ་བ་འབྱིན་པར་འདུན་པས་བསམས་བཞིན་དུ་གཞི་བརྟེན་བྱ་རང་དང་༼༡༨༽གཞན་སེམས་ཅན་དུ་ཐ་དད་པར་བགྲང་རུང་བའི་རྐང་པ་དང་སྒྱིད་པ་དང་བརླ་ལ་སོགས་པའི་ཡན་ལག་གི་རྣམ་པར་གནས་པ་དག་ལ། །སྦྱོར་བ་རྟེན་བྱེད་ཕོའི་དབང་པོས་རེག་པ་དང་རིལ་གྱིས་བཅང་བ་དང་དམ་དུ་བཅང་བའི་རྣམ་པ་གང་ཡང་རུང་བའི་རྩོལ་བས་ངེས་པ་མྱོང་ངེས་སུ་བྱས་པ་མཐར་ཐུག་རང་གི་ཁུ་བ་དང་པོའི་གནས་ནས་ཕྱུང་སྟེ་དེའི་བདེ་བ་ཉམས་སུ་མྱོང་ན་ཁུ་བ་འབྱིན་པའི་ལྷག་མའི་དངོས་གཞིར་འགྱུར་བའོ། །བབ་ཅོལ་དུ་བུད་མེད་ཀྱིས་འཁྱུད་པས་ཕྱུང་བ་དང་རྨི་ལམ་དུ་ཕྱུང་བ་ནི་རོ་མྱོང་བ་མེད་ན་ལས་ལམ་མ་རྫོགས་པས་ཉེས་པ་མེད་ཅིང་དབྱུང་བའི་ཆེད་དུ་རྩོལ་བའི་སྦྱོར་བ་རྫོགས་ཏེ་གནས་ནས་ཕྱུང་ན་ལས་ལམ་རྫོགས་པ་ཡིན་པས་དངོས་གཞིར་འགྱུར་བ་དང༌། །ཤེས་བཞིན་དུ་གོས་ཀྱི་གསེབ་སོགས་ལ་འབྱིན་པ་དང་དབྱུང་བར་འདོད་པས་རྐེད་པ་བསྐྱོད་པ་དང་རང་གི་ཡན་ལག་གི་རྣམ་པ་གཞལ་བ་སོགས་གཞན་ནི་སྦོམ་པོར་འགྱུར་བ་དང༌། །བུད་མེད་ཆུ་བཏི་བ་སྟེ་གཏོང་བར་མཐོང་ནས་དབྱུང་འདོད་མེད་པར་ཆགས་པས་གནས་ནས་འཕོ་བས་གཏོང་ན་སྦྱོར་བ་མ་རྫོགས་པས་ཉེས་བྱས་ཏེ། །ནད་སོགས་ཀྱིས་འཛག་པ་དང་ཆགས་ཤས་ཆེ་སྟེ་རང་བཞིན་གྱིས་འཛག་པ་རྣམས་ནི་ཉེས་མེད་ཡིན་ནོ། ༢ །འདི་ལ་བསམ་པ་ཀུན་ཏུ་འདོད་ཆགས་པའི་སེམས་ཀྱིས་གཞི་བུད་མེད་ལེགས་ཉེས་སྨྲ་ཤེས་ཤིང་འཁྲིག་པ་བརྟེན་དུ་རུང་བ་ལ་གོས་སོགས་ཀྱིས་བར་དུ་མ་ཆོད་པ་སྦྱོར་བ་ནོམ་པ་དང་ཉུག་པ་སོགས་ཀྱིས་ལུས་ཀྱི་ཆ་ཤས་རྗེན་པར་རེག་པ། །མཐར་ཐུག་རེག་པའི་བདེ་བ་བདག་གིར་བྱེད་དེ་རོ་མྱོང་བར་བྱེད་ན་འཛིན་པའམ་རེག་པའི་ལྷག་མའི་དངོས་གཞི་ཐོབ་པ་ཡིན་ནོ། །བུད་མེད་ཀྱིས་ཚུར་དགེ་སློང་ལ་རེག་པས་ཀྱང༌། །བདག་གིར་བྱེད་ན་དངོས་གཞིར་འགྱུར་བ་དང༌། །གོས་རྒྱན་སོགས་གཞན་ལ་རེག་པ་བདག་གིར་བྱེད་པ་རྣམས་ནི་ན་སྨད་པ་སྟེ་སྦོམ་པོར་འགྱུར་བ་དང་ཆུ་དང་གཡང་ནས་སྐྱབས་པ་དང་དབང་མེད་དུ་རེག་ཅིང་སེམས་དག་པ་རྣམས། །ཉེས་མེད་ཡིན་ལ་དུད་འགྲོ་མོ་ལ་ཆགས་པས་རེག་པ་སོགས་ཉེས་བྱས་སོ། ༣ །འདི་ལ་བསམ་པ་ཆགས་སེམས་ཀྱིས་འཁྲིག་པའི་བདེ་བ་དོན་དུ་གཉེར་བ་གཞི་བུད་མེད་ལེགས་ཉེས་ཤེས་པའི་མདུན་དུ་སྦྱོར་བ་སྲུ་ཁྱོད་ཀྱི་རྨའི་སྒོ་ལེགས་པར་དོད་དམ་ཞེས་པ་ལྟ་བུའི་འཁྲིག་ཚིག་སྐྱེས་བུས་ན་ཆུང་མ་ལ་སྨྲས་པ་བཞིན་གསལ་བར་སྨྲས་པ། །མཐར་ཐུག་དེ་ལ་བརྡའ་འཕྲོད་དེ་སྒྲ་དོན་གོ་ན་འཁྲིག་ཚིག་སྨྲ་བའི་ལྷག་མའི་དངོས་གཞིའོ། །ཚུར་ཤོག་དང་བྱའོ་ཞེས་པ་ལྟ་བུ་དངོས་སྒྲ་མི་བརྗོད་ན་ཆགས་པས་སྨྲས་པ་ཐམས་ཅད་སྦོམ་པོའོ། །བུད་མེད་ཀྱིས་ཚུར་སྨྲ་བ་ལ་དགེ་སློང་གིས་དང་དུ་བླང་བའང་དེ་དང་མཚུངས་སོ། ༤ །འདི་ལ་གཞི་བརྟེན་དུ་རུང་བའི་བུད་མེད་ལེགས་ཉེས་ཤེས་པ་ལ་བསམ་པ་ཆགས་སེམས་ཀྱིས་འདུན་པ་སློང་བ་སྦྱོར་བ་བདག་ལྟ་བུའི་དགེ་སློང་ཚུལ་ཁྲིམས་དང་ལྡན་པ་ལ་འཁྲིག་པའི་ཆོས་ཀྱིས་བསྙེན་བཀུར་བྱས་ན་བསྙེན་བཀུར་རྣམས་ཀྱི་མཆོག་གོ་ཞེས་པ་ལྟ་བུ་བདག་ཉིད་དང༌། །ལྷན་ཅིག་འཁྲིག་བརྗོད་ཀྱི་བསྙེན་བཀུར་བསྔགས་པ་མཐར་ཐུག་དེ་ལ་བརྡའ་འཕྲོད་དེ་དོན་གོ་བ་ལ་བསྙེན་བཀུར་བསྔགས་པའི་ལྷག་མའི་དངོས་གཞི་དང་བུད་མེད་ཀྱིས་ཚུར་བསྔགས་པ་ལ་ཡི་རང་བ་ལའང་དངོས་གཞིའོ། །རང་གི་མིང་དངོས་མིན་པ་དགེ་སློང་འདི་ལྟ་བུ་ལ༼༡༩༽ཞེས་རིས་འདྲ་བརྗོད་པ་ལྟ་བུ་ལ་སྦོམ་པོ་དང༌། །ཡུལ་བརྟེན་མི་བཟོད་པ་ཆུང་ངུ་ལྟ་བུ་ལ་སྨྲས་ན་ཉེས་བྱས་ཡིན་ཞེས་ཤེས་པར་བྱོས་ཤིག་གསུངས་སོ། ༥ །འདི་ལ་གཞི་སྔར་མ་ཕྲད་པའམ་ཕྲད་ཀྱང་མི་མཐུན་པར་བྱེ་བ་ལྟ་བུའི་སྤྲད་བྱ་སྐྱེས་པ་དང་བུད་མེད་སྤྱད་བཟོད་པ་སྨྲ་བའི་ཡུལ་མ་འཁྲུལ་བ་བསམ་པ་དེ་གཉིས་སྤྲད་འདོད་ཀྱིས་ཀུན་ནས་བསླངས་པ་སྦྱོར་བ་དགེ་སློང་རང་གིས་དང་པོ་ཁྱིམ་བདག་ལས་འཕྲིན་ནོད་པ་བར་དུ་དེ་ལ་གོ་བར་བྱེད་པ་ཐ་མར་འཕྲིན་གྱི་ལན་བརྗོད་པའམ་གཞན་ལ་བྱེད་དུ་བཅུག་པ་གང་རུང་དང་ལྡན་པའི་སྒོ་ནས། །འཕྲིན་ཕར་སྐྱལ་ཚུར་སྐྱལ་གྱིས་བུད་མེད་སྐྱེས་པ་དང་ཁ་སྤྲད་པ་མཐར་ཐུག་དེ་གཉིས་ཕྲད་གྲུབ་པ་ན་སྨྱན་བྱེད་པའི་ལྷག་མའི་དངོས་གཞིའོ། །དེ་ལ་ཆུ་ཚིགས་ཀྱིས་སྦྱིན་པ་དང༌། རིན་གྱིས་ཉོས་པ་དང༌། བཙན་ཐབས་སུ་འཕྲོག་པ་དང༌། དྭངས་པས་འདུས་པ་དང༌། ཟས་གོས་ཀྱི་འཚོ་བ་དང༌། ཁ་དུམ་པ་དང༌། ཐང་འགའ་ཕྲད་པའི་ཆུང་མ་སྟེ་བདུན་ལ་འཐབ་པའི་མོད་དང༌། དེའི་འོག་རེ་ཞིག་པ་དང༌། ཤིང་རྡུམ་བཅད་པ་ལྟ་བུ་མི་ཕྲད་དོ་ཟེར་བ་དང༌། རྡེའུ་གསུམ་གཏོར་ནས་འདི་ལྟ་བུ་མི་ཕྲད་དོ་ཟེར་བ་དང༌། བུད་མེད་ཀྱིས་ཁྱིམ་གྱི་ཆོ་ག་རབ་ཏུ་བཏང་བ་དང༌། སྐྱེས་པས་ཆུང་མར་མ་ཡིན་པར་བསྒྲགས་པ་དང༌། བུད་མེད་ཀྱིས་ལྷ་རྟེན་གྱི་དྲུང་དུ་ལུས་ཕུལ་ལོ་ཞེས་པའི་འཐབ་ཚིགས་བདུན་པོ་རིམ་པ་བཞིན། །ཆུང་མའི་དང་པོ་གསུམ་ནི་ཁྱོ་ལ་རང་དབང་ཡོད་པའི་སྟོབས་ཀྱིས་འཐབ་ཚིགས་དང་པོ་གསུམ་གང་གི་སྐབས་སུ་བསྡུམས་པར་བྱས་ཀྱང་བྱེད་པ་པོ་ལ་ལན་རེ་རེ་བཞིན་དུ་ཉེས་བྱས་དང༌། །འཐབ་ཚིགས་བར་པ་གསུམ་གང་གི་སྐབས་སུ་བསྡུམས་པར་བྱས་ཀྱང་ལན་རེར་བཞིན་ན་སྨད་པ་སྟེ་སྦོམ་པོར་འགྱུར་བ་དང་འཐབ་ཚིགས་ལྷག་མ་སྟེ་ཐ་མའི་སྐབས་སུ་བསྡུམས་པར་བྱས་ན་བྱེད་པ་པོ་ལ་དངོས་གཞི་ཐོབ་པ་ཡིན་ཏེ། །ས་ག་ལྷས། བྱེ་བ་ཉེ་བར་སྡུམ་བྱེད་གང༌། །གཅིག་གཉིས་གསུམ་སྟེ་རིམ་པ་བཞིན། །ཉེས་བྱས་གསོག་པར་འགྱུར་བ་ཡིན། །བཞི་པ་དང་ནི་ལྔ་པ་གཉིས། །དྲུག་སྟེ་གསུམ་ལ་སྦོམ་པོ་ཡིན། །བདུན་པ་བསྡུམས་བྱས་བརྟུལ་ཞུགས་ཅན། །དགེ་འདུན་གྱི་ནི་ལྷག་མ་ཐོབ། །ཅེས་སོ། །

མཛའ་ན་མོ་བཅུ་ནི། མས་བསྲུངས་པ་དང༌། ཕས་དང༌། གྱོས་པོ་དང༌། སྒྱུག་མོས་དང༌། ཉེ་དུས་དང༌། མིང་པོས་དང༌། ཕུ་ནུ་མོས་དང༌། རིགས་ཀྱིས་དང༌། རུས་ཀྱིས་དང༌། ཆོས་ཀྱིས་བསྲུངས་པ་རྣམས་སོ། །དེ་ཡང་ཆུང་མའི་དང་པོ་གསུམ། །མ་གཏོགས་གཞན་དབང་ཅན་གྱི་མཛའ་ན་མོ་དེ་ཐམས་ཅད་དང་ཆུང་མའི་ལྷག་མ་བཞི་པོ་ཀུན་ལ་འཐབ་ཚིགས་བདུན་པོ་གང་གི་སྐབས་སུ་བསྡུམས་པར་བྱས་ཀྱང་ཚེགས་དང་བཅས་པའི་ཕྱིར་ཐམས་ཅད། །དངོས་གཞིར་འགྱུར་ཞིང་ཉེས་བྱས་དང་ན་སྨད་པར་འགྱུར་བ་མེད་དོ། །

**གཉིས་པ་ནི།**

༡ འདི་ལ་གཞི་བདག་པོ་ཡོད་པ་མིས་བདག་ཏུ་བཟུང་བ་དང་དགེ་འདུན་ལ་མ་གསོལ་བ་དང་དགེ་འདུན་གྱིས་གཞི་མ་བསྟན་པ་དང་སྲོག་ཆགས་དང་བཅས་པས་གཞི་མི་རུང་བ་དང་ནི། །ཆུ་སོགས་ཀྱིས་གཞི་མི་བརྟན་པས་བརྩམ་དུ་མི་རུང་བ་དང་རྒྱལ་པོས་མ་གནང་བ་རྩོད་པ་དང་བཅས་པ་མ་དག་པའི་ས་དེར། །སྦྱོར་བ་ཚད་ལས་ལྷག་པའི་ཁང་པ་བྱས་པ་བསམ་པ་རང་ངམ་རང་གི་ལྷན་ཅིག་གནས་པ་གཅིག་གི་ཆེད་དུ་མཐར་ཐུག་ཐབས་ཀྱིས་ཁང་པ་བྱས་ཟིན་པ་ལ་ཁང་པ་ལས་གྱུར་པའི་ལྷག་མའི་དངོས་གཞིའོ། །དེ་ལྟ་བུའི་ཡན་ལག་དག་ལས་ལྔ་ཙམ་ཚང་ན་སྦོམ་པོ་དང་གཞན་དེ་ལས་༼༢༠༽དམན་པ་ནི་སྦོམ་པོ་ལས་ན་སྨད་པ་ཡིན་ནོ། །ཁང་པའི་ཚད་ནི་སྲིད་དུ་བདེ་བར་གཤེགས་པའི་མཐོ་བཅུ་གཉིས་དང་ཞེང་དུ་མཐོ་བདུན་གྱི་གྲངས་ཚད་ཡིན་ཏེ། །སོར་མོ་ཉི་ཤུ་རྩ་བཞི་ལ་ཁྲུ་གང་ཡིན་ལ་ཁྲུ་ཕྱེད་དང་དོ་ནི་བདེ་བར་གཤེགས་པའི་མཐོ་གང་སྟེ་དེའི་ཚད་ཁྲུ་གཅིག་དང༌། །ཕྱེད་ཀྱིས་གཞལ་བ་ཡིན་པས་ཚད་དེར་ནི་འགྲེང་བ་དང༌། འདུག་པ་དང༌། ཉལ་བ་དང༌། འཆག་པ་སྟེ་སྤྱོད་ལམ་བཞི་སྤྱད་དུ་རུང་བ་ཡིན་ནོ། ༢ །འདི་ལ་གཞི་དགེ་འདུན་གྱི་ཕྱིར་བརྩིག་ཏུ་བཅུག་པའི་བདག་པོ་མེད་པ་དང་དགེ་འདུན་ལ་མ་གསོལ་བ་དང་དགེ་འདུན་གྱིས་གཞི་མ་བསྟན་པ་དང་སྲོག་ཆགས་ཀྱིས་གཞི་མི་རུང་བ་དང་ནི། །གཞི་མི་བརྟན་པ་བརྩམ་དུ་མི་རུང་བ་དང་རྒྱལ་པོས་མ་གནང་བ་རྩོད་པ་དང་བཅས་པའི་ས་ལ་ནི། །བསམ་པ་དགེ་འདུན་ཚོགས་ཀྱི་དོན་དུ་སྦྱོར་བ་གཙུག་ལག་ཁང་བརྩམ་པ་མཐར་ཐུག་གྲུབ་སྟེ་བྱས་ཟིན་པ་ལ་ཁང་ཆེན་ལས་གྱུར་པའི་ལྷག་མའི་དངོས་གཞིའོ། །དེ་ལས་ཡན་ལག་གཅིག་ཙམ་གྱིས་དམན་ནའང་སྦོམ་པོ་དང་གཞན་གཉིས་ལ་སོགས་པས་དམན་པ་ནི་ན་སྨད་པ་ཡིན་ནོ། ༣ །འདི་ལ་གཞི་རང་ལས་གཞན་པའི་དགེ་སློང་བསྙེན་པར་རྫོགས་པ་ལ་བསམ་པ་མཐོང་ཐོས་དོགས་གསུམ་གྱི་རྒྱུ་མཚན་ནམ་བརྗོད་གཞི་གང་ཡང་མེད་པར་འདུ་ཤེས་བསྒྱུར་ཏེ་གཞན་ནི་ཞེ་སྡང་གིས་སྨད་པར་འདོད་པས། །སྦྱོར་བ་མི་བདེན་བཞིན་དུ་ཕམ་པའི་སྐུར་འདེབས་ཀྱི་ཚིག་སྨྲས་པ་མཐར་ཐུག་གཞན་གྱིས་དེའི་དོན་གོ་བ་ལ་གཞི་མེད་སྐུར་འདེབས་ཀྱི་ལྷག་མའི་དངོས་གཞིའོ། །དགེ་སློང་ཉམས་པ་ལ་ཡང་འདུ་ཤེས་བསྒྱུར་ཏེ་སྨྲས་ན་ལྷག་མའི་བརྫུན་དུ་སྨྲ་བ་ཡིན་པས་དངོས་གཞིར་གཏོགས་པའོ། ༤ །འདི་ལ་གཞི་རང་ལས་གཞན་པའི་དགེ་སློང་དག་པའམ་ཉམས་པ་ལ་སྐུར་བ་འདེབས་པ་དེ་བཞིན་དུ་བསམ་པ་སྙད་ཀ་ཅུང་ཟད་ཡོད་པ་ལ། །བརྟེན་ནས་ཉམས་པར་འདུན་པས་འདུ་ཤེས་བསྒྱུར་ཏེ་སྨྲ་བ་སྦྱོར་བ་མངོན་སུམ་མཐོང་བའི་ཚིག་གིས་བསྙད་པ་མཐར་ཐུག་གཞན་ལ་བརྡ་འཕྲོད་དེ་གོ་ན་བག་ཙམ་གྱི་ལྷག་མའི་དངོས་གཞིའོ། །དཔེར་ན་གྱད་བུའི་ནོར་མཐོང་ངོ༌། །ཨུཏྤལའི་མདོག་མཐོང་ངོ༌། །འཁྲིག་པའི་ཆོས་བརྟེན་པའང་མཐོང་ངོ་ཞེས་སྨྲ་ཡི་ལྷན་ཅིག་པའི་བྱ་བྱེད་སྦྱར་ཏེ་མི་སྨྲ་བས་སྙད་ཀ་བག་ཙམ་ལ་བརྟེན་ནས་ཞེ་སྡང་གིས་སྨྲ་བ་ཡིན་པས་ན་བག་ཙམ་པར་གྲགས་སོ། །

**གསུམ་པ་ནི།**

༡ འདི་ལ་གཞི་ཕྱོགས་གཉིས་ཀར་དགེ་སློང་བཞི་བཞི་སོགས་ཚང་བ་བསམ་པ་དགེ་འདུན་མཐུན་པ་དབྱེ་བའི་སླད་དུ་རྟུལ་བར་བྱེད་པ་སྦྱོར་བ་རྩོད་པ་ཡང་དག་པར་བླངས་ནས་རང་གི་འཁོར་རབ་ཏུ་གཟུང་བ། །མཐར་ཐུག་དགེ་སློང་གིས་གཞམས་ཏེ་བསྒོ་བ་དང་གསོལ་བ་དང་བཞིའི་ལས་ཀྱིས་ལན་གཉིས་ལན་གསུམ་དུ་བསྒོས་ཀྱང་མི་ཉན་པར། །དགེ་སློང་བཞི་ཡན་ཆད་ཀྱི་དགེ་འདུན་ཚོགས་སུ་ལོངས་པ་ལོགས་སུ་ཕྱེ་ཞིང་ལྷས་སྦྱིན་ལྟར་བྱེ་གྲུབ་པ་ན་དགེ་འདུན་དབྱེན་བྱེད་པའི་ལྷག་མའི་དངོས་གཞིའོ། །དེ་ལ་དང་པོར་དགེ་སློང་གིས་དེ་དག་ལ་དགེ་འདུན་དང་ལྷན་ཅིག་མ་རྩོད་ཅིག་ལྟ་སྤྱོད་མཐུན་པར་གྱིས་ཤིག་ཅེས་གཞམས་ཏེ་བསྒོ་བས་གཞི་དེ་གཏོང་ན་ཁྱོད་ལ་ཉེས་པ་ཡང་མ་བྱུང་བས་ལེགས་གལ་ཏེ་མི་བཟློག་པར་དེ་ལ་མཆོག་ཏུ་བཟུང་ནས་འདི་ཉིད་བདེན་གྱི་གཞན་ནི་བརྫུན་ནོ་ཞེས་སྙད་འདོགས་བྱེད་ན་ཉེས༼༢༡༽བྱས་དང༌། །དེ་ནས་དགེ་འདུན་ལ་གསོལ་བཞི་བརྗོད་པར་བྱ་ཞིང་དེ་ཡང་བརྗོད་པ་ལན་གཅིག་གིས་ཡང་དག་པར་བསྒོ་ཡང་དག་པར་བསྟན་པས་གཞི་དེ་གཏོང་ན་སྦོམ་པོ་མ་བྱུང་བས་ལེགས་མི་བཟློག་པར་དེ་ལ་མཆོག་ཏུ་བཟུང་ན་སྦོམ་པོ་དང་ལན་གཉིས་པ་སྐྱར་བ་ན་ཡང་དེ་བཞིན་དུ་བསྒོ་བས་མི་བཟློག་ན་དངོས་གཞིའི་ན་སྨད་དང༌། །ལན་གསུམ་པ་མཇུག་སྡུད་དང་བཅས་པས་བསྒོ་བ་ལ་གཞི་གཏོང་ན་དངོས་གཞི་མ་བྱུང་བས་ལེགས་མ་བཟློག་པར་ཡང་དེ་ལ་མཆོག་ཏུ་བཟུང་ནས་སྙད་འདོགས་བྱེད་པས་གནས་ན་དགེ་འདུན་ལྷག་མའི་དངོས་གཞིའོ། །གཞམས་གསོལ་གྱི་རིམ་པ་འདི་ཉིད་ཀྱིས། །འོག་མ་དེར་རྗེས་ཕྱོགས་པ་དང༌། ཁྱིམ་སུན་འབྱིན་དང༌། བཀའ་བློ་མི་བདེ་བ་གསུམ་ལའང་སྦྱར་བར་བྱ་བ་ཡིན་ནོ། ༢ །འདི་ལ་གཞི་དགེ་སློང་བཞི་ཡན་ཆད་གང་ཡང་རུང་བ་ལ་དབྱེན་བྱེད་པ་དེར་རྗེས་སུ་འབྲང་བའི་གང་ཟག་སྡིག་ལྟ་ཅན་ཡིན་པ། །བསམ་པ་དེའི་གྲོགས་བྱའོ་སྙམ་པ་སྦྱོར་བ་འདི་ནི་ཤེས་བཞིན་དུ་སྨྲའི་མི་ཤེས་པར་སྨྲ་བར་མ་ཡིན་ཏེ། འདིས་གང་ལ་འདོད་ཅིང་བཟོད་པ་དེ་ལ་བདག་ཀྱང་འདོད་ཅིང་བཟོད་དོ་ཞེས་གྲོགས་ཀྱི་རྗེས་སུ་འགྲོ་བར་སྨྲ་བ་མཐར་ཐུག་གཞམས་ཏེ་བསྒོ་བ་དང་གསོལ་བ་དང་བཞིའི་ལས་ཀྱིས་ལན་གཉིས་ལན་གསུམ་དུ་བཟློག་པར་བྱས་ཀྱང་མ་བཟློག་ན་རྗེས་སུ་ཕྱོགས་པའི་ལྷག་མའི་དངོས་གཞིའོ། ༣ །འདི་ལ་གཞི་ཁྱིམ་པའི་བུད་མེད་དང་ལྷན་ཅིག་རྩེ་བ་དང་འཕྱར་གཡེང་བྱེད་དེ་འགྲོགས་པས་ཁྱིམ་པ་སུན་འབྱིན་པ་དང་བཟའ་བཏུང་དང་གོས་རྒྱན་སོགས་ལྷན་ཅིག་བྱེད་པས་ལོངས་སྤྱོད་ཀྱིས་ཀྱང་ཁྱིམ་པ་སུན་འབྱིན་པ་དག །དགེ་འདུན་གྱིས་མཐོང་ཐོས་ཤེས་པ་གླེང་བའི་སྒོ་ནས་བསྐྲད་པ་ན་བསམ་པ་སྐྲོད་པའི་དགེ་འདུན་ལ་འཕྱ་འདོད། །སྦྱོར་བ་འགྲོ་བ་མ་ཡིན་པ་བཞིས་ངན་སྨྲས་བརྗོད་དེ་ལྟུང་བ་འདྲ་བ་ལ་ཁ་ཅིག་སྐྲོད་ཁ་ཅིག་མི་སྐྲོད་ཟེར་ནས་སྐུར་འདེབས་བྱེད་པ་མཐར་ཐུག་གཞམས་དང་གསོལ་བརྗོད་ཀྱིས་བཟློག་ཀྱང་མི་གཏོང་ན་ཁྱིམ་སུན་འབྱིན་པའི་ལྷག་མའི་དངོས་གཞིའོ། ༤ །འདི་ལ་གཞི་དགེ་སློང་རང་ལས་གཞན་པ་ལ་བསམ་པ་དེས་རང་ལ་ལྟུང་བ་བྱུང་བ་ཆོས་བཞིན་དུ་ཕྱིར་འཆོས་པར་གྱིས་ཤིག་ཅེས་གླེང་བ་ཉིད་ན་གླེང་བའི་གོ་སྐབས་མི་སྟེར་བར་སྦྱོར་བ་ཁྱེད་ཅག་དགེ་ཡང་རུང་སྡིག་ཀྱང་རུང་བདག་ལ་ཅང་མ་སྨྲ་ཞིག་བདག་ཀྱང་དགེ་ཡང་རུང་སྡིག་ཀྱང་རུང་ཁྱེད་ཅག་ལ་ཅི་ཡང་མི་སྨྲའོ་ཞེས་བདག་ཉིད་ཀྱིས་དགེ་སློང་གཞན་དག་ལ། །བརྗོད་པར་མི་བྱ་བ་ཉིད་ཀྱིས་ལན་བརྗོད་པར་བྱེད་པ་མཐར་ཐུག་གཞམས་དང་གསོལ་བརྗོད་ཀྱིས་མི་གཏོང་ན་དེ་ལ་ཡང་བཀའ་བློ་མི་བདེ་བ་ལས་བྱུང་བའི་དགེ་འདུན་ལྷག་མའི་དངོས་གཞིའོ། །

**གསུམ་པ་ལྟུང་བྱེད་ཀྱི་སྡེ་བཤད་པ་ལ་གཉིས། སྤྱིར་བསྟན་པ་དང༌། བྱེ་བྲག་སོ་སོར་ཕྱེ་བའོ། །དང་པོ་ནི།**

སྤང་བའི་ལྟུང་བ་དང་ལྟུང་བྱེད་འབའ་ཞིག་པ་གཉིས་ལ་ལྟུང་བའི་སྡེ་ཞེས་བྱ་སྟེ། །འདི་གཉིས་བག་མེད་དུ་སྤྱད་ན་རྒྱུ་འདིས་འབྲས་བུ་ངན་འགྲོར་ལྟུང་བར་བྱེད་པའི་ཕྱིར་རོ། །

**གཉིས་པ་ལ་གཉིས། སྤང་བའི་ལྟུང་བ་དང༌། ལྟུང་བྱེད་འབའ་ཞིག་པ་བཤད་པའོ། །དང་པོ་ལ་གཉིས། མིང་གིས་མདོར་བསྟན་པ་དང༌། དབྱེ་བས་རྒྱས་པར་བཤད་པའོ། དང་པོ་ནི།**

གོས་ལྷག་འཆང་བ་ཆོས་གོས་འབྲལ་བ་གོས་རྒྱུ་ཟླ་འཇོག་དང་གོས་འཁྲུར་འཇུག་པ་གོས་རྒྱུ་ལེན་པ་དང༌། །གོས་རྒྱུ་སློང་བ་དང་གོས་སློང་བ་རིགས་པ་གོས་འབུལ་བ་སྤགས་པ་སློང་བ། །གོས་སོ་སོར་སློང་བ་གོས་རིན་བསྐུར་བ་༼༢༢༽།སྲིན་བལ་འབའ་ཞིག་པའི་སྟན་བལ་ནག་འབའ་ཞིག་པའི་སྟན་ཆ་གཉིས་བསྲེ་བའི་སྟན་དང༌། །ལོ་དྲུག་བཅང་བ་དང་གདིང་བ་མཐོ་གང་མ་ལམ་ལ་བལ་ཁུར་བ་དང་བལ་རྨེལ་བ་དང༌། །གསེར་དངུལ་ལ་རེག་པ་མངོན་མཚན་ཅན་གྱི་སྤྱོད་པ་དང་ཉོ་ཚོང་བྱེད་པ་དང༌། །ལྷུང་བཟེད་འདས་འཆང་དང་ལྷུང་བཟེད་ཚོལ་བ་འཐག་ཏུ་འཇུག་པ་འཐག་རྒྱ་སྐྱེད་པ་དང་བྱིན་པ་སླར་འཕྲོག་པ་དང༌། །བརྟད་པ་ལས་བྱུང་བ་བདག་གིར་བྱེད་པ་དགོན་པ་བས་ཞག་བདུན་འབྲལ་བ་དབྱར་གྱི་རས་ཆེན་དང༌། །བསྔོས་པ་བསྒྱུར་བ་དང་སྨན་གྱི་གསོག་འཇོག་སྟེ་སུམ་ཅུ་པོ་འདི་དག་ལ་སྤང་བའི་ལྟུང་བར་གསུངས་ཏེ་སྤང་འབྲལ་སྔོན་དུ་བཏང་ནས་དག་པར་བྱ་བའི་ལྟུང་བ་ཉིད་ཡིན་པའི་ཕྱིར་རོ། །

**གཉིས་པ་ལ་བཅུ་ཚན་གསུམ་ལས། །དང་པོ་གོས་ཀྱི་སྡེ་ནི།**

༡ འདི་ལ་གཞི་རང་ལ་རུང་བའི་གོས་ལྷག་པོ་འཁོར་གསུམ་ཁེབས་པའི་ཚད་དུ་ལོངས་པ་ཡན་ཆད་བྱིན་རླབས་དང་མ་འབྲེལ་ཞིང༌། །གོས་ལྷག་པོ་གཉིས་རྙེད་པས་ཕྱི་མ་བྱིན་རླབས་དང་འབྲེལ་ཀྱང་སྔ་མའི་ཤན་ཞུགས་པ་བསམ་པ་རང་གི་ཆེད་དུ་འཆང་འདོད་སྦྱོར་བ་ཞག་བཅུ་ལས། །ལྷག་པར་བཅང་བ་མཐར་ཐུག་བཅུ་གཅིག་པའི་སྐྱ་རེངས་དང་པོ་ཤར་བའི་དུས་ན་འཆང་བའི་སྤང་ལྟུང་དུ་འགྱུར་བ་སྲ་བརྐྱང་མ་བཏིང་བའི་དུས་ཉིད་ལའོ། །སྲ་བརྐྱང་བཏིང་བའི་དུས་སུ་འཆང་འབྲལ་འཇོག་གསུམ་གྱི་ཉེས་པ་མི་འབྱུང་ཞིང་གོས་ཀྱི་སྤང་ལྟུང་བྱུང་ཚེ་དེའི་རིགས་མཐུན་པ་སྤང་དགོས་པ་མ་ཟད་རིགས་མི་མཐུན་པ་ལྷུང་བཟེད་དང་དྲྭ་བ་དང་ཕོར་བུ་སྟེ་ཕྲན་ཚེགས་ཀྱི་ཡོ་བྱད་ཐམས་ཅད་ཀྱང་སྤངས་དགོས་པར་མཚུངས་པ་ཡིན་ནོ། །འོན་ཀྱང་དེ་དག་བཤགས་མི་དགོས་ཏེ་དེ་དག་ལས་ལྟུང་བ་མ་བྱུང་བའི་ཕྱིར་རོ། །དེ་ལ་འདུ་ཤེས་གཙོ་བོར་གྱུར་པའི་ཕྱིར་རང་གི་རྫས་ལ་རང་གིར་འདུ་ཤེས་པ་དང་སོམ་ཉིས་འདུ་ཤེས་པ་གཉིས་ལ་སྤང་བའི་གཞིའོ། །གཞན་རྫས་ལ། །རང་གིའམ་སོམ་ཉིས་འདུ་ཤེས་པ་ཉེས་བྱས་དང་གཞན་གྱི་ལ་གཞན་ཉིད་ཀྱིར་འདུ་ཤེས་པ་དང༌། །རང་གི་རྫས་དེར་གཞན་གྱིར་འདུ་ཤེས་པས་བཅངས་པ་ལ་དེ་གཉིས་ཉེས་པ་མེད་དོ། ༢ །འདི་ལ་གཞི་ཡུལ་གཞན་དུ་བགྲོད་པའི་ཚེ་རྒད་པ་དང་ན་བ་སོགས་མ་ཡིན་པར་དགེ་འདུན་ལས་གནང་བ་མ་ཐོབ་པ་རྐྱེན་དབང་གིས་ཆོས་གོས་རྩར་ལོག་མ་ནུས་ཀྱང་བྱིན་རླབས་ཀྱིས་རུང་བ་བྱས་པ་མིན་པ་དང༌། །སྲ་བརྐྱང་བཏིང་བའི་དུས་མིན་པ་བསམ་པ་ཇི་མི་སྙམ་པ་བྲལ་འདོད་སྦྱོར་བ་མཚམས་ཀྱི་ཕྱི་རོལ་ཏུ་ཆོས་གོས་དང་ནུབ་གཅིག་བྲལ་བ། །མཐར་ཐུག་ཞག་ཕྱི་མའི་སྐྱ་རེངས་དང་པོ་ཤར་ན་འབྲལ་བའི་སྤང་ལྟུང་ངོ༌། །འབྲལ་སྤང་གིས་གོས་པ་མེད་པ་ནི་གདིང་བ་དང་བྲལ་བ་དང་ཆོས་གོས་ཆོམ་པོས་བཅོམ་པ་ལ་སོགས་པ་དག་ལ་ཉེས་པ་ཡོད་པ་མིན་ནོ། ༣ །འདི་ལ་གཞི་སྲ་བརྐྱང་མ་བཏིང་བ་ཆོས་གསུམ་ལས་གང་རུང་མེད་ཅིང་གོས་ཀྱི་རྒྱུ་ཡིས་ཆོས་གོས་སོགས། །ཅུང་ཟད་མི་ལྡང་བའི་དབང་གིས་ཁ་སྣོན་ཐོབ་རྒྱུའི་རེ་བ་དང་བཅས་པ་སྦྱོར་བ་བྱིན་རླབས་དང་འབྲེལ་བ་མིན་པ་འབྲེལ་ཀྱང༌། །སྔ་མའི་ཤན་ཞུགས་པ་བསམ་པ་གོས་ཚད་ཁྲུ་གང་ཡན་ཆད་རང་དོན་དུ་འཆང་འདོད་མཐར་ཐུག་ཞག་སུམ་ཅུ་ལས་ལྷག་པ་སོ་གཅིག་པའི། །སྐྱ་རེངས་དང་པོ་ཤར་བའི་བར་དུ་༼༢༣༽བཅངས་ན་འཇོག་པའམ་ཟླ་སྤང་ངོ༌། ༤ །འདི་ལ་གཞི་མི་རབས་བདུན་ཚུན་ཆད་ཀྱི་ཕ་དང་མའི་ཉེ་དུ་མིན་པའི་རབ་ཏུ་བྱུང་བའི་དགེ་སློང་མ་དང་དགེ་སློབ་མ་ལ་རང་གི་བྱིན་རླབས་དང་འབྲེལ་བའི་གོས། །རྙིང་པ་གཏད་པ་བསམ་པ་རང་ཆེད་སྦྱོར་བ་འཇམ་པའི་ངག་གིས་བསྒོ་ནས་འཁྲུར་བཅུག་པའམ་ཚོས་བྱེད་དུ་བཅུག་གམ་འཆག་ཆོག་ཏུ་བཅུག་པ་གང་ཡང་རུང་བ་མཐར་ཐུག་བཀྲུས་པ་སོགས་ཀྱི་བྱ་བ་གྲུབ་ཟིན་པ་ལ་དེའི་དངོས་གཞིའོ། །འདི་ཡང་འདུ་ཤེས་གཙོ་བས་ཉེ་དུ་ཡིན་མིན་སོམ་ཉི་དང་བཅས་ན་ཉེས་བྱས་སོ། ༥ །འདི་ལ་གཞི་ཉེ་དུ་མིན་པའི་དགེ་སློང་མར་བསམ་པ་གོས་རྒྱུ་མཐོང་བས་སློང་བར་བསམས་པ་སྦྱོར་བ་ཆོས་གོས་དངོས་སམ་རྒྱུ་རུང་བ་ངག་གི་རྣམ་པ་རིག་བྱེད་ཀྱིས་བླངས་པ། །མཐར་ཐུག་གོས་ལག་ཏུ་ལོན་པ་ན་དེའི་དངོས་གཞིའོ། །དེ་ཡང་དགེ་སློང་མའི་གོས་རིན་ཆེན་པོ་བརྗེ་བ་དང་ཆོས་ལེགས་པར་བཤད་པའི་ཡོན་དུ་འབུལ་བ་དང་ཆོས་གོས་བོར་བརླག་བྱུང་ནས་དབུལ་པོར་གྱུར་པ་སོགས་ལ་ལེན་པའི་ཉེས་པ་མེད་དོ། ༦ །འདི་ལ་གཞི་ཁྱིམ་པ་ཕོ་མོ་གཉིས་ཀ་ཉེ་དུ་མིན་པ་ལ་སྦྱོར་བ་སློང་བ་མི་རིགས་པའི་དུས་སུ་འཇམ་པའི་ངག་གིས་ཆོས་གོས་ཀྱི་རྒྱུ་ཚད་ལོངས་པར་སློང་བ། །བསམ་པ་ཆོས་གོས་ཆོམ་པོས་ཕྲོགས་སམ་རང་གིས་བརླག་གམ་མེས་ཚིག་གམ་ཆུས་ཁྱེར་བ་ལྟ་བུ་སློང་བར་རིགས་པའི་རྒྱུ་མཚན་གང་ཡང་ཡོད་པ་མིན་པར་འདོད་པས་སློང་བ་མཐར་ཐུག་བླངས་པ་ལག་ཏུ་ལོན་པ་ལ་དེའི་དངོས་གཞིའོ། ༧ །འདི་ལ་གཞི་བྱིན་གྱིས་བརླབ་ཏུ་རུང་བའི་ཡོ་བྱད་བཅུ་གསུམ་ལས་གང་ཡང་རུང་བ་མེད་པས་སློང་བར་རིགས་པའི་དགེ་སློང་བསམ་པ་སློང་སེམས་སྦྱོར་བ་སྦྱིན་བདག་ཉེ་དུ་མིན་པ་ལས་ཁྱིམ་པའི་གོས་སྟོད་གཡོགས་ཆེ་ཚད་རས་ཡུག་སྲིད་དུ་ཁྲུ་བཅུ་གཉིས་ཞེང་དུ་ཁྲུ་གསུམ་དང་སྨད་གཡོགས་སྲིད་དུ་ཁྲུ་བདུན་ཞེང་དུ་ཁྲུ་དོ་དང་བཅས་པ་ཚད་དང་ལྡན་པ། །ཟུང་ལས་ལྷག་པར་བླངས་པ་མཐར་ཐུག་རས་ཡུག་ལག་ཏུ་ཐོབ་པ་ལ་དེའི་དངོས་གཞིའོ། །ལྷག་པོ་སྦྱིན་བདག་ལ་ཕར་སྤྲད་ཀྱང་བཙུན་པ་བཞེས་ཤིག་ཅེས་རྗེས་སུ་གནང་བ་ལ་ཉེས་པ་ཡོད་པར་མིན་ནོ། ༨ །འདི་ལ་གཞི་ཉེ་དུ་མིན་པའི་ཁྱིམ་པ་གཅིག་གིས་གོས་རིན་སྟ་གོན་བྱས་ཏེ་དགེ་སློང་དེ་ལ་འབུལ་ལོ་ཞེས་རང་ལ་སྤགས་ཏེ་བཞག་པ་བསམ་པ་གོས་བཟང་པོ་ཐོབ་འདོད་ཀྱིས་དེའི་གན་དུ་སོང་ནས་འབུལ་མི་འབུལ་བརྟག་པར་བྱའོ་སྙམ་པ་སྦྱོར་བ་སློང་བར་རིགས་པའི་དུས་མིན་ཀྱང་འབུལ་རུང་གི་དྲན་པ་བརྗོད་ནས་གོས་ཀྱི། །རིན་ཐང་དང་ཁ་དོག་གི་མདངས་དང་འཇལ་བྱེད་ཁྲུ་ཚད་ཀྱིས་མངགས་ཏེ་འདི་ལྟ་བུ་དག་སྐོན་ཅིག་ཅེས་སློང་བ་མཐར་ཐུག་ལག་ཏུ་ཐོབ་པ་ན་དེའི་དངོས་གཞི་ཡིན་ནོ། ༩ །འདི་ལ་གཞི་ཉེ་དུ་མིན་པའི་ཁྱིམ་པ་མང་པོ་སོ་སོ་ནས་རང་ལ་འབུལ་བར་སྤགས་པའི་གོས་བསམ་པ་མང་པོ་ཐོབ་འདོད་ཀྱིས་སོ་སོར་བརྟག་པར་བྱའོ་སྙམ་པ་སྦྱོར་བ་སློང་རིགས་ཀྱི་དུས་མིན་ཀྱང་འབུལ་རུང་གི་དྲན་པ་བརྗོད་དེ། །རིན་ཐང་ཁ་དོག་ཚད་དང་བཅས་པས་བསླངས་པ་མཐར་ཐུག་སྦྱོར་བ་གཅིག་པས་གོས་མང་པོ་ཐོབ་པ་ལ་དེའི་དངོས་གཞིའོ། །ཆོས་གོས་ཆོམ་པོས་ཕྲོགས་པ་དང་བརླག་པ་སོགས་ལ་སྤགས་པ་སློང་བ་གཉིས་ཀ་ཉེས་མེད་དུ་གསུངས་པ་ཡིན་ནོ། ༡༠ །འདི་ལ་གཞི་སྦྱིན་བདག་དང་མངག་བྱའི་ཕོ་ཉ་དང་ཞལ་ཏ་བྱེད་པ་གསུམ་ཆར་ཁྱིམ་པ་ཤེས་ཅན་གྱི་མི་ཡིན་པ་སྦྱིན་བདག་གིས་གོས་རིན་གསེར་དངུལ་ལྟ་བུ་བསྐུར་བ་ལ་དགེ་སློང་གིས་བདག་༼༢༤༽ཅག་གོས་རུང་བ་འགྱེད་པའི་དུས་དང་རིགས་པའི་དུས་དང་བསྟབས་པའི་དུས་མ་ཡིན་པར་གསེར་དངུལ་ལེན་དུ་མི་རུང་ངོ་ཞེས་སྤངས་པ། །ཕོ་ཉ་བས་བཙུན་པ་བཞེས་མི་རུང་ན་གང་ལ་ཞལ་ཏ་བྱེད་པ་མཆིས་སམ་ཞེས་དྲི་བ་ལ་ཁྱིམ་འདི་ལྟ་བུ་མཆིས་སོ་ཞེས་བསྟན་ནས་ཕོ་ཉས་ཀྱང་དེ་ལ་རིན་གཏད་དེ་དགེ་སློང་དེ་ལ་གོས་རུང་བ་དུས་སུ་སྟོབས་ཤིག་ཅེས་བསྒོས་ཤིང་བསམ་པ་ཆོས་གོས་དོན་གཉེར་སྦྱོར་བ་ཕོ་ཉས་དགེ་སློང་ལ་ཞལ་ཏ་པ་དེར་ཡང་དག་པར་བསྟན་གྱིས་དེའི་གན་དུ་བཞུད་ཅིག་ཅེས་སྨྲས་པ་བྱུང་བའི་མཐར། །དགེ་སློང་གིས་རྗེས་སུ་བདག་གོས་འདོད་དོ་ཞེས་བརྗོད་པ་ལན་གསུམ་གྱི་བར་དུ་བསྐུལ་བ་དང་དེའི་ཁྱིམ་དུ་ཅང་མི་སྨྲ་བར་འདུག་པ་ལན་གསུམ་བྱས་པ་མཐར་ཐུག་བསྐུལ་བ་དྲུག་རྫོགས་ཏེ་སྤངས་པའི་ཕྱི་ལོགས་སུ་གོས་ཐོབ་པ་ལ་དེའི་དངོས་གཞིའོ། །དེ་ཡང་བསྐུལ་བ་ལན་དྲུག་རྫོགས་པའི་མཐར་ཞལ་ཏ་པས་གོས་སྟེར་བར་འོང་ན་ཁྱོད་ཀྱི་གོས་བདག་གི་བློས་སྤངས་སོ་ཞེས་བརྗོད་ནས་འཇིག་རྟེན་དང་མི་འགལ་བར་སྦྱིན་པའི་བདག་པོར་ཞལ་ཏ་པས་བདག་ལ་གོས་མ་བྱིན་གྱིས་རིན་སླར་ལོང་ཞེས་སྨྲའོ་ཞེས་མི་སྨྲ་བར་ཆུད་ཟོས་ན་ཉེས་བྱས་སོ། །གལ་ཏེ་ལན་དྲུག་ཏུ་བསྐུལ་ཀྱང་གཉིད་དང་ར་རོ་བ་དང་འབྲེལ་ཏེ་མ་གོ་ན་བསྐུལ་བ་མིན་ཏེ་སླར་གོ་བར་བྱ་དགོས་ཞལ་ཏ་པས་སྦྱིན་བདག་གི་སེམས་བསྡུ་བར་ཁས་བླང་བ་དང་གུས་པས་བཏུད་དེ་འབུལ་བར་འོང་ན་ལེན་པའི་ཉེས་པ་མེད་དོ། །

**བཅུ་ཚན་གཉིས་པ་སྟན་གྱི་སྡེ་ནི།**

༡ འདི་ལ་གཞི་རིན་ཐང་ཆེ་ཞིང་དཀོན་པའི་དར་གྱི་སྲིན་བུ་ལས་བྱུང་བའི་བལ་གསར་པའི་སྟན་བྱེད་པ་དང་བསམ་པ་ཆེ་འདོད། །སྦྱོར་བ་རང་ངམ་གཞན་ལ་བྱེད་དུ་འཇུག་པ་མཐར་ཐུག་སྟན་བཀྲམ་པ་ཉིད་ལ་དེའི་དངོས་གཞིའོ། །བལ་སོགས་གཞན་དང་འདྲེས་པ་ལ། །ན་སྨད་དང་རྙིང་པ་ལོངས་སྤྱོད་པར་བྱས་ཟིན་པ་ཡིན་ན་ལྟུང་བ་མེད་དོ། ༢ །དེ་བཞིན་དུ་གཞི་དཀོན་པའི་ལུག་བལ་གསར་པ་ནག་པོ་འབའ་ཞིག་གིས་སྟན་བྱས་པ་སྟེ་ཡང་སྒྲས་བསམ་སྦྱོར་སོགས་སྔ་མ་ལྟར་རོ། ༣ །འདི་ལ་གཞི་བལ་གསར་དཀར་པོ་བཞི་ཆ་འཁོབ་བལ་བཞི་ཆ་བལ་ནག་ཆ་གཉིས་ཙམ་རུང་སྟེ་ཕྱེད་ལས་དཀོན་པའི་ནག་པོ་ཉིད། །ལྷག་པ་ཉིད་ལའང་དེའི་དངོས་གཞི་སྟེ་བསམ་སྦྱོར་སོགས་གོང་དང་འདྲའོ། ༤ །འདི་ལ་བསམ་པ་སྟན་གཉིས་བྱེད་པར་བསམས་པ་དང་གཞི་དགེ་འདུན་ལས་སྟན་བྱར་རུང་བའི་གནང་བ་མ་ཐོབ་པ་དང༌། །ལོ་དྲུག་མ་ལོན་པའི་སྟན་སྤྱད་དུ་རུང་བ་ཡོད་བཞིན་དུ་སྦྱོར་བ་ལོ་དྲུག་གི་ནང་དུ་སྟན་གསར་པ་རྩོམ་པར་བྱེད་པ་མཐར་ཐུག་བྱས་ཟིན་པ་ལ་དེའི་དངོས་གཞིའོ། །དེ་ཡང་བསྐོས་པའི་དགེ་སློང་གིས་བརྟགས་ཏེ་རྙིངས་པ་ཧ་ཅང་བཅོས་དཀའ་ན་གསོལ་གཉིས་ལས་ཀྱིས་གནང་བ་ཞུས་ཏེ་སྦྱིན་པར་བྱའོ། ༥ །འདི་ལ་གཞི་གདིང་བ་རྙིང་པ་ཡོད་པའམ་མེད་ཀྱང་གསར་པ་དེར་བདེ་བར་གཤེགས་པའི་མཐོ་གང་ཙམ་གྱི་ཚད་ལ། །རྙིང་པ་མ་བསྣན་པ་བསམ་པ་སྣོན་པར་མི་འདོད་པ་སྦྱོར་བ་རྙིང་པ་མ་སྣོན་པའམ་བསྣན་ཡང་ཚད་ལས་དབྲི་བ་སྟེ་ཆུང་ན་དང་སྔར་ནས་ཡོད་པའི་རྙིང་པ་སྤྱོད་ནུས་བཞིན་དུ་གསར་པ་རྩོམ་པ་མཐར་ཐུག་གྲུབ་པ་ལ་དེའི་དངོས་གཞིའོ། ༦ །འདི་ལ་གཞི་བལ་ཁུར་ལོངས་པ་བསམ་པ་འདོད་ཞེན་སྦྱོར་བ་རང་གིས་འཁུར་བ་མཐར་ཐུག་ཁུར་མཁན་ཡོད་བཞིན་དུ་རང་གིས་འཁུར་ཏེ་གྲོང་ནས་གྲོང་དུ་འགྲོ་ན་རྒྱང་གྲགས་གཅིག་དང་དགོན་པ་ནས་དགོན་པར་འགྲོ་ན་དཔག་ཚད་གཅིག་དང༌། །ཁུར་མཁན་གཞན་མེད་ན་དཔག་ཚད་གསུམ་ཚུན་ཆད་ཀྱི་ལམ་སྟེ་དེ་གསུམ་གང་རུང་ལས་འདས་ཏེ་བལ་རང་གིས་ཁུར་བ་ལས་སྤང་བའི༼༢༥༽གཞི་དངོས་སོ། །དེ་ཡང་ཞྭ་དང་ལྷམ་སྒྲོག་སོགས་ཀྱི་ཆེད་དུ་ཉུང་ངུ་དེ་ཙམ་ལྡང་བ་ཁྱེར་བ་ལ་ཉེས་པ་མེད་དོ། ༧ །འདི་ལ་གཞི་ཉེ་དུ་མིན་པ་དང་བསྙེན་པར་རྫོགས་པའི་དགེ་སློང་མར་རུང་བ་མིན་པའི་བལ་རྨེལ་དུ་བཅུག་པ་ལ་དེའི་དངོས་གཞིའོ། །དེ་ཡང་བསམ་སྦྱོར་སོགས་གོང་དུ་འཁྲུར་འཇུག་གི་སྐབས་བཞིན་ཏེ། གོས་ཀྱི་ཚབ་ཏུ་བལ་དང་བཀྲུ་བའི་ཚབ་ཏུ་རྨེལ་བ་ཞེས་བསྒྱུར་བའི་ཁྱད་ཙམ་མོ། ༨ །འདི་ལ་གཞི་རུང་བ་གསུམ་གྱིས་རུང་བར་མ་བྱས་ཤིང་རེག་ཏུ་མི་རུང་བའི་གསེར་ལ་སོགས་པའི་རིན་ཆེན་ལ། །སྦྱོར་བ་རང་གིས་རེག་གམ་གཞན་ལ་རེག་ཏུ་འཇུག་པ་བསམ་པ་ལེན་འདོད་མཐར་ཐུག་ལག་ཏུ་ལོན་ཏེ་བདག་གིར་བྱེད་པ་ལ་དེའི་དངོས་གཞིའོ། །དེ་ལ་རུང་བ་གསུམ་ནི། གོས་རིན་རྙེད་པ་སྦྱིན་བདག་ཉིད་བདག་པོར་འདུ་ཤེས་པ་ཡང་ན་ཞལ་ཏ་བྱེད་པ་བདག་པོར་འདུ་ཤེས་པ། ཡང་དགེ་སློང་ཞིག་གི་མདུན་ནས་རུང་བར་བྱིན་གྱིས་བརླབས་པའོ། །དེ་ཡང་གསེར་དངུལ་སོགས་ཀྱི་སྣོད་ཆས་གས་པར་སྙད་བཏགས་པ་དང་རིན་པོ་ཆེ་ཆག་པ་སོགས་ལ་སྙད་བཏགས་ཏེ་ལེན་པ་ལ་རུང་བ་མིན་ཏེ་ལེན་ན་ཉེས་བྱས་དང་ཆོས་གོས་ཀྱི་རྒྱུ་དང༌། །ལམ་རྒྱགས་ཀྱི་ཡོ་བྱད་ཙམ་དང་འཚོ་བའི་སྨན་གྱི་རྒྱུ་ནི་རུང་བར་གསུངས་ཏེ་བཟའ་བ་ལྔ་དང་རིན་པོ་ཆེ་ལྔ་སོགས་རུང་བར་བྱིན་གྱིས་བརླབ་ཏུ་ཡོད་པས་སོ། །མེ་དང་ཆུའི་དོན་དུ་མེ་ཤེལ་དང་ཆུ་ཤེལ་འཆང་བ་རུང་ཞིང་ལྷུང་བཟེད་བྱིན་གྱིས་བརླབ་ཏུ་རུང་བ་ནི། །ལྕགས་དང་ས་ལས་བྱས་པ་མིན་པ་དེ་ལས་གཞན་ཤིང་དང་ཟངས་སོགས་ཀྱིས་བྱས་པ་ལ་བྱིན་རླབས་མི་རུང་བས་བདག་གིར་བྱ་བ་མིན་ནོ། །ལྷུང་བཟེད་དེ་དག་མེད་པར་དངུལ་ལ་སོགས་པའི་སྣོད་དུ་སྤྱད་དགོས་བྱུང་ན་དེ་དག་སྨན་ཕོར་བསྔོས་ཏེ་སྤྱད་པར་བྱ་ཡིས་བསོད་སྙོམས་ལ་ཁུར་དུ་མི་རུང་བར་གསུངས་སོ། ༩ །འདི་ལ་གཞི་ཉེ་མིན་ཁྱིམ་པ་དང་ལྷན་ཅིག་འདུ་འཛི་སྤྱོད་པ་བསམ་པ་ཁེ་སོགས་རྙེད་འདོད་སྦྱོར་བ་དངུལ་ལམ་འབྲུ་སོགས་བུན་དུ་གཏོང་བའི་ལས་བྱས་པ་མཐར་ཐུག་རང་ལ་འབྲུའམ་དངུལ་ཁལ་གཅིག་ཙམ་གྱི་སྐྱེད་འཕེལ་བྱུང་ན་མངོན་མཚན་སྤྱོད་པའི་དངོས་གཞིའོ། ༡༠ །འདི་ལ་གཞི་འབྲུ་དང་ཟོང་སོགས་གང་ཡང་རུང་བ་བསམ་པ་རང་དོན་ཁེ་སྤོགས་འདོད་པ་སྦྱོར་བ་མོད་དུས་ཉོ་ཞིང་དཀོན་དུས་ཚོང་བའི་ཉོ་ཚོང་བྱེད་པ་མཐར་ཐུག་རང་ལ་ཁེ་གྲུབ་པ་ལ་དེའི་དངོས་གཞིའོ། །མངོན་མཚན་ཅན་དང་ཉོ་ཚོང་གཉིས་པོ་དམིགས་བསལ་རང་དོན་མིན་པ་དཀོན་མཆོག་མཆོད་པའི་དོན་ལ་བྱས་ན་ཉེས་པ་མེད་དོ། །

**བཅུ་ཚན་གསུམ་པ་ལྷུང་བཟེད་སོགས་ཀྱི་སྡེ་ནི།**

༡ འདི་ལ་གཞི་བྱིན་གྱིས་བརླབ་ཏུ་རུང་བའི་ལྷུང་བཟེད་ལྷག་པོ་བྱིན་རླབས་དང་འབྲེལ་བ་མིན་པ་སྦྱོར་བ་ཞག་བཅུ་ལས། །ལྷག་པ་བདག་གིར་བྱེད་པ་བསམ་པ་རང་དོན་དུ་བཅངས་པ་མཐར་ཐུག་ཞག་བཅུ་གཅིག་པའི་སྐྱ་རེངས་ཤར་བ་ལ་དེའི་དངོས་གཞིའོ། །དེ་ཡང་ཞག་བཅུ་མ་ལོན་ནའང་སྔ་མའི་ཤན་ཞུགས་ཀྱིས་ཀྱང་དངོས་གཞིར་འགྱུར་བ་ཡོད་དོ། །དམིགས་བསལ་ལྷུང་བཟེད་ཆུང་ངུ་གཅིག་འཆང་བ་ལ་ཉེས་པ་མེད་དེ། འཇིགས་པ་དང་བཅས་པའི་སར་ལྷུང་བཟེད་ཆུང་ངུར་ཁྱེར་བར་གནང་བའི་ཕྱིར་རོ། །ལྷུང་བཟེད་ཀྱི་ཚད་ནི་ཡུལ་མ་ག་དྷའི་བྲེའུ་གང་གི་འབྲས་ཆན་ཚོད་མ་དང་བཅས་པ་ཤོང་བ་ཆུང་ངུ་དང༌། དོ་ཤོང་བ་ཆེ་བ། ཕྱེད་དང་དོ་ཤོང་བ་འབྲིང་ངོ༌། །བྲེའུ་ཆུང་༼༢༦༽གང་ལ་འདིར་ཕུལ་བཅུ་བཞིར་གསུངས་སོ། ༢ །འདི་ལ་གཞི་ལྷུང་བཟེད་ལྷན་པ་ལྔ་མེད་པ་དང་རུང་བ་སྤྱད་བཟོད་པ་རང་ལ་ཡོད་བཞིན་དུ་ད་དུང་ཡང༌། །བསམ་པ་དེ་བས་བཟང་བ་ཐོབ་པར་འདོད་པ་སྦྱོར་བ་ཁྱིམ་པ་ཉེ་དུ་ཡིན་མིན་གང་ཡང་རུང་བ་ལས་ལྷུང་བཟེད་གསར་པ་གཞན་ངག་གི་རྣམ་པ་རིག་བྱེད་ཀྱིས་ཚོལ་བ་མཐར་ཐུག་བཙལ་གྲུབ་པ་ན་དེའི་དངོས་གཞིའོ། །དེ་ལ་དམིགས་བསལ་མངོན་མཚན་ཉོ་ཚོང༌། ལྷུང་བཟེད་ཚོལ་བ་གསུམ་ཉེ་དུའང་དངོས་གཞི་སྐྱེད་པའི་ཡན་ལག་ཏུ་འགྱུར་རོ། །དེ་ཡང་དགེ་འདུན་གྱིས་ལྷུང་བཟེད་འབྲེལ་མེད་བྲིམས་པར་དད་པ་སྟེ་བཅངས་པ་ལ་ཉེས་པ་མེད་དེ། ལྷུང་བཟེད་ལྷག་པོ་འཆང་བ་དེ་ལ་དགེ་འདུན་གྱིས་ལྟུང་བའི་ཆད་ལས་སུ་ལྷུང་བཟེད་གཉིས་འཆང་དགོས་ཏེ། བྱིན་གྱིས་བརླབས་པའི་ལྷུང་བཟེད་དང་ལྷུང་བཟེད་འབྲེལ་མེད་དོ། །ཕྱི་མ་ནི་ཇི་སྲིད་འཚོའི་བར་དུ་ཁད་ཀྱིས་དལ་བུས་བཅང་དགོས་ཤིང་བྱིན་རླབས་དང་སྤང་འབྲལ་མེད་པས་ལྷུང་བཟེད་འབྲེལ་མེད་ཅེས་བྱའོ། ༣ །འདི་ལ་གཞི་ཉེ་དུ་མིན་པའི་ཁྱིམ་པ་བསམ་པ་གོས་འཐག་འདོད་སྦྱོར་བ་གོས་ཚད་ལྡན་གླ་རྔན་མེད་པར་རང་ངམ་གཞན་གྱིས་བསྒོ་ནས་འཐག་ཏུ་བཅུག་པ་མཐར་ཐུག་གོས་གྲུབ་པ་ལ་དེའི་དངོས་གཞིའོ། ༤ །འདི་ལ་གཞི་ཉེ་མིན་སྦྱིན་བདག་གིས་རང་ལ་བསྔོས་ཏེ་འཐག་བཞིན་པའི་གོས་བསམ་པ་དེ་ལས་ལྷག་འདོད་སྦྱོར་བ་སྦྱིན་པའི་བདག་པོས་བསྒོས་པ་ལས་དགེ་སློང་རང་གིས་ཐ་ག་པའི་གན་དུ་སོང་ནས་ཁྱོད་ཀྱིས་ཤེས་པར་གྱིས་ཤིག་གོས་འདི་ཁོ་བོའི་ཡིན་གྱི་ཁྱོད་ཀྱིས་ཞེང་ཆེ་ལ་ཁྲུན་རིང་བ་སོ་ལེགས་པར་གྱིས་ཤིག་ཅེས་འཐག་རྒྱ་སྐྱེད་བཅུག་ནས་གླ་རྔན་མ་བྱིན་པ་མཐར་ཐུག་དེ་ལྟར་གྲུབ་པ་ལ་དེའི་དངོས་གཞིའོ། ༥ །འདི་ལ་གཞི་དགེ་སློང་གཞན་ལ་རང་ངམ་གཞན་ལ་སྦྱིན་དུ་བཅུག་པ་གང་རུང་གི་དངོས་པོ་གོས་སོགས་ཀྱི་ཡོ་བྱད་བསམ་པ་དུས་གཞན་དུ་རྐྱེན་ཉིད་འདི་པ་ཙམ་གྱིས་ཁོང་ནས་འཁྲུགས་ཏེ་ཁྲོ་བ་ཡིས་སླར་འཕྲོག་གོ་སྙམ་པ། །སྦྱོར་བ་ཁོ་བོ་དང་ལྷན་ཅིག་འགྲོ་བའི་ཕྱིར་འདི་བྱིན་གྱི་མི་འགྲོ་ན་འོན་ཅིག་ཅེས་རང་གི་ལུས་ངག་གིས་སམ་གཞན་ལ་ཕྲོགས་སུ་བཅུག་པ་མཐར་ཐུག་གོས་དེ་གང་ཟག་དེའི་ལུས་དེ་དང་བྲལ་བ་ལ་དེའི་དངོས་གཞིའོ། ༦ །འདི་ལ་གཞི་དབྱར་གྱི་རྒྱུ་ལས་བྱུང་བའི་རྙེད་པ་གློ་བུར་བའི་ནད་པ་དང་ནད་པའི་ཕྱིར་དང་འཆི་བ་དང་འཆི་བའི་ཕྱིར་དང་འགྲོ་བར་ཆས་པ་ལ་སྦྱིན་བྱའི་དངོས་པོ་སྟེ་བརྟད་པ་ལྔ་ལ་བསམ་པ་དབྱར་གྱི་ནང་དུ་བདག་གིར་བྱ་བའི་དུས་སྔ་བས་དང༌། །སྦྱོར་བ་དགག་དབྱེའི་ཉིན་བགོས་པར་གནང་བ་ལས་དབྱར་གྱི་ནང་དུ་བགོ་བའི་དུས་སྔ་བས་སམ་དེའི་ཕྱིས་སུ་བགོས་པ་གང་ཡང་རུང་མཐར་ཐུག་སྦྱིན་པོའི་ཚིག་གིས་དབང་བ་མིན་པར་བགོས་གྲུབ་པ་ལ་དེའི་དངོས་གཞིའོ། །དམིགས་བསལ་སྦྱིན་པོའི་ཚིག་གིས་བགོས་པ་ལ་ཉེས་པ་མེད་དོ། ༧ །འདི་ལ་སྲ་བརྐྱང་བཏིང་བ་མིན་ཀྱང་དགོན་པ་བ་ནི་གཞི་རྐུན་པོ་སོགས་ཀྱི་འཇིགས་པ་དང་བཅས་པ་ལགས་ཀྱི་དེའི་ཕྱིར། །བསམ་པ་རླག་དོགས་སྦྱོར་བ་རང་དང་མཚམས་གཅིག་གི་ཆོས་གོས་རང་གནས་ཀྱི་མཚམས་ལས་འདས་ཏེ་ཕྱི་རོལ་གྱི་གྲོང༌། །གཞན་དུ་བཞག་སྟེ་རང་ཉིད་དགོན་པར་འདུག་པ་བར་ཆད་ཀྱི་དབང་གིས་མ་གཏོགས་ཞག་དྲུག་ལས་ལྷག་པར་བཞག་པ་མཐར་ཐུག་ཞག་བདུན་པའི་སྐྱ་རེངས་ཤར་བ་ལ་དེའི་དངོས་གཞིའོ། །དེ་ལ་དམིགས་བསལ་བར་ཆད་འགའ་ཞིག་གིས་ཐལ་ན་ཉེས་པ་མེད་དོ། ༨ །འདི་ལ་ཁྱིམ་པ་ཉེ་དུ་མིན་པ་ལ་གཞི་དབྱར་ཁས་ལེན་པའི་སྔོན་རོལ་གྱི་སོས་ཀའི་ཟླ་བ། །ཕྱི་མ་ལ་རས་ཆེན་བཙལ་བའི་དུས་ཡིན་ལ་དེ་ལས་ཆེས་སྔ་བར་ཚོལ་དང་ཕྱིས༼༢༧༽རིང་དུ་འཆང་བ་གང་རུང་བསམ་པ་སྔར་ཐོབ་འདོད་དང་ཕྱིས་འཆང་འདོད་སྦྱོར་བ་དབྱར་གྱི་རས་ཆེན་རུང་བ་ཉིད་ངག་གི་རྣམ་པ་རིག་བྱེད་ཀྱིས་བླངས་ཏེ་ཐོབ་པ་དང༌། །ཕྱིས་དགག་དབྱེ་ཟིན་ནས་ཟླ་བ་ཕྱེད་ལས་ལྷག་པར་བཅངས་བ་མཐར་ཐུག་དུས་ལས་འདས་པ་ལ་དེའི་དངོས་གཞིའོ། ༩ །འདི་ལ་གཞི་སྦྱིན་བདག་གིས་དགེ་འདུན་ནམ་གང་ཟག་གཞན་ལ་འབུལ་བར་བསྔོས་པའི་ནོར་གྱི་རྙེད་པ་བསམ་པ་དེ་ལྟ་བུར་ཤེས་བཞིན་དུ་བདག་གིར་འདོད་པ། །སྦྱོར་བ་ཁ་ཆོས་ཀྱིས་ཡོན་བདག་དེ་ལས་རང་ལ་བསྒྱུར་བར་བརྩོན་པ་མཐར་ཐུག་རང་ལ་དབང་བར་གྱུར་པ་ན་དེའི་དངོས་གཞིའོ། །འདི་ལ་དམིགས་བསལ་གཙུག་ལག་ཁང་གང་ན་དགེ་སློང་གཅིག་པུ་གནས་པ་དེར་སྦྱིན་བདག་གིས་དགེ་འདུན་གྱི་ཕྱིར་རྙེད་པ་འབུལ་ན་གཅིག་པུས་རྙེད་པ་ལ་བྱིན་གྱིས་བརླབ་པའི་ཆོ་ག་སྔགས་དང་བཅས་པ་བརྗོད་པར་བྱའོ། །ཡང་གཙུག་ལག་ཁང་དང་ཉེན་ཀོར་གྱི་གཙུག་ལག་ཁང་གཉིས་གསོ་སྦྱོང་ཐ་དད་སོ་སོར་བྱས་ལ་རྙེད་པ་རྣམས་ཐུན་མོང་དུ་རུང་བར་གསུངས་སོ། ༡༠ །འདི་ལ་གཞི་འཚོ་ཆས་ཀྱི་སྨན་དེ་ལ་དབྱེ་ན་བཞི་སྟེ། བཟའ་བ་དང་བཅའ་བ་སོགས་དུས་སུ་རུང་བ་དང༌། ཇ་དང་བུར་ཆུ་སོགས་ཐུན་ཚོད་དུ་རུང་བ་དང༌། བུ་རམ་སྦྲང་རྩི་སོགས་ཞག་བདུན་པ་དང༌། ཨ་རུ་ར་སོགས་འཚོའི་བར་དུ་འཆང་བའོ། །དེ་ལས་འདིར་འབྲུ་མར་སྦྲང་རྩི་སོགས་ཞག་བདུན་པའི་སྨན་བཟའ་བའི་ཆེད་དུ་བྱིན་རླབས་དང་བྱིན་ལེན་བྱས་པ་དང་མ་བྱས་པ་གང་ཡང་རུང་བ། །བསམ་པ་རང་ཉིད་ཀྱི་ཟ་བའི་ཆེད་དུ་འཆང་བར་འདོད་པས་སྦྱོར་བ་གསོག་འཇོག་བྱེད་པར་བརྩམས་ཤིང་མཐར་ཐུག་སྤྱད་པའི་དུས་ལས་ཡོལ་བ་ཞག་བརྒྱད་པའི་སྐྱ་རེངས་ཤར་བ་ལྟ་བུ་ལ་དེའི་དངོས་གཞིའོ། །དེ་ལ་དམིགས་བསལ་གསོག་འཇོག་གི་སྤང་ལྟུང་འདི་དང༌། འོག་ཏུ་གསོག་འཇོག་གི་ལྟུང་བྱེད་གཉིས་ལ་བྱེ་བྲག་ཡོད་དེ། འདིར་ནི་ཞག་བདུན་པ་ཁོ་ནའི་དབང་དུ་བྱས་པ་དང༌། འོག་ཏུ་ནི་དུས་སུ་རུང་བ་དང་ཐུན་ཚོད་དུ་རུང་བ་གཉིས་ཀྱི་དབང་དུ་བྱས་པའོ། །དེ་ལྟར་སྤང་བར་བྱ་བ་རྣམས་སྤངས་ཤིང་འབྲལ་བར་བྱ་བ་རྣམས་བྲལ་བར་བྱས་ཏེ་མ་བཤགས་པར་དགེ་སློང་གི་འཚོ་བའི་ཡོ་བྱད་ཕྱི་མ་གཞན་རྙེད་ནའང་སྔ་མའི་རྒྱུད་ཀྱིས་ལྟུང་བར་འགྱུར་གྱི། སྤངས་ཤིང་བཤགས་ནས་འཇོག་ན་ཉེས་པ་མེད་པར་གསུངས་སོ། །

**གཉིས་པ་ལྟུང་བྱེད་འབའ་ཞིག་པ་བཤད་པ་ལ་གཉིས། རྣམ་གྲངས་མདོར་བསྟན་པ་དང༌། དབྱེ་བ་རྒྱས་པར་བཤད་པའོ། །དང་པོ་ནི།**

རྫུན་དུ་སྨྲ་བ་སྐྱོན་ནས་སྨྲ་བ་ཕྲ་མ་བྱེད་པ་སྐྱོ་སྔོགས་བྱེད་པ་བུད་མེད་ལ་ཆོས་སྟོན་པ་དང་མ་རྫོགས་པ་དང་ལྷན་ཅིག་འདོན་པ། །གནས་ངན་ལན་བརྗོད་པ་མི་ཆོས་བླ་མ་བརྗོད་པ་གཞི་མེད་སྐུར་འདེབས་བྱེད་པ་བསླབ་གཞི་ཕྲ་བ་ཁྱད་དུ་གསོད་པ་དང་བཅུ། །ས་བོན་འཇིག་པ་གཞན་ལ་འཕྱ་བ་བསྒོ་བ་རྣར་གཟོན་པ་གནས་མལ་ལས་བྱུང་བ་གདིང་བ་ལས་བྱུང་བ་དགེ་སློང་བསྐྲད་པ་ཕྱིས་གནོན་བྱེད་པ། །རྩ་བ་དབྱུང་བ་སྲོག་ཆགས་དང་བཅས་པའི་ཆུ་འདེབས་པ་ཁང་པ་རིམ་པ་གཉིས་སུ་བརྩིག་པ་དང་བཅུ། །མ་བསྐོས་པར་ཆོས་སྟོན་པ་ཉི་ནུབ་ཀྱི་བར་སྟོན་པ་ཟས་ཀྱི་ཕྱིར་སྟོན་པ་དང་དགེ་སློང་མའི་གོས་བྱེད་པ་དང༌། །དགེ་སློང་མར་གོས་བྱིན་པ་ལྷན་ཅིག་དོན་མཐུན་དུ་འགྲོ་བ་ལྷན་ཅིག་གྲུར་འཇུག་པ་ལྷན་ཅིག་དབེན་པར་གཅིག་པུར་འདུག་པ་ལྷན་ཅིག་དབེན་པར་གཅིག་པུར་འགྲེང་བ། །དགེ་སློང་༼༢༨༽མས་སྦྱོར་དུ་བཅུག་པའི་ཟས་ཟ་བ་དང་བཅུ་ཡང་ཡང་ཟ་བ་འདུག་གནས་གཅིག་ཏུ་ཟ་བ་ཟས་ལྷག་པར་ལེན་པ། །སྟན་གཅིག་པ་སྤང་བ་སྟོབས་པ་འདུས་ཤིང་ཟ་བ་དང་དུས་མིན་ཟ་བ་གསོག་འཇོག་ཟ་བ་དང༌། །བྱིན་ལེན་མ་བྱས་པ་ཟ་བ་བསོད་པ་སློང་བ་ཟ་བ་དང་བཅུ་སྲོག་ཆགས་དང་བཅས་པའི་ཆུ་ལ་སྤྱོད་པ། །ཉལ་པོ་ཤོམ་པའི་ཁྱིམ་ན་འདུག་པ་དེའི་ཁྱིམ་ན་འགྲེང་བ་གཅེར་བུ་པ་ལ་སྦྱིན་པ་དམག་ལ་བལྟ་བ་དམག་གི་ནང་དུ་གནས་པ། །དམག་གི་ཡན་ལག་ཉམས་སུ་མྱོང་བ་དང་གཞན་ལ་བརྡེག་པ་བརྡེག་པར་གཟས་པ་གནས་ངན་ལེན་འཆབ་པ་དང་བཅུ་ཟས་གཅོད་དུ་འཇུག་པ། །མེ་ལ་རེག་པ་འདུན་པ་ཕྱིར་བསྒྱུར་བ་མ་རྫོགས་པ་དང་ལྷན་ཅིག་ཉལ་བ་སྡིག་ལྟ་མི་གཏོང་བ། །སྤང་བའི་རྗེས་སུ་ཕྱོགས་པ་དགེ་ཚུལ་བསྙིལ་བ་སྡུད་པ་གོས་ཁ་མ་བསྒྱུར་བ་དང༌། །ལོངས་པའི་གཞིར་གཏོགས་པ་དུས་མིན་གྱི་ཁྲུས་བྱེད་པ་དང་བཅུ་དུད་འགྲོ་གསོད་པ་ཕ་རོལ་འགྱོད་པ་སྐྱེད་དུ་བཅུག་པ། །སོར་མོས་ག་ག་ཚིལ་བྱེད་པ་ཆུ་ལ་རྩེ་བ་དང་བུད་མེད་དང་ལྷན་ཅིག་ཉལ་བ་གཞན་ལ་སྔངས་བར་བྱེད་པ་གཞན་གྱི་ཡོ་བྱད་སྦེད་པ། །བྱིན་པས་འཚོ་བ་སྐུར་འདེབས་བྱེད་པ་བུད་མེད་དང་ལྷན་ཅིག་འགྲོ་བ་དང་བཅུ་རྐུན་མ་དང་ལྷན་ཅིག་འགྲོ་བ། །ཉི་ཤུ་མ་ལོན་པར་བསྙེན་པར་རྫོགས་པ་ས་བརྐོ་བ་དང་མགྲོན་དུ་གཉེར་བ་ལས་རིང་དུ་འདུག་པ། །བསླབ་པ་ལ་ཉེར་འཇོག་སྤོང་བ་དང་གྲོས་ལ་ཉན་རྣ་བྱེད་པ་ཚོགས་ལས་མི་སྨྲ་བར་འགྲོ་བ་མ་གུས་པའི་ཚུལ་དང༌། །ཆང་འཐུང་བ་དུས་མིན་འགྲོ་བ་དང་བཅུ་གྲོང་དུ་རྒྱུ་བ་ནུབ་མོ་ཁབ་ཏུ་འགྲོ་བ་དང༌། །བསླབ་གཞི་ཁྱད་དུ་གསོད་པ་ཁབ་རལ་འཆོས་པ་ཁྲི་རྐང་འཆོས་པ་དང༌། །ཤིང་བལ་གོས་པ་གདིང་བ་ལས་གྱུར་པ་གཡན་པ་དགབ་པ་དབྱར་གྱི་རས་ཆེན་དང་བདེ་གཤེགས་ཆོས་གོས་ཀྱི་ཚད་ལས་གྱུར་པ་དང་བཅུའོ། །དེ་རྣམས་ལ་ལྟུང་བྱེད་འབའ་ཞིག་པ་ཞེས་བྱ་སྟེ་སྤང་འབྲལ་སྔོན་དུ་བཏང་མི་དགོས་པར་བཤགས་པ་འབའ་ཞིག་གིས་དག་པའི་ལྟུང་བ་ཉིད་ཡིན་པའི་ཕྱིར་དང༌། དེ་དག་ཀྱང་གྲངས་དགུ་བཅུར་ངེས་པས་ན་འབའ་ཞིག་པ་དགུ་བཅུ་ཞེས་གསུངས་སོ། །

**གཉིས་པ་ལ་བཅུ་ཚན་དགུ་ལས། དང་པོ་ཤེས་བཞིན་གྱི་སྡེ་ནི།**

༡ འདི་ལ་གཞི་སྨྲ་ཤེས་དོན་གོ་བའི་མི་ལ་བསམ་པ་ཤེས་བཞིན་དུ་འདུ་ཤེས་བསྒྱུར་ནས་རྫུན་དུ་སྨྲའོ་སྙམ་པ་སྦྱོར་བ་ཕམ་པའི་དང༌། ལྷག་མའི་དང༌། སྦོམ་པོའི་དང༌། ཉེས་བྱས་སུ་གྱུར་པའི་བརྫུན་དུ་སྨྲ་བ་བཞི་མིན་པ་ལྟུང་བྱེད་དུ་གྱུར་པའི་བརྫུན་སྨྲས་པ་མཐར་ཐུག་གཞན་གྱིས་གོ་བ་ལས་དེའི་གཞི་དངོས་སོ། །འདི་ལས་འཕྲོས་ནས་རབ་ཏུ་བྱུང་བ་བདེན་པའི་བསམ་པ་ཅན་ཡིན་པས་མནའ་འདོར་བ་ཡང་མི་བྱའོ་ཞེས་བཅས་སོ། ༢ །འདི་ལ་གཞི་མཚན་དང་ལྟ་བ་མཐུན་པའི་དགེ་སློང་གཞན་ལ་བསམ་པ་རུང་བ་མ་ཡིན་པའི་སྐྱོན་བརྗོད་འདོད་སྦྱོར་བ་གཤན་པ་ལྟ་བུ་རིགས་དང༌། བྲན་གཡོག་ལྟ་བུ་ལས་དང༌། ཞར་བ་ལྟ་བུ་རྟགས་དང༌། མཛེ་ཅན་ལྟ་བུ་ནད་དང༌། ཚུལ་འཆལ་ལྟ་བུ་ལྟུང་བ་དང༌། གཅན་གཟན་ལྟ་བུ་ཁྲོ་བ་སྟེ་སྐྱོན་བདུན་གྱི་སྒོ་ནས་རུང་བ་མིན་པར་སྨྲས་པ་མཐར་ཐུག་དེ་གོ་ནས་མི་དགའ་བར་གྱུར་ན་དེའི་གཞི་དངོས་སོ། ༣ །འདི་ལ་གཞི་གོང་བཞིན་ལ་བསམ་པ་ཕྲ་མ་བྱེད་འདོད་པ། །སྦྱོར་བ་དགེ་སློང་འདིས་ཁྱོད་ལ་འདི་སྐད་༼༢༩༽ཟེར་རོ་ཞེས་དགེ་སློང་ཕན་ཚུན་འབྱེད་པའི་ཚིག་སྨྲས་པ་མཐར་ཐུག་དེས་གོ་ན་དེའི་དངོས་གཞིའོ། ༤ །འདི་ལ་གཞི་དགེ་སློང་གཉིས་ཡན་ཆད་ཀྱི་རྩོད་པ་ནི་བཞི་སྟེ། འགྱེད་པའི་ཕྱིར་རྩོད་པ། མི་གདམས་པའི་ཕྱིར་རྩོད་པ། ལྟུང་བའི་ཕྱིར་རྩོད་པ། བྱ་བ་ལས་ཀྱི་ཕྱིར་རྩོད་པའོ། །དེ་དག་ལས་གང་ཡང་རུང་བ་རྩོད་པ་ཉིད་དགེ་འདུན་གྱིས་ལེགས་པར་ཞི་བར་བྱེད་པའི་ཆོག་རྫོགས་ཟིན་ཀྱང་བསམ་པ་ཤེས་བཞིན་དུ་སླར་ཡང་རྩོད་པ་སློང་འདོད་སྦྱོར་བ་འདི་ཤད་ཀྱིས་མ་བྱང་གི་སླར་ཤད་ཀྱིས་སྦྱང་བ་བྱའོ་ཞེས་ལས་ཀྱིས་སྐྱོ་སྔོགས་ཏེ་འཁྲུགས་ལོང་བྱེད་པ་རྩོད་པ་བཞི་མིན་པ་ནི་ཀུན་སློང་སྤྱིར་ཞུགས་ཀྱི་རྩོད་པ་ཙམ་སྟེ་ལེགས་པར་སྨྲ་བ་མ་ཡིན་པའི་འཁྲུགས་ལོང་གི་ཚིག་ཐམས་ཅད་དོ་མཐར་ཐུག་དོན་གོ་བ་ལ་དེའི་དངོས་གཞིའོ། ༥ །འདི་ལ་གཞི་ཁྲིམས་གྲོགས་རིག་པའི་སྐྱེས་པ་མེད་པར་ཁྱིམ་པའི་བུད་མེད་བརྟེན་དུ་རུང་བ་ལ་བསམ་པ་ཤེས་བཞིན་དུ་ཆོས་ཚིག་ལྔའམ་དྲུག་གང་རུང་ལས་ལྷག་པར་སྟོན་འདོད་སྦྱོར་བ་ཆོས་བསྟན་པར་བརྩམས་པ་དེ་ཉིད་དུ་སྨྲ་བར་འདོད་པའི་དོན་དེ་ལྷག་པར་མ་ཤེས་ཀྱི་བར། །སྟོན་ན་ཚིག་ལྔའམ་དྲུག་མིན་པ་དང་མཐར་ཐུག་བསྟན་ཟིན་པ་ལ་དེའི་དངོས་གཞིའོ། །དེ་ལ་དམིགས་བསལ་དུས་ཁྲིམས་དབོག་པ་དང༌། ཡོན་བཤད་ཅིང་བསྔོ་བ་ལ་ལྷག་ཀྱང་ཉེས་པ་མེད་དོ། ༦ །འདི་ལ་གཞི་ཉན་སློབ་གཉིས་ཀ་མིན་པ། །བསྙེན་པར་མ་རྫོགས་པ་རྣམས་དང་བསམ་པ་ཅིག་ཅར་བརྗོད་འདོད་སྦྱོར་བ་གསུང་རབ་སོགས་ངག་སྒྲ་ཆེན་བྲམ་ཟེའི་གསང་ཚིག་འདོན་པ་ལྟར་ལྷན་ཅིག་འདོན་པ་མཐར་ཐུག་སྟོན་གྲུབ་པ་ལ་དེའི་དངོས་གཞིའོ། ༧ །འདི་ལ་གཞི་བསྙེན་རྫོགས་མིན་པ་ཕམ་ལྷག་གི་ལྟུང་བ་མི་ཤེས་པ་ལ་བསམ་པ་དགེ་སློང་གཞན་གྱི་ལྟུང་བ་གླེང་འདོད་སྦྱོར་བ་དགེ་འདུན་གྱིས་ཁྱིམ་དུ་གོ་བར་བསྐོས་པ་ལྟ་བུ་ལྟུང་བ་བརྗོད་པར་མ་གནང་བར། །དགེ་སློང་ལ་བྱུང་བའི་ཕམ་ལྷག་གི་གནས་ངན་ལེན་གྱི་ལྟུང་བ་བསྙེན་པར་མ་རྫོགས་པར་བརྗོད་པ་མཐར་ཐུག་ཕ་རོལ་པོས་གོ་ན་དེའི་ལྟུང་བྱེད་དོ། ༨ །འདི་ལ་གཞི་བདེན་མཐོང་གི་འཕགས་པ་མིན་པ་དང་བསྙེན་པར་མ་རྫོགས་པ་ལ་བསམ་པ་འདུ་ཤེས་མ་བསྒྱུར་བ་སྦྱོར་བ་བདག་ལ་ཡོད་པ་བདེན་པ་ཉིད་ཀྱི། །མི་ཆོས་བླ་མ་བརྗོད་པ་མཐར་ཐུག་གོ་ན་དེའི་དངོས་གཞིའོ། །དེར་མ་ཟད་དགོས་པ་ཕྲན་ཚེགས་ཀྱི་ཆེད་དུ་ཁྱིམ་པའི་མདུན་རྫུ་འཕྲུལ་སྟོན་ན་ཡང་ལྟུང་བྱེད་དོ། ༩ །འདི་ལ་གཞི་དགེ་འདུན་གྱིས་དགེ་སློང་ཆོས་གོས་གསུམ་རྙིང་པ་ལ་ཆོས་གོས་ཀྱི་རྒྱུ་རུང་བར་བྱས་ཏེ་གསོལ་བ་འབའ་ཞིག་པའི་ལས་ཀྱིས་གནང་བ་ལ་སྔར་ཚོགས་ཀྱི་དབུས་སུ་བློ་མཐུན་པར་བྱས་ཏེ་དད་པ་ཕུལ་བ་བསམ་པ་ཕྱིས་སྐུར་བ་འདེབས་འདོད་སྦྱོར་བ་ཚེ་དང་ལྡན་པ་དག་གིས་བཤེས་ངོར་བྱས་ཏེ་དགེ་འདུན་གྱི་རྫས། །གང་ཟག་ལ་སྦྱིན་ནོ་ཞེས་ཟེར་བ་མཐར་ཐུག་གཞན་གྱིས་གོ་ན་དེའི་དངོས་གཞིའོ། ༡༠ །འདི་ལ་གཞི་སོ་ཐར་གྱི་མདོ་འདོན་པ་ལ་བསམ་པ་ཁྱད་དུ་གསོད་པར་འདོད་པས་སྦྱོར་བ་བསླབ་གཞི་རགས་པ་ཉམས་སུ་མྱོང་ཞིང་། །བསླབ་པ་ཕྲ་བ་འདི་དག་བཏོན་པས་རྨ་གསོས་པ་འདྲལ་བ་དང་འདྲ་བས་ཅི་བྱ་ཞེས་བརྙས་ཐབས་ཀྱིས་ཁྱད་དུ་གསོད་ནས་ཆོས་འདུལ་བ་ལ་བརྙས་པའི་ཚིག་སྨྲ་བ་མཐར་ཐུག་བརྗོད་ཟིན་པ་ལ་དེའི་དངོས་གཞིའོ། །

**གཉིས་པ་ས་བོན་གྱི་སྡེ་ནི།**

༡ འདི་ལ་བསམ་པ་ས་བོན་སོགས་མ་ཉམས་པ་དག་ལ་ཉམས་བྱེད་ཀྱི་བློས། །གཞི་རྩ་བས་སྐྱེ་བ་དང༌། སྡོང་བུས་དང༌། རྩེ་མོས་དང༌། བཀས་པས་དང༌། འབྲས་བུས་སྐྱེ་བ་སྟེ་ས་བོན་ལྔ༼༣༠༽མ་ཉམས་པ་དང་སྐྱེས་པ་ལྗོན་ཤིང་སོགས་འཇིག་པ་གང་ཡང་རུང་སྟེ་དགེ་སློང་གཞན་གྱིས་མེ་དང་མཚོན་དང་བཀས་པ་སོགས་ཀྱིས་རུང་བར་མ་བྱས་པ་བསམ་པ་དེར་འདུ་ཤེས་པ་སྦྱོར་བ་རང་ངམ་གཞན་ལ་བསྒོས་ཏེ་ཤིང་གཅོད་པ། རྩྭ་སྔོན་གཅོད་པ། མེ་ཏོག་འཐོག་པ་སོགས་ཉམས་བྱེད་རྩོམ་པ་མི་གཏོང་བ་མཐར་ཐུག་འཇོམས་པར་བྱེད་པ་ལ་དེའི་དངོས་གཞིའོ། །དེར་མ་ཟད་དམིགས་བསལ་སྨན་གྱི་རིགས་ཐམས་ཅད་ཀྱང་རུང་ཆུ་གཏོར་ཏེ་རུང་བར་མ་བྱས་པར་བཟའ་བཅའ་བཏུང་བའི་རིགས་གང་ཡང་སྤྱོད་པར་མི་བྱ། དེ་དག་ནི་རུང་བར་བྱ་བ་དང་འབྲེལ་བའི་ཕྱིར་ཞར་ལས་འཕྲོས་པའོ། ༢ །འདི་ལ་གཞི་དགེ་འདུན་གྱིས་གནས་མལ་དང་ཟས་ལ་སོགས་པ་བཅུ་གཉིས་ལས་སུ་བསྐོས་པའི་གང་ཟག་ལ་བསམ་པ་འདུ་ཤེས་བསྒྱུར་བ་སྦྱོར་བ་དངོས་སུ་མིང་ནས་སྨོས་ཏེ་འཕྱ་བའམ་ཁ་ཅིག་ལྟ་བུ་ཞེས་ཟུར་གྱིས་གཞོགས་འཕྱ་བྱེད་པ་གང་རུང༌། །མཐར་ཐུག་དགེ་འདུན་གྱིས་གསོལ་བ་སྔོན་དུ་བཏང་བའི་ལས་ཀྱིས་འཕྱ་བའི་གྲངས་སུ་བགྲངས་ནས་ཡང་འཕྱ་བ་ལ་དེའི་དངོས་གཞིའོ། ༣ །འདི་ལ་གཞི་རང་ལ་ལྟུང་བ་བྱུང་བར་གཞན་གྱིས་ཕན་སེམས་ཀྱིས་ཁྱོད་ལ་ལྟུང་བ་བྱུང་ངོ་ཕྱིར་བཅོས་གྱིས་ཤིག་ཅེས་གླེང་བ་ལ་བསམ་པ་རྣར་གཟོན་པར་འདུན་པ་སྦྱོར་བ་སུ་ལ་ལྟུང་བ་བྱུང་བ་ཕྱིར་བྱེད་ཁྱོད་ལའང་ལྟུང་བ་བྱུང་བར་སུ་འགྱོད་ཅེས་ལན་ལོག་པར་བརྗོད་པ་མཐར་ཐུག་དགེ་འདུན་གྱིས་གསོལ་བའི་ལས་ཀྱིས་བསྒོ་བ་རྣ་ལ་གཟོན་པ་ཡི། །གྲངས་སུ་བཅུག་ནས་ཡང་བྱེད་པ་ལ་དེའི་དངོས་གཞིའོ། །ཡང་ཅང་མི་སྨྲ་བར་རྣ་ལ་གཟོན་པར་བྱེད་ན་ཉེས་བྱས་སོ། ༤ །འདི་ལ་གཞི་དགེ་འདུན་གྱི་གནས་མལ་ཁྲི་སྟན་སོགས་བསྐོ་བ་པོ་རང་ངམ་གཞན་གྱིས་རང་མ་བཅོལ་བ་གང་རུང་གཞི་བླ་གབ་མེད་པར་བཞག་པ་བསམ་པ་བརྗེད་པའི་ལྐོག་གྱུར་དང་མ་བརྗེད་པའི་མངོན་གྱུར་གང་ཡང་རུང་བ་སྦྱོར་བ་རང་གིས་མ་བསྡུས་པ་དང་གཞན་ནད་པ་དང༌། རྒས་ཤིང་ཉམས་ཆུང་བ་དང༌། ངོ་ཚ་མེད་པ་དང༌། ཞེ་འགྲས་པ་དང༌། བསྙེན་པར་མ་རྫོགས་པ་སྟེ་ལྔ་མ་ཡིན་པའི་གང་ཟག་གནས་པ་གཞན་ལ་མ་བཅོལ་བ་ཉམ་ང་མེད་པ་གྱི་ནར་བོར་བ། །མཐར་ཐུག་རླུང་ཆར་འབུ་སྲིན་ཏེ་ཕན་ཕུན་གསུམ་གང་རུང་གིས་མ་རུངས་པར་གྱུར་ཏེ་ཉེན་ཀོར་ལས་འདས་པའི་སར་ཕྱིན་པ་ལ་དེའི་དངོས་གཞིའོ། །ཡང་གཙུག་ལག་ཁང་ནས་གནས་མལ་ཁྲི་སྟན་སོགས་གཡར་པོར་བཏང་ན་དེ་བསྲུང་བའི་ཕྱིར་དགེ་སློང་བཞག་པ་དང༌། །དེས་ཀྱང་ཁྱིམ་པ་སོགས་སྟན་ལ་དོང་སྟེ་གནས་ན་མི་རུང་བས་ཕྱིར་བཏུལ་བའམ་རུང་མིན་བསྒོ་བ་དང་གནས་མལ་བསྡུ་བ་སོགས་ལ་གཞོན་རབས་རྣམས་གུས་པ་དང་བཅས་པས་རིམ་བཞིན་བསྡུ་བར་བྱའོ། ༥ །འདི་ལ་གཞི་དགེ་འདུན་འདུ་བའི་གཞི་རྡོའམ་བྱེ་མའི་སྟེང་མ་ཡིན་པ་སྲོག་ཆགས་སྐྱེ་བའི་ཉེས་དམིགས་ཡོད་པའི་སར། །རང་ངམ་གཞན་གྱིས་བཏིང་བའི་རྩྭ་མ་བསྡུས་པ་དང་བསམ་པ་ལྐོག་མངོན་གང་རུང་སྦྱོར་བ་སྲོག་དང་ཚངས་པར་སྤྱོད་པ་ལ་གནོད་པའི་རྐྱེན་མེད་པར་རང་གིས་སམ་གཞན་ལ་མ་བཅོལ་བ་གྱི་ནར་བོར་བ་མཐར་ཐུག་ཕན་ཕུན་གསུམ་གང་རུང་གྱུར་ཏེ་མཚམས་ལས་འདས་པ་ལ་དེའི་དངོས་གཞིའོ། ༦ །འདི་ལ་གཞི་བསྐྲད་བྱ་སྐྲོད་བྱེད་གཉིས་ཀ་དགེ་སློང་ཡིན་པ་བསམ་པ་སྡང་བའི་སེམས་ཀྱིས་སྦྱོར་བ་ཁྲོས་འཁྲུགས་རྔམས་པར་གྱུར་ཏེ་གཙུག་ལག་ཁང་ནས་སྐྲོད་པ་མཐར་ཐུག་ཕྱིར་ཐོན་ན་དེའི་དངོས་གཞིའོ། །རང་གིས་མ་ཟད་གཞན་ལ་སྐྲོད་པ་བཅོལ་དུ་འཇུག་ཀྱང་ལྟུང་བྱེད་དོ། ། ༧ ༼༣༡༽འདི་ལ་གཞི་གཙུག་ལག་ཁང་ལ་སོགས་པར་དགེ་སློང་སྔར་ཞུགས་པ་ཤེས་བཞིན་དུ་བསམ་པ་ཐོ་འཚམས་འདོད་སྦྱོར་བ་ན་བ་དང་འཇིགས་དབང་མ་ཡིན་པར་གཞན་དག་ཉལ་བའི་སྟེང་དུ་ཤུགས་ཀྱིས་འགྱེལ་བ་སོགས་ཀྱིས་ཐོ་འཚམས་པར་ཞུགས་པ་མཐར་ཐུག་སྤ་བཀོང་བའམ་ཕྱིས་གནོན་བྱེད་དེ་དེ་དག་ཕྱིར་སོང་ན་དེའི་དངོས་གཞིའོ། ༨ །འདི་ལ་གཞི་གཙུག་ལག་ཁང་ཡང་ཐོག་གི་སྙི་བར་ཏེ་འདམ་གྱི་ཞལ་བ་ལ་མལ་ཁྲི་རྐང་པ་རྣོ་བ། །བསམ་པ་དེས་ཐོག་ལ་གནོད་པར་ཤེས་ཀྱང་གཞན་ལ་ཐོ་འཚམས་པར་འདོད་པས་སྦྱོར་བ་རྟེན་པ་རྡོའམ་སྤང་ལེབ་སོགས་མེད་པར་ཁྲི་རྐང་རྣོན་པོ་བཙུགས་པ་ལ་ལུས་ལྗིད་ཕབ་སྟེ་འདུག་པ་མཐར་ཐུག་ཐལ་བྱུང་དུ་ཕུག་སྟེ་རྩ་བ་དབྱུང་བའམ་བུ་གར་སོང་བ་ན་དེའི་དངོས་གཞིའོ། ༩ །འདི་ལ་གཞི་སྲོག་ཆགས་དང་བཅས་པའི་ཆུ་ལ་བསམ་པ་སྲོག་ཆགས་ཡོད་པ་ཤེས་བཞིན་དུ་སྦྱོར་བ་རང་སྤྱོད་པའི་དོན་ལས་གཞན་པ་ས་དང་རྩྭ་ཤིང་སོགས་ཀྱི་ཕྱིར་རང་ངམ་གཞན་ལ་འདེབས་སུ་བཅུག་པ་མཐར་ཐུག་བཏབ་གྲུབ་སྟེ་སྲོག་ཆགས་ཇི་སྙེད་ཤི་བ་ལ་དེ་སྙེད་ཀྱི་དངོས་གཞིའོ། ༡༠ །འདི་ལ་གཞི་སྤྱོད་ལམ་བཞི་ཤོང་བ་ཡན་ཆད་ཀྱི་གཙུག་ལག་ཁང་བསམ་པ་བརྩིག་འདོད་སྦྱོར་བ་རང་ངམ་གཞན་ལ་བསྐོས་ནས་རྨང་མི་བརྟན་པ་ཆར་སྐྱོབ་ཀྱི་གཡོགས་པ་མེད་པ་ཆུ་ཁུང་མ་གཏོད་པ་སོགས་དང་མཐར་ཐུག་ཁང་པའི་བརྩིག་རིམ་ཉིན་གཅིག་ལ་ཕ་གུ་རིམ་པ་གསུམ་ལས་ལྷག་པར་བསྐོར་བ། །རྡོ་དང་ས་ཕག་ཤིང་འབའ་ཞིག་པ་གསུམ་ལས་གང་རུང་མིན་པར་བརྩམས་ཟིན་པ་ན་དེའི་དངོས་གཞིའོ། །

**གསུམ་པ་མ་བསྐོས་པའི་སྡེ་ནི།**

༡ འདི་ལ་གཞི་དགེ་འདུན་གྱིས་གསོལ་གཉིས་ལས་ཀྱིས་དགེ་སློང་མའི་ཆོས་སྟོན་པར་མ་བསྐོས་པ་དང་བསྐོས་ཀྱང་རུང་བའི་ཆོས་ལྔ་ལས་གང་རུང་དང་མི་ལྡན་པ་བསམ་པ་སྟོན་འདོད་སྦྱོར་བ་དགེ་སློང་མར། །ཆོས་སྡེ་སྣོད་གསུམ་ལས་གང་རུང་སྟོན་པ་མཐར་ཐུག་བསྟན་ཟིན་པ་ལ་དེའི་དངོས་གཞིའོ། །དེ་ལ་རུང་བའི་ཆོས་ལྔ་ནི། མི་ཆོས་བླ་མ་ཐོབ་པ། ཚུལ་ཁྲིམས་དང་ལྡན་པ། མང་དུ་ཐོས་པ། བརྟན་པའི་ཡོན་ཏན་དང༌། བཙུན་པའི་ཡོན་ཏན་གཉིས་དང་ལྡན་པའོ། ༢ །འདི་ལ་གཞི་དགེ་སློང་མར་ཆོས་སྟོན་པར་དགེ་འདུན་གྱིས་བསྐོས་ཀྱང་གཙུག་ལག་ཁང་གི་སྒོ་དྲུང་ན་དགེ་སློང་མའི་དབྱར་ཁང་ཡོད་པ་ལྟ་བུ་མ་ཡིན་པར་བསམ་པ་དུས་མིན་པར་ཤེས་བཞིན་དུ་སྦྱོར་བ་མཚན་མཐའི་ཆོས་བཤད་ལྟ་བུ་མ་ཡིན་པར་ཉི་མ་ནུབ་ཟིན་པ་ཡང་སྟོན་པ་མཐར་ཐུག་བསྟན་ཟིན་པ་ན་དེའི་དངོས་གཞིའོ། ༣ །འདི་ལ་གཞི་འདོད་སྲེད་ཀྱིས་ཆོས་བསྟན་པ་མིན་པའི་དགེ་སློང་ལ་བསམ་པ་འདུ་ཤེས་བསྒྱུར་ནས་འཕྱར་ཀ་གཏོང་འདོད་སྦྱོར་བ་ཟས་ཅུང་ཟད་ཙམ་གྱི་ངོར་དགེ་སློང་མ་ལ་ཆོས་སྟོན་ནོ་ཞེས་སྨྲས་པ་མཐར་ཐུག་གཞན་གྱིས་གོ་བ་ལ་དེའི་གཞི་དངོས་སོ། ༤ །འདི་ལ་གཞི་ཉེ་དུ་མིན་པའི་དགེ་སློང་མ་ཡི་གོས་ཡིན་པ་བསམ་པ་ཉེ་མིན་ཤེས་བཞིན་དུ་སྦྱོར་བ་གོས་རུང་བ་འཁོར་གསུམ་ཁེབས་པ་ཡན་ཆད་འཚེམ་པར་བྱེད་པ་མཐར་ཐུག་གོས་བཟོས་གྲུབ་པ་དང་དེའི་དངོས་གཞིའོ། ༥ །འདི་ལ་གཞི་བསམ་པ་སྔར་བཞིན་དང་སྦྱོར་བ་དགེ་སློང་མའི་དགེ་འདུན་སྤྱི་ལ་མིན་པར་བྱེ་བྲག་དགེ་སློང་མ་གཅིག་ལ་གོས་འཁོར་གསུམ་ཁེབས་པ་ཡན་ཆད་སྦྱིན་པ་མཐར་ཐུག་དེའི་ལག་ཏུ་ཐོབ་པ་ན་ཡང་ངོ་སྟེ་དངོས་གཞིའོ། །འདི་ལ་བོར་བརླག་བྱུང་བ་དང༌། དགེ་སློང་མས་ལེགས་པར་སྨྲ་བ་དང༌། བསྙེན་༼༣༢༽པ་རྫོགས་པར་བྱེད་པའི་ཚེ་དང༌། བརྗེ་བའི་ཕྱིར་སྦྱིན་པ་སྟེ་བཞི་ནི་ཉེས་པ་མེད་དོ། ༦ །འདི་ལ་གཞི་ལམ་ལ་ཆོམ་རྐུན་དང་གཅན་གཟན་སོགས་ཀྱི་འཇིགས་པ་མེད་པར་དགེ་སློང་མ་དང་ལྷན་ཅིག་དོན་མཐུན་དུ་འགྲོ་བ་བསམ་པ་འགྲོ་འདོད་སྦྱོར་བ་བརྡ་བྱས་པའམ་འཐམས་ནས་རྒྱང་གྲགས་གཅིག་ལས་ལྷག་པའི་ལམ་དུ་འགྲོ་བ་མཐར་ཐུག་རྒྱང་གྲགས་ལས་འདས་ན་དངོས་གཞིའོ། ༧ །འདི་ལ་གཞི་ཆུའི་འགྲམ་གཉིས་འཇིགས་པ་མེད་པར་དགེ་སློང་མ་དང་ལྷན་ཅིག་གྲུར་འཇུག་ཀྱང་བསམ་སྦྱོར་མཐར་ཐུག་སྔར་བཞིན་ཚང་ན་དེའི་དངོས་གཞིའོ། །དེ་གཉིས་ལ་འཇིགས་པ་དང་བཅས་ན་ཉེས་མེད་དང་ཞར་ལ་དེ་དག་ཏུ་ལམ་རྒྱགས་སྦྱིན་ལེན་བྱ་བ་ཡང་གནང་ངོ༌། ༨ །འདི་ལ་གཞི་སྐྱེ་བོའི་ཚོགས་དབེན་པའི་གནས་སུ་རྩིག་པ་ཡོལ་བ་སོགས་ཀྱི་སྐྱབས་དང་བཅས་པར་བུད་མེད་བརྟེན་དུ་རུང་བ་དང་བཅས་ལྷན་ཅིག་གཅིག་པུར་འདུག་པ་བསམ་པ་འདོད་སྲེད་སྦྱོར་བ་འདོམས་གང་ཚུན་ཆད་ཀྱི་གནས་སུ་སྟན་གཅིག་ལ་སྡོད་པ་མཐར་ཐུག་གཉིས་ཀ་འཕོངས་གདན་ལ་བཞག་ཟིན་ན་དེའི་དངོས་གཞིའོ། ༩ །འདི་ལ་གཞི་བསམ་སྔར་བཞིན་ལས་སྦྱོར་བ་ལྷན་ཅིག་འགྲེང་ཡང་སྟེ་འདུག་པའི་ཚབ་འགྲེང་བའི་ཁྱད་པར་ཙམ་མོ། ༡༠ །འདི་ལ་གཞི་ཁྱིམ་པ་ཉེ་དུ་མིན་པ་ལ་མགྲོན་དུ་མ་གཉེར་བའམ་གཉེར་ཀྱང་རུང་དགེ་སློང་མས་བདག་དང་མ་འབྲེལ་བའི་ཡོན་ཏན་བརྗོད་ནས། །ཟས་ལྷག་པར་སྦྱོར་དུ་བཅུག་པ་བསམ་པ་དེ་ལྟར་ཤེས་བཞིན་དུ་སྦྱོར་བ་ཅང་མི་སྨྲ་བར་ཟ་བ་རྩོམ་པ་མཐར་ཐུག་ཟོས་པ་ལ་དེའི་དངོས་གཞིའོ། །དེ་ལ་སྔར་ཡང་ཡང་དུས་དང་དུས་སུ་མགྲོན་དུ་གཉེར་བ་དང་རང་གི་ཡོན་ཏན་གྱིས་གྲུབ་པ་ཡིན་ན་སྦྱོར་དུ་བཅུག་པའི་ཉེས་པ་མེད་དོ། །

**བཞི་པ་ཡང་ཡང་གི་སྡེ་ནི།**

༡ འདི་ལ་གཞི་ན་བའི་དུས་དང༌། མུ་གེའི་དང༌། ལས་ཀྱི་དང༌། ལམ་གྱི་དང༌། བཏིང་བའི་དང༌། གོས་རྙེད་པའི་དུས་ལྟ་བུ་གནང་བའི་དུས་མིན་པར་ཉེ་མིན་ཁྱིམ་པས་མགྲོན་དུ་བོས་པས་ཉི་མ་གཅིག་ལ་ཁྱིམ་ཐ་དད་པ་ལས་ཟས་ལན་གཉིས་སུ་ཟ་བ་བསམ་པ་ཟ་འདོད་སྦྱོར་བ་ཟས་སྔ་མ་ཟོས་པ་དང་ཕྱི་མ་ལ་གོས་ཀྱི་རྙེད་པ་མེད་ཀྱང་ད་དུང་ཡང་ཟ་བར་རྩོམ་པ་མཐར་ཐུག་ཉིན་གཅིག་ལ་ཟས་ལན་གཉིས་ཟོས་ན་དངོས་གཞིའོ། ༢ །འདི་ལ་གཞི་ཁྱིམ་པ་ཆོས་འདི་པ་ལས་གཞན་མུ་སྟེགས་བྱེད་ཀྱིར་གཏོགས་པའི་འདུག་གནས་སུ་ཞག་གཅིག་ལས། །ལྷག་པར་གནས་པ་བསམ་པ་ཟ་འདོད་སྦྱོར་བ་ན་བ་མིན་པ་དང་སྦྱིན་བདག་གིས་མ་བསྟབ་པར་ཉི་མ་གཉིས་ཟ་བར་རྩོམ་པ་མཐར་ཐུག་ཟོས་ན་དེའི་དངོས་གཞིའོ། ༣ །འདི་ལ་གཞི་སྦྱིན་བདག་གིས་ཅི་བདེར་བཞེས་ཤིག་ཅེས་སྟོབ་པ་མིན་པ་དང་ཉེ་དུའང༌། །མིན་པའི་ཁྱིམ་པ་ལ་སྤགས་པའི་ཟས་བསམ་པ་ལེན་འདོད་སྦྱོར་བ་ལྷུང་བཟེད་རབ་དོ་ཆུང་ངུ་གསུམ་ལས་ལྷག་པར་བླངས་པ་མཐར་ཐུག་ཐོབ་སྟེ་ཁྱེར་བ་ལ་དེའི་དངོས་གཞིའོ། ༤ །འདི་ལ་གཞི་ཟས་ཟོས་ཟིན་ཅིང་སྤངས་པ་ལྔས་སྤངས་པའི་ཟས་བསམ་པ་སྤང་བ་དང༌། །ལྷག་པོར་མ་བྱས་པ་ཤེས་བཞིན་དུ། །སྦྱོར་བ་ལྷག་པོ་འདོད་པས་གསོལ་བ་བཏབ་སྟེ་དགེ་སློང་གིས་ཁམ་གཉིས་སམ་གསུམ་ཟོས་ནས་ཚེ་དང་ལྡན་པ་ཅི་བདེར་གསོལ་ཅིག་ཅེས་ལྷག་པོར་རུང་བར་བྱ་དགོས་པ་ལས་དེ་ལྟར་མ་བྱས་པར་རྩ་བ་སོགས་བཅའ་བ་ལྔ་དང་འབྲས་ཆན་སོགས་བཟའ་བ་ལྔ་འཆའ་བའམ་ཟ་བར་རྩོམ་པ་མཐར་ཐུག་ཟོས་ན་དེའི་དངོས་གཞིའོ། ༥ །འདི་ལ་གཞི་དགེ་སློང་གཞན་གྱིས་སྤངས་པ་ལྔས་སྤངས་པའི་ཟས་བསམ་པ་དེ་ལ་ལྟུང་བ་བསྐྱེད་པར་བྱའོ་སྙམ་པའི་ངན་སེམས་ཀྱིས་སྦྱོར་བ་ལྷག་པོར་མ་བྱས་པ་ལ་བྱས་སོ་ཞེས་༼༣༣༽བརྫུན་གྱིས་དུས་རུང་གི་ཟས་བསྟབས་པ་ན་མཐར་ཐུག་དེས་འདི་ཟོས་པའི་ཚེ་སྟོབ་པ་པོ་ལ་དེའི་དངོས་གཞིའོ། །དེ་ལ་སྤངས་པ་ལྔ་ནི། ཟས་ཡོད་པ། སྟོབ་པ་ཡོད་པ། བརྩམ་པ་ཡོད་པ། སྤངས་པ་ཡོད་པ། སྤྱོད་ལམ་ལས་ཉམས་པའོ། ༦ །འདི་ལ་གཞི་ན་བ་དང༌། ཁས་དང༌། ལམ་དང༌། དུས་སྟོན་ཆེན་པོ་དང༌། དགེ་སྦྱོང་གི་ཟས་དུས་ཏེ་གནང་བའི་དུས་མིན་པར་བསམ་པ་དེར་འདུ་ཤེས་པ་སྦྱོར་བ་གནས་ཁང་སོ་སོར་མིན་པ་མཚམས་གཅིག་གི་ནང་ལས་དགེ་སློང་གསུམ་ལ་སོགས་པ་དགེ་འདུན་དུ་ལོངས་པ་ལོགས་སུ་འདུས་ཏེ་ཟ་བ་མཐར་ཐུག་ཟོས་ཟིན་པ་ལ་དེའི་གཞི་དངོས་སོ། ༧ །འདི་ལ་གཞི་རང་གནས་ལྷོ་གླིང་གི་ཉི་མ་ཕྱེད་ཡོལ་ནས་སང་གི་སྐྱ་རེངས་མ་ཤར་བའི་བར་དུས་མ་ཡིན་པ་དང༌། །བསམ་པ་དེར་འདུ་ཤེས་པ་སྦྱོར་བ་ན་བ་སོགས་གནང་བའི་དུས་མིན་པར་དུས་སུ་རུང་བའི་ཟས་བཅའ་བ་ལྔའམ་བཟའ་བ་ལྔ་གང་རུང་ཟ་བར་རྩོམ་པ་མཐར་ཐུག་འཆའ་འམ་ཟོས་པ་ལ་དེའི་དངོས་གཞིའོ། །དེ་ལ་གནང་བའི་དུས་སྔར་བསྟན་པ་ལྟ་བུ་རྣམས་ལ་ཉེས་པ་ཡོད་པར་མིན་ནོ། ༨ །འདི་ལ་གཞི་རང་དང་རྟེན་མཚུངས་ཤིང་སྡོམ་ཆོག་གཅིག་པའི་དགེ་སློང་གིས་ལོངས་སྤྱོད་པར་བྱ་བའི་སྨན་བཞི་པོ་དག་ལས་དུས་སུ་རུང་བའི་བཟའ་བ་དང་ཐུན་ཚོད་དུ་རུང་བའི་བཏུང་བ་རྣམས་སྔ་དྲོའི་བྱིན་ལེན་བྱས་པ་མ་ཞིག་པར་ཕྱི་དྲོའི་བར་གསོག་འཇོག་བྱས་པ་བསམ་པ་དེར་འདུ་ཤེས་པ་སྦྱོར་བ་མུ་གེའི་དུས་མིན་པ་སྤྱོད་པར་རྩོམ་པ་མཐར་ཐུག་ཟོས་པའམ་འཐུང་བ་ལ་དེའི་དངོས་གཞིའོ། །དེ་ལ་ཟས་བྱིན་ལེན་མ་བྱས་པར་དགེ་སློང་རང་གིས་རེག་པའི་ལག་ཉ་དང་མཚམས་ནང་དང་དེའི་ཉེན་ཀོར་དུ་དགེ་སློང་རང་གིས་ཟས་རྗེན་པར་བཙོས་པ་དང་མཚམས་ནང་དུ་དེ་འདྲའི་དངོས་པོ་ཞག་ལོན་པ་སྟེ་གསུམ་གསོག་འཇོག་གི་ཆ་དང་ཆ་ཅན་གྱི་ལྟུང་བ་ཡིན་པའི་ཕྱིར་འདིར་ཞར་ལས་འཕྲོས་པ་ཡིན་ནོ། ༩ །འདི་ལ་གཞི་ཡུལ་སྒྲ་མི་སྙན་དང་སྲ་བརྐྱང་གི་དུས་སོགས་རུང་བའི་དུས་མིན་པར་ཆུ་དང་སོ་ཤིང་མ་ཡིན་པའི་སྨན་གྱི་བྱིན་ལེན་ནི་ཐད་ཀར་བླངས་པ་དང༌། བར་མ་ཆོད་པ་དང༌། ཐོབ་པའི་ཕྱོགས་ནས་དང༌། ལག་པ་གཉིས་ཀྱིས་དང༌། དེ་དང་འབྲེལ་བའི་སྣོད་ཀྱིས་བླངས་པ་སྟེ་ལྔ་གང་རུང་གིས་བསྟབ་པ་མིན་པ་བསྟབས་ཀྱང་ཞིག་པ་བསམ་པ་དེར་འདུ་ཤེས་པ་སྦྱོར་བ་ཤེས་ཤིང་མཐོང་ནས་མིད་པར་རྩོམ་པ་མཐར་ཐུག་ཟས་ཟོས་ན་དེའི་དངོས་གཞིའོ། །བྱིན་ལེན་ཞིག་པའི་རྒྱུ་ནི། ལུང་ལས། ཕྲོགས་དང་འདྲིལ་དང་རེག་པ་དང༌། །བསྔོས་དང་དགེ་སློང་མིན་གྱུར་དང༌། །ངོ་བོ་འགྱུར་དང་སྐྱེ་བར་གྱུར། །དོར་བས་ཀྱང་ནི་བྱིན་ལེན་འཇིག །ཅེས་སོ། ༡༠ །འདི་ལ་གཞི་སྦྱིན་བདག་ཉེ་དུ་མིན་པའི་ཁྱིམ་པས་གང་དགྱེས་བཞེས་ཤིག་ཅེས་བསྟབས་པ་མ་ཡིན་པར་བསོད་པར་གྲགས་པའི་ཟས་ཤ་དང་འོ་མ་སོགས་ཆེན་པོ་ལ་འོས་པ་བསམ་པ་སློང་འདོད་སྦྱོར་བ་མི་ན་བས་ཆེད་དུ་བླངས་པ་མཐར་ཐུག་ཟོས་ཟིན་ན་དེའི་དངོས་གཞིའོ། །དེ་ཡང་ངན་པ་བསླངས་ནས་བཟང་པོ་ཐོབ་པ་དང་བཟང་པོ་བསླངས་ནས་ངན་པ་ཐོབ་པ་ལ་ནི་ལྟུང་བ་མེད་དོ། །

**ལྔ་པ་ཆུ་ལ་སྤྱོད་པའི་སྡེ་ནི།**

༡ འདི་ལ་གཞི་རུང་བ་ལྔ་མིན་པའི་སྲོག་ཆགས་དང་བཅས་པའི་ཆུ་ལ་བསམ་པ་དེར་འདུ་ཤེས་པ་སྦྱོར་བ་རང་གིས་སྤྱད་དམ་གཞན་ལ་བསྐུལ་ནས་སྤྱད་པ་གཉིས་ལས། །གང་ཡང་རུང་བ་མཐར་ཐུག་སྤྱད་ཟིན་པ་ལ་དེའི་དངོས་གཞིའོ། །སྲོག་ཆགས་མིག་གིས་བལྟར་ཡོད་པ་ཤི་བ་ཇི་སྙེད་པ་ལ་དེ་སྙེད་ཀྱི་ལྟུང་བྱེད་དོ། །དེ་ལ་རུང་བ་ལྔ་ལས་ཁྲོན་པ་ནི་བརྟགས་པས་གཙང་བའི་ཕྱིར་དང༌། ཆུ་ཚགས་ནི་ལྔ་སྟེ། རིལ༼༣༤༽ཚགས་ཟླུམ་པོ་དང༌། གྲུ་གསུམ་དང༌། ཡུ་བ་ཅན་དང༌། ཞབས་ཚགས་དང༌། བསལ་ཚགས་ཏེ་ལྔ་ནི་སྲོག་ཆགས་འཛིན་པའི་ཕྱིར་དང་དགེ་སློང་ཁྲིམས་ལྡན་གྱི་ཆུ་དང༌། །དགེ་འདུན་གྱིས་ལོངས་སྤྱོད་པའི་ཆུ་ནི་སྲོག་ཆགས་བསྲུང་ཕྱིར་དང་ཆུ་བོའི་རྒྱུན་ལ་ནི་སྲོག་ཆགས་མེད་པར་ཡིད་ཆེས་པའི་ཕྱིར་ཏེ་ལྔ་ནི་དེ་ཡི་རུང་བ་ལྔའོ། ༢ །འདི་ལ་གཞི་ཁྱིམ་པ་ཕོ་མོ་གཉིས་ཀུན་དཀྲིས་ཀྱིས་བརྣག་པས་འཁྲིག་དོན་ཉལ་པོར་ཤོམ་པའི་ཁྱིམ་དུ་བསམ་པ་ཤེས་བཞིན་དུ་དེར་བལྟ་འདོད་སྦྱོར་བ་འཇིགས་དབང་གིས་ཞུགས་པ་མིན་པ་གནས་ཐ་དད་པ་མིན་པ་ཁྱིམ་འདི་ན་མི་གཞན་མེད་པར་དེ་གཉིས་ཡིན་ཀྱང་ད་དུང་དེར་འདུག་པ་དང་མཐར་ཐུག་འཁྲིག་སྤྱོད་བརྣག་པ་མཐོང་ཐོས་ཡུལ་དུ་གྱུར་ན་དེའི་དངོས་གཞིའོ། ༣ །འདི་ལ་གཞི་བསམ་སྦྱོར་བ་སྔར་ལྟར་ལས་མཐར་ཐུག་རྩིག་པ་སོགས་ཀྱི་སྐྱབས་ཡོད་པའི་གནས་སུ་འགྲེང་བ་དེ་དག་གིས་ཚོར་ན་དེའི་དངོས་གཞིའོ། །གལ་ཏེ་གླང་ཆེན་སོགས་ཀྱིས་འཇིགས་དབང་གིས་ཞུགས་པ་དང་དེ་དག་གིས་མ་ཚོར་བ་དང་གནས་ཐ་དད་པ་ལྟ་བུ་ཡིན་ན་ལྟུང་བྱེད་དུ་འགྱུར་བ་མིན་ནོ། ༤ །འདི་ལ་གཞི་ཉེ་དུ་མིན་ཅིང་ཆོས་འདི་པའི་རབ་ཏུ་བྱུང་བ་མེད་པའི་མུ་སྟེགས་གཅེར་བུ་བ་ཕོ་མོ་གང་རུང་ལ་བསྟན་པ་འདི་ལ་རབ་ཏུ་བྱུང་བ་ལ་ལྟོས་པ་དང་ནད་པ་ལྟ་བུ་མིན་པ་བསམ་པ་སྡིག་ལྟ་བཏང་བའི་ཆེད་དུ་མིན་པ་སྦྱོར་བ་དེ་དག་ལ་ནི། །ཆང་དང་སྒོག་སྐྱ་ལྟ་བུ་མིན་པ་རུང་བའི་ཟས་བཟའ་བཅའ་ལྟ་བུ་རང་གིས་བྱིན་ནམ་གཞན་ལ་སྦྱིན་དུ་འཇུག་པ་མཐར་ཐུག་དེའི་ལག་ཏུ་ཆུད་པ་ལ་དེའི་དངོས་གཞིའོ། ༥ །འདི་ལ་གཞི་གླང་པོའི་ཚོགས་དང༌། རྟའི་ཚོགས་དང༌། ཤིང་རྟའི་ཚོགས་དང༌། དཔུང་བུ་ཆུང་གི་ཚོགས་ཏེ་དཔུང་བཞིའི་གཡུལ་ངོར་ཆས་པའི་དམག་ལ་བསམ་པ་བལྟ་འདོད་སྦྱོར་བ་རྒྱལ་པོས་བཀུག་པ་དང་བར་ཆད་ཀྱི་རྐྱེན་མེད་པར་ཉེན་ཀོར་ལས་འདས་ཏེ་བལྟར་ཕྱིན་པ་དང་མཐར་ཐུག་མཐོང་བ་ལ་དེའི་དངོས་གཞིའོ། ༦ །འདི་ལ་གཞི་དམག་གི་ནང་དུ་རྒྱལ་པོས་བཀུག་པ་བསམ་པ་དགོས་པ་དང་བཅས་པ་སྦྱོར་བ་དགོས་པ་ཆེར་མེད་པར་ཞག་གཉིས་ལས་ལྷག་པར་གནས་པ་མཐར་ཐུག་ཞག་གསུམ་པའི་སྐྱ་རེངས་ཤར་ན་དེའི་དངོས་གཞིའོ། ༧ །འདི་ལ་གཞི་དཔུང་བསྡུས་ཡན་ལག་བཞིའི་གནས་སུ་གཞན་དབང་མིན་པ་བསམ་པ་ཀྱལ་ཀ་བྱེད་འདོད་སྦྱོར་བ་རྟ་གླང་སོགས་ལ་རེག་པ་དང་བཀོད་པ་བཤམས་པ་དང༌། །གོ་མཚོན་དཀྲུག་པ་དང་བལྟ་བའི་ཆེད་དུ་ཉེན་ཀོར་གྱི་མཚམས་ལས་ཕྱིར་རིང་དུ་འདས་པ་མཐར་ཐུག་དབང་པོས་ཉམས་སུ་མྱོང་བ་ལ་དེའི་དངོས་གཞིའོ། །དམག་ལ་བརྟེན་པའི་ལྟུང་བྱེད་གསུམ་ཀར་རྐྱེན་ནམ་བར་ཆད་ཀྱི་དབང་ལས་ཡིན་ན་ཉེས་པ་མེད་དོ། ༨ །འདི་ལ་གཞི་དགེ་སློང་རང་ལས་གཞན་པ་བསམ་པ་སྡང་བའི་སེམས་ཀྱིས་སྦྱོར་བ་ཁྲོས་འཁྲུགས་རྔམས་པར་གྱུར་ཏེ་ལུས་དང་འབྲེལ་བའི་རྡོའམ་དབྱུག་པ་ཐ་ན་ཡུངས་འབྲུ་ཙམ་ཡིན་ཀྱང་རུང་དངོས་པོ་ཆེ་ཕྲ་གང་རུང་བརྡེག་པ། །མཐར་ཐུག་དེའི་ལུས་ལ་འཕོག་ན་དེའི་དངོས་གཞིའོ། །དེ་ཡང་ལན་མང་དུ་བརྡེག་ན་རྡེག་པའི་གྲངས་ཇི་སྙེད་པ་ལ་དེ་སྙེད་ཀྱི་ལྟུང་བྱེད་འབྱུང་ངོ༌། ༩ །འདི་ལ་གཞི་བསམ་གོང་དང་འདྲ་ཞིང་སྦྱོར་བ་འཚོག་ཆས་ཀྱིས་བརྡེག་པར་རྩོམ་པའམ་གཟས་པ་ཐ་ན་ཐལ་མོ་འཕྱར་བ་ཙམ་གྱིས་ཀྱང་རུང་སྟེ། །མཐར་ཐུག་གཞན་གྱིས་ཚོར་ན་དེའི་དངོས་གཞིའོ། ༡༠ །འདི་ལ་གཞི་གྲོགས་དགེ་སློང་གཞན་ལ་ཕམ་ལྷག་གི་ལྟུང་བ་གང་རུང་མཐོང་བ་བསམ་པ་རང་ལ་བར་ཆད་དང་དགེ་འདུན་འཁྲུག་ཏུ་དོགས་པའི་དགོས་དབང་ཉིད་མིན་པ་སྦྱོར་བ་གྲོགས་ཀྱི་ལྟུང་བ་ཉིན་མཚན་གྱི་མཐར། །སྦེད་དེ་འཆབ་པ་མཐར་ཐུག་ཕྱི་མའི་སྐྱ་རེངས་ཤར་ན་དེའི་དངོས་གཞིའོ། །༼༣༥༽

**དྲུག་པ་ཁྱིམ་གྱི་སྡེ་ནི།**

༡ འདི་ལ་གཞི་ཁྱིམ་པས་དགེ་སློང་གཞན་ལ་སྦྱར་བའི་ཟས་བསམ་པ་ནད་ཀྱི་གཉེན་པོ་ལྟ་བུ་མིན་པར་ངན་སེམས་ཀྱིས་ཆེད་དུ་བསམ་པའི་སྦྱོར་བ་ཚིག་གི་སྒོ་ནས་སྦྱིན་པ་པོ་ལ་དགེ་སློང་གི་ཟས་གཅོད་དུ་བཅུག་ནས་དེ་ལ་ཁོ་བོ་ཁྱོད་དང་ལྷན་ཅིག་སྨྲ་བ་འདུག་པ་བདེ་བ་མ་ཡིན་གྱིས་སོང་ཞིག་ཟེར་བ་མཐར་ཐུག་དེའི་རྐྱེན་གྱིས་དེ་ལ་ཟན་ཆད་ན་དེའི་དངོས་གཞིའོ། ༢ །འདི་ལ་གཞི་མེ་ཡིན་པ་བསམ་པ་ཆོས་ལྡན་གྱི་དོན་དུ་བྱིན་གྱིས་བརླབ་པའི་དུས་མིན་པ་སྦྱོར་བ་ན་བའི་དབང་མིན་པར་མེ་ལ་རྩེ་བའམ་རེག་པ་དང་མཐར་ཐུག་རང་ངམ་བསྐོས་པས་རེག་ན་དེའི་དངོས་གཞིའོ། ༣ །འདི་ལ་གཞི་དགེ་སློང་གི་དོན་འགའ་ཞིག་གི་ཕྱིར་དགེ་འདུན་གྱི། །ལས་ཀྱིས་བྱ་བ་ཆོས་དང་ལྡན་པ་ལ་འདུན་པ་ཕུལ་ནས་ལས་བྱས་ཟིན་པ་ལ་བསམ་པ་ཕྱིར་བསྒྱུར་འདོད་སྦྱོར་བ་དེ་འདྲ་ལ་འདུན་པ་མི་འབུལ་བདག་གིས་འདུན་པ་ཕུལ་བ་སླར་བདག་ལ་ཕྱིར་སློག་གོ་ཞེས་སྨྲ་བ་མཐར་ཐུག་སྨྲས་ཟིན་ན་དེའི་དངོས་གཞིའོ། ༤ །འདི་ལ་གཞི་ནད་པ་དང༌། ལམ་གྱིས་དུབ་པ་དང༌། དབྱར་ཁས་བླངས་པ་སོགས་དམིགས་བསལ་དུ་མ་གནང་བའི་སྐབས་བསྙེན་པར་མ་རྫོགས་པ་དང་ལྷན་ཅིག་མཚམས་སྟེང་གཡོགས་པ་དང་ངོས་བསྐོར་བ་གཉིས་ལ་ཐམས་ཅད་དང་ཕལ་ཆེར་གྱིས་ཕྱེ་བ་གང་རུང་གི་གནས་བཞིར་གཏོགས་པ་རྣམས་ལ་བསམ་པ་ཉལ་འདོད་སྦྱོར་བ་ཉལ་བའི་སྤྱོད་ལམ་གྱིས་གནས་པ་མཐར་ཐུག་ཞག་གཉིས་ལས་འདས་ཏེ། ཞག་གསུམ་དུ་ལོན་པའི་སྐྱ་རེངས་ཤར་བ་ཚུན་ཆད་གནས་གཅིག་ཏུ་ཉལ་བ་ལ་དེའི་དངོས་གཞིའོ། ༥ །འདི་ལ་གཞི་བཅོམ་ལྡན་འདས་ཀྱིས་ལྟུང་བ་སྡེ་ལྔ་ལྟ་བུའི་ཆོས་འགར་བར་དུ་གཅོད་པའི་ཆོས་སུ་གསུངས་པ་དེ་དག་ལ་བརྟེན་ཀྱང་བར་གཅོད་དུ་མི་འགྱུར་ཏེ་བཅོམ་ལྡན་འདས་ཀྱིས་ཆོས་བསྟན་པ་བདག་གིས་ཤེས་སོ་ཞེས་སྡིག་ཅན་གྱི་ལྟ་བའི་རྣམ་པ་སྐྱེས་པ་བསམ་པ་དེ་ལ་ཞེན་པ་སྦྱོར་བ་གཞམས་དང་གསོལ་བརྗོད་ལན་གསུམ་གྱིས་བསྒོ་ཡང་མི་གཏོང་བ་མཐར་ཐུག་གསོལ་བཞིའི་ལས་ཀྱིས་སྨད་པ་དང་གནས་དབྱུང་ཅིག་ཅར་དུ་བྱས་ན་དེའི་དངོས་གཞིའོ། ༦ །འདི་ལ་གཞི་འདི་སྐད་ཟེར་བའི་དགེ་སློང་གང་དགེ་འདུན་གྱིས་གནས་ནས་དབྱུང་ཞིང་ལྟུང་བ་ཆོས་བཞིན་ཕྱིར་བཅོས་མ་བྱས་པ་དང་སྡིག་ལྟ་མ་བཏང་བར་གནས་པ་བསམ་པ་དེར་འདུ་ཤེས་པ་སྦྱོར་བ་དགོས་པ་མེད་པར་གཏམ་ཕེབས་པར་སྨྲ་བ་དང་ཡང་དག་པའི་ལུང་འབོག་པ་དང༌། །གནས་གཅིག་ཏུ་ཉལ་བ་དང་ལོངས་སྤྱོད་གཅིག་ཏུ་བྱས་པ་དང་གཅིག་གིས་གཅིག་ལ་བསྙེན་བཀུར་བྱེད་ནས་མཐར་ཐུག་ཞག་ཕྱི་མའི་སྐྱ་རེངས་ཤར་ན་དེའི་དངོས་གཞིའོ། ༧ །འདི་ལ་གཞི་སྡིག་ལྟ་ཅན་གྱི་དགེ་ཚུལ་བསྙིལ་བ་སྡུད་པ་ལ་ཡང་ཞེས་ཡང་སྒྲས་ཡན་ལག་གཞན་སྨོས་མ་ཐག་པའི་སྤངས་པ་རྗེས་སུ་ཕྱོགས་པ་བཞིན་ཚང་ན་དེའི་དངོས་གཞིའོ། །དེ་ལ་བསྙིལ་བ་ཞེས་པ་འདོད་པ་ནི་བར་དུ་གཅོད་པའོ་ཞེས་གསུངས་ཀྱང་བར་གཅོད་དུ་མི་འགྱུར་བར་བདག་གིས་ཤེས་སོ་ཟེར་བ་གནས་ནས་དབྱུང་བ་ན་དགེ་ཚུལ་དགེ་འདུན་གྱི་ལས་མི་དབང་བའི་ཕྱིར་བསྙིལ་བ་ཞེས་ཐོས་པའི་ཉེན་ཀོར་ནས་བཀར་མཐོང་བའི་སར་བཞག་ནས་གསོལ་བཞིའི་ལས་དང་དེའི་འོག་ཏུ་བསྙིལ་བ་བརྩམ་མོ་ཞེས་གོ་བར་བྱས་ཏེ་རེ་རེའི་མཐར་སྡིག་ལྟ་ཅན་གྱི་ལྟ་བའི་རྣམ་པ་ཐོངས་ཤིག་ཅེས་བསྒྲག་པར་བྱ་རེ་རེའི་མཐར་མི་གཏོང་ན་གཞན་དུ་སོང་ཞིག་ཅེས་བསྙིལ་བའམ་བསྐྲད་པར་བྱའོ། ༨ །འདི་ལ་གཞི་ཁྱིམ་པའི་གོས་ཁ་མ་བསྒྱུར་བ་སྐ་རགས་ཡན་ཆད་དང་རང་གིས་གསར་དུ་རྙེད་པ་གང་ཡང་རུང་བ་བསམ་པ་འཆང་འདོད་སྦྱོར་བ་སྔོན་པོའམ་དམར་པོ་ངུར་སྨྲིག་སྟེ་རུང་༼༣༦༽བའི་ཚོན་གསུམ་གྱིས་ཁ་མ་བསྒྱུར་བའི་གོས་མཐར་ཐུག་གྱོན་པ་ལ་དེའི་དངོས་གཞིའོ། །དེ་ཡང་རང་གིས་གསར་དུ་རྙེད་པ་དག་ལ་དགོས་པའི་ཕྱིར་རུང་བའི་ཚོན་གྱིས་བསྐུས་པ་ནི་རུང་བར་བྱས་ཟིན་པ་ཡིན་པས་གྱོན་པ་ལ་ཉེས་པ་མེད་དོ། ༩ །འདི་ལ་གཞི་རང་གི་མ་ཡིན་པའི་རྒྱན་དུ་རུང་བར་གྱུར་པའི་མུ་ཏིག་སོགས་རིན་ཆེན་དང་མཚོན་ཆ་སོགས་གཡུལ་ཆས་དང་པི་ཝང་སོགས་རོལ་མོའི་ཆས་དང༌། །སྐུད་རྒྱན་ཏེ་བརྒྱུས་པའི་རྒྱན་ནོ་ཅོག་ཐམས་ཅད་ལ་བསམ་པ་ཆུད་ཟོས་ཀྱི་དོགས་པ་མ་ཡིན་པ་བདག་གིར་བྱེད་པ་སྦྱོར་བ་གཙུག་ལག་ཁང་སོགས་སུ་གཏོགས་པ་མ་ཡིན་པ་དང་ཆོས་ལྡན་གྱི་དབང་མིན་པར་རང་གིས་རེག་གམ་དགེ་སློང་གཞན་ལ་རེག་ཏུ་འཇུག་པ་མཐར་ཐུག་རེག་པ་དང་གླུ་གར་བྱེད་པ་ལ་ལོངས་པའི་གཞིར་གཏོགས་པའི་དངོས་གཞིའོ། །དེ་ཡང་ཆོས་ལྡན་བསོད་ནམས་སྤེལ་བའི་ཕྱིར་རྒྱན་བླངས་ཏེ་རྟེན་ལ་འབུལ་བ་དང་རིན་པོ་ཆེའི་ཁྲི་སོགས་ལ་གཞན་གྱིར་བསྔོ་བར་བྱས་ཏེ་ཆོས་འཆད་པ་སོགས་རུང་སྟེ་ཉེས་པ་མེད་དོ། །གཞན་གྱིས་ལམ་དུ་དོར་བ་རྙེད་ན་ནི་རྟགས་དང་བཅས་པར་བརྗོད་ན་བདག་པོ་ཡིན་པས་དེར་སྤྲོད་པ་དང་དེ་མེད་ན་ཟླ་བ་དྲུག་དགེ་འདུན་གྱི་མཛོད་དུ་བཞག་ལ་དེ་ནས་མ་བྱུང་ན་དགེ་འདུན་གྱི་རྫས་སུ་བྱའོ། ༡༠ །འདི་ལ་གཞི་ཡུལ་རྡོ་ཅན་ལྟ་བུ་དང་གནང་བའི་དུས་མིན་པར་ཆུའི་འཇུག་ངོགས་རུང་བ་མིན་པ་ལ་བསམ་པ་ཁྲུས་ཀྱི་ཆེད་དུ་སྦྱོར་བ་བསྐུར་བ་དང་འཇུག་པའི་ཁྲུས་གཉིས་གང་རུང་གིས་ལུས་རིལ་པོར་འཁྲུ་བ་མཐར་ཐུག་བཀྲུས་ཟིན་ན་དེའི་དངོས་གཞིའོ། །དེ་ལ་གནང་བའི་དུས་ནི། སྤྱིར་ཟླ་བ་ཕྱེད་ཕྱེད་ཀྱི་དུས་རྣམས་དང༌། དམིགས་བསལ་སོ་ག་རྣམས་ཀྱི་ཟླ་བ་ལྷག་མ་ཕྱེད་གཉིས་དང་དབྱར་རྣམས་ཀྱི་ཟླ་བ་གཅིག་སྟེ་ཟླ་བ་ཕྱེད་དང་གསུམ་ནི་ཚ་བའི་དུས་ཀྱི་དང༌། གཞན་ཡང་ན་བ་དང༌། ལས་དང༌། ལམ་དང༌། རླུང་དང༌། ཆར་དང༌། རྫི་ཆར་འདྲེས་པ་རྣམས་དུས་སོ། །

**བདུན་པ་བསམ་བཞིན་གྱི་སྡེ་ནི།**

༡ འདི་ལ་གཞི་བྱ་རོག་ལ་སོགས་པ་དུད་འགྲོའི་སྐྱེ་གནས་སུ་གཏོགས་པའི་སྲོག་ལྡན་བསམ་པ་གསོད་སེམས་སྦྱོར་བ་ལུས་སམ་དེ་དང་འབྲེལ་བའི་འཚོག་ཆས་བྱེད་པ་པོ་རང་གིས་གསོད་དམ་གཞན་ལ་གསོད་དུ་བཅུག་པ་མཐར་ཐུག་དུས་དེ་ཉིད་དུའམ་གཞན་དུ་ཤི་བ་ན་དེའི་དངོས་གཞིའོ། ༢ །འདི་ལ་གཞི་དགེ་སློང་བསྙེན་པར་རྫོགས་པ་ལ་བསམ་པ་ཀླན་ཀའི་སྒོ་ནས་ཡིད་མི་བདེ་བ་བསྐྱེད་པར་བྱའོ་སྙམ་པ་སྦྱོར་བ་ཁྱོད་དགེ་སློང་མིན་ཅེས་སམ་ཕམ་པ་བྱུང་ངོ་ཞེས་བརྗོད་པ་ལྟ་བུ་དོན་གྱི་རྣམ་པ་གང་ཡང་རུང་བས་གླེང་བསླང་བ་མཐར་ཐུག་ཕ་རོལ་པོ་འགྱོད་པ་སྐྱེས་སམ་མ་སྐྱེས་ཀྱང་རུང་དོན་གོ་བ་ཙམ་ལ་དེའི་དངོས་གཞིའོ། ༣ །འདི་ལ་གཞི་དགེ་སློང་གཞན་གྱི་མཆན་ཁུང་རྣམས་སུ་བསམ་པ་སྐྱི་གཡའ་བར་བྱ་བའི་སེམས་ཀྱིས་སྦྱོར་བ་རང་གི་སོར་མོས་ག་ག་ཚིལ་བྱེད་པ་མཐར་ཐུག་བག་ཁུམས་ཏེ་ལུས་གཡོ་བ་ལ་དེའི་དངོས་གཞིའོ། ༤ །འདི་ལ་གཞི་ཆུའི་ཡུལ་ལ་བསམ་པ་འཕྱར་གཡེང་ལ་དགའ་བས་འཇུག་འདོད་སྦྱོར་བ་ལུས་ཀྱི་སྤྱོད་པ་གཡོ་བའི་སྒོ་ནས་ཆུ་ལ་རྩེད་འཇོ་བྱེད་དམ་བྱེད་བཅུག་པ་མཐར་ཐུག་ཞུགས་ནས་ལག་པ་བརྡབ་པ་དང་ངོགས་སུ་བརྒལ་བ་སོགས་བྱེད་ན་དེའི་དངོས་གཞིའོ། །ཆུ་མིན་པ་བྱེ་མ་དང་སྤང་སོགས་ལ་རྩེ་བར་བྱས་པ་ལ་ཡང་ཉེས་བྱས་སོ། ༥ །འདི་ལ་གཞི་སྐྱེས་པས་མ་བསྲུང་བའི་བུད་མེད་འཁྲིག་པ་བརྟེན་པའི་མཐུ་ཡོད་དང་ལྷན་ཅིག་གནས་གཅིག་ཏུ་བསམ་པ་ཉལ་བར་འདུན་པ་སྦྱོར་བ་མཚན་མཐར་ཉལ་བ་མཐར་ཐུག་ཕྱི་མའི་སྐྱ་རེངས་ཤར་ན་དེའི་དངོས་གཞིའོ། ༦ །འདི་ལ་གཞི་དགེ་སློང་གཞན་ལ་བསམ་པ་བཞད་གད་ཀྱིས་སྔངས་འདོད༼༣༧༽སྦྱོར་བ་རང་ངམ་བསྐོས་ཏེ་འཇིགས་པ་སྐྱེ་བའི་རྒྱུ་ཡིད་དུ་མི་འོང་བ་གང་ཡང་རུང་བས་སྔངས་པ་མཐར་ཐུག་གོ་ནས་ཞུམ་པར་བྱས་ན་དེའི་དངོས་གཞིའོ། ༧ །འདི་ལ་གཞི་ཆོས་འདི་པ་རབ་ཏུ་བྱུང་བ་སྡེ་ལྔས་དབང་བའི་ལྷུང་བཟེད་སོགས། དགེ་སྦྱོང་གི་འཚོ་བའི་ཡོ་བྱད་ཚད་ལྡན་བྱིན་རླབས་དང་འབྲེལ་བ་གང་རུང་བསམ་པ་བཞད་གད་སྦྱོར་བ་རང་གིས་སྦེད་དམ་གཞན་ལ་སྦེད་དུ་འཇུག་པ་མཐར་ཐུག་དེ་ལ་ཕན་འདོད་ཀྱིས་མིན་པར་སྦས་ན་དེའི་དངོས་གཞིའོ། ༨ །འདི་ལ་གཞི་རང་གིས་སྔར་དགེ་སློང་གཞན་ལ་གོས་བླང་བ་མེད་པར་གཏན་དུ་བྱིན་པ་བསམ་པ་གོས་བཀྲུ་བའི་ཐབས་བྱའོ་སྙམ་པ་སྦྱོར་བ་དེའི་འོག་ཏུ་དེས་གནང་བའི་གདེང་མེད་པར་སླར་རང་དབང་གིས་སྤྱད་པ་མཐར་ཐུག་གཞི་དེས་ཕ་རོལ་པོ་དགའ་བ་མིན་པར་གྱུར་པ་ལ་དེའི་དངོས་གཞིའོ། ༩ །འདི་ལ་དགེ་སློང་རྣམ་དག་ལྟུང་བ་མེད་པ་ལ་བསམ་པ་སྐུར་པ་འདེབས་པར་འདོད་པས་འདུ་ཤེས་བསྒྱུར་ནས་སྦྱོར་བ་མཐོང་ཐོས་དོགས་པའི་གཞི་མེད་པར་དགེ་འདུན་ལྷག་མའི་སྐུར་འདེབས་གསལ་བར་བརྗོད་པའམ་བག་ཙམ་གྱིས་ཀྱང་རུང་མཐར་ཐུག་གཞན་གྱིས་གོ་ན་དེའི་དངོས་གཞིའོ། ༡༠ །འདི་ལ་གཞི་རིག་པའི་སྐྱེས་པ་མེད་པར་བརྟེན་རུང་གི་བུད་མེད་གཅིག་དང་བསམ་པ་འཇིགས་སྐྱོབ་ལྟ་བུ་མ་ཡིན་པར་འགྲོ་བར་འདོད་པས་སྦྱོར་བ་ཁྱིམ་པའི་བུད་མེད་དང་ལྷན་ཅིག་ལམ་དུ་འགྲོ་བ། །མཐར་ཐུག་ལམ་བསྟན་པ་སོགས་ཕན་ཕྱིར་མིན་པ་རྒྱང་གྲགས་ཀྱི་མཐའ་ལས་འདས་པ་ལ་དེའི་དངོས་གཞིའོ། །

**བརྒྱད་པ་མགྲོན་མང་རྐུན་མའི་སྡེ་ནི།**

༡ འདི་ལ་གཞི་ཤོ་གམ་འབྲལ་བའི་ཚོང་པའམ་ཆོམ་པོར་གྲགས་པའི་རྐུན་མ་དང་ལྷན་ཅིག་སོགས་ཡང་སྒྲས་བསམ་སྦྱོར་མཐར་ཐུག་བུད་མེད་དང་ལྷན་ཅིག་འགྲོ་བ་དེ་བཞིན་ཚང་ན་དེའི་དངོས་གཞིའོ། ༢ །འདི་ལ་གཞི་བསྙེན་རྫོགས་བསྒྲུབ་བྱ་མངལ་བཤོལ་བརྩིས་ཀྱང་ལོ་ཉི་ཤུ་མ་ལོན་པ་བསམ་པ་ཤེས་བཞིན་དུ་སྦྱོར་བ་དེའི་མཁན་པོ་བྱེད་པ་མཐར་ཐུག་གསོལ་བཞིའི་ལས་ཀྱིས་བསྙེན་པར་རྫོགས་ན་གང་ཟག་དེ་ཡང་རྫོགས་པར་མི་འགྱུར་བ་དང་མཁན་པོ་ལ་དེའི་དངོས་གཞི་དང་ལས་སློབ་སོགས་ཉེས་བྱས་སུ་འགྱུར་བའོ། ༣ །འདི་ལ་གཞི་སྲ་ཞིང་འཐས་པའི་རང་བཞིན་ཅན་གྱི་ས་བྱེ་མ་སོགས་མ་ཡིན་པ་བསམ་པ་དགེ་འདུན་གྱིས་མ་གནང་བར་རང་དགར་རྐོ་འདོད་སྦྱོར་བ་ས་ལ་ཐུར་མ་སོར་བཞི་ཙམ་མ་འཛུགས་པར་རང་གིས་བརྐོས་སམ་གཞན་ལ་བརྐོར་བཅུག་པ་མཐར་ཐུག་ཕྱི་མོ་ལས་ཕྲལ་ཏེ་ས་ཁ་ཕྱེ་ན་དེའི་དངོས་གཞིའོ། ༤ །འདི་ལ་གཞི་རྟག་པར་མགྲོན་དུ་གཉེར་བ་དང༌། སྦྱིན་བདག་སོ་སོས་དང༌། བསོད་སྙོམས་ཀྱི་དུས་དང༌། ཡང་ཡང་བོད་པ་སྟེ་བོས་པ་བཞི་ནི་གནང་བའི་དུས་ཡིན་ལ་དེ་མིན་པར་སྔར་ཟླ་བ་བཞི་ལྟ་བུ་མགྲོན་དུ་གཉེར་བ་དང་ལྡན་ལ་ཕྱིས་གཉེར་བ་མིན་པ་ཟླ་བ་བཞི་ཟིན་པའི་འོག་ཏུ་བསམ་པ་ཟ་འདོད་སྦྱོར་བ་ཉེ་དུ་མིན་ཅིང་རང་ཉིད་ན་བའང་མིན་པར་ཟས་བསོད་པ་བླངས་པ་མཐར་ཐུག་ཟོས་ཟིན་པ་ན་གཉེར་བ་རིང་དུ་འཇུག་པའི་དངོས་གཞིའོ། ༥ །འདི་ལ་གཞི་དགེ་སློང་རྨོངས་མིན་ཤེས་ལྡན་དག་གིས་ཁྱོད་འདི་དང་འདི་ལ་བསླབ་པར་བྱའོ་ཞེས་བསྐུལ་བ་ལ་བསམ་པ་བསླབ་པ་ཉེར་འཇོག་སྤོང་འདོད་སྦྱོར་བ་ཁྱོད་བྱིས་པ་མི་ཤེས་པ་ཉིད་ཡིན་པས་སྡེ་སྣོད་འཛིན་པའི་མཁས་པ་གཞན་ལས་སློབ་བོ་ཞེས་མི་སློབ་པའི་རྒྱུ་མཚན་བརྗོད་པ་མཐར་ཐུག་དེས་གོ་ན་དེའི་དངོས་གཞིའོ། ༦ །འདི་ལ་གཞི་རྒོལ་བ་དང་ཕྱིར་རྒོལ་གཉིས་ཀ་དགེ་སློང་ཡིན་པ་རྩོད་པ་བཞི་ལས་གང་རུང་བྱ་ཕྱིར་གྲོས་བྱེད་པ་ལ་བསམ་པ་རྩོད་པ་ཞི་འདོད་མིན་པར་སྙད་ཀ་གདགས་པར་བྱའོ་སྙམ་པ་སྦྱོར་བ་འཁྲུགས་ལོང་བསྐྱེད་པར་བྱ་བའི་ཕྱིར་ཅང་མི་སྨྲ་བར་གཞབས་ཏེ་ཉན་རྣ་བྱས་པ་མཐར་ཐུག་༼༣༨༽སྒྲ་ཐོས་པ་ཙམ་མ་ཡིན་པར་དེའི་དོན་ཇི་བཞིན་པར་གོ་ན། །རྩོད་པ་ཞི་འདོད་ཡིན་ན་མ་གཏོགས་དེའི་དངོས་གཞིའོ། ༧ །འདི་ལ་གཞི་དགེ་འདུན་ཆོས་ལྡན་གྱི་ལས་ལ་འདུས་པའི་ནང་དུ་ཞུགས་པ། །བསམ་པ་ཁྲེལ་མེད་པ་སྦྱོར་བ་ཐལ་བྱུང་དུ་དགེ་སློང་དྲུང་ན་འདུག་པ་སུ་ལའང་མ་སྨྲས་པར་ལངས་ཏེ་འགྲོ་བ་ལ་གློ་བུར་བའི་རྐྱེན་ཆེན་པོ་བྱུང་ན་མ་གཏོགས་མཐར་ཐུག་ཐོས་པའི་ཉེན་ཀོར་ལས་འདས་པ་ན་དེའི་དངོས་གཞིའོ། ༨ །འདི་ལ་གཞི་དགེ་འདུན་གྱིས་འགྲོ་བ་དང་འདུག་པ་དང་གནས་མལ་ལེན་པ་སོགས་ཀྱི་ཆེད་དུ་བསྒོ་བ་ལ་བསམ་པ་མ་གུས་པའི་ཚུལ་གྱིས་སྦྱོར་བ་ཆོས་ལྡན་གྱི་བྱ་བ་ལ་ཤད་ཀྱིས་སྦྱང་བ་མེད་པར་དེ་ལས་ལྡོག་སྟེ་མི་འགྲོ་བ་དང་མི་འདུག་པ་གནས་མལ་མི་ལེན་པ་སོགས་བྱེད་པ་མཐར་ཐུག་འགལ་ཞིང་འདའ་བར་བྱས་པ་ལ་དེའི་དངོས་གཞིའོ། ༩ །འདི་ལ་གཞི་འབྲུའི་ཆང་ངམ་དེའི་སྦང་མ་རོ་མ་ཉམས་པའམ་རྩ་བ་སྡོང་བུ་སོགས་བཅོས་མའི་ཆང་རྣམས་ནི་མྱོས་པར་འགྱུར་བ་ཡིན་ལ་བསམ་པ་འཐུང་འདོད་སྦྱོར་བ་ལག་ཏུ་ལེན་ཏེ་འཐུང་བ་རྩོམ་པ་མཐར་ཐུག་རྩའི་རྩེ་མོས་བླང་བ་ཙམ་འཐུང་ན་དེའི་དངོས་གཞིའོ། ༡༠ །འདི་ལ་གཞི་ཁང་པ་མེས་ཚིག་པ་སོགས་རྐྱེན་དབང་གིས་མ་གཏོགས་དུས་མིན་པར་ཉིན་ཕྱེད་ཡོལ་ནས་ཕྱི་དྲོ་གྲོང་དུ་འགྲོ་བ་བསམ་པ་དེར་འདུ་ཤེས་པ་སྦྱོར་བ་མཚམས་གཅིག་པའི་དགེ་སློང་ལ་མ་སྨྲས་པར་འགྲོ་བ་མཐར་ཐུག་ཕྱི་མའི་སྐྱ་རེངས་ཤར་བའི་བར་འདས་པ་ལ་དེའི་དངོས་གཞིའོ། །

**དགུ་པ་ཆོས་སྟོན་གྱི་སྡེ་ནི།**

༡ འདི་ལ་གཞི་དགེ་སློང་གིས་ཁྱིམ་པའི་གནས་སུ་བསོད་སྙོམས་ཀྱི་ཕྱིར་དགེ་འདུན་མགྲོན་དུ་བོས་པ་ཁོ་རང་དེར་མ་སླེབ་ཀྱང་སྦྱིན་བདག་ལ་དུས་སུ་བྲིམས་ཤིག་ཅེས་མ་བསྒོ་བ་བསམ་པ་ཁྱིམ་གཞན་དུ་ཉུལ་བར་འདོད་པའི་སེམས་ཀྱིས་གཡེང་བ་སྦྱོར་བ་གདུགས་ཚོད་ལ་གནོད་པའི་གློ་བུར་བར་ཆད་ཀྱི་དབང་མིན་པ་མཐར་ཐུག་མི་ནག་གི་གྲོང་དུ། །སྔ་དྲོ་ཁྱིམ་གསུམ་དང་ཕྱི་དྲོ་ཁྱིམ་བཞིར་རྒྱུས་པ་ལ་གྲོང་རྒྱུའི་དངོས་གཞིའོ། ༢ །འདི་ལ་གཞི་ནམ་མ་ལངས་པ་ལ་བཙུན་མོའི་གནས་སམ་རྒྱལ་པོའི་ཁབ་ཏུ་བསམ་པ་དེར་འདུ་ཤེས་པ་སྦྱོར་བ་རྒྱལ་པོས་མ་བཀུག་པ་དང་དེ་དག་འདུལ་བའི་དབང་མིན་པར་རང་དགར་ཕྱིན་པ་མཐར་ཐུག་ཉི་མ་ནུབ་ནས་མཚན་མཐའི་བར་མཚམས་ལས་ཕྱིར་འགྲོ་ན་དེའི་དངོས་གཞིའོ། ༣ །འདི་ལ་གཞི་གསོ་སྦྱོང་གི་དུས་སུ་མདོ་འདོན་པ་ལ་བསམ་པ་སྔར་གསོ་སྦྱོང་ཉམས་སུ་མྱོང་བཞིན་དུ་སྦྱོར་བ་མདོ་འདི་ལ་བསླབ་གཞིའི་དོན་འདི་ཡོད་པ་བདག་གིས་ད་གཟོད་ཤེས་སོ་ཞེས་མ་གུས་པའམ་བཞད་གད་ཀྱིས་སྨྲ་ན། །མཐར་ཐུག་རྨོངས་པ་མིན་ན་བསླབ་གཞི་ཁྱད་གསོད་ཀྱི་དངོས་གཞིའོ། ༤ །འདི་ལ་གཞི་བ་སོ་དང་དངུལ་སོགས་རིན་པོ་ཆེའི་ཁབ་རལ་བསམ་པ་འདོད་ཞེན་སྦྱོར་བ་རང་ངམ་གཞན་ལ་བྱེད་དུ་བཅུག་པ་མཐར་ཐུག་བཟོས་གྲུབ་ན་དེའི་དངོས་གཞིའོ། ༥ །འདི་ལ་གཞི་དགེ་འདུན་གྱི་གནས་མལ་ཁྲིའམ་ཁྲིའུའི་རྐང་པ་འཆོས་པ་བསམ་པ་བཟོ་འདོད་སྦྱོར་བ་བུ་གར་གཞུག་པ་མ་གཏོགས་ཚད་བདེ་བར་གཤེགས་པའི་ཁྲུའི་སུམ་ཆ་ལ་གང་ཟག་གི་ཁྲུ་གང་དེ་ལས་ལྷག་པར་བྱས་པ་དང་མཐར་ཐུག་གྲུབ་ན་དེའི་དངོས་གཞིའོ། ༦ །འདི་ལ་གཞི་དེ་ཡང་དགེ་འདུན་གྱི་གནས་མལ་ཁྲིའམ་ཁྲིའུ་གང་རུང་ལ་བསམ་པ་བབ་ཅོལ་དུ་སྦྱོར་བ་ཤིང་བལ༼༣༩༽བརྡལ་བ་མཐར་ཐུག་གཞན་ལ་གོས་ན་དངོས་གཞིའོ། ༧ །འདི་ལ་གཞི་གདིང་བ་བསམ་པ་བཟོ་འདོད་སྦྱོར་བ་འོག་ནས་བྱུང་བའི་ཚད་ལས་ལྷག་པ་མཐར་ཐུག་གྲུབ་ན་དེའི་དངོས་གཞིའོ། ༨ །འདི་ལ་གཞི་གཡན་པ་དགབ་པའི་གོས་བསམ་སྦྱོར་གདིང་བ་བཞིན་ཚང་ན་དངོས་གཞིའོ། ༩ །འདི་ལ་གཞི་དབྱར་གྱི་རས་ཆེན་བསམ་སྦྱོར་དེ་ལྟར་ཚང་ན་དངོས་གཞིའོ། ༡༠ །འདི་ལ་གཞི་ཆོས་གོས་བསམ་པ་ཆེན་པོར་འདོད་པ་སྦྱོར་བ་བདེ་བར་གཤེགས་པའི་སྐུའི་བོང་ཚད་ཙམ་མེད་པར་དེའི་ཆོས་གོས་ཀྱི་ཚད་དམ་དེ་ལས་ལྷག་པར་བྱེད་པ་མཐར་ཐུག་བཅངས་ན་དངོས་གཞི་སྟེ་དེ་རྣམས་ལྟུང་བྱེད་འབའ་ཞིག་པ་དགུ་བཅུའོ། །

**བཞི་པ་སོར་བཤགས་ཀྱི་སྡེ་བཤད་པ་ལ་གཉིས། ངོ་བོ་མདོར་བསྟན་པ་དང༌། དབྱེ་བ་སོ་སོར་བཤད་པའོ། །དང་པོ་ནི།**

གྲོང་དུ་དགེ་སློང་མ་ལས་ཟས་ལེན་པ་དང༌། དགེ་སློང་མས་གྲལ་རིམ་དུ་མ་ཕེབས་པར་བྲིམས་པ་མ་བཟློག་པར་ཟ་བ། བསླབ་པ་བྲལ་ཏེ་བསླབ་སྦྱིན་གྱི་ཁྱིམ་དུ་འཇུག་པ། འཇིགས་པ་དང་བཅས་པའི་ནགས་བརྟག་པ་ལས་གྱུར་པ་སྟེ། །བཞི་པོ་དེ་དག་ནི་སོར་བཤགས་ཀྱི་སྡེ་ཡིན་ཏེ་ལྟུང་བ་སྨྲེ་ངག་གི་རྣམ་པས་སོ་སོར་བཤགས་པར་བྱ་བ་ཉིད་ཡིན་པའི་ཕྱིར་རོ། །

**གཉིས་པ་ནི།**

༡ འདི་ལ་གཞི་ཉེ་དུ་མིན་པའི་དགེ་སློང་མ་ལས་གྲོང་ངམ་གྲོང་གི་ཉེ་འཁོར་དུ་དེས་ལོངས་སྤྱོད་རྒྱུའི་ཟས། །མ་ཕུལ་བ་རང་གིས་ལག་གིས་བླངས་པ་བསམ་པ་དེར་འདུ་ཤེས་པ་སྦྱོར་བ་བཟའ་བ་དང་བཅའ་བའི་ཟས་གཉིས་ཆར་ལེན་པ་མཐར་ཐུག་གནས་གང་རུང་ལ་ཟོས་ནས་དེ་ཟས་ཆད་ན་སོར་བཤགས་ཏེ། །དགེ་སློང་དེས་དགེ་སློང་གཞན་ལ་ཚེ་དང་ལྡན་པ་དག་བདག་ལ་སྨད་པའི་གནས་ཚུལ་དང་མི་མཐུན་པ་སོ་སོར་བཤགས་པར་བྱ་བ་བྱུང་གིས་ཆོས་དེ་སོ་སོར་འཆགས་སོ་ཞེས་བཤགས་པར་བྱ་དགོས་སོ། ༢ །འདི་ལ་གཞི་སྦྱིན་བདག་གིས་ཟན་སྦྱར་ནས་དགེ་སློང་གསུམ་ཡན་ཆད་ཀྱི་དགེ་འདུན་མགྲོན་དུ་གཉེར་བ་ལ་དགེ་སློང་མ་གང་ངམ་དེའི་ཉེ་དུས། །མགྲོན་དུ་གཉེར་བ་ལྟ་བུ་མིན་པའི་གཞན་གྱི་ཁྱིམ་དུ་བསམ་པ་འདུ་ཤེས་ཀྱིས་གནས་པ་སྦྱོར་བ་དགེ་སློང་མས་གྲལ་རིམ་དུ་མ་ཕེབས་པར་འདི་ལ་ནན་གྱིས་བྲིམས་ཤིག་ཅེས་བསྒོ་བཤམས་བྱེད་པ་ལ། །རང་གི་ཚིག་གིས་མ་བཟློག་པ་མཐར་ཐུག་ཟོས་ཟིན་པ་ན་མ་བཟློག་པར་ཟ་བའི་སོར་བཤགས་སོ། ༣ །འདི་ལ་གཞི་དད་ཅན་སྦྱིན་པའི་རྐྱེན་གྱིས་གནས་སྐབས་འཕོངས་མི་འཕོངས་ཤེས་པར་གཙོ་ཞིང་འཕོངས་ན་དགེ་འདུན་གྱིས་བསླབ་པའི་སྡོམ་པ། །སྦྱིན་ནས་དགེ་སློང་གིས་ཕྱིན་ཆད་དེ་ལས་བསོད་སྙོམས་ཟ་མི་རུང་བར་བཅས་པ་བསམ་པ་ཤེས་བཞིན་དུ་སྦྱོར་བ་མགྲོན་དུ་མ་གཉེར་བ་དེའི་ཁྱིམ་ན་ག་གོན་ལྟ་བུ་མ་ཡིན་པའི་རུང་མིན་གྱི་ཟས་བཟའ་བཅའ་ལྟ་བུ་བླངས་པ་མཐར་ཐུག་ཟོས་ན་བསླབ་པ་དྲལ་བའི་སོར་གཤགས་སོ། ༤ །འདི་ལ་གཞི་གྲོང་ནས་རྒྱང་གྲགས་གཅིག་ཕན་ཆད་ཀྱི་དགོན་པ་འཇིགས་པ་དང་བཅས་པའི་གནས་སུ་དགེ་འདུན་གྱིས་ནགས་ཉུལ་བ་པོ་གསོལ་གཉིས་ལས་ཀྱིས་བསྐོས་ཤིང༌། དེས་ཀྱང་དཔག་ཚད་ཕྱེད་ཙམ་གྱི་ཁོ་ར་ཁོར་ཡུག་ཀུན་ཏུ་བརྟགས་ཏེ་གནོད་པ་ཡོད་ན་བ་དན་སྔོན་པོ་དང་མེད་ན་དཀར་པོ་བསྒྲེང་བར་བྱ། དེ་ལྟར་བསྐོས་ཀྱང་བསམ་པ་ཞེ་འགྲས་པ་དང་བཅས་པའི་སེམས་ཀྱིས་རང་དོན་ཟས་ཀྱི་རྙེད་པ་ཙམ་གྱིས་ཆོག་པར་འཛིན་ཏེ་སྦྱོར་བ་གཞན་དོན་དུ་ནགས་མ་བསྙིལ་བར་ཕྱི་རོལ་གྱི་དགོན་པར་ཟས་བླངས་ཏེ་འདུག་པ་མཐར་ཐུག་དེར་ཟས་ཟོས་ཏེ་བག་ཡངས་སུ་གནས་པ་ལ་ནགས་བརྟག་པ་ལས་བྱུང་བའི་སོར་བཤགས་སུ་འགྱུར་བའོ། །

**ལྔ་པ་ཉེས་བྱས་ཀྱི་སྡེ་བཤད་པ་ལ་གཉིས། སྡེ་ཚན་༼༤༠༽ཕྱེ་སྟེ་མདོར་བསྟན་པ་དང༌། སོ་སོའི་གྲངས་བཞིན་རྒྱས་པར་བཤད་པའོ། དང་པོ་ནི།**

གོས་བགོ་བའི་སྡེ་བཅུ་དང་སྤྱོད་ཡུལ་འགྲོ་བའི་སྡེ་ཉི་ཤུ་དང༌། །སྟན་ལ་འདུག་པའི་སྡེ་དགུ་དང་ཟས་བླངས་པའི་སྡེ་བརྒྱད་དང་ཟས་ཟ་བའི་སྡེ་ཉེར་གཅིག་དང༌། །ལྷུང་བཟེད་ཀྱི་སྡེ་བཅུ་བཞི་དང་ཆོས་བསྟན་པའི་སྡེ་ཉེར་དྲུག་དང༌། །བསྒྲུབ་པའི་ཚུལ་གསུམ་དང་རྒྱུ་བའི་བསླབ་བྱ་གཅིག་སྟེ་སྡེ་ཚན་དགུ་པོ་དེ་དག་ནི་ཉེས་བྱས་ཀྱི་སྡེ་ཡིན་ཏེ། །འདི་དག་ལས་གང་རུང་སྤྱད་ན་ཉེས་བྱས་སུ་འགྱུར་བ་ཉིད་ཀྱི་ཕྱིར་དགེ་སློང་གིས་གནས་དེ་ལས་བཟློག་སྟེ་བསླབ་པར་བྱ་དགོས་པས་ན་བསླབ་པར་བྱ་བའི་ཆོས་མང་པོ་ཞེས་ཀྱང་བྱའོ། །

**གཉིས་པ་ལ་སྡེ་ཚན་དགུ་ལས། དང་པོ་གོས་བགོ་བའི་སྡེ་བཅུ་ནི།**

ཤམ་ཐབས་ཅི་ནས་མདུན་དང་མཐའ་མི་མཉམ་ཞིང་ཟླུམ་པོ་མིན་པ་དང་ཧ་ཅང་བརྩེངས་པས་པུས་མོར་སླེབས་པ་དང་ཧ་ཅང་འཇོལ་བས་ལོང་བུར་རེག་པ་དང༌། །ཤམ་ཐབས་ཀྱི་གྲྭ་ཟུར་གླང་པོའི་སྣ་ལྟར་ནར་བ་དང་སྐ་རགས་ཀྱི་གོང་དུ་ཏ་ལའི་ལོ་མ་ལྟར་ལྟེབས་པ་དང་གློ་ནས་འབྲུའི་ཕུར་མ་བཅིངས་པ་ལྟར་འབུར་བ་དང་ལྟེ་བར་གོས་རིམ་སྦྲུལ་མགོའི་གདེངས་ཀ་འདྲ་བ་ཕྱིར་ཐོན་པ་སྟེ་དེ་ལྟར་བདུན་པོ་མ་ཡིན་པར་ཤམ་ཐབས་མཐའ་དབུས་མཉམ་པའི་ཟླུམ་པོར་བགོ་བར་བྱ་བ་དང༌། །སྟོད་གཡོགས་ཏེ་བླ་གོས་དང་སྣམ་སྦྱར་གཉིས་ཟླུམ་པོར་བགོ་བ་མིན་པ་དང་ཧ་ཅང་བརྩེངས་པ་དང་ཧ་ཅང་འཇོལ་བ་དང་བཅུའོ། །

**གཉིས་པ་སྤྱོད་ཡུལ་འགྲོ་བའི་སྡེ་ཉི་ཤུ་ནི།**

སྤྱོད་ཡུལ་གྲོང་ཉེ་འཁོར་གྱི་ཁྱིམ་དུ་འགྲོ་ན། །དྲན་ཤེས་ཀྱིས་དབང་པོ་མ་བསྡམས་པར་འགྲོ་བ་དང་བླ་གོས་མཐང་གོས་ལེགས་པར་མ་བགོས་པར་འགྲོ་བ་དང་ཅ་ཅོའི་སྒྲ་མ་བསྐྱུངས་པར་འགྲོ་བ་དང་ལམ་ལ་མ་བལྟ་བར་མིག་གཞན་དུ་གཡེང་སྟེ་འགྲོ་བ་དང་མིག་གཉའ་ཤིང་གང་ཙམ་དུ་ཕབ་སྟེ་བལྟ་ཞིང་མིན་པར་འགྲོ་བ་དང༌། །གོས་ཀྱིས་མགོ་གཡོགས་ཏེ་འགྲོ་བ་དང་ཤམ་ཐབས་བརྫེས་ཏེ་འགྲོ་བ་དང་ཆོས་གོས་ཕྲག་པ་གཉིས་སུ་གཟར་ཏེ་འགྲོ་བ་དང་ལག་གཉིས་གཉའ་གོང་བསྣོལ་ཏེ་འགྲོ་བ་དང་ལག་པ་་གཉིས་ལྟག་པར་བསྣོལ་ཏེ་འགྲོ་བ་དང༌། །གོམས་པ་མཆོངས་ཏེ་འགྲོ་བ་དང་གོམས་པ་ཧ་ཅང་བརྐྱང་སྟེ་འགྲོ་བ་དང་ཙོག་པུ་སྒུར་ཏེ་འགྲོ་བ་དང་རྟིང་པ་བཏེག་སྟེ་སོར་མོའི་བྲང་བ་དག་གིས་འགྲོ་བ་དང་ལག་གཉིས་རྐེད་པར་རམ་དཀུར་བརྟེན་ཏེ་འགྲོ་བ་དང༌། །ལུས་བསྒྱུར་ཏེ་འགྲོ་བ་དང་ལག་པ་སྐྱོག་པ་སྟེ་གཡུགས་ཏེ་འགྲོ་བ་དང་མགོ་གཡས་གཡོན་དུ་བསྒྱུར་ཏེ་འགྲོ་བ་དང་གཞན་དང་ཕྲག་པ་སྤྲད་དེ་འགྲོ་བ་དང་གཞན་དང་ལག་པ་སྦྲེལ་ཏེ་འགྲོ་བ་དང་ཉི་ཤུའོ། །

**གསུམ་པ་སྟན་ལ་འདུག་པའི་སྡེ་དགུ་ནི།**

ཁྱིམ་པའི་སྟན་ལ་ཁྱིམ་བདག་གིས་མ་བསྒོ་བར་འདུག་པ་དང་སྟན་ལ་ཁྱེའུ་སོགས་ཡོད་མེད་མ་བརྟགས་པར་འདུག་པ་དང་རྐང་ཁྲི་སོགས་ལ་གྱ་ཚོམས་སུ་ལུས་ལྗིད་ཕབ་སྟེ་འདུག་པ་དང༌། །རྐང་པའི་སྟེང་དུ་རྐང་པ་བསྣོལ་ཏེ་འདུག་པ་དང་བརླའི་སྟེང་དུ་བརླ་བསྣོལ་ཏེ་འདུག་པ་དང་ལོང་བུ་ལོང་བུར་བཞག་སྟེ་འདུག་པ་དང༌། །རྐང་པ་དགུག་སྟེ་འདུག་པ་དང་རྐང་པ་གདངས་ཏེ་འདུག་པ་དང་མདོམས་སྣང་བར་བྱས་ཏེ་འདུག་པ་དང་དགུའོ། །ལག་པ་འགྲམ་པར་བརྟེན་ནས་འདུག་པ་དང་སྟན་རྒྱབ་ཀྱིས་ཁྱེར་བའི་སྟན་ཐབས་བསྐུར་བ་གཉིས་ནི་དགེ་སློང་མའི་རྣམ་འབྱེད་ཡིན་པས་ཞར་ལས་སོ། །

**བཞི་པ་ཟས་བླང་བའི་སྡེ་བརྒྱད་ནི།**

གྲོང་དང་གཙུག་ལག་ཁང་གང་དུའང་རུང་སྟེ་ཟས་ཚུལ་དང་མཐུན་པ་ལེགས་པར་མ་བླངས་པ་དང་ལྷུང་བཟེད་ཅུང་མ་གང་ཙམ་མིན༼༤༡༽པར་མུ་ད་ཁ་སྟེ་ཁ་ནས་ལུད་ལུད་པ་ཙམ་དང་འབྲས་ཆན་དང་ཚོད་མ་ཆ་མཉམ་པར་མ་བླངས་པ་དང༌། །གྲལ་རྒན་རིམ་མཐར་ཆགས་སུ་བླངས་པ་མིན་པ་དང་མིག་ལྷུང་བཟེད་ལ་བལྟ་བ་མིན་པ་དང་ཟས་མ་འོངས་གོང་ནས་ལྷུང་བཟེད་བཟེད་པ་དང༌། །ལྷག་པོར་འདོད་པས་འབྲས་ཆན་གྱིས་ཚོད་མ་དང་ཚོད་མས་འབྲས་ཆན་དགབ་ནས་ཡང་ཡང་བཟེད་པ་དང་ཟས་ཀྱི་སྟེང་དུ་ལྷུང་བཟེད་སོགས་སྣོད་གཟུང་ནས་བཟེད་པ་དང་བརྒྱད་དོ། །

**ལྔ་པ་ཟས་ཟ་བའི་སྡེ་ཉེར་གཅིག་ནི།**

ཚུལ་དང་མི་མཐུན་པར་འགལ་བར་ཟོས་པ་དང་ཁམ་ཧ་ཅང་ཆུང་བ་དང་ཧ་ཅང་ཆེ་བ་དང་འཇིག་རྟེན་དང་མཐུན་པའི་ཁམ་རན་པར་མིན་པ་དང༌། །ཟས་ཁར་མ་སླེབ་གོང་ནས་ཁ་གདང་བ་དང་ཁ་ཁམ་གྱིས་བཀང་སྟེ་གཏམ་སྨྲ་བ་དང་ཟས་མངར་བ་ལ་ཙུག་ཙུག་ཅེས་ཟ་བ་དང༌། །དེ་བཞིན་དུ་སྐྱུར་བ་ལ་ཅག་ཅག་དང་ཚ་བ་ལ་ཧུ་ཧུ་དང་གྲང་བ་ལ་ཕུ་ཕུ་ཞེས་ཟ་བ་དང་ལྕེ་ཕྱུང་སྟེ་ཟ་བ་དང༌། །འབྲས་ཆན་སོགས་འབྲུ་ཉག་མ་རེ་རེ་ནས་ཐ་དད་དུ་ཕྱེ་ཞིང་ཟ་བ་དང་ཧ་ཅང་ཁའོ་ཧ་ཅང་སྐྱུར་རོ་ཞེས་འཕྱ་སྨོད་གདགས་པ་དང་མཁུར་བ་ཁ་གཡས་གཡོན་སྤོ་ནས་ཟ་བ་དང༌། །རྐན་སྒྲ་གཏོག་ཅིང་ཟ་བ་དང་ཁམ་གཅིག་ལ་ཁམ་འཕྲོ་བཅད་དེ་ཟ་བ་དང་ལག་པ་ལྕེས་བལྡག་པ་དང༌། །ལྷུང་བཟེད་ལ་ལྕེའམ་སོར་མོས་འབྱོག་པ་དང་ལག་པར་ཟས་ཆགས་པ་སྒྲ་དང་བཅས་པས་སྤྲུགས་པ་དང་ཟས་དང་བཅས་པའི་སྣོད་དམ་ལྷུང་བཟེད་སྐྱོམ་པ་དང་ཟས་ལ་མཆོད་རྟེན་གྱི་དབྱིབས་འདྲ་བར་བྱས་ཏེ་གཞོམ་ཞིང་ཟ་བ་དང་ཉེར་གཅིག་གོ། །

**དྲུག་པ་ལྷུང་བཟེད་ལ་སྤྱོད་པའི་སྡེ་བཅུ་བཞི་ནི།**

དྲུང་ན་འདུག་པ་གཞན་གྱི་ལྷུང་བཟེད་ལ་འཕྱས་གདགས་པའི་ཕྱིར་བལྟ་བ་དང་ལག་པ་ཟས་དང་འབགས་པས་བྱ་མ་བུམ་ལ་སོགས་པའི་ཆུ་སྣོད་འཛིན་པ་དང༌། །ཟས་དང་འབགས་པའི་ཆུ་དགེ་སློང་གཞན་ལ་གཏོར་བ་དང་ཁྱིམ་བདག་ལ་མ་དྲིས་པར་ཟས་དང་འབགས་པའི་ཆུ་ཁྱིམ་དུ་དབོ་བའམ་བོར་བ་དང༌། །ལྷུང་བཟེད་དུ་ཟས་ལྷག་མ་བླུགས་ཏེ་དོར་བ་དང་འོག་གཞི་མེད་པའི་ས་ལ་ལྷུང་བཟེད་རྗེན་པར་བཞག་པ་དང་གད་ཁ་དང་གཡང་ས་དང་དཀན་གཟར་པོར་བཞག་པ་དང༌། །ལྷུང་བཟེད་ཡར་འགྲེང་སྟེ་བཀྲུ་བ་དང་གད་ཁ་དང་གཡང་ས་དང་དཀན་གཟར་པོ་དང་ཆུའི་རྒྱུན་འབབ་དྲག་པོར་བཀྲུས་པ་དང་བཅུ་བཞིའོ། །

**བདུན་པ་ཆོས་བསྟན་གྱི་སྡེ་ཉེར་དྲུག་ནི།**

ན་བ་མིན་བར་ཉན་པ་པོ་འདུག་པ་ལ་འགྲེང་བས་ཆོས་བཤད་པ་དང་དེ་བཞིན་དུ་ཉལ་བ་ལ་འདུག་པས་དང་ཉན་པ་པོ་མཐོ་བ་ལ་འདུག་ཅིང་དམའ་བར་འདུག་པས་དང་ཉན་པ་པོ་སྟན་བཟང་པོ་ལ་འདུག་ཅིང་སྟན་ངན་པ་ལ་འདུག་པས་དང་ཉན་པ་པོ་མདུན་ནས་འགྲོ་བ་ལ་ཕྱི་ནས་འོང་བཞིན་པས་དང༌། ཉན་པ་པོ་ལམ་གྱི་དབུས་ནས་འགྲོ་བ་ལ་ལམ་གྱི་འགྲམ་ནས་འགྲོ་བས་དང་གོང་དུ་བསྟན་པའི་མགོ་གཡོགས་དང་བརྫེས་པ་དང་གཟར་བ་དང་གཉའ་གོང་དང་ལྟག་པ་བསྣོལ་བ་སྟེ་ལྔ་ལ་བཤད་པ་དང་དོ་ཀེར་ཏེ་ཐོར་ཅོག་བཅིངས་པ་དང་ཞྭ་གྱོན་པ་དང་ཅོད་པན་བཏགས་པ་དང༌། །མེ་ཏོག་གི་ཕྲེང་བ་བཅིངས་པ་དང་གོས་ཀྱིས་དཀྲིས་པ་རྣམས་ལ་བཤད་པ་དང་གླང་པོ་དང་རྟ་དང་ཁྱོགས་ལ་བཞོན་པ་དང༌། །མཆིལ་ལྷམ་གྱོན་པ་དང་ལག་ན་འཁར་བ་དང་གདུགས་དང་མཚོན་ཆ་དང་རལ་གྲི་དང༌། །མདའ་མདུང་སོགས་དགྲ་ཆ་ཐོགས་པ་དང་ལུས་གོ་ཆ་གྱོན་པ་རྣམས་ལ་ཆོས་བཤད་པ་སྟེ་ཉེར་དྲུག་གོ། །

**བརྒྱད་པ་བསྒྲུབ་པའི་ཚུལ་གསུམ་ནི།** ༼༤༢༽

མི་ན་བར་འགྲེང་སྟེ་བཤང་གཅིན་དོར་བ་དང་དེ་བཞིན་ཆུ་ལ་དང་སྔོ་དང་བཅས་པའི་ས་ལ་བཤང་གཅིན་དོར་བ་སྟེ་གསུམ་མོ། །

**དགུ་པ་རྒྱུ་བའི་བསླབ་བྱ་གཅིག་ནི།**

གནོད་པ་བྱུང་བ་མ་གཏོགས་ཤིང་ལ་མི་གང་ཙམ་ལས་མཐོ་བར་འཛེག་པ་དང་འཇིགས་པ་དང་བཅས་པའི་ས་ལ་གནང་བ་ཡོད་པས་དེ་ལ་ཉེས་པ་འབྱུང་བ་མིན་ནོ། །

**གཉིས་པ་དགེ་སློང་མའི་བསླབ་བྱ་བསྟན་པ་ལ་གསུམ། ཕམ་པའི་སྡེ། ལྷག་མའི་སྡེ། སྡེ་གཞན་གསུམ་གྱི་རྣམ་གྲངས་བསྟན་པའོ། །དང་པོ་ནི།**

མི་ཚངས་སྤྱོད་པ་མ་བྱིན་ལེན་པ་མི་གསོད་པ་བླ་མའི་རྫུན་སྨྲ་བ་དང་བཞི་པོ་དགེ་སློང་ཕའི་སྐབས་དང་འདྲ་ལ། དེའི་སྟེང་དུ་ཆགས་པས་སྐྱེས་པའི་པུས་མོ་ཡན་ཆད་དང་མགོ་མན་ཆད་ནོམ་སྟེ་རེག་པ་བདག་གིར་བྱེད་ན་རེག་པའི་ཕམ་པར་འགྱུར་བ་དང༌། །སྐྱེས་པ་ཆགས་ཅན་དང་ལྷན་ཅིག་ཉལ་ན་ལུས་དཀན་པའི་ཕམ་པ་དང༌། དགེ་སློང་མ་གཞན་ལ་ཕམ་པ་བརྒྱད་པོ་གང་རུང་བྱུང་བ་ཉིན་མཚན་གྱི་མཐར་འཆབ་ན་འཆབ་པའི་ཕམ་པ་དང༌། དགེ་སློང་གནས་ནས་ཕྱུང་བ་བཟོད་པ་གསོལ་བ་ཡིན་ན་ཡང་དགེ་སློང་མས་ཕྱག་བྱ་བའི་འོས་མིན་པས་དེ་ལས་བཟློག་ན་བཟློག་པའི་ཕམ་པར་འགྱུར་བ་སྟེ་ཕམ་པ་བརྒྱད་དོ། །

**གཉིས་པ་ནི།**

སྨྱན་བྱེད་གཞི་མེད་བག་ཙམ་གསུམ་ནི་དགེ་སློང་ཕ་དང་འདྲ་ལ། དེའི་སྟེང་དུ་དགེ་སློང་མ་འདོད་ཆགས་ཀྱིས་སྐྱེས་པ་ལས་ཆགས་པའི་ཆ་ཅི་ཡང་རུང་བ་ལེན་ན་ཆ་བཅས་ལེན་པའི་ལྷག་མ་དང༌། །དགེ་སློང་མ་གཞན་ལ་རང་མ་ཆགས་ཤིག་སྐྱེས་པ་ཆགས་པ་ལས་ལེན་ན་ཉེས་པ་མེད་ཅེས་སྨྲས་ན་ལེན་དུ་འཇུག་པའི་ལྷག་མ་དང་གྲོགས་དགེ་སློང་མ་གཞན་མེད་པར་མཚན་མོ་དབྱར་ཁང་ལས་བྲལ་ན་འབྲལ་བའི་ལྷག་མ་དང་དེ་བཞིན་དུ་ཉིན་མོ་འབྲལ་བའི་དང་རྒྱང་གྲགས་ལམ་ལ་འཇུག་པའི་དང༌། །ཆུ་ལ་བརྒལ་བའི་དང་བུད་མེད་ཉེས་ཅན་རབ་ཏུ་འབྱིན་པའི་དང་ཚོགས་དོན་མིན་པར་རང་དོན་ཤི་ནོར་ལེན་པའི་དང་གནས་ནས་དབྱུང་བའི་དགེ་སློང་མ་མཚམས་ཀྱི་ཕྱིར་བཟོད་པ་བྱེད་དུ་འཇུག་པའི་དང༌། །ལྟ་ངན་གཞམས་དང་གསོལ་བཞིས་བསྒོ་བས་མི་གཏོང་བ་དཀོན་མཆོག་སྤོང་བའི་དང་རྩོད་འགྱེད་བསྒོ་བས་མི་གཏོང་བ་འཐབ་ཀྲོལ་བྱེད་པའི་དང་ཆགས་པས་ཁྱིམ་པའི་བུད་མེད་སོགས་ལ་རྩེ་བ་བསྒོ་བས་མི་གཏོང་བ་བུད་མེད་བརྟེན་པའི་དང་ཁྱེད་གཉིས་སྡེབས་ཤིག་ཅེས་འཛིན་དུ་འཇུག་པ་བསྒོ་བས་མི་གཏོང་བ་བུད་མེད་བརྟེན་དུ་འཇུག་པ་སྟེ་ཐུན་མིན་གྱི་ལྷག་མ་བཅུ་གསུམ་དང༌། །ཡང་དགེ་འདུན་དབྱེན་བྱེད་པ་དང་དེར་ཕྱོགས་པ་དང་ཁྱིམ་སུན་འབྱིན་པ་དང༌། །བཀའ་བློ་མི་བདེ་བ་དང་བཞི་ནི་དགེ་སློང་ཕ་དང་འདྲ་བ་སྟེ་ཉི་ཤུ་པོ་འདི་རྣམས་དགེ་སློང་མའི་དགེ་འདུན་ལྷག་མ་ཡིན་ནོ། །

**གསུམ་པ་ནི།**

འཆང་འབྲལ་ནས་བསྐུར་བའི་བར་བཅུ་དང༌། གསེར་དངུལ་ལ་རེག་པ། མངོན་མཚན། ཉོ་ཚོང༌། ལྷུང་བཟེད་འཚོལ་བ། འཐག་འཇུག །འཐག་སྐྱེད། འཕྲོག་པ། བསྔོས་བསྒྱུར། གསོག་འཇོག་དང་དགུ་སྟེ་བཅུ་དགུ་པོ་དགེ་སློང་ཕ་དང་ཐུན་མོང་དང༌། དེའི་སྟེང་དུ་ཐུན་མིན་བཅུ་བཞི་བསྣན་པས་སྤང་ལྟུང་སུམ་ཅུ་སོ་གསུམ་དང༌། མ་བསྐོས་པའི་སྡེ་བཅུ་དང༌། སྐྲོད་པ། ཡང་ཡང་ཟ་བ། བསོད་པ་སློང་བ། ཉལ་པོ་ཤོམ་པའི་ཁྱིམ་དུ་འདུག་པ། དེར་འགྲེང་བ། བྱིན་པས་འཚོ་བ། ལོ་བཅུ་མ་ལོན་པ། དབྱར་གྱི་རས་ཆེན་དང་བརྒྱད་དེ་བཅོ་བརྒྱད་པོ་མ་གཏོགས་ལྷག་མ་བདུན་ཅུ་རྩ་གཉིས་དགེ་སློང་ཕ་དང་ཐུན་མོང་དང༌། དེའི་སྟེང་དུ་ཐུན་མིན་བརྒྱ་དང་རྩ་༼༤༣༽བརྒྱད་བསྣན་པས་ལྟུང་བྱེད་བརྒྱ་དང་བརྒྱད་ཅུ་དང༌། །བསླབ་དྲལ་ཐུན་མོང་དང་ཐུན་མིན་བཅུ་བསྣན་པས་སོར་བཤགས་བཅུ་གཅིག་དང་དམིགས་བསལ་གཉིས་ཙམ་མ་གཏོགས་ཉེས་བྱས་བརྒྱ་དང་བཅུ་གཉིས་པོ་ཐམས་ཅད་ཐུན་མོང་ངོ༌། །མདོར་ན་དགེ་སློང་མའི་འདུ་ཁྲིམས་སུམ་བརྒྱ་དྲུག་ཅུ་རྩ་བཞི་སྟེ། འདིར་ཕམ་ལྷག་ཙམ་ལས་གཞན་རྣམས་ཡིག་ཚོགས་མང་བ་མ་ཟད་རྩ་ཚིག་ཀྱང་མ་མཛད་པས་དགོས་པ་མེད་ཕྱིར་འདིར་མ་བྲིས་འདོད་ན་འགྲེལ་ཆེན་ལས་ཤེས་པར་བྱའོ། །

**གསུམ་པ་རབ་བྱུང་གཉིས་ཀྱི་བསླབ་བྱ་བསྟན་པ་ལ་གཉིས། དགེ་སློབ་མའི་བསླབ་བྱ་དང༌། དགེ་ཚུལ་གྱི་བསླབ་བྱ་བསྟན་པའོ། །དང་པོ་ནི།**

དགེ་ཚུལ་གྱི་བསླབ་པའི་གཞི་བཅུ་པོ་བླངས་པའི་སྟེང་དུ་རྩ་བའི་ཆོས་དྲུག་དང་རྗེས་མཐུན་གྱི་ཆོས་དྲུག་པོ། །དེ་དག་དགེ་སློབ་མ་ལ་ལྷག་པོར་བསླབ་དགོས་པའོ། །དེ་ཡང་ལུང་ལས། གཅིག་པུ་ལམ་དུ་འགྲོ་མི་བྱ། །ཆུ་བོའི་ཕ་རོལ་བརྒལ་མི་བྱ། །སྐྱེས་པ་ལ་ནི་རེག་མི་བྱ། །དེ་དང་ཁྱིམ་གཅིག་ཉལ་མི་བྱ། །སྨྱན་དུ་འགྱུར་བ་མི་བྱ་ཞིང༌། །ཁ་ན་མ་ཐོ་བཅབ་མི་བྱ། །བདེ་གཤེགས་གསུངས་པའི་ཆོས་དྲུག་གོ། །ཞེས་དང༌། གསེར་ལ་གཟུང་བར་མི་བྱ་ཞིང༌། །མདོམས་ཀྱི་སྤུ་ནི་བྲེག་མི་བྱ། །ས་ནི་བརྐོ་བར་མི་བྱ་སྟེ། །རྩྭ་སྔོན་དག་ཀྱང་བཅད་མི་བྱ། །བྱིན་ལེན་མ་བྱས་བཟའ་མི་བྱ། །གསོག་འཇོག་བྱས་པ་བཟའ་མི་བྱ། །རྗེས་མཐུན་ཆོས་དྲུག་འདི་དག་ནི། །བདེ་བར་གཤེགས་པས་རྟག་ཏུ་བཀག །ཅེས་གསུངས་སོ། །དེ་ལ་འཆང་བ། འབྲལ་བ། མེ་ལ་རེག་པ། སྤང་བ་ཟ་བ། ས་བོན་འཇིག་པ། རྩྭ་སྔོན་ཡོད་སར་མི་གཙང་དོར་བ། ཤིང་ལ་འཛེག་པ་སྟེ་བདུན་པོ་མ་གཏོགས་གཞན་དགེ་སློང་མའི་བསླབ་པའི་གཞི་ཐམས་ཅད་འདིར་དགེ་སློབ་མའི་བསླབ་པའི་གཞི་ཡང་དག་པར་བླངས་པ་དེའི་ཕྱོགས་དང་མཐུན་པ་ཡིན་ནོ། །

**གཉིས་པ་ལ་གཉིས། དངོས་དང༌། ཕྱོགས་མཐུན་ནོ། །དང་པོ་ནི།**

མི་དགེ་བ་ལས་བཟློག་སྟེ་དགེ་བ་ལ་ཚུལ་བཞིན་དུ་ཞུགས་པའི་དགེ་ཚུལ་གྱི་བསྲུང་བྱ་ནི། །སྲོག་དང་ལོངས་སྤྱོད་ལ་གནོད་པ་དང༌། འདོད་པའི་འདོད་ཆགས་དང༌། འདུ་ཤེས་བསྒྱུར་བས་བསླུ་བ་དང༌། བག་མེད་པའི་གནས་དང༌། རྒོད་བག་དང༌། རྒྱགས་པ་དང༌། འདོད་ཞེན་ཆེ་བ་དང༌། ཁ་ཟས་དོན་མེད་པ་དང༌། ཡོ་བྱད་དོན་མེད་པ་སྟེ་དེ་དག་ལ་ཆགས་པ་བཟློག་དགོས་ཏེ། དེ་ལྟ་བུ་བཟློག་པར་འདོད་པའི་གང་ཟག་གང་ཞིག་རིམ་པ་བཞིན་དུ་སྲོག་གཅོད་པ་དང་གཞན་གྱི་ནོར་འཕྲོག་པའམ་མ་བྱིན་པར་ལེན་པ་དང༌། །མི་ཚངས་པར་སྤྱོད་པ་དང་བརྫུན་དུ་སྨྲ་བ་སྟེ་རྩ་བ་བཞི་པོ་དགེ་སློང་གི་སྐབས་སུ་བཤད་པ་ལྟར་ཡན་ལག་ཚང་ན་ཕམ་འདྲའི་ཉེས་བྱས་སུ་འགྱུར་བས་ཉམས་པ་དང༌། ཡན་ལག་ལྷག་མ་རྣམས་ནི་བཤགས་བྱའི་ཉེས་བྱས་སུ་འགྱུར་བ་སྟེ་བཅོས་མའི་ཆང་ལ་སོགས་པ་སོགས་སྒྲས་སྦྱར་བའི་ཆང་མྱོས་པར་འགྱུར་བའི་རིགས་དང༌། །གར་སོགས་ཏེ་སོགས་སྒྲས་གླུ་དང་རོལ་མོའི་རིགས་དང་ཕྲེང་སོགས་ཏེ་སོགས་སྒྲས་སྤོས་ཉུག་པ་དང་ཁ་དོག་འཆང་བ་རྒྱན་གྱི་རིགས་དང་ཟ་འོག་གི་གོས་སོགས་མལ་ཆེན་པོ་དང་ཁྲུ་གང་ལས་ལྷག་པའི་མལ་མཐོ་བ་གཉིས་དང༌། །ཉིན་གུང་ཡོལ་ཕན་ཆད་ཀྱི་ཕྱི་དྲོའི་ཁ་ཟས་ཟ་བ་དང་དངུལ་ཉིད་ཅེས་ངེས་བཟུང་མཛད་དེ་དེ་ཡན་ཆད་ཀྱི་གསེར་སོགས་རིན་པོ་ཆེའི་རིགས་ལེན་པ་རྣམས་སྤོང་བ་སྟེ་དེ་རེ་རེ་ལའང་རྣམ་དབྱེ་མང་དུ་ཡོད་ཀྱང་མང་ཆེ་བས་བསྲུང་མི་ནུས་སྙམ་པའི་ཞུམ་པ་སྤོང་བའི་ཕྱིར་རགས་པ་བཅུར་བསྡུས་ཏེ་བསྟན་པར་མཛད་དོ། །

**གཉིས་པ་ནི།**

འདི་ལ་གནང་བ་ནི། ལྷུང་བཟེད་དང༌། གོས་ལྷག་འཆང་བ། ཆོས་གོས་འབྲལ་བ། ས་བརྐོ་བ། གསེར་ལ་རེག་པ། མེ་ལ་རེག་པ། བཏང་ནས་ཟ་བ། ལྗོན་ཤིང་སྐྱེད་པ། ཤིང་གཅོད་པ། བྱིན་ལེན་མ་བྱས་པར་ཟ་བ། རྩྭ་སྔོན་ལ་མི་གཙང་དོར་བ། གསོག་འཇོག་༼༤༤༽ཟ་བ། ས་བོན་འཇོམས་པ་སྟེ་ཉེས་མེད་བཅུ་གསུམ་དང༌། དེའི་སྟེང་དུ་འཆང་བ་འབྲལ་བ་གསོག་འཇོག་ཟ་བར་གནང་བ་གསུམ་གྱི་ཟླར་སྡུད་རིམ་པ་ལྟར། ཟླ་འཇོག་དགོན་པ་བའི་འབྲལ་སྤང་གསོག་འཇོག་བྱེད་པ་གསུམ་བོད་ཀྱི་འདུལ་འཛིན་རྣམས་ཀྱིས་བསྣན་པས་བཅུ་དྲུག་པོ་དེ་དག་མ་གཏོགས་པ་གཞན་དགེ་སློང་གི་ཁྲིམས་སུ་ཇི་སྐད་བཤད་པ་ཐམས་ཅད་ཀྱང༌། འདིར་དགེ་ཚུལ་གྱི་བསླབ་པའི་གཞི་བཅུར་བསྟན་པ་དེ་དག་གི་བླངས་པའི་ཕྱོགས་མཐུན་དུ་གྱུར་པ་ཡིན་ཏེ་ཐམས་ཅད་ཀྱང་ཡིད་ཀྱིས་བསྡམ་བྱའི་ཉེས་བྱས་སུ་འགྱུར་བར་ཤེས་པར་བྱོས་ཤིག་ཅེས་གསུངས་སོ། །

**བཞི་པ་ཁྱིམ་པའི་སྡོམ་པ་གཉིས་ཀྱི་བསླབ་བྱ་བསྟན་པ་ལ་གསུམ། དགེ་བསྙེན་གྱི་བསླབ་བྱ། བསྙེན་གནས་ཀྱི་བསླབ་བྱ། གཉིས་ཀའི་ཕྱོགས་མཐུན་ནོ། །དང་པོ་ནི།**

སྲོག་གཅོད་པ། མ་བྱིན་ལེན་པ། འདོད་ལོག་སྤྱོད་པ། བརྫུན་སྨྲ་བ་དང་བཞི་ལ་རྩ་བ་བཞི་ཞེས་བྱ་སྟེ་དེ་ལ་སྤྱོད་ན་སྡོམ་པ་རྩ་བ་ནས་ཉམས་པའི་ཕྱིར་རོ། །ཡན་ལག་བག་མེད་ཀྱི་གནས་ཉེས་པ་ཀུན་གྱི་གཙོ་བོར་ཆང་སྤང་བ་དང་བཅས་སྤང་བྱ་ལྔ་པོ་ཚུལ་བཞིན་སྤོང་བའི་དགེ་བསྙེན་དེ་ལ་བསྲུང་བྱ་ཁས་ལེན་ཚུལ་གྱིས་དབྱེ་ན་སྣ་གཅིག་སྤྱོད་པ་སྣ་འགའ་སྤྱོད་པ། ཕལ་ཆེར་སྤྱོད་པ། ཡོངས་རྫོགས་སྤྱོད་པའི་དགེ་བསྙེན་ནོ། །ཡང་དེའི་སྟེང་དུ་མི་ཚངས་སྤྱོད་སྤོང་ན་ཚངས་སྤྱོད་དགེ་བསྙེན་ཞེས་བྱའོ། །འདི་དང་གོ་མིའི་དགེ་བསྙེན་གཉིས་ཁྱིམ་པ་དང་རབ་བྱུང་གི་ཕྱོགས་གཉིས་ཀ་མིན་ཅེས་མཁས་རྣམས་བཞེད་དོ། །

**གཉིས་པ་ནི།**

བསྙེན་པ་མྱང་འདས་ཏེ་དེ་དང་ཉེ་བར་གནས་པས་ན་བསྙེན་གནས་ཞེས་བྱ་སྟེ། དེ་ལ་བསྲུང་བྱ་ཡན་ལག་བརྒྱད་དེ། མངོན་པ་མཛོད་ལས། ཚུལ་ཁྲིམས་ཡན་ལག་བག་ཡོད་པའི། །ཡན་ལག་བརྟུལ་ཞུགས་ཡན་ལག་ཡིན། །བཞི་གཅིག་དེ་བཞིན་གསུམ་རིམ་བཞིན། །ཞེས་གསུངས་པ་ལྟར་རྩ་བ་བཞི་ནི་ཚུལ་ཁྲིམས་ཀྱི་ཡན་ལག་ཡིན་ཏེ་དེ་དག་ལས་གང་ཡང་རུང་བ་ཉམས་ན་ཚུལ་ཁྲིམས་འཆལ་བར་འགྱུར་བའི་ཕྱིར་དང༌། ཆང་སྤང་བ་ནི་བག་ཡོད་ཀྱི་ཡན་ལག་ཡིན་ཏེ་དེ་མ་སྤོང་ན་ཚུལ་ཁྲིམས་རྫོགས་ཀྱང་བག་མེད་པར་འགྱུར་བའི་ཕྱིར་དང༌། གར་སོགས་གསུམ་དང་ཕྲེང་སོགས་གསུམ་གཅིག་ཏུ་བརྩི། མལ་ཆེ་མཐོ་གཉིས་གཅིག་ཏུ་བརྩི། དུས་མིན་ཁ་ཟས་ཏེ་གསུམ་ནི་བརྟུལ་ཞུགས་ཀྱི་ཡན་ལག་ཡིན་ཏེ་དེ་དག་སྤོང་ན་རང་ལ་བསྙེན་གནས་ཀྱི་འདུ་ཤེས་སྐྱེ་བའི་ཕྱིར་རོ། །ཡན་ལག་བརྒྱད་པོ་དེ་དག་གཏན་ཁྲིམས་སུ་བསྲུང་ན་གོ་མའི་དགེ་བསྙེན་ཡིན་པར་དབྱིག་གཉེན་གྱིས་བཞེད་དོ། །དེ་ལྟར་ཡན་ལག་བརྒྱད་པོ་འདིས་ཡིད་ཀྱི་དགེ་བ་གསོས་འདེབས་པའི་ཕྱིར་གསོ་སྦྱོང་ཡན་ལག་བརྒྱད་པ་ཞེས་བྱ་སྟེ། སློབ་དཔོན་དབྱིག་གཉེན་ཞབས་ཀྱིས། དགེ་བ་མཐའ་དག་ཡང་དག་གསོ་བྱེད་དང༌། །སྡིག་པ་མཐའ་དག་ཡང་དག་སྦྱོང་བ་དང༌། །དགེ་གསོ་ཕྱིར་དང་སྡིག་པ་རྣམ་སྦྱོང་ཕྱིར། །དེ་བཞིན་གཤེགས་པའི་གསོ་སྦྱོང་ཞེས་གསུངས་སོ། །

**གསུམ་པ་ནི།**

ངག་གི་ཕྲ་མ་སོགས་གསུམ་དང༌། ཡིད་ཀྱི་བརྣབ་སེམས་སོགས་གསུམ་སྟེ་མི་དགེ་ལྷག་མ་དྲུག་ནི་དགེ་བསྙེན་དང་བསྙེན་གནས་གཉིས་ཀའི་སྡོམ་པ་ཡང་དག་པར་བླངས་པའི་ཕྱོགས་མཐུན་ཡིན་པས་ཐམས་ཅད་ཡིད་ཀྱིས་བསྡམ་པར་བྱའོ་ཞེས་གསུངས་སོ། །

**གཉིས་པ་ཐུན་མོང་དུ་སྤྱིར་བསྟན་པ་ནི།**

ཇི་སྐད་བཤད་པའི་ལྟུང་བ་ཐམས་ཅད་དགེ་སློང་རྣམ་དག་ལ་གསུངས་པ་བཞིན་ཕམ་པ་འཆབ་མེད་ཀྱིས་བསླབ་པ་བྱིན་པ་ཡིན་ན་ཐམས་ཅད་དུ་ལྟུང་བ་ལ་སྦྱོར་བ་དགེ་སློང་རྣམ་དག་དང་འདྲ་བ་ཡིན་ནོ། །དགེ་སློང་རྣམ་དག་གཞན་གྱི་ཡུལ་དེར་ལྟོས་ན་བསླབ་བྱིན་དེ་བསྙེན་པར་མ་རྫོགས་པ་དང་འདྲ་སྟེ་དེ་ལས་དགེ་སློང་གཞན་ལ་ཁ་ན་མ་ཐོ་བ་མང་དུ་འབྱུང་བར་འགྱུར་བ་དང༌། བསླབ་བྱིན་རང་གི་ཡུལ་ལ་ནི་བསླབ་པའི་གཞི་ཐམས་ཅད་དགེ་སློང་སྤྱི་དང་༼༤༥༽འདྲ་བར་བསྲུང་དགོས་ཏེ་སྡོམ་པ་ཡོད་པའི་ཕྱིར་རོ། །ཕམ་པ་འཆབ་བཅས་ཡིན་ན་དགོས་པ་བསྒྲུབ་ནུས་ཀྱི་སྡོམ་པ་གསོར་མི་རུང་བས་ཉམས་པ་དང༌། དང་པོ་སྡོམ་པ་ལེན་དུས་ནས་རྐྱེན་འགའ་ཞིག་མ་ཚང་ན་སྡོམ་པ་མ་ཆགས་པ་ཡིན་པས་དེ་གཉིས་ཕམ་པ་ལྟ་བུའི་ལྟུང་བ་ལ་སྦྱོར་ན་ཡང༌། །ཉེས་བྱས་ཙམ་ལས་མི་འབྱུང་བ་དང་དེ་ཡང་ཚིགས་གཞན་དགེ་ཚུལ་སོགས་ཀྱི་ལྟུང་བ་ཐམས་ཅད་ལ་མིན་ཏེ་རང་གིས་བླངས་འདས་ལ་ཉེས་བྱས་སུ་འགྱུར་ཡང་ཕྱོགས་མཐུན་གཞན་ལ་བཤགས་བྱའི་ཉེས་བྱས་སུ་མི་འགྱུར་ཞིང་ཡང་སྒྲས་བསྡམ་བྱའི་ཉེས་བྱས་ཙམ་མོ། །

ཡང་དགེ་སློང་སྔགས་དང་སྨན་གྱི་ནུས་པས་འགྲོ་བ་གཞན་གྱི་རྣམ་པ་དུད་འགྲོ་སོགས་ཀྱི་རྟེན་ལ་སྡེ་ལྔའི་ལྟུང་བ་སྐྱེད་ན་རང་དགེ་སློང་ཡིན་པའི་འདུ་ཤེས་དགོས་ཏེ་འདུ་ཤེས་མེད་ན་སྦྱོར་བ་ཙམ་ལས་དངོས་གཞིར་མི་འགྱུར་རོ། །ཚིགས་སྔ་མར་དགེ་ཚུལ་གྱི་སྐབས་སུ་རྐུ་བ་ལ་སོགས་པའི་ཕྱིར་སྦྱོར་བ་བྱས་ན་ཚིགས་ཕྱི་མར་བསྙེན་རྫོགས་དུས་སུ་དངོས་གཞིའི་ན་སྨད་པ་ཉིད་དོ། །

དེ་བཞིན་དུ་སྔར་དགེ་སློང་གི་སྐབས་སུ་གསོད་པའི་སྦྱོར་བ་བྱས་ནས་བསླབ་པ་ཕུལ་ཏེ་དགེ་ཚུལ་དུ་བབ་ནས་དངོས་གཞིར་གྱུར་ན་སྔར་གྱི་སྦྱོར་བ་ལ་སྦོམ་པོ་དང་ཕྱི་མའི་དངོས་གཞི་ལ་ཉེས་བྱས་སོ། །དཀོན་པའི་རྫས་རིན་ཆུང་བ་རུང་མིན་དུ་བཀག་ན་བཟང་པོའང་ཤུགས་ཀྱིས་རུང་མིན་དུ་གོ་བ་དང་རིན་འདྲ་བ་བཀག་པའང་དེ་དང་མཚུངས་སོ། །

ཡང་དགེ་སློང་ཕོ་མོ་ཐུན་མོང་གི་ལྟུང་བ་རྣམས་ལ་སྦྱོར་བ་བྱེད་བཞིན་པར་མཚན་གྱུར་ན་སྦྱོར་བའི་ཞིང་དང་དངོས་གཞི་བྱེད་བཞིན་པར་མཚན་གྱུར་ན་དངོས་གཞི་དེ་ཡི་ཞིང་ཡིན་པར་ཁྱད་པར་མེད་པ་དང༌། ཡང་མཚན་སྔ་མར་ལྟུང་བ་ཆེན་པོ་བྱེད་པ་དག་མཚན་གྱུར་ན་སྔ་མའི་ཆེ་བ་དེ་ལས་ཕྱི་མའི་ལྟུང་བའི་རིགས་ཆུང་བར་གྱུར་ཏེ་དཔེར་ན་དགེ་སློང་མ་རེག་ཕམ་ཅན་མཚན་གྱུར་ན་དགེ་སློང་གི་ལྷག་མར་འགྱུར་བ་ལྟ་བུའོ། །

སྔར་ལྟུང་བ་མེད་པ་ལས་ཕྱིས་མཚན་གྱུར་ནའང་ཡོད་པ་མིན་པ་དང༌། ཡང་སྔར་དགེ་སློང་གི་ལྟུང་བ་ཐུན་མིན་མ་བསྐོས་པ་སོགས་དང་དགེ་སློང་མའི་ཤམ་ཐབས་རྐེད་པ་སྣང་བ་སོགས་ཐུན་མིན་གྱི་ལྟུང་བ་ཡོད་པ་ལས་ཕྱིས་མཚན་གྱུར་ན་སྔར་གྱི་ལྟུང་བ་དེ་མེད་པར་འགྱུར་བར་བརྩི་དགོས་སོ། །

ཡང་གང་དུ་གཞི་གཅིག་ལ་བསླབ་གཞི་དུ་མར་བཅས་པའང་ཡོད་དེ་དཔེར་ན་གཞི་ཞར་བ་མིན་པ་ལ་ཞར་བ་ཞེས་བརྗོད་ན་ཤེས་བཞིན་བརྫུན་སྨྲའི་ལྟུང་བྱེད་དང་སྐྱོན་སྨྲའི་ལྟུང་བྱེད་གཉིས་ཅིག་ཅར་འབྱུང་བ་དང༌། ཡང་དགེ་ཚུལ་བསྙིལ་བ་དང་ལྷན་ཅིག་ཞག་གསུམ་ཉལ་ན་མ་རྫོགས་ལྷན་ཅིག་ཉལ་བའི་ལྟུང་བྱེད་དང་བསྙིལ་བ་སྡུད་པའི་ལྟུང་བྱེད་གཉིས་ཅིག་ཅར་འབྱུང་བ་ལྟ་བུ་སོགས་དང༌། ཡང་ལྟུང་བའི་སྐབས་དེ་ཉིད་ཀུན་སློང་ཉོན་མོངས་པ་ཐ་དད་པའི་དབང་གིས། །མི་ཚངས་པར་སྤྱོད་པ་སོགས་དེ་དག་རང་རང་གི་ཆགས་པ་རིགས་མཐུན་པའི་ཤན་ནམ་ཆ་རྣམས་ནི་རང་གི་ཕྱོགས་དེར་གཏོགས་ཤིང་རིགས་མི་མཐུན་པ་ཞེ་སྡང་གི་ཆ་སོགས་དེར་མི་གཏོགས་པ་དང་འདོད་ཆགས་ཀྱི་ཆ་ཅན་གང་ལས་ཕམ་པའི་ཆེད་དུ་ཕྱུང་བ་མིན་པའི་ཁུ་བ་འབྱིན་པའི་ཆ་ཐམས་ཅད་ལྷག་མ་དང་དེའི་ཆར་གཏོགས་པའི་ལྟུང་བྱེད་སོགས་ཀྱང་ཤེས་པར་བྱའོ། །

ཡང་ཉེས་པ་རེས་མོས་ཀྱི་གནས་སྐབས་ཐ་དད་པའི་ལས་དང་མཚན་གྱུར་ནས་རིགས་ཐ་དད་པའི་ལས་དང་ལྟུང་བ་སྔ་ཕྱི་ཐ་དད་པའི་འབྲས་བུ་ཆུང་ངུ་རྣམས་བསྡོམས་ཀྱང་བར་དུ་ཆོད་པའི་ཕྱིར། ལྟུང་བར་འགྱུར་བ་མིན་ཏེ་དཔེར་ན་ཉུང་ངུ་ཉུང་ངུ་ཡང་སྐྱར་བརྐུས་པ་གཅིག་ཏུ་བསྡོམས་པས་རིན་ཐང་ཚང་ཡང་ཕམ་པར་མི་འགྱུར་བ་ལྟ་བུ་དང༌། ཡང་ཕམ་སོགས་དངོས་གཞིའི་ཡན་ལག་མ་ཚང་བའི་རྒྱུའི་ལྟུང་བ་ཁ་ན་མ་ཐོ་བ་ལས་འབྲས་བུའི་༼༤༦༽ལྟུང་བའང་ན་སྨད་པ་སྦོམ་པོ་ཡིན་ལ་དངོས་གཞི་རྒྱུའི་ལྟུང་བ་སྦོམ་པོ་དེའི། །འབྲས་བུ་ཁ་ན་མ་ཐོ་བའི་ལྟུང་བའང་ན་སྨད་པ་སྟེ་སྦོམ་པོའི་ཉེས་བྱས་ཙམ་དང་རྨི་ལམ་གྱི་ལྟུང་བ་ནི་ཉེས་མེད་ཡིན་པ་དང༌། །ཁྱིམ་ལ་བབ་པ་དང་སྔར་བསླབ་པ་ཕུལ་བ་སླར་རྫོགས་པ་དང་སྡོམ་པ་ཡོངས་སུ་བཏང་བ་རྣམས་ལ་སྔར་གྱི་ལྟུང་བ་དང་ཉེས་པ་འབྱུང་བ་མིན་ནོ། །

དེ་ལྟར་རྣམ་འབྱེད་དུ་གཏོགས་པ་དེ་རྣམས་གོ་རིམ་བཞིན་མ་བསྟན་པར་ཅི་རིགས་པར་ཐུན་མོང་དུ་བསྟན་པས་སྤྱིར་བསྟན་དུ་གསུངས་སོ། །

**གཉིས་པ་མཐུན་ཕྱོགས་བསླབ་པ་ཡོངས་སུ་སྦྱོང་བའི་ཕྱིར་བསྒྲུབ་པའི་བསླབ་བྱ་བསྟན་པ་ལ་གཉིས། བསླབ་པ་ཡོངས་སྦྱོང་གི་གཞི་དངོས་དང༌། བདེ་བར་གནས་པའི་རྐྱེན་གྱི་གཞི་བསྟན་པའོ། །དང་པོ་ལ་གསུམ། ཚུལ་ཁྲིམས་རྣམ་དག་གི་ཕྱིར་གསོ་སྦྱོང་གི་གཞི། ཚུལ་རྣམ་དག་གི་ཕྱིར་དབྱར་གནས་ཀྱི་གཞི། ཆོས་རྣམ་དག་གི་ཕྱིར་དགག་དབྱེའི་གཞི་བཤད་པའོ། །དང་པོ་ལ་གཉིས། གང་དུ་བྱ་བའི་ཚུལ་དང༌། ཇི་ལྟར་བྱ་བའི་ཆོ་ག་བཤད་པའོ། །དང་པོ་ནི།**

དེ་ལ་དང་པོ་ཞི་གནས་གསོ་སྦྱོང་གི་དབང་དུ་བྱས་ཏེ་འདུན་པས་མི་འགྲོ་བ་སོགས་ཆོས་ལྡན་གྱི་དགེ་སློང་འགའ་ཞིག་གསོལ་བ་དང་གཉིས་ཀྱི་ལས་ཀྱིས་སྤོང་བའི་ཞལ་ཏ་པ་བསྐོ་བར་བྱ་ཞིང་དེས་ཀྱང་ཀུན་སྤྱོད་ཚུལ་བཞིན་བསྒྲུབ་པ་དང༌། དེ་ནས་སྤྱོད་ཡུལ་གྲོང་དུ་རྣལ་འབྱོར་བསྒོམ་པ་བཀག་ནས་སྤོང་བའི་ཁང་པ་བརྩིགས་པར་གནང་ཞིང་དེ་ཡང་ངོས་གཉིས་ལ་གནས་ཁང་རེ་རེ་བར་དུ་སྲང་དོད་པ་སྤོང་ཁང་ཆུང་ངུ་དང་ངོས་རེ་ལ་ལྔའམ་དྲུག་དྲུག་བར་དུ་སྲང་དོད་པ་ཆེན་པོའོ། །དེ་ནས་མཐུན་པའི་གསོ་སྦྱོང་གི་དབང་དུ་བྱས་ཏེ་དགེ་འདུན་བསྡུ་བའི་ཕྱིར་ཚུལ་ལྡན་གྱི་དགེ་སློང་ཞིག་གིས་ཕྱག་གསུམ་སྔོན་དུ་བཏང་ནས་བླ་གོས་ཕྲག་པ་གཅིག་ཏུ་བྱས་ཏེ་གཎྜཱི་བརྡུང་ཞིང་བརྡུང་ཚུལ་ཤངས་ཚལ་ལན་གསུམ་གྱི་མཐར་རྒྱུད་གསུམ་དང་ཏོག་སྒྲ་ཆེ་བ་གསུམ་སྟེ། རྒྱུད་རེ་ལ་གཅིག་ནས་བཅོ་བརྒྱད་ཀྱི་བར་ཇེ་ཆེ་དང་བཅུ་དགུ་ནས་སོ་དྲུག་གི་བར་ཆེ་ཆུང་དུ་བརྡུང་བས་རྒྱུད་གཅིག་ཡིན་ལ། དེ་ལྟ་བུའི་རྒྱུད་གསུམ་ལ་བརྡེག་ཐེངས་བརྒྱ་དང་རྩ་བརྒྱད་དང༌། ཡང་ལས་ཀྱི་དོན་དུ་ཡིན་ན་རྒྱུད་གཅིག་དང་ཏོག་གསུམ་བརྡུང༌། སྤོང་བའི་དོན་དུ་འཁར་གསིལ་གསིལ་བའམ་གཎྜཱི་ཆུང་ངུ་དང༌། ཤི་བའི་དོན་དུ་རྒྱུད་ཉི་ཚེ་བ་ཏོག་མེད་པ་དང༌། གནོད་པ་བཟློག་པའི་དོན་དུ་ཞི་བའི་བར་དང༌། ཟས་ལ་འདུ་བའི་དོན་དུ་དང་པོ་ཆུང་བ་བརྡུངས་ཇི་ཙམ་ནས་ཆེན་པོ་བརྡུང་བ་སྟེ་བརྡུང་བ་རྣམ་པ་ལྔའོ། །འདུས་པ་ཆེ་སྟེ་གཎྜཱིས་མི་གོ་ན་དུང་གཉིས་བསྒྲིལ་ཏེ་འབུད་པའམ་འཁར་རྔ་བརྡུང་ཞིང་གནས་ནི་ཁང་སྟེང་ངོ་ཞེས་གསུངས་སོ། །གཎྜཱིའི་ཚད་ནི་སྲིད་དུ་སོར་བརྒྱད་ཅུ་རྩ་བཞི་ཞེང་དུ་སོར་དྲུག་དཔངས་སུ་སོར་གཉིས་བརྒྱད་གཞོགས་སོར་གཉིས་གཉིས་རྩེ་མོ་གཉིས་སྦལ་མགོ་འདྲ་བ་དང༌། གཎ་གཡོགས་ཀྱང་ཤིང་དེ་ཉིད་ལས་བཅད་པ་བོག་ཚད་སོར་བཅུ་གཉིས་ལག་བཟུང་ཡང་སོར་བཅུ་གཉིས་རྩེ་མོ་གཉིས་ནེའུ་ལེའི་མགོ་འདྲ་བ་དང༌། གཎྜཱི་ཆུང་ངུ་ནི་སོར་ཉི་ཤུ་རྩ་བཞིའོ། །དེ་ལྟར་ཚད་ལྡན་གྱི་གཎྜཱི་གཎ་གཡོགས་དང་བཅས་པ་གཙུག་ལག་ཁང་གི་སྒོའི་གཡས་གཡོན་གང་བདེར་ཁྲིའུ་རྒྱན་གྱིས་བརྒྱན་པ་ལ་ཡུམ་ཤེར་ཕྱིན་གྱི་ངོ་བོར་མོས་པས་བཞུགས་སུ་གསོལ། བརྡུང་དུས་ལྷ་དང་ཀླུ་དང་སོགས་ཀྱི་ཚིགས་བཅད་བརྗོད་པར་བྱའོ། །

གང་དུ་གསོ་སྦྱོང་མངོན་དུ་བྱེད་པའི་གནས་ཐམས་ཅད་གྲུབ་པའམ་བགྱིས་པའམ་ལགས་པ་ནང་མཚམས་དང་ཕྱི་རོལ་ཉེ་འཁོར་འདོམས་གང་དང་བཅས་པ་འདི་གསོ་སྦྱོང་གི་ནི་གནས་ཞེས་བྱ་སྟེ་དེ་ལ་དགེ་འདུན་གྱིས་གསོལ་བ་དང་གཉིས་ཀྱི་ལས་ཀྱིས་བློ་མཐུན་པར་བྱའོ། །དེ་སྐབས་གྲུབ་པ་ནི་རྩོལ་བས་མ་བྱས་པ་བྲག་སྐྱིབས་ལྟ་བུ་རང་གྲུབ་དང༌། བགྱིས་པ་ནི་རྩོལ་བས་བྱས་པ་སྦྲ་གུར་ལྟ་བུ་དང༌། ལགས་པ་ནི་བྱས་ཟིན་གཙུག་ལག་ཁང་ལྟ་བུ་སྟེ་སྐབས་སུ་གང་བབ་བརྗོད་པ་མ་གཏོགས་གསུམ་ཀ་བརྗོད་མི༼༤༧༽དགོས་སོ། །གསོ་སྦྱོང་གཅིག་པའི་གནས་འདི་ནས་དཔག་ཚད་ཕྱེད་དང་གསུམ་གྱི་མཐའ་ཚུན་ཆད་མཚམས་ཆེན་པོ་བཅད་དེ་ཕྱོགས་བཞི་རུ། །མཚན་མ་ཕ་བོང་ཆེན་པོའམ་བརྩིག་པ་བྱ་བའམ་ཀ་བ་སོགས་བརྟན་པོར་གཟུགས་སུ་བཅུག་ཅིང་ལས་བྱེད་པས་དྲིས་ཚིག་གིས་དགེ་འདུན་ལ། །བསྒོ་ནས་དགེ་འདུན་ཐམས་ཅད་འདུག་ཅིང་ལས་ལ་མཐུན་པར་གྱུར་པའི་ཚེ། །མཚམས་ཀྱི་མཚན་མ་བཙུགས་པ་གོ་བྱེད་ཀྱི་གང་ཟག་གཅིག་གིས་དགེ་འདུན་ལ་གསོལ་བ་དང༌། །ལས་ཀྱིས་མཚམས་ཆེན་བཅད་ལ་མཚམས་ནང་དགེ་སློང་ཐམས་ཅད་ཆོས་གོས་དང༌། །མི་འབྲལ་བའི་གནང་བ་གསོལ་བ་དང་ལས་ཀྱིས་སྦྱིན་ནོ་ཚོགས་པ་ཉུང་སྟེ་མཚམས་ཆེན་མི་དགོས་པའམ་མི་མཁོ་ན། །ཡང་སྔར་བཞིན་དྲི་བསྒོ་འདུག་མཐུན་ལ་གཅིག་གིས་གསོལ་བ་དང་ལས་ཀྱིས་མཚམས་ཆེན་བཀྲོལ་ལ་དེ་ནས་དྲི་བསྒོ་འདུག་མཐུན་གྱི་སྒོ་ནས་གསོལ་བ་དང་ལས་ཀྱིས་མཚམས་བུ་ཆུང་ངུ་བཅད་ཅིང་ཕྱོགས་བཞིའི་ཤར་དུ་སེང་ལྡེང་གི་ཕུར་པ་དང༌། །ལྷོར་སྲད་བུ་བྲེས་པ་དང༌། ནུབ་ཏུ་རྡོ་བ་བཞག་པ་དང༌། བྱང་དུ་འོབས་བྲུས་པ་ལྟ་བུའི་མཚན་མ་བཙུགས་པར་བྱའོ། །གཅིག་ཏུ་མ་ངེས་ཏེ་འདོད་ན་མཚམས་ནང་དུ་ཆོས་གོས་དང་མི་འབྲལ་བའི་གནང་བའང་སྔར་བཞིན་སྦྱིན་པ་དང༌། །ཡང་མཚམས་བུ་ཆུང་ངུ་བཅིངས་པའི་གནས་དེར་ཉེ་འཁོར་གསོ་སྦྱོང་གཅིག་པའི་གནས་ཀྱིས་མཚམས་ཆེན་བཅད་དགོས་ན་སླར་སྔར་བཞིན་བཅད་པར་གནང་ངོ༌། །ཡང་ན་མཚམས་གཉིས་ཀར་དགེ་འདུན་དུ་ལོངས་པར་བཀོད་དེ་དགེ་སློང་ལས་བྱེད་པའི། །ཚིག་གིས་གསོལ་བ་བྱས་ཏེ་མཚམས་ཆེན་མཚམས་ཆུང་གཉིས་ཀ་གཅིག་ཅར་གྲོལ་བ་དང༌། །ཅིག་ཅར་བཅད་ནས་ཆོས་གོས་མི་འབྲལ་གནང་བ་སྦྱིན་པ་སྟེ་བཞི་ནི་མཐའ་གཅིག་ཏུ་མ་ངེས་ཏེ་ཡང་ན་བ་ཞེས་པའི་ཚིག་གིས་གདམས་ཀ་ཡིན་པར་བསྟན་ཏོ། །

མཚམས་འཇིག་པའི་རྒྱུ་ནི་ལྔ་སྟེ། དགེ་འདུན་ཐམས་ཅད་ཤི་བའམ་མེད་པ་དང༌། དེ་བཞིན་བསླབ་པ་ཕུལ་བ་དང༌། མཚན་གྱུར་པ་དང༌། མཚམས་ཀྱི་ཕྱི་རོལ་དུ་སྐྱ་རེངས་ཤར་བ་དང༌། གསོལ་བ་དང་ལས་ཀྱིས་འཇིག་པའོ། །མཚམས་མ་བཅད་པའི་གནས་སུ་ལས་བྱ་དགོས་ན་དེ་ལ་རྩིག་པས་བསྐོར་བ་ལྕགས་རི་ལྟ་བུ་ཡོད་ན་རྩིག་པ་མཚམས་ཡིན་ལ། །རྩིག་པས་མ་བསྐོར་ན་ཝ་ཀ་ཆུ་འཛག་གང་དུ་བབ་པ་ཚུན་མཚམས་དང༌། །དམིགས་བསལ་གྲོང་ལ་ཉེན་ཀོར་གྱི་མཐའ་ཚུན་ཆད་དང་དགོན་པར་རྒྱང་གྲགས་ཀྱི་མཐའ་ཚུན་ཆད་དོ། །མཚམས་དེར་གཏོགས་པའི་དགེ་འདུན་གྱི་ལས་ལ་འདུ་བར་འོས་པའི་དཀྱིལ་འཁོར་པ་ཐམས་ཅད། །གསོ་སྦྱོང་དང་དགག་དབྱེ་ཙམ་དུ་མ་ཟད་འདུ་བར་བྱ་བའི་ལས་ཐམས་ཅད་ལ་ཐམས་ཅད་ཀྱིས་འདུ་བར་བྱ་དགོས་ལ་མི་མཐུན་པར་འདུ་བར་མི་བྱེད་ན་འགལ་ཚབས་ཅན་དུ་འགྱུར་རོ། །མཚམས་དེ་ནང་ཆོས་གོས་དང་མི་འབྲལ་བའི་གནང་བ་ཐོབ་ནས་ཆོས་གོས་མེད་པས་སྟོད་གཡོགས་སྨད་གཡོགས་ཙམ་གྱིས་སྤྱོད་པ་ལ་འགྱོད་པར་མི་བྱའོ་ཞེས་གསུངས་སོ། །

**གཉིས་པ་ཇི་ལྟར་བྱ་བའི་ཆོ་ག་བཤད་པ་ནི།**

མཚམས་ན་དགེ་སློང་ན་བ་སོགས་བར་ཆད་ཀྱི་རྐྱེན་གྱིས་གསོ་སྦྱོང་གི་གནས་སུ་འདུ་བར་མི་ནུས་པ་ལ་ཚུལ་ཤིང་བྲིམས་པ་པོས་དགེ་སློང་༼༤༨༽བགྲང་ཞིང་མ་ལྷགས་པ་རྣམས་ལས་ཡོངས་དག་ལེན་པ་པོ་བསྐོ་ཞིང་དེས་མ་ལྷགས་པ་དག་ལ་དེང་དགེ་འདུན་གསོ་སྦྱོང་མཛད་ན་ཚེ་དང་ལྡན་པ་བར་ཆད་ཀྱི་ཆོས་རྣམས་ཡོངས་སུ་དག་གམ་ཞེས་དྲིས་ཤིང་དེས་ཀྱང་གུས་འདུད་དང་བཅས་པས་ཚེ་དང་ལྡན་པ་དགོངས་སུ་གསོལ་ནས་རིག་པར་བགྱིའོ་ཞེས་པའི་བར་ལན་གསུམ་བཟླས་ཏེ་ཐབས་ལེགས་དང་བཅས་པས་ཡོངས་དག་དང་འདུན་པ་གཉིས་པོ། །རིམ་པར་འབུལ་བར་བྱེད་པའམ་ཅིག་ཅར་འབུལ་བ་བླང་སྟེ་དགེ་འདུན་ལ་ཞུ་བར་གནང་ངོ་ཡང་དགེ་སློང་འགའ་ཞིག་རྒྱལ་པོས་བཟུང་བ་ལྟ་བུ་གཞན་དབང་གིས། །མཚམས་ནང་འདུག་སྟེ་ཡོད་ན་ཕོ་ཉ་བཏང་ལ་བདག་ཅག་དགེ་སློང་འདི་དང་ལྷན་ཅིག་པའི་བྱ་བ་ཅུང་ཞིག་ཡོད་ཀྱིས་ཐོངས་ཤིག་ཅེས་བརྗོད་ནས་དགུག་པ་དང༌། ཡང་མཚམས་གཅིག་གི་ནང་དུ་ཚོགས་པ་ཐ་དད་པས་ལས་ཐ་དད་པ་སོ་སོར། །བརྩམས་པ་ལྟ་བུ་ལ་འདུན་པ་དང་ཡོངས་དག་ཀྱང་ཕན་ཚུན་ཕུལ་བས་མཐུན་པ་འགྲུབ་བོ། །མཚམས་ནང་འཁོད་པ་མ་ཟད་གློ་བུར་དུ་འོངས་པའང་འབོད་པའམ་འདུན་པ་མ་བླངས་ན་ལས་མི་མཐུན་པའི་ཉེས་པར་འགྱུར་བ་དང༌། ཡང་དགེ་སློང་གདོན་སོགས་ཀྱིས་སེམས་མྱོས་པ་ལ་དྲི་བསྒོ་འདུག་མཐུན་གྱིས་གསོལ་བ་དང་ལས་བྱས་ཏེ་མྱོས་པའི་གནང་བ་སྦྱིན་ལ་དེ་ནས་འདུའང་རུང་སོང་ཡང་རུང་མཐུན་པར་མ་གྱུར་ཅེས་འགྱོད་པའང་མི་བྱའོ། །དགེ་སློང་ལྟུང་བ་ཅན་རྣམས་དགེ་འདུན་གྱི་ལས་ལ་འཇུག་པའི་སྔོན་དུ་ཟླ་བ་ཕྱེད་འདས་པའི་བར་གྱི་ཉེས་པ་ཅི་བྱུང་བརྟགས་ལ། །ལྟུང་བ་གང་བྱུང་ཤེས་ན་བཤགས་ཡུལ་གྱི་མདུན་དུ་དགོངས་གསོལ་ནས་མི་འགྱུར་རོའི་བར་ལན་གསུམ་བཟླས་ཏེ་མཐོང་སྡོམ་ཐབས་ལེགས་དང་བཅས་པས་བཤགས་པ་དང་བསྡམ་བྱའི་ཉེས་བྱས་སུ་ཤེས་ན་ཡིད་ཀྱིས་བསྡམས་པར་བྱ་བ་དང་དོགས་པ་དང་ཡིད་གཉིས་ཟ་ན་སྡེ་སྣོད་འཛིན་པ་ལ་དྲིས་ཤིང་བསལ་ནས་ལྟུང་བ་ཆོས་བཞིན་དུ་བྱིན་གྱིས་བརླབ་པར་བྱ་བ་དང་གལ་ཏེ་དགེ་འདུན་ཐམས་ཅད་ལྟུང་བ་མཐུན་པ་དང༌། །ལྟུང་བ་ལ་ཡིད་གཉིས་ཀྱིས་རྩོད་པ་དང་བཅས་པས་ངེས་པ་ཉིད་མ་ཡིན་པར་གྱུར་པ་ཞིག་ན། །དགེ་སློང་གཅིག་མཚམས་གཞན་གྱི་དགེ་སློང་སྡེ་སྣོད་འཛིན་པ་དག་གི་དྲུང་དུ་བཏང་ལ་དེས་དེར་ལྟུང་བ་ཕྱིར་བཅོས་དང་ཡིད་གཉིས་བསལ་ཏེ་ཕྱིར་འོང་ནས་དེའི་མདུན་དུ་ཐམས་ཅད་ཀྱིས་ཕྱིར་བཅོས་དང་ཡིད་གཉིས་ཀྱིས་རྩོད་པ་བསལ་ཏེ་སོར་ཆུད་པ་གྲུབ་ན་གསོ་སྦྱོང་བྱའོ་གལ་ཏེ་དེས་ཀྱང་གྲུབ་པ་མིན་ན་དགེ་འདུན་གྱི་དབུས་སུ་གསོལ་བ་འབའ་ཞིག་པའི་ལས་ཀྱིས། །ལྟུང་མཐུན་བྱིན་བརླབ་བྱ་བ་དང་ཡང་དགེ་འདུན་གྱི་ནང་དུ་ལས་ལ་ཞུགས་ནས་ལྟུང་བ་དྲན་པ་དང་ཡིད་གཉིས་ཟ་བ་བྱུང་ན། །དགེ་སློང་གཞན་གྲལ་གྱི་དྲུང་ན་མོ་ལ་བྱིན་གྱིས་བརླབ་པའི་ཆོ་ག་བྱ་བ་དང་དེ་བཞིན་དུ་ལས་བྱེད་པས་དྲན་ན་ཡིད་ཀྱིས་བྱིན་གྱིས་བརླབ་པར་བྱའོ། །འདིར་གསོ་སྦྱོང་ཞེས་བྱ་བ་ནི་བསླབ་པ་གསུམ་གསོ་ཞིང་སྦྱོང་བར་བྱེད་པ་སྟེ། །ལྷག་པའི་སེམས་དང་ལྷག་པའི་ཤེས་རབ་ཀྱི་དབང་དུ་བྱས་ཏེ་སྤོང་བ་བསམ་གཏན་གྱི་རྣལ་འབྱོར་གྱིས་སེམས་ཞི་བར་གནས་པས་ན་ཞི་གནས་ཀྱི་གསོ་སྦྱོང་དང༌། ལྷག་པའི་ཚུལ་ཁྲིམས་ཀྱི་དབང་དུ་བྱས་ཏེ་གནས་དང་ཚོགས་པ་དང་ཆོ་ག་མཐུན་པས་ན་མཐུན་པའི་གསོ་སྦྱོང་ཞེས་བྱ་སྟེ། ཕྱི་མ་དེར་དབྱེ་ན་ལྔ་སྟེ། དུས་ངེས་པ་ཅན་བཅུ་བཞི་པ་དང༌། བཅོ་ལྔ་པ་གཉིས་དང༌། མ་ངེས་པ་བཀྲ་ཤིས་པ་དང༌། གནོད་པ་བྱུང་བ་དང༌། བསྡུམ་པའི་གསོ་སྦྱོང་སྟེ་གསུམ་མོ། །དེ་ལས་སྔ་མ་གཉིས་ཀྱི་དབང་དུ་མཛད་ནས་ཡར་མར་གྱི་ཟླ་བ་ཕྱེད་ཕྱེད་ཀྱི་ཚེས་བཅོ་ལྔ་ལ་གསོ་སྦྱོང་མཛད་དོ། །དེ་ཡང་དུས་ཚིགས་དྲུག་༼༡ ན ༤༩༽པོ་དག་གི་ཟླ་བ་བཅུ་གཉིས་ལ་གསོ་སྦྱོང་ཉི་ཤུ་རྩ་བཞི་བྱུང་བ་ལས་དྲུག་ནི་གསོ་སྦྱོང་བཅུ་བཞི་པ་དང་བཅུ་བདུན་ནི་གསོ་སྦྱོང་བཅོ་ལྔ་པ་ལགས་ཏེ་ལྷག་མ་གཅིག་ནི་དགག་དབྱེ་བྱས་ན་དེར་ཟད་དོ། །

བརྩི་ལུགས་དབྱར་ཟླ་གསུམ་དང་དགུན་ཟླ་གསུམ་གྱི་ར་༥་བ་༡༡་དང་ཐ་༧་ཆུང་༡་གི་གནམ་སྟོང་བཞི་དང་སྟོན་ཟླ་གསུམ་དང་དཔྱིད་ཟླ་གསུམ་གྱི་༩་འབྲིང་༣་པོའི་གནམ་སྟོང་གཉིས་ཏེ་གནམ་སྟོང་དྲུག་ནི། །མར་ངོས་ཞག་བཅོ་ལྔ་མི་ཐུབ་པས་ཞག་རེ་དོར་བ་དེ་ལ་གསོ་སྦྱོང་བཅུ་བཞི་པ་ཡིན་ནོ། །ལྷག་མ་བཅུ་བདུན་ནི་གསོ་སྦྱོང་བཅོ་ལྔ་པར་བཞག་པ་དང་ཟླ་བའི་ཤོལ་ནི། །རྒྱལ་པོའི་རྗེས་སུ་འབྲང་བས་དོར་བ་དང་རྒྱུ་སྐར་ནི་རྩིས་མཁན་གྱི་རྗེས་སུ་འབྲངས་པས་ཤེས་པར་བྱ་ཞིང་ཚེས་གྲངས་ནི། །སྨྱིག་མའི་ཐུར་མ་བཅོ་ལྔ་སྐུད་པ་ལ་བརྒྱུས་པ་ཉིན་རེ་བཞིན་དགེ་བསྐོས་ཀྱིས་སྤོ་བས་བགྲང་ཞིང་དགེ་འདུན་ལ་བརྗོད་པ་དང་གལ་ཏེ་གཉུག་མར་གནས་པ་དང་གློ་བུར་དུ་ལྷགས་པ་ཚེས་གྲངས་ལ་ཞལ་མ་འཆམ་ན་དགེ་སློང་གང་མང་བའི་རྗེས་སུ་འབྲངས་ཤིང་གྲངས་མཉམ་ན་གཉུག་མར་གནས་པའི་མཐའ་བཙན་པར་བྱའོ། །ཉ་སྟོང་བརྒྱད་སོགས་དུས་བཟང་ཀུན་ལ་སྔ་དྲོར་གཎྜི་བརྡུང་དེའི་གན་དུ་དྲིས་ལན་བཏབ། ནང་དུ་འདུ་བར་འོས་པའི་དགེ་འདུན་རྣམས་འདུས་ཏེ་ཤེར་སྙིང་སོགས་འདོན། དགེ་བསྐོས་སམ་དགེ་སློང་གང་རུང་ཞིག་གིས་མདོ་བསྐུལ་ནས་དང་པོར་ཕྱག་བར་དུ་མདོ་ཐ་མར་བསོད་ནམས་བསྔོ་བ་སྟེ་རྒྱུད་ཆགས་གསུམ་པ་བྱ་བ་དང༌། །དེ་ནས་རང་ལུགས་ཀྱི་ཕྱག་ལེན་ལ་འདིར་དགེ་ཚུལ་གྱི་ཕྱིར་བཅོས་དང་ཡོངས་དག་འབུལ། དེའི་འོག་ཏུ་དགེ་སློང་གི་ཕྱིར་བཅོས་དང་བྱིན་བརླབ་བྱ། དེ་ནས་ལྟུང་མཐུན་དང་གནས་ལ་བློ་མཐུན་བྱས་ཏེ་མདོ་གདོན་པ་སྟེ་ཟླ་བ་ཕྱེད་ཕྱེད་ལ་སེངྒེའི་ཁྲིར་བསྐོས་ཤིང་འཁོད་པའི་མཁན་པོའམ་གནས་བརྟན་གྱིས་ཐམས་ཅད་མཁྱེན་པ་ལ་ཕྱག་འཚལ་ལོ། །ཞེས་པ་ནས་གནས་པ་བདེ་ཞེས་པའི་བར་སོ་ཐར་མདོ་ཡི་སྟོད་ར་དང་དེ་ནས་དུས་བརྗོད་པ་ཚུལ་ཤིང་བྲིམས་པ་འདུན་པ་དང་ཡོངས་དག་ལེན་པ་ནས་དང་པོར་བྱའོ་ཞེས་པའི་བར་སྟོན་ནས། །དེའི་འོག་ཏུ་གསོལ་བ་དང་གླེང་གཞི་རྣམ་པར་བཞག་པ་འཛིན་དུ་འཇུག་པར་བྱ་བ་དང་དེ་ནས་མདོ་གདོན་པ་ལ། གླེང་གཞི་གདོན་པ། ཕམ་པ་གདོན་པ། ལྷག་མ་གདོན་པ། མ་ངེས་པ་གདོན་པ། རིལ་གྱིས་གདོན་པ་སྟེ་གདོན་པ་ལྔ་ལས་གང༌། །གདོན་པར་བརྩམས་པ་དེ་ཉིད་སྡེ་ཚན་འཕྲོ་ཅན་དུ་མ་བཞག་པར་ཡོངས་སུ་རྫོགས་པ་མ་འཁྲུལ་བར་གསལ་དག་སྙན་པའི་ངག་གིས་གདོན་པར་བྱ་དགོས་ཏེ་མ་རྫོགས་མ་གོ་འཁྲུལ་ན་ལས་མི་ཆགས་པའི་ཕྱིར་རོ། །དམིགས་བསལ་འཇིགས་པ་དང་བཅས་པའི་ལམ་ལ་སྡོད་དུ་མི་བཏུབ་པ་ལྟ་བུ་ཡིན་ན་འགྲོ་བཞིན་པས་ཀློག་པར་བྱེད་དོ། །དེ་ཡང་དགེ་འདུན་བཞི་ཡན་ཆད་མ་ཚང་ན་གཅིག་གིས་གཅིག་གི་མདུན་དུ་འབའ་ཞིག་པའི་སྔགས་ལན་གསུམ་གྱིས་གསོ་སྦྱོང་བྱིན་གྱིས་བརླབ་པར་བྱ་བ་དང་དེར་མ་ཟད་གཅིག་པུར་བྱིན་གྱིས་བརླབ་པའང་གསུངས་སོ། །

**གཉིས་པ་ཚུལ་རྣམ་དག་གི་ཕྱིར་དབྱར་གནས་ཀྱི་གཞི་བཤད་པ་ལ་གཉིས། དབྱར་གྱི་སྦྱོར་བ་དང༌། གནས་པར་ཁས་བླང་བྱ་བའོ། །དང་པོ་ནི།**

རིང་བའི་སྦྱོར་བ་དབྱར་གནས་པའི་ཟླ་བ་ཕྱེད་ཙམ་གྱི་སྔ་རོལ་ནས་སྨན་གྱི་ཡོ་བྱད་སྦྱར་བའི་སྦྱིན་བདག་དང་ཡིད་དང་མཐུན་པའི་ཞལ་ཏ་པ་དང་བསོད་སྙོམས་སོགས་སླ་བའི་སྤྱོད་ཡུལ་གྱི་གྲོང་དང༌། །མཐུན་རྐྱེན་བསོད་སྙོམས་དང་ནད་པ་ལ་ནད་གཡོག་དང་གནས་པ་ལ་གནས་ཀྱི་བླ་མ་༼༥༠༽ཡོད་པ་དང༌། འཐབ་ཀྲོལ་ཅན་སྔར་མེད་ཅིང་ཕྱིས་ཀྱང་མི་འབྱུང་བ་དེར་གནས་པར་ཁས་བླང་བ་དང་ཉེ་བའི་སྦྱོར་བ་ཉིན་སྔ་མར་གནས་ཁང༌། །བྱི་དོར་བྱས་ཤིང་གནས་མལ་ཡོ་བྱད་ཁྲིའུ་གདན་ཆ་ཆོལ་ཟངས་བྱ་མ་བུམ་འདག་རྫས་སོ་ཤིང་ཚུན་ཆད་སྟ་གོན་བྱས་ལ། །ཉིན་ཕྱི་མ་གསོ་སྦྱོང་གི་མཐར་གནས་མལ་སྟོབ་པའི་དགེ་སློང་སྤྲོ་བྱ་དྲིས་ནས་གསོལ་བ་དང་གཉིས་ཀྱི་ལས་ཀྱིས་གང་ཟག་གཅིག་གམ་དུ་མ་བསྐོས་ནས་བསྐོས་པའི་དགེ་སློང་དེ་དག་གིས་དབྱར་ཟླ། །འབྲིང་པོའི་ཉ་སྟེ་ཚེས་བཅོ་ལྔའི་ཉིན་ཚུལ་ཤིང་གཟེབ་པྲོ་རྒན་པའི་མཐར་བཞག་རང་ཉིད་སྤྱོད་ལམ་འགྲེང་སྟེ་འདུད་པ་དང་བཅས་པས་གནས་ཁྲིམས་བརྗོད་པར་བྱ་སྟེ། ཚེ་དང་ལྡན་པ་དག་གནས་བཀྲ་ཤིས་པའི་གཙུག་ལག་ཁང་འདི་ནང་ཁྲིམས་སུ་བྱ་བ་འདི་དག་ཡོད་དེ་ཁྱེད་ཅག་ལས་སུས་ཀྱང་རུང་དབྱར་དགེ་འདུན་གྱི་ནང་དུ་འཁྲུག་ལོངས་བསྐྱེད་པར་མི་བྱའོ་ཚུལ་དང་མི་མཐུན་པར་མི་བྱའོ་ཁྱེད་ཅག་ཁྲིམས་སུ་བྱ་བ་འདི་དང་འདིས་གནས་འདིར་གནས་པར་སྤྲོ་ན་ཚུལ་ཤིང་ལོངས་ཤིག་ཅེས་བརྗོད་པ་དང༌། །དེ་ནས་ལས་བྱེད་པས་ཚུལ་ཤིང་ལེན་པ་དང་དབྱར་ཁས་བླང་བ་གོ་བའི་ཕྱིར་གསོལ་བ་འབའ་ཞིག་པའི་ལས་བྱས་མ་ཐག་ཏུ་དབྱར་བདག་གིས་ཚུལ་ཤིང་བྲིམས་ཏེ་ལེན་པ་དང་དབྱར་ཁས་བླངས་པ་གཉིས་ཅིག་ཅར་གོ་བར་བྱའོ། །དེ་ཡང་དང་པོར་སྟོན་པའི་ཚུལ་ཤིང་བླངས་དེ་ནས་རྒན་རིམ་བཞིན་རང་རང་གི་སྟན་ལ་ཕྱེད་འཕགས་པའི་སྤྱོད་ལམ་གྱིས་བླངས་མཇུག་ཏུ་དགེ་ཚུལ་དང་འཕྲོག་མ་ལ་སོགས་པའི་ཚུལ་ཤིང་བླངས་ནས་སླར་སྡུད་པ་ན་ཐམས་ཅད་ཀྱིས་དལ་བུས་བཞག །བྲིམས་པ་པོས་དགེ་སློང་དང་དགེ་ཚུལ་གྱི་སོ་སོར་བགྲངས་ནས་གནས་འདིར་དགེ་སློང་དེ་སྙེད་ཀྱིས་ཚུལ་ཤིང་བླངས་སོ་དགེ་ཚུལ་དེ་ཙམ་གྱིས་བླངས་སོ་ཞེས་དགེ་འདུན་ལ་བསྒོ་བར་བྱའོ། །དེ་ནས་གནས་མལ་སྟོབ་པ་པོས་ལྡེ་མིག་ཐོགས་ཏེ་གནས་བརྟན་ནས་བཟུང་རྒན་རབས་ཀྱི་གྲལ་རིམ་པ་བཞིན་དུ་འདི་ལྟར་གཙུག་ལག་ཁང་འདི་ནི་རྙེད་པ་དང་བཅས་པ་གོས་ཀྱི་རིན་དང་བཅས་པ་ལགས་ཀྱིས་གལ་ཏེ་བཞེས་ན་བཞེས་ཤིག་ཅེས་གནས་ཀྱི་ཡོན་ཏན་བརྗོད་དེ་གནས་མལ་ཡོ་བྱད་གདན་ཆ་དང་བཅས་པ་བསྟབས་ཟིན་པ་དང༌། སྟོབ་པ་པོས་འགྲེང་སྟེ་འདུད་པ་དང་བཅས་ཁྱེད་ཅག་ལས་སུས་ཀྱང་རུང་དགེ་འདུན་གྱི་གནས་མལ་ལ་གདིང་བ་མེད་པར་ལོངས་སྤྱོད་པར་མི་བྱ་གདིང་བ་དྲི་མ་ཅན་གྱིས་ལོངས་སྤྱོད་པར་མི་བྱའོ་ཞེས་བསྒོ་བ་དང༌། །ཡང་སྤྱོད་ལམ་དེ་ཉིད་ཀྱིས་སང་གི་གདུགས་ཚོད་ལ་སྦྱིན་བདག་ཆེ་གེ་མོ་འདི་ཞེས་བྱ་བ་དང་ཞལ་ཏ་པ་འདི་སོགས་མིང་སྨོས་ཏེ་དེ་དག་ལ་བརྟེན་ནས་དབྱར་གནས་པར་ཞལ་གྱིས་བཞེས་སོ་ཞེས་བརྗོད་པར་བྱའོ་ནས་ཞེས་པ་ལྷག་བཅས་སོ། །

**གཉིས་པ་གནས་པར་ཁས་བླང་བ་ནི།**

ཕྱི་དུས་ཚེས་བཅུ་དྲུག་དེ་ཉིན་ལ་རང་གི་གནས། །སྟེང་གཡོགས་པ་དེར་དབྱར་གནས་པར་ཁས་བླངས་པའི་ཆོ་ག་ནི་གནས་ཁང་དུ་བྱ་བར་གསུངས་ཀྱང་དེང་སང་འདུས་ནས་མཛད་པ་སྟེ། ཐོག་མར་ལས་ཀྱི་གཎྜི་རྒྱུད་གཅིག་དང་ཏོག་གསུམ་བརྡུང༌། ནང་དུ་འདུས་ནས་མདོ་བསྐུལ་ཏེ་རྒྱུད་ཆགས་གསུམ་པ་གནང༌། དེའི་འོག་ཏུ་དབྱར་ཁས་བླང་བྱ་སྟེ་དགེ་སློང་དབྱར་བདག་གི་མདུན་དུ་ཚེ་དང་ལྡན་པ་སོགས་ནས་གནས་ནི་འདི་ལགས་སོའི་བར་ལན་གསུམ་བརྗོད་ནས་ཐབས་ལེགས་བྱ་བ་དང༌། དབྱར་ཕྱི་མ་ཁས་བླངས་པ་ཡིན་ན་དབྱར་ཟླ་ཐ་ཆུང་གི་ཚེས་བཅུ་དྲུག་ཉིན་དབྱར་ཕྱི་མ་ཟླ་ཆེན་གསུམ་མམ་ཟླ་ཆུང་གསུམ་གྱི་རིང་གནས་པར་ཁས་བླང་ངོ་ཞེས་སྔགས་ཀྱི་བྱེ་བྲག་ཙམ་དང་དམིགས་བསལ་གཙུག་ཁང་སོགས་དགོས་པ་ཆོས་ལྡན་གྱི་བྱ་བའི་ཆེད་དུ། །མཚམས་གྱི་ཕྱི་རོལ་དུ་ཞག་གནས་ཏེ་འགྲོ་དགོས་བྱུང་ན་ཞག་བདུན་བྱིན་གྱིས་བརླབ་པར་གནང་བ་དང་ཡང་དགེ་འདུན་གྱི་ཆེད་དུ་ཞག་བཞི་ཅུའི་བར་ཕྱིར་འགྲོ་དགོས་ན་སྤྲོ་བ་ཁས་ལེན་ནས་གསོལ་བ་དང་གཉིས་ཀྱི་ལས་ཀྱིས་གནང་བ་སྦྱིན་པར་བྱའོ། །དེ་ནས་མཚམས་ཆེན་མཚམས་ཆུང་བཅད་དགོས་ན་གསོ་སྦྱོང་གི་༼༥༡༽སྐབས་ལྟར་བྱ་བ་དང༌། །དབྱར་གནས་རབ་ཏུ་བྱུང་བའི་ཕྱོགས་ཐམས་ཅད་ཀྱིས་བྱ་དགོས་སོ། །

**གསུམ་པ་ཆོས་རྣམ་དག་གི་ཕྱིར་དགག་དབྱེའི་གཞི་བཤད་པ་ནི།**

དེ་ལ་དགག་པ་ནི་ལྟུང་བ་ཡིན་ལ་མཐོང་ཐོས་དོགས་གསུམ་གྱིས་གླེང་བ་ནི་དབྱེ་བ་ཡིན་པས་དགག་དབྱེ་ཞེས་བརྗོད་དོ། །དེ་ཡང་རིང་བའི་སྦྱོར་བ་དགག་དབྱེའི་མདུན་རོལ་གྱི་ཞག་བདུན་ཙམ་ནས་སྤྱོད་ཡུལ་དུ་གནས་པའི་མི་རྣམས་ཀྱི་བསོད་ནམས་སྤེལ་བའི་ཕྱིར་དེ་དག་ཏུ་གོ་བར་བྱ་བ་དང་གཙུག་ལག་ཁང་བརྒྱན་པ་སོགས་བྱའོ། །དེ་ནས་སྟོན་ཟླ་འབྲིང་པོའི་ཚེས་བཅུ་བཞིའི་ཉིན་ནས་ལས་ཀྱི་དགག་དབྱེ་མ་བྱས་ཚུན་ཆོས་ལྡན་གྱི་གཏམ་གྱིས་མཚན་ཐོག་ཐག་ཏུ་ཆོས་བཤད་དེ་མཚན་མོ་འདའ་བ་དང༌། །ཉེ་བའི་སྦྱོར་བ་ཕྱི་ཚེས་བཅོ་ལྔའི་སྐྱ་རེངས་དང་བསྟུན་གཎྜཱི་བརྡུང་ནང་དུ་འདུས་ཏེ་རྒྱུད་ཆགས་གསུམ་པ་གདོན། །དེའི་འོག་ཏུ་མཚམས་ནང་དགེ་སློང་ན་བ་སོགས་དགག་དབྱེའི་གནས་སུ་འདུ་བར་མི་ནུས་པ་ལ་དགག་དབྱེ་དང་འདུན་པ་རིམ་ཅན་ཅིག་ཅར་བླངས་པ་དང་བཤགས་བསྡམ་བྱིན་བརླབ་བྱ་བ་དང་ལྟུང་བ་མཐུན་པ་སྟེ་སོགས་སྒྲས་ཡིད་གཉིས་རྩོད་བཅས་དང་ལས་ཞུགས་ལྟུང་དྲན་དང་ཡིད་གཉིས་ཟ་བ་སྟེ་བཞི་པོ། །བྱིན་བརླབས་གསོ་སྦྱོང་དང་འདྲ་ལ་གནས་ལ་བློ་མཐུན་མ་ཞིག་པས་བྱ་མི་དགོས། །དེ་ནས་དགག་དབྱེ་བྱེད་པ་སྤྲོ་བྱ་དྲིས་ནས་གསོལ་གཉིས་ལས་ཀྱིས་གཅིག་གམ་དུ་མ་བསྐོ་བ་དང་ལས་བྱེད་པའི་དགག་དབྱེ་བྱ་ཕྱིར་གསོལ་བ་བྱས་ནས་དེའི་རྗེས་སུ། །དགག་དབྱེ་བྱེད་པས་རྩྭ་དར་བྷ་སྟེ་རྩྭ་ཟོར་བར་གྲགས་པ་ཐམས་ཅད་ལ་ཁྱབ་པར་བྲིམས་ཟིན་པ་དང་བྱེད་པ་པོའི་མདུན་དུ་དགེ་སློང་རེ་རེའམ་གཉིས་སོགས་གང་རུང་འདུག་སྟེ་རྩ་དེར་གཉིས་ཀའི་ལག་པས་བཟུང་ཞིང་པུས་མོས་མནན་ཏེ་ཡུལ་རྟེན་གཉིས་ཀ་ཙོག་པུའམ་པུས་མོ་གཡས་པ་ས་ལ་བཙུགས་ཏེ་དགག་དབྱེ་བྱ་བའི་སྔགས་ནི། །ཚེ་དང་ལྡན་པ་སོགས་ནས་སླར་བགྱིའོའི་བར་ལན་གསུམ་གྱིའོ་གནོད་པ་བྱུང་བ་དང་དུས་ལས་ཡོལ་བ་སོགས་རྐྱེན་གྱིས་དབང་ན་ལན་གཉིས་སམ་གཅིག་གང་རུང་བརྗོད་པས་ཆོག་པ་དང་བྱེད་པོ་རང་ཉིད་མཁན་པོ་སོགས་གཞན་གྱི་དྲུང་དུ་བྱའོ། །དེས་རྩྭ་བགྲངས་ནས་དགེ་འདུན་ལ་གནས་འདིར་དབྱར་གནས་པའི་དགེ་སློང་དེ་སྙེད་དང་དགེ་ཚུལ་དེ་ཙམ་གྱི་དགག་དབྱེ་མཛད་དོ་ཞེས་སོ་སོར་གོ་བྱ་ཞུ་བ་དང་ཐམས་ཅད་ཀྱིས་ལེགས་པར་མཛད་དོ་ཤིན་ཏུ་མཛད་དོ་ཞེས་བརྗོད་པར་བྱའོ། །དེ་ནས་བྱེད་པ་པོས་རྫས་ཁབ་ཙམ་བླངས་ནས་རྒན་རིམ་བཞིན་འདུད་པ་དང་བཅས་ཏེ་བཙུན་པ་རྫས་འདིས་ཀྱང་དབྱར་གནས་པའི་དགེ་འདུན་ལ་དགག་དབྱེ་བགྱིར་རུང་ངམ་ཞེས་བརྗོད་ཐམས་ཅད་ནས་ལེགས་པར་རུང་ངོ་ཤིན་ཏུ་རུང་ངོ་ཞེས་ཚིག་གིས་རྫས་ཀྱི་དགག་དབྱེ་བྱའོ། །དམིགས་བསལ་ཡུལ་འཁྲུགས་པ་སོགས་ཀྱིས་དབྱར་གནས་པར་མ་ནུས་ན་ཚོགས་ཀྱི་དགག་དབྱེ་བྱ་བ་དང་འཐབ་ཀྲོལ་ཅན་འོང་ན་དུས་ལ་མ་བབ་ཀྱང་གསོ་སྦྱོང་ལན་གཉིས་སམ་གསུམ་ཐལ་ནས་དགག་དབྱེ་བྱ་ཞིང་གལ་ཏེ་དགག་དབྱེ་མ་གྲུབ་པར་འོང་ན་དུས་ལས་ཡོལ་ཡང་ཟླ་བ་ཕྱེད་སོང་བའི་གསོ་སྦྱོང་གིས་དུས་གཞན་དུ་བྱས་སོ། །དགེ་སློང་བཞིར་མ་ལོངས་ན་གསོ་སྦྱོང་བཞིན་བྱིན་གྱིས་བརླབ་བོ་དགག་དབྱེ་དགེ་འདུན་སྡེ་ལྔས་བྱ་དགོས་པར་གསུངས་སོ། །

**གཉིས་པ་བདེ་བར་གནས་པའི་རྐྱེན་གྱི་གཞི་བཤད་པ་ལ་བཞི། བག་ཡངས་དང་འབྲེལ་བ་སྲ་བརྐྱང་གི་གཞི། གྲང་བ་དང་རྟགས་ཉམས་པ་སྤོང་བ་གོས་ཀྱི་གཞི། རུང་མིན་ཕལ་ཆེ་བ་ཀོ་པགས་ཀྱི་གཞི། བཀྲེས་པ་དང་འདུ་བའི་ནད་སེལ་བ་སྨན་གྱི་གཞི་བཤད་པའོ། །དང་པོ་ནི།**

འདི་ལ་སྲ་བ་དང་བརྐྱང་བ་མི་ཁུམ་པས་ན་སྲ་བརྐྱང་ཞེས་བྱ་སྟེ། །དཔེར་ན་སྤང་ལེབ་གཏན་པ་དེའི་སྟེང་དུ་སྣམ་ཕྲན་གླེགས་བུ་སོགས་༼༥༢༽ཆོས་གོས་མང་པོ་གོས་གཅིག་ཏུ་བསྡུས་པ་དང་གོས་མི་ཁུམ་ཞིང་སྐྱོང་བར་བྱེད་པ་ལྟར། །དེ་བཞིན་དུ་སྲ་བརྐྱང་འདིས་ཀྱང་དེར་གཏོགས་པའི་དགེ་སློང་མང་པོ་ཚོགས་པ་གཅིག་ཏུ་བསྡུས་པ་དང་དགེ་སློང་ལྟུང་བས་མི་ཁུམ་པར་བག་སྐྱོང་བར་བྱེད་པའི་ཕྱིར་རོ། །དེ་ལ་དགེ་སློང་གི་ཆོས་གོས་གསུམ་དང་དགེ་སློང་མའི་ལྔ་གོས་རྒྱུ་བྱིན་རླབས་དང་འབྲེལ་བའི་ཆོས་གོས་རྣམས་སྲ་བརྐྱང་ཉིད་དུ་བགྱི་བར་དགེ་འདུན་གྱི་ནང་དུ་གསོལ་བ་དང་ལས་ཀྱིས་བློ་མཐུན་པར་བྱ་བ་དང༌། དེ་ནས་དགེ་སློང་གཅིག་ལ་སྤྲོ་བྱ་དྲིས་ཏེ་གསོལ་གཉིས་ལས་ཀྱིས་གདིང་བྱེད་བསྐོ་བར་བྱ་བ་དང་སྟོན་ཟླ་འབྲིང་གི། །ཚེས་བཅུ་དྲུག་གི་ཉིན་པར་ཆོས་གོས་བློ་མཐུན་རུང་བར་བྱས་ཏེ་གསོལ་བ་འབའ་ཞིག་པའི་ལས་ཀྱི་དེ་ལ་གཏད་པར་བྱའོ། །དེས་ཆོས་གོས་གསུམ་ཕྲུག་གཅིག་གམ་མང་པོ་གཟེབ་ཀྱི་པྲོག་མར་བཞག་ལ་སྤོས་དང་བཅས་པ་ཐོགས་ཏེ་གནས་བརྟན་སོགས་གོ་རིམ་ཇི་ལྟར་བ་བཞིན་སྲ་བརྐྱང་གདིང་བ་བསྒྲུབ་བྱའི་སྔགས་ལན་གསུམ་གསུམ་དུ་བཟླས་ཏེ་དགེ་སློང་རེ་རེའི་མདུན་དུ་བརྗོད་པའི་མོད་ལ། །རེ་རེ་ནས་ལེགས་པར་བཏིང་ངོ་ཤིན་ཏུ་བཏིང་ངོ་འདི་ལ་རྙེད་པ་དང་ཕན་ཡོན་གང་ཡོད་པ་དེ་བདག་གི་ཡིན་ནོ་ཞེས་པས་གོ་བྱ་གཞན་དགེ་འདུན་གྱིས་ལེན་ནོ། །དེས་ཀྱང་དུས་དང་དུས་སུ་སིར་བུའི་ངད་ལ་བསང་ངོ་བྲད་རྡུལ་སྤྲུག་གོ་ལེགས་པར་བལྟབ་བོ་ཁྱིམ་དུ་བ་ཅན་སོགས་སུ་བཞག་པ་དང་དེ་དང་བྲལ་ཏེ་མཚམས་ཀྱི་ཕྱིར་སྐྱ་རེངས་ཀྱིས་བར་ཆོད་པར་བྱ་བ་མིན་ནོ། །སླར་མཚམས་འདས་སོགས་ཀྱིས་སྲ་བརྐྱང་མ་ཞིག་པར་དཔྱིད་ཟླ་ར་བའི་ཉ་བར་གསོ་སྦྱོང་གི་རྗེས་ལ་གསོལ་གཉིས་ལས་ཀྱིས་སྲ་བརྐྱང་དབྱུང་བ་དང་དམིགས་བསལ་དགེ་སློང་རྐུན་པོས་བཅོམ་པ་དག་ལྷགས་ན་དེའི་དོན་དུ་གསོ་སྦྱོང་གི་དུས་ཉིད་དང་སྦྱར་ཏེ་སྔོན་དུའང་དབྱུང་བར་གནང་ངོ༌། །དེ་ལ་འཆང་བ་དང༌། །འབྲལ་བ་དང༌། །འཇོག་པ་དང༌། །ཡང་ཡང་ཟ་བ་དང༌། །འདུས་ཤིང་ཟ་བ་དང༌། མ་སྨྲས་བར་གྲོང་དུ་འགྲོ་བ་དང༌། །གོས་སློང་བར་རིགས་པ་དང༌། །གཞན་དང་རྙེད་པ་ཐུན་མོང་དང༌། །སྟོད་གཡོགས་སྨད་གཡོགས་ཙམ་གྱིས་རྒྱུ་བ་དང༌། །རུང་བར་མ་བྱས་པའི་གོས་འཆང་བ་སྟེ་ཕན་ཡོན་རྙེད་པ་བཅུ་ཐོབ་པ་ཡིན་ནོ། །དེ་ལས་མགུ་བ་དང་སྤོ་བ་སྤྱོད་བཞིན་པ་སོགས་དང་དབྱར་མ་རྫོགས་པ་དང་རལ་བ་སོགས་ལ་རྙེད་པ་ཐོབ་ཀྱང་ཕན་ཡོན་མི་ཐོབ་པ་དང༌། ལྟ་བ་དྲི་མ་ཅན་དང༌། ཚུལ་ཁྲིམས་དྲི་མ་ཅན་དང༌། གནས་ནས་དབྱུང་བ་དང༌། ཆོས་མིན་ཕྱོགས་སུ་ལྷུང་བ་དང༌། དབྱར་གནས་གཞན་དུ་བྱེད་པ་དང་ལྔ་པོ་དེ་དག་གིས་སྲ་བརྐྱང་གི་རྙེད་པ་དང་ཕན་ཡོན་གཉིས་ཀ་ཐོབ་པ་མིན་ནོ། །འཕགས་ཡུལ་དུ་དེ་ལྟར་མཛད་ཀྱང་བོད་དུ་མཁན་སློབ་ཆོས་གསུམ་གྱིས་བཀས་བཅད་མཛད་པས་དེའི་ཕྱག་སྲོལ་མ་བྱུང་ཞེས་གསུངས་སོ། །

**གཉིས་པ་ལ་གཉིས། །འཚོ་བའི་ཡོ་བྱད་བཅུ་གསུམ་དང༌། །དེ་དང་འབྲེལ་བའི་སྤྱོ་ལམ་བཤད་པའོ། །དང་པོ་ནི།**

ཚིག་ལེའུར་བྱས་པ་ལས། བལ་གོས་ཤ་ན་ཉི་འོག་དང༌། །རས་གོས་དང་ནི་ཟར་མ་དང༌། །ཀོ་ཏམ་པ་དང་དུ་གུ་ལ། །ཆོས་གོས་རྒྱུ་ནི་རྣམ་པ་བདུན། །ཞེས་གསུངས་པ་ལྟར། ཆོས་གོས་རུང་བའི་རྒྱུ་བདུན་གང་ཡང་རུང་བ་ལས་བྱས་པའི་གོས་ནི་དྲུག་སྟེ། དུར་ཁྲོད་པའི་གོས། སྦྱིན་པོས་མི་ཤེས་པའི་གོས། ཤེས་པའི་གོས། ཆེད་དུ་སོང་བའི་གོས། མ་སོང་བའི་གོས། ཕྱག་དར་ཁྲོད་པའི་གོས་སོ། །དེ་དག་ལ་ནི་ཆོས་གོས་གཉིས་གཉིས་ཏེ་གསར་པ་དང་རྙིང་པ་སྤྱད་བཟོད་པའོ། །དེ་ཡང་སྣམ་སྦྱར་ལ་ཆེ་ཚད་གསུམ་འབྲིང་ཚད་གསུམ་ཆུང་ཚད་གསུམ་སྟེ་དགུ་དང་དེ་ལས་ཆེ་ཚད་གསུམ་ནི་སྣམ་ཕྲན་ཉེར་ལྔ་ཉེར་གསུམ་ཉེར་གཅིག་དེ་རྣམས་ལ་གླེགས་བུ་ཕྱེད་དང་ལྔ་དང༌། འབྲིང་ཚད་གསུམ་ནི་སྣམ་ཕྲན་བཅུ་དགུ་བཅུ་བདུན་བཅོ་ལྔ་དེ་རྣམས་ལ་གླེགས་བུ་ཕྱེད་དང་བཞི་དང༌། ཆུང་ཚད་གསུམ་ནི་སྣམ་ཕྲན་བཅུ་གསུམ་བཅུ་གཅིག་དགུ་པ་དེ་རྣམས་ལ་གླེགས་བུ་ཕྱེད་དང་གསུམ་པའོ། །ཆེ་ཚད་ལ་ཞེང་ཁྲུ༼༥༣༽གསུམ་སྲིད་དུ་ཁྲུ་ལྔ། ཆུང་ཚད་ལ་ཞེང་ཁྲུ་ཕྱེད་དང་གསུམ་སྲིད་དུ་ཁྲུ་ཕྱེད་དང་ལྔ། །དེ་གཉིས་ཀྱི་བར་ཅི་རིགས་པ་ནི་འབྲིང་པོའོ། །སྣམ་ཕྲན་དུ་མ་དྲས་ཏེ་སྦྱར་བས་ན་སྣམ་སྦྱར་རོ། །དེའི་སྣོད་དུ་གཏུར་བུར་བྱ་སྟེ་ཚད་ནི་སྲིད་དུ་ཁྲུ་གསུམ་ཞེང་དུ་ཁྲུ་ཕྱེད་དང་གསུམ་ཉིས་བལྟབ་ཏུ་བྱས་ཏེ་དབུས་སུ་ཁ་དོད་པར་བཙེམ་མོ། །བླ་གོས་ཆེ་འབྲིང་ཆུང་གསུམ་གྱི་ཚད་ནི་དེ་དང་མཚུངས་པ་ལས་སྣམ་ཕྲན་བདུན་གླེགས་བུ་ཕྱེད་དང་གསུམ་མོ། །བླ་ནི་སྟོད་དེ་དེ་སྐྱོབ་པའི་གོས་ཡིན་པས་ན་བླ་གོས་སོ། །མཐང་གོས་ཀྱི་ཚད་ནི་གཉིས་ཏེ་ཞེང་དུ་ཁྲུ་དོ་དང་སྲིད་དུ་ཁྲུ་ལྔ་པ་དང་བཞི་པ་དེ་ལ་སྣམ་ཕྲན་ལྔ་གླེགས་བུ་ཕྱེད་དང་གཉིས་སོ། །མཐང་ནི་སྨད་དེ་དེ་སྐྱོབ་པའི་གོས་ཡིན་པས་ན་མཐང་གོས་སོ། །དེ་ལྟར་ཚད་ལྡན་གྱི་གོས་ལ་རུང་བའི་ཚོན་གྱིས་ཁ་བསྒྱུར་བར་བྱ་སྟེ། །ཚིག་ལེའུ་བྱས་པ་ལས། སྔོན་པོ་བཙག་དང་ངུར་སྨྲིག་རྩི། །འདི་དག་རུང་བའི་ཚོན་གསུམ་སྟེ། །ཚོན་ཆེན་དག་གིས་ཆོས་གོས་ནི། །ཁ་བསྒྱུར་བྱེད་པར་བཀག་པ་ཡིན། །རྒྱ་སྐྱེགས་ལེ་བརྒན་རྩི་དང་བཙོད། །རྨ་ཤིང་རྩི་དང་མཐིང་ཤིང་མཚལ། །སིནྡྷུ་ར་དང་གུར་ཀུམ་སྟེ། །འདི་དག་ཚོན་ཆེན་བརྒྱད་དུ་འདོད། །ཅེས་སོ། །ཤམ་ཐབས་ཚད་དེ་ཙམ་མ་རྙེད་པར་ཤིན་ཏུ་ཕོངས་པ་ལ་རྐེད་པ་དང་མདོམས་པུས་མོ་སྟེ་འཁོར་གསུམ་ཁེབས་པའི་ཚད་ཙམ་གནང་བའང་ཡོད་དོ། །རྔུལ་གཟན་དང་རྔུལ་གཟན་གྱི་གཟན་ཤམ་ཐབས་དང་ཤམ་ཐབས་ཀྱི་གཟན་གཉིས་གཉིས་ཏེ་ཚད་བླ་གོས་མཐང་གོས་གཉིས་དང་མཉམ་པ་དང་གཡན་པའི་ནད་ཅན་ལ་དེ་དགབ་པའི་ཕྱིར་གཡན་པ་དགབ་བཅང་བའོ། །དེའི་ཚད་ཞེང་དུ་ཁྲུ་གསུམ་སྲིད་དུ་ཁྲུ་དྲུག་གོ། །གདིང་བ་མེད་ན་གནས་མལ་ལ་མི་དབང་བས་གདིང་བ་བཙེམ་པར་བྱ་སྟེ་དེའི་ཚད་ཞེང་ལ་ཁྲུ་དོ་དང་སྲིད་དུ་ཁྲུ་གསུམ་གླེགས་བུ་ཕྱེད་དང་གཉིས་སོ་དེ་ལ་སྟན་གྱི་འདུ་ཤེས་མི་བྱའོ་ཞེས་གསུངས་སོ། །ཆར་པ་སྐྱོབ་བྱེད་དབྱར་གྱི་རས་ཆེན་སྲིད་དུ་ཁྲུ་དགུ་ཞེང་ལ་ཁྲུ་གསུམ་དང་སོར་བཅོ་བརྒྱད་དོ། །སྐྲ་གསིལ་གཟེད་བྱེད་སྐྲ་བཟེད་ལ་སྲིད་དུ་ཁྲུ་གསུམ་ཞེང་ལ་ཁྲུ་ཕྱེད་དང་དོའོ། །གདོང་ཕྱི་རྒྱ་དཔངས་ཁྲུ་གང་མ་དང་རྣག་གཟན་ཚད་ཇི་ཙམ་དགོས་པའོ། །འདི་གསུམ་ལ་དྲས་པ་གསུམ་ཞེས་བྱ་སྟེ་དེ་རྣམས་འཚོ་བའི་ཡོ་བྱད་བཅུ་གསུམ་ཡིན་ལ་དེ་ཡང་གཉིས་གཉིས་རང་གི་འཚོ་བའི་ཡོ་བྱད་དུ་བཅང་བ་དང༌། །གཞན་རུང་བར་བྱས་མ་བྱས་གང་ཡང་རུང་མང་པོ་ཡོད་ན་ལྷག་པའི་ཡོ་བྱད་དང་སྐ་རགས་དྲ་བ་ཕོར་བུ་གྲི་གུ་བྱ་མ་བུམ་རིལ་བ་སྤྱི་བླུགས་བཟེད་ཞལ་འཁར་གསིལ་ལྷུང་བཟེད་ཆུང་ངུ་སོགས་དེ་རྣམས་མཁོ་བའི་ཡོ་བྱད་དང་ཁབ་དང་ཁབ་རལ་སྐུད་པ་གོས་ཀྱི་ཚལ་བུ་ལ་སོགས་པ་རྣམས་ཕྲན་ཚེགས་ཀྱི་ཡོ་བྱད་བཅས་ཡོ་བྱད་རྣམ་པ་བཞིའོ། །གཉིས་པ་ནི། །གོས་དཀར་པོ་ལ་སོགས་ཁ་བསྒྱུར་བར་འོས་པ་རྣམས་རུང་བའི་ཚོན་གྱིས་བསྒྱུར་བ་དང་དྲས་ཤིང་དྲུབ་པར་འོས་པ་རྣམས་དྲས་ལ་དྲུབ་སྟེ་སྣམ་སྦྱར་སོགས་འཚོ་བའི་ཡོ་བྱད་རྣམས་བྱིན་གྱིས་བརླབས་པར་བྱ་བ་དང་དེ་བཞིན་དུ་མཁོ་བ་དང་ལྷག་པ་ཡི། །ཡོ་བྱད་བྱིན་གྱིས་བརླབ་ཏུ་རུང་བ་རྣམས་བྱིན་གྱིས་བརླབ་པར་བྱ་བ་དང་ཁྱིམ་པའི་མཁོ་ཆས་ལྟ་བུ་བྱིན་གྱིས་བརླབ་ཏུ་མི་རུང་བ་རྣམས། །གཞན་གྱིར་བསྔོས་ལ་ཁྱིམ་པ་མིང་འདི་ཞེས་བགྱི་བའི་ཡིན་ནོ་ཞེས་བརྟག་འོས་ཀྱི་ཡིད་བརྟན་བྱ་བ་དང༌། །ཆོས་གོས་བརྙན་པོ་ཡིན་ན་རེ་ཞིག་པའི་གོས་སུ་བྱིན་གྱིས་བརླབ་པར་བྱ་ལ་བརྙན་པོ་གཏོང་མཁན་ཤི་ན་དགེ་འདུན་ལ་འབུལ་བ་དང་དཀོན་མཆོག་གི་རྙེད་པ་ལ་སངས་རྒྱས་ཀྱི་ནི་སྐུ་གཟུགས་སོགས་བྱ་བ་དང་ཆོས་ཀྱི་ནི་བཀའ་བྲི་བ་སོགས་༼༥༤༽བྱ་བ་དང་དགེ་འདུན་གྱི་རྙེད་པ་ནི་བགོ་བཤར་བྱ་བ་ལ་བསྒོ་བ་ལྔ་སྟེ། །དགེ་འདུན་ལ་བརྗོད་པ། གཎྜཱི་བརྡུང་བ། ཚུལ་ཤིང་བྲིམས་པ། གྲངས་བགྲང་བ། སྐལ་བ་བྲིམས་པའོ། །དེ་ལས་བསྒོ་བ་ལྔའི་ཐ་མར་སླེབ་ན་ཐལ་བ་ཡིན་པས་དབང་བ་མིན་ཏེ་མི་ཐོབ་ལ། ཡང་ཆོས་མིན་གྱི་ཕྱོགས་སུ་སོང་བ་རྣམས་ཀྱང་རྙེད་པ་མི་དབང་བས་བཤེས་ངོར་མི་སྦྱིན་ནོ་ཡང་དགེ་སློང་ཤི་བའི་རྫས་ལ། །ཆོས་གོས་གསུམ་དང་གདིང་བ་ལྷུང་བཟེད་ཆུ་ཚགས་ཏེ་ཡོ་བྱད་དྲུག་ནི་གཅིག་ཉིད་ཡིན་ན་ནད་གཡོག་གིས་དབང་བ་དང་དེ་ཡང༌། །ལྷག་པོ་མང་དུ་ཡོད་ཚེ་དེ་དག་ལས་འབྲིང་བ་ཉིད་ཐོབ་པ་དང་ནད་གཡོག་དགེ་སློང་མ་སོགས་བུད་མེད་དང་ཁྱིམ་པ་ཡིན་ན་ཐོབ་པར་མིན་པས་མི་སྦྱིན་ནོ། །ནད་གཡོག་སྔ་ཕྱི་མང་པོ་ཡོད་ཚེ་ཕྱི་མ་རོ་ལས་བྱེད་པ་དེ་ལ་དབང་བའོ་གཞན་དེའི་རྫས་ལྷག་པོ་ཐམས་ཅད་ནི་བྱིན་གྱིས་བརླབས་ནས། །དགེ་འདུན་ལ་དབང་བའོ་གཞན་ཡང་སྤྱོད་ལམ་གྱི་གནས་སྐབས་སུ་ཤམ་ཐབས་གྱོན་པས་ནི། །བཤང་གཅིན་སོགས་བྱ་བ་མཐའ་དག་བྱེད་དུ་རུང་ལ་བླ་གོས་བགོ་ནས་ཕྱོགས་གཙང་མའི་སར་ཆོས་ལྡན་གྱི་ལས་བྱེད་པ་རུང་ངོ༌། །སྣམ་བྱར་ནི་དགེ་འདུན་ལས་ལ་འདུས་པ་དང་ཟས་ཀྱི་གྲལ་དུ་འདུག་པ་དང་རྟེན་ལ་ཕྱག་བྱ་བ་དང༌། །སྤྱོད་ཡུལ་གྱི་གྲོང་དུ་འགྲོ་བ་དང་མུ་སྟེགས་པའི་འདུག་གནས་སོགས་སུ་འཇུག་ཚེ་བགོ་བར་བྱ་ཡི་དེ་ལས་གཞན་དུ་བགོ་བ་མིན་ནོ། །གདིང་བས་མ་གཡོགས་པར་གནས་མལ་ལ་སྤྱད་དུ་མི་རུང་བས་གཞན་གདིང་བ་རུང་བ་མེད་ན། །བླ་གོས་བཞི་བལྟབ་བྱས་ཏེ་འདིང་བ་གནང་ངོ་ཡང་གནས་གཞན་དུ་ཆོས་གོས་མ་ཁྱེར་བ་རྐྱེན་དབང་གིས། །ཞག་གནས་ན་གཞན་གྱི་གོས་དཀར་པོ་མ་དྲས་ཀྱང་རུང་སྟེ་ཆོས་གོས་ཀྱི་རྒྱུ་རུང་བར། །བྱིན་གྱིས་བརླབས་ཏེ་བཅང་བ་དང་བླ་གོས་མེད་པར་མཐང་གོས་ཙམ་གྱིས་ཟས་ཟ་བ་མིན་ལ་གོས་གཅིག་པས་ཟས་ཟ་བ་བཀག་པ་དེ་བཞིན་དུ། །གོས་མེད་པ་གཅེར་བུར་ཁྲུས་བྱེད་པའང་བཀག་པ་ངེས་སོ་ཚངས་པ་མཚུངས་པར་སྤྱོད་པ་མང་པོ་དང་ལྷན་ཅིག་བསླངས་པས་ཐུན་མོང་དུ་གོས་གཅིག་རྙེད་ན་དེ་ལ། །གྲོགས་གཞན་གྱིས་རྗེས་སུ་མ་གནང་བར་རང་ཉིད་གཅིག་པུས་བདག་གིར་བྱ་བར་རུང་བ་མིན་ནོ། །སྐ་རགས་ནི་སྐུད་པ་སྲབ་མོས་བཏག་པའི་ཤུར་བུ་དང་ལག་པས་ལྷས་མ་བྱས་པའི་ལྕག་པོད་དང་དབུས་ཁོང་སྟོང་དུ་ཡོད་པའི་རྒྱ་ཅང་སོགས་དང་མལ་གཟན་བེའུ་རས་སྤུ་ཅན་སོགས་དང་དད་ཅན་གྱིས་གོས་པ་ཎ་འབུམ་རེ་བ་དང་ཟས་རོ་བརྒྱ་དང་ལྡན་པ་དང་ཁང་བརྩེགས་ལྔ་བརྒྱ་པ་སོགས་འབུལ་བ་ཡང་ངལ་ཞིང་དུབ་པའི་མཐའ་སེལ་བའི་ཕྱིར་རྗེས་སུ་བླང་བར་གནང་བས་ཞེན་མེད་ཀྱི་སྒོ་ནས་སྤྱད་དགོས་པ་ནི་གོ་བར་ཟད་ལ་དེ་ལྟར་མ་ཡིན་ན་གཞི་དེ་ལས་ཚེ་རབས་གཞན་དུ་སྦྱིན་བདག་དེའི་བྲན་དང་ཕྱུགས་ལ་སོགས་པར་སྐྱེ་བར་བཤད་དོ། །ཡང་གོས་དག་པར་བྱ་བའི་ཕྱིར་བཙོ་བླག་མཁན་གཞན་ལ་འཁྲུད་བཅུག་པ་མིན་ཏེ་དེ་དག་གིས་སྤྲུགས་བརྡབས་བྱེད་པས་གོས་སྲན་ཟད་པའི་ཕྱིར་དང་དེས་ན་རང་གིས་ལེགས་པར་བཀྲུ་བ་དང་རུང་བའི་ཚོན་ཀྱང་ཇི་སྐད་གསུངས་པ་ལྟར་བསྒྲུབ་པར་བྱའོ། །གསུམ་པ་རུང་མིན་ཕལ་ཆེ་བ་ཀོ་པགས་ཀྱི་གཞི་བཤད་པ་ནི། ཡུལ་དབུས་སུ་ཀོ་པགས་ཀྱི་མལ་སྟན་བྱེད་པར་མ་གནང་ཞིང་ཁྱིམ་གཞན་དུ་སྟན་ཙམ་ལ་འདུག་པར་གནང་བ་ཡིན་གྱི་ཉལ་བར་མ་གནང་བ་དང༌། །ཡུལ་མཐའ་འཁོབ་ཏུ་ཡིན་ན་མལ་སྟན་གཉིས་ཀ་ཀོ་པགས་གནང་བ་དང་ཀོ་པགས་ལས་བྱས་པའི་མཆིལ་ལྷམ་གྱོན་པའང༌། །གནང་ངོ་འོན་ཀྱང་ལྷམ་གསེར་དངུལ་གྱིས་བརྒྱན་པ་དང་སྒྲ་ཁྲིག་ཁྲིག་ཀྲོག་ཀྲོག་ཏུག་ཏུག་ཐྲིག་ཐྲིག་ཟེར་བ་སྒེག་ཆོས་ཅན་དུ་འགྱུར་བ་རྣམས་མི་རུང་བ་དང་གྲང་བའི་ནད་དང་མིག་ལ་ཕན་པའི་ཕྱིར་དོམ་༼༥༥༽ལྤགས་ཀྱི་སྟན་བཅང་བར་གསུངས་སོ། །

**བཞི་པ་བགྲེས་པ་དང་འདུ་བའི་ནད་སེལ་བ་སྨན་གྱི་གཞི་བཤད་པ་ནི།**

དེ་ལ་སྨན་ནི་རྣམ་པ་བཞི་སྟེ། དུས་སུ་རུང་བ་དང༌། ཐུན་ཚོད་དུ་རུང་བ་དང༌། ཞག་བདུན་པ་དང༌། འཚོ་བའི་བར་དུ་བཅང་བའོ། །དེ་དག་ལས་དུས་རུང་གི་སྨན་ནི་ནས་ཆན་དང་སྣུམ་མཁུར་དང་འབྲས་ཆན་དང་ཉ་ཤ་དང་དེ་ལས་གཞན་པ་བསྔོ་ཤ་དང་མི་ཤ་རྟ་ཤ་སོགས་མ་ཡིན་པའི་ཤ་རྣམས་ནི་བཟའ་བ་དང༌། །བུར་ཤིང་སོགས་སྡོང་བུ་དང་ཨ་མྲ་སོགས་འབྲས་བུ་དང་ཨུཏྤལ་ལ་སོགས་པའི་རྩ་བ་རྣམས་ནི་བཅའ་བའོ། །དེ་དག་རང་གླིང་གི་གུང་ཚིགས་ཚུན་ཆད་བྱེ་བྲག་མེད་པར་བསྟེན་བྱ་ཡིན་པའི་ཕྱིར་དུས་རུང་ཞེས་བརྗོད་པ་དང༌། ཐུན་ཚོད་དུ་རུང་བ་ནི་ཆུ་ཤིང་གི་འབྲས་བུ་དང་རྒུན་འབྲུམ་སོགས་འབྲས་བུ་བརྒྱད་གང་རུང་བཙིར་བར་བྱས་པའི་འབྲས་བུ་ལས་བྱུང་བའི། །བཏུང་བ་ཚགས་ཀྱིས་བཙགས་པར་བྱིན་གྱིས་བརླབས་པའི་རུང་ཆུས་བསླད་ནས་ཤིན་ཏུ་སླ་བ་བཞིན་རས་སྣང་བ་ཅུང་ཟད་སེར་བ་འདམ་བུའི་ཉག་མའི་ཁ་དོག་ལྟར་ཡོད་པ་དང༌། །དར་བའི་ཆུ་དང་ཁུར་ཆུ་སྟེ་ཞོའི་ཆུ་དང་བཅོས་མའི་ཆང་དང་འབྲས་བུའི་ཆང་གཉིས་བསྐོལ་ནས་རོ་ཉམས་པ་སྟེ་ཤིན་ཏུ་སླ་བའི་རྩབ་མོ་ལྔ་ནི་དུས་སུ་མ་ཟད་དུས་མིན་དུ་བཏུང་ཡང་ཉེས་པ་མེད་པ་རྣམས་དང༌། །དེའི་སྟེང་དུ་བུར་ཆུ་དང་སྦྲང་རྩིའི་ཆུ་དང་ལོ་མའི་ཐང་ཆུ་སོགས་བཏུང་བའི་རིགས་དེ་དག་ཐུན་ཚོད་ཀྱི་མཐའ་ཚུན་ཆད་བྱིན་གྱིས་བརླབས་ཏེ་བསྟེན་དུ་རུང་བའི་ཕྱིར་ཐུན་ཚོད་དུ་རུང་བ་ཞེས་བརྗོད་པ་དང་ཞག་བདུན་པའི་སྨན་ནི། །བུ་རམ་དང་འབྲུ་མར་དང་སྦྲང་རྩི་དང་མར་དང་སྦྲང་རྩིའི་ཁུ་བ་བག་ཕྱེ་དང་བསྲེས་ཏེ་རྡོག་པོར་བྱས་པའི་ཁ་ར་དང༌། །བུ་རམ་གྱི་དབུ་བ་གཞན་དང་མ་བསྲེས་པའི་ཧྭགས་དང་བསྲེས་ཏེ་རྡོག་པོར་བྱས་པའི་ལི་ཁ་ར་དང༌། མདོ་རྩར། ཞག་བསྐོལ་ཞིང་བཙགས་པ་དག་ནི་འབྲུ་མར་དང་འདྲ་བ་ཉིད་དོ་ཞེས་གསུངས་པས། ཞག་ནི་ཉའི་དང༌། ཤུ་ཤུ་ཀ་སྟེ་རི་བོང་གི་དང༌། ཆུ་སྲིན་བྱིས་པ་གསོད་ཀྱི་དང༌། དྲེད་མོ་སྟེ་དོམ་གྱི་དང༌། ཕག་གི་ཞག་སྟེ་ལྔའོ་དེ་རྣམས་ཕལ་ཆེར་ནད་པའི་ཆེད་དུ་སྦྱར་བ་ཡིན་ནོ། །དེ་དག་ཞག་བདུན་གྱི་བར་དུ་བྱིན་གྱིས་བརླབས་ཏེ་བསྟེན་དུ་རུང་བའི་ཕྱིར་ཞག་བདུན་པ་ཞེས་བརྗོད་པ་དང་འཚོ་བའི་བར་དུ་བཅང་བའི་སྨན་ནི། །ཡུང་བ་སོགས་རྩ་བའི་སྨན་དང་སླེ་ཏྲེས་སོགས་སྡོང་བུའི་དང་ནིམ་པ་སོགས་ལོ་མའི་དང་བ་ཤ་ཀ་སོགས་མེ་ཏོག་གི་དང་ཨ་རུ་ར་སོགས་འབྲས་བུའི་སྨན་ཏེ། །དེ་དག་སྨན་གྱི་དོན་དུ་བྱིན་གྱིས་བརླབས་ཏེ་བཅང་བའམ་བསྲེལ་ལོ་ཁ་ཟས་ཀྱི་དོན་དུ་མིན་ཏེ་ཇི་སྲིད་ནད་དེ་ནམ་འཚོ་བའི་བར་བསྟེན་དུ་རུང་བའི་ཕྱིར་འཚོ་བཅང་གི་སྨན་ཞེས་བྱ་སྟེ་ན་བ་མེད་ན་མི་རུང་ངོ༌། །གལ་ཏེ་དུས་མིན་རུང་བ་དུས་རུང་དང་བསྲེས་ན་དུས་རུང་གི་དབང་ཉིད་ཀྱིས་སྤྱད་པར་བྱ་བ་དང་གཞན་ཐུན་ཚོད་དང་ཞག་བདུན་པ་འཚོ་བཅང་གསུམ་ནི་བྱིན་གྱིས་བརླབ་པར་བྱ་བའི་སྔགས་ཀྱིས་རུང་བར་བྱ་དགོས་ཤིང་གཞན་ལག་ཉ་གསོག་འཇོག་ཞག་ལོན་མཚམས་བཙོས་རྣམས་ལ་བྱིན་རླབས་མི་ཆགས་སོ། །ཞག་ལོན་མཚམས་བཙོས་ཀྱི་ཉེས་པ་མི་འབྱུང་བའི་ཕྱིར་གཙུག་ལག་ཁང་གི་ཉེ་འགྲམ་དུ་དགེ་འདུན་གྱིས་བཏེག་པའི་མཐའ་ལས་བྱུང་བ་དང་སེམས་བསྡུས་པའི་དང་ལས་ཀྱི་མཐའ་ལས་བྱུང་བ་སོ་སོར་རུང་བའི་སྔགས་ཀྱིས་བྱིན་བརླབས་བྱས་ཏེ་རུང་བའི་ཁང་པ་སྟེ་དམངས་ཐབ་བགྱིས་པར་གནང་བ་དང༌། ཟས་ལ་སྤྱོད་པའི་དུས་སུ་མི་འཕྲོ་བ་དང༌། འཚོ་བ་ཙམ་དང༌། མ་འདྲེས་པ་དང༌། མི་དཀྲུགས་པ་དང༌། དབེན་པ་དང༌། དུས་མ་ཡོལ་བ་སྟེ་བསྒྲུབ་པར་བྱ་བ་དྲུག་ལ་དྲན་པ་ཉེ་བར་བཞག་ནས། །ལག་པ་བསྙལ་ནས་ལྷུང་བཟེད་ཀྱིས་བྱིན་ལེན་བྱས་པའི་བསོད་སྙོམས་བླངས་༼༥༦༽ནས་བདག་ཉིད་ལ་བཀྲེས་པའི་ནད་ཀྱི་འདུ་ཤེས་དང་དེ་ཟས་ཀྱིས་འཚོ་བས་ཟས་ལ་སྨན་གྱི་འདུ་ཤེས་ཉེ་བར་བཞག་ནས་འཕྲོག་མ་སོགས་ལ་ཆང་བུ་སྦྱིན་ཏེ་ཟ་བར་བྱའོ། །དགེ་འདུན་གྱི་དོན་དུ་ཁྱིམ་གྲོང་དུ་གཏོགས་པའི་གཞིས་ཀ་དང་ཞིང་ས་སོགས་ལོངས་སྤྱོད་དང་སོགས་སྒྲས་རྟ་གླང་བ་ཕྱུགས་བཞོན་པར་གཏོགས་པའི་ལོངས་སྤྱོད་མཆོག་རྣམས་ཀྱང་ལེན་པར་གནང་ངོ་ཞེས་གསུངས་སོ། །

**གསུམ་པ་ཐ་མར་ཉམས་པ་གསོ་ཚུལ་བསྟན་པ་ལ་གསུམ། ལས་སྤྱི་ལ་དགོས་པ་སྤྱིར་བསྟན་པ། ཕྱིར་བཅོས་རྣམ་བཞག་རྒྱས་པར་བཤད་པ། གནས་མལ་གྱི་གཞི་བསྟན་པས་དོན་བསྡུ་བའོ། །དང་པོ་ནི།**

གསོལ་བ་ཁོ་ན་ཡིན་ལ་བརྗོད་པ་མེད་པས་གསོལ་བ་འབའ་ཞིག་པའི་ལས་དང༌། གསོལ་བ་དང་བརྗོད་པ་གཅིག་ཡོད་པས་གསོལ་བ་དང་གཉིས་ཀྱི་ལས་དང༌། གསོལ་བ་དང་ལས་བརྗོད་པ་གསུམ་མཇུག་སྡུད་དང་བཅས་པ་ཡོད་པས་གསོལ་བཞིའི་ལས་ཞེས་བྱའོ། །དེ་དག་ལས་འབའ་ཞིག་པའི་ལས་ལ་ཆོ་ག་ཉེར་བཞི་ཡོད་དེ། ཁུང་ལས། གསང་དང་ནང་དུ་དྲི་ཕྱིར་དང༌། །གསོ་སྦྱོང་དེ་ལ་ལྟུང་བཅས་དང༌། །དེ་ལ་དགེ་འདུན་ཡིད་གཉིས་དང༌། །རྩོད་དང་ངེས་ཉིད་མ་ཡིན་དང༌། །དེ་ཡི་དོན་དུ་ལྔ་པོ་དག །ཐམས་ཅད་དགག་དབྱེར་གཏོགས་པ་ཡིན། །དབྱར་གནས་ཁས་བླངས་ཉིད་དང་ནི། །ཤི་བའི་རྫས་དང་ནོར་འདྲ་དང༌། །ཆོས་གོས་སྲ་བརྐྱང་གཏད་པ་དང༌། །ཆོས་གོས་སྦྱིན་པར་བྱ་བ་དང༌། །གནས་ངན་ལེན་ནི་བརྗོད་པ་དང༌། །གྲངས་སུ་གཞུག་པ་བཞི་དག་དང༌། །ཁྱིམ་གྱི་སྡོམ་པ་སྦྱིན་དང་གཞིག །ལྷུང་བཟེད་ཁ་སྦུབས་བྱ་བ་དང༌། །དེ་ཉིད་བཟློག་པར་བྱ་བ་དག །གསོལ་བ་འབའ་ཞིག་ལས་ཡིན་ནོ། །ཞེས་དང༌། །གསོལ་བ་དང་གཉིས་ཀྱི་ལས་ལ་ཆོ་ག་ཞེ་བདུན་ཡོད་དེ། གནས་དང་མཚམས་ཀྱི་གཉིས་པོ་དང༌། །མི་འབྲལ་མྱོས་དང་དགག་དབྱེ་དང༌། །གནས་མལ་སྟོབ་པར་བྱེད་པ་དང༌། །རུང་བའི་ས་གཞི་བསྐོ་བ་དང༌། །སྲ་བརྐྱང་དང་ནི་དེ་གདིང་དང༌། །སྤོང་དང་ལག་གི་བླ་དང་ནི། །གནས་ཁང་བསྐོ་ལ་སོགས་པ་དང༌། །གཟུ་དང་གསལ་དང་སྦེད་པ་དང༌། །ཚུལ་ཤིང་བྲིམས་པར་བྱེད་པ་དང༌། །ཁང་པ་ཁང་ཆེན་བསྟན་པ་དང༌། །གླེང་དང་འབྲལ་བར་མི་འགྱུར་དང༌། །སྟན་དང་ལྷུང་བཟེད་བྲིམས་པ་དང༌། །མ་དད་གོ་བར་བྱ་བ་དང༌། །སྟོན་པ་དང་ནི་ནགས་ཉུལ་དང༌། །ཕྱག་མི་ཉེར་འཇོག་མང་ཕྱིར་དང༌། །འཁར་བ་དྲྭ་བའི་ཕྱིར་དང་ནི། །རྙེད་པ་གཅིག་ཏུ་བྱ་ཕྱིར་དང༌། །བསླབ་པ་སྦྱིན་དང་ཉེར་གནས་དང༌། །བུ་དང་ཉེ་དུའི་ཕྱིར་འགྲོ་བ། །གསོལ་དང་གཉིས་ཀྱི་ལས་ཡིན་ནོ། །ཞེས་དང༌། །གསོལ་བཞིའི་ལས་ལ་ཆོ་ག་སུམ་ཅུ་ཡོད་དེ། །བསྙེན་པར་རྫོགས་པར་བྱ་བ་དང༌། །མུ་སྟེགས་གནས་དང་མཚམས་དགྲོལ་དང༌། །མཐུན་སྦྱིན་གསོ་སྦྱོང་བདུན་པོ་དང༌། །བཞག་དང་བཟོད་དང་སྤོ་བ་གསུམ། །མགུ་བ་གསུམ་དང་དབྱུང་བ་གཉིས། །བརྒྱད་དང་དྲན་དང་མ་མྱོས་དང༌། །དེ་ཉིད་ཚོལ་དུ་གཞུག་པ་དང༌། །བསྒོ་བར་བྱ་བ་བཅུ་གཅིག་དང༌། །ཉམས་པ་སྦྱིན་པར་བྱ་བ་དག །གསོལ་དང་བཞི་ཡི་ལས་ཡིན་ནོ། །ཞེས་སོ། །དེ་ལྟར་ལས་བརྒྱ་རྩ་གཅིག་ལས་དགེ་འདུན་དང་འབྲེལ་བའི་གང་ཟག་གི་ལས་བཅུ་དྲུག་དང༌། གང་ཟག་རྐྱང་པའི་ལས་བཅུ་གསུམ་ཡོད་དོ། །

དེ་དག་ལས་མངོན་སུམ་དུ་མ་གྱུར་པའི་ལས་བཅུ་པོ་མ་གཏོགས་གཞན་ཐམས་ཅད་མངོན་གསུམ་དུ་གྱུར་པའི་ལས་ཡིན་པ་དང༌། ལྷུང་བཟེད་ཁ་སྦུབས་པ་དང༌། དེ་བག་ཡངས་སུ་བྱ་བ་དང༌། ཁྱིམ་པའི་བསླབ་སྡོམ་དང༌། དེ་བག་ཡངས་སུ་བྱ་བ་དང༌། དགེ་ཚུལ་བསྙིལ་བ་དང༌། མྱོས་པའི་གནང་བ་དང༌། ཕྱག་མི་བྱ་བའི་སྡོམ་པ་དང༌། མི་སྨྲ་བའི་སྡོམ་པ་དང༌། ལོངས་མི་སྤྱོད་པའི་སྡོམ་པ་དང་༼༥༧༽གཙུག་ལག་ཁང་གི་སྡོམ་པ་སྟེ་ལས་བཅུ་པོ་ཐོས་པར་བྱ་བ་མ་ཡིན་པའི་གང་ཟག་བལྟ་བའི་ཉེན་ཀོར་དུ་ཡང་མི་བཞག་པར་ལས་གང་བྱས་པ་དེ་ཟིན་མ་ཐག་ཁྱོད་ལ་ལས་འདི་དང་འདི་བྱས་སོ་ཞེས་རྗེས་སུ་བསྒྲག་པར་བྱ་བ་སྟེ་གཉིས་སུ་འདུ་བ་ཡིན་ནོ། །དམིགས་བསལ་དགག་དབྱེ་དང༌། ལྟུང་བ་ལས་དབྱུང་བའི་ཆོ་ག་དང༌། བསྙེན་པ་རྫོགས་པ་སོགས་མ་གཏོགས་དགེ་འདུན་གྱི་ལས་སམ་དགེ་འདུན་དང་འབྲེལ་བའི་ལས་ཐམས་ཅད་གྲངས་བཞིར་ཚང་ན་བྱ་རུང་ཞིང་མ་ཚང་ན་ལས་མི་ཆགས་པ་དང་ལས་བརྗོད་པའང་ལྷག་ཆད་མེད་པར་དགོས་ཏེ་ལྷག་ན་ཉེས་བྱས་དང་ཆད་ན་ལས་མི་ཆགས་པའི་ཕྱིར་དང་ལས་བྱེད་པ་ནའང་ཆོས་མིན་གྱ་ཚོམས་སུ་མི་བྱ་སྟེ་དཔེར་ན་གཞམས་བསྒོ་སོགས་མ་བྱས་པར་གནས་ནས་དབྱུང་བ་ལྟ་བུ་བྱས་ན་ལས་མི་ཆགས་པའི་ཕྱིར་རོ། །དེས་ན་ལས་ཀྱི་ཆོ་ག་ཆོས་བཞིན་འདུལ་བ་བཞིན་མ་འཁྲུལ་བ་ལེགས་པར་བགྱིད་པ་དེ་ནི་ཆོས་ལྡན་དགེ་འདུན་གྱི་བྱ་བ་ལས་ཀྱི་གཞི་རུ་གསུངས་སོ། །

**གཉིས་པ་ལ་གཉིས། ལྟུང་བ་ཕྱིར་བཅོས་དང༌། རྩོད་པ་ཕྱིར་བཅོས་བཤད་པའོ། །དང་པོ་ནི།**

དེ་ལ་འཆབ་སེམས་སྐད་ཅིག་མ་གཅིག་ཙམ་སྐྱེས་པའི་ཕམ་པ་འཆབ་བཅས་ཡིན་ན་གང་ཟག་གི་རྒྱུད་དེ་གསོར་མི་རུང་བས་ཕྱིར་བཅོས་མ་བྱས་པ་ལ་ཉེས་པ་མེད་དེ་དགོས་པ་སྡོམ་པ་བསྒྲུབ་ནུས་མེད་པ་ཉིད་དུ་གྱུར་པའི་ཕྱིར་རོ། །ཕམ་པ་བྱུང་ཡང་འཆབ་སེམས་སྐད་ཅིག་མ་ཙམ་ཡང་མ་སྐྱེས་ན་འཆབ་མེད་ཡིན་པས་མཐའ་ལས་ལྡང་བར་ནུས་ཏེ་དེས་དགེ་འདུན་ལ་ནི་ཇི་སྲིད་འཚོ་བའི་བར། །གསོལ་གཉིས་ལས་ཀྱིས་བསླབ་པ་ནོས་ཤིང་སྤྱད་བྱའི་བསླབ་པའང་དམན་སྤྱོད་རྣམས། །དང་དུ་ལེན་པ་དང་ཁྱད་པར་ཅན་གྱི་སྤྱོད་པ་རྣམས་སྤོང་ནས་མཚམས་ནང་དུ། །དགེ་སློང་དྲུག་ཡན་ཆད་ཀྱི་དགེ་འདུན་ཀུན་ལ་ཕམ་སྦོམ་ལྕི་བ་བཤགས་པ་དང་ཡང་བ་ནི་མཚམས་ནང་དང་ཕྱི་རོལ་གང་རུང་གི་དགེ་སློང་བཞིར་བཤགས་ཤིང་གཉིས་ཀ་བཤགས་བྱའི་སྔགས་ནི་ཐུན་མོང་ངོ༌། །བཅབས་སེམས་ཀྱིས་ལྷག་མའི་ལྟུང་བ་འཆབ་ན་གསོལ་བཞིའི་ལས་ཀྱིས་སྤོ་བ་ནོས་ཤིང་དུས་ཇི་ཙམ་འཆབ་པ་དེ་ཙམ་གྱིས་དམན་པར་སྤོ་བར་སྤྱད་ནས་སླར་དགེ་འདུན་ལ་མགུ་བ་དང་ལྟུང་བ་ལས་དབྱུང་བའི་ཆོ་ག་བྱ་བ་དང་ཡང་སྤོ་བར་སྤྱོ་བཞིན་པའི་དུས་སུ། །ལྷག་མ་རིགས་འདྲ་གཉིས་པ་ལྟ་བུ་བྱུང་བར་གྱུར་ན་སླར་གཞི་ནས་སྤོ་བ་སྦྱིན་པ་དང་ཡང་དེ་ལ་སྤྱོད་བཞིན་པར་རིགས་འདྲ་གསུམ་པ་བྱུང་ན་ཡང་གཞི་ནས་སྤོ་བ་སྦྱིན་པ་དང༌། །ཡང་དེ་བཞིན་བཞི་པ་བྱུང་ན་དེ་ལ་དགེ་འདུན་གྱིས་ནན་ཏུར་གྱིས་ལས་བྱ་བ་དང་འཆབ་མེད་ལྷག་མའི་ལྟུང་བ་བྱུང་ན་གསོལ་བཞིས་ཞག་དྲུག་གི་མགུ་བ་སྦྱིན་པ་དག་ལའང་རིགས་འདྲ་བྱུང་ན་གཞི་ནས་མགུ་བ་སོགས་སྤོ་བ་བཞིན་དུ་སྦྱར་བར་བྱའོ། །ཡང་འཆབ་བཅས་ཀྱི་སྤོ་བ་སྤྱོད་བཞིན་དུ་འཆབ་མེད་ཀྱི་ལྷག་མ་གཅིག་བྱུང་ན་དེ་ལ་མགུ་བ་ལོགས་སུ་མི་དགོས་ཤིང་སྤོ་བའི་མཐའི་མགུ་བར་སྤྱོད་པ་ཉིད་ཀྱིས་ཆོག་པ་དང་ཡང་རྒྱུད་ངོ་ཚ་དང་ལྡན་པ་སྡེ་སྣོད་འཛིན་པ་དག་ནི་དེ་ལས་བཟློག་སྟེ་སྤོ་མགུ་སྤྱད་མི་དགོས་པར་གང་ཟག་གཅིག་གི་མདུན་དུ་བཤགས་པས་དག་སྟེ། འགྲེལ་པར། བསམ་པས་ལྟུང་བ་ལས་ལྡང་གིས་ཆད་པའི་ལས་ཀྱི་ནི་མ་ཡིན་ནོ་ཞེས་གསུངས་པས་སོ། །ས་གཞན་ན་གནས་པའི་ལྟུང་བ་ལས་དབྱུང་བའི་ཆོ་ག་ནི་དགེ་འདུན་ཉི་ཤུས་བྱ་བ་དང་ཡང་མཚམས་དང་དགེ་སློང་ལྔ་མ་ཚང་ན་ཕྱིར་འདུག་པ་བསྣན་ཏེ་དགེ་འདུན་ལྔ་ཡན་ཆད་ལ་ལྷག་མའི་སྦོམ་པོའི་ལྕི་བ་བཤགས་པ་དང་ཡང་བ་ནི་མཚམས་ནང་དགེ་སློང་གཅིག་གི་མདུན་དུ་བཤགས་པས་ཆོག་གོ། །དེ་ལ་གཞན་གྱིས་གླེང་༼༥༨༽བས་སྐབས་མི་འབྱེད་ན་དགེ་འདུན་གྱིས་གསོལ་གཉིས་ལས་ཀྱིས་གླེང་བ་པོ་བསྐོ་བ་དང་དེས་ལྟུང་བ་གླེང་བས་ཀྱང་སྐབས་འབྱེད་དེ་ཕྱིར་མི་འཆོས་ན་དེ་ལ་གསོལ་བཞིའི་ལས་ཀྱིས་སྡིགས་པར་བྱ་བ་དང་ལྷག་མའི་ལྟུང་བ་རྒྱུན་དུ་མི་འཆོས་ན་དེ་ལ་གསོལ་བཞིས་སྨད་པ་དང་ཁྱིམ་པར་སུན་འབྱིན་ན་གསོལ་བཞིས་བསྐྲད་པ་དང་ཁྱིམ་པར་ཐོ་འཚམས་ན་གསོལ་བཞིས་ཕྱིར་འགྱེད་པ་དང༌། །བསྡམས་པས་བཅོས་སུ་མི་རུང་བའི་ལྟུང་བ་ཕྱིར་མི་འཆོས་ན་གསོལ་བཞིས་གནས་ནས་དབྱུང་བ་དང་ནན་ཏུར་གྱི་ལས་ཅི་རིགས་པར་སྦྱར་ནས་དེ་དག་རེ་རེའི་མཐར་ལྟུང་བ་ཕྱིར་འཆོས་ཤིག་དང་དགེ་འདུན་གྱིས་ཁྱོད་བག་ཡངས་སུ་བྱེད་པར་འགྱུར་རོ་ཞེས་བརྗོད་པས་རྒྱུ་དེ་དག་ལས་བཟློག་སྟེ་དགེ་འདུན་ལ་བཟོད་པར་གསོལ་ན་དེ་ལ་གསོལ་བཞིས་ལས་ཀྱིས་བཟོད་པ་བཞེས་ནས་མཐོལ་བཤགས་གནང་ངོ༌། །སྤང་ལྟུང་ལ་གང་ལས་ལྟུང་བ་བྱུང་བའི་རྫས་དེ་དག་སྔོན་དུ་སྤངས་ནས་ཞག་ལོན་པའི་ཕྱི་ཉིན་བཤགས་པར་བྱ་བ་དང་འབའ་ཞིག་པ་དང་ཉེས་བྱས་སོགས་གཞན་རྣམས་ལ། །ལྟུང་བའི་མིང་དང་སོ་སོའི་སྡེ་ཚན་སྨོས་ནས་བྱིན་གྱིས་རླབས་པའི་སྔགས་ཀྱིས་གང་ཟག་དོན་གོ་བ་གཅིག་གི་མདུན་དུ་བཤགས་པར་བྱའོ། །སོར་བཤགས་ལ་བཤགས་ཚིག་སྔོན་དུ་བཏང་བས་དང་བསྡམ་པར་བྱ་བ་རྣམས་ནི་ཡིད་ཀྱིས་བསྡམས་པས་ལྡང་ངོ༌། །དགེ་ཚུལ་གྱི་ལྟུང་བ་རྣམས་དགེ་སློང་གི་མདུན་དུ་བཤགས་ཤིང་ཕམ་འདྲ་འཆབ་བཅས་ཡིན་ན་གསོར་མི་རུང་བ་དང༌། །འཆབ་མེད་ཡིན་ན་བསླབ་པ་སྦྱིན་པ་དགེ་སློང་དང་འདྲ་ལ་སྡིག་ལྟ་འཛིན་པ་དང་ལྟུང་བ་ཁས་མི་ལེན་པ་སོགས་བྱེད་ན་ནན་ཏུར་གྱིས་བསྙིལ་བར་བྱའོ། །དགེ་སློང་མ་དང་དགེ་སློབ་མ་དགེ་ཚུལ་མ་གསུམ་གྱི་ཕྱིར་བཅོས་ནི་ཁྱད་ཆོས་དགེ་འདུན་གྱི་གྲངས་ཙམ་དང་སྔགས་ཀྱི་འདོན་པ་ཅུང་ཟད་བསྒྱུར་བ་ཙམ་མ་གཏོགས་ཕའི་དང་ཁྱད་གཞི་ཐ་དད་མེད་དོ། །

འདིར་སོ་ཐར་གྱི་སྡོམ་པ་གཏོང་བའི་རྒྱུ་ནི་བཞིའམ་ལྔར་འདོད་དེ། །མཛོད་ལས། བསླབ་པ་ཕུལ་དང་ཤི་འཕོས་དང༌། །མཚན་གཉིས་དག་ནི་བྱུང་བ་དང༌། །རྩ་བ་ཆད་དང་མཚན་ལས་འདས། །སོ་སོར་ཐར་པའི་འདུལ་བ་གཏོང༌། །ཞེས་གསུངས་པ་ལྟར། བརྡ་འཕྲོད་པའི་གང་ཟག་གི་མདུན་དུ་བསླབ་པ་ཕུལ་བས་གཏོང་སྟེ་ཡང་དག་བླང་བ་དང་འགལ་བའི་རྣམ་རིག་སྐྱེ་བའི་ཕྱིར་དང་རིགས་མཐུན་བཏང་ནས་ཤི་འཕོས་པས་གཏོང་སྟེ་རྟེན་བོར་བའི་ཕྱིར་དང་ལོག་ལྟས་དགེ་བའི་རྩ་བ་ཆད་པས་གཏོང་སྟེ་གནས་པའི་གཞི་མེད་པའི་ཕྱིར་དང༌། །མཚན་གཉིས་ཅིག་ཅར་དུ་བྱུང་བ་དང་ལན་གསུམ་དུ་མཚན་གྱུར་པར་ཤེས་པས་གཏོང་སྟེ་རྟེན་ཉམས་པའི་ཕྱིར་དང་བསྙེན་གནས་ནི་མཚན་མོ་འདས་པས་གཏོང་སྟེ་དེ་སྲིད་དུ་འཕངས་པའི་ཕྱིར་རོ། །དེ་རྣམས་སྡོམ་པ་གཏོང་བའི་རྒྱུ་ཡིན་ནོ། །

**གཉིས་པ་རྩོད་པ་ཕྱིར་བཅོས་བཤད་པ་ནི།**

དེ་ལ་རྩོད་པ་ཞི་བར་བྱ་བའི་ཆོས་ནི་བདུན་ཏེ། སོ་སོར་ཐར་པའི་མདོ་ལས། མངོན་སུམ་དྲན་དང་མ་མྱོས་དང༌། །དེ་བཞིན་གང་མང་ངོ་བོ་ཉིད། །རྩྭ་རྣམས་བཀྲམ་པ་ལྟ་བུ་དང༌། །ཁས་བླང་བར་ཡང་བྱ་བ་འོ། །ཞེས་གསུངས་པ་ལྟར། མངོན་སུམ་གྱིས་འདུལ་བས་ཞི་བ་དང༌། དྲན་པས་འདུལ་བས་ཞི་བ་དང༌། མ་མྱོས་པས་འདུལ་བས་ཞི་བ་དང༌། དེ་བཞིན་དུ་གང་མང་སྦྱིན་པས་དང༌། ངོ་བོ་ཉིད་ཚོལ་དུ་བཞུགས་པས་དང༌། རྩྭ་རྣམས་བཀྲམ་པ་ལྟ་བུས་དང༌། ཁས་བླང་བར་བྱ་བས་ཞི་བར༼༥༩༽འགྱུར་བའོ། །རྩོད་པ་ནི་འཁྲུགས་ལོང་གི་རྒྱུ་བཞི་ལས་བྱུང་བ་སྟེ། དངོས་པོའི་དེ་བཞིན་ཉིད་ལ་ལོག་པར་བསྒྲུབ་པ་ལས་འགྱེད་པའི་ཕྱིར་རྩོད་པ་དང༌། །གདམས་ངག་ལ་སོགས་པ་འཇོག་སྟེ་གཞན་དུ་སྤོང་བ་ལས་མི་གདམས་པའི་ཕྱིར་རྩོད་པ་དང༌། །ལྟུང་བ་དང་བཅས་པ་ལས་ལྟུང་བའི་ཕྱིར་རྩོད་པ་དང༌། །ལས་ལ་མཐུན་པར་མི་སྦྱིན་པ་ལས་བྱ་བའི་ཕྱིར་རྩོད་པ་སྟེ་རྩོད་པ་བཞི་བྱུང་ངོ༌། །དེ་ལས་རྩོད་པ་དང་པོ་ནི་རྒྱུད་གཅིག་ཏུ་བྱ་བས་ཞི་བར་འགྱུར་ཏེ། །མངོན་སུམ་གྱིས་འདུལ་བ་ཞེས་བྱ་བའང་དེ་ཡིན་ལ། །གང་མང་སྦྱིན་པ་ཞེས་པའང་དེའི་བྱེ་བྲག་གོ། །རྩོད་པ་གཉིས་པ་ནི་རྒྱུ་དང་བཅས་པ་ཡིན་ན་རྒྱུད་གཅིག་ཏུ་བྱ་བས་ཞི་བ་དང༌། །རྒྱུ་མེད་པ་ཡིན་ན་དག་པ་སྦྱིན་པས་ཞི་བར་འགྱུར་ཏེ། །དྲན་པས་འདུལ་བ་དང་མ་མྱོས་པའི་འདུལ་བ་གཉིས་ཀྱང་དེར་བསྡུའོ། །

**རྩོད་པ་གསུམ་པ་ལ། ལྟུང་བའི་ངོ་བོ་ཤེས་པ་དང་མི་ཤེས་པ་གཉིས་ལས། དང་པོ་ངོ་བོ་ཤེས་པ་ལ་འཕྲོས་པ་མེད་ན་ཁས་བླང་བར་བྱ་བས་ཞི་བ་དང༌། འཕྲོས་པ་ཉི་ཚེ་བ་ཡིན་ན་མངོན་སུམ་གྱིས་ཞི་བ་དང༌། འཕྲོས་པ་མཐའ་དག་དང་འབྲེལ་བ་ཡིན་ན་རྩྭ་བཀྲམ་པ་ལྟ་བུས་ཞི་བ་དང༌། གཉིས་པ་ངོ་བོ་མི་ཤེས་པ་ཡིན་ན་ངེས་པ་འཛིན་པ་ལ་སྦྱོར་བ་སྦྱིན་པས་ཞི་བར་འགྱུར་ཏེ། ངོ་བོ་ཉིད་ཚོལ་དུ་བཞུགས་པ་ཞེས་པའང་དེའོ། །རྩོད་པ་བཞི་པ་ནི།**

ལས་ལ་མཐུན་པ་སྦྱིན་དུ་བཞུགས་པ་ཉིད་ཀྱིས་ཞི་བར་འགྱུར་རོ། །དེ་ལྟར་རྩོད་པ་བཞི་ལ་ཞི་བྱེད་ཀྱི་ཆོས་བདུན་པོ་གང་ལ་གང་འོས་སུ་སྦྱིན་པ་ལས་རྩོད་པ་ཆོས་བཞིན་དུ་ཞི་བར་འགྱུར་བས་འཕྲོས་པས་ཆོག་གོ། །དེ་ལ་དགེ་སློང་དག་པ་ཞིག་ལ་གཞི་མེད་པར་ཕམ་པའི་སྐུར་བ་འདེབས་པ་དག་གི་ཁྱིམ་དུ་དགེ་འདུན་གྱིས་འབའ་ཞིག་པའི་ལས་བྱས་ཏེ་ལྷུང་བཟེད་ཁ་སྦུབས་ནས་དེའི་ཁྱིམ་དུ་འགྲོ་བར་མི་བྱ། སྟན་ལ་འདུག་པར་མི་བྱ། སྦྱིན་པའི་ཆོས་ལ་སྤྱོད་པར་མི་བྱ། བླང་བར་མི་བྱའོ་ཞེས་ཁྲིམས་སུ་བཅའ་བར་མཛད་དེ་དེ་ལ་བསྒོ་བར་བྱ། དེས་བཟོད་པར་གསོལ་ན་ཡང་འབའ་ཞིག་པའི་ལས་ཀྱིས་བཟློག་གོ། །ཡང་དབེན་པ་སྐྱབས་ཡོད་དུ་འདུག་པ་ལྟ་བུ་མ་ངེས་པའི་ལྟུང་བ་ཁས་མི་ལེན་ན་གསོལ་བཞིས་དེ་ལ་ངོ་བོ་ཉིད་ཚོལ་དུ་གཞུག་པ་སྦྱིན་པར་བྱ་ཞིང་དེས་སླར་བཟོད་ན་གསོལ་བཞིས་བཟོད་པ་སྦྱིན་ནོ། །ཡང་ལྟུང་བ་གླེང་བ་དྲན་ཀྱང་སྐབས་མི་འབྱེད་ན་དེ་ལ་གདམས་ངག་དང་ཕེབས་པར་སྨྲ་བར་མི་བྱ་དེས་ཀྱང་སྐབས་མི་འབྱེད་ན་གསོལ་བཞིས་དེའི་གསོ་སྦྱོང་དང༌། །དགག་དབྱེ་བཞག་པ་སྟེ་དེ་དང་ལྷན་ཅིག་མི་བྱ་བ་དང་སྐབས་འབྱེད་ཀྱང་དགེ་འདུན་ལ་བསྙེན་པར་མི་འགྱུར་ན་ནི་རྟ་དམུ་རྒོད་ཕུར་པ་དང་བཅས་པ་ལྟར་དེ་ཡང་དྲི་མ་དང་བཅས་པར་གཏོང་བ་དང༌། །ཡང་ཆོས་མ་ཡིན་པ་དེ་དག་འཐབ་ན་ཆོས་འདི་པ་དག་གིས་ཕྱག་དང་ལྡང་བ་མི་བྱ་གཙུག་ལག་ཁང་དུ་གནས་མལ་སྟོབ་ན་ལག་བརྡས་ངན་པ་སྟོབས་ཤིག་ཁོ་བོ་ཅག་རྒན་ནོ་ཟེར་ན་ཁྱེད་ཅག་ཤཱཀྱའི་དགེ་སྦྱོང་ཡིན་པར་ཁས་འཆེ་འམ་སྤྱོད་ཚུལ་འདི་ལྟ་བུས་དེ་ཡང་མི་ཐོབ་ན་སྟོན་པ་ཐུགས་རྗེ་ཅན་གྱི་འདི་རྗེས་སུ་གནང་ངོ་ཞེས་ལན་ཡང་དག་པར་གདབ་པ་དང༌། །ཡང་སྟོན་པ་དང་ལམ་གཞན་ལ་ཕྱོགས་པས་འཁོར་ལོའི་དབྱེན་འབྱེད་དེ་དགེ་འདུན་ཕྱོགས་གཉིས་སུ་བྱེ་བ་ལ་ཡང་ཆོས་མིན་བྱེད་པ་དེ་དག་གིས་དགེ་འདུན་ལ་བཟོད་པ་གསོལ་ན་གསོལ་བཞིས་དེ་དག་ལ་བཟོད་པ་སྦྱིན་པ་དང་བཟོད་པར་བྱས་ཀྱང་མཐུན་པར་མ་གྱུར་ནས་དེ་དག་གིས་དགེ་འདུན་ལ་མཐུན་པར་གསོལ་ན་གསོལ་བཞིས་མཐུན་པ་སྦྱིན་དང༌། །མཐུན་པ་ཐོབ་ཀྱང་མཐུན་པའི་གསོ་སྦྱོང་མ་བྱས་པར་རང་བཞིན་དུ་མི་གནས་པས་དེ་དག་གིས་གསོལ་བ་བྱས་ན་གསོལ་བཞིས་མཐུན་པའི༼༦༠༽གསོ་སྦྱོང་ལེན་དུ་གཞུག་པར་བྱའོ། །གལ་ཏེ་བཟོད་པ་མི་གསོལ་བར་འབྱེད་པའི་ཕྱིར་རྩོད་ན་མངོན་སུམ་དང་རྒྱུད་གཅིག་ཏུ་བྱ་བས་ཞི་བར་འགྱུར་ཏེ། །རྩོད་པ་འགྱེད་པ་དེ་གཉིས་རང་གིས་ཞི་བར་མ་ནུས་ན་དགེ་འདུན་གྱིས་དགེ་སློང་ཕྱོགས་སུ་མ་ལྷུང་བའི་གཟུ་བོ་ཆོས་ཉི་ཤུ་རྩ་གཉིས་དང་ལྡན་པ་བསྐོ་ནས་དེ་ལ་འབུལ་བ་དང༌། །དེས་མངོན་སུམ་གྱིས་འདུལ་བ་སྦྱིན་པས་ཞི་བར་འགྱུར་ཞིང༌། །དེས་ཀྱང་ཞི་བར་མ་ནུས་ན་གསོལ་གཉིས་ལས་ཀྱིས་མཚམས་ཀྱི་ཕྱི་རོལ་ཏུ་དགེ་འདུན་ལོངས་པའི་དགེ་སློང་བློ་གསལ་བ་དག་བསྐོ་བ་དང༌། །དེ་དག་གིས་ཀྱང་ཞི་བར་མ་ནུས་ན་སླར་དགེ་འདུན་ལ་ཕུལ་ནས་གསོལ་གཉིས་ལས་ཀྱིས་རྩོད་པ་སྦེད་པ་བསྐོ་བ་དང༌། །དེས་མཚམས་གཞན་གྱི་དགེ་འདུན་ལ་ཟླ་བ་གསུམ་དང༌། །དེས་ཀྱང་མ་ནུས་ན་སྡེ་སྣོད་འཛིན་པ་དག་ལ་ཟླ་བ་དྲུག་དང༌། །དེས་ཀྱང་མིན་ན་གནས་བརྟན་ཆེར་གྲགས་པ་གཙོ་བོ་མཐུ་དང་ལྡན་པ་ལ་དུས་ཐུག་པ་མེད་པར་འབུལ་བར་བྱའོ། །གལ་ཏེ་དེས་ཀྱང་མ་ཞི་བར་སླར་འབུལ་ན་དགེ་འདུན་གྱིས་གསོལ་གཉིས་ལས་ཀྱིས་ཚུལ་ཤིང་འབྲིམ་པོ་བསྐོ་བ་དང༌། །དེས་ཚུལ་ཤིང་གང་མང་སྦྱིན་པར་འོས་པ་ལ་ཆོས་དང་ཆོས་མིན་གྱི་ཚུལ་ཤིང་སོ་སོར་སྟ་གོན་བྱས་ཏེ་ཆོས་ཕྱོགས་པར་མང་དུ་བྲིམས་པས་རྩོད་པ་དེ་ཆོས་ཀྱིས་ཞི་བར་འགྱུར་རོ། །མི་གདམས་པའི་ཕྱིར་རྩོད་ན་རྒྱུ་དང་བཅས་པ་ལ་རྒྱུད་གཅིག་ཏུ་བྱ་བ་དང་རྒྱུ་གླེང་བར་བྱ་བའི་ཁ་ན་མ་ཐོ་བ་མེད་པ་ལ་ནི་དག་པ་སྦྱིན་པས་ཞི་བར་འགྱུར་རོ། །དེ་ལ་གླེང་བ་ནི་བཞི་སྟེ། །གཞི་མེད་པ་དང༌། །རྗེས་སུ་བསྒྲུབས་པས་དང་ཕྱིར་བཅོས་ལ་མི་ལྟོས་པ་སྟེ་གསུམ་ནི་དྲན་པས་འདུལ་བར་འོས་པ་ཡིན་པས་དེ་ལ་དགེ་འདུན་གྱིས་གསོལ་བཞིས་དྲན་པས་འདུལ་བ་སྦྱིན་པ་དང༌། །སྨྱོན་པས་བྱས་པ་གཅིག་ནི་མ་སྨྱོས་པའི་སྐབས་སུ་འདུལ་བར་འོས་པ་ཡིན་པས་དེ་ལ་དགེ་འདུན་གྱིས་གསོལ་བཞིས་མ་སྨྱོས་པས་འདུལ་བ་སྦྱིན་པས་རང་བཞིན་དུ་གནས་པར་འཛིན་ཏེ་ཞི་བར་འགྱུར་རོ། །ལྟུང་བའི་ཕྱིར་རྩོད་ན་ཁས་བླང་བས་དང་མངོན་སུམ་གྱིས་དང་རྩྭ་བཀྲམས་པ་ལྟ་བུ་སྟེ་ཕན་ཚུན་མགོ་འདུད་དེ་ཉེས་པའི་ངོ་བོ་ཤེས་པའི་ཕྱིར་བཅོས་སྔགས་དང་བཅས་པ་དགེ་འདུན་ནམ་དགེ་སློང་གི་མདུན་དུ་བཤགས་པས་ཞི་བར་འགྱུར་རོ། །བྱ་བའི་ཕྱིར་རྩོད་ན་ཞི་བྱེད་ཀྱི་ཆོས་བདུན་པོ་ཐམས་ཅད་ཀྱིས་གང་ལ་གང་འོས་སུ་སྦྱར་ཏེ་རིམ་གྱིས་ལས་ལ་མཐུན་པ་སྦྱིན་དུ་བཞུགས་པས་ཞི་བར་འགྱུར་བ་སྟེ་དེས་རྩོད་པ་ཕྱིར་བཅོས་བཤད་གྲུབ་པ་ཡིན་ནོ། །

**གསུམ་པ་གནས་མལ་གྱི་གཞི་བསྟན་པས་དོན་བསྡུ་བ་ནི།**

དེ་ཡང་རུང་བའི་སར་ཀློག་སྤོང་གི་གནས་དགེ་འདུན་གྱི་གཙུག་ལག་ཁང་དང་སྟོན་པའི་དྲི་གཙང་ཁང་དང༌། བསིལ་ཁང་དང༌། སྒོ་ཁང་དང༌། སྤྱི་ཁང་དང༌། ཟས་ཀྱི་ཁང་པ་དང༌། རུང་ཁང་དང༌། ཁྲུས་ཁང་དང༌། བསྲོ་ཁང་དང༌། སྤོང་ས་དང༌། སྤོང་བའི་ཁང་པ་སོགས་ཚུལ་དང་མཐུན་པར་བྱས་ལ་གནས་དེར་མེད་དུ་མི་རུང་བའི་ལས་བཅུ་གཉིས་ལ་བྱེད་པ་པོ་གང་ཟག་བཅུ་གཉིས་ཏེ། གནས་ཁང་ཟས་ལ་བསྐོ་བ་གཉིས། །ཐུག་པ་བག་ཚོས་འབྲིམ་པ་གཉིས། །ཕྲན་ཚེགས་འབྲིམ་པར་བྱེད་པ་དང༌། །སྤྱོད་སྤྱད་འདྲུབ་དང་གོས་ཀྱི་གཉིས། །དབྱར་ཀྱི་རས་ཆེན་སྦེད་དང་འགྱེད། །མངག་གཞུག་པ་དང་མཛེས་ཆོས་ཏེ། །གང་ཟག་བཅུ་དང་གཉིས་པོ་དག །སྟོན་པས་ཡང་དག་བཤད་པ་ཡིན། །ཞེས་གསུངས་པ་ལྟར། དགེ་འདུན་གྱིས་གསོལ་གཉིས་ལས་ཀྱིས་གང་ཟག་བཅུ་གཉིས་བསྐོ་བ་དང་དེ་དག་གིས་ཀྱང་ཀུན་ཏུ་སྤྱོད་པ་ཚུལ་བཞིན་དུ་བསྒྲུབ་པར་བྱའོ། །རྒས་ཤིང་འཁོགས་པ་དང་བྲོ་འཚལ་བ་ཡིན་ན། དེ་ལ་འཁར་བ་དང་ཚོན་སྐུད་ལས་བྱས་པའི་དྲྭ་བའི་གནང་བའང་གསོལ་གཉིས་ལས་ཀྱིས་སྦྱིན་པར་གསུངས་སོ། །གནས་དེར་ཀློག་པའི་སློབ་དཔོན་གྱིས་རང་དང་རང་གི་སློབ་མ་ཀློག་ཏུ་འཇུག་པ་རྣམས་འདི་སྣང་འཕྲལ་གྱི་བྱ་བས་མི་འདའ་བར་ལུང་དབོག་པ་དང་ཁ་ཏོན་དང་༼༦༡༽དམིགས་ཀྱིས་དྲི་བ་སྦྱིན་པ་སོགས་ཆོས་དང་རྗེས་སུ་མཐུན་པར་འཇུག་པས་གནས་པར་བྱ་བ་སྟེ་དེ་དག་གིས་འདུལ་བ་རྒྱ་ཆེར་བཤད་ཟིན་ཏོ། །

ད་ནི་བཤད་པའི་དོན་བསྡུས་ཏེ་བསྟན་པ་ནི། ཕྲན་ཚེགས་ལས། བཅོམ་ལྡན་འདས་ཡོངས་སུ་མྱ་ངན་ལས་འདས་བའི་དུས་སུ་དགེ་སློང་རྣམས་ལ་བཀའ་བསྩལ་པ། དགེ་སློང་དག་ངས་ཁྱེད་རྣམས་ལ་འདུལ་བ་རྒྱ་ཆེར་ནི་བསྟན་ཟིན་ན་མདོར་བསྡུས་པ་ནི་མ་ཡིན་ནོ། །འོན་ཀྱང་མདོར་བསྡུས་པ་ཡང་ཉོན་ཅིག །དགེ་སློང་དག་ངས་ཁྱེད་ལ་གང་ཞིག་ཐོག་མ་ཉིད་ནས་གནང་བ་ཡང་མེད། །བཀག་པ་ཡང་མེད། །གལ་ཏེ་རུང་བ་དང་ཉེ་བ་ཡིན་ཞིང་མི་རུང་བ་ཟློག་པར་བྱེད་པ་ཡིན་ན་ནི་རུང་བ་ཡིན་པར་གཟུང་བར་བྱའོ། །གལ་ཏེ་མི་རུང་བ་དང་ཉེ་བ་ཡིན་ཞིང་རུང་བ་ཟློག་པར་བྱེད་པ་ཡིན་ན་ནི་མི་རུང་བ་ཡིན་པས་ཀུན་ཏུ་སྤྱད་པར་མི་བྱའོ། །ཞེས་གསུངས་སོ། །

**གསུམ་པ་ཐེག་ཆེན་སོ་ཐར་གྱི་ཁྱད་པར་བསྟན་པས་མཇུག་བསྡུ་བ་ནི།**

ཐེག་ཆེན་བྱང་ཆུབ་སེམས་དཔའ་རྣམས་ལ་ནི་གཞན་དོན་མི་འགྱུར་བའི་སྐབས་ཉིས་བརྒྱ་ལྔ་བཅུ་རྩ་གསུམ་པོ་ཇི་སྐད་བཤད་པ་བཞིན་རང་དོན་དུ་བསྲུང་བ་ཉན་ཐོས་དང་ཁྱད་པར་མེད་ལ། །གཞན་དོན་དུ་ཕན་བདེའི་རྒྱུར་འགྱུར་བ་ཐམས་ཅད་དེ་དག་ལས་སྤྱད་པར་གནང་བ་སྟེ། སྤྱོད་འཇུག་ལས། ཐུགས་རྗེ་མངའ་བ་རིང་གཟིགས་པས། །བཀག་པ་རྣམས་ཀྱང་དེ་ལ་གནང༌། །ཞེས་གསུངས་སོ། །འདུལ་བ་ཀུན་ལས་བཏུས་པ་སྡོམ་པ་གསུམ་གྱི་རྒྱན་ལས། ཉན་ཐོས་ཀྱི་འདུལ་བ་རྣམ་པར་བཤད་པ་སྟེ་ལེའུ་དང་པོའོ།། །།

༈ **སྤྱི་དོན་གཉིས་པ་བྱང་ཆུབ་སེམས་དཔའི་སྡོམ་པ་བཤད་པ་ལ་གསུམ། སྡོམ་པའི་ངོ་བོ་དང་དབྱེ་བས་མདོར་བསྟན་པ། ལུགས་གཉིས་ལམ་སྲོལ་རྣམ་པར་ཕྱེ་བས་རྒྱས་པར་བཤད་པ། དེ་ལ་འཇུག་པའི་འབྲས་བུ་བསྟན་པས་མཇུག་བསྡུ་བའོ། །དང་པོ་ནི།**

བྱ་བ་ལུས་ཀྱི་སྒོ་སྨྲ་བ་ངག་གི་སྒོ་དྲན་པ་ཡིད་ཀྱི་སྒོ་སྟེ་སྒོ་གསུམ་གྱི་ཉེས་པར་སྤྱོད་པ་ཆ་དང་བཅས་པ་མ་ལུས་པ་སྤོང་བར་བྱེད་པའི་སྟེང་དུ་གཞན་ཕན་ཁྱད་པར་ཅན་གྱིས་ཟིན་པའི། །ཚུལ་ཁྲིམས་ནི་བྱང་ཆུབ་སེམས་དཔའི་སྡོམ་པའི་མཚན་ཉིད་ཡིན་ཏེ། སྤྱོད་འཇུག་ལས། སྤོང་བའི་སེམས་ནི་ཐོབ་པ་ལས། །ཚུལ་ཁྲིམས་ཕ་རོལ་ཕྱིན་པར་བཤད། །ཅེས་སོ། །དེ་ལ་དབྱེ་བ་གང་ཞེ་ན། ཟབ་མོ་ལ་མོས་པའི་ལམ་དང༌། རྒྱ་ཆེ་བ་ལ་མོས་པའི་ལམ་གཉིས་ཏེ། དེ་ཡང་བྱམས་པ་ཐོགས་མེད་ནས་བརྒྱུད་པ་རྒྱ་ཆེན་སྤྱོད་པའི་ཕྱོགས་དང༌། འཇམ་དབྱངས་ཀླུ་སྒྲུབ་ནས་བརྒྱུད་པ་ཟབ་མོ་ལྟ་བའི་ཕྱོགས་ཏེ་ཤིང་རྟ་ཆེན་པོའི་སྲོལ། །རྣམ་པ་གཉིས་སུ་དབྱེ་བའོ། །

**གཉིས་པ་ལ་གཉིས། བྱང་ས་ལས་གསུངས་པ་དང༌། བསླབ་བཏུས་ལས་གསུངས་པ་བཤད་པའོ། །དང་པོ་ལ་གསུམ། དང་པོར་སྡོམ་པ་ལེན་ཚུལ། བར་དུ་བསླབ་པ་བསྲུང་ཚུལ། ཐ་མར་ཉམས་པ་གསོ་ཚུལ་བསྟན་པའོ། །དང་པོ་ལ་གསུམ། གང་གིས་ལེན་པའི་གང་ཟག །གང་ནས་ལེན་པའི་ཡུལ། ཇི་ལྟར་བླང་བའི་ཆོ་གའོ། །དང་པོ་ནི།**

གང་ཟག་བྱང་ཆུབ་སེམས་དཔའི་རིགས་སད་པའི་རྟགས་དང་ལྡན་པ་དང་སྨོན་སེམས་རྟེན་ལ་སོ་ཐར་མི་དགོས་ཀྱང་འཇུག་སྡོམ་བླང་བ་ལ་སོ་ཐར་རིས་བདུན་གྱི། །སྡོམ་པ་གང་རུང་དང་ལྡན་པའི་རྟེན་གྱིས་ལེན་དགོས་ཏེ། ལམ་སྒྲོན་ལས། སོ་སོར་ཐར་པ་རིས་བདུན་གྱི། །རྟག་ཏུ་སྡོམ་དང་ལྡན་པ་ལ། །བྱང་ཆུབ་སེམས་ཀྱི་སྡོམ་པ་ཡི། །སྐལ་པ་ཡོད་ཀྱི་གཞན་དུ་མིན། །ཞེས་སོ། །དེ་ཡང་རྐྱེན་བཞི་རྒྱུ་བཞི་སྟོབས་བཞི་༼༦༢༽སྟེ་བཅུ་གཉིས་པོ་བྱང་ཆུབ་ཀྱི་སེམས་སྐྱེ་བའི་རྒྱུའོ། །རྐྱེན་བཞི་ནི། བྱང་ཆུབ་སེམས་དཔའི་མཐུ་བསམ་གྱིས་མི་ཁྱབ་པ་མཐོང་ཐོས་ཀྱིས་མོས་ཤིང་སེམས་བསྐྱེད་པར་བྱེད་པ་དང༌། མཐོང་ཐོས་མེད་ཀྱང་བྱང་ཆུབ་སེམས་དཔའི་སྡེ་སྣོད་ལ་དད་ཅིང་ཐོས་པས་དང༌། མ་ཐོས་ཀྱང་བྱང་ཆུབ་སེམས་དཔའི་ཆོས་ནུབ་ཏུ་ཉེ་བ་མཐོང་ནས་ཆོས་ཡུན་དུ་གནས་པར་བྱའོ་སྙམ་པས་དང༌། ནུབ་པར་མ་མཐོང་ཡང་དུས་ཐ་མའི་ཚེ་སེམས་བསྐྱེད་པར་རྙེད་དཀའ་བས་མོས་ཤིང་སེམས་བསྐྱེད་པར་བྱེད་པའོ། །རྒྱུ་བཞི་ནི། རིགས་ཕུན་སུམ་ཚོགས་པ་དང༌། དགེ་བའི་བཤེས་གཉེན་གྱིས་ཟིན་པ་དང༌། སེམས་ཅན་ལ་སྙིང་བརྩེ་བ་དང༌། སྡུག་བསྔལ་དཀའ་སྤྱད་ཀྱིས་མི་ཞུམ་པའོ། །སྟོབས་བཞི་ནི། རང་གི་མཐུས་བྱང་ཆུབ་འདོད་པ་རང་གི་སྟོབས་དང༌། །གཞན་གྱི་མཐུས་འདོད་པ་གཞན་གྱི་སྟོབས་དང༌། སྔོན་གོམས་ཀྱིས་ད་ལྟ་མཐོང་ཐོས་ཙམ་གྱིས་སེམས་སྐྱེ་བ་རྒྱུའི་སྟོབས་དང༌། སྐྱེས་བུ་དམ་པ་ལ་བརྟེན་ནས་ཆོས་ཐོས་པ་སོགས་ཀྱིས་གོམས་པ་ནི་སྦྱོར་བའི་སྟོབས་སོ། །དེ་ལྟ་བུའི་རྒྱུ་ལས་བྱུང་བའི་བྱང་ཆུབ་ཀྱི་སེམས་དེ་ཡང་རྣམ་པ་གཉིས་ཏེ། འབྲས་བུ་ལ་དམ་བཅའ་བ་སྨོན་པ་སེམས་བསྐྱེད་དང༌། རྒྱུ་ལ་དམ་བཅའ་བ་འཇུག་པ་སེམས་བསྐྱེད་དོ། །

**གཉིས་པ་ནི།**

ལམ་སྒྲོན་ལས། སྡོམ་པའི་ཆོ་ག་ལ་མཁས་ཤིང༌། །བདག་ཉིད་གང་ཞིག་སྡོམ་ལ་གནས། །སྡོམ་པ་འབོགས་བཟོད་སྙིང་རྗེ་ལྡན། །བླ་མ་བཟང་པོར་ཤེས་པར་བྱ། །ཞེས་གསུངས་པ་ལྟར། སྙིང་རྗེས་སེམས་ཅན་ལ་དམིགས་ཤིང་ཤེས་རབ་ཀྱིས་རྫོགས་བྱང་ལ་དམིགས་པའི་སྒོ་ནས་སྨོན་པ་བྱང་ཆུབ་ཏུ་སེམས་བསྐྱེད་པར་སྨོན་ལམ་བཏབ་པའི་སྨོན་སེམས་དང་ལྡན་པ་དང་བསམ་པ་དེ་ཉིད་ཀྱིས་སྦྱོར་བ་འཇུག་པའི་སྡོམ་པ་བླངས་ཏེ་བསླབ་བྱའི་ཆོས་དང་མཐུན་པ་མ་ཉམས་པར་གནས་པ་དང་བྱང་ཆུབ་སེམས་དཔའི་སྡེ་སྣོད་དང་སྡོམ་པ་འབོགས་པའི་ཆོ་ག་ལ་མཁས་པ་དང༌། །ངག་གི་རྣམ་པ་རིག་བྱེད་ཀྱིས་དོན་འཛིན་ཏེ་གཞན་ལ་བརྡ་འཕྲོད་པར་གོ་ནུས་པ་སྟེ་མཚན་ཉིད་བཞི་དང་ལྡན་པའི་སློབ་དཔོན་ལའོ། །

**གསུམ་པ་ཇི་ལྟར་བླང་བའི་ཆོ་ག་ལ་གསུམ། སྨོན་པའི་ཆོ་ག །འཇུག་པའི་ཆོ་ག །རྟེན་ལས་རུང་བའི་དམིགས་བསལ་བསྟན་པའོ། །དང་པོ་ནི།**

སྦྱོར་བ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་བ་དང་མཆོད་པའི་ཆོ་ག་སོགས་སྔོན་དུ་བཏང་ནས་དགེ་བའི་བཤེས་གཉེན་ལ་སྟོན་པར་འདུ་ཤེས་པའི་སྒོ་ནས་ཇི་ལྟར་སྔོན་གྱི་དེ་བཞིན་གཤེགས་པ་སོགས་ནས་མཛད་དུ་གསོལ་ཞེས་པའི་བར་ཚིག་གིས་གསོལ་བ་ལན་གསུམ་བཏབ་ནས། །སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་སྟེ་ཇི་སྲིད་སྙིང་པོ་བྱང་ཆུབ་ལ་མཆིས་ཀྱི་བར་དུ་རྐང་གཉིས་རྣམས་ཀྱི་མཆོག་སོགས་ཀྱིས་སྐྱབས་སུ་འགྲོ་བར་བྱས་ནས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཡིད་ཀྱིས་དམིགས་ལ་ཕྱག་བྱ་བ་དང་དངོས་སུ་ཅི་འབྱོར་བའི་མཆོད་པས་མཆོད་པར་བྱའོ། །དངོས་གཞི་སློབ་དཔོན་གྱི་མདུན་དུ་ཙོག་པུའམ་པུས་མོ་གཡས་པའི་ལྷ་ང་ས་ལ་བཙུགས་ཏེ་ཐལ་སྦྱར་བཅས་ཕྱོགས་བཅུ་ན་བཞུགས་པའི་སོགས་ནས་ཡོངས་སུ་མྱ་ངན་ལས་འདའ་བར་བགྱིའོ་ཞེས་པའི་བར་གྱིས་སྨོན་སེམས་ཀྱི་སྡོམ་པ་བླང་བར་བྱའོ། །རྗེས་ཀྱི་བྱ་བ་ལ་སྤྲོ་བ་སྐྱེད་པ་དང་བྱང་ཆུབ་ཀྱི་སེམས་དེ་ཉིད་༼༦༣༽མི་ཉམས་པར་བྱེད་པའི་བསླབ་བྱ་དང་ཕན་ཡོན་བརྗོད་པ་དང་བཅས་པས་སྨོན་པའི་ཆོ་ག་བསྡུས་པར་བསྟན་ཏོ། །

**གཉིས་པ་ནི།**

སྦྱོར་བ་སྔར་བཤད་པའི་དགེ་བའི་བཤེས་གཉེན་ལ་ཕྱག་བྱས་དེའི་རྐང་པར་གཏུགས་ནས་སློབ་དཔོན་ཁྱོད་ལས་སོགས་ཚིག་གིས་གསོལ་བ་ལན་གསུམ་བཏབ་པར་བྱའོ། །དེས་ཀྱང་རིགས་ཀྱི་བུ་ཉོན་ཅིག་ནས་གཞན་གྱི་ནན་གྱིས་ལན་དུ་བཅུག་པ་མ་ཡིན་ནམ་ཞེས་པའི་བར་གྱིས་དྲི་ནས་བསམ་པ་བརྟག་པ་དང༌། །སྙིང་ནས་སྤྲོ་ན་དེའི་འོག་ཏུ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མདུན་དུ་བསམ་ལ་ཅི་འབྱོར་བའི་མཆོད་པ་དང་ཕྱག་གིས་ཚོགས་གསོག་པར་བྱེད་པ་དང༌། །དགེ་བའི་བཤེས་གཉེན་ལ་སྟོན་པའི་འདུ་ཤེས་ཀྱིས། །ཕྱག་བྱ་བ་སོགས་སྔར་བཞིན་འདུག་ཏུ་བཅུག་ནས་སློབ་དཔོན་གྱིས་བྱང་ཆུབ་སེམས་དཔའི་སོགས་ཀྱིས་ལན་གསུམ་དུ་བསྐུལ་བས་མྱུར་དུ་སྦྱིན་པར་གསོལ་བ་འདེབས་པར་བྱས་ནས་སྡོམ་པ་ནོད་པ་དེ་ལ་མིང་འདི་ཞེས་བྱ་བ་ཁྱོད་སོགས་ནས་སྨོན་ལམ་བཏབ་བམ་ཞེས་པའི་བར་གྱིས་བར་ཆད་དྲི་བ་དང་དེས་ཀྱང་བཏབ་ལགས་སོ་ཞེས་ལན་གདབ་པ་དང༌། །ད་ནི་བདག་བསོད་ནམས་ཀྱི་གཏེར་ཆེན་པོ་བླ་ན་མེད་པ་ཐོབ་པར་འགྱུར་རོ་སྙམ་དུ་སེམས་དང་བ་བསྐྱེད་ནས་ཅང་མི་སྨྲ་བར་ཐལ་མོ་སྦྱར་ཏེ་འདུག་གོ། །དེ་ནས་དགེ་བའི་བཤེས་གཉེན་གྱིས་བྱང་ཆུབ་སེམས་དཔའི་བསླབ་པའི་གཞི་ཐམས་ཅད་དང་ཚུལ་ཁྲིམས་མདོར་བསྡུས་པ་སློབ་མ་ལ་གོ་བར་བྱ་བ་དང༌། །བསླབ་པའི་གཞི་དེ་དག་ལེན་པར་འདོད་དམ་ཞེས་དྲི་བ་དང་དེས་ཀྱང་ལེན་པ་འཚལ་ལོ་ཞེས་ཁས་ལེན་པར་གྱུར་ན་སྦྱིན་པར་བྱའོ། །དངོས་གཞི་རིགས་ཀྱི་བུ་མིང་འདི་ཞེས་བྱ་བ་ཁྱོད་ཅེས་པ་ནས་ཚུལ་ཁྲིམས་ནོད་དམ་ཞེས་པའི་བར་བརྗོད་དེ་དྲི་བ་ན་དེས་ཀྱང་ནོད་ལགས་སོ་ཞེས་བརྗོད་པ་ལན་གསུམ་གྱིས་སྡོམ་པ་བྱིན་ནོ། །རྗེས་ཀྱི་བྱ་བ་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ཐལ་མོ་སྦྱར་ཏེ་བྱང་ཆུབ་སེམས་དཔའ་མིང་འདི་ཞེས་བྱ་བ་སོགས་ནས་མཁྱེན་པར་གསོལ་ལོ་ཞེས་པའི་བར་ལན་གསུམ་གྱིས་མཁྱེན་པར་གསོལ་བ་དང༌། ཡང་ཕྱག་འཚལ་ནས་སློབ་དཔོན་གྱིས་བྱང་ཆུབ་སེམས་དཔའ་མིང་འདི་ཞེས་བྱ་བ་སོགས་ནས་ཚོགས་འཕེལ་བར་འགྱུར་རོ་ཞེས་པའི་བར་གྱིས་གཟིགས་པ་ལ་འཇུག་པ་བརྗོད་པ་དང༌། ཡང་མིང་འདི་ཞེས་བྱ་བ་ནས་གསང་བར་བྱ་བ་ཡིན་ནོ་ཞེས་པའི་བར་གྱིས་གྱ་ཚོམས་སུ་སྨྲ་བ་མིན་པར་བརྗོད་དོ། །དེ་ནས་བསླབ་པའི་གཞི་ཕམ་པ་ལྟ་བུའི་གནས་ལ་སོགས་པ་བཤད་ཅིང་ཕན་ཡོན་ཀྱང་བརྗོད་པས་འཇུག་པའི་ཆོ་ག་སྦྱོར་དངོས་རྗེས་གསུམ་དང་བཅས་པ་གྲུབ་པ་ཡིན་ནོ། །

**གསུམ་པ་ནི།**

སྤྱིར་དགེ་བའི་བཤེས་གཉེན་ལས་བླངས་ན་ངོ་ཚ་ཁྲེལ་ཡོད་ཀྱི་རྟེན་དུ་འགྱུར་བའི་དགོས་པ་ཡོད་ཀྱང༌། གལ་ཏེ་ཡོན་ཏན་དེ་དག་དང་ལྡན་པའི་གང་ཟག་མེད་ན་བདེ་བར་གཤེགས་པའི་སྐུ་གཟུགས་ཀྱི་སྤྱན་སྔར་ནས་རང་གིས་ལེན་པས་ཀྱང་རུང་སྟེ། །ཕྱོགས་བཅུའི་རྒྱལ་བ་སྲས་བཅས་ཡིད་ལ་དྲན་ཏེ་ཕྱག་དང་མཆོད་པ་སོགས་སྔོན་དུ་བཏང་ནས་གསོལ་བ་བཏབ་པ་དང༌། སློབ་དཔོན་ཞེས་པའི་ཚིག་དོར་ཏེ་སྐྱབས་སུ་འགྲོ་བ་སོགས་གོ་རིམ་གོང་བཞིན་བྱ་བ་སྨོན་པ་དང༌། འཇུག་པ་ནི་བདག་མིང་འདི་ཞེས་བགྱི་བ་ཕྱོགས་བཅུའི་དེ་བཞིན་གཤེགས་པ་དང་ས་ཆེན་པོ་ལ་བཞུགས་པའི་བྱང་ཆུབ་སེམས་དཔའ་ཐམས་ཅད་ལ་གསོལ་བར་འཚལ་ཏེ། དེ་དག་གི་སྤྱན་སྔར་སོགས་སྔར་གྱི་ཆོ་ག་ལ་འདོན་པ་ཅུང་ཟད་བསྒྱུར་བས་ལེན་པར་བྱའོ། །

**གཉིས་པ་བར་དུ་བསླབ་པ་བསྲུང་ཚུལ་བསྟན་པ་ལ་གཉིས། སྨོན་པའི་བསླབ་བྱ་དང༌། འཇུག་པའི་བསླབ་བྱ་བཤད་པའོ། །དང་པོ་ནི།**

གང་གིས་བདག་ལ་མི་རིགས་པ་ཅུང་ཟད་ཅིག་བྱས་པས་༼༦༤༽ཕྱིན་ཆད་ཁྱོད་ལ་ཕན་ཐོགས་པའི་དུས་བྱུང་ཡང་མི་གདགས་གནོད་པ་བཟློག་པའི་དུས་བྱུང་ཡང་མི་བྱ་སྙམས་པས་སེམས་ཅན་བློས་མི་བཏང་བ་ནི་སྨོན་སེམས་མི་འཆོར་བའི་ཐབས་དང༌། བྱང་ཆུབ་སེམས་ཀྱི་ཕན་ཡོན་སྡོང་པོ་བཀོད་པ་ལས་དཔེ་ཉིས་བརྒྱ་དང་སུམ་ཅུར་གསུངས་པ་རྣམས་དྲན་པར་བྱ་བ་ནི་མི་ཉམས་པའི་ཐབས་དང༌། །ཐབས་ཀྱི་ཆར་གྱུར་པའི་བསོད་ནམས་དང་ཤེས་རབ་ཀྱི་ཆར་གྱུར་པའི་ཡེ་ཤེས་ཀྱི་ཚོགས་གཉིས་བསག་པ་ནི་སྟོབས་བསྐྱེད་པའི་ཐབས་དང༌། རྒྱུའི་སེམས་བྱམས་སྙིང་རྗེ་དྲན་པ་དང་དངོས་ཀྱི་སེམས་སེམས་བསྐྱེད་ཡང་ཡང་བླང་བ་དང་སྤྱོད་པའི་སེམས་ལུས་ལོངས་སྤྱོད་དགེ་ཚོགས་ཐམས་ཅད་གཞན་དོན་དུ་བསྔོ་བ་སྟེ་གཞན་ཕན་གྱི་སེམས་སྦྱངས་པ་ནི་དགེ་ཚོགས་འཕེལ་བའི་ཐབས་དང༌། །དེའི་སྟེང་དུ་བླང་དོར་མི་བརྗེད་པའི་ཐབས་དཀར་ནག་ཆོས་བརྒྱད་ལ་བླང་དོར་ཚུལ་བཞིན་བྱེད་པ་རྣམས་སྨོན་པའི་བསླབ་བྱ་ཡིན་ཏེ། །འོད་སྲུང་གིས་ཞུས་པ་ལས། །བྱང་ཆུབ་ཀྱི་སེམས་ཉམས་པར་བྱེད་པའི་ཆོས་བཞི་ལས་བཟློག་པར་བྱ་སྟེ། བཞི་གང་ཞེ་ན། བླ་མ་དང་མཆོད་པར་འོས་པ་རྣམས་ཆོས་མ་ཡིན་པར་བཏང་བས་བསླུ་བ་དང་གཞན་འགྱོད་པའི། །གནས་མ་ཡིན་པ་ལ་འགྱོད་པ་བསྐྱེད་པ་དང་སེམས་བསྐྱེད་པའི་བྱང་ཆུབ་སེམས་དཔའ་ལ། །ཞེ་སྡང་བའི་ཚིག་རྩུབ་སྨྲ་བ་དང་སེམས་ཅན་ཀུན་ལ་གཡོ་སྒྱུ་སྤྱོད་པ་སྟེ། །དེ་དག་ནི་ནག་པོའི་ཆོས་སོ་དེ་ལས་ལྡོག་སྟེ་བྱང་ཆུབ་ཀྱི་སེམས་མི་ཉམས་པར་བྱེད་པའི་ཆོས་བཞི་ལ་བསླབ་པར་བྱ་སྟེ། །བཞི་གང་ཞེ་ན་སྲོག་གི་ཕྱིར་ཡང་བསམ་བཞིན་དུ་བརྫུན་དུ་མི་སྨྲ་བ་དང༌། །འགྲོ་ལ་གཡོ་དང་སྒྱུ་མེད་པར་ལྷག་བསམ་དག་པས་གཞན་དོན་ལ་གནས་པ་དང༌། །སེམས་བསྐྱེད་པའི་བྱང་ཆུབ་སེམས་དཔའ་ལ་སྟོན་པར་འདུ་ཤེས་ཤིང་དེའི་ཡོན་ཏན་ཕྱོགས་དང་ཕྱོགས་སུ་བསྒྲག་པར་བྱ་བ་དང༌། །རང་ཉིད་དགེ་བ་ལ་གནས་ཤིང་གཞན་ཡང་དེ་ལ་འགོད་ཅིང་དེ་ཡང་ཉན་རང་གི་ལམ་ལ་མིན་ཏེ་བླ་ན་མེད་པའི་བྱང་ཆུབ་ཉིད་དུ་འགོད་པའོ་ཞེས་གསུངས་སོ། །

**གཉིས་པ་ལ་གཉིས། མཐུན་ཕྱོགས་བསླབ་པ་ཡོངས་སུ་སྦྱོང་བ་དང༌། མི་མཐུན་ཕྱོགས་ལྟུང་བའི་གནས་བཤད་པའོ། །དང་པོ་ལ་གཉིས། ཚུལ་ཁྲིམས་ཀྱི་བསླབ་པ་ངོས་བཟུང་བ་དང༌། དེ་ཡོངས་སུ་སྦྱོང་བ་བཤད་པའོ། །དང་པོ་ནི།**

འཇུག་པའི་སེམས་ཀྱི་བསླབ་བྱ་ནི་བདག་ཉིད་བྱང་སེམས་ཀྱི་སྡོམ་པ་ལ་གནས་པས། །ཉེས་སྤྱོད་སྡོམ་པ་དང༌། དགེ་བ་ཆོས་སྡུད་དང༌། སེམས་ཅན་དོན་བྱེད་དེ་ཚུལ་ཁྲིམས་བསླབ་པ་གསུམ་ལ་རིམ་པ་བཞིན་རང་དོན་དང་མ་འདྲེས་པ་ལེགས་པར་བསླབ་པར་བྱ་སྟེ། །དེ་ཡང་ཀུན་སློང་སེམས་བསྐྱེད་ཀྱིས་ཟིན་པའི་སྒོ་ནས་སྡོམ་པ་ཡང་དག་པར་བླངས་པ་སོ་སོར་ཐར་པ་རིས་བདུན་པོ་གང་རུང་ལ་གནས་པ་ནི་བྱང་ཆུབ་སེམས་དཔའི་སྡོམ་པའི་ཚུལ་ཁྲིམས་ཡིན་ཏེ། འོག་མའི་དམན་སེམས་ཀྱིས་བླངས་པ་དང་མི་འདྲ་ཞིང་འདིར་སེམས་བསྐྱེད་ཁྱད་པར་ཅན་གྱིས་ཟིན་པའི་ཕྱིར་བྱང་ཆུབ་ཀྱི་བར་དུ་སྡོམ་པ་སེམས་ཀྱི་རྗེས་སུ་འབྲངས་ཏེ་ཡོད་པར་བཤད་པ་ནི་འདིའི་དམིགས་བསལ་དང༌། །དགེ་བའི་ཆོས་རྣམས་ཡང་དག་པར་བསྒྲུབ་པ་ནི་དགེ་བའི་རྩ་བ་མ་སྐྱེས་པ་སྐྱེད་པར་བྱེད་པ་དང༌། །དྲན་དང་ཤེས་བཞིན་གྱིས་བསྲུང་བ་ནི་སྐྱེས་པ་མི་ཉམས་པར་གནས་པར་བྱེད་པ་དང༌། བསྔོ་བས་རྣམ་པར་སྤེལ་བར་བྱ་བ་ནི་མི་ཉམས་པར་གོང་ནས་གོང་དུ་འཕེལ་བར་བྱེད་པ་སྟེ་དེ་དག་ནི་བྱང་ཆུབ་སེམས་དཔའི་དགེ་བ་ཆོས་སྡུད་ཀྱི་ཚུལ་ཁྲིམས་ཡིན་ཏེ། །དེ་ཡང་སེམས་བསྐྱེད་པའི་སྨོན་ལམ་དང༌། ༼༦༥༽སྐྱེ་བའི་དང༌། སྤྱོད་ཡུལ་གྱི་དང༌། ཡང་དག་པའི་དང༌། སྨོན་ལམ་ཆེན་པོ་སྟེ་ལྔས་དགེ་ཆོས་བསྡུས་པར་བཤད་པ་དང༌། །བྱང་ཆུབ་སེམས་དཔའི་བརྩེ་ཡུལ་སེམས་ཅན་བཅུ་གཅིག་ཏུ་རྣམ་པར་ཕྱེ་ནས་དེ་རྣམས་ཀྱི་དོན་བྱ་བ་ནི་སེམས་ཅན་དོན་བྱེད་ཀྱི་ཚུལ་ཁྲིམས་ཡིན་ཏེ། ཕན་འདོགས་ཀྱི་ཡུལ་དེར་བསྡུས་པའི་ཕྱིར་རོ། །དེ་ལྟར་ཚུལ་ཁྲིམས་རྣམ་པ་གསུམ་པོ་དེ་ཉིད་དུ། །བྱང་ས་ལས་གསུངས་པའི་དཀའ་བའི་དང༌། ཐམས་ཅད་པའི་དང༌། སྐྱེས་བུ་དམ་པའི་དང༌། རྣམ་པ་ཐམས་ཅད་པའི་ཚུལ་ཁྲིམས་སོགས་ཚུལ་ཁྲིམས་ཀྱི་རྣམ་གཞག་གཞན་མང་དུ་གསུངས་པ་རྣམས་ཀྱང་འདིར་ཡོངས་སུ་འདུས་པ་ཡིན་ནོ། །

**གཉིས་པ་ནི།**

སྔར་འདས་ཟིན་འདོད་པའི་ཡུལ་ལ་སྲེད་པས་མི་བལྟ་བ་དང་མ་འོངས་པ་རྣམས་ལ་སྲེད་པ་མངོན་པར་མི་དགའ་བ་དང༌། །ད་ལྟ་བྱུང་བའི་རྙེད་པ་རྣམས་ལ་ལྷག་པར་ཞེན་པ་མེད་པ་དང་ལུས་འདུ་འཛི་དང་སེམས་རྣམ་རྟོག་ལས་དབེན་པར་དགའ་བ་དང༌། །བདག་དོན་སེམས་པའི་ངག་དང་རྟོག་པ་ཡོངས་སུ་དག་པ་དང་ཞུམ་པའི་སེམས་ཀྱིས་བདག་ཉིད་ལ་ཁྱད་དུ་མི་གསོད་པ་དང༌། །བྱ་དཀའ་བའི་གནས་སོགས་ཤས་ཆེར་ངེས་པ་དང་ཤས་ཆེར་བཟོད་པ་དང་སྒོ་གསུམ་བག་ཡོད་ལ་གནས་པ་དང་ཕྱིར་བཅོས་སོགས་ཀྱི་ཆོ་ག་དང་ལོག་འཚོ་སྤངས་པའི་འཚོ་བ་རྣམ་པར་དག་པ་སྟེ། །རྣམ་པ་བཅུ་ཡིས་དང་པོ་སྡོམ་པའི་ཚུལ་ཁྲིམས་ཡོངས་སུ་སྦྱོང་བའམ་ལེགས་པར་བསྡམས་པར་འགྱུར་བ་ཡིན་ནོ། །དབུལ་བ་འདོར་བའི་སྦྱིན་པ་དང་བསིལ་བ་ཐོབ་པའི་ཚུལ་ཁྲིམས་དང་ཁོང་མི་ཁྲོ་བའི་བཟོད་པ་དང་མཆོག་ལ་སྦྱོར་བའི་བརྩོན་འགྲུས་དང་ཡིད་ནང་དུ་འཛིན་པའི་བསམ་གཏན་རྣམས་ནི་སེར་སྣ་དང་ཚུལ་འཆལ་དང་ཁོང་ཁྲོ་དང་ལེ་ལོ་དང་རྣམ་གཡེང་སྟེ་མི་མཐུན་ཕྱོགས་ལྔའི་གཉེན་པོ་ཉེ་བར་གནས་པ་ཐབས་ཀྱི་ཆར་གྱུར་པའི་ཕར་ཕྱིན་ལྔ་ཉེ་བར་བསྒྲུབ་པ་དང༌། །དོན་དམ་མཐོང་བའི་ཤེས་རབ་ཀྱི་མི་མཐུན་ཕྱོགས་འཆལ་བའི་ཤེས་རབ་རྣམ་པ་ལྔ་སྟེ། བསོད་ནམས་ཀྱི་འབྲས་བུ་རབ་ཏུ་མི་ཤེས་པ་དང༌། དགེ་བའི་རྒྱུ་རབ་ཏུ་མི་ཤེས་པ་དང༌། ཕྱིན་ཅི་ལོག་ཏུ་སྤྱོད་པ་རབ་ཏུ་མི་ཤེས་པ་དང༌། དེའི་གཉེན་པོ་རབ་ཏུ་མི་ཤེས་པ་དང༌། དགེ་བའི་ཆོས་ལ་སྤྱོད་པ་རབ་ཏུ་མི་ཤེས་པའོ། །དེའི་གཉེན་པོར་གྱུར་པའི་གནས་ལྔ་ཡང་དག་པ་ཇི་ལྟ་བ་བཞིན་ཡོངས་སུ་ཤེས་པའི་ཤེས་རབ་རྣམ་པ་ལྔ་སྟེ་མི་མཐུན་ཕྱོགས་ཀྱི་གཉེན་པོ་རྣམ་པ་བཅུའི་སྒོ་ནས་ཕ་རོལ་ཏུ་ཕྱིན་པ་ལྔའམ་བཅུ་མངོན་པར་བསྒྲུབ་པར་བྱ་བ་ནི་དགེ་བ་ཆོས་སྡུད་ཀྱི་ཚུལ་ཁྲིམས་ཡོངས་སུ་དག་ཅིང་སྦྱོང་བ་དང༌། །བྱང་ཆུབ་སེམས་དཔའི་བརྩེ་ཡུལ་སེམས་ཅན་བཅུ་གཅིག་སྟེ། ཕན་འདོགས་ལན་དུ་ཕན་འདོགས་འདོད་པ་དང༌། གྲོགས་འདོད་པ་དང༌། སྡུག་བསྔལ་བ་དང༌། འཇིགས་པ་དང༌། མྱ་ངན་གྱིས་གདུང་བ་དང༌། ཡོ་བྱད་མེད་པ་དང༌། གནས་འདོད་པ་དང༌། མཐུན་པར་འདོད་པ་དང༌། བསྐྱངས་བར་འདོད་པ་དང༌། ལོག་པར་ཞུགས་པ་དང༌། ཞེ་འགྲས་པ་སྟེ་སེམས་ཅན་བཅུ་གཅིག་པོ་རྣམས་ལ་རིམ་པ་ལྟར། ཕན་འདོགས་པ་དང༌། གྲོགས་བྱེད་པ་དང༌། སྡུག་བསྔལ་སེལ་བ་དང༌། འཇིགས་པ་ལས་སྐྱོབ་པ་དང༌། མྱ་ངན་སེལ་བ་དང༌། ཡོ་བྱད་སྦྱིན་པ་དང༌། གནས་སྦྱིན་པ་དང༌། སེམས་དང་མཐུན་པར་བྱེད་པ་དང༌། དགའ་བར་བྱེད་པ་དང༌། ཚར་གཅོད་པར་བྱེད་པ་དང༌། བསྟན་པ་ལ་འདུན་པར་བྱེད་དུ་བཅུག་པ་སྟེ་ཡང་དག་སྒྲུབ་པ་བཅུ་གཅིག་གི་སྒོ་ནས། །སེམས་ཅན་རང་རང་གི་བློ་དང་འཚམས་པའི་དོན་བྱེད་པ་ནི་ལྷག་མ་སེམས་ཅན་དོན་བྱེད་ཀྱི་ཚུལ་ཁྲིམས་ཡོངས་སུ་སྦྱོང་༼༦༦༽བར་བྱེད་པའི་ལེགས་བྱེད་དམ་གཉེན་པོ་ཡིན་ནོ། །

**གཉིས་པ་མི་མཐུན་ཕྱོགས་ལྟུང་བའི་གནས་བཤད་པ་ལ་གསུམ། ཕམ་པའི་གནས་ལྟ་བུའི་རྩ་ལྟུང་བཤད་པ། ཉེས་བྱས་ཀྱི་སྡེ་ཚན་བཤད་པ། ལྟུང་བའི་དམིགས་བསལ་བསྟན་པའོ། །དང་པོ་ལ་གཉིས། ཕམ་པ་དངོས་དང༌། ཀུན་དཀྲིས་ངོས་བཟུང་བའོ། །དང་པོ་ནི།**

ཆགས་པའི་དབང་གིས་རྙེད་པ་དང་བཀུར་སྟི་ལ་ལྷག་པར་ཞེན་ཏེ་འདོད་པའི་སེམས་ཀྱིས་བདག་ལ་བསྟོད་པ་དང་གཞན་ཡོན་ཏན་ཅན་ལ་སྨོད་པ་དང༌། །སེར་སྣའི་དབང་གིས་ལོངས་སྤྱོད་ཀྱི་བདོག་པ་ཡོད་བཞིན་དུ་སྡུག་བསྔལ་བ་དང་མགོན་མེད་པའི་སློང་མོ་བ་རྣམས་ལ་སྙིང་སྲ་བས་ཟང་ཟིང་གི་ནོར་མི་གཏོང་བ་དང་ཆོས་འདོད་རྣམས་ལ་ཆོས་མི་སྟེར་བ་དང༌། །ཞེ་སྡང་གི་དབང་གིས་སེམས་ཁྲོ་བའི་སྒོ་ནས་གཞན་ལ་ལུས་ངག་གིས་འཚེ་ཞིང་གཞན་དག་གིས་ཤད་སྦྱངས་ཀྱིས་བསྒོ་ཡང་ཉན་ཏེ་མི་བཟློག་པ་དང༌། །གཏི་མུག་གི་དབང་གིས་བྱང་ཆུབ་སེམས་དཔའི་སྡེ་སྣོད་ལ་སྐུར་པ་འདེབས་ཤིང་རང་ངམ་གཞན་གྱིས་གཡོམ་ལས་ཏེ་རང་བཟོའི་ཆོས་མ་ཡིན་པ་ལ་ཆོས་ལྟར་བཅོས་པ་ལ་མོས་སུ་བཅུགས་ནས་དམ་ཆོས་འདྲར་སྣང་སྟོན་པ་སྟེ་དེ་དག་ནི་ཕམ་པའི་གནས་ལྟ་བུའི་ཆོས་བཞི་ཞེས་བྱའོ། །

**གཉིས་པ་ནི།**

ཕམ་པའི་གནས་ལྟ་བུ་འདི་དག་ལས་གང་ཡང་རུང་བ་ཞིག་ཀུན་དཀྲིས་ཆེན་པོས་སྤྱད་ན་བྱང་ཆུབ་སེམས་དཔའི་སྡོམ་པ་རྩ་བ་ནས་འཇིག་པའམ་གཏོང་བར་བྱེད་པ་ཡིན་པས་ན། །ཕམ་པ་ལྟ་བུའི་གནས་ཉིད་དུ་གསུངས་ཤིང་ཀུན་དཀྲིས་ཆུང་ངུ་དང་འབྲིང་ལ་ནི་སྡོམ་པ་གཏོང་བྱེད་དུ་འགྱུར་བ་མིན་ནོ། །འོ་ན་ཀུན་དཀྲིས་ཆེན་པོ་གང་ཞེ་ན། ཕམ་པའི་གནས་ལྟ་བུ་འདི་དག་རྒྱུན་མི་ཆད་པར་ཀུན་ཏུ་སྤྱོད་པ་དང་རང་ལ་བརྟེན་ནས་ངོ་ཚ་དང་གཞན་ལ་བརྟེན་ནས་ཁྲེལ་མེད་པ་དང༌། །ཉེས་པ་དེས་ཡིད་མགུ་བར་བྱེད་ཅིང་དེ་ལ་སེམས་དགའ་བ་དང་ཉེས་པར་སྤྱོད་པ་དེ་ཉིད་ཡོན་ཏན་ཅན་དུ། །ལྟ་བ་སྟེ་ཡན་ལག་དེ་དག་ཚང་ན་དེ་ལ་ཀུན་དཀྲིས་ཆེན་པོ་ཞེས་ཟེར་ཞིང་དེ་དག་ལས་གང་རུང་མ་ཚང་ན་འབྲིང་དང་ཆུང་ངུ་ཅི་རིགས་པར་འགྱུར་བའོ། །

**གཉིས་པ་ཉེས་བྱས་ཀྱི་སྡེ་ཚན་བཤད་པ་ལ་གཉིས། དགེ་བ་ཆོས་སྡུད་དང་འགལ་བ་སོ་བཞི་དང༌། སེམས་ཅན་དོན་བྱེད་དང་འགལ་བ་བཅུ་གཉིས་སོ། །དང་པོ་ལ་དྲུག །སྦྱིན་པ་དང་འགལ་བ་བདུན། ཚུལ་ཁྲིམས་དང་འགལ་བ་དགུ། བཟོད་པ་དང་འགལ་བ་གསུམ། བརྩོན་འགྲུས་དང་འགལ་བ་གསུམ། བསམ་གཏན་དང་འགལ་བ་གསུམ། ཤེས་རབ་དང་འགལ་བ་དགུའོ། །དང་པོ་ནི།**

དཀོན་མཆོག་གསུམ་ལ་དུས་དང་དུས་སུ་མི་མཆོད་ཅིང་དད་པ་ཙམ་ཡང་མི་བྱེད་པར་ཉིན་མཚན་འདའ་ན་ཉེས་པ་དང་བཅས་པར་འགྱུར་བ་དང་འདོད་པ་ཆེ་བ་དང་ཆོག་མི་ཤེས་པས་རྙེད་པ་དང་བཀུར་སྟི་ལ་ཆགས་པས་དང་དུ་ལེན་པ་དང་ཡོན་ཏན་ཅན་དང་རང་ལས་རྒན་པ་སོགས་ལ། །ང་རྒྱལ་གྱིས་མི་གུས་པས་སྟན་སོགས་མི་སྟོབ་པ་དང་གཞན་དག་གི་དགའ་བས་དྲི་བ་ལ་ང་རྒྱལ་གྱིས་རིགས་ཤིང་འཐད་པའི་ལན་མི་བསླན་པ་དང་གཞན་དག་གིས་ཟས་ལ་མགྲོན་དུ་གཉེར་བའམ་བོས་པ་ལ་ང་རྒྱལ་གྱིས་དེར་ཚུལ་དང་མཐུན་པར། །མི་འགྲོ་བ་དང་གཞན་གྱིས་གསེར་དངུལ་སོགས་ནོར་གྱི་རྣམ་པ་གང་ཡང་རུང་བ་དུས་སུ་བསྟབས་པ་ང་རྒྱལ་གྱིས་མི་ལེན་པ་དང༌། །ཆོས་དོན་དུ་གཉེར་བར་འདོད་པ་རྣམས་ལ་ཕྲག་དོག་གིས་ཆོས་མི་སྦྱིན་པ་དང་བདུན་ནོ། །

**གཉིས་པ་ནི།**

འདོད་ལ་སྲེད་པས་ཚུལ་ཁྲིམས་འཆལ་བ་དང་སེམས་ཅན་མ་རུངས་པ་སོགས་ཐུལ་བར་ནུས་བཞིན་དུ་བཅོས་པར་མི་བྱེད་པར་དེའི་རྐྱེན་གྱིས་ཡལ་བར་འདོར་བ་དང༌། །ཕ་རོལ་ཉན་རང་སོགས་མ་དད་པ་དད་པར་བྱ་བའི་ཕྱིར་དེ་དང་མཚུངས་པར་མི་སློབ་པ་དང་སེམས་ཅན་གྱི་དོན་ལ་བྱ་བ་ཆུང་ནས་༼༦༧༽ཉན་ཐོས་བཞིན་དུ་སྙིང་ལས་ཆུང་ངུར་གནས་པ་དང༌། །ལུས་ངག་མི་དགེ་བདུན་ལ་སྙིང་རྗེས་སྤྱད་དགོས་པར་གནང་བ་ལ་དེ་མི་བགྱིད་པ་དང་ཚུལ་འཆོས་སོགས་ལོག་པའི་འཚོ་བ་ལྔ་ལ་བདག་གིར་བྱེད་དེ་སྤྱོད་པ་དང༌། །འཕྱང་ཞིང་གཡེང་བས་རྒོད་པའི་སེམས་ཡུལ་ལ་གཡོ་བ་དང་མྱ་ངན་ལས་འདས་པ་ལ་དོན་དུ་གཉེར་བར་མི་བྱེད་པར་རྒྱབ་ཀྱིས་ཕྱོགས་ཏེ་བྱང་སེམས་བསྐལ་པར་འཁོར་བར་གནས་པར་བྱ་དགོས་སོ་ཞེས་ལོག་པར་སྨྲ་བ་དང༌། །གྲགས་པ་མ་ཡིན་པའི་གཏམ་ངན་སོགས་རང་གི་ཚིག་མི་བཙུན་པ་སེལ་ཏེ་མི་སྤོང་བ་དང་ཐབས་སྣ་ཚོགས་པས་སེམས་ཅན་གྱི་དོན་དུ་འགྱུར་བར་བྱེད་པ་མཐོང་བཞིན་དུ་མི་བྱེད་པར་སྤོང་བ་དང་དགུའོ། །

**གསུམ་པ་ནི།**

གཞན་གྱི་རྩུབ་མོའི་ཚིག་གིས་གཤེ་བ་ལ་སླར་ལན་དུ་གཤེ་བ་སོགས་དགེ་སྦྱོང་གི་ཆོས་བཞི་དང་འགལ་བ་དང་གཞན་དག་ཁྲོས་ཏེ་ཉེས་པ་བྱས་པ་ལ་ཤད་སྦྱངས་མི་བྱེད་པར་ཡལ་བར་འདོར་བ་དང་གཞན་དག་ལ་ཁྲོ་བའི་བསམ་པ་དང་དུ་ལེན་པ་དང་གསུམ་མོ། །

**བཞི་པ་ནི།**

རྙེད་བཀུར་འདོད་པའི་ཕྱིར་ཟང་ཟིང་དང་བཅས་པའི་སེམས་ཀྱིས་འཁོར་སྡུད་པ་དང་དུས་དང་ཚོད་མ་ཡིན་པའི་ལེ་ལོ་དང་སྙོམ་ལས་གཉེན་པོས་མི་སེལ་བ་དང༌། །ཆོས་མིན་འདུ་འཛིའི་གཏམ་ལ་ཀུན་ནས་ཆགས་པའི་སེམས་ཀྱིས་དུས་ཡོལ་བ་དང་གསུམ་མོ། །

**ལྔ་པ་ནི།**

སེམས་མཉམ་པར་འཇོག་པའི་ཐབས་མི་ཤེས་བཞིན་དུ་དེའི་གདམས་ངག་མི་ནོད་པ་དང༌། །ཏིང་ངེ་འཛིན་གྱི་སྒྲིབ་པ་འདོད་པ་ལ་འདུན་པ་སོགས་མི་སེལ་བར་དང་དུ་ལེན་པ་དང་བསམ་གཏན་གྱི་བདེ་བའི་རོ་མྱང་བ་ལ་ཞེན་པ་མི་སེལ་བ་ཡོན་ཏན་དུ་བལྟ་བ་དང་གསུམ་མོ། །

**དྲུག་པ་ནི།**

བྱང་ཆུབ་སེམས་དཔས་ཉན་ཐོས་ཀྱི་ཐེག་པ་ལ་སློབ་པས་ཅི་བྱ་ཞེས་སྤོང་བ་དང་བྱང་ཆུབ་སེམས་དཔའི་སྡེ་སྣོད་ཡོད་བཞིན་དུ་དེ་བོར་ཞེས་ཉན་ཐོས་ཀྱི་ཐེག་པ་དེ་ལ་བརྩོན་པ་དང་འཆོས་སྐྱོབ་ཀྱི་ཡོན་ཏན་དང་མི་ལྡན་པའི་མུ་སྟེགས་པའི་བསྟན་བཅོས་ལ། །རང་ལུགས་སངས་རྒྱས་ཀྱི་ཆོས་ཚུལ་བཟང་པོ་གསུམ་ལྡན་དོར་ནས་ངན་པ་དྲུག་ལྡན་ལ་བརྩོན་པ་དང་དགོས་དབང་གིས་ཕྱི་ནང་གཉིས་ཀའི་ཆོས་ལ་མཁས་པར་བྱ་བ་ལས་ཕྱི་མ་མུ་སྟེགས་པའི་ཆོས་ལ་མཁས་པར་བྱ་བ་ལས་ཕྱི་པ་མུ་སྟེགས་པའི་ཆོས་ལ་དགའ་ཞིང་མགུ་བར་བྱེད་པ་དང༌། །ཐེག་ཆེན་གྱི་ཆོས་ཟབ་མོ་རྣམས་བློར་མི་ཆུད་པར་དེ་སངས་རྒྱས་ཀྱི་གསུང་མ་ཡིན་ཞེས་སྐུར་པ་འདེབས་པར་བྱེད་པ་དང་ང་རྒྱལ་གྱིས་བདག་ལ་བསྟོད་ཅིང་ཕྲག་དོག་གིས་གཞན་ལ་སྨོད་པ་དང༌། །ཀློག་པའི་གྲྭར་ཞུགས་ནས་ཤེས་བྱའི་ཆོས་ཀྱི་དོན་ཟབ་མོ་ཐོས་བསམ་གྱིས་ཁོང་དུ་ཆུད་བཞིན་དུ་སྤོང་བ་བསམ་གཏན་པའི་གནས་སུ་སྒོམ་དུ་མི་འགྲོ་བ་དང་གང་ཟག་ལ་མ་གུས་པའི་དབང་དུ་བྱས་ཏེ་ཆོས་སྨྲ་བའི་དགེ་བའི་བཤེས་གཉེན་ལ་འཕྱ་ཞིང་ཁྱད་དུ་གསོད་དེ་ཚུལ་བཞིན་བསྟེན་པར་མི་བྱེད་པ་དང༌། །ཆོས་ལ་མ་གུས་པའི་དབང་དུ་བྱས་ཏེ་ཚིག་འབྲུ་ཡི་གེ་ལ་ཡིད་རྟོན་གྱི་དོན་ལ་མི་རྟོན་ཅེས་རྟོག་གེའི་ཚིག་སྨྲ་བ་དང་དགུ་སྟེ་དགེ་བ་ཆོས་སྡུད་དང་འགལ་བ་སོ་བཞིའོ། །

**གཉིས་པ་སེམས་ཅན་དོན་བྱེད་དང་འགལ་བ་བཅུ་གཉིས་བཤད་པ་ལ་གཉིས། དོན་བྱེད་སྤྱི་དང་འགལ་བ་བཞི་དང༌། དོན་བྱེད་ཁྱད་པར་དང་འགལ་བ་བརྒྱད་དོ། །དང་པོ་ནི།**

སེམས་ཅན་གྱི་བྱ་བ་སྤྱི་དང་ཁྱད་པར་དགེ་བའི་བསོད་ནམས་བྱེད་པ་སོགས་ལ་དགོས་པའི་གྲོགས་བྱེད་དུ་འགྲོ་བ་མིན་པ་དང༌། །ཡུན་རིང་ནད་ཀྱིས་གདུང་བའི་ནད་པར་བདག་ཉིད་ཀྱིས་ནུས་བཞིན་དུ་༼༦༨༽ཕན་པའི་རིམ་གྲོ་དང་བསྙེན་བཀུར་མི་བྱེད་པ་སྟེ་བྲལ་བ་དང་རང་གིས་ནུས་བཞིན་དུ་གཞན་གྱི་སྡུག་བསྔལ་མི་སེལ་བ་དང༌། །གཞན་དག་འདི་ཕྱི་གཉིས་ཀའི་དོན་ལས་ཉམས་ཏེ་བག་མེད་དུ་གནས་པ་ལ་བསླབ་བྱའི་རིགས་པ་ཚུལ་བཞིན་དུ་མི་སྟོན་པ་དང་བཞིའོ། །

**གཉིས་པ་ནི།**

ཕན་འདོགས་པའི་ལན་དུ་བྱས་པ་ཤེས་པའི་སྒོ་ནས་ཕན་ལན་མི་འཇལ་བ་དང་ཉེ་དུ་དང་ལོངས་སྤྱོད་སོགས་ལས་གྱུར་པའི་སྡུག་བསྔལ་ལ་གནས་པ་རྣམས་ཀྱི་མྱ་ངན་སེལ་བའི་གྲོགས་བྱེད་དེ་མི་བསང་བ་དང༌། །ཟས་གོས་ལ་སོགས་པའི་ཡོ་བྱད་འདོད་པ་རྣམས་ལ་ཡོད་བཞིན་དུ་ཐ་ན་ཟས་ཁམ་གཅིག་ཙམ་ཡང་མི་སྟེར་བ་དང་ཟང་ཟིང་གི་ཆེད་དུ་འཁོར་སྡུད་ནས་འཁོར་གྱི་དོན་དུས་དང་དུས་སུ་འདོམས་པ་སོགས་མི་བྱེད་པ་དང༌། །གཏམ་སོགས་གཞན་གྱི་བློ་དང་མཐུན་དགོས་པ་ལས་མི་བསྟུན་པ་དང་གཞན་གྱིས་ཡོན་ཏན་ཅན་དེ་དག་ལ་བསྔགས་པ་བརྗོད་ན་རང་ཡང་དེ་དང་མཐུན་པར་མི་བརྗོད་པ་དང༌། །ལོག་པའི་ལམ་ལ་ཞུགས་པ་ལྟ་བུར་ཚར་གཅོད་འོས་པ་ལ་སྨ་འབེབས་པ་སོགས་ཀྱིས་ཚུལ་དང་མཐུན་པར་ཚར་མི་གཅོད་པ་དང་ནང་ཞེ་འགྲས་པ་ལྟ་བུར་རྫུ་འཕྲུལ་གྱིས། །སྐྲག་དགོས་པའི་རིགས་ལ་སྐྲག་པར་མི་བྱེད་པ་དང་འདུན་པའི་རིགས་ལ་འདུན་པ་སོགས་མི་བྱེད་པ་སྟེ་བརྒྱད་དོ་དེ་ལྟར་ཐམས་ཅད་བསྡོམས་པས་ཉེས་བྱས་བཞི་བཅུ་ཞེ་དྲུག་གོ། །

**གསུམ་པ་ལྟུང་བའི་དམིགས་བསལ་བཤད་པ་ནི།**

སྨོས་མ་ཐག་པ་དེ་རྣམས་ལ་ཉོན་མོངས་པ་ང་རྒྱལ་གྱིས་ནོན་པ་དང༌། །ཀུན་ནས་མནར་སེམས་པ་དང་ཁོང་ཁྲོ་དང་ཕྲག་དོག་དང་མ་གུས་པ་སོགས་ཀྱིས་སྤྱད་ན་ཉོན་མོངས་ཅན་གྱི་ཉེས་པར་འགྱུར་ལ། །སྙོམ་ལས་སམ་ལུང་མ་བསྟན་པའི་སེམས་པས་བླང་དོར་བརྗེད་པའི་བག་མེད་ཀྱིས་བྱས་ན་ཉེས་པ་དང་བཅས་པར་འགྱུར་ཡང་ཉོན་མོངས་ཅན་གྱི་ཉེས་པ་མིན་ནོ། །ཡུལ་དེ་ཉིད་ལ་ཆེད་དུ་བརྩེ་བ་དང་དེ་ལ་ཕན་པར་འདོད་པ་དང་དགོས་དབང་དང་བཅས་པ་དང་ནད་སོགས་ཚོར་བས་གཟིར་བ་དང༌། །གདོན་གྱིས་སེམས་འཁྲུགས་པ་དང་ནུས་པ་མེད་པ་སོགས་ཀྱིས་སྤྱད་ན་ཉེས་མེད་ཡིན་ནོ་དེ་ཡང་ཉེས་པ་རང་གི་ངོ་བོ་དུག་གསུམ་གྱི་ཆ་གང་ཡང་རུང་བ་ཉིད་དང་ནི། །བྱེད་ལས་ཀྱི་འཇུག་པ་དང་བསམ་པ་དེ་ལ་མངོན་པར་ཞེན་པ་དང་གཞི་ཕན་གནོད་ཀྱི་ཞིང་ལས་གྱུར་པའི་ལས་དང་སྦྱོར་བ་དུས་རྟག་ཏུ་བསགས་པ་དང་ལྔ་ལས། །ཡན་ལག་ཚང་དང་མ་ཚང་བའི་ཁྱད་པར་གྱིས་ཉེས་པ་དེ་དག་ཆུང་ངུ་དང་འབྲིང་དང་ཆེ་བ་སྟེ་ཆེན་པོར་དབྱེ་བས་རིག་པར་བྱ་ཞིང་བསྡུ་ན་ཉེས་པ་དེ་དག་གི་རྩ་བའང་ཕལ་ཆེར་ཞེ་སྡང་གི་ཡིན་པ་སྟེ་བྱང་ཆུབ་སེམས་དཔའ་སེམས་ཅན་ལ་སྡང་བ་ནི་ཉེས་པ་ཐམས་ཅད་ཀྱི་གཞིའོ་ཞེས་གསུངས་སོ། །

**གསུམ་པ་ཐ་མར་ཉམས་པ་གསོ་ཚུལ་བསྟན་པ་ལ་གསུམ། ཕྱིར་བཅོས་དངོས་བསྟན་པ། གཏོང་རྒྱུ་ངོས་བཟུང་བ། ཕན་ཡོན་བསྟན་པས་མཇུག་བསྡུ་བའོ། །དང་པོ་ནི།**

ཀུན་དཀྲིས་ཆེན་པོས་སྤྱད་པའི་ཕམ་པས་སྡོམ་པ་གཏོང་བའི་ཕྱིར་བཤགས་བསྡམས་ཀྱིས་སོར་ཆུད་པར་བྱས་ནས་སྡོམ་པ་སླར་ཡང་སྐྱར་ཏེ་བླང་བ་དང་ཀུན་དཀྲིས་འབྲིང་གིས་སྤྱད་པའི་ཕམ་འདྲ་རྣམས་ཀྱིས་ནི་སྡོམ་པ་མི་གཏོང་བས་གང་ཟག་གསུམ་གྱི་མདུན་དུ་ཚིག་གིས་བཤགས་ཏེ་མཐོང་སྡོམ་བྱ་བ་དང༌། །ཐ་མ་སྟེ་ཀུན་དཀྲིས་ཆུང་ངུས་སྤྱད་ན་གང་ཟག་གཅིག་གི་མདུན་དུ་དངོས་པོ་ཚིག་ཏུ་བརྗོད་པས་བཤགས་པར་བྱའོ། །ཐམས་ཅད་ལྟུང་བ་མཐུན་པའི་དབང་གིས་བཤགས་ཡུལ་གང་ཟག་མེད་ན་རྒྱལ་བ་སྲས་དང་བཅས་པའི་སྤྱན་སྔར་ཡིད་ཀྱིས་བསྡམ་པར་བྱས་ཏེ་སེམས་ཀྱིས་མདུན་དུ་བཤགས་པར་གསུངས་ཏེ། སྡོམ་པ་ཉི་ཤུ་པ་ལས། སྡོམ་པ་སླར་ཡང་བླང་བར་བྱ། །ཟག་པ་༼༦༩༽འབྲིང་རྣམས་གསུམ་ལ་བཤགས། །གཅིག་གི་དྲུང་དུ་ལྷག་མ་རྣམས། །ཉོན་མོངས་མི་མོངས་བདག་སེམས་བཞིན། །ཞེས་སོ། །

**གཉིས་པ་ནི།**

སྤྱིར་བྱང་སེམས་གཏོང་བའི་རྒྱུ་ནི་གོང་དུ་བསྟན་པ་བཞིན་ཀུན་དཀྲིས་ཆེན་པོས་སྤྱད་པའི་རྩ་ལྟུང་བཞི་པོ་ཉིན་མཚན་གྱི་ཐུན་ཚོད་ལས་འདས་པ་དང་ཁྱད་པར་བསླབ་པ་ཡོངས་སུ་ཕུལ་བ་དང་སྨོན་པ་སེམས་བསྐྱེད་བཏང་བ་དང་དཀོན་མཆོག་དང་ལས་འབྲས་ལ་ལོག་པར་ལྟ་བས་སྡོམ་པ་གཏོང་བར་འགྱུར་རོ། །

**གསུམ་པ་ནི།**

གཏོང་རྒྱུ་དེ་དག་མ་བྱུང་ན་གཞན་དུ་སྡོམ་པ་འདི་ཉིད་རིགས་མཐུན་བཏང་སྟེ་ཚེ་འཕོས་ནས་ཀྱང་སེམས་ཀྱི་རྗེས་སུ་འབྲང་སྟེ། །བྱང་ཆུབ་སྙིང་པོའི་བར་དུ་འགྲོ་བ་སོགས་བྱང་ཆུབ་སེམས་དཔའི་ཚུལ་ཁྲིམས་རྣམ་དག་གི་ཕན་ཡོན་དཔག་ཏུ་མེད་པ་བཅས་དེ་དག་ནི་བྱང་ཆུབ་སེམས་དཔའི་ས་ལས་གསུངས་ཤིང་འཕགས་པ་ཐོགས་མེད་ཀྱི་རིང་ལུགས་ཇི་བཞིན་པར་བཤད་ཟིན་ཏོ། །

**གཉིས་པ་བསླབ་བཏུས་ལས་གསུངས་པ་བཤད་པ་ལ་གཉིས། མ་ཐོབ་ཐོབ་པར་བྱེད་པ་དང༌། ཐོབ་པ་མི་ཉམས་པར་བསྲུང་བའོ། །དང་པོ་ནི།**

བསླབ་བཏུས་ལས། སྡུག་བསྔལ་མཐར་འབྱིན་འདོད་པ་དང༌། །བདེ་བའི་མཐར་ཡང་འགྲོ་འདོད་པས། །དད་པའི་རྩ་བ་བརྟན་བྱ་སྟེ། །བྱང་ཆུབ་ལ་ནི་བློ་བརྟན་བྱ། །ཞེས་གསུངས་པ་ལྟར། རབ་ཏུ་དད་པའི་རྩ་བ་བརྟན་པ་དང་བྱང་ཆུབ་ཀྱི་སེམས་ལ་བློ་ཤིན་ཏུ་བརྟན་པ་ནི་ཐེག་པ་ཆེན་པོའི་སྣོད་དུ་གྱུར་པ་དང་སེམས་བསྐྱེད་ལེན་པའི་རྒྱུ་ཡིན་པས་དེ་དག་དང་ལྡན་པའི་སྒོ་ནས་མཚན་ཉིད་དང་ལྡན་པའི་དགེ་བའི་བཤེས་གཉེན་ལས་ལེན་དགོས་པས་དེའི་མཚན་ཉིད་ནི། སྤྱོད་འཇུག་ལས། རྟག་པར་དགེ་བའི་བཤེས་གཉེན་ནི། །ཐེག་ཆེན་དོན་ལ་མཁས་པ་དང༌། །བྱང་ཆུབ་སེམས་དཔའི་བརྟུལ་ཞུགས་དག །སྲོག་གི་ཕྱིར་ཡང་མི་གཏོང་ངོ༌། །ཞེས་མཚན་ཉིད་གཉིས་ལྡན་དུ་གསུངས་པས། དེ་ལྟ་བུའི་དགེ་བའི་བཤེས་གཉེན་གྱི་མདུན་དུ། །སྦྱོར་བ་ཕྱག་དང་མཆོད་པ་སོགས་ཡན་ལག་བདུན་པའི་མཐར་དངོས་གཞི་སྐྱབས་འགྲོ་དགོངས་གསོལ་སྔོན་དུ་བཏང་སྟེ་ཇི་ལྟར་སྔོན་གྱི་སོགས་དམ་བཅའ་བའི་ཚིག་ལན་གསུམ་བརྗོད་པའི་སྒོ་ནས། །སྨོན་འཇུག་གཉིས་ཀྱི་སྡོམ་པ་ཅིག་ཅར་དུ་བླང་ཞིང་རྗེས་ལ་དེང་དུས་བདག་ཚེ་སོགས་ཀྱིས་རང་གཞན་དགའ་བ་བསྒོམ་པར་བྱའོ། །བླང་ཡུལ་མཚན་ཉིད་དང་ལྡན་པ་དེ་དག་མེད་ན་རང་གིས་བདེ་བར་གཤེགས་པའི་སྐུ་གཟུགས་སོགས་ལས་བླང་བ་ལུགས་གཉིས་མཐུན་ཞིང་ལུགས་འདི་ལ་སྨོན་འཇུག་ཆོ་ག་ལོགས་སུ་མི་བཞེད་པའི་ཁྱད་དང༌། རྣམ་པ་ཡང་འགྲོ་བ་འདོད་པ་ལྟ་བུ་བསམ་པ་སྨོན་པ་སེམས་བསྐྱེད། དངོས་སུ་འགྲོ་བ་ལྟ་བུ་སྦྱོར་བ་འཇུག་པ་སེམས་བསྐྱེད་ཅེས་བཤད་དོ། །

**གཉིས་པ་ཐོབ་པ་མི་ཉམས་པར་བསྲུང་བ་ལ་གཉིས། མི་མཐུན་ཕྱོགས་ལྟུང་བ་རྣམ་པར་བཞག་པ་དང༌། །མཐུན་ཕྱོགས་བསླབ་པ་ཡོངས་སུ་སྦྱོང་བའོ། །དང་པོ་ལ་གསུམ། ལྟུང་བའི་རྣམ་བཞག་སྤྱིར་བསྟན་པ། རྩ་བའི་ལྟུང་བ་བྱེ་བྲག་ཏུ་བཤད་པ། ཉམས་ན་ཕྱིར་བཅོས་ཚུལ་བཤད་པའོ། །དང་པོ་ནི།**

གང་ཟག་གང་གིས་དགག་སྒྲུབ་ཀྱི་གནས་ལ་ཐོག་མ་ནས་རང་གིས་ནུས་པ་ལ་འཇུག་རིགས་པ་དང་རང་གིས་མི་ནུས་པ་ལ་འཇུག་མི་རིགས་པ་ཡིན་པས་འཇུག་ལྡོག་གི་གནས་ལ་མ་བརྟགས་པར་གྱ་ཚོམས་སུ། །བྱ་བར་གང་ཞིག་རྩོམ་མམ་ཡང་ན་དེ་ལས་བཟློག་གམ་ཡང་ན་བཏང་སྙོམས་སུ་འཇོག་ན་ལྟུང་བ་དང་བཅས་པ་དང༌། །དོན་དུ་རང་གིས་དང་པོ་ནས་བརྟགས་ཏེ་གང་བླང་དོར་བྱར་འོས་པ་དེ་ཉིད་མཐར་དབྱུང་༼༧༠༽བྱ་དགོས་ཤིང་དེ་ལས་འདས་པར་བྱེད་ན་ཐམས་ཅད་ལྟུང་བའི་སྡེ་སྟེ་ཉེས་པའི་ཚོགས་དང་བཅས་པའོ། །གོང་མ་ཚུལ་ཁྲིམས་ལྟ་བུའི་དོན་ཆེན་སྒྲུབ་པ་ལ་འོག་མ་སྦྱིན་པ་ལྟ་བུ་ཆུང་ངུ་ཉམས་པའམ་བཏང་བ་ནི་ལྟུང་བའི་གཟུགས་བརྙན་ཙམ་ཡིན་ཏེ་དོན་ལ་ལྟུང་བ་མེད་པའི་ཕྱིར་དང༌། །ལས་དང་པོ་པས་མགོ་དང་ཡན་ལག་གཏོང་བ་ལྟ་བུ་རང་གིས་ནུས་པའི་ཡུལ་མིན་པའི་བྱ་བ་ཐམས་ཅད་ལ་ལྟུང་བ་མེད་དེ་བཅས་པ་མེད་པའི་ཕྱིར་དང༌། །རང་གིས་མི་ནུས་བཞིན་དུ་བྱ་བ་ཆེན་པོ་དེར་བརྩོན་པར་བྱེད་ན་ལྟུང་བ་མེད་པ་དེ་ཡི་གཟུགས་བརྙན་ཙམ་ཡིན་ཏེ་དོན་ལ་ལྟུང་བ་དང་བཅས་པའི་ཕྱིར་རོ། །

**གཉིས་པ་རྩ་བའི་ལྟུང་བ་བྱེ་བྲག་ཏུ་བཤད་པ་ལ་གསུམ། རྩ་ལྟུང་དངོས་དང༌། རྟེན་དང་ལྟུང་བའི་དབྱེ་བསྡུ། ལྟུང་བ་གཞན་བསྣན་ཚུལ་བཤད་པའོ། །དང་པོ་ལ་གསུམ། རྒྱལ་པོ་ལ་ངེས་པ་ལྔ། བློན་པོ་ལ་ངེས་པ་ལྔ། ཕལ་པ་ལ་ངེས་པ་བརྒྱད་དོ། །དང་པོ་ནི།**

དཀོན་མཆོག་གསུམ་གྱི་དཀོར་ཏེ་ཡུལ་དེ་དག་ལ་བསྔོས་པའི་རྫས་ཐ་ན་མར་མེ་ཀོང་བུ་གཅིག་ཡན་ཆད་དང་ཁྱད་པར་དགེ་འདུན་གྱི་ཞལ་དུ་འདུ་བའི་སྒོ་འཕྲོག་པའམ་འཕྲོག་ཏུ་འཇུག་པ་འདི་ནི་རྩ་ལྟུང་དང་པོ་དང་ཐེག་པ་ཆེ་ཆུང་གི་ཆོས་གང་ཡང་རུང་བ་ལ་ལོག་པར་འཛིན་ཏེ་ཐར་པ་ཐོབ་པའི་ཆོས་མ་ཡིན་ཞེས་སྤོང་བ་འདི་ནི་རྩ་ལྟུང་གཉིས་པ་དང༌། །སྐྲ་དང་ཁ་སྤུ་བྲེགས་ཏེ་དགེ་སྦྱོང་གི་ཆ་ལུགས་བཟུང་བ་ཚུལ་ཁྲིམས་དང་ལྡན་ཡང་རུང་ཚུལ་ཁྲིམས་འཆལ་ཡང་རུང་རབ་བྱུང་གི་རྟགས་གོས་ངུར་སྨྲིག་འཕྲོག་གམ་བརྡེག་ཆས་བསྣུན་ནམ་བཙོན་རར་གཞུག་གམ། །སྲོག་དང་འབྲལ་ལམ་བསླབ་པ་འབེབས་ཏེ་ཁྱིམ་དུ་ཕབ་པ་འདི་ནི་རྩ་ལྟུང་གསུམ་པ་སྟེ། །དེའི་སྟེང་དུ་ཕ་དང་མ་དང་དགྲ་བཅོམ་གསོད་པ་དང་དགེ་འདུན་དབྱེན་འབྱེད་པ་དང་སྟོན་པའི་སྐུ་ལ་ངན་སེམས་ཀྱིས་ཁྲག་འབྱིན་པ་སྟེ་མཚམས་མེད་ལྔའི་ལས་གང་རུང་བྱེད་པ་འདི་ནི་རྩ་ལྟུང་བཞི་པ་དང་ལས་རྒྱུ་འབྲས་དང་ཚེ་སྔ་ཕྱི་མེད་ཅེས་སྙིང་ནས་ལོག་པར་ལྟ་བ་སྟེ་རྩ་ལྟུང་ལྔ་པོ་འདི་དག་ནི། །གཙོ་བོ་བྱང་སེམས་རྒྱལ་པོ་ལ་འབྱུང་ངེས་པ་ཡིན་ནོ། །

**གཉིས་པ་ནི།**

ཁྱིམ་གཅིག་གཉིས་ཡན་ཆད་ཀྱི་གྲོང་དང་མི་རིགས་བཞི་འདུས་ཀྱི་ལྗོངས་དང་བཟོ་རིགས་བཅོ་བརྒྱད་ཚང་བའི་གྲོང་ཁྱེར་དང༌། །ཚོང་འདུས་མང་པོ་ཚོགས་པའི་གྲོང་བརྡལ་དང་ཕོ་བྲང་གི་ཉེ་འཁོར་དུ་གནས་པའི་ཡུལ་འཁོར་ཏེ་དེ་རྣམས་ལས་གང་ཡང་རུང་བ་འཇོམས་པར་བྱེད་པའི་རྩ་ལྟུང་ལྔ་ནི་གཙོ་བོ་བྱང་སེམས་བློན་པོ་ལ་འབྱུང་ངེས་པ་དང༌། དེ་ཡང་གཞུང་གཞན་དུ་འདི་ལྔ་རྫས་གཅིག་ཏུ་བཞག་པ་དང་འདིར་སོ་སོར་བཞེད་པའི་ཁྱད་པར་ཙམ་མོ། །

**གསུམ་པ་ནི།**

ཐེག་པ་ཆེན་པོའི་ཆོས་ལ་བློ་མ་སྦྱངས་བའི་གང་ཟག་ལ་བགས་ཀྱིས་བསྟན་པ་མ་ཡིན་པར་ཐོག་མ་ནས་སྟོང་པ་ཉིད་ཀྱི་དོན་ཟབ་མོ་བརྗོད་ན་དེ་ལ་སྐྲག་སྟེ་ཐེག་ཆེན་གྱི་ཆོས་ལས་ཕྱིར་ལོག་ནས་ཉན་ཐོས་ཀྱི་ཆོས་ལ་སྨོན་པ་འདི་ནི་རྩ་ལྟུང་དང་པོ་དང་། །རྫོགས་པའི་བྱང་ཆུབ་ཀྱི་ལམ་དུ་ཞུགས་པ་ལ་ཁྱོད་ཕ་རོལ་ཏུ་ཕྱིན་པ་དྲུག་སྤྱད་པས་བསྐལ་པ་མང་པོའི་བར་དུ་འཚང་རྒྱ་བར་མི་ནུས་ཀྱི་དེ་བས་ཉན་རང་གི་ལམ་ལ་བརྩོན་ན་འཁོར་བ་ལས་ངེས་པར་འབྱུང་བར་འགྱུར་རོ་ཞེས་ཐེག་ཆེན་གྱི་ལམ་ལས་ཕྱིར་ལྡོག་སྨྲ་བར་བྱེད་པ་འདི་ནི་རྩ་ལྟུང་གཉིས་པ་དང༌། །ཡང་ཉན་ཐོས་ཀྱི་རིགས་ཅན་ལ་སོ་སོར་ཐར་པའི་སྡོམ་པ་དང་འདུལ་ཁྲིམས་བསྲུངས་བས་ཅི་བྱ་དེ་བས་བླ་ན་མེད་པའི་བྱང་ཆུབ་ཏུ་སེམས་སྐྱེད་ཅིག་ཁྱོད་སྒོ་གསུམ་དག་པར་འགྱུར་རོ་ཞེས་ཐེག་དམན་གྱི་ཆོས་༼༧༡༽སྤངས་སུ་བཅུག་ནས་ཐེག་ཆེན་གྱི་ཆོས་ལ་སྦྱོར་བར་བྱེད་པ་འདི་ནི་རྩ་ལྟུང་གསུམ་པ་དང༌། །ཉན་ཐོས་ཀྱི་ཐེག་པའི་ལམ་དུ་ཞུགས་པ་ལ་ཁྱོད་ལུས་ངག་གིས་ཇི་ཙམ་བརྩོན་ཀྱང་ཆགས་སོགས་ཉོན་མོངས་པ་མི་བཟློག་གི་དེ་བས་ཐེག་ཆེན་གྱི་ལམ་ལ་སློབས་ཤིག་ཅེས་ཐེག་དམན་གྱི་ལམ་སྤངས་སུ་བཅུག་ནས་འདིར་ཐེག་ཆེན་གྱི་ལམ་ལ་སྦྱོར་བར་བྱེད་པ་འདི་ནི་རྩ་ལྟུང་བཞི་པ་དང་དེ་རྣམས་སྨྲས་པ་ཙམ་མ་ཡིན་པར་དེ་དག་གིས་ཀྱང་དེའི་ཚིག་བཞིན་དུ་ཉན་ཏེ་དེ་ལྟ་བུར་བླངས་ན་གཉིས་ཀ་ལ་ཆོས་སྤོང་གི་ལས་གསོག་པའི་ཕྱིར་རྩ་ལྟུང་དུ་བཞག་པ་དང༌། །ང་རྒྱལ་དང་ཕྲག་དོག་གི་དབང་གིས་བདག་ནི་ཐེག་པ་ཆེན་པོ་བ་ཡིན་གྱི་གཞན་ནི་མ་ཡིན་ནོ་ཞེས་བདག་ལ་ང་རྒྱལ་གྱིས་བསྟོད་པ་དང་བྱང་སེམས་གཞན་ལ་ཕྲག་དོག་གིས་སྨད་པའི་སྒོ་ནས་མི་ཆོས་བླ་མ་སྒྲོག་པར་བྱེད་པ་འདི་ནི་རྩ་ལྟུང་ལྔ་པ་དང༌། །ནོར་རྫས་ཀྱི་རྙེད་པ་དང་ཕྱག་དང་བཀུར་སྟིའི་ཆེད་དུ་སྟོང་པ་ཉིད་ཀྱི་ཆོས་འདི་དག་ཁོ་བོས་མངོན་སུམ་དུ་རྟོགས་ནས་ཁྱོད་ལ་སྙིང་རྗེ་བས་བསྟན་གྱིས་ཁྱོད་ཀྱིས་ཀྱང་འདི་ལྟར་སྒོམས་ཤིག་དེ་ལྟར་ན་ཁོ་བོ་བཞིན་དུ་ཡེ་ཤེས་མཐོང་བར་འགྱུར་རོ་ཞེས་མི་ཆོས་བླ་མའི་རྫུན་གྱིས་བདག་འཚོང་བར་བྱེད་པ་འདི་ནི་རྩ་ལྟུང་དྲུག་པ་དང༌། །བླུན་པོ་མཁས་པའི་ང་རྒྱལ་ཅན་དག་གིས་དགེ་སྦྱོང་དང་རྒྱལ་རིགས་ཀྱི་བར་དུ་དབྱེན་བྱས་ནས་དགེ་སློང་གཞན་ལ་ཆད་པས་གཅོད་དུ་འཇུག་པ་དང་དགེ་སློང་དེས་དཀོན་མཆོག་གི་དཀོར་བརྐུས་ཏེ་དེ་དག་ལ་སུག་འབུལ་བྱེད་པ་རང་གིས་ལེན་ནམ་དབང་ཡོད་ཅན་དེ་ལ་ལེན་དུ་བཅུག་ན་གཉིས་ཀ་ལ་རྩ་ལྟུང་བདུན་པ་དང༌། །ཆེར་རློམས་མངོན་པའི་ང་རྒྱལ་ཅན་དག་གིས་རང་ཡང་སེམས་ཞི་བར་གནས་པའི་རྒྱུ་ཞི་གནས་ཀྱི་ཏིང་ངེ་འཛིན་རིང་དུ་འདོར་ཞིང་གཞན་དག་སྤོང་བ་བསམ་གཏན་ལ་གཞོལ་བའི་དོན་དམ་པའི་དགེ་སློང་ལ་རབ་ཏུ་སྡང་བའི་སེམས་ཀྱིས་དེའི་ལོངས་སྤྱོད་དང་ཉེ་བར་སྤྱོད་པ་དག་འཕྲོག་སྟེ། །ཀློག་པ་ཐོས་བསམ་པའི་ཁ་ཏོན་བྱེད་པར་སྦྱིན་པར་བྱེད་ན་གཉིས་ཀ་ལ་རྩ་བའི་ལྟུང་བ་བརྒྱད་པ་འབྱུང་བ་སྟེ་རྩ་ལྟུང་བརྒྱད་པོ་དེ་རྣམས་བྱང་སེམས་ཕལ་པ་ལ་འབྱུང་ངེས་པའོ། །གཉིས་པ་རྟེན་དང་ལྟུང་བའི་དབྱེ་བསྡུ་བཤད་པ་ནི་དེ་ལྟར་རྒྱལ་བློན་ཕལ་པ་སོ་སོའི་རྩ་ལྟུང་དུ་བཤད་པ་རྣམས་དེ་དག་སེམས་བསྐྱེད་པའི་བྱང་ཆུབ་སེམས་དཔར་ཁས་འཆེ་ན་གཙོ་བོ་གང་ཟག་དེ་དང་དེ་ལ་འབྱུང་ཉེ་བའི་དབང་གིས་ངེས་པར་བཞག་གི་དོན་དུ་སེམས་བསྐྱེད་པའི་གང་ཟག་ཀུན་ལ་བཅོ་བརྒྱད་པོ་མ་ལུས་པ་ཀུན། །རྩ་ལྟུང་ཉིད་དུ་འགྱུར་བ་ཡིན་ལ་དེ་ཡང་གང་ཟག་གསུམ་གྱི་སྒོ་ནས་མིང་དུ་དབྱེ་ན་བཅོ་བརྒྱད་དང༌། །དོན་ལ་རྫས་སུ་བསྡུ་ན་བཅུ་བཞི་ཡིན་ཏེ། ཇི་ལྟར་ཞེ་ན། གཞུང་གཞན་ལས་རྒྱལ་བློན་གཉིས་ཀྱི་རྩ་ལྟུང་དང་པོ་བཞི་རྫས་གཅིག་ཏུ་བཞེད་པ་དང༌། །འདིར་ཀུན་མཁྱེན་རང་གི་བཞེད་པ་བློན་པོ་ལ་འབྱུང་ངེས་པའི་རྩ་ལྟུང་ལྔ་པོ་རྫས་རིགས་གཅིག་ཏུ་བསྡུ་བར་གསུངས་པས་བཞེད་ཚུལ་གཉིས་སོ། །

**གསུམ་པ་ལྟུང་བ་གཞན་བསྣན་ཚུལ་བཤད་པ་ནི།**

རྩ་ལྟུང་བཅོ་བརྒྱད་པོ་དེའི་སྟེང་དུ་ཐེག་པ་དམན་པར་སེམས་བསྐྱེད་ན་བྱང་ཆུབ་སྨོན་པའི་སེམས་བཏང་བར་འགྱུར་བས་རྩ་ལྟུང་དུ་བཞག་པ་དང༌། །ཡང་གོང་དུ་བཤད་པའི་བྱང་སའི་ཕམ་པ་བཞི་པོ་འདིར་བསྣན་པ་བཅས་རྩ་ལྟུང་ཉི་ཤུ་རྩ་གསུམ་པོ་ཐམས་ཅད་ཐུན་མཚམས་ལས་འདས་ན་དངོས་གཞིའོ་ཞེས་གསུངས་སོ། །

ཞར་བྱུང་ཡན་ལག་ཉེས་བྱས་བརྒྱད་ཅུ་ནི། ཇི་སྐད་དུ། གཞན་གྱི་སྡུག་བསྔལ་ཡིད་མི་བདེ། །ནུས་བཞིན་ཞི་བར་མི་བྱེད་དང༌། །བདེ་དང་ཡིད་བདེ་མི་བསྐྱེད་པ། །ལྟུང་བའི་གཞི་སྟེ་ལུས་སེམས་ཀྱི། །རྟེན་གྱིས་ཕྱེ་ན་རྣམ་པ་བཞི། །ད་ལྟ་བ་དང་མ་འོངས་པའི། །དུས་ཀྱིས་ཕྱེ་བས་རྣམ་པ་བརྒྱད། །དེ་ཆེད་སྒོ་གསུམ་མི་བརྩོན་དང༌། །༼༧༢༽ཕན་པའི་རྒྱུ་རྐྱེན་མི་འཚོལ་བ། །གཉེན་པོའི་ཕྱོགས་ལ་མི་འབད་པ། །དེ་ལྟར་རྗེས་སུ་བསྒྲུབ་པའི་སྒོ། །གསུམ་གྱིས་ཕྱེ་བས་ཉི་ཤུ་བཞི། །བདེ་སྡུག་ཡལ་འདོར་ལྟུང་བའོ། །སྡུག་བསྔལ་ཡིད་མི་བདེ་ཆེན་པོའི། །གཉེན་པོ་ཆུང་ངུ་མི་བསྐྱེད་པ། །ལྟུང་བའི་གཞི་སྟེ་འདི་ཕྱི་ཡི། །སྐྱེ་བས་ཕྱེ་བས་རྣམ་པ་བཞི། །རང་གཞན་རྒྱུད་ཀྱིས་ཕྱེ་བས་བརྒྱད། །བདེ་དང་ཡིད་བདེ་ཆེན་པོའི་ཕྱིར། །ཆུང་ངུ་ཉམས་པར་མི་བྱེད་པ། །ལྟུང་བའི་གཞི་སྟེ་སྐྱེ་བ་དང༌། །རྒྱུད་ཀྱིས་ཕྱེ་བས་རྣམ་པ་བརྒྱད། །སྒྲུབ་པ་ཡལ་བ་འདོར་བ་ཡི། །ལྟུང་བ་རྣམ་པ་བཅུ་དྲུག་གོ། །དེ་ལྟར་བཞི་བཅུ་རེ་རེ་ལ། །རེ་ཞིག་ཡལ་བར་འདོར་བ་དང༌། །གཏན་དུ་འདོར་བ་རྣམ་པ་གཉིས། །ཕན་ཡོན་ཉེས་དམིགས་མི་ཟད་པའི། །ཡན་ལག་ལྟུང་བ་བརྒྱད་ཅུའོ། །ཞེས་སོ། །

**གསུམ་པ་ཉམས་ན་ཕྱིར་བཅོས་ཚུལ་བཤད་པ་ནི།**

བྱང་ཆུབ་སེམས་དཔའ་ནམ་མཁའི་སྙིང་པོའི་མཚན་བརྗོད་དེ་ཕྱག་འཚལ་དེ་ཉིད་ཡིད་ལ་བྱེད་པས་དངོས་སུ་ལུང་བསྟན་པར་འགྱུར་བ་དང༌། གལ་ཏེ་དེ་ལྟར་མ་བྱུང་ན་ཉེས་པ་དང་བཅས་པའི་གང་ཟག་དེས་ཁྲུས་དང་གཙང་སྦྲ་བཅས་གསོ་སྦྱོང་ལ་གནས་ནས་ཐོ་རངས་ལ་ཤར་ཕྱོགས་སུ་ཁ་བལྟས་ཏེ་ལྷའི་བུ་སྐྱ་རེངས་ལ་གསོལ་བ་གདབས་ཏེ་དེས་ནམ་མཁའི་སྙིང་པོ་ལ་བསྐུལ་ནས་ཐབས་གང་གིས་ལྟུང་བ་འཆགས་པར་འགྱུར་བ་རྨི་ལམ་དུ་བསྟན་དུ་གསོལ་ཞེས་བརྗོད་ནས་ཉལ་བའི་རྨི་ལམ་དུ་འཕགས་པ་ནམ་མཁའི་སྙིང་པོ་གང་གིས་གཟུགས་དངོས་སུ་བསྟན་པ་མཐོང་ནས། །དེའི་མདུན་དུ་འདུག་སྟེ་རྩ་བའི་ལྟུང་བ་རྣམས་བཤགས་པར་བྱས་སམ་ཡང་ན་ཉིན་ལན་གསུམ་དང་མཚན། །ལན་གསུམ་དུ་སྡིག་པ་བཤགས་པ་དང༌། བསོད་ནམས་ལ་རྗེས་སུ་ཡི་རང་བ་དང༌། དགེ་བ་བྱང་ཆུབ་ཏུ་བསྔོ་བ་སྟེ་ཕུང་པོ་གསུམ་པའི་མདོ་ངག་ཏུ་འདོན་ཅིང༌། །རྒྱལ་བ་སྲས་དང་བཅས་པ་རྣམས་ཀྱི་སྤྱན་སྔར་སྟོབས་བཞིའི་བཤགས་པ་ལ་བརྟེན་ནས་ལྟུང་བ་དེ་དག་ཞི་བར་བྱ་བ་དང༌། །ཡང་བྱང་སེམས་རྩ་བ་ནས་བཏང་ན་སྟོབས་བཞིའི་བཤགས་པ་སྔོན་དུ་འགྲོ་བས་སྡོམ་པ་སྐྱར་ནས་སླར་ཡང་ལེན་པར་བྱའོ། །

**གཉིས་པ་མཐུན་ཕྱོགས་བསླབ་པ་ཡོངས་སུ་སྦྱོང་བ་ལ་གསུམ། མདོར་བསྟན་པ་དང༌། རྒྱས་པར་བཤད་པ། དོན་བསྡུ་བའོ། །དང་པོ་ནི།**

ཐབས་གང་གིས་ལྟུང་བར་མི་འགྱུར་བའི་གནད་ཀྱི་གནས་རྣམས་ཏེ་འདིར་རིག་པར་བྱ་སྟེ། །རང་གི་ལུས་ལོངས་སྤྱོད་སོགས་སེམས་ཅན་ལ་གཏོང་བ་དང་བསྲུང་བ་དང་དག་པ་དང་སྤེལ་བ་སྟེ་རྣམ་པ་བཞིར། །བསྡུས་ནས་ཉམས་སུ་བླང་བ་དང་དེ་དག་ཀྱང་ལུས་དང་ལོངས་སྤྱོད་དང་དགེ་བ་ཡིས། །དབྱེ་བས་གཏོང་བ་སོགས་རྣམ་པ་བཞི་པོ་རེ་རེ་ལ་ཡང་ལུས་སོགས་གསུམ་གསུམ་དུ་འགྱུར་བས་བཅུ་གཉིས་སོ། །

**གཉིས་པ་ལ་བཞི། གཏོང་བ། བསྲུང་བ། དག་པ། སྤེལ་བ་བཤད་པའོ། །དང་པོ་ནི།**

ཡུལ་སེམས་ཅན་ཀུན་ལ་གཏང་བྱ་མགོ་དང་རྐང་པ་སོགས་ནང་གི་ལུས་དང་བུ་དང་ཆུང་མ་སོགས་ཕྱི་རོལ་གྱི་ལོངས་སྤྱོད་དང༌། །དུས་གསུམ་དུ་བསགས་པ་དང་ཡོད་པའི་དགེ་བ་ཐམས་ཅད་གཅིག་ཏུ་བསྡུས་ཏེ་བླ་ན་མེད་པའི་བྱང་ཆུབ་ཏུ་བསྔོ་བ་དང་གཏོང་བ་པོ་གང་གིས་ཆགས་པ་མེད་པར་བཏང་བས་ཡོངས་སུ་འཛིན་པ་སྤོང་ཞིང་ཡོངས་སུ་འཛིན་པ་སྤངས་པས་སྡུག་བསྔལ་ལས་རྣམ་པར་གྲོལ་བས་སྟེར་བ་པོ་ལ་གཏོང་བ་འཁོར་གསུམ་ཡོངས་སུ་དག་པའི་སྦྱིན་པའི་ཕར་ཕྱིན་རྫོགས་པ་ཡིན་ནོ། །

**གཉིས་པ་ལ༼༧༣༽གཉིས། ལུས་བསྲུང་རྒྱས་པར་བསྟན་པ་དང༌། ལོངས་སྤྱོད་དགེ་བསྲུང་བསྡུས་ཏེ་བསྟན་པའོ། །དང་པོ་ལ་གསུམ། ཕན་གནོད་བླང་དོར་གྱིས་བསྲུང་བ། དྲན་ཤེས་ཏིང་འཛིན་གྱིས་བསྲུང་བ། སྒོ་གསུམ་ལེགས་སྤྱད་ཀྱིས་བསྲུང་བའོ། །དང་པོ་ནི།**

མཐུན་རྐྱེན་དགེ་བའི་བཤེས་གཉེན་དམ་པ་བསྟེན་ཚུལ་གཞོན་ནུ་ནོར་བཟང་གིས་བཤེས་གཉེན་བརྒྱ་དང་བཅུ་སོགས་བསྟེན་ཏེ་བྱང་ཆུབ་ཀྱི་སྤྱོད་པ་ལ་བསླབ་པའི་ཚུལ་སྡོང་པོ་བཀོད་པ་ལས་བྱུང་བ་བཞིན་དུ་བསྟེན་པ་མི་བཏང་བ་དང༌། བྱང་ཆུབ་སེམས་དཔའི་བསླབ་པའི་གཞི་རྣམས་ཐེག་ཆེན་གྱི་མདོ་སྡེ་ལས་སྣང་བས་དེར་མ་བལྟས་ན་ལྟུང་བ་བྱུང་བ་དང་སྤོང་བའི་ཐབས་མི་ཤེས་པས་མདོ་སྡེ་བཀླག་པ་སོགས་ཐོས་བསམ་ནན་ཏན་གྱི་སྒོ་ནས་ཐེག་པ་ཆེན་པོའི་ཆོས་མཐའ་དག་ཡོངས་སུ་འཛིན་པ་མི་བཏང་བ་དང༌། འགལ་རྐྱེན་བྱང་ཆུབ་ཀྱི་སྤྱོད་པ་ལ་གནོད་པར་གྱུར་པ་མི་མཐུན་པའི་ལས་བཅོ་བརྒྱད་སྤོང་བར་བྱེད་པ་སྟེ། དེ་གང་དང་གང་ཞེ་ན། སྒོ་གསུམ་དྲན་ཤེས་ཀྱིས་མ་བསྡམས་པའི་སྤྱོད་པ་ཐམས་ཅད་ནི་བྱང་ཆུབ་ཀྱི་ཕྱོགས་དང་མི་མཐུན་པའི་ལས་དང་མི་དགེ་བའི་ཆོས་ལ་ཕྱོགས་ཏེ་དགེ་བའི་ཆོས་སྤོང་བ་རྣམས་བདུད་ཀྱི་ལས་དང་དགེ་ཆོས་ཉམས་པར་བྱེད་པའི་གྲོགས་ངན་མི་དགེ་སྡིག་པའི་བཤེས་དང་འགྲོགས་པ་དང༌། །སྨོན་པ་བྱང་ཆུབ་ཀྱི་སེམས་བརྗེད་པར་གྱུར་བའི་ནག་པོའི་ཆོས་བཞི་ལ་བསྟེན་པ་དང་དགེ་ཅན་སྨད་ཅིང་སྡིག་ཅན་བསྟོད་པ་ལྟ་བུ་ངག་གི་སྤྱོད་པ་འཁྲུལ་བ་དང་དཀོན་མཆོག་གསུམ་དང་ཟབ་མོའི་ཆོས་དང་ཆོས་སྨྲ་བ་ལ་མི་མོས་པ་དང༌། །ཆོས་མི་ཉན་པ་དང་ཆོས་དང་མི་མཐུན་པའི་ཞལ་ཏ་བྱེད་པའི་གནོད་པ་དང་སྔར་བཤད་པའི་རྩ་ལྟུང་རྣམས་ལ་མི་འཛེམ་པ་དང༌། །གཞན་རབ་ཏུ་བྱུང་བ་དང་སེམས་བསྐྱེད་པ་སོགས་དགེ་བའི་བར་ཆད་བྱེད་པ་དང་གནས་ངན་ལེན་མི་དགེ་བ་བཅུའི་ལམ་ལ་ཞུགས་པ་དང༌། །གཞན་གྱིས་དགེ་བའི་རྩ་བ་བྱེད་པར་སེམས་བསྐྱེད་པ་ཐ་ན་དུད་འགྲོར་བསྔོས་པའི་ཟན་ཁམ་གཅིག་ཡན་ཆད་ཀྱི་སྦྱིན་པའི་བར་གཅོད་བྱེད་པ་དང་སེམས་བསྐྱེད་པའི་རྒྱལ་སྲས་བྱང་ཆུབ་སེམས་དཔའ་གཞན་ལ། །ཕྲག་དོག་བྱེད་པ་དང་དེ་ལ་གནོད་པའི་ལས་བྱས་པ་དང་ཁོང་ཁྲོ་བའམ་སྐུར་པ་བཏབ་པ་དང་ཉོན་མོངས་པ་དང་ལས་ཀྱི་སྒྲིབ་པ་དག་པའི་ཐབས་ལ་མི་བརྟེན་པ་དང༌། །སེམས་བསྐྱེད་པའི་བྱང་སེམས་གཞན་ལ་ལུས་ངག་གིས་བརྙས་པ་དང་དམ་པའི་ཆོས་ལ་ལ་ནི་བཟང་བར་འདུ་ཤེས་པ་དང་ལ་ལར་ངན་པར་འདུ་ཤེས་པས་བཟང་ངན་དུ་བལྟས་ཏེ་སྤོང་བ་དང་ཡང་དག་པའི་ཆོས་སྨྲ་བ་བླ་མ་དགེ་བའི་བཤེས་གཉེན་ལ་མ་གུས་པས་སྤོང་བ་དང༌། །ཤེས་རབ་ལ་བསླབ་པར་བྱ་ཡི་ཕར་ཕྱིན་གཞན་ནི་མ་ཡིན་ནོ་ཞེས་ཐབས་ཁྱད་དུ་གསོད་པ་སྟེ་དེ་དག་ནི་བྱང་ཆུབ་སྤྱོད་པ་དེ་ཡི་འགལ་རྐྱེན་གནོད་པའི་ལས་བཅོ་བརྒྱད་ཡིན་པས་བརྟགས་ཏེ་སྤང་བར་བྱ་དགོས་པ་ཡིན་ནོ། །

**གཉིས་པ་ནི།**

བྱང་སེམས་ལས་དང་པོ་པས་བསྟེན་བྱའི་དྲན་པ་བཅུ་གཉིས་ཏེ། དགེ་བའི་རྣམ་སྨིན་ལ་གུས་པའི་དྲན་པ་དང༌། མི་གཡོ་བར་གནས་པའི་དང༌། གཞན་དོན་བརྟན་པའི་དང༌། །ལུས་བསྐྱོད་པའི་དང༌། སྤྱོད་ལམ་བཞི་ལ་སྤྱོད་པའི་དང༌། ལུས་སེམས་ལ་བལྟ་བའི་དང༌། དབང་པོ་བསྡམ་པའི་དང༌། ལྷག་པར་མི་སྨྲ་བའི་དང༌། སེམས་སྒྲིམ་པའི་དང༌། ཞི་ལྷག་གི་ཀ་བ་ལ་གདགས་པའི་དང༌། སོ་སོར་བརྟགས་པའི་དང༌། སྒོ་བསྲུང་བའི་དྲན་པའོ། །དྲན་པ་དེ་དག་ལ་བརྟེན་པ་ལས་དགེ་བའི་ལས་ལ་མངོན་དུ་ཕྱོགས་པའི་གུས་པ་འབྱུང་ཞིང༌། །གུས་པ་དེ་ལས་སེམས་རབ་ཏུ་ཞི་བ་ཅན་དུ་བྱུང་བའི་ཞི་གནས་འབྱུང་ལ་དེ་ལས་མཉམ་བཞག་ཡང་དག་པ། །ཇི་ལྟ་བ་བཞིན་དུ་ཤེས་པའི་ཤེས་རབ་སྐྱེ་བ་དང་དེ་ལས་སྙིང་རྗེ་དེ་ལས་ལྷག་པའི་བསླབ་པར་བྱ་བ་གསུམ་གྱི་རྟོགས་པ་ཡོངས་སུ་རྫོགས་ནས་མངོན་པར་འཚང་རྒྱ་བར་འགྱུར་བ་དང་རྒྱུ་མཚན་༼༧༤༽དེའི་ཕྱིར་ཏིང་ངེ་འཛིན། །དོན་དུ་གཉེར་བར་འདོད་པས་དྲན་པ་དང་ཤེས་བཞིན་གྱི་ངང་ཚུལ་ཅན་དུ་བྱ་དགོས་ཏེ། ཉོན་མོངས་པ་དང་མི་མཐུན་ཕྱོགས་ཀྱིས་སྐབས་མི་འབྱེད་པ་ནི་མ་ཡེངས་པའི་དྲན་པའམ་ཡང་དག་པའི་དྲན་པ་དང་དེའི་རང་བཞིན་རབ་ཏུ་ཤེས་པ་ནི་ཤེས་བཞིན་ཡིན་པའི་ཕྱིར་རོ། །ཡང་ཚུལ་ཁྲིམས་དོན་དུ་གཉེར་བས་ཀྱང་ཏིང་ངེ་འཛིན་ལ་བརྟེན་པར་བྱ་དགོས་ཏེ། རྙོག་པ་མེད་པའི་ཚུལ་ཁྲིམས་དང་འཁྲུགས་པ་མེད་པའི་ཏིང་ངེ་འཛིན་དེ་གཉིས་ཕན་ཚུན་གཅིག་གིས་གཅིག་འཕེལ་བ་ལས་ཟག་མེད་ཡོན་ཏན་རྒྱ་མཚོའི་རྟེན་གཞིར་གྱུར་པའི་ཕྱིར་རོ། །མདོར་ན་ཐབས་ཀྱིས་སྤྱོད་པ་རྣམ་པར་དག་པ་དང་ཤེས་རབ་ཀྱིས་ལྟ་བ་རྣམ་པར་དག་པ་འདི་གཉིས་ཀྱི་སྒོ་ནས་ལམ་འདིར་འཇུག་པ་ནི་བྱང་ཆུབ་ཀྱི་སེམས་ཡོངས་སུ་སྦྱོང་བ་ལེགས་པར་ཡོངས་སུ་འགྲུབ་པར་འགྱུར་རོ། །བྱང་ཆུབ་སེམས་དཔའི་བསླབ་པར་བྱ་བ་མཐའ་དག་མདོར་བསྡུ་ན་སེམས་འདི་གཅིག་པུ་སྦྱོང་བ་དེར་ཟད་ཅིང༌། །མདོ་ལས། སེམས་ཡོངས་སུ་ཤེས་ན་ཆོས་ཐམས་ཅད་ཡོངས་སུ་ཤེས་པར་འགྱུར་རོ་ཞེས་གསུངས་པས་སེམས་ཡོངས་སུ་སྦྱོང་བ་འདི་ནི་བྱང་ཆུབ་སེམས་དཔའི་སྤྱོད་པ་རྒྱ་མཚོ་ལྟ་བུ་ལ་བསླབ་པར་བྱ་བའི་ཆོས་རྣམས་མ་ལུས་པ་ཀུན་གྱི་རྩ་བ་འདིར་འདུས་པ་ཡིན་ནོ། །

**གསུམ་པ་ནི།**

རང་གིས་བརྟགས་པ་དང༌། མཐོང་བ་དང༌། ཐོས་པ་གསུམ་གྱི་སྒོ་ནས་འཇིག་རྟེན་མ་དད་པའི་རྒྱུར་འགྱུར་བ་རྣམས་བསྲུང་བར་བྱས་ཏེ་སྒོ་གསུམ་གྱི་སྤྱོད་པ་གཙང་བར་བྱ་བ་ལ། །སེམས་ཅན་གང་གིས་རང་ཉིད་མཐོང་བའི་མོད་ལ་དེ་མ་ཐག་ཏུ་དེ་དག་གི། སེམས་དགའ་བ་དང་ཡི་རངས་པར་འགྱུར་བ་རྣམས་ལུས་ཀྱིས་ཚུལ་བཞིན་སྤྱད་པ་དང༌། །ཚིག་མི་རྩུབ་པར་འཇམ་པ་དང་མི་མང་བར་རན་པ་དང་རྣ་བར་སྙན་པར་སྨྲ་བ་རྣམས་ངག་གིས་ཚུལ་བཞིན་སྤྱད་པ་དང༌། །བདག་འཛིན་ང་ཡིར་མེད་པའི་ཞི་བ་བྱང་ཆུབ་ཀྱི་སེམས་ཀྱིས་གཞན་ལ་ཕན་པ་ཁོ་ན་ཉེར་བར་བཟུང་སྟེ་བདག་གཞན་མཉམ་པ་དང་བརྗེ་བ་བྱང་ཆུབ་ཀྱི་སེམས་དང་ལྡན་པར་བྱའོ། །བཟའ་བཅའ་སོགས་གཏན་དུ་བའི་སྨན་དང་ན་བའི་རྐྱེན་གྱི་སྨན་གཉིས་དང༌། །གོས་དང་གནས་མལ་སོགས་ཟས་གོས་དེ་དག་ལ་སྲེད་པས་སྤྱད་པ་རྣམས་ཉོན་མོངས་ཅན་གྱི་ལྟུང་བར་འགྱུར་ཞིང་དེ་ལས་ལྡོག་པའི་ཕྱིར། །དཔེར་ན་ཟས་ལྟ་བུ་ལ་མཚོན་ན་སྦྱིན་པ་པོ་ལ་ཕན་གདགས་པ་དང༌། ལུས་ཀྱི་སྲིན་བུ་གསོ་བ་དང༌། སེམས་ཅན་གྱི་དོན་བསྒྲུབ་པ་སྟེ་གནས་གསུམ་ལ་དྲན་པ་ཉེ་བར་བཞག་སྟེ་སྤྱད་པ་དང་དེ་ལས་གཞན་པའི་ལོངས་སྤྱོད་ཐམས་ཅད་སེམས་ཅན་གྱི་ལས་སུ་བྱ་བ་བགྱི་བའི་སླད་དུ་སྤྱད་དོ་སྙམས་པའི་སེམས་ཀྱིས་ལོངས་སྤྱད་པར་བྱ་བ་སྟེ། །འདི་རྣམས་ནི་ལུས་བསྲུང་བའི་སྒོ་ནས་བསླབ་པ་ཡོངས་སུ་སྦྱོང་བའོ། །

**གཉིས་པ་ལོངས་སྤྱོད་དགེ་བསྲུང་བསྡུས་ཏེ་བསྟན་པ་ནི།**

ཅི་ནས་བདག་དང་གཞན་ལ་བར་ཆད་དུ་འགྱུར་བའི་ལོངས་སྤྱོད་མི་ལེན་པར་མཐུན་རྐྱེན་ཆོས་དང་མཐུན་པའི་འཚོ་བ་ཙམ་ལེགས་པར་བླངས་ཏེ་སྤྱད་པ་དང་དེ་ཡང་ངན་ངོན་ཙམ་གྱིས་ཆོག་ཤེས་པའམ་ཚོད་རིགས་པ་ནི། །ལོངས་སྤྱོད་ཀྱི་བསྲུང་བ་ཡིན་ནོ་རང་དོན་ཁོ་ནའི་ཆེད་དུ་མངོན་མཐོ་ངེས་ལེགས་ཀྱི་དགེ་འབྲས་རྣམ་སྨིན་ལ། །རེ་བའི་སྲེད་པ་སྤངས་ཏེ་གཞན་ཕན་ཁོ་ནའི་ཆེད་དུ་ཚུལ་ཁྲིམས་བསྲུང་བ་དང་གཞན་དོན་བྱེད་པ་ལ་འགྱོད་པའི་སེམས་བསྐྱེད་པར་མི་བྱ་བ་དང་ཟང་ཟིང་གི་ངོར་བྱས་ཏེ་ཆོས་བཤད་པའམ་༼༧༥༽མིན་ཀྱང་བདག་བསྟོད་ངོམས་པས་བསྒྲགས་པ་མིན་པ་དང༌། །རྙེད་པ་ཐོབ་པ་དང་བཀུར་སྟི་བདག་གིར་མི་བྱེད་པར་བདག་དོན་ལ་ཆགས་པའི་སེམས་འཇིགས་པར་བྱ་བ་དང་རྟག་ཏུ་ང་རྒྱལ་གྱིས་ཁེངས་པ་སྤོངས་ནས་ཡུལ་དམ་པ་ལ་གུས་པར་བྱ་བ་དང༌། །མ་ཐོས་པའི་ཆོས་ལ་སོམ་ཉི་བྱེད་དེ་དོར་བར་མི་བྱ་བ་དང་ཐམས་ཅད་བྱང་ཆུབ་ཏུ་བསྔོ་བ་རྣམས་དགེ་བའི་བསྲུང་སྦྱོང་ངོ༌། །

**གསུམ་པ་དག་པ་བཤད་པ་ནི།**

རྣམ་པར་སུན་འབྱིན་པའི་སྟོབས་དང༌། གཉེན་པོ་ཀུན་ཏུ་སྤྱོད་པའི་སྟོབས་དང༌། ཉེས་པ་ལས་ལྡོག་པའི་སྟོབས་དང༌། བཤགས་ཡུལ་རྟེན་གྱི་སྟོབས་ཏེ་སྟོབས་བཞིས་སྡིག་པ་བཤགས་ཏེ་སྦྱོང་བར་བྱ་བ་དང་མི་བཟོད་པ་ལས་ཐུ་བའི་སྡིག་པ་མེད་པ་དང་བརྩོན་པ་ཉམས་པའི་རྒྱུ་ཡིན་པས་ཐོག་མར་བཟོད་པ་སྒོམ་པར་བྱ་བ་དང་ཐོས་པ་མེད་ན་ཉོན་མོངས་སྦྱོང་ཐབས་མི་ཤེས་པས་ཐོས་པ་བཙལ་བར་བྱའོ། །ཐོས་སུ་ཟིན་ཀྱང་ཚོགས་སུ་གཡེང་བ་མང་བས་དབེན་པའི་ནགས་སུ་གནས་ནས་གཡེང་བ་མེད་པར་མཉམ་པར་བཞག་པར་བྱ་བ་དང་དེ་ཡང་འདོད་ཆགས་ཀྱི་སེམས་མ་ཞི་ན་མི་སྡུག་པ་སྒོམ་པ་དང༌། །ཞེ་སྡང་ལ་བྱམས་པ་དང་གཏི་མུག་ལ་རྟེན་ཅིང་འབྲེལ་འབྱུང་བསྒོམས་པས་སེམས་ཡོངས་སུ་སྦྱོང་བ་དང་སེམས་ལས་སུ་རུང་ནས་ལུས་ཚོར་སེམས་ཆོས་བཞི་ལ་དྲན་པ་ཉེ་བར་བཞག་པ་བསྒོམ་པ་དང༌། །དེས་སེམས་ལས་སུ་རུང་ནས་རྣམ་པར་མི་རྟོག་པའི་སྟོང་པ་ཉིད་བསྒོམ་པ་ལ་འཇུག་པ་དང་དེས་ཉོན་མོངས་པའི་རྩ་བ་ཆོད་དེ་ཕྱིས་མི་སྐྱེ་བའི་ཆོས་ཅན་དུ་རྣམ་པར་སྦྱོང་བ་སྟེ། །དེ་དག་ནི་ལུས་ཀྱི་དག་པ་དང་ཚུལ་འཆོས་ཁ་གསགས་རྙེད་པའི་རྙེད་པ་གཞོགས་སློང་ཐོབ་འཇལ་ཏེ་ལོག་འཚོ་ལྔ་དང་བྲལ་བའི་རྙེད་པ་ལ་ཞེན་པ་མེད་པར་ཡང་དག་པའི་འཚོ་བ་ལེགས་པར་སྦྱང་བ་ནི་ལོངས་སྤྱོད་ཀྱི་དག་པ་དང༌། །ཤེས་རབ་སྟོང་པ་ཉིད་དང་ཐབས་མཆོག་སྙིང་རྗེ་ཆེན་པོ་ཟུང་དུ་འཇུག་པའི་སྙིང་པོ་ཅན་གྱིས་སྤྱོད་པ་སྟེ། །ཐབས་ཀྱི་ཆ་རྣམས་ཤེས་རབ་ཀྱིས་ཟིན་པའི་སྒོ་ནས་བསོད་ནམས་ཀྱི་དགེ་བ་དག་པ་སྟེ་དེ་དག་དག་པ་གསུམ་དུ་རྣམ་པར་བཞག་གོ། །

**བཞི་པ་སྤེལ་བ་བཤད་པ་ནི།**

བྱང་ཆུབ་སེམས་དཔའི་སྟོབས་བསྐྱེད་པའི་ཆོས་བཅུ་དང་ལྡན་པར་བྱ་སྟེ། བཅུ་གང་ཞེ་ན། དམ་པའི་ཆོས་མི་གཏོང་བ་དང༌། ང་རྒྱལ་མི་བྱེད་པ་དང༌། ཁོང་མི་ཁྲོ་བ་དང༌། བཀྲེས་པ་ལ་ཟས་དང༌། འཇིགས་ལ་མི་འཇིགས་པ་དང༌། ནད་པ་ལ་སྨན་དང༌། དབུལ་པོ་ལ་ལོངས་སྤྱོད་སྦྱིན་པ་དང༌། མཆོད་རྟེན་ལ་རྡོ་ཐལ་བསྐུས་པ་དང༌། སེམས་ཅན་དགའ་བའི་ཚིག་སྨྲ་བ་དང༌། ཉམས་ཐག་པའི་ཁུར་ཁྱེར་བ་དང་བཅུའོ། །ལེ་ལོ་ཅན་ནི་བྱང་ཆུབ་ལས་རིང་བས་ལེ་ལོ་མེད་པར་བརྩོན་པ་ནི་ལུས་སྤེལ་བ་དང༌། །སྟོང་ཉིད་སྙིང་རྗེའི་སྙིང་པོ་ཅན་གྱིས་ཟིན་པའི་སྦྱིན་པ་འཁོར་གསུམ་ཡོངས་དག་ཏུ་གཏོང་བ་ནི། །ལོངས་སྤྱོད་སྤེལ་བ་དང་དགེ་བའི་ཕྱོགས་ལ་དང་པོར་སྦྱོར་བ་དགའ་ཞིང་སྤྲོ་བས་བརྩོན་པ་དང༌། །བར་དུ་དངོས་གཞི་རང་གི་ལྷག་པའི་བསམ་པ་བཟུང་བ་དང་བསྲུང་བ་དང་སྦྱང་བ་གསུམ་གྱི་སྒོ་ནས་ཤིན་ཏུ་བརྟན་པར་གྱུར་པ་ལ་ནན་ཏན་དུ་བྱས་ཏེ་བསོད་ནམས་དགེ་བའི་དངོས་པོ་གསུམ་བསྒྲུབ་པ་དང་དེ་ནས་ཐ་མ་སྟེ་རྗེས་སུ། །ཚད་མེད་པའི་སྙིང་རྗེ་ཆེན་པོ་ལ་དམིགས་པའི་བློ་མདུན་དུ་བཞག་ནས་བསོད་ནམས་ཀྱི་དགེ་བ་སྤེལ་བ་ནི། །བཟང་པོ་སྤྱོད་པའི་ཆོ་ག་སོགས་ལས་བྱུང་བ་བཞིན་འཇམ་དཔལ་དཔའ་བོས་ཇི་ལྟར་མཁྱེན་པ་སོགས་ཀྱིས་ཡོངས་སུ་བསྔོ་བར་བྱའོ། །སྤེལ་བའི་རྒྱུ་ནི་ཡུལ་དམ་པ་ལ་དད་པ་སོགས་བསྒོམ་ཞིང་ཡུལ་དམན་པ་ལ་བྱམས་པ་སོགས་བསྒོམ་པ་དང་བསོད་ནམས་ཀྱི་ཞིང་དཀོན་མཆོག་གསུམ། །རྗེས་སུ་དྲན་པ་དང་དུས་རྣམ་༼༧༦༽ཀུན་ཏུ་སེམས་ཅན་གྱི་དོན་བྱ་བ་དང༌། །ཟང་ཟིང་མེད་པའི་སེམས་ཀྱིས་ཆོས་སྦྱིན་བྱེད་པ་དང་གཞན་ཕན་བྱང་ཆུབ་ཀྱི་སེམས་བསྒོམ་པ་རྣམས་ནི་བསོད་ནམས་ཀྱི་དགེ་བ་སྤེལ་བའི་རྒྱུ་ཡིན་ནོ། །

**གསུམ་པ་དོན་བསྡུ་བ་ནི།**

སྡིག་པ་མི་དགེ་བའི་ཆོས་མ་སྐྱེས་པ་མི་སྐྱེད་པ་སྐྱེས་པ་སྤོང་བའི་ཕྱིར་འདུན་པ་བསྐྱེད་པ་སོགས་ཀྱིས་བསྲུང་བ་དང་དག་པ་བསྟན། དགེ་ཆོས་མ་སྐྱེས་པ་སྐྱེད་པར་བྱེད་པ་སྐྱེས་པ་སྤེལ་བའི་ཕྱིར་འདུན་པ་བསྐྱེད་དོ་འབད་དོ་བརྩོན་འགྲུས་རྩོམ་མོ་སེམས་རབ་ཏུ་འཛིན་པ་རྣམས་ཀྱིས་གཏོང་བ་དང་སྤེལ་བ་བསྟན་པ་སྟེ། དེ་ལྟར་ཡང་དག་པའི་སྤོང་བ་བཞི་བསྒོམ་པ་དང་དེ་དག་ཀྱང་འཇུག་ལྡོག་གི་གནས་ལ་གཟོབ་པའི་བག་ཡོད་དང་མི་འབྲལ་བར་བྱ་བ་དང་བླང་དོར་གྱི་གནས་མི་བརྗེད་པའི་དྲན་པ་དང་སྒོ་གསུམ་ལ་བརྟགས་པའི་ཤེས་བཞིན་ཏེ་བཞི་ནི་བྱང་ཕྱོགས་ཀྱི་ཆོས་ཐམས་ཅད་ཀྱི་རྩ་བ་ལྟ་བུ་ཡིན་པས་དེ་དག་དང་ལྡན་པར་བྱའོ། །དེ་ལྟར་བྱང་ཆུབ་སེམས་དཔའི་བསླབ་པ་སྟོང་ཕྲག་དུ་མ་སྟེ་རྒྱ་མཚོ་ལྟ་བུ་ཀུན་ལ་འཇུག་པའི་དོན་གནད་ཡོངས་སུ་བསྡུ་བ་འདི་དག་ནི། །བསླབ་པ་ཀུན་ལས་བཏུས་པ་ལས་གསུངས་ཤིང་དཔལ་མགོན་འཕགས་པ་ཀླུ་སྒྲུབ་ཀྱི་རིང་ལུགས་ཇི་བཞིན་པར་བཤད་གྲུབ་པ་ལགས་སོ། །

**གསུམ་པ་དེ་ལ་འཇུག་པའི་འབྲས་བུ་བསྟན་པས་མཇུག་བསྡུ་བ་ནི།**

ཟབ་པ་དང་རྒྱ་ཆེ་བའི་ཚུལ་གཉིས་ཀྱི་ཤིང་རྟ་གང་རུང་ལ་གང་ཟག་གང་གིས་ཞོན་པའམ་འཇུག་པའི་སྐྱེས་བུ་དེ་རྣམས། །འབྲས་བུའི་མཐར་ཐུག་རྫོགས་པའི་སངས་རྒྱས་ཀྱི་སར་བགྲོད་པ་ལ་དཀའ་བ་ཅི་ཞིག་ཡོད་དེ། དུས་གསུམ་རྒྱལ་བའི་གཤེགས་ཤུལ་བགྲོད་པ་གཅིག་པའི་ལམ་པོ་ཆེར་ཞུགས་པའི་ཕྱིར་བྱང་ཆུབ་ཀྱི་གོ་འཕང་དཀའ་བ་མེད་དོ་ཞེས་པའི་དོན་ནོ། །འདུལ་བ་ཀུན་ལས་བཏུས་པ་སྡོམ་པ་གསུམ་གྱི་རྒྱན་ལས། བྱང་ཆུབ་སེམས་དཔའི་འདུལ་བ་རྣམ་པར་བཤད་པ་སྟེ་ལེའུ་གཉིས་པའོ།། །།

༈ **སྤྱི་དོན་གསུམ་པ་རིག་འཛིན་སྔགས་ཀྱི་སྡོམ་པ་བཤད་པ་ལ་གཉིས། སྡོམ་པའི་ངོ་བོ་དང་དབྱེ་བས་མདོར་བསྟན་པ། དེ་ལ་བཀྲི་བའི་རིམ་པས་རྒྱས་པར་བཤད་པའོ། །དང་པོ་ནི།**

འདི་ལ་བྱ་སྤྱོད་རྣལ་འབྱོར་ཆེན་པོའི་ཐབས་ཤེས་ཟབ་མོ་ཞེས་དང༌། ཕྱི་མར་བསྐྱེད་རིམ་རྫོགས་རིམ་མཚོན་བྱེད་དཔེ་དང་མཚོན་བྱ་དོན་གྱི་ཐབས་ཤེས་ཟབ་མོའི་བདག་ཉིད་དུ་བསྡམས་པའི་ཚུལ་ཁྲིམས་ཞེས་རིགས་འགྲེ་ནས་བསྟན་པ་ལས། དང་པོ་ལུས་ངག་ཡིད་གསུམ་བྱ་བའི་རྒྱུད་ཀྱི་ཐབས་ཤེས་ཟབ་མོའི་བདག་ཉིད་ཀྱིས་ཟིན་པར། །བསྡམས་པའི་ཚུལ་ཁྲིམས་ནི་བྱ་བའི་རྒྱུད་ལ་སོགས་པ་སོ་སོ་ནས་གསུངས་པའི་སྔགས་སྡོམ་གྱི་མཚན་ཉིད་ཡིན་ཏེ། བསྡམ་བྱ་སྒོ་གསུམ་ཐ་མལ་དུ་གནས་པ་དེ་ཉིད་སྡོམ་བྱེད་ཐབས་ཀྱི་རིམ་པའམ་གདུལ་བྱའི་བློ་རིམ་ལས་རྒྱུད་སྡེ་བཞིར་ཕྱེ་བ་དང་དབང་བཞིས་ཕྱེ་བས་དམ་ཚིག་གམ་སྡོམ་པའམ་དེ་ཉིད་དུ་འགྱུར་བའི་ཕྱིར་རོ། །

བསྡུ་ན་མཐར་ཐུག་སྒོ་གསུམ་ཐབས་དང་ཤེས་རབ་གཉིས་སུ་མི་ཕྱེད་པའི་རྒྱ་ལས་མི་འདའ་བར་སྡོམ་པ་སྟེ། རྒྱུད་ལས། སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པ་རབ་ཏུ་གནས། །ཞེས་དང༌། རྒྱལ་དབང་རྗེས། མི་མཐུན་ཕྱོགས་སྡོམ་པའི་ཆ་ལས་སྡོམ་པ་དང༌། མཐུན་ཕྱོགས་མི་འདའ་བའི་ཆ་ལས་དམ་ཚིག་ཅེས་གསུངས་སོ། །དེ་ལ་དབྱེ་བ་ནི་གང་ཞེ་ན། ཇོ་བོ་རྗེས། བྱང་ཆུབ་ལམ་སྒྲོན་གྱི་འགྲེལ་པར་བདུན་དུ་བཞག་པ་དང༌། མཁའ་འགྲོ་རྒྱ་མཚོའི་རྒྱུད་ལས་ལྔར་བཞག་པ་དང༌། སྒེག་རྡོའི་སྔགས་དོན་རྣམ་གཟིགས་ལས་གསུམ་དུ་བཤད་པ་དང༌། ཨ་བྷ་ཡའི་དཀྱིལ་ཆོག་རྡོར་ཕྲེང་དང་༼༧༧༽མན་ངག་སྙེ་མ་ལས་གཉིས་སུ་བསྟན་པ་སོགས་རྒྱུད་སྡེའི་གྲངས་ཀྱི་རྣམ་པར་བཞག་འཇོག་མང་དུ་སྣང་ཡང༌། བཞིར་བཤད་པ་འདི་གྲགས་ཚོད་ཆེ་ཞིང་རྗེ་བཙུན་མར་པ་ཡབ་སྲས་ཀྱི་བཞེད་པའང་ལགས་ཕྱིར། འདིར་ཡང་བཞིར་དབྱེ་བར་མཛད་པ་སྟེ་བྱ་བའི་རྒྱུད་དང་སྤྱོད་པའི་རྒྱུད་དང་རྣལ་འབྱོར་རྒྱུད་དང་རྣལ་འབྱོར་བླ་མེད་ཀྱི་རྒྱུད་དང་བཞིའོ་དེ་དག་ལས་གསུངས་པའི་སྔགས་སྡོམ་བཞི་དང༌། །དེ་ལས་ཕྱི་མ་རྣལ་འབྱོར་བླ་མེད་ཀྱི་རྒྱུད་ལ་བུམ་གསང་ཤེས་རབ་བཞི་པའི་དབང་བསྐུར་གྱི་ངོ་བོའི་སྒོ་ནས་དབྱེ་བས་སྔགས་སྡོམ་རྣམ་པ་བཞིར་བཤད་པ་སྟེ། དེ་ལ་སྔགས་ཞེས་པ་མནྟྲའི་སྒྲ་ལས་དྲངས་ན་མ་ན་ཡིད་དང༌། ཏྲ་ཡ་སྐྱོབ་པར་བྱེད་པའི་དོན་གྱིས་ན་སྔགས་ཏེ་ཡིད་མཚན་འཛིན་ལས་སྐྱོབ་པའི་དོན་ལ་དགོངས་ཏེ། །འདུས་པ་ལས། མན་ནི་ཡིད་ཅེས་བྱ་བར་བརྗོད། །ཏྲ་ནི་སྐྱོབ་པར་བྱེད་པའི་དོན། །ཞེས་གསུངས་ཤིང༌། དེ་ཡང་བདེ་བས་སྐྱོབ་པ་དང༌། མྱུར་བས་སྐྱོབ་པ་གཉིས་ཀྱིས་ཕར་ཕྱིན་ཐེག་པ་ལས་སྔགས་ཀྱི་ཐེག་པ་ཁྱད་དུ་བྱུང་བ་དང༌། ཡང་ན་སྣོད་མིན་ལ་གསང་ཞིང་སྔགས་དང་ཕྱག་རྒྱའི་སྒོ་ནས་དངོས་གྲུབ་བསྒྲུབ་པའི་ཕྱིར་གསང་སྔགས་ཏེ། སྒྲོན་གསལ་ལས། གསང་བས་འགྲུབ་ཕྱིར་གསང་སྔགས་ཏེ། །རྡོ་རྗེ་ཐེག་པ་འབྲས་བུ་ཆེ། །ཞེས་བཤད་དོ། །

**གཉིས་པ་ལ་བཞི། བྱ་བའི་རྒྱུད་དུ། སྤྱོད་པའི་རྒྱུད་དུ། རྣལ་འབྱོར་རྒྱུད་དུ། རྣལ་འབྱོར་བླ་མེད་ཀྱི་རྒྱུད་དུ་བཀྲི་ཚུལ་བཤད་པའོ། །དང་པོ་ལ་བཞི། འཇུག་པ་དང༌། སྦྱོར་བ་དང༌། འགྲུབ་པ་དང༌། གྲུབ་པའི་སྤྱོད་པ་བཤད་པའོ། །དང་པོ་ལ་གཉིས། དབང་སོགས་ནོད་པ་དང༌། བརྟུལ་ཞུགས་བརྟེན་པའོ། །དང་པོ་ནི།**

སྔགས་ཀྱི་སྒོར་འཇུག་ཀྱང་བྱ་བ་མང་པོ་ལ་མོས་པ་རྣམས་བྱ་བ་མེད་པར་སེམས་མཉམ་པར་བཞག་མི་ནུས་པ་དེ་ནི་བྱ་བའི་རྒྱུད་ཀྱིས་གདུལ་བར་བྱ་བ་ཡིན་ཏེ། །དེ་ལས་ཁྲུས་དང་གཙང་སྒྲ་དང་དཀྱིལ་འཁོར་བྲི་བ་དང་མཆོད་པ་དང་སྦྱིན་སྲེག་དང་དཀའ་ཐུབ་བཟླས་བརྗོད་སོགས་བྱ་བ་མང་པོ་སྟོན་པར་མཛད་པའི་ཕྱིར་རོ། །

དེ་ཡང་བྱ་བའི་རྒྱུད་ལ་སྒོ་དྲུག་ཏུ་དབྱེ་བ་དང༌། རིགས་གསུམ་དུ་བསྡུ་བ་དང༌། གཉིས་སུ་འདུས་པ་སྟེ་ཚུལ་གསུམ་ལས། དང་པོ་སྒོ་དྲུག་ནི། གཙོ་བོ་རིགས་གསུམ་དང༌། ཕལ་པ་རིགས་གསུམ་སྟེ་དྲུག་ཡིན་ལ། གཙོ་བོ་རིགས་གསུམ་ནི། དེ་བཞིན་གཤེགས་པའི་རིགས། པདྨའི་རིགས། རྡོ་རྗེའི་རིགས་ཏེ་གསུམ་ཡིན་ལ། ཕལ་པའི་རིགས་གསུམ་ནི། ནོར་བུའི་རིགས། ལྔས་རྩེན་ནམ་རྒྱས་པའི་རིགས། འཇིག་རྟེན་པའི་རིགས་ཏེ་གསུམ་ཡིན་ལ། དེ་ལྟར་སྒོ་དྲུག་པོ་བརྗོད་བྱར་བྱས་པའི་རྗོད་བྱེད་ཀྱི་རྒྱུད་ལ་བྱ་བ་སྤྱིའི་རྒྱུད་དང་བྱེ་བྲག་གི་རྒྱུད་གཉིས་ལས། དང་པོ་བྱ་བ་སྤྱིའི་རྒྱུད་ནི། གསང་བ་སྤྱི་རྒྱུད་དང༌། དཔུང་བཟངས་ཀྱིས་ཞུས་པ་དང༌། ལེགས་གྲུབ་རྣམས་སོ། །

གཉིས་པ་བྱེ་བྲག་གི་རྒྱུད་ནི། རིགས་ཀྱི་གཙོ་བོ་དང༌། རིགས་ཀྱི་བདག་པོ་དང༌། རིགས་ཀྱི་ཡུམ་དང༌། རིགས་ཀྱི་གཙུག་ཏོར་དང༌། རིགས་ཀྱི་ཁྲོ་བོ་ཁྲོ་མོ་རྣམས་སོ། །གཉིས་པ་རིགས་གསུམ་དུ་བསྡུ་བ་ནི། དཔུང་བཟངས་ཀྱི་འགྲེལ་པ་ལས། ནོར་ཅན་པདྨའི་རིགས་སུ་བསྡུ་བ་དང༌། རྒྱས་པ་ནི་རྡོ་རྗེའི་རིགས་སུ་དང༌། འཇིག་རྟེན་པའི་རིགས་ཀྱང་དེ་དག་གི་ཚགས་སུ་ཅི་རིགས་པར་འདུས་པ་རིག་པར་བྱའོ། །ཞེས་སོ། །

གསུམ་པ་གཉིས་སུ་འདུས་པ་ནི། ལྷ་ཕོ་མོའི་དབྱེ་བ་ལས་གསང་སྔགས་དང་རིགས་སྔགས་གཉིས་སུའང་འདུ་བར་གསུངས་སོ། །དེ་ལ་དང་པོ་དབང་སོགས་ཀྱིས་མ་སྨིན་པར་སྔགས་ལ་འཇུག་པ་མི་རུང་སྟེ། ལེགས་གྲུབ་ལས། གཞན་གྱིས་རྗེས་སུ་མ་གནང་བར། །གསང་སྔགས་བཟུང་བར་མི་བྱའོ། །ཞེས་གསུངས་པ་ལྟར། འདིར་རིག་པ་ནི་གསང་སྔགས་ཀྱི་ལྷ་དང་གཏད་པ་ནི་བཟླས་ལུང་ཙམ་གྱིས་རྗེས་སུ་དྲན་པར་བྱེད་པས་ན་རིག་གཏད་དང༌། རིགས་གང་ཡིན་པ་དེའི་སྐུ་གསུང་ཐུགས་ཀྱིས་རྗེས་སུ་ལུས་ངག་ཡིད་གསུམ་ཉེ་བར་འགྲོ་བར་གནང་བས་ན་རྗེས་སུ་གནང་༼༧༨༽བ་དང་དེ་ནི་ལྷག་པའི་ལྷ་གང་ཡིན་པ་དེ་བསྙེན་ཅིང་སྒྲུབ་པར་བྱེད་པ་ཉིད་དུ་གནང་བར་སྦྱིན་པ་ཙམ་སྟེ། ཙམ་སྒྲས་རིགས་ཀྱི་བྱ་བ་མཐའ་དག་ལ་དབང་བ་དེ་གཅོད་པའི་ཚིག་སྟེ་དབང་བསྐུར་མིན་ཞེས་པའི་དོན་ནོ། །རིགས་ཀྱི་བྱ་བ་མཐའ་དག་ལ་དབང་བའི་བཀའ་ལུང་སྦྱིན་པ་ནི་མངོན་པར་དབང་བསྐུར་བ་སྟེ། དེ་ཡང་རྒྱལ་ཚབ་ཏུ་དབང་བསྐུར་བ་དང༌། རྒྱལ་པོར་དབང་བསྐུར་བ་བཞིན་དུ་སློབ་དཔོན་དུ་མི་འགྱུར་བ་དང་འགྱུར་བ་གཉིས་སུ་རིག་པར་བྱའོ། །

ཕྱི་མ་སློབ་དཔོན་དུ་འགྱུར་བའི་དབང་ལའང་མཆོག་དམན་འབྲིང་གསུམ་ཡོད་དེ། སྤྱི་རྒྱུད་ལས། དེ་བཞིན་གཤེགས་རིགས་དཀྱིལ་འཁོར་དུ། །གང་ཞིག་ལེགས་པར་དབང་བསྐུར་བ། །དེ་ནི་རིགས་རྣམས་གསུམ་ཆར་གྱི། །དཀྱིལ་འཁོར་ལ་སོགས་སློབ་དཔོན་འགྱུར། །འཕགས་པ་སྤྱན་རས་གཟིགས་དབང་གི། །དཀྱིལ་འཁོར་དུ་ནི་དབང་བསྐུར་བ། །དེ་ནི་རིགས་གཉིས་དཀྱིལ་འཁོར་གྱི། །སློབ་དཔོན་དུ་ནི་དབང་བསྐུར་འགྱུར། །ཕྱག་ན་རྡོ་རྗེ་གཟི་ཆེན་གྱི། །དཀྱིལ་འཁོར་དུ་ནི་དབང་བསྐུར་བ། །དེ་ནི་རྡོ་རྗེའི་རིགས་གཅིག་གི། །དཀྱིལ་འཁོར་གྱི་ནི་སློབ་དཔོན་འགྱུར། །ཞེས་ཁྱབ་ཆེ་ཆུང་གི་དབང་ལས་སློབ་དཔོན་རྣམ་པ་གསུམ་དུ་གསུངས་སོ། །དེ་ལ་ཐོག་མར་བྱ་རྒྱུད་རིགས་གསུམ་གྱི་དཀྱིལ་འཁོར་གང་རུང་ལས་འཇུག་སྡོམ་ནོད་པར་བྱ་སྟེ། ཇི་ལྟར་ནོད་པའི་ཆོ་ག་ཡང་དམ་ཚིག་གསུམ་བཀོད་པ་ལས། སློབ་མ་གྲངས་ཚད་དུ་བཅད་པའམ་མ་བཅད་ཀྱང་རུང་ཞིང་སློབ་མ་གཞུག་པའི་འོག་ཏུ་སྡོམ་པ་དོན་གཉེར་གྱི་འདུན་པ་དྲག་པོ་བཅས་ཏེ། སངས་རྒྱས་དང་བྱང་ཆུབ་སེམས་དཔའ་སོགས་དགོངས་གསོལ་བྱ་བ་ནས་བཟུང་དམ་ཚིག་ཆེན་པོ་བདག་ལ་བསྩལ་དུ་གསོལ། ཞེས་པའི་བར་ལན་གསུམ་གྱིས་ལེན་པར་གསུངས་སོ། །དེ་ཡང་ཐམས་ཅད་དུ་འདི་ཁོ་ནས་ལེན་དགོས་པའང་མ་ཡིན་ཏེ་རིགས་གཏད་ལ་སོགས་པའི་སྐབས་སུ་ལེན་པའི་ཆོ་ག་ལོགས་སུ་མ་གསུངས་ཀྱང༌། བཅོམ་ལྡན་བདག་གིས་གཟུངས་ལགས་ཀྱི། །ཞེས་དང༌། སངས་རྒྱས་བྱང་ཆུབ་ཡིད་ཀྱིས་གཟུང༌། །ཞེས་བསྟན་པ་དག་གིས་སྡོམ་པ་ཐོབ་པར་གསུངས་སོ། །

ཡང་གསང་བ་སྤྱི་རྒྱུད་ལས། དང་པོར་གསུམ་ལ་སྐྱབས་སུ་བཏང༌། །དེ་ནས་བླ་མེད་བྱང་ཆུབ་སེམས། །མ་བསྐྱེད་པ་ནི་བསྐྱེད་པར་བྱ། །བསྐྱེད་པ་དག་ཀྱང་དྲན་པར་བྱ། །ཞེས་གསུངས་པས་བསྐྱེད་རྒྱུའི་བྱང་ཆུབ་ཀྱི་སེམས་ནི་སྔགས་ཀྱི་འཇུག་སྡོམ་འདི་ཡིན་ལ། བསྐྱེད་ཟིན་དྲན་པར་བྱ་བ་ནི་རྒྱུ་ཡི་ཐེག་པ་བསྟན་པའི་འཇུག་སྡོམ་ཡིན་པས། འདིར་བྱང་ཆུབ་ཀྱི་སེམས་མ་རྫོགས་པ་དེ་དག་ནི་གཞུག་པར་མི་བྱ་སྔགས་དང་ཕྱག་རྒྱ་བསྟན་པར་མི་བྱའོ་ཞེས་གསུངས་པས། རྫོགས་པ་ཞེས་བྱ་བ་ནི་འཇུག་པའི་སེམས་ཀྱི་སྡོམ་པ་འདི་ཡིན་ཏེ། དེ་ཐོབ་པས་རིགས་སྔགས་འཆང་གི་ཚུལ་ཁྲིམས་དང་ལྡན་པ་ཡིན་ནོ་ཞེས་གསུངས་པའི་ཕྱིར་རོ། །དེ་ནས་བྱ་བའི་རྒྱུད་འདི་ཡི་དངོས་བསྟན་དབང་བསྐུར་ནི། །གསང་བ་སྤྱི་རྒྱུད་དང་འཇམ་དཔལ་རྩ་རྒྱུད་སོགས་ལས་ཆུ་དབང་གསལ་བར་གསུངས་ཤིང་དབུ་རྒྱན་གྱི་དབང་གསལ་བར་མ་གསུངས་ཀྱང་དེ་དག་ལས་གསུངས་པའི་ཕྱག་རྒྱའི་དབང་གིས་དབུ་རྒྱན་གྱི་དབང་བསྐུར་བསྟན་པ་ཡིན་ཏེ། ཡེ་ཤེས་ཐིག་ལེ་ལས། ཆུ་ཡི་དབང་དང་དབུ་རྒྱན་དག །བྱ་བའི་རྒྱུད་ལ་རབ་ཏུ་གྲགས། །ཞེས་སོ། །དེའི་ཕྱག་རྒྱ་ཡང་དོན་ཞགས་ཀྱི་ཆོ་ག་ཞིབ་མོ་ལས། ཐལ་མོ་ལྷན་ཅིག་དམ་དུ་སྦྱར་ཏེ་པདྨའི་ཚུལ་དུ་བགྱིས་ལ་མཛུབ་མོ་ནོར་བུར་བགྱིས་ཏེ་གུང་མོ་ཡིད་ཙམ་བཀུག་པའི་ཕྱག་རྒྱ་སྤྱིར་བོར་གཏུགས་པ་དང་བཅས་འདིས་དབང་བསྐུར་བ་ཙམ་གྱིས་རིག་སྔགས་འཆང་ལ་དེ་བཞིན་གཤེགས་པ་ཐམས་ཅད་ཀྱིས་དབང་བསྐུར་བར་འགྱུར་རོ་ཞེས་གསུངས་སོ། །དེ་ནས་སློབ་དཔོན་ཁོ་ནའི་དབང་དུ་བྱས་ཏེ་རྒྱུད་འཛིན་པ་དང་འཆད་པ་སོགས་ལ་རྗེས་སུ་༼༧༩༽གནང་བ་ནི་གོང་དུ་བཤད་མ་ཐག་པའི་སློབ་དཔོན་དུ་བྱེད་པའི་དབང་ངོ༌། །དེས་ན་བྱ་བའི་རྒྱུད་ཀྱི་དངོས་བསྟན་དབང་བསྐུར་ནི་དེ་ཙམ་ཡིན་པ་སྟེ་གཞན་མེད་དོ་ཞེས་པའི་དོན་ནོ། །འོ་ན་འཇམ་དཔལ་རྩ་རྒྱུད་ལས་ཇི་ལྟར་འདོད་པ་བཞིན་དུ་དབང་བསྐུར་ལྔ་སྦྱིན་པར་བྱའོ་ཞེས་གསུངས་པ་དང་འགལ་ལོ་ཞེ་ན། དེ་ནི་བུམ་པ་སོ་སོའི་ཆུ་དབང་ལན་ལྔ་རུ། །བསྐུར་བ་ལ་དགོངས་པ་ཡིན་པས་བོད་དུ་འགྱུར་བའི་བྱ་བའི་རྒྱུད་ཀྱི་དངོས་བསྟན་ཚིག་ཟིན་ལས་བྱུང་བའི་དབང་བསྐུར་གྱི་ཚུལ་ནི་དེར་ཟད་ཅིང༌། །ཡང་སློབ་དཔོན་རྡོ་རྗེའི་གོ་ཆ་སོགས་ཀྱིས་མཛད་པའི་གཙུག་ཏོར་དང་ཕྱག་རྡོར་ལ་སོགས་པའི་དཀྱིལ་ཆོག་འགའ་ལས་རྣལ་འབྱོར་རྒྱུད་བཞིན་ཕྱིར་མི་ལྡོག་པའི་དབང་ཡན་ཆད་ཅི་རིགས་པར་བསྒྲགས་ཏེ་བསྐུར་བའང་ཡོད་མོད་ཀྱི། །དེ་ལྟར་བྱས་ན་དེ་ཚེ་དམ་ཚིག་དག་ཀྱང་རྣལ་འབྱོར་རྒྱུད་དེ་དང་མཚུངས་པར་བསླབ་དགོས་སོ། །

**གཉིས་པ་བརྟུལ་ཞུགས་བརྟེན་པ་ལ་གསུམ། བསླབ་བྱའི་དམ་ཚིག་སུམ་ཅུ། བསྲུང་བྱའི་རྩ་ལྟུང་བཅུ་དྲུག །ཉམས་ན་ཕྱིར་བཅོས་གསོ་ཚུལ་བཤད་པའོ། །དང་པོ་ལ་གཉིས། སྒྲུབ་ཚིག་གིས་གསུངས་པ་བཅུ་གཉིས། དགག་ཚིག་གིས་གསུངས་པ་བཅོ་བརྒྱད་དོ། །དང་པོ་ནི།**

དེང་ནས་བཟུང་སྟེ་སངས་རྒྱས་ཆོས་དང་དགེ་འདུན་ཏེ་དཀོན་མཆོག་གསུམ་ལ་ཡིད་ཆེས་ཀྱི་དད་པ་རབ་ཏུ་བསྐྱེད་པ་དང༌། །ཐབས་ཀྱི་ལྷ་ཕོ་གཙོ་ཆེ་བའི་རྒྱུད་ནི་གསང་སྔགས་དང་ཤེས་རབ་ཀྱི་ལྷ་མོ་གཙོ་ཆེ་བའི་རྒྱུད་ནི་རིག་སྔགས་དང་དེ་དག་གཅིག་ཏུ་བསྲེས་ཏེ་སྔགས་གཅིག་ལ་ལྷ་ཕོ་མོ་གཉིས་ཀའི་སྔགས་སུ་འགྱུར་བ་ནི་གཟུངས་སྔགས་དང་དོན་དུ་ཡེ་ཤེས་པའི་ལྷ་ཚོགས་ཐམས་ཅད་ལ་དད་པ་དང༌། བརྩོན་འགྲུས། དམིགས་པ། སྒྲུབ་པ། ཡེ་ཤེས། ཐབས་མཁས། གྲུབ་པ། ཕྲིན་ལས་ཏེ་ཆེན་པོ་བདུན་དང་ལྡན་པའི་ཐེག་པ་ཆེ་ལ་ཁྱད་པར་དུ་ཡང་མོས་པར་བྱ་བ་དང༌། གསང་སྔགས་ནོད་པའི་བླ་མ་དང་ཆོས་འདི་པའི་སྔགས་པ་དམ་ཚིག་ཅན་དང་ཆོས་སྒྲུབ་པའི་གྲོགས་པོ་སྟེ་མཛའ་བོར་གུས་པར་བྱ་བ་དང་འཇིག་རྟེན་པའི་ལྷ་ལ་ཉ་སྟོང་ལྟ་བུའི་དུས་དང་ཐུན་མཚམས་དག་ཏུ་གདོན་དང་བགེགས་སོགས་ཞི་བའི་ཕྱིར་གཏོར་མ་ཆ་གསུམ་གྱིས་མཆོད་པ་དང༌། །ཕྱོགས་རིས་མེད་པར་སྦྱིན་པས་མགྲོན་པོ་གློ་བུར་དུ་འོང་བ་དག་ལ་ཟས་དང་སྐོམ་གྱིས་མཆོད་པ་དང་ཕྱག་མཆོད་ཞབས་ཏོག་སོགས་བསོད་ནམས་ཚོགས་བསག་གི་བྱ་བ་ལ་འབད་དེ་བརྩོན་པ་དང༌། སྔགས་ཀྱི་བཟླས་བརྗོད་དང་སྦྱིན་སྲེག་ལ་སོགས་པ་གསང་སྔགས་སྤྱོད་པའི་བྱ་བ་ལ་བརྩོན་པ་དང༌། ༼འདི་ནས་ཚིག་རྐང་གསུམ་གྱི་འགྲེལ་པ་ཆད་པ་འདྲ་སྙམ།༽ དེ་ཡང་བཟླས་བརྗོད་དམ་ཚིག་གི་གཙོ་བོ་ཡིན་པའི་ཕྱིར་དཔུང་བཟངས་ཀྱི་ལུང་གཞུང་དུ་དྲངས་པ་ནི། གསང་སྔགས་ཀྱི་བཟླས་བརྗོད་བྱེད་པའི་ཚེ་མགྱོགས་ན་ཟུར་མི་ཕྱིན་པས་མི་མྱུར་བ་དང་བུལ་ན་གྲངས་མི་ཐེམས་པས་མི་དལ་ཞིང་རན་པར་བྱ་བ་དང༌། སེམས་ཕྱིར་རྒོད་པའི་དབང་གིས་སྒྲ་ཆེར་མི་འབྱུང་བ་དང་ནང་དུ་བྱིང་བའི་དབང་གིས་སྒྲ་ཧ་ཅང་ཆུང་བ་མིན་པར་སྒྲ་ཤུགས་རན་པར་བྱ་བ་དང༌། ཚིག་ཕལ་པ་གཞན་དང་འདྲེས་ན་ནུས་པ་མི་འབྱུང་བས་གཏམ་སྨྲ་བཞིན་དུ་བཟླས་པ་མ་ཡིན་པ་དང་དྲན་པ་མེད་ན་དངོས་གྲུབ་མི་འབྱུང་བས་སྒྲ་སོགས་གསུམ་ལས་གཞན་དུ་གཡེངས་བཞིན་པར་བཟླས་པ་མིན་པ་དང༌། བརྗོད་པ་མ་དག་ན་དོན་གཞན་དུ་འགྱུར་བས་གུག་ཀྱེད་དང་ཀླད་ཀོར་དང་ཚེག་དྲག་སོགས་ཡིག་ཟུར་ཉམས་པར་བཟླས་པ་མིན་པ་དང༌། རྩེ་གཅིག་ཏུ་མི་གནས་པར་གཡོ་བའི་སེམས་ཡུལ་གང་དང་གང་དུ་གཡེངས་བཞིན་དུ་རྒྱུ་བའི་རྟོག་༼༨༠༽ཚོགས་དེ་དག །གཡེང་ཡུལ་དེ་དང་དེ་ལས་མྱུར་དུ་དྲན་དང་ཤེས་བཞིན་གྱི་དཔུང་གིས་བཟློག་སྟེ་བསྲུང་བར་བྱས་ནས་སུ། །གསང་སྔགས་ཀྱི་ཡི་གེ་བཟླས་བརྗོད་ལྷའི་སྙིང་པོ་ལ་ཡི་དམ་དུ་བྱས་པ་ནི་འཕགས་པ་དགྱེས་པའི་མཆོད་པ་ཡིན་པས་དམིགས་པའི་གནས་ཏིང་ངེ་འཛིན་ལ་སེམས་ལེགས་པར་སྦྱར་ཏེ་བཟླ་བར་བྱ་དགོས་དེ་མིན་འབྲས་བུ་མེད་པ་མ་ཟད་ཐ་མར་ཕུང་བར་འགྱུར་ཏེ། དཔུང་བཟངས་ལས། ཇི་ལྟར་རལ་གྲིའི་སོ་ལ་འཛིན་པའི་མིས། །ལེགས་པར་མ་བཟུང་ལག་པ་ཆོད་པ་ལྟར། །དེ་བཞིན་སྔགས་ཀྱང་ལེགས་པར་མ་བཟླས་ན། །འབྲས་བུ་མེད་པའམ་ཡང་ན་ཕུང་བར་འགྱུར། །ཞེས་གསུངས་པའི་ཕྱིར་རོ། །དེ་ལྟར་དྲན་པ་རྩེ་གཅིག་པའི་རྒྱུན་ལ་སེམས་ཤིང་གནས་ན་སེམས་ལས་སུ་རུང་བར་འགྱུར་ལ་དེ་ལས་བཟླས་བརྗོད་ཀྱི་དངོས་གྲུབ་ཐོགས་པ་མེད་པར་འགྲུབ་པར་འགྱུར་རོ། །རིགས་གསུམ་རང་རང་གི་རིགས་ཀྱི་ཐུན་མོང་མ་ཡིན་པའི་དམ་ཚིག་དག་ནི་རང་རང་གི་རྒྱུད་ལས་གསུངས་པ་བཞིན་ལྷག་པར་བསྟེན་པར་བྱ་བ་དང༌། །གསང་སྔགས་ཀྱི་རྒྱུད་རྣམས་ཐམས་ཅད་དུ་མི་བསྟན་པར་བསྲུང་ཞིང་གསང་དགོས་པའང་རྟོགས་པར་བྱ་བ་དང་དབང་པོའི་གྲོང་ནང་དུ་བསྡུས་ཏེ་སྒོ་གསུམ་རང་བབ་ཀྱི་ངང་དུ་ཉེ་བར་ཞི་བར་བྱ་བ་དང་། །ཁྲུས་དང་གཙང་སྦྲ་གཙོ་བོར་བྱས་ནས་གསོ་སྦྱོང་ལ་གནས་དགོས་པ་སྟེ་ཡན་ལག་གི་དམ་ཚིག་བཅུ་གཉིས་པོ་འདི་རྣམས་དགག་སྒྲ་མ་སྦྱར་བར་བསྒྲུབ་ཕྱོགས་ནས་བསྟན་པའོ། །གཉིས་པ་ནི། བསོད་ནམས་ཀྱི་ཞིང་དུ་གྱུར་པའི་གསང་སྔགས་ཀྱི་ལྷ་དང་ཡོན་ཏན་གྱི་ཞིང་སྔགས་ཟློས་པའི་གང་ཟག་ལ་སྡང་བར་མི་བྱ་བ་དང༌། །སྟོན་པ་ཚངས་པ་སོགས་འཛིན་པ་གཞན་གྱི་གཞུང་མི་མཆོད་པ་སྟེ་གཙུག་ཏུ་མི་བཀུར་བ་དང་གསང་སྔགས་ཀྱི་མན་ངག་ལུང་དང་མི་འགལ་བ་དགོས་ཤིང་རྒྱུད་ལུང་མེད་པར་རང་བཟོར་བྱ་བ་མིན་པ་དང༌། གསང་སྔགས་གཞན་གྱིས་རྗེས་སུ་མ་གནང་བར་རང་དགར་མི་ལེན་པ་དང་ཀུན་སློང་ངན་པའི་སྒོ་ནས་གདོན་བགེགས་བསྐྲད་པ་དང་ཕུར་བུས་གདབ་པ་སོགས་དྲག་སྔགས་ཀྱི་ལས་སྦྱོར་མི་བྱ་བ་དང༌། ཞི་བའི་ལས་ལ་སྤྱད་དུས་གཞན་དུ་དྲག་པོ་མངོན་སྤྱོད་ཀྱི་ལས་མི་སྤྱོད་པ་དང་སློབ་མ་དམ་ཚིག་མེད་པའམ་དེའི་རྣམ་དབྱེ་མི་ཤེས་པ་རྣམས་ལ་སྔགས་དང་ཕྱག་རྒྱའི་མན་ངག་མི་སྦྱིན་པ་དང༌། །བླ་མའི་ཕྱག་རྒྱ་མ་དང་ཤིང་རྟ་སོགས་བཞོན་པ་དང་པདྨ་དང་སྐུའི་མཚན་མ་སོགས་མི་འགོང་ཞིང་འགོང་ན་དམ་ཚིག་ལས་འདས་པ་དང༌། །ཟས་དང་སྤྱོད་ལམ་གྱི་གནས་སྐབས་ཐམས་ཅད་ལ་ཐམས་ཅད་དུ་སྒོ་གསུམ་མ་བསྡམས་པར་བག་མེད་དུ་བྱ་བ་མིན་པ་དང་། །མ་གནང་བའི་ཟས་མི་ཟ་བ་སྟེ། དཔུང་བཟངས་ལས། ཤ་ཆང་ཀེ་འུ་སྒོག་བཙོང་འབྲུ་མར་དང༌། །ཏིལ་དང་ལ་ཕུག་འབྱུང་པོའི་ཁ་ཟས་དང༌། །ལྷ་བཤོས་གཏོར་མ་ལ་སོགས་མ་གནང་ཟས། །ཞེས་དང༌། གནང་བའི་ཟས་ནི། ངས་ནི་སྔགས་པ་ཁ་ཟས་མངར་གསུམ་དང༌། །རྩ་བ་སྡོང་བུ་འབྲས་བུ་ཚོད་མ་དང༌། །ཞོ་དང་ནས་དང་འོ་མ་མར་དག་དང༌། །འབྲུ་མར་ཚིགས་མ་དར་བ་འོ་སྐོལ་དང༌། །ཐུག་པ་རྣམས་ནི་བཟའ་བཏུང་ཡིན་པར་གསུངས། །ཞེས་སོ། །སེམས་ཅན་རྣམས་ལ་ཁྱད་པར་བཞི་ལྡན་གྱི་བྱམས་པ་བཏང་བར་མི་བྱ་བ་དང༌། །སྤྱིར་བཏང་སྔགས་ཟློས་ནས་བཟླས་གྲངས་མ་ཟིན་གྱི་བར་དུ་ངག་སྨྲ་བ་མིན་ལ་དམིགས་བསལ་དགོས་པ་ཆེ་ན་བཟླས་བརྗོད་ཟིན་ནས་སྔགས་གཡོག་གཅིག་པུར་སྨྲ་བ་དང༌། །དགོས་པ་ཕྲན་ཚེགས་ཙམ་ལ་ཁྲོས་ནས་དྲག་ཤུལ་གྱི་སྤྱོད་པར་མི་སྤྱོད་པ་དང་བདག་རང་ལ་དཀའ་ཐུབ་༼༨༡༽ཀྱིས་གཟིར་བ་དང་ཚིག་གིས་སྨད་པ་སོགས་ཀྱིས་མི་བརྙས་པ་དང༌། །ཕ་རོལ་གཞན་ལ་རྩོད་པའི་ཚིག་གིས་སུན་མི་འབྱིན་པ་དང་ལུས་ངག་གི་མི་དགེ་བའི་ལས་དང་གནས་ངན་ལེན་གྱི་སྤྱོད་པ་ལུས་ཀྱིས་མཆོང་རྒྱུག་དང་ངག་གིས་དོན་མེད་ཀྱི་ཀུ་ཅོ་འདོན་པ་རྣམས་སྤོང་བ་དང༌། །དྲན་ཤེས་དང་མི་ལྡན་པར་གཡེར་བག་གིས་ལྟད་མོ་སོགས་མི་བལྟ་བ་དང་སེར་སྣ་འཇུངས་པའི་སེམས་དང་རིགས་གཟུགས་སོགས་ཀྱིས་རྒྱགས་ཤིང་ཁེངས་པའི་ང་རྒྱལ་བསྐྱུང་བ་དང༌། །མ་བསྡམས་པའི་སྤྱོད་པ་བཤང་གཅི་བག་མེད་དུ་ཆུ་དང་སྤང་ལ་འདོར་བའམ་དེ་དག་དང་ཉེ་བར་མི་དོར་བ་སྟེ། །བཅོ་བརྒྱད་པོ་འདི་དག་དགག་ཚིག་གིས་གསུངས་པའི་ཡན་ལག་གི་དམ་ཚིག་གོ། །

**གཉིས་པ་བསྲུང་བྱའི་རྩ་ལྟུང་བཅུ་དྲུག་ནི།**

ལས་རྒྱུ་འབྲས་ལ་ཆད་པར་ལྟ་བས་ཡང་དག་པའི་ལྟ་བ་ལས་ཉམས་པ་དང་དཀོན་མཆོག་གསུམ་སྤོང་བས་ཆོས་འདི་པ་ལས་ཉམས་པ་དང་ཀུན་རྫོབ་བྱང་ཆུབ་ཀྱི་སེམས་སྤོང་བས་ཐེག་ཆེན་ལས་ཉམས་པ་དང་། །དབང་བསྐུར་སྤོང་བས་རྡོ་རྗེ་ཐེག་པ་ལས་ཉམས་པ་དང་བླ་མར་འཁུ་བས་དངོས་གྲུབ་ཐམས་ཅད་ལས་ཉམས་པའི་ཕྱིར་རྩ་ལྟུང་དུ་འགྱུར་བའི་ཆོས་ལྔ་པོ་འདི་དག་ལས་གང་ཡང་རུང་བ་ཞིག་སྤྱད་ན་སྔགས་པའི་ཐ་སྙད་མེད་ཅིང་སྡོམ་པ་རྩ་བ་ནས་འཇིག་སྟེ་དམྱལ་བ་ཆེན་པོར་ལྟུང་བས་ན་རྩ་ལྟུང་ཞེས་བརྗོད་དོ། །དེ་དག་འཇམ་དཔལ་རྩ་རྒྱུད་ལས་གསུངས་སོ། །ཡང་དཔུང་བཟངས་ཀྱིས། །ཞུས་པ་ལས་ཕ་གསོད་པ། མ་གསོད་པ། དགྲ་བཅོམ་གསོད་པ། དགེ་འདུན་དབྱེན་བྱེད་པ། དེ་བཞིན་གཤེགས་པ་ལ་ངན་སེམས་ཀྱིས་ཁྲག་འབྱིན་པ་སྟེ་ལས་འདི་དག་གིས་ཉིང་མཚམས་སྦྱོར་བའི་ཚེ་སྐྱེད་གནས་ཀྱིས་བར་མཚམས་མེད་པར་མནར་མེད་དུ་ལྟུང་བས་ན་མཚམས་མེད་པའི་ལས་ལྔ་ཞེས་གྲགས་པ་དང༌། ཡང་མཆོད་རྟེན་བཤིག་པ། བྱང་སེམས་གསོད་པ། དགྲ་བཅོམ་མར་སུན་འབྱིན་པ། ཉན་རང་སློབ་པ་གསོད་པ། དགེ་འདུན་གྱི་རྙེད་པ་འཕྲོག་པ་སྟེ་འདི་དག་མཚམས་མེད་དེ་དང་ཉེ་བའི་ལས་ལྔ་དང་། །སྙིང་ནས་དཀོན་མཆོག་གསུམ་ལ་ངན་སེམས་ཀྱིས་གནོད་པའི་ལས་བྱེད་པ་དང་བཅུ་གཅིག་སྟེ་བསྡོམས་པས་རྩ་ལྟུང་བཅུ་དྲུག་གོ། །དེ་ལྟར་སྨོས་མ་ཐག་པའི་དམ་ཚིག་དེ་རྣམས་མདོར་བསྡུ་ན་གཞི་དང་ཡན་ལག་གཉིས་སུ་བསྡུས་ཏེ། གཞིའི་དམ་ཚིག་ལ་འཇུག་གནས་ལྡང་བའི་དམ་ཚིག་གསུམ་སྟེ། འཇུག་པའི་དམ་ཚིག་འཇུག་སྡོམ་ནོད་པ་ལས་མི་འདའ་བ་དང༌། གནས་པའི་དམ་ཚིག་བརྟུལ་ཞུགས་ལ་གནས་པ་ལས་མི་འདའ་བ་དང༌། ལྡང་བའི་དམ་ཚིག་སེམས་ཅན་གྱི་དོན་དུ་སྔགས་ཀྱི་སྤྱད་པ་སྤྱོད་པའོ། །

ཡན་ལག་གི་དམ་ཚིག་ལ་ཐུན་མོང་དང༌། བྱེ་བྲག་དང༌། ལྷག་པའི་དམ་ཚིག་གསུམ་སྟེ། ཐུན་མོང་ནི་ཡུལ་དུས་ཀྱི་བྱེ་བྲག་མེད་པར་ཐམས་ཅད་དུ་བསྲུང་དགོས་པ་རྣམས་དང༌། བྱེ་བྲག་ནི་སྡོམ་པའི་ཡུལ་སོ་སོ་དང་རིགས་སོ་སོའི་དམ་ཚིག་ཏུ་གསུངས་པ་རྣམས་དང༌། ལྷག་པ་ནི་ཐམས་ཅད་ལ་ཐམས་ཅད་དུ་མ་ཡིན་པར་གང་ལ་གང་འདུལ་བའི་ཁྱད་པར་བསྟན་པ་རྣམས་སོ། །དེ་དག་ཀྱང་རིགས་ལྔའི་དམ་ཚིག་ཏུ་བསྡུ་ན། དཀོན་མཆོག་མི་སྤང་བ། དད་པར་བྱ་བ། བྱང་སེམས་མི་སྤོང་བ་རྣམས་རྣམ་སྣང་གི་དང༌། བླ་མ་དང༌། ལྷའི་རྣལ་འབྱོར་དང༌། ཕྱག་རྒྱ་བསྟེན་པ་སོགས་རྡོ་རྗེ་རིགས་ཀྱི་དང༌། དཀོན་མཆོག་གི་ཡོ་བྱད་དང༌། གཞན་ནོར་འཕྲོག་པ། སེར་སྣ་སྤོང་བ་རྣམས་རིན་ཆེན་རིགས་ཀྱི་དང༌། དམ་པའི་ཆོས་སྤོང་བ་དང༌། ཆོས་ལ་མི་གུས་པ་སྤང་བ་སོགས་པདྨའི་རིགས་ཀྱི་དང༌། མཆོད་པ་དང༌། སྡོམ་པ་བསྲུང་བ་དང༌། གཞན་དོན་ལ་བརྩོན་༼༨༢༽པ་རྣམས་ལས་ཀྱི་རིགས་ཀྱི་དམ་ཚིག་གོ། །དེ་ལ་མཁས་པ་འགའ་ཞིག་གིས། བྱ་སྤྱོད་གཉིས་ཀའི་རྒྱུད་ལས་ཀྱང༌། །སངས་རྒྱས་རིགས་ལྔ་བསྡུས་པ་མེད། །ཅེས་བྱ་སྤྱོད་ལ་རིགས་གསུམ་དུ་འཇོག་པ་མ་གཏོགས་རིགས་ལྔའི་དོན་དང་ཐ་སྙད་བཤད་པ་མེད་ལ། དེ་ལ་ཐུན་མིན་གྱི་དམ་ཚིག་མང་པོ་བསྟན་པ་དོན་མེད་དེ། གང་ལས་རྩ་ལྟུང་བསྐྱེད་པའི་གཞིའི་རིགས་ལྔའི་སྡོམ་པ་མ་ཡིན་པར་བྱང་སེམས་ཀྱི་སྡོམ་པ་ཁོ་ན་ཡིན་པའི་ཕྱིར། རིགས་ལྔའི་དམ་ཚིག་བསྲུང་དོན་མེད་དོ་ཞེས་བཤད་པར་མཛད་མོད་ཀྱི། དེ་ནི་རིགས་ལྔར་ཕྱེ་ན་རིགས་གསུམ་འཇིག་གོ་སྙམ་པའི་རྟོག་བཟོས་ཡིན་ཏེ། བཤད་མ་ཐག་པའི་སྒོ་དྲུག་རིགས་གསུམ་དུ་བསྡུ་བས་རིགས་ལྔ་ཤུགས་ཀྱིས་གོ་བ་མ་ཟད། ཕྱག་ན་རྡོ་རྗེ་དབང་བསྐུར་བ་ལས་ཀྱང་ཡོངས་སུ་གྲགས་པའི་རིགས་ལྔ་གཙོ་བོར་བྱས་པ་དང༌། དེ་བཞིན་གཙུག་ཏོར་དྲི་མེད་ལས་ལྷ་རིགས་ལྔ་དང་དེའི་ཤིས་བརྗོད་བྱུང་བ་དང༌། དཔལ་མོ་ལུགས་ཀྱི་བཅུ་གཅིག་ཞལ་དང༌། ཇོ་བོའི་མི་འཁྲུགས་པ་དང༌། ཛེ་ཏཱ་རིའི་ཚེ་དཔག་མེད་སོགས་བྱ་རྒྱུད་ཀྱི་གཞུང་དུ་མ་ལས་རིགས་ལྔའི་དོན་དང་ཐ་སྙད་བཤད་པའི་ཕྱིར་རོ། །འོ་ན་རིགས་གསུམ་གྱི་རྣམ་བཞག་ཇི་ལྟར་འཇོག་ཅེ་ན། དངོས་གྲུབ་ཁྱད་པར་ཅན་བསྒྲུབ་པའི་ཆོ་གའི་གཙོ་བོ་ནི་འབྲས་བུའི་དབང་དུ་བྱས་ཏེ་རིགས་གསུམ་དུ་བསྡུ་བའི་དོན་ཡིན་པས། ཆོ་གའི་གྲངས་དང་རིགས་ལྔའི་གྲངས་མཚུངས་དགོས་པ་མ་ཡིན་ཏེ། གལ་ཏེ་ཡིན་ན་དེ་ཉིད་བསྡུས་པར་ཆོ་གའི་གྲངས་དུམ་བུ་བཞིར་དབྱེ་བ་དང༌། རྣམ་སྣང་མངོན་བྱང་ལ་དཀྱིལ་འཁོར་གསུམ་དུ་དབྱེ་བ་སོགས་ལ་རྒྱལ་བ་རིགས་ལྔ་ཡོད་པར་གསལ་བས་ཀྱང་གནོད་དོ། །དེས་ན་རིགས་ལྔ་བྱ་སྤྱོད་ཀྱི་རྒྱུད་ལ་ཡོད་བཞིན་དུ་དེའི་དམ་ཚིག་བསྲུང་མི་དགོས་པའི་རྒྱུ་མཚན་ཅི་ལེགས་པར་སེམས་ཤིག །གལ་ཏེ་རིགས་ལྔའི་སྡོམ་གཟུང་ནི་རྡོ་རྗེ་སློབ་དཔོན་དུ་དབང་བསྐུར་བའི་སྡོམ་པ་ཡིན་པས་བྱ་སྤྱོད་ལ་རྡོ་རྗེ་སློབ་དཔོན་གྱི་དབང་མེད་པའི་ཕྱིར་ཞེ་ན། ཅི་སྟེ་རྡོ་རྗེ་སློབ་དཔོན་གྱི་དབང་ཞེས་པ་སློབ་དཔོན་དུ་བྱེད་པའི་དབང་ངམ། ཕྱིར་མི་ལྡོག་པའི་དབང་ལ་འདོད། དང་པོ་ལྟར་ན་བྱ་སྤྱོད་ལ་སློབ་དཔོན་གྱི་དབང་ཡོད་དེ། སྤྱི་རྒྱུད་ལས། ཇི་ལྟར་འཁོར་ལོ་སྒྱུར་བའི་རྒྱལ། །ཞེས་སོགས་དང༌། སྤྱོད་རྒྱུད་དུ། ཆོས་ཀྱི་དུང་ནི་བླ་མེད་པ། །ཞེས་སོགས་མངོན་སུམ་གྱིས་གྲུབ་པའི་ཕྱིར་དང༌། གཉིས་པ་ལྟར་ན་རྣལ་འབྱོར་རྒྱུད་དུའང་རིགས་ལྔའི་སྡོམ་གཟུང་མི་རུང་བར་ཐལ་ཏེ། ཕྱིར་མི་ལྡོག་པའི་དབང་མཚན་ཉིད་པ་བླ་མེད་ལུགས་ལ་མ་གཏོགས་མེད་པའི་ཕྱིར་རོ། །དེས་ན་འདིའི་རྩ་ལྟུང་བསྐྱེད་པའི་གཞི་བྱང་སྡོམ་ཁོ་ན་ལ་འདོད་པའང་ཤིན་ཏུ་མི་རིགས་ཏེ། རྒྱུའི་ཐེག་པ་ལས་གསུངས་པའི་བྱང་སྡོམ་ནི་ཀུན་རྫོབ་སེམས་བསྐྱེད་ཙམ་གྱི་འཇུག་སྡོམ་ཡིན་པས་འདིར་སེམས་བསྐྱེད་མ་རྫོགས་པར་བཞག་ལ། འདིའི་འཇུག་སྡོམ་ནི་དོན་དམ་བྱང་སེམས་ཀྱི་འཇུག་སྡོམ་ཡིན་པས་སེམས་བསྐྱེད་རྫོགས་པར་བཞག་པ་སྟེ། ཕྱག་ན་རྡོ་རྗེ་དབང་བསྐུར་བ་ལས། སེམས་བསྐྱེད་རྫོགས་པ་དེའི་ཚེ་ཡེ་ཤེས་ཆེན་པོ་དབང་བསྐུར་བའི་དཀྱིལ་འཁོར་དུ་གཞུག་པར་བྱའི། སེམས་བསྐྱེད་མ་རྫོགས་པ་དེ་དག་ནི་གཞུག་པར་མི་བྱའོ་ཞེས་གསུངས་པའི་ཕྱིར་རོ། །

དེ་ལྟར་གསང་བ་སྤྱི་རྒྱུད་དང༌། དཔུང་བཟངས་ཀྱིས་ཞུས་པ་དང༌། ལེགས་གྲུབ་སྟེ་བྱ་བ་སྤྱི་ཡི་རྒྱུད་གསུམ་པོ་དེ་དག་ལས་གསུངས་པའི་སྡོམ་པ་བརྟུལ་ཞུགས་ཀྱི་སྒོ་ནས། །རྣམ་པར་དབྱེ་བའི་དམ་ཚིག་གི་རིམ་པ་ཐམས་ཅད་གོང་དུ་སྨོས་མ་ཐག་པ་དེར་འདུས་སོ། །དེར་མ་ཟད་ཕྱག་རྡོར་དབང་བསྐུར་དང༌། དམ་ཚིག་གསུམ་བཀོད་དང༌། འཇམ་དཔལ་རྩ་རྒྱུད་སོགས་ཀྱིས་མཚོན་བྱ་བའི་རྒྱུད་སྟོང་ཕྲག་བཞིའི་དམ་ཚིག་ཐམས་ཅད་ཀྱང་དོན་ལ་རྟོན་པའི་ཤེས་རབ་ཀྱི་མིག་གིས་ཞིབ་མོར་བརྟགས་ན་འདིར་མ་འདུས་པ་མེད་དོ་ཞེས་གསུངས་སོ། །གསུམ་པ་ཉམས་ན་ཕྱིར་བཅོས་གསོ་ཚུལ་བཤད་པ་ནི། ༼༨༣༽གལ་ཏེ་རྩ་བ་དང་ཡན་ལག་གི་དམ་ཚིག་དེ་དག་ལས་ཉམས་ན་དེ་ལས་ལྡང་བའི་ཐབས་བཞིར་གསུངས་ཏེ་རང་རིགས་ཀྱི་ལྷའི་སྙིང་པོའི་སྔགས། །འབུམ་དུ་བཟླས་བརྗོད་བྱེད་པས་དག་པ་དང་ཡང་ཕྱག་རྡོར་དབང་བསྐུར་ལས་གསུངས་པའི་མེས་རྨོངས་པར་བྱེད་པའི་གཟུངས་ཀྱི། །བཟླས་བརྗོད་སྟོང་ངམ་ཡང་ན་སྡིག་པ་ཞི་བའི་སྦྱིན་སྲེག་ལ་མཚན་མ་མ་བྱུང་གི་བར་དུ་འཇུག་གམ། །ཡང་ན་དཀྱིལ་འཁོར་དུ་འཇུག་སྟེ་བདག་འཇུག་ལེན་པའམ་བླ་མ་ལས་དབང་བསྐུར་ནོད་པ་གང་རུང་གིས་དག་པར་བྱའོ། །དེ་དག་ནི་བྱ་བའི་རྒྱུད་ཀྱི་འཇུག་པ་སྟེ་བཤད་ཟིན་ཏོ། །

**གཉིས་པ་སྦྱོར་བའི་སྤྱོད་པ་བཤད་པ་ལ་གཉིས། ཀུན་རྫོབ་ཏིང་འཛིན་རྣམ་བཅས་ཀྱི་སྦྱོར་བ་དང༌། དོན་དམ་ཏིང་འཛིན་རྣམ་མེད་ཀྱི་སྦྱོར་བའོ། །དང་པོ་ལ་གཉིས། སྒོམ་པ་ལྷའི་རྣལ་འབྱོར་དང༌། བཟླས་པ་སྔགས་ཀྱི་རྣལ་འབྱོར་བསྟན་པའོ། །དང་པོ་ནི།**

དེ་ཡི་སྦྱོར་བ་ཁྲུས་བྱས་ཏེ་གཙང་སྦྲ་བྱ་བ་དང་དེ་ནས་བདེ་བའི་སྟན་ལ་གནས་པས། །ཚོགས་ཞིང་ཡེ་ཤེས་པ་སྤྱན་དྲངས་ནས་རྗེ་བྲན་གྱི་ཚུལ་དུ་བལྟས་ཏེ་མཆོད་པས་མཆོད་ནས་དེའི་མདུན་དུ་རང་རིགས་དང༌། །བསྟུན་པའི་རྡོ་རྗེ་དང་པདྨའི་སྐྱིལ་ཀྲུང་སོགས་གང་རུང་གིས་འདུག་སྟེ་བདག་གི་དེ་ཁོ་ན་ཉིད་སྒྱུ་མ་ལྟ་བུའི་ཕུང་ལྔ་འདི་དག་བདག་གཉིས་ཀྱིས་སྟོང་པའི་གཟུང་འཛིན་གཉིས་སུ་མེད་པའི་ཡེ་ཤེས་འོད་གསལ་བའི་བྱང་ཆུབ་ཀྱི་སེམས་བསྒོམ་པ་དང༌། །དེ་ལས་ལངས་ཏེ་བདག་གི་དེ་ཁོ་ན་ཉིད་དང་རྣམ་པ་ཐམས་ཅད་དུ་མཚུངས་པ་ལྷའི་དེ་ཁོ་ན་ཉིད་སྣང་བ་མེད་པར་རང་རིག་མངོན་སུམ་དུ་གྱུར་གྱི་བར་དུ་བསྒོམ་པ་སྟོང་པའི་ལྷ་དང༌། དེ་ལས་ལངས་ནས་ཀུན་རྫོབ་ཏུ་བཟླ་བྱའི་སྔགས་ཀྱི་རང་སྒྲར་བརྟག་པ་སྒྲའི་ལྷ་དང་དེ་ལས་སྔགས་ཀྱི་སྒྲ་གདངས་ནམ་མཁའ་ལ་གནས་པ་དེ་ཉིད་ཟླ་བའི་དཀྱིལ་འཁོར་གྱི་སྟེང་དུ་ཡི་གེའི་རྣམ་པར་བསྒོམ་པ་ཡི་གེའི་ལྷ་དང་དེ་ཉིད་འཕྲོ་འདུ་ཡོངས་སུ་གྱུར་པ་ལས་རིགས་གསུམ་སོ་སོའི་ལྷ་སྐུར་བསྒོམ་པ་ནི་གཟུགས་ཀྱི་ལྷ་དང་དེ་ནས་རིགས་ཀྱིས་དམ་རྒྱས་འདེབས་པ་ཕྱག་རྒྱའི་ལྷ་དང༌། །གནས་སྐབས་ཐམས་ཅད་དུ་ལྷའི་འདུ་ཤེས་དང་མི་འབྲལ་བ་ནི་ཀུན་རྫོབ་རྣམ་བཅས་ཀྱི་ཏིང་ངེ་འཛིན་ཡིན་པས་རྣམ་པར་རྟོག་པ་དང་བཅས་པའི་ལྷའམ་མཚན་མའི་ལྷ་ཞེས་བྱ་སྟེ་དྲུག་པོ་དེ་དག་ནི་རང་རང་གི་གཞུང་ཚིག་གི་གོ་རིམ་བཞིན་དུ་བསྒོམ་པར་བྱ་སྟེ། སངས་རྒྱས་གསང་བའི་རྣམ་འཇོམས་ཀྱི་འགྲེལ་པར། རྡོ་རྗེ་གདན་ལ་གནས་ནས་ནི། །མཆོད་དང་གསོལ་བས་ལྷ་དྲུག་བསྒོམ། །སྟོང་དང་ཡི་གེ་སྒྲ་གཟུགས་དང༌། །ཕྱག་རྒྱ་མཚན་མ་ལྷ་དྲུག་གོ། །ཞེས་གསུངས་སོ། །

**གཉིས་པ་ནི།**

མདུན་གྱི་ལྷའི་ཐུགས་ཀར་ཟླ་བ་ལ་གནས་པའི་སྔགས་ཀྱི་ཡི་གེ་ལ་དམིགས་པ་དང༌། རང་གི་སྙིང་གར་ཟླ་བ་ལ་གནས་པའི་སྔགས་ཀྱི་ཡི་གེ་ལ་དམིགས་པ་དང༌། སྔགས་ཀྱི་རང་སྒྲ་ལ་དམིགས་པ་སྟེ་དམིགས་པ་གསུམ་གསལ་བཏབ་སྟེ། སྒོམ་པ་པོས་དབུགས་ཀྱི་རྒྱུ་བ་དང་དབང་པོའི་གྲོང་ནང་དུ་བསྡུས་ནས་སླར་དབུགས་དང་མིག་ཕྱིར་བལྟ་བའི་ཚུལ་གྱིས་གཞི་མདུན་གྱི་ལྷ་ལ་བལྟས་ཏེ། སྒྲ་སྔགས་ཀྱི་ཕྲེང་བ། སེམས་ཟླ་བའི་དཀྱིལ་འཁོར། གཞི་སངས་རྒྱས་ཀྱི་སྐུ་རྣམས་ཅིག་ཅར་དམིགས་ཏེ་ཤུབ་བུའི་བཟླས་པ་བྱ། ཡང་རླུང་ནང་དུ་སྡུད་པ་དང་ལྷན་ཅིག་གཞི་རང་གི་ལྷ་ལ་བལྟས་ཏེ་སྔར་བཞིན་སྒྲ་སོགས་གསུམ་ཅིག་ཅར་དམིགས་ཏེ་བཟླས་པ་བྱ། ཡང་རང་དང་མདུན་གྱི་སྔགས་ཕྲེང་སྒྲ་དང་བཅས་པ་རླུང་གི་འབྱུང་འཇུག་དང་བསྟུན་སྔར་བཞིན་རེ་མོས་ཀྱིས་བཟླ་བ་ནི་སྒྲ་ལ་དམིགས་པ་དང༌། དེ་བཞིན་དུ་གཞི་མདུན་གྱི་ལྷའི་ཐུགས་ཀའི་ཟླ་བ་ལ་སེམས་གཏད་དེ་སྔགས་བཟླས། ཡང་རླུང་ནང་དུ་སྡུད་དུས་ཟླ་བ་རང་གི་སྙིང་གར་༼༨༤༽བསྡུས་པ་དང་ཡང་ཕྱིར་འགྲོ་བ་དང་བསྟུན་ཟླ་བ་མདུན་གྱི་ལྷའི་ཐུགས་ཀར་བཀོད་པ་སོགས་རེ་མོས་ཀྱིས་བཟླ་བ་ནི་སེམས་ལ་དམིགས་པ་དང༌། དེ་བཞིན་དུ་གཞི་མདུན་གྱི་སངས་རྒྱས་ཀྱི་སྐུ་ལ་སེམས་གཏད་དེ་སྔགས་བཟླས། ཡང་རླུང་ནང་དུ་སྡུད་པ་དང་ལྷན་ཅིག་མདུན་གྱི་གཞི་རང་གི་ལྷ་དང་གཉིས་སུ་མེད་པར་བསྡུས་པ་དང་ཡང་ཕྱིར་འགྲོ་བ་དང་བསྟུན་གཞི་སངས་རྒྱས་ཀྱི་སྐུ་མདུན་དུ་སྤྲོས་པ་སོགས་རེ་མོས་ཀྱིས་བཟླ་བ་ནི་གཞི་ལ་དམིགས་པའོ། །དེ་ལྟར་ཅིག་ཅར་རམ་རེས་འཇོག་གིས་བཟླས་པས་ངལ་ན་སྒྲ་སོགས་གསུམ་རིམ་པར་བསྡུས་ཏེ་ཐུན་མཚམས་ཀྱི་རྣལ་འབྱོར་ལ་ལྡང་བ་སྟེ། བསམ་གཏན་ཕྱི་མ་ལས། སྒྲ་དང་སེམས་དང་གཞི་ལ་གཞོལ། །གསང་སྔགས་མི་འགྱུར་གཞི་ལ་གནས། །ཡན་ལག་མ་ཉམས་གསང་སྔགས་ཟླས། །ངལ་ན་རྣལ་འབྱོར་ངལ་གསོ་ཞིག །ཅེས་སོ། །འདི་དག་ནི་བཟླས་བརྗོད་ལ་ལྟོས་པ་དང་བཅས་པའི་ཕྱིར་ཀུན་རྫོབ་ཏིང་ངེ་འཛིན་རྣམ་པར་དང་བཅས་པའི་སྦྱོར་བ་སྟེ་བཤད་ཟིན་ཏོ། །གཉིས་པ་དོན་དམ་ཏིང་འཛིན་རྣམ་མེད་ཀྱི་སྦྱོར་བ་ནི། དེ་ཡང་བདག་དང་ལྷའི་དེ་ཁོ་ན་ཉིད་ལ་གནས་པའི་སྙིང་གར་ཟླ་བ་ལ་མེ་ལྕེ་རབ་ཏུ་འབར་བའི་སྔགས་ཕྲེང་ཡི་གེ་མེའི་རྣམ་པར་ཏིང་ངེ་འཛིན་གྱིས་གསལ་བཏབ་སྟེ་སྲོག་རྩོལ་བསྡམས་པས་གསང་སྔགས་མེར་གནས་ཏེ་མེ་ལྕེ་རླུང་གིས་བསྐྱོད་པའི་སྔགས་ཀྱི་རང་སྒྲ་དང་བཅས་པ་ལ། རགས་པ་ཤུབ་བུའི་བཟླས་པ་སྤངས་ནས་ཕྲ་བ་ཡིད་ཀྱིས་བཟླས་པ་བསམ་གཏན་དུ་བྱས་ཏེ་བཀྲེས་པ་མེད་པ་ལ་སོགས་པ་ཕྱི་ནང་གི་མཚན་མ་བྱུང་ནས་ཇི་ལྟར་བསམ་པ་འགྲུབ་ནུས་ཀྱི་བར་དུ་བསྒོམས་པས་ཐུན་མོང་གི་དངོས་གྲུབ་སྟེར་བ་སྔགས་ཀྱི་དེ་ཉིད་དང༌། ཡང་བདག་གི་དེ་ཁོ་ན་ཉིད་སྔར་བཞིན་གསལ་བཏབ་སྟེ་སྔགས་ཕྲེང་ཡི་གེའི་དབྱིབས་ཙམ་ཡང་མི་དམིགས་པར་གཞན་དུ་བཏང་ནས་སྲོག་རྩོལ་བསྡམས་པས་སྔགས་ཀྱི་རང་སྒྲ་དྲིལ་བུའི་སྒྲ་ལྟར་བར་མ་ཆད་པར་སྒྲོག་པའི་དབྱངས་ཙམ་འབའ་ཞིག་ལ། ཕྲ་བའི་ཡིད་བཟླས་སྤངས་ནས་ཤིན་ཏུ་ཕྲ་བ་བརྗོད་པ་མེད་པའི་བསམ་གཏན་ལ་ཇི་ཙམ་གནས་ཀྱི་བར་དུ་བསྒོམས་པས་ཞི་གནས་སྔགས་ཀྱི་སྒྲར་རྟོག་པའི་རྣལ་འབྱོར་སྟེར་བ་ཡེངས་མེད་དུ་དྲན་པ་སྒྲའི་དེ་ཉིད་དང་ནི། །ཡང་བདག་གི་དེ་ཁོ་ན་ཉིད་གསལ་བཏབ་སྟེ་སྔར་གྱི་སྒྲ་ཙམ་ལ་རྟོག་པ་དེ་ཡང་དཔྱད་ཅིང་གཞིགས་ནས་ཅི་ཡང་མ་གྲུབ་པའི་ཚེ་དེའི་རྩོལ་བ་ཡོངས་སུ་བཏང་སྟེ་སྲོག་རྩོལ་བསྡམས་པས་སྒྲ་ཙམ་དེ་ཡང་རྗེས་མེད་དུ་ཡལ་བའི་མཐར་འོད་གསལ་བ་ཆོས་ཀྱི་དབྱིངས་ཀྱི་རང་བཞིན་ལ་གནས་པའི་ཏིང་འཛིན་བསྒོམ་པ་ལ་འཇུག་པ་ནི་ཐར་པའི་དངོས་རྒྱུ་ལྷག་མཐོང་གཉིས་སུ་མེད་པའི་ཡེ་ཤེས་ཆེན་པོ་སྟེར་བ་ལྷའི་དེ་ཉིད་དང་བཅས་དེ་ཉིད་རྣམ་པ་གསུམ་པོ་དེ་ཡང༌། བསམ་གཏན་ཕྱི་མ་ལས། གསང་སྔགས་མེར་གནས་དངོས་གྲུབ་སྟེར། །སྒྲ་གནས་རྣལ་འབྱོར་སྟེར་བ་དྲན། །སྒྲ་མཐར་ཐར་པ་སྟེར་བ་ནི། །འདི་དག་དེ་ཉིད་གསུམ་ཡིན་ནོ། །ཞེས་སོ། །འདི་དག་ནི་བཟླས་བརྗོད་ལ་མི་ལྟོས་པའི་ཕྱིར་དོན་དམ་པའི་རང་བཞིན་ལྷ་སྔགས་གཉིས་སུ་མེད་པའི་ཏིང་ངེ་འཛིན་རྣམ་མེད་ཀྱི་སྦྱོར་བ་ཡིན་པར་ཤེས་པར་བྱའོ། །

**གསུམ་པ་འགྲུབ་པའི་སྤྱོད་པ་ནི།**

དེ་ལྟར་བསྒྲུབས་པའི་མཐུས་སེམས་ཅན་ཇི་སྙེད་པ་ལ་སྣང་བ་དེ་སྙེད་པའི་ལུས་དང་ཉེ་བར་སྤྱོད་པའི་རྫས་དང་ནམ་མཁའ་མཛོད་ཀྱི་ལོངས་སྤྱོད་ཐམས་ཅད་འབད་མེད་དུ་འགྲུབ་པར་འགྱུར་བ་དང་དེ་དག་ནི་འགྲུབ་པའི་སྤྱོད་པའོ། །བཞི་པ་གྲུབ་པའི་སྤྱོད་པ་ནི། དངོས་གྲུབ་དེ་གསུམ་གྱིས། །རང་དང་གཞན་གྱི་དོན་རྒྱ་ཆེན་སྤྱོད་པར་བྱེད་པ་གནས་སྐབས་དང༌། མཐར་ཐུག་གང་བསྒོམས་པའི་ལྷ་དེའི་གནས་ལུས་ལོངས་སྤྱོད་ཅན་དུ་སྣང་བ་སྐུ་དང༌། གཟུངས་སྔགས་གསུང་དང༌། ཕྱག་རྒྱ་ཐུགས་ཏེ་འབྲས་བུའི་དམ་ཚིག་གསུམ་ཐོབ་ནས་མི་ཚེ་བདུན་ན་རིགས་གསུམ་རྡོ་རྗེ་འཛིན་པའི་སྐུ་འགྲུབ་བོ། །དེས་གྲུབ་པའི་སྤྱོད་པར་༼༨༥༽བཤད་ཟིན་ཏོ། །

**གཉིས་པ་སྤྱོད་པའི་རྒྱུད་དུ་བཀྲི་ཚུལ་བཤད་པ་ལ་གསུམ། གསང་སྔགས་མཉེས་པར་བྱ་བ་ལ་འཇུག་པའི་སྤྱོད་པ། གསང་སྔགས་མཉེས་པར་བྱ་ཕྱིར་སྦྱོར་བའི་སྤྱོད་པ། གསང་སྔགས་མཉེས་ཟིན་གྲུབ་པའི་སྤྱོད་པ་བཤད་པའོ། །དང་པོ་ལ་གཉིས། ཕྱིའི་འཇུག་སྤྱོད་དང༌། ནང་གི་འཇུག་སྤྱོད་བཤད་པའོ། །དང་པོ་ལ་གཉིས། དཀྱིལ་འཁོར་དུ་འཇུག་ཚུལ་དང༌། དམ་སྡོམ་ལ་གནས་ཚུལ་ལོ། །དང་པོ་ནི།**

བྱ་བ་མང་པོ་མིན་པར་དེ་ཁོ་ན་ཉིད་ལ་མོས་པ་རྣམས་ནི་སྤྱོད་པའི་རྒྱུད་ཀྱིས་གདུལ་བར་བྱ་བ་ཡིན་ཏེ། དེ་ལས་བྱ་བའི་ཡན་ལག་ཤིན་ཏུ་ཉུང་བའི་ཕྱིར་རོ། །དེ་ལ་ཟབ་ཅིང་རྒྱ་ཆེ་བའི་མཚན་ཉིད་དང་ལྡན་པའི་སློབ་དཔོན་གྱིས། སློབ་མ་གྲངས་ཚད་ལས་འདས་པ་སྤྱིའི་མཚན་ཉིད་དང༌། གྲངས་ཚད་དང་བཅས་པ་ཁྱད་པར་གྱི་མཚན་ཉིད་དང༌། མོད་ལ་བསྒྲུབ་ཏུ་རུང་བ་དང༌། ལན་གཉིས་སུ་བསྒྲུབ་ཏུ་རུང་བ་དང༌། གཉིས་ཀར་རུང་བ་མིན་པ་དང༌། མཚན་ཉིད་ཀུན་རྫོགས་སོགས་རབ་ཏུ་དབྱེ་བའི་མཚན་ཉིད་རྣམས་ལེགས་པར་བརྟགས་ནས་གཞུག་པར་བྱ་སྟེ། གང་ལ་འཇུག་ན། གདུལ་བྱའི་ཡུལ་ལ་བརྩེ་བའི་སྙིང་རྗེ་དང་ལྡན་པའི་སྒོ་ནས་བཅོམ་ལྡན་འདས་ཀྱི་སྐུ་མི་ཟད་རྒྱན་གྱི་འཁོར་ལོ་བསྟན་པའི་ཕྱིར་སྙིང་རྗེ་ཆེན་པོ་འབྱུང་བའི་དཀྱིལ་འཁོར་ཞེས་གསུངས་ཏེ། དེ་ནི་དམ་པའི་ཆོས་ཀྱི་སྙིང་པོ་དོན་དམ་བྱང་སེམས་ལེན་པའི་དཀྱིལ་འཁོར་ཡིན་ལ། དེ་ཡང་གཟུགས་ཅན་དང་གཟུགས་མེད་གཉིས་ལས་གཟུགས་ཅན་གྱི་དབང་དུ་བྱས་ན་རྡུལ་ཚོན་དང་རས་བྲིས་གཉིས་དང༌། །ཡང་བཅོམ་ལྡན་འདས་ཀྱི་གསུང་མི་ཟད་རྒྱན་གྱི་དཀྱིལ་འཁོར་བསྟན་པའི་ཕྱིར་ཡི་གེ་འཁོར་ལོ་བསྐོར་བའི་དཀྱིལ་འཁོར་ཞེས་གསུངས་ཏེ། དེ་ཡང་གཟུགས་ཅན་གྱི་དབང་དུ་བྱས་ན་སློབ་དཔོན་གྱི་གསུང་ཆོས་ཀྱི་འཁོར་ལོ་ཡི་གེའི་རྣམ་པར་ཤར་བ་ལ་བྱ་སྟེ། དོན་དུ་སྐུ་དང་གསུང་གི་དཀྱིལ་འཁོར་གཉིས་གང་རུང་གི་སྒོར་འཇུག་པ་དང༌། ཇི་ལྟར་འཇུག་པའི་ཆོ་ག་ཡང་གཉིས་ཏེ། སྟ་གོན་གྱི་དུས་སུ་དམ་ཚིག་ཆེན་པོ་ལ་འཇུག་པའི་སེམས་ཀྱི་སྡོམ་པ་ནོད་པ་དང༌། དངོས་གཞིའི་དུས་སུ་དོན་དམ་བྱང་ཆུབ་ཀྱི་སེམས་ཆོ་གའི་ཚུལ་ལ་བརྟེན་ཏེ་གནས་པའི་སེམས་ཀྱི་སྡོམ་པ་འཛིན་དུ་གཞུག་ནས་སློབ་མའི་རྒྱུད་ཚོད་དང་བསྟུན་པའི་དབང་བསྐུར་བ་སྟེ། ཇི་ལྟར་བསྐུར་བའི་ཚུལ་ལ་གསུམ་ལས། བུམ་པ་ལ་སོགས་པའི་ལས་དང་བྱ་བ་སྤངས་པ་ཕྱག་རྒྱའི་དབང་བསྐུར་བ་དང་པོ་དང༌། །དཀྱིལ་འཁོར་དེ་གཉིས་གང་རུང་བྲིས་པར་བུམ་པ་ལ་སོགས་པའི་ལས་དང་བྱ་བ་དང་བཅས་པས་བསྐུར་བ་གཉིས་པ་དང༌། །ཡང་ཐུགས་མི་ཟད་རྒྱན་གྱི་དཀྱིལ་འཁོར་མཚོན་པ་གཟུགས་མེད་གསང་བའི་དཀྱིལ་འཁོར་དུ་ཡུལ་དང་དུས་ལ་མི་ལྟོས་པར་ཡིད་ཙམ་ཉིད་ཀྱིས་བསྐུར་བ་གསུམ་པ་སྟེ། །རྒྱུད་འདིའི་སྡོམ་པ་ཡོངས་སུ་རྫོགས་པ་ལ་དབང་འདི་གསུམ་རིམ་པར་ནོད་དགོས་ལ་རྒྱུད་ཐམས་ཅད་ཀྱི་སྟོན་པ་པོར་དབང་བ་དེ་ལ་རག་ལས་པ་ཡིན་ནོ། །

བསྐུར་བྱའི་དབང་ལ། ཡེ་ཤེས་ཐིག་ལེ་ལས། རྡོ་རྗེ་དྲིལ་བུ་དེ་བཞིན་མིང༌། །སྤྱོད་པའི་རྒྱུད་ལ་རབ་ཏུ་གསལ། །ཞེས་གསུངས་པ་སྤྱིར་བཏང་དང༌། དམིགས་བསལ་དུ་སྤྱོད་རྒྱུད་རྣམ་སྣང་མངོན་བྱང་འདིར་དངོས་བསྟན་དབང་གི་རྣམ་པར་བཞག་པ་ནི་བཞིར་ངེས་ཏེ། བཞི་གང་ཞེ་ན། བུམ་པས་ཆུ་དབང་བསྐུར་བ་དང༌། ཐུར་མས་རབ་རིབ་བསལ་བ་དང༌། མེ་ལོང་གིས་ཆོས་ཀྱི་མཚན་ཉིད་བསྟན་པ་དང༌། རྐང་འོག་འཁོར་ལོ་དང་ལག་པར་དུང་བྱིན་ཏེ་ཆོས་བཤད་པར་བསྐོས་པ་སློབ་དཔོན་གྱི་དབང་དང་བཞི་སྦྱིན་པའི་མཐར་བསླབ་བྱའི་དམ་ཚིག་བརྗོད་པ་དང༌། དེ་ཡང་སྒྲུབ་པ་པོ་ཙམ་བྱེད་པའི་དབང་ལ་ཆུ་དབང་གི་རྗེས་སུ་དམ་ཚིག་སྦྱིན་པར་གསུངས་པ་དང༌། སློབ་དཔོན་དུ་བྱེད་པའི་དབང་ལ་རིམ་པ་རྒྱས་པར་བཤད་མ་ཐག་པ་ལྟར་༼༨༦༽བྱའོ། །

**གཉིས་པ་དམ་སྡོམ་ལ་གནས་ཚུལ་བཤད་པ་ལ་གཉིས། བསླབ་བྱའི་དམ་ཚིག་གསུམ་དང༌། བསྲུང་བྱ་རྩ་ལྟུང་གི་རྣམ་པར་དབྱེ་བའོ། །དང་པོ་ནི།**

དམ་ཚིག་ཆེན་པོ་ལ་འཇུག་པའི་ཕྱིར་འཁོར་བར་སྐྱེ་བའི་རྒྱུ་ཟག་པ་དང་བཅས་པའི་ལས་འདུ་བྱེད་པ་འགོག་པའང་སྡོམ་པ་ནི་འཇུག་པའི་སེམས་ཀྱི་དང༌། དམ་ཚིག་ཆེན་པོ་ལ་ཞུགས་པའི་ཕྱིར་རང་གི་བྱང་ཆུབ་ཀྱི་སེམས་ཇི་ལྟ་བ་བཞིན་ཤེས་པའི་ལམ་ལ་གནས་པ་ནི་གནས་པའི་སེམས་ཀྱི་དང༌། དམ་ཚིག་ཆེན་པོ་ཁོང་དུ་ཆུད་ནས་དེ་ལ་སེམས་ཅན་རབ་ཏུ་འགོད་པར་འདོད་པའི་ཕྱིར་བྱང་ཆུབ་ཀྱི་སེམས་ཕྱིན་ཅི་མ་ལོག་པར་སྐྱེ་བ་ནི་ལྡང་བའི་སེམས་ཀྱི་སྡོམ་པ་སྟེ་དམ་ཚིག་ཆེན་པོ་གསུམ་ལ་གནས་ནས་བྱང་ཆུབ་ཀྱི་སྤྱད་པ་སྤྱོད་པ་སྟེ། མངོན་བྱང་ལས། སེམས་ཀྱི་ཁྱད་པར་རྣམ་གསུམ་བརྟག །དེ་ནས་དམ་ཚིག་གསུམ་ཤེས་འགྱུར། །ཞེས་དང༌། དམ་ཚིག་གསུམ་པོ་འདི་དག་ལ། །གནས་ནས་བྱང་ཆུབ་སྤྱད་པ་སྤྱོད། །ཅེས་སོ། །

**གཉིས་པ་ལ་གཉིས། རབ་ཏུ་བྱུང་བ་ལ་འབྱུང་བ་དང༌། ཁྱིམ་པ་ལ་འབྱུང་བའོ། །དང་པོ་ནི།**

དེ་ལ་བསྲུང་བྱའི་རྩ་ལྟུང་ནི། །བྱང་ཆུབ་སེམས་དཔས་སྲོག་གཅོད་པ་སོགས་མི་དགེ་བའི་གནས་ངན་ལེན་དགུས་དགེ་བའི་ལས་ཀྱི་ལམ་ལས་ཉམས་པ་དང་བཅུ་པས་ནི་དགེ་བའི་རྩ་བ་གཅོད་པའི་ཕྱིར་རྩ་ལྟུང་དུ་འགྱུར་བ་དང་དེའི་སྟེང་དུ་ལུང་རྟོགས་དམ་པའི་ཆོས་དང་ཆོས་སྨྲ་བ་ལ་མ་གུས་པས་སྤོང་བ་དང༌། །ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་གཏོང་བ་དང་སེར་སྣ་འཇུངས་པའི་སེམས་ཀྱིས་ཆོས་ནོར་མི་སྦྱིན་པ་དང་སེམས་ཅན་གྱི་ཡུལ་ལ་གནོད་པར་འགྱུར་བའི་བྱ་བ་བྱེད་པ་སྟེ་བཞི་པོ་འདི་དག་ནི་ལྟུང་བའི་རྩ་བ་ཡིན་ཏེ། ཅི་ཕྱིར་ཞེ་ན། བཞི་པོ་འདི་དག་ལས་གང་ཡང་རུང་བ་ཞིག་སྤྱད་ན་དེ་མ་སྤངས་ཀྱི་བར་དུ་སྔགས་ཀྱི་སྡོམ་པ་བཅོར་དུ་མེད་པའི་ཕྱིར་རོ། །དེ་དག་གཅིག་ཏུ་བསྡོམས་པའི་བཅུ་བཞི་པོ་འདི་དག་ནི་རབ་ཏུ་བྱུང་བའི་བྱང་ཆུབ་སེམས་དཔའ་ལ་འབྱུང་ངེས་པའི་རྩ་བའི་ལྟུང་བ་ཞེས་བྱའོ། །

**གཉིས་པ་ནི།**

བྱང་སེམས་ཁྱིམ་པ་ལ། །ལུས་ཀྱི་སྒོ་ནས་སྲོག་གཅོད་པ་དང་མ་བྱིན་པར་ལེན་པ་དང་འདོད་པས་ལོག་པར་གཡེམ་པ་དང༌། །ངག་གི་སྒོ་ནས་བརྫུན་དུ་སྨྲ་བ་དང་ཡིད་ཀྱི་སྒོ་ནས་ལོག་པར་ལྟ་བ་སྟེ་བསླབ་པའི་གཞི་ལྔ་དང་གོང་དུ་སྨོས་མ་ཐག་པའི་ལྟུང་བའི་རྩ་བ་བཞི་པོ་རབ་བྱུང་དང་ཁྱིམ་པ་གཉིས་ཀར་ཐུན་མོང་དུ་འགྱུར་བས། །རྩ་ལྟུང་དགུར་གསུངས་སོ་དེ་དག་བྱང་སྡོམ་ནས་གསུངས་པ་རྣམས་ཐབས་ཀྱི་ཆ་ལ་ཤེས་རབ་ཀྱིས་ཟིན་པར་བཤད་དུ་ཡོད་ཀྱང་ཀུན་རྫོབ་སྒྱུ་མ་ལྟ་བུའི་ཚུལ་གྱིས་སྤྱོད་པས་གཉིས་སྣང་སྤོང་བྱེད་ཀྱི་ལམ་ཙམ་དང་འདིར་སྣང་བ་ལྷ་སྔགས་སུ་བསྒྱུར་བས་བསྒྱུར་བའི་ལམ་ཡིན་པས་ཁྱད་པར་ཆེ་ལ་སྔར་བྱང་སྡོམ་ནས་གསུངས་པ་དང༌། །འདིར་སྔགས་སྡོམ་ནས་གསུངས་པ་རྣམས་དགེ་བཅུའི་སྤྱོད་པ་ཙམ་དུ་མཚུངས་ཀྱང་ཐབས་ཤེས་ཁྱད་པར་ཅན་གྱིས་ཟིན་མ་ཟིན་གྱི་ཁྱད་པར་ཡོད་པ་ཡིན་ནོ། །ཕྱིར་བཅོས་སྔར་གོང་དུ་བྱ་བའི་རྒྱུད་ཀྱི་སྐབས་སུ་བཤད་པ་དང་འདྲའོ། །

**གཉིས་པ་ནང་གི་འཇུག་སྤྱོད་བཤད་པ་ལ་གཉིས། མཚན་བཅས་ཀྱི་རྣལ་འབྱོར་དང༌། མཚན་མེད་ཀྱི་རྣལ་འབྱོར་རོ། །དང་པོ་ནི།**

དེ་ལ་ཐོག་མར་བདག་དང་གནས་བསྲུང་བ་སོགས་སྔོན་དུ་འགྲོ་བའི་སྒོ་ནས་ཡི་གེ་དང་པོ་དོན་དམ་བྱང་ཆུབ་ཀྱི་སེམས་སྟོང་པ་ཉིད་དུ་བསྒོམ་པ་དང་། །ཡི་གེ་གཉིས་པ་སྟོང་པ་དེའི་ངང་ལས་སྔགས་ཡི་གེའི་གཟུགས་སུ་དགོད་པ་དང་དེ་ནས་སྔགས་ཀྱི་སྒྲ་ནམ་མཁར་གྲགས་པ་དང་དེ་ལས་ལྷའི་སྐུར་ལྡང་བར་བྱ་༼༨༧༽ཞིང༌། །དེ་ཡང་གཞི་དང་པོ་དེ་དག་ཡོངས་སུ་གྱུར་པ་ལས་རང་ལུས་སངས་རྒྱས་ཀྱི་སྐུར་བསྐྱེད་པ་ལ། །སྔགས་དང་ཕྱག་རྒྱ་སོགས་ཀྱིས་གནས་གསུམ་མམ་ལྔར་བྱིན་གྱིས་བརླབས་པ་དང་། །གཞི་གཉིས་པ་མདུན་དུ་སངས་རྒྱས་ཀྱི་སྐུ་མངོན་སུམ་པའི་ཚུལ་དུ་བསྐྱེད་ནས། །ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་སྔགས་ཀྱི་ཕྲེང་བ་བཀོད་ནས་དེ་ལ་རྩེ་གཅིག་པས་ཏིང་ངེ་འཛིན། །བརྟན་པར་བྱེད་པ་མཚན་བཅས་ཀྱི་རྣལ་འབྱོར་མངོན་དུ་བྱ་བ་སྟེ། མངོན་བྱང་ལས། ཡི་གེ་བྱང་ཆུབ་སེམས་ཡིན་ཏེ། །གཉིས་པ་སྒྲ་ཞེས་བྱ་བ་ཡིན། །གཞི་ནི་རང་གི་ལྷ་བཞག་པ། །རང་གི་ལུས་ཀྱི་གནས་ལ་བྱ། །གཞི་གཉིས་པ་ནི་རྫོགས་སངས་རྒྱས། །རྐང་གཉིས་མཆོག་ཏུ་ཤེས་པར་བྱ། །ཞེས་སོ། །

**གཉིས་པ་ནི།**

མཚན་མ་མེད་པའི་རྣལ་འབྱོར་བསྒོམ་ཚུལ་ནི། །ཕྱི་ནང་གི་ལུས་དང་སེམས་ཚོགས་དྲུག་གི་བསྡུས་པ་དང་ཡིད་གཟུང་འཛིན་གྱི་རྣམ་པ་ཅན་གྱི་རྣམ་ཤེས་ཏེ་གསུམ་པོ་དོན་དམ་པར་སྐྱེ་བ་མེད་ཀྱང་ཀུན་རྫོབ་སྒྱུ་མ་ལྟ་བུར་དྲན་པའི་སྒོ་ནས། །ཡིད་གང་དུ་དབེན་པའི་ཕྱོགས་དེར་བྱང་ཆུབ་ཀྱི་སེམས་མཚན་མ་མ་བྱུང་གི་བར་དུ་བསྒོམ་ཞིང་མཚན་མ་ནི་ཆོས་ཀུན་ངོ་བོ་ཉིད། །མེད་པར་རྟོགས་པའི་ཏིང་ངེ་འཛིན་ལ་སེམས་ཇི་སྲིད་འདོད་ཀྱི་བར་དུ་བརྟན་པར་བྱེད་པས་ན་མཚན་མ་མེད་པའི་རྣལ་འབྱོར་ཞེས་བྱའོ། །འདི་དག་ནི་མཉམ་པར་བཞག་པའི་གནས་སྐབས་ན་ཡང་འཇུག་པའི་ཕྱིར་ནང་གི་འཇུག་སྤྱོད་དུ་བཞག་པ་སྟེ་དེས་སྤྱོད་པའི་རྒྱུད་ཀྱི་འཇུག་པ་བཤད་གྲུབ་པ་ཡིན་ནོ། །

**གཉིས་པ་གསང་སྔགས་མཉེས་པར་བྱ་ཕྱིར་སྦྱོར་བའི་སྤྱོད་པ་བཤད་པ་ནི།**

དེ་ལ་མཚན་བཅས་མཚན་མེད་གཉིས་ལས། དང་པོ་མཚན་བཅས་ཀྱི་བཟླས་བརྗོད་ནི། རྣམ་སྣང་མངོན་བྱང་ལས། ཡི་གེ་དང་ནི་ཡི་གེ་སྦྱར། །དེ་བཞིན་གཞི་ལས་གཞིར་གྱུར་ཉིད། །ཤིན་ཏུ་བསྡམས་པའི་ཡིད་ལས་ནི། །བཟླས་བརྗོད་འབུམ་ཕྲག་གཅིག་བྱའོ། །ཞེས་གསུངས་པ་ལྟར། བཟླས་བརྗོད་ཡན་ལག་བཞི་དང་ལྡན་པའི་སྒོ་ནས་སྲོག་རྩོལ་བསྡམས་ནས་གྲངས་ཀྱི་བསྙེན་པ་འབུམ་ཕྲག་བྱེད་པ་ནི་ཕྱིའི་བཟླས་བརྗོད་དང༌། དེ་ནས་རང་ཤཱཀྱ་ཐུབ་པར་གསལ་བའི་ཐུགས་ཀར་ཟླ་བ་ལ་རྣམ་སྣང་བསྐྱེད། དེའི་ཐུགས་ཀར་ཟླ་བ་ལ་སྔགས་ཕྲེང་བཀོད་ནས་བཟླས་བརྗོད་བྱེད་པ་ནི་གཞི་དང་པོ་དང༌། གཞི་གཉིས་པ་མདུན་དུ་སངས་རྒྱས་ཀྱི་སྐུ་གཟོད་མ་ནས་ཞི་བ་སྔར་བཞིན་བསྒོམས་པས་དེ་ལ་སྒྲ་གནས་པར་བསམ་སྟེ་མཉམ་པར་གཞག་པ་ནི་ནང་གི་བཟླས་བརྗོད་དོ། །གཉིས་པ་མཚན་མེད་ཀྱི་བཟླས་བརྗོད་ནི། སྔར་བཤད་པ་རྣམས་གསལ་བཏབ་སྟེ་ལྷའི་སྐུ་དང་བདག་ཉིད་གཉིས་སུ་མེད་ཚུལ་ཁ་དོག་དང་དབྱིབས་སོགས་ལེགས་པར་བརྟགས་པས་སྣང་བ་མེད་པའི་རང་བཞིན་ཅན་མངོན་དུ་བྱས་ཏེ་ཡིད་ཀྱིས་བཟླས་པར་བྱ་བ་སྟེ་འདི་དག་ནི་ཡིད་ཀྱིས་ལྷ་དང་གཅིག་ཏུ་སྦྱོར་བས་སྦྱོར་བའི་སྤྱོད་པར་བཞག་པ་སྟེ་དེས་སྤྱོད་པའི་རྒྱུད་ཀྱི་སྦྱོར་བ་སྟེ་བཤད་ཟིན་ཏོ། །

**གསུམ་པ་གསང་སྔགས་མཉེས་ཟིན་གྲུབ་པའི་སྤྱོད་པ་བཤད་པ་ནི།**

གསང་སྔགས་གྲུབ་པའི་ཐབས་འབར་བའི་རྫས་རལ་གྲི་དང་ཞགས་པ་དང་འཁོར་ལོ་སོགས་གང་ཡང་རུང་བ་འབར་བ་དང་གཡོ་བ་སོགས་ཀྱི་མཚན་མ་བྱུང་ནས་ལག་ཏུ་བླངས་པས་རིག་འཛིན་སོགས་གྲུབ་པ་ནི་ཕྱི་ཡི་དངོས་གྲུབ་དང་སེམས་ལ་འཇིག་རྟེན་པའི་མངོན་ཤེས་ལྔ་ལ་སོགས་པ་དང་ས་དང་པོའི་མཚན་ཉིད་ཅན་གྱི་བྱང་ཆུབ་ཀྱི་སེམས་ཐོབ་པ་དང་རྒྱུ་དེ་ལས་ཐམས་ཅད་མཁྱེན་པའི་གོ་འཕང་ཐོབ་པར་འགྱུར་བ་ནི་ནང་གི་དངོས་གྲུབ་སྟེ། །གཉིས་པོ་འདི་དག་མཐར་ཐུག་གྲུབ་པའི་སྤྱོད་པ་ཡིན་པར་མངོན་བྱང་ལས་གསུངས་ཏེ། ༼༨༨༽།སྤྱོད་པའི་རྗེས་སུ་འཇུག་པ་དང༌། །དེ་བཞིན་ས་ནི་གནོན་པ་དང༌། །འཇིག་རྟེན་མངོན་ཤེས་ལྔ་འདོད་དང༌། །སངས་རྒྱས་ཉིད་དང་གང་གཞན་ནོ། །ཞེས་སོ། །གསུམ་པ་རྣལ་འབྱོར་རྒྱུད་དུ་བཀྲི་ཚུལ་བཤད་པ་ལ་བཞི། འཇུག་ཏུ་རུང་བའི་གང་ཟག ཐབས་ལ་འཇུག་པའི་སྒོ། འབྲས་བུ་ཐོབ་བྱེད་ཀྱི་ཐབས། འབྲས་བུའི་རྣམ་བཞག་བཤད་པའོ། །དང་པོ་ནི། བྱ་བ་མང་པོ་གཡེང་བར་ཤེས་ནས་དེ་ཁོ་ན་ཉིད་སྒོམ་པ་ལ་གཅིག་ཏུ་མོས་པ་རྣམས་ནི་རྣལ་འབྱོར་རྒྱུད་ཀྱིས་གདུལ་བར་བྱ་བ་ཡིན་ཏེ། དེ་ལས་བྱ་བའི་ཡན་ལག་ཅུང་ཟད་ཙམ་ལས་མེད་པའི་ཕྱིར་རོ། །དེ་ལ་འཇུག་པའི་གང་ཟག་གི་རིགས་ནི་གཉིས་ཏེ་ཉོན་མོངས་ཆ་མཉམ་ཞིང་རང་བཞིན་བཟང་བས་བྱང་ཆུབ་ཀྱི་སེམས་ལ་ངང་གིས་འཇུག་པ་ནི་མཆོག་དང་ཉོན་མོངས་ཆ་མཉམ་ཞིང་ལམ་ངན་པ་ལ་འཇུག་པ་ནི་དམན་པ་དང་ཤས་ཆེར་སྤྱོད་པ་ཡང་ཞེས་ཡང་སྒྲས་མཆོག་དམན་ལམ་བཟང་ངན་ལ་རག་ལས་པ་དང༌། ཤས་ཆེར་ཞེས་པ་འདོད་ཆགས་ཤས་ཆེ་བ་དེ་བཞིན་གཤེགས་པའི་རིགས་དང༌། ཞེ་སྡང་ཤས་ཆེ་བ་རྡོ་རྗེའི་རིགས་དང༌། སེར་སྣ་ཤས་ཆེ་བ་ནོར་བུའི་རིགས་དང༌། གཏི་མུག་ཤས་ཆེ་བ་པདྨའི་རིགས་དང༌། ལེ་ལོ་ཤས་ཆེ་བ་ལས་ཀྱི་རིགས་ཏེ་ལྔར་བསྡུས་པ་དང༌། རྒྱུའི་རིགས་དེ་དག་རང་རང་གི་རིགས་ཀྱི་དཀྱིལ་འཁོར་དུ་ཞུགས་པ་ལས་ཐོབ་པའི་འབྲས་བུའི་རིགས་ཀྱང་དེ་དང་མཐུན་པ་ཡིན་ནོ། །

**གཉིས་པ་ལ་གཉིས། དབང་བསྐུར་ནོད་ཚུལ་དང༌། བསྲུང་བྱ་དམ་ཚིག་ལ་གནས་ཚུལ་ལོ། །དང་པོ་ནི།**

དེ་ལ་མཚན་ཉིད་ཀུན་ལྡན་གྱི་སློབ་དཔོན་གྱིས་ལས་ཀྱི་ཆོ་ག་དང་འཇུག་པར་གསོལ་བ་བཏབ་ནས་སློབ་མ་འཇུག་པ་སྟེ། བཤད་རྒྱུད་རྡོ་རྗེ་རྩེ་མོ་ལས། དེ་བཞིན་གཤེགས་པ་ཐམས་ཅད་ཀྱི་གསང་བའི་གནས་རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་དེར་ནི་མ་ལུས་ཤིང་ལུས་པ་མེད་པའི་སེམས་ཅན་གྱི་ཁམས་ཐམས་ཅད་གཞུག་ཏུ་རུང་ངོ༌། །སྣོད་དང་སྣོད་མིན་ཡོངས་སུ་བརྟག་པར་མི་བྱ་སྟེ། གཞུག་པ་ལ་མངོན་པར་འདོད་པ་ཐམས་ཅད་ཡོངས་སུ་གཟུང་བར་བྱའོ། །ཅི་ཕྱིར་ཞེ་ན། སེམས་ཅན་ཐམས་ཅད་ཀྱིས་མཐོང་བ་ཙམ་གྱིས་ཕྱིར་མི་ལྡོག་པར་འགྱུར་རོ་ཞེས་དང༌། དེ་ལ་དམིགས་བསལ་ལས་སྒྲིབ་ཆེ་བ་དང༌། འདོད་སྲེད་ཆེ་བ་དང༌། ལོག་པར་མོས་པ་གསུམ་ལ་འཇུག་པ་ཙམ་སྦྱིན་གྱི་དབང་བསྐུར་བར་མི་བྱའོ་ཞེས་པའི་དོན་ནོ། །གང་ལ་འཇུག་ན། གཞི་ལམ་འབྲས་བུའི་དཀྱིལ་འཁོར་གསུམ་ལས་འདིར་ལམ་དུས་ཏེ། དེ་ཡང་སྔོན་བྱུང་རྣམ་འཕྲུལ་གྱི་དབང་དུ་བྱས་ནས་སངས་རྒྱས་རྣམས་ཀྱི་བླ་ན་མེད་པའི་བྱང་ཆུབ་ཀྱི་སེམས་ནི་གཟུགས་མེད་ཡེ་ཤེས་ཀྱི་དཀྱིལ་འཁོར་དང༌། ལྷ་གནས་སོགས་སུ་ཁ་དོག་དང་དབྱིབས་ཀྱི་བདག་ཉིད་ཅན་དུ་བསྟན་པ་ནི་གཟུགས་ཅན་སྤྲུལ་པའི་དཀྱིལ་འཁོར་ཡིན་ལ། རྗེས་འཇུག་མངོན་རྟོགས་ཀྱི་དབང་དུ་བྱས་ནས་མཚན་མེད་སྒོམ་པ་ལ་ཏིང་ངེ་འཛིན་གྱིས་སྤྲུལ་པའི་དཀྱིལ་འཁོར་དང༌། མཚན་བཅས་སྒོམ་པར་རྡུལ་མཚོན་དང་རས་བྲིས་སོགས་བརྡར་བཏགས་པའི་དཀྱིལ་འཁོར་ཏེ། དེ་ལས་འདིར་རྒྱས་པ་ལ་མོས་པ་རྣམས་ལ་དུམ་བུ་བཞིར་བཤད་དེ། དུམ་བུ་དང་པོ་དེ་བཞིན་གཤེགས་པའི་རིགས་ལ་རྡོ་རྗེ་དབྱིངས་ཀྱི་དཀྱིལ་འཁོར་དང༌། དུམ་བུ་གཉིས་པ་རྡོ་རྗེའི་རིགས་ལ་ཁམས་གསུམ་རྣམ་རྒྱལ་གྱི་དཀྱིལ་འཁོར་དང༌། དུམ་བུ་གསུམ་པ་པདྨའི་རིགས་ལ་འགྲོ་བ་འདུལ་བའི་དཀྱིལ་འཁོར་དང༌། དུམ་བུ་བཞི་པ་ནོར་བུའི་རིགས་ལ་ནམ་མཁའ་མཛོད་ཀྱི་དཀྱིལ་འཁོར་ཏེ་རྩ་དཀྱིལ་བཞི་དང༌། དེ་རེ་རེ་ལའང་གཟུངས་དཀྱིལ། ཆོས་དཀྱིལ། ལས་དཀྱིལ། རྩ་དཀྱིལ་ཏེ་བཞི་བཞིར་ཚང་བ་ནི་དཀྱིལ་འཁོར་རྒྱས་པ་དང༌། འབྲིང་པོ་ལ་མོས་པ་རྣམས་ལ་སྐུ་ཕྱག་རྒྱ་ཆེན་པོ། གསུང་ཆོས་ཀྱི་ཕྱག་རྒྱ། ཐུགས་དམ་ཚིག་གི་ཕྱག་རྒྱ། ཕྲིན་ལས་ལས་ཀྱི་༼༨༩༽ཕྱག་རྒྱ་སྟེ་ཕྱག་རྒྱ་བཞི་པའི་དཀྱིལ་འཁོར་དང༌། བསྡུས་པ་ལ་མོས་པ་རྣམས་ལ་གཙོ་བོ་ཕྱག་རྒྱ་གཅིག་པའི་དཀྱིལ་འཁོར་ཏེ་དཀྱིལ་འཁོར་རྒྱས་འབྲིང་བསྡུས་གསུམ་གང་རུང་གི་སྒོར་ཞུགས་ནས། །ཐམས་ཅད་རྣལ་འབྱོར་དུ་སེམས་བསྐྱེད་པ་ནས་བཟུང་རྒྱུད་འདིའི་དངོས་བསྟན་དབང་ནི་ཆུ་དབང་ནས་བཞི་པའི་བར་བཅུ་བཞིར་གསུངས་ཏེ། ཆུ་དབང་སོགས་སློབ་མའི་དབང་ལྔ་དང༌། དེའི་སྟེང་དུ་སློབ་དཔོན་ཕྱིར་མི་ལྡོག་པའི་དབང༌། རིག་མའི་བརྟུལ་ཞུགས། རྗེས་གནང༌། ལུང་བསྟན། དབུགས་དབྱུང༌། གཟེངས་བསྟོད་དང་དྲུག་སྟེ་བཅུ་གཅིག་དང༌། དེ་ནས་བཅུ་གཉིས་པ་གསང་བ། བཅུ་གསུམ་པ་སྦྱོར་བ། བཅུ་བཞི་པ་དོན་དམ་པ་སྟེ་དབང་བཅུ་བཞི་ནོད་པར་བྱའོ་ཞེས་དང༌། ཡེ་ཤེས་ཐིག་ལེ་ལས། ཆུ་དང་དབུ་རྒྱན་རྡོ་རྗེ་དང༌། །དྲིལ་བུ་མིང་དང་བརྟུལ་ཞུགས་དང༌། །ལུང་བསྟན་པ་དང་སྐྱབས་སྦྱིན་དང༌། །སྔགས་དང་ཕྱག་རྒྱ་ཡེ་ཤེས་སོ། །ཞེས་གསུངས་སོ། །

**གཉིས་པ་ལ་བཞི། རིགས་ཀྱི་རྗེས་སུ་མཐུན་པའི་དམ་ཚིག །དེའི་མི་མཐུན་ཕྱོགས་ཀྱི་ལྟུང་བ། ཉམས་སུ་བླང་བའི་དམ་ཚིག །ཉམས་ན་ཕྱིར་བཅོས་གསོ་ཚུལ་ལོ། །དང་པོ་ནི།**

བླ་ན་མེད་པའི་དཀོན་མཆོག་སྟེ་ཀུན་རྫོབ་ཏུ་གསུམ་དུ་ཕྱེ་ཡང་དོན་དམ་པར་ཐུགས་གསུང་སྐུའི་རང་བཞིན་དུ་གཅིག་པས་དམ་ཚིག་གཅིག་ཏུ་བསྡུས་ཏེ་སངས་རྒྱས་ཁོ་ན་ལ་སྐྱབས་སུ་འགྲོ་བ་རྣམ་པར་སྣང་མཛད་ཀྱི་རིགས་ཀྱི་དམ་ཚིག་དང༌། །རྡོ་རྗེ་ཐུགས་དང་དྲིལ་བུ་གསུང་གི་དམ་ཚིག་སྟེ་དོན་དམ་བྱང་ཆུབ་ཀྱི་སེམས་དང་ཤེས་རབ་སྟོང་པ་ཉིད་ཀྱི་ཆོས་སྟོན་པར་མཚོན་པའི་རྡོར་དྲིལ་ཚད་ལྡན་འཛིན་པ་དང་ལྷ་སྐུ་ཕྱག་རྒྱ་བསྒོམ་པ་སྟེ་དམ་ཚིག་གསུམ་དང་ཡེ་ཤེས་འབྱུང་བའི་རྒྱུ་སློབ་དཔོན་ལ་བསྙེན་བཀུར་གྱིས་བླ་མར་གཟུང་བ་བཞི་པོ། །རྡོ་རྗེའི་རིགས་ཀྱི་དམ་ཚིག་ལས་སོ་ཉིན་དང་མཚན་མོ་ལན་གསུམ་གསུམ་དུ་དམ་པ་ཆོས་ཀྱི་སྦྱིན་པ་དང་ཟང་ཟིང་ནོར་གྱི་སྦྱིན་པ་དང༌། །མི་འཇིགས་པ་སྐྱབས་ཀྱི་སྦྱིན་པ་དང་སེམས་ཅན་ཐམས་ཅད་བླ་ན་མེད་པའི་བདེ་བ་ཐོབ་པར་དམ་བཅའ་བའི་བྱམས་པ་སྦྱིན་པ་དང་བཞི་པོ་རིན་ཆེན་རིགས་ཀྱི་དམ་ཚིག་དང༌། །ཕྱི་བྱ་སྤྱོད་གཉིས་དང་གསང་བ་རྣལ་འབྱོར་དང་ཉན་རང་བྱང་སེམས་ཏེ་ཐེག་པ་གསུམ་གྱིས་བསྡུས་པའི་དམ་པའི་ཆོས་མ་ལུས་པ་ཡོངས་སུ་འཛིན་པ་སྟེ་གསུམ་པོ། །པདྨའི་རིགས་ཀྱི་དམ་ཚིག་དང་སོ་ཐར་བྱང་སེམས་བྱ་སྤྱོད་ཀྱི་སྡོམ་པ་ཐམས་ཅད་འཛིན་པ་དང་ཕྱི་ནང་གསང་བའི་མཆོད་པའི་ལས་ཅི་ནུས་བྱེད་པ་གཉིས་པོ། །ལས་ཀྱི་རིགས་ཀྱི་དམ་ཚིག་ཡིན་པར་གསུངས་སོ། །

**གཉིས་པ་ལ་གཉིས། རྩ་བའི་ལྟུང་བ་དང༌། ཡན་ལག་གི་ལྟུང་བའོ། །དང་པོ་ནི།**

སྨོས་མ་ཐག་པའི་དམ་ཚིག་བཅུ་བཞི་པོ་དེ་ལས་བཟློག་པ་སྟེ་གཞན་དུ་གྱུར་པ་དཀོན་མཆོག་གསུམ་སྤངས་ཤིང་དོར་བ་དང༌། རྡོར་དྲིལ་ཕྱག་རྒྱ་སློབ་དཔོན་སྤོང་བ་དང༌། སྦྱིན་པ་རྣམ་བཞི་མི་བྱེད་པ་དང༌། ཐེག་གསུམ་མི་འཛིན་པ་དང༌། སྡོམ་འཛིན་མཆོད་པ་མི་བྱེད་པར་སྤངས་ཤིང་དོར་བར་བྱས་ན་ཕས་ཕམ་པ་ཞེས་སྡོམ་པའི་རྩ་བ་ཉམས་པར་བྱེད་པའི་ཕྱིར་རྩ་བའི་ལྟུང་བ་ཞེས་བཤད་པ་ཡིན་ནོ། །

**གཉིས་པ་ནི།**

སྲོག་གཅོད་པ་དང་མ་བྱིན་པར་ལེན་པ་དང་འདོད་པའི་ལོག་པར་གཡེམ་པ་དང༌། །བརྫུན་དུ་སྨྲ་བ་དང་ཕུང་ཀྲོལ་གྱི་རྩ་བ་ཆང་དང་བཅས་བསླབ་པའི་གཞི་ལྔ་སྤོང་བ་དང་བྱ་བ་མ་ཡིན་པ་སྟེ་ཆོས་དང་མི་མཐུན་པའི་བྱ་མིན་གྱི་བྱ་བ་སྤོང་བ་དང༌། །སྐྱེས་བུ་དམ་པ་མི་བསྟེན་པར་མི་བྱ་བ་དང་རྣལ་འབྱོར་པ་མི་མཆོད་པར་མི་བྱ་བ་དང་སྒོ་གསུམ་དགེ་བའི་ལས་ལམ་བཅུ་ལ། །བརྩོན་པར་མི་བྱེད་པར་མི་གནས་པ་དང་ལྷ་དང་བླ་མ་སོགས་ལ་བརྙས་༼༩༠༽པར་མི་བྱ་བ་དང་བླ་མའི་ཕྱག་རྒྱ་མ་དང་བཞོན་པ་རྟ་ལ་སོགས་པ་དག་ལ། །འགོང་བར་མི་བྱ་བ་སྟེ་དེ་དག་ལས་འགལ་ན་རྩ་ལྟུང་དང་རྗེས་སུ་མཐུན་པའི་ཡན་ལག་གི་ལྟུང་བར་འགྱུར་བས་བསྲུང་བར་བྱ་དགོས་པ་མ་ཟད། །རྣལ་འབྱོར་གྱི་རྒྱུད་སྡེ་སྟོང་དྲུག་ཅུ་ལས་རྩ་བ་དང་ཡན་ལག་མ་ཕྱེ་བར་ཅི་རིགས་པར་གསུངས་པ་ཐམས་ཅད་ཀྱང་དེ་དག་དང་རྗེས་མཐུན་དུ་སྦྱར་ཏེ་བསྲུང་བར་བྱའོ་ཞེས་གསུངས་སོ། །གསུམ་པ་ཉམས་སུ་བླང་བའི་དམ་ཚིག་ནི། སྐུ་ཕྱག་རྒྱ་ཆེན་པོ་སྒོམ་པ་དང་གསུང་ཆོས་ཀྱི་བཟླས་བརྗོད་བྱེད་པ་དང་ཐུགས་སེམས་ཀྱི་དེ་ཁོ་ན་ཉིད་དམ་ཚིག་རྡོ་རྗེ་བསྐྱེད་པའི་གསང་བ་གསུམ་ནི་རྡོར་སེམས་ཀྱི་དམ་ཚིག་དང༌། །འདོད་པའི་ཡོན་ཏན་མི་སྤོང་བར་འདོད་ཆགས་ཆེན་པོ་ལ་སྙོམས་པར་ཞུགས་པ་དེ་བཞིན་གཤེགས་པའི་རིགས་ཀྱི་དམ་ཚིག་དང༌། །དེ་བཞིན་དུ་གདུག་པའི་སྐྱེ་བོ་བསྡིགས་པའི་ཕྱིར་བཅོས་མའི་ཁྲོ་བོ་ཆེར་སྟོན་པ་རྡོ་རྗེའི་རིགས་ཀྱི་དམ་ཚིག་དང༌། །ལས་ཐམས་ཅད་ལ་ཆོས་རྣམས་ཀྱི་རང་བཞིན་ཡོངས་སུ་དག་པར་ཤེས་པས་དགོས་པ་སེམས་ཅན་དོན་གང་དང་གང་ཕན་ཆེ་བ་དེ་དང་དེ། །བྱེད་པ་པདྨའི་རིགས་ཀྱི་དམ་ཚིག་དང་རིན་ཆེན་རིགས་ཀྱི་དམ་ཚིག་ལ་བདོག་པའི་དངོས་པོ་ཅི་དང་ཅི་འདོད་པ་ལ་དེ་དང་དེ་སྦྱིན་པར་བྱེད་པ་སྟེ། །དེ་དག་ནི་དུམ་བུ་རང་རང་གི་གཞུང་ལས་བཤད་པའི་ཉམས་སུ་ལེན་པའི་དམ་ཚིག་གོ། །བཞི་པ་ཉམས་ན་ཕྱིར་བཅོས་གསོ་ཚུལ་ནི། དམ་ཚིག་དེ་དག་ལས་ཉམས་ན་རྩ་བའི་སྙིང་པོ་འབུམ་ཕྲག་བཟླས་པ་དང༌། །ཞི་བའི་སྦྱིན་སྲེག་བྱེད་པ་དང་དཀྱིལ་འཁོར་དུ་དབང་ནོད་པ་སོགས་ཀྱིས་འཆོས་པ་སྟེ། །དེ་དག་གིས་རྣལ་འབྱོར་རྒྱུད་འདིའི་ཐབས་ལ་འཇུག་པའི་སྒོ་བཤད་གྲུབ་པ་ཡིན་ནོ། །

**གསུམ་པ་འབྲས་བུ་ཐོབ་བྱེད་ཀྱི་ཐབས་བཤད་པ་ལ་གསུམ། ཐུན་མོང་གི་ཐབས། དབང་རབ་རྗེས་སུ་བཟུང་བའི་ཐབས། དབང་དམན་རྗེས་སུ་བཟུང་བའི་ཐབས་སོ། །དང་པོ་ནི།**

རྒྱུད་ཆེན་རྡོ་རྗེ་རྩེ་མོ་ལས་གསུངས་པའི་ཐབས་ཀྱི་གཙོ་བོ་ཏིང་འཛིན་རྣམ་པ་གསུམ་སྟེ། དང་པོ་སྦྱོར་བའི་དབང་དུ་བྱས་ཏེ་བདག་གནས་བསྲུང་བ་སོགས་ཚོགས་བསགས་ཀྱི་རིམ་པ་རྣམས་ཀྱི་མཐར་རྒྱུའི་སྟོང་པ་བསྒོམ་པ་ནི་ཏིང་འཛིན་རྒྱལ་མཆོག་དང༌། །དེ་ནས་བསྐྱེད་རིམ་གྱི་དབང་དུ་བྱས་ཏེ་དཀྱིལ་འཁོར་གྱི་རྒྱལ་པོ་བསྒོམ་པ་སྟེ། དེ་ཡང་མངལ་སྐྱེས་སྒོང་སྐྱེས་གཉིས་ལ་སྤྲོས་པ་རབ་འབྲིང་ཐ་གསུམ་གྱི་སྒོ་ནས་ཆོ་གའི་ཆིངས་མང་དུ་ཡོད་ཀྱང༌། བསྡུས་པའི་དབང་དུ་ཡན་ལག་བཞི་སྟེ། སྟོང་ཉིད་བསྒོམ་པ། ས་བོན་བསྡུ་བ། གཟུགས་རྫོགས་པ། ཡི་གེ་དགོད་པ་སྟེ་རྡོ་རྗེ་བཞིའི་སྒོ་ནས་བསྐྱེད་པ་ནི་དཀྱིལ་འཁོར་རྒྱལ་མཆོག་ཅེས་བྱ་སྟེ། དེ་ནི་རྣལ་འབྱོར་བཞིའི་སྒོ་ནས་བསྙེན་པ་སྟེ་གཙོ་བོ་ཐུན་མོང་གི་སྒྲུབ་པ་ཡིན་ནོ། །དེ་ནས་རྫོགས་རིམ་གྱི་དབང་དུ་བྱས་ཏེ་ལས་རྒྱལ་མཆོག་བསྒོམ་པ་སྟེ། དེ་ཡང་ཕྱག་རྒྱ་བཞིའི་སྒོ་ནས་ཉེར་སྒྲུབ། ཐིག་ལེའི་རྣལ་འབྱོར་གྱི་སྒོ་ནས་སྒྲུབ་པ། ཕྲ་མོའི་རྣལ་འབྱོར་གྱི་སྒོ་ནས་སྒྲུབ་པ་ཆེན་པོ་སྟེ་ཡན་ལག་དྲུག་གི་སྒོ་ནས་གཙོ་བོ་མཆོག་སྒྲུབ་པ་སྟེ། འདུས་པར། ཐུན་མོང་མཆོག་གི་དབྱེ་བ་ཡིས། །བསྙེན་པ་རྣམ་པ་གཉིས་སུ་འགྱུར། །རྡོ་རྗེ་བཞི་ཡིས་ཐུན་མོང་དང༌། །ཡན་ལག་དྲུག་པོ་རྣམས་ཀྱིས་མཆོག །ཅེས་སོ། །དེ་ལྟར་སྐུ་གསུམ་ལམ་བྱེད་ཀྱི་ཏིང་ངེ་འཛིན་རྣམ་པ་གསུམ་༼༩༡༽བསྒོམས་པ་དང༌། །དེ་གསུམ་སྒོམ་མི་ནུས་པའི་སློབ་མའི་དབང་དུ་བྱས་ན་མངོན་བྱང་ལྔ་སྟེ། གཞི་སྟོང་ཉིད། གདན་ཟླ་བ། གསུང་ཡིག་འབྲུ། ཐུགས་ཕྱག་མཚན། སྐུ་ཡོངས་རྫོགས་ཏེ་བདག་ཉིད་ལྷའི་ངོ་བོར་བསྒོམ་པ་རྣལ་འབྱོར་དང་དམ་ཡེ་གཉིས་སུ་མེད་པར་ལྷག་པར་བསྒོམ་པ་རྗེས་སུ་རྣལ་འབྱོར་དང༌། །རྟེན་བརྟེན་པར་བཅས་པ་ཡོངས་སུ་རྫོགས་པར་བསྒོམ་པ་ཐམས་ཅད་རྣལ་འབྱོར་དང་དེ་གསུམ་གྱི་ངོ་བོ་སེམས་རྩེ་གཅིག་ཏུ་བསྒོམ་པ་ཤིན་ཏུ་རྣལ་འབྱོར་དང་དེའི་སྟེང་དུ་རང་ལྷའི་ངོ་བོར་རྟོགས་པའི་རྣལ་འབྱོར་ཆེན་པོ་སྟེ་རྣམ་པ་ལྔ་དང༌། ཕྱི་མ་སློབ་དཔོན་གྱི་དབང་དུ་བྱས་ནས་རྣལ་འབྱོར་ཆེན་པོའི་ཐུགས་ཀར་དཀྱིལ་འཁོར་བསྒོམ་པ་རྣལ་འབྱོར་ཆེ་ཡང་བསྒྲུབ་པར་བསྟན་པ་སྟེ་དེ་རྣམས་ཀྱི་སྒོ་ནས་དངོས་གྲུབ་རབ་འབྲིང་ཐ་གསུམ་བསྒྲུབ་པའོ། །

**གཉིས་པ་ནི།**

ཏིང་ངེ་འཛིན་རྣམ་པ་གསུམ་ལ་གནས་པའི་སྒོ་ནས་ཐམས་ཅད་གཟུགས་བརྙན་དང་འདྲ་བར་རྟོགས་ནས་ངེས་པ་བསྐྱེད་དེ་བསྒྲུབས་པས་གསང་སྔགས་མཉེས་ཏེ་མཚན་མ་དང་མངོན་ཤེས་སོགས་གྲུབ་དང་དེ་ལྟར་ལན་བདུན་དུ་བསྒྲུབས་ཀྱང་མ་གྲུབ་ན་ལྷ་དང་རང་སེམས་གཉིས་སུ་མེད་པར་ཤེས་པའི་སྒོ་ནས་ལྷ་སད་པའི་ཆོ་ག་བྱས་ཏེ་སྒྲུབ་པ་ནི་དབང་པོ་རབ་ཀྱི་ཐབས་དང༌།

**གསུམ་པ་ནི།**

སྒོམ་པས་སྐྲག་ཅིང་བྱ་བ་ངན་ཞེན་ཅན་གྱི་དབང་པོ་དམན་པ་རྗེས་སུ་བཟུང་བའི་ཐབས་ལ། །དཀྱིལ་འཁོར་མཐོང་བའི་དུས་ཀྱི་ངེས་པ་དང༌། སྔགས་བཟླས་པའི་གྲངས་དང༌། ཕྱི་ནང་གི་མཆོད་པ་དང༌། སྐྱིལ་ཀྲུང་ལ་སོགས་པའི་ངེས་པ་དང་ལྡན་པའི་སྒོ་ནས་ཚིག་གི་བཟླས་པ་དང་རྡོར་བཟླས་གཉིས་ལས་ཕྱི་མ་རྡོ་རྗེའི་བཟླས་པའི་ཏིང་ངེ་འཛིན་ལའང་ཀུན་རྫོབ་དམིགས་པ་དང་བཅས་པ་དང་དོན་དམ་དམིགས་པ་མེད་པའི་རྣལ་འབྱོར་གཉིས་བསྣན་ཏེ་བསྒྲུབ་པ་ནི་དབང་དམན་གྱི་ཐབས་སུ་རྩེ་མོའི་རྒྱུད་ལས་གསུངས་སོ། །

**བཞི་པ་འབྲས་བུའི་རྣམ་བཞག་བཤད་པ་ནི།**

གནས་སྐབས་ཀྱི་འབྲས་བུ་ནོར་གྱི་དངོས་གྲུབ་དང་རིག་པ་འཛིན་པ་ལ་སོགས་པ་འགྲུབ་ལ། མཐར་ཐུག་མངོན་པར་བྱང་ཆུབ་པ་རྣམ་པ་ལྔའི་སྒོ་ནས་མངོན་པར་རྫོགས་པའི་བྱང་ཆུབ་ཀྱི་གོ་འཕང་ཐོབ་པ་སྟེ་རིགས་བཞིར་བསྡུས་པའི་དེ་བཞིན་གཤེགས་པ་རྣམས་ཀྱི་སྐུ་དང༌། གསུང་དང༌། ཐུགས་དང༌། སྤྱོད་པ་མཐའ་ཡས་པར་སྟོན་པའི་རྒྱུད་ཕྱི་མའམ་འབྲས་རྒྱུད་མངོན་དུ་གྱུར་པ་ནི་རྣལ་འབྱོར་རྒྱུད་དེ་ཡི་འབྲས་བུ་ཡིན་པར་རྣམ་པར་བཞག་གོ། །

**བཞི་པ་རྣལ་འབྱོར་བླ་མེད་ཀྱི་རྒྱུད་དུ་བཀྲི་ཚུལ་བཤད་པ་ལ་བཞི། སྨིན་བྱེད་ཀྱི་དབང༌། གྲོལ་བྱེད་ཀྱི་ལམ། འབོགས་འདོན་གྱི་སྤྱོད་པ། མཐར་ཐུག་གི་འབྲས་བུ་བཤད་པའོ། །དང་པོ་ལ་གསུམ། གང་ལས་གང་གིས་ནོད་པའི་བླ་སློབ་ཀྱི་མཚན་ཉིད། གང་དུ་ཇི་ལྟར་ནོད་པའི་དཀྱིལ་འཁོར་གྱི་ཆོ་ག །གང་ཞིག་ནོད་པའི་དབང་གི་བསླབ་བྱ་བཤད་པའོ། །དང་པོ་ནི།**

དེ་ལ་སྔགས་བླ་ན་མེད་པའི་རྒྱུད་འདིའི་སྒོར་རིམ་གྱིས་འཇུག་པ་དང༌། དང་པོ་ནས་འཇུག་པ་གཉིས་ལས། འདིར་ཕྱི་མའི་དབང་དུ་བྱས་ཏེ་སྐལ་པ་དང་ལྡན་པའི་གང་ཟག་གི་མཚན་ཉིད་ནི། དཔལ་གསང་བ་འདུས་པ་ལས་རྣམ་པ་ལྔར་གསུངས་ཏེ། དཔེར་ན་ཨུཏྤལ་ཆུ་ན་གནས་པའི་ཚེ་དྲི་ཞིམ་པོ་འཛིན་ཅིང་རྒོད་པ་དང་ཆུ་ལས་བཏོན་མ་ཐག་རྙིད་ཅིང་དྲི་ཡལ་བ་ལྟར། བླ་མ་ལས་ཐོས་པའི་མོད་ལ་ཚིག་དོན་འཛིན་ཅིང་དེ་མ་ཐག་ཏུ་བརྗེད་པར་འགྱུར་བ་ནི་དབང་དམན་ཨུཏྤལ་ལྟ་བུའི་གང་ཟག་དང༌། པདྨ་དཀར་པོའི་དྲི་གཞན་དུ་མི་འཐུལ་བར་རང་གི་ལྟེ་བའི་སྦུབས་སུ་འཁོར་བ་ལྟར། མང་དུ་ཐོས་ཀྱང་གཞན་ལ་སྟོན་མི་ནུས་པ་ནི་དབང་འབྲིང་པད་དཀར་ལྟ་བུའི་གང་ཟག་དང༌། པདྨ་དྲི་དང་ལྡན་ཡང་ལྟེ་བར་ཡོད་པའི་ཟིལ་པ་ཉི་མ་ཤར་མ་ཐག་འཛིན་མི་ནུས་པ་ལྟར། ཤེས་རབ་དང་སྙིང་རྗེ་ལྡན་ཞིང་༼༩༢༽ཐོས་དོན་གཞན་ལ་འཆད་པར་ནུས་ཀྱང་སྣོད་དང་སྣོད་མིན་མ་དཔྱད་པར་འཆོལ་བར་སྟོན་པ་ནི་དབང་རབ་པདྨ་ལྟ་བུའི་གང་ཟག་སྟེ་པད་དཀར་པདྨ་གཉིས་དང༌། ཙནྡན་འབྲས་བུ་མེད་ཅིང་སྦྲུལ་གདུག་པས་དཀྲིས་པ་ལྟར། ཐོས་ཉུང་ང་རྒྱལ་ཅན་ལུང་རིགས་ཀྱི་འབྲས་བུ་མེད་པས་རྗེས་འཛིན་མི་ནུས་པ་ནི་བེམ་པོ་ཙནྡན་ལྟ་བུའི་གང་ཟག་དང༌། རིན་པོ་ཆེ་རྙེད་དཀའ་ཞིང་རྙེད་ན་འདོད་འབྲས་འབྱིན་ནུས་པ་ལྟར། ཚུལ་གནས་ཐོས་བསམ་དང་ལྡན་ཞིང་བགྲོད་པ་གཅིག་པུའི་ལམ་འདིར་ལྷག་པར་མོས་ལ་རྒྱུད་ལུང་མན་ངག་ལེགས་པར་སྟོན་ནུས་པ་ནི་རབ་མཆོག་རིན་ཆེན་ལྟ་བུའི་གང་ཟག་སྟེ་དབང་པོའི་རིམ་པ་དེ་བཞིན་ནམ། །ཡང་ན་དུས་ཀྱི་འཁོར་ལོ་ལས་ཕྱག་རྒྱ་ཆེན་པོའི་དངོས་གྲུབ་དོན་དུ་གཉེར་བ་ཞིག་དང་འཇིག་རྟེན་པའི་དངོས་གྲུབ་དོན་དུ་གཉེར་བ་གཉིས་སུ་གསུངས་པས་གཉིས་སམ་ཡང་ན་དཔལ་ནཱ་རོ་པས་ལས་དང་པོ་པ་རིམ་གྱིས་ཁྲིད་དགོས་པ་ཞིག་དང་སྦྱངས་པ་ཅན་ཅིག་ཅར་ཁྲིད་ཆོག་པ་གཉིས་སུ་བཞེད་པ་བཅས་དེ་རྣམས། གང་རུང་དང་ལྡན་པའི་སློབ་མས་ཀྱང་བསྟེན་བྱའི་བླ་མ་ལེགས་པར་བརྟགས་ནས་བསྟེན་དགོས་ཏེ། དོན་དམ་བསྙེན་པ་ལས། འདོད་པའི་དངོས་གྲུབ་སློབ་དཔོན་ཞལ་གྱི་རྗེས་འབྲང་བར། །མ་ལུས་རྡོ་རྗེ་ཐེག་པར་ཐམས་ཅད་མཁྱེན་པས་གསུངས། །དེ་ཕྱིར་སློབ་མས་འདོད་པའི་བླ་མ་གསེར་བཞིན་དུ། །ལེགས་པར་བརྟགས་ན་སྡིག་པ་ཅུང་ཟད་ཡོད་མ་ཡིན། །ཞེས་དང༌། ཁྱད་པར་གསང་སྔགས་སྟོན་པའི་བླ་མའི་མཚན་ཉིད་རྒྱུད་སྡེ་སོ་སོ་ལས་མང་དུ་གསུངས་ཀྱང་མདོར་བསྡུ་ན་བླ་མ་ལྔ་བཅུ་པ་ལས། བརྟན་ཞིང་དུལ་ལ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་བརྩེ་ལྡན་ཞིང་བསྟན་བཅོས་མཁས། །དེ་ཉིད་བཅུ་ནི་ཡོངས་སུ་ཤེས། །གསང་སྔགས་འཆད་བྱེད་སློབ་དཔོན་ཏེ། །ཞེས་སོགས་མདོ་རྒྱུད་རྣམས་ནས་གསུངས་པའི་མཚན་ཉིད་ཚང་ན་བསྟེན་ཞིང་དེ་ལས་བཟློག་པ་ནི་སྤང་བྱ་ཉིད་དུ་རིག་པར་བྱའོ། །

**གཉིས་པ་ལ་གཉིས། དངོས་བསྟན་དབང་བཞིའི་རིམ་པ་བཤད་པ་དང༌། ཤུགས་བསྟན་གཞན་གྱི་ལོག་རྟོག་དགག་པའོ། །དང་པོ་ནི།**

འདིར་ཐོག་མའི་འཇུག་སྒོ་དབང་བསྐུར་བ་ལ་དཀྱིལ་འཁོར་དུ་ཞུགས་པ་ཞིག་དགོས་ཏེ། རིམ་ལྔ་ལས། དབང་བསྐུར་དཀྱིལ་འཁོར་སྔོན་འགྲོ་བ། །རྡོ་རྗེ་འཆང་གིས་གསུངས་པ་ཡིན། །ཞེས་གསུངས་པ་ལྟར། དོན་གཉེར་གཉིས་ཀྱི་དབང་དུ་བྱས་ཏེ་འཇིག་རྟེན་པའི་དངོས་གྲུབ་བསྒྲུབ་པའི་དོན་དང་བསོད་ནམས་ཚོགས་ཀྱི་དོན་དུ་དཀྱིལ་འཁོར་རྡུལ་ཚོན་དང་རས་བྲིས་སོགས་གསུངས་ཏེ། དོན་དམ་པའི་དཀྱིལ་འཁོར་བརྡ་ཙམ་གྱིས་བསྟན་པའི་ཕྱིར་བརྡར་བཏགས་པའི་དཀྱིལ་འཁོར་ཞེས་བྱའོ། །ཕྱག་རྒྱ་ཆེན་པོའི་དངོས་གྲུབ་བསྒྲུབ་པའི་དོན་དང་ཡེ་ཤེས་ཚོགས་ཀྱི་དོན་དུ་དཀྱིལ་འཁོར་རྣམ་པ་གསུམ་དུ་གསུངས་ཏེ། དྲི་མེད་འོད་ལས། ལུས་ཀྱི་དབང་པོ་བྷ་ག་སེམས། །སྐུ་གསུང་ཐུགས་ཀྱི་རྡོ་རྗེ་ཡི། །དཀྱིལ་འཁོར་རྣམ་པ་གསུམ་དུ་འགྱུར། །གཞན་པ་ཚོན་ལྔ་ལྡན་པས་མིན། །ཞེས་གསུངས་པ་ལྟར། ལུས་ཀྱི་དབང་པོ་སྐུ་རྡོ་རྗེའི་དཀྱིལ་འཁོར་དུ་བུམ་དབང༌། བྷ་ག་གསུང་རྡོ་རྗེའི་དཀྱིལ་འཁོར་དུ་གསང་དབང༌། ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་ཐུགས་རྡོ་རྗེའི་དཀྱིལ་འཁོར་དུ་དབང་གསུམ་པ་དང་བཞི་པ་བསྐུར་བའི་ཕྱིར་དཀྱིལ་འཁོར་གསུམ་དུ་བཤད་དོ། །

ཇི་ལྟར་འཇུག་པའི་ཚུལ་ལ། ཐུན་མོང་དང་མཆོག་གི་འཇུག་སྒོ་སོ་སོར་ཡོད་ཀྱང༌། འདིར་འཇིག་རྟེན་ལས་འདས་པའི་དངོས་གྲུབ་བསྒྲུབ་པའི་སླད་དུ་དབང་ནོད་པ་ཡང་རིམ་གྱིས་འཇུག་པ་གཙོ་ཆེ་བས་དེའི་དབང་དུ་བྱས་ཏེ། སཾ་བུ་ཊར། སློབ་དཔོན་༼༩༣༽སྨིན་པའི་ལས་ཀྱིས་ནི། །སློབ་མ་ཡོངས་སུ་སྨིན་པར་བྱ། །ཞེས་གསུངས་པ་ལྟར། མཚན་ཉིད་དང་ལྡན་པའི་སློབ་དཔོན་གྱིས་དང་པོར་ཉེ་བའི་བསྙེན་པ་དང་ས་ཆོག་ནས་བཟུང་དཀྱིལ་འཁོར་བསྒྲུབ་པ་དང་བདག་འཇུག་ཟིན་པའི་མཐར་སློབ་མ་གཞུག་པའི་དོན་དུ་གསོལ་བ་བཏབ་པ་ཡན་ཆད་སློབ་དཔོན་སྨིན་པའི་ལས་ཡིན་ལ་ལས་དེ་ཉིད་ཀྱིས་མཚན་ཉིད་དང་ལྡན་པའི་སློབ་མ་རྣམས་སྨིན་པར་བྱེད་པ་ལ། །དང་པོར་སློབ་དཔོན་ཏིང་ངེ་འཛིན་གྱིས་དཀྱིལ་འཁོར་སྤྲུལ་ནུས་པ་དང༌། སློབ་མ་དབང་པོ་ཡང་རབ་ལྟ་བུ་ཡིན་ན་སློབ་དཔོན་ལུས་ཀྱི་དཀྱིལ་འཁོར་དང༌། དེ་ལྟར་མིན་ན་བྲིས་པའི་རྡུལ་ཚོན་གྱི་དཀྱིལ་འཁོར་ཏེ་དེ་གཉིས་གང་རུང་དང༌། དེ་ནས་སློབ་དཔོན་ཡབ་ཡུམ་ལུས་ཀྱི་དཀྱིལ་འཁོར་དང༌། དེ་ནས་ཕྱག་རྒྱ་བྷ་གའི་དཀྱིལ་འཁོར་དང༌། དེ་ནས་རང་སེམས་བྱང་ཆུབ་སེམས་ཀྱི་དཀྱིལ་འཁོར་ཏེ་དཀྱིལ་འཁོར་བཞི་ལ་རིམ་པར་བཅུག་ནས་ཕ་རྡོ་རྗེ་སློབ་དཔོན་དང༌། མ་རྡོ་རྗེ་སློབ་དཔོན་དང༌། ཕྱག་རྒྱ་རྡོ་རྗེ་སློབ་དཔོན་དང༌། རང་སེམས་རྡོ་རྗེ་སློབ་དཔོན་ཏེ་སློབ་དཔོན་བཞི་པོ། །རིམ་པར་བསྙེན་པའམ་གུས་པར་བསྟེན་ནས་རྒྱུའི་དབང་གསུམ་དང་འབྲས་བུའི་དབང་གཅིག་སྟེ་དབང་བཞི་རིམ་པས་བླང་བར་བྱའོ། །བཞི་གང་ཞེ་ན། དབང་མདོར་བསྟན་ལས། བུམ་པ་གསང་བ་ཤེས་རབ་དང༌། །སླར་ཡང་ཤེས་རབ་ཆེན་པོ་ཉིད། །ཅེས་སོ། །

ཇི་ལྟར་བསྐུར་བའི་ཚུལ་ལ། བླ་མ་སྤྲུལ་པའི་སྐུའི་བདག་ཉིད་ཅན་གྱིས་སློབ་མ་དབང་རྫས་ལྷར་བསྐྱེད་སྔགས་རྒྱ་ཏིང་འཛིན་གྱིས་བསྐུར་བ་བུམ་པའི་དབང་དང༌། བླ་མ་ལོངས་སྐུའི་བདག་ཉིད་ཅན་གྱིས་ཤེས་རབ་མ་དང་སྦྱོར་བ་རྗེས་ཆགས་ཀྱི་མེས་ཞུ་བའི་བྱང་སེམས་སློབ་མའི་ལྕེ་ཐོག་ཏུ་སྦྱིན་པ་གསང་བའི་དབང་དང༌། བླ་མ་ཆོས་སྐུའི་བདག་ཉིད་ཅན་གྱིས་སློབ་བུ་ལ་ཕྱག་རྒྱ་གཏད་དེ་སྙོམས་པར་ཞུགས་པས་དགའ་བཞིའི་ཡེ་ཤེས་སྐྱེད་པ་ཤེས་རབ་ཡེ་ཤེས་ཀྱི་དབང་དང༌། བླ་མ་ངོ་བོ་ཉིད་སྐུའི་བདག་ཉིད་ཅན་གྱིས་རང་སེམས་ལྷན་སྐྱེས་ཀྱི་ཡེ་ཤེས་ངོ་སྤྲོད་པ་བཞི་པའི་དབང་ངམ་ཚིག་དབང་སྟེ། །དབང་བཞིའི་རིམ་པ་དེ་ནི་རྣལ་འབྱོར་ཆེན་པོ་བླ་ན་མེད་པའི་རྒྱུད་འདིར་ཡོངས་སུ་གྲགས་པ་ཡིན་ནོ། །དེ་ལྟར་བསྐུར་བས་བྲལ་ཐོབ་ཀྱི་ཡོན་ཏན་གང་ཞེ་ན། དབང་བཞི་རིམ་པ་ལྟར། སད་པ་དང༌། རྨི་ལམ་དང༌། གཉིད་འཐུག་དང༌། སྙོམས་འཇུག་སྟེ་གནས་སྐབས་བཞིས་བསྐྱེད་པའི་ལུས་ངག་ཡིད་གསུམ་དང་ཡེ་ཤེས་ཀྱི་དྲི་མ་བཞི་དག་ཅིང༌། བུམ་དབང་གིས་ལམ་བསྐྱེད་རིམ་བསྒོམ་པ་ལ་དབང་ཡུལ་སྣང་སྟོང་དུ་འཆར་འབྲས་བུ་སྤྲུལ་སྐུར་འགྲུབ་པའི་ནུས་པ་སྨིན། གསང་དབང་གིས་ལམ་རྩ་རླུང་བསྒོམ་པ་ལ་དབང་ལུས་གསལ་སྟོང་དུ་འཆར་འབྲས་བུ་ལོངས་སྐུར་འགྲུབ་པའི་ནུས་པ་སྨིན། ཤེར་དབང་གིས་ལམ་ཕྱག་རྒྱ་བསྒོམ་པ་ལ་དབང་སེམས་བདེ་སྟོང་དུ་འཆར་འབྲས་བུ་ཆོས་སྐུར་འགྲུབ་པའི་ནུས་པ་སྨིན། ཚིག་དབང་གིས་ལམ་ཕྱག་རྒྱ་ཆེན་པོ་བསྒོམ་པ་ལ་དབང་ཆོས་ཐམས་ཅད་རང་བཞིན་འོད་གསལ་ཆེན་པོར་འཆར་འབྲས་བུ་ཡེ་ཤེས་རྡོ་རྗེ་ངོ་བོ་ཉིད་སྐུར་འགྲུབ་པའི་ནུས་པ་སྨིན་པ་སྟེ་ནུས་པ་བཞི་སྦྱིན་པས་རང་རྒྱུད་སྨིན་ཏེ་གཞི་གནས་ཀྱི་ཐིག་ལེ་བཞིར་སྐུ་བཞི་ལྷུན་གྲུབ་ཏུ་གནས་པ་དེ་ཉིད་རང་ངོ་ཤེས་པ་དེ་ལ། །ཡོངས་སུ་སྨིན་པ་ཞེས་རྣམ་པར་བཞག་པར་མཛད་པས་ན་དབང་བཞི་སོ་སོའི་དབང་དོན་ངོ་ཤེས་པར་བྱ་དགོས་ཏེ། དེ་ཡང་སྒྲུབ་གཞི་རང་གི་ལུས་ངག་ཡིད་དང་ཡེ་ཤེས་བཞི་ལ་བསྒྲུབ་བྱ་སྐུ་བཞིའི་འབྲས་བུ་སྒྲུབ་པར་བྱེད་པ་ལ་འདྲ་བ་ལམ་དུ་བྱེད་པའི་ཐབས་ཀྱི་སྒོ་དབང་བཞི་བསྟན་པ་ལས། ༼༩༤༽དང་པོ་ལུས་ཐ་མལ་དུ་འཛིན་པ་སྦྱོར་བའི་ཐབས་སུ་བུམ་དབང་བསྟན་ཏེ། དེས་མ་དག་ཕུང་ཁམས་སྐྱེ་མཆེད་ཀྱིས་བསྡུས་པའི་ཆོས་ཐམས་ཅད་གཞིར་གནས་གདན་གསུམ་གྱི་ལྷར་ངོ་སྤྲོད་པས། ལམ་དང་འབྲས་བུ་ཆོས་གཞན་དུ་མེད་པར་རྟོགས་ཏེ་རང་གི་རྩ་ཁམས་དག་པའི་སྣང་ཆ་རྣམ་པ་ཀུན་ལྡན་གྱི་ལྷའི་འཁོར་ལོར་འཆར་བའི་ཚུལ་ལ་དགའ་བའི་ཡེ་ཤེས་ཀྱིས་ངེས་པ་འདྲེན་ཏེ། སྣང་བ་ཆོས་ཀྱི་ཕྱག་རྒྱ་ལས་མི་འདའ་བར་བསྡམ་པ་ནི་བུམ་དབང་གི་ངོ་བོ་གྱུར་བའི་སྡོམ་པ་ཡིན་ནོ། །

ཡང་སྔར་གྱི་སྣང་ཆའི་ཞེན་པ་སྦྱོང་བའི་ཕྱིར་སློབ་དཔོན་ཡབ་ཡུམ་གྱི་དཀར་དམར་ཁམས་ཀྱི་སྦྲང་རྩི་གཞིབ་ཏུ་བཅུག་སྟེ་སྦྱིན་པས། མགྲིན་པའི་བུང་བ་མྱོས་ཏེ་སྒྲ་ཚིག་གིས་བསྡུས་པའི་བརྗོད་པ་མཐའ་དག་རླུང་ལས་གཞན་དུ་མེད་པར་རྟོགས་ཤིང་རླུང་སེམས་དབུ་མར་ཞུགས་པས་སྐྱེ་མེད་ཆོས་ཀྱི་རང་སྒྲ་སྒྲ་ཚུལ་རྣམ་པ་ཐམས་ཅད་པར་འཆར་བའི་ཚུལ་ལ་མཆོག་དགའི་ཡེ་ཤེས་ཀྱིས་ངེས་པ་འདྲེན་ཏེ། མཆེད་པ་གཏུམ་མོ་དམ་ཚིག་གི་ཕྱག་རྒྱ་ལས་མི་འདའ་བར་བསྡམ་པ་ནི་གསང་དབང་གི་ངོ་བོར་གྱུར་པའི་སྡོམ་པ་ཡིན་ནོ། །ཡང་སྔར་གྱི་སྒྲ་རྟོག་གི་ཞེན་པ་སྦྱོར་བའི་ཕྱིར་དངོས་རིག་ལས་ཀྱི་ཕྱག་རྒྱ་ལ་བརྟེན་ནས་ཀུན་རྟོག་གི་ཞུ་བདེ་དང་རོ་གཅིག་པར་ངོ་སྤྲོད་པས། གཟུང་འཛིན་གྱི་རྟོག་ཚོགས་མཐའ་དག་སེམས་ལས་གུད་དུ་མེད་པར་རྟོགས་ཏེ་ཀུན་ད་བྱང་ཆུབ་ཀྱི་སེམས་བདེ་ཆེན་ཡེ་ཤེས་སུ་འཆར་བའི་ཚུལ་ལ་ཁྱད་དགའི་ཡེ་ཤེས་ཀྱིས་ངེས་པ་འདྲེན་ཏེ། ཐོབ་པ་ལས་ཀྱི་ཕྱག་རྒྱ་ལས་མི་འདའ་བར་བསྡམ་པ་ནི་ཤེར་དབང་གི་ངོ་བོར་གྱུར་བའི་སྡོམ་པ་ཡིན་ནོ། །

ཡང་སྔར་གྱི་ཆགས་ཆེན་གྱིས་བསྡུས་པའི་དཔེའི་ཡེ་ཤེས་དེ་ཉིད་འདིར་ཚིག་གིས་རང་གནས་དོན་གྱི་ཡེ་ཤེས་སུ་ངོ་སྤྲོད་པས། རྩོལ་བཅས་ཀྱི་ཤུན་པ་རང་སར་དག་སྟེ་ཆོས་ཐམས་ཅད་ཟབ་གསལ་ལྷན་ཅིག་སྐྱེས་པའི་ཡེ་ཤེས་སུ་འཆར་བའི་ཚུལ་ལ་དགའ་བྲལ་རང་བཞིན་ཡོངས་ཤེས་ཀྱིས་ངེས་པ་འདྲེན་ཏེ། མཐར་ཐུག་འོད་གསལ་ཆེན་པོ་རྣམ་ཀུན་མཆོག་ལྡན་གྱི་ཕྱག་རྒྱ་ལས་མི་འདའ་བར་བསྡམ་པ་ནི་དབང་བཞི་པའི་ངོ་བོར་གྱུར་བའི་དམ་ཚིག་གམ་སྡོམ་པ་ཆེན་པོ་ཞེས་བྱའོ། །དེ་ལྟར་དབང་དོན་གྱི་ཡེ་ཤེས་དེ་དང་དེར་སྐྱེས་པའམ་མ་སྐྱེས་ཀྱང་སྐྱེ་ངེས་པའི་ནུས་ལྡན་དུ་བྱས་ན་དབང་ཐོབ་པ་ཡིན་ལ། དེ་ལས་གཞན་དུ་ངེས་པ་ཅུང་ཟད་ཀྱང་མེད་བཞིན་དུ་ཐོབ་ལོ་མང་པོ་བགྲང་བ་ནི་གཟུགས་བརྙན་ཙམ་ལས་སྙིང་པོས་དབེན་པ་ཉིད་དོ། །

དེ་དག་ཀྱང་དབང་པོའི་རིམ་པ་ལས་དབང་རབ་བརྡ་ཐབས་ཙམ་གྱིས་གྲོལ་བ་ལ་རྡོ་རྗེ་ཡེ་ཤེས་ཀྱི་དབང་སོགས་བསྐུར་བས་ཆོག་པས་དབང་བཞིའི་རིམ་པ་དེ་དག་མི་དགོས། དབང་འབྲིང་ལ་དབང་བཞི་སྟན་ཐོག་གཅིག་ལ་རྫོགས་པར་བསྐུར་བ་དང༌། དབང་པོ་དམན་པ་ལ་དབང་བཞི་རིམ་ཅན་དུ་བསྐུར་ཚུལ་སྤྱི་དང༌། ཁྱད་པར་གྱི་དམིགས་བསལ་མཆོག་དོན་དུ་གཉེར་བ་དང༌། ཐུན་མོང་དོན་དུ་གཉེར་བ་གཉིས་སམ། ཡང་མཆོག་དོན་དུ་གཉེར་བ་ལའང་བློ་ཁྱད་ཀྱིས་དབང་གི་རིམ་པ་ལའང་གཅིག་ཏུ་མ་ངེས་ཏེ། བསྐྱེད་རིམ་ལ་མི་ཟབ་པ་དང་ཟབ་པ་གཉིས་སུ་བྱུང་བའི་ཕྱིར་དཀྱིལ་འཁོར་ཡང་ཕྱི་དཀྱིལ་དང་ལུས་དཀྱིལ་གཉིས་སུ་བྱུང་བ་དང༌། ཡོ་བྱད་ཀྱང་ཕྱིའི་གཙོ་བོར་གྱུར་བ་དང་ནང་གི་གཙོ་བོར་གྱུར་བ་གཉིས་དང༌། བསྐུར་ཚུལ་ཡང་སློབ་མའི་དབང་ཙམ་དང་སློབ་དཔོན་གྱི་དབང་གི་བར་དུ་བསྐུར་བའི་ཁྱད་དང༌། རིགས་ལྔའི་སྡོམ་པ་སྦྱིན་པ་དང་མི་སྦྱིན་པའི་ངེས་པ་གཉིས་དང༌། གསང་དབང་ལའང་ལུས་དཀྱིལ་དངོས་དང་མོས་པ་ཙམ་དང༌། རྫས་ཀྱང་མཚོན་བྱ་མཚོན་བྱེད་ཀྱི་ཁྱད་ཞུགས་དང༌། རྟོགས་ཚུལ་ཀྱང་གོ་མྱོང་གི་ཁྱད་ཙམ་བྱུང་བ་དང༌། ཤེར་དབང་ལའང་སྟེང་སྒོ་རྣམ་པར་གྲོལ་བ་དང་འོག་སྒོ་བདེ་བ་ཆེན་པོའི་ཁྱད་པར་གྱིས་དངོས་རིག་མི་བརྟེན་པ་དང་བརྟེན་པའི་ཁྱད་དང༌། ཆགས་པ་བདེ་ཆེན་དུ་འཆིང་ནུས་༼༩༥༽མི་ནུས་ཀྱི་ཁྱད་དང༌། ཞུ་བདེ་ལྷན་སྐྱེས་དང་རང་བཞིན་ལྷན་སྐྱེས་ཀྱི་རྟོགས་ཚུལ་གཉིས་སུ་བྱུང་བ་དང༌། བཞི་པ་ལའང་བརྡ་ཐབས་ལ་བརྟེན་དགོས་པ་དང་མི་དགོས་པ་གཉིས་དང༌། མོད་ལ་ངོ་འཕྲོད་པ་དང་མི་འཕྲོད་པ་སོགས་ཁྱད་པར་མང་དུ་བྱུང་བའི་ཕྱིར་ཐབས་ཚུལ་སྣ་ཚོགས་སུ་བསྟན་པ་དག་ལ་མཐའ་གཅིག་ཏུ་བཟུང་བར་མི་བྱའོ། །

དབང་པོ་ཐ་མ་ལའང་ཐུན་མོང་རིག་པའི་དབང་ལྔ་དང༌། མཆོག་དོན་དུ་གཉེར་ན་དེའི་སྟེང་སློབ་དཔོན་གྱི་དབང་ཕྱི་ནང་གཉིས་ཏེ་དབང་བདུན་སྦྱིན་ནས་སྔགས་རྒྱུད་དང་བསྐྱེད་རིམ་ལ་སློབ་ཏུ་བཅུག་པ་དང༌། དེའི་འོག་ཏུ་གསང་དབང་སྦྱིན་ནས་རྫོགས་རིམ་གཏུམ་མོ་སོགས་བསྒོམ་དུ་བཅུག་པ་དང༌། དེ་ནས་ཤེར་དབང་སྦྱིན་ཏེ་ཕྱག་རྒྱ་གསུམ་ལ་སྦྱོར་དུ་བཅུག་པའི་མཐར། བཞི་པའི་ངོ་སྤྲོད་སྦྱིན་ནས་ཕྱག་རྒྱ་ཆེན་པོ་ལ་གཞུག་པར་བྱའོ་ཞེས་གསུངས་པས་སྤྲོས་པས་ཆོག་གོ། །

མདོར་ན་སྨིན་བྱེད་ཀྱི་ཐབས་གང་གིས་སྨིན་བྱ་སློབ་མ་དེ། །ཡོངས་སུ་སྨིན་པར་བྱེད་ནུས་པའི་ཐབས་སྣ་ཚོགས་སུ་སྟོན་པ་ལ་རྒྱལ་བས་དབང་བསྐུར་ཞེས་གསུངས་ཏེ། ངེས་ཚིག་ནི། བརྟག་གཉིས་ལས། གཏོར་དང་བླུགས་པ་ཞེས་བྱ་འདིས། །དབང་བསྐུར་བ་ཞེས་བརྗོད་པར་བྱ། །ཞེས་སོ། །སྒྲ་དོན་ནི། ཨ་བྷི་ཥིཉྩ་འཁྲུད་པ་དང་ཨ་བྷི་ཥེ་ཀ་བླུགས་པ་སྟེ་དྲི་མ་འཁྲུད་པ་དང་ཡེ་ཤེས་སྐྱེད་པར་བྱེད་པས་ན་དབང་ཞེས་བྱའོ། །དབྱེ་བ་ནི། དང་པོ་མ་སྨིན་སྨིན་པར་བྱེད་པ་རྒྱུའི་དབང༌། བར་དུ་སྨིན་པ་ནན་གྱིས་བསྒྲུབ་པ་ལམ་གྱི་དབང༌། མཐར་ཐུག་དབང་མཆོག་ཐོབ་པ་འབྲས་བུའི་དབང་ངོ༌། །དེ་ཕྱིར་དབང་བསྐུར་བའི་རིམ་པ་དེ་མེད་ན་འདོད་པའི་དངོས་གྲུབ་རྩ་བ་ནས་མེད་པ་ཡིན་ཏེ། ཕྱག་ཆེན་ཐིག་ལེའུ་རྒྱུད་ལས། གང་ཞིག་རྒྱུད་ལུང་ང་རྒྱལ་གྱིས། །དབང་བསྐུར་མེད་པར་འཆད་བྱེད་པ། །སློབ་དཔོན་སློབ་མ་ཤི་མ་ཐག །དངོས་གྲུབ་ཐོབ་ཀྱང་དམྱལ་བར་ལྟུང༌། །ཞེས་སོ། །

**གཉིས་པ་ཤུགས་བསྟན་གཞན་གྱི་ལོག་རྟོག་དགག་པ་ལ་བཞི། སྨིན་བྱེད་ཀྱི་དབང་ལ་དཔྱད་པ། གཞུག་བྱའི་དཀྱིལ་འཁོར་ལ་དཔྱད་པ། ཐོབ་བྱའི་སྡོམ་པ་ལ་དཔྱད་པ། ཐོབ་མཚམས་ཀྱི་ངེས་པ་ལ་དཔྱད་པས་དགག་པའོ། །དང་པོ་ནི།**

གལ་ཏེ་ཆོ་གའི་གོ་རིམ་སྤྲོས་བཅས་རྒྱས་པར་བསྟན་པ་འདི་ཁོ་ནས་བྱེད་ན་སྨིན་བྱེད་དུ་འགྱུར་གྱི། །གཞན་རང་སྟོབས་ཀྱིས་ཐོབ་པ་དང་ཆོ་གའི་བྱེད་པ་ཆུང་བ་བྱིན་རླབས་དང་འོད་ཟེར་སྤྲོ་བསྡུ་སོགས་ཀྱིས་བྱེད་པ་རྣམས་སྨིན་བྱེད་དུ་མི་འགྱུར་ཏེ་གཞན་རྣམས་ལ་ཆོ་གའི་གོ་རིམ་སྦྱོར་དངོས་རྗེས་གསུམ་མ་ཚང་བའི་ཕྱིར་ཡན་ལག་ཉམས་པའི་སྨིན་བྱེད་དེ་ཡི་ནུས་པ་ཅི་ཡང་མེད་དོ་ཞེས་མཁས་པ་འགའ་ཞིག་གིས་སྐྱོན་དུ་གཟིགས་ནས་བཤུང་བར་མཛད་ན། །འོ་ན་རྒྱལ་བས་རྒྱུད་སྡེ་རྣམས་ལས་ཐམས་ཅད་དུ་སྦྱོར་དངོས་རྗེས་གསུམ་ཚང་བའི་ཆོ་ག་རྒྱས་པ་ཁོ་ནར་གསུངས་རིགས་པ་ལས་ཆོ་ག་མི་མཐུན་པ་སྤྲོས་བཅས་སྤྲོས་མེད་སྣ་ཚོགས་སུ་ཅི་སྟེ་གསུངས་དགོས་པ་མེད་པའི་ཕྱིར་རོ། །དེས་ན་རྒྱལ་བས་གདུལ་བྱའི་ཁམས་དབང་བསམ་པའི་བྱེ་བྲག་སྣ་ཚོགས་པར་མཁྱེན་པའི་དབང་གིས་དེ་ཡོངས་སུ་སྨིན་པར་བྱེད་པའི་ཐབས་ཚུལ་ཀྱང་སྣ་ཚོགས་སུ་བསྟན་པར་མཛད་དོ། །རྒྱུ་མཚན་དེ་བས་ན་དབང་བསྐུར་ན་ཐོབ་ལ། མ་བསྐུར་ན་མི་ཐོབ་པ་དང༌། བསྐུར་ཀྱང་མ་ཐོབ་ལ། མ་བསྐུར་ཀྱང་ཐོབ་པ་སྟེ་མུ་བཞི་པོ་དེ་དག་དབང་གི་རྣམ་གཞག་ལ་འཐད་བཞིན་དུ། །བརྩིས་པ་འདིར་གཞན་ནི་བྱིན་རླབས་ཙམ་ཡིན་གྱིས་སྨིན་བྱེད་མིན་ཞེས་པ་ལ་སོགས་པ་སྨིན་བྱེད་དུ་མི་འགྱུར་བའི་སྐྱོན་སྣ་ཚོགས་སུ་སྨྲེ་བ་དེ་ལ་ཞིབ་ཏུ་བརྟགས་ན་མཁས་པའི་ཚིག་གིས་བསྙོན་དོར་ཙམ་ཡིན་པར་ཤེས་པར་འགྱུར་ཏེ། རྒྱུད་སྡེའི་གསང་ཚིག་སྨྲ་བ་ལ་རྡོ་རྗེ་འཆང་གི་ལྗགས་བརྙེས་པ་ཐམས་ཅད་མཁྱེན་ངེས་པདྨ་དཀར་པོས་སྨིན་བྱེད་སྣ་ཚོགས་སུ་༼༩༦༽ཞལ་གྱིས་བཞེས་པ་ཙམ་མ་ཡིན་པར་རྒྱུད་ལུང་མན་ངག་སྣ་ཚོགས་པའི་སྒོ་ནས་བཀྲལ་འདུག་པའི་ཕྱིར་རོ། །

**གཉིས་པ་ནི།**

ཅི་སྟེ་བུམ་དབང་གི་དཀྱིལ་འཁོར་རྡུལ་ཚོན་ཡིན་པ་ལ་སློབ་དཔོན་ལུས་ཀྱི་དཀྱིལ་འཁོར་ཅིའི་ཕྱིར་བཤད་ཅེ་ན། གདུལ་བྱ་དམན་པའི་དབང་དུ་བུམ་དབང་གི་དཀྱིལ་འཁོར་རྡུལ་ཚོན་ཉིད་དུ་གསུངས་མོད་ཀྱི་འོན་ཀྱང་མཆོག་སྒྲུབ་པའི་གང་ཟག་བློ་རབ་ཀྱི་དབང་དུ་དེ་ལས་གཞན་པ་སློབ་དཔོན་ལུས་ཀྱི་དཀྱིལ་འཁོར་དུ་བསྐུར་བའི་ཚུལ། །དཔལ་ལྡན་དུས་ཀྱི་འཁོར་ལོར། རྡོ་རྗེའི་ཐིག་རྣམས་གདབ་པ་དང༌། །རྡུལ་ཚོན་དག་ཀྱང་གདབ་པ་ནི། །མི་བྱ་སྔགས་ཀྱི་དེ་ཉིད་ཀྱིས། །བྱེད་ན་བྱང་ཆུབ་ཐོབ་པར་དཀའ། །ཞེས་སོགས་རྒྱུད་སྡེ་རྣམས་ལས་ཡང་དང་ཡང་དུ་གསུངས་བཞིན་དུ། །དེང་སང་གང་ཟག་རབ་འབྲིང་ཀུན། །རྡུལ་མཚོན་གྱི་ནི་དཀྱིལ་འཁོར་དུ། །དབང་བསྐུར་བྱ་བར་གསུང་མོད་ཀྱི། །གཞན་དུ་སྨིན་བྱེད་རྒྱུད་ལས་བཀག །ཅེས་སྨིན་བྱེད་རྡུལ་ཚོན་གྱི་དཀྱིལ་འཁོར་ཉིད་དུ་ངེས་པར་བསྐུར་དགོས་པའི། །སྒྲུབ་བྱེད་ཆེད་དུ་གླེང་བ་དག་ནི་ཞིབ་མོར་བརྟགས་ན་རི་བོང་གི་ཅལ་སྒྲ་དང་མཚུངས་ཏེ་སྙིང་པོ་མེད་པས་སོ། །

**གསུམ་པ་ནི།**

ཡང་མཁས་པ་འགའ་ཞིག་གིས་འདུལ་བ་ལྟར་གསང་སྔགས་ཀྱི་དབང་ལ་སྔོན་ཆོག་དང་ད་ཆོག་གཉིས་སུ་འབྱེད། །དེ་གང་ཟག་རབ་སྤྲུལ་པའི་དཀྱིལ་འཁོར་དུ་དབང་བསྐུར་བ་སྔོན་གྱི་ཆོ་ག་ཡིན་ཅེས་བཤད་མོད་ཀྱི་དེ་ཡང་གཟུར་གནས་མཁས་པས་བརྟགས་ན། །རྒྱུད་དང་རྒྱུད་འགྲེལ་སོགས་འཕགས་ཡུལ་གྱི་གཞུང་གང་ལས་ཀྱང་དེ་འདྲའི་རྣམ་བཞག་མ་བཤད་པའི་ཕྱིར་ཁུངས་མེད་གཡོམ་ལས་ཀྱིས་རང་བཟོ་ཙམ་དུ་ཟད་དོ། །ཡང་འགའ་ཞིག་གིས་རྣལ་འབྱོར་རྒྱུད་དང་རྣལ་འབྱོར་བླ་མེད་ཀྱི་སྡོམ་པ་གཉིས་བཅས་པ་ཕལ་ཆེར་ཐུན་མོང་བ་ཡིན་པའི་ཕྱིར་སྡོམ་པ་ལ། །ཁྱད་པར་མེད་ཅེས་སྨྲ་བ་ཡང་ལོག་རྟོག་ཁོ་ན་སྟེ་རྣལ་འབྱོར་དང་བླ་མེད་གཉིས་རང་རང་གི་སྡོམ་པ་ཐ་དད་དུ་ཡོད་དེ་སོ་སོ་རང་རང་ཉིད་ཀྱི། །ཉམས་ལེན་ནི་རང་རང་གི་སྡོམ་པའི་དངོས་གཞི་འདི་ཀར་ཡིན་པར་བསྟན་པའི་ཕྱིར་དང་དེས་ན་ཕྱི་བྱ་སྤྱོད་སོགས་དང་ནང་བུམ་གསང་སོགས་རང་རང་གི་དབང་ཐོབ་པ་འདི་ཀ་སྡོམ་པ་འདི་ཀ་ཉམས་ལེན་ཀྱང་ཡིན་ནོ་ཞེས་གསུངས་པ་མ་ཤེས་པའི་འཆལ་གཏམ་ཙམ་དུ་ཟད་དོ། །ཡང་ལ་ལས་ཐོད་རྒལ་བ་ལ་དབང་བཞི་སྟན་ཐོག་གཅིག་ཏུ་བསྐུར་བའི་ཚེ་བུམ་དབང་གི་དུས་སུ་སྔགས་སྡོམ་རྫོགས་པར་འགྱུར་རོ་ཞེས་སྨྲ་བའང་སེམས་རྣལ་དུ་མ་ཕབ་པའི་གཏམ་དུ་ཟད་དེ་བུམ་གསང་སོགས་སྡོམ་པ་ཐ་དད་པའི་ཁྱད་ཞུགས་མ་ཤེས་པའི་ཕྱིར་བཤད་མ་ཐག་པའི་སྐྱོན་དེ་དང་མཚུངས་སོ། །

**བཞི་པ་ནི།**

ཡང་ལ་ལ་དག་གིས་རིགས་ལྔའི་སྡོམ་གཟུང་སྐབས་བདག་གིས་སྡོམ་པ་མ་ལུས་གཟུང་ཞེས་པའི་ཚིག་ལ་འཆེལ་ནས་དེའི་དུས་སུ་སྔགས་སྡོམ་འདི་ཐམས་ཅད་རྫོགས་པར་འགྱུར་རོ་ཞེས་ཟེར་བའང་ཤིན་ཏུ་མི་རིགས་ཏེ། །རིགས་ལྔའི་རིགས་སུ་མ་སྐྱེས་པས་དེ་ཡི་བརྟུལ་ཞུགས་ཅི་སྟེ་བསྲུང་དོན་མེད་པའི་ཕྱིར་དང༌། །རིགས་སུ་སྐྱེས་པ་ལ་དཀྱིལ་འཁོར་མཐོང་དགོས་དོན་དམ་དང་བརྡར་བརྟགས་པའི་དཀྱིལ་འཁོར་གང་ཡང་མ་མཐོང་བར་དབང་བསྐུར་བའི་རྣམ་གཞག་མེད་ལ་དེས་ན་དབང་ཅི་ཡང་མ་ཐོབ་ཅིང་མེད་པ་ལ་གསང་སྔགས་འདིའི་རྩ་ལྟུང་ཐམས་ཅད་འབྱུང་བར་ཐལ་བས་རིགས་པས་གནོད་པ་ཡིན་པས་གང་བྱུང་ཅལ་ཅོལ་དུ་སྒྲོག་པར་མི་བྱའོ། །དེ་ཡང་ཐོབ་མཚམས་བུམ་དབང་སོགས་དེ་དང་དེའི་བྱེད་པ་རྫོགས་པ་ལས་དེ་དང་དེའི་སྡོམ་པ་ཐོབ་པ་དང་མཐར་དབང་བཞི་རྫོགས་པའི་ཚེ་རིག་པ་འཛིན་པའི་སྡོམ་པ་མཐའ་དག་འཐོབ་འགྱུར་ཡིན་པར་ཤེས་པར་བྱའོ། །

**གསུམ་པ་གང་ཞིག་ནོད་པའི་དབང་གི་༼༩༧༽བསླབ་བྱ་བཤད་པ་ལ་བཞི། བསྲུང་བྱ་རྩ་ལྟུང་ཡན་ལག་དང་བཅས་པ། བསྒྲུབ་བྱ་རིགས་དྲུག་གི་དམ་ཚིག །ཉམས་སུ་བླང་བ་དང་འབྲེལ་བའི་དམ་ཚིག །ཉམས་ན་ཕྱིར་བཅོས་ཚུལ་བཤད་པའོ། །དང་པོ་ལ་གཉིས། རྩ་བའི་ལྟུང་བ་དང༌། ཡན་ལག་གི་ལྟུང་བའོ། །དང་པོ་ལ་གསུམ། མིང་གིས་མདོར་བསྟན་པ་དང༌། དབྱེ་བས་རྒྱས་པར་བཤད་པ། ཁྱད་པར་གྱི་དབྱེ་བསྡུ་བཤད་པའོ། །དང་པོ་ནི།**

འདོད་པའི་དངོས་གྲུབ་ཀྱི་རྩ་བ་རྡོ་རྗེའི་སློབ་དཔོན་ལ་བརྙས་པ་དང་བདེ་བར་གཤེགས་པའི་བཀའ་ལས་འདས་པ་དང་རྡོ་རྗེའི་སྤུན་ལ་ཁྲོ་བ་དང༌། །ཁྱད་པར་བཞི་ལྡན་གྱི་བྱམས་པ་བཏང་བ་དང་ཀུན་ད་ལྟ་བུའི་བྱང་སེམས་སྤོང་བ་དང་གྲུབ་མཐའི་ཆོས་ལ་སྨོད་པ་དང༌། །མ་སྨིན་པ་ལ་གསང་སྔགས་སྒྲོག་པ་དང་རང་གི་ཕུང་པོ་ལ་བརྙས་པ་དང་རང་བཞིན་དག་པའི་ཆོས་ལ་སོམ་ཉི་ཟ་བ་དང༌། །གདུག་པའི་ཡུལ་ལ་བྱམས་ལྡན་བྱེད་པ་དང་མིང་སོགས་བྲལ་བའི་ཆོས་ལ་དེར་རྟོག་པ་དང་དད་ལྡན་སེམས་སུན་འབྱིན་པ་དང༌། །དམ་ཚིག་གི་རྫས་ལ་མི་བརྟེན་པ་དང་བུད་མེད་ཀྱི་ཡུལ་ལ་སྨོད་པ་སྟེ་བཅུ་བཞི་པོ་དེ་རྣམས་སྲོག་ལྟར་བསྲུང་དགོས་ཏེ་ཐབས་ཤེས་ཉམས་ལེན་གྱི་གཞི་ཡིན་པས་རྩ་བ་དང་དེ་ལས་ཉམས་ནས་མ་གསོས་ན་རྡོ་རྗེའི་དམྱལ་བར་ལྟུང་བས་ལྟུང་བ་ཞེས་བརྗོད་པ་ཡིན་ནོ། །

**གཉིས་པ་ལ་སྡེ་ཚན་བཅུ་བཞི་ལས། དང་པོ་སློབ་དཔོན་བརྙས་པའི་རྩ་ལྟུང་ནི།**

འདི་ལ་གཞིའི་ཡན་ལག་དབང་རྒྱུད་མན་ངག་གསུམ་ཆར་ཐོབ་ན་གསུམ་ལྡན་དང་གང་རུང་གཉིས་ཐོབ་ན་གཉིས་ལྡན་དང་གཅིག་ཙམ་ཐོབ་ན་ཆིག་ལྡན་ཏེ་སློབ་དཔོན་རྣམ་གསུམ་གང་རུང་ལས་གཙོ་བོ་རང་སེམས་ངོ་སྤྲོད་པའི་རྩ་བའི་བླ་མ་ལ་བསམ་པའི་ཡན་ལག་ཀུན་དཀྲིས་ཆེན་པོ་སྦྱོར་བའི་ཡན་ལག་བག་ཟོན་མེད་པར་སྙིང་ནས་མ་དད་པར་ཉེས་པ་བརྗོད་དེ་ལྐོག་ཏུ་སྨོད་པ་དང༌། །དངོས་སུ་ལུས་ངག་མི་གུས་པའི་རྣམ་འགྱུར་གྱིས་བརྙས་པ་དང་བྱ་བ་ངན་པར་སྤྱོད་པ་དང་བླ་མའི་འཁོར་ལ་འཚེ་བ་སོགས་ཀྱིས་ཐུགས་དཀྲུགས་པ་ལྟ་བུ་གང་ཡང་རུང་བར་བྱེད་པ་མཐར་ཐུག་གི་ཡན་ལག་ཉིན་མཚན་གྱི་དྲུག་ཆ་ལས་ཡོལ་བའི་བར་ཕྱིར་བཅོས་མ་བྱས་པ་སྟེ་ཡན་ལག་དེ་རྣམས་ཚང་ན་རྩ་ལྟུང་དུ་འགྱུར་བས་བག་ཟོན་བྱ་དགོས་སོ། །

**གཉིས་པ་བཀའ་ལས་འདས་པའི་རྩ་ལྟུང་ནི།**

གཞི་བླ་མ་དམ་པ་དེས་རང་ལ་གསུངས་པའི་རྒྱལ་བའི་བཀའ་དང་མཁས་པའི་བསྟན་བཅོས་རྣམས་སུ་བསྟན་པ་དམ་པའི་ཆོས་ཀྱི་བླང་དོར་གྱི་གནས་ལ། །བསམ་པ་ཀུན་དཀྲིས་ཆེན་པོས་ཇི་ལྟར་གསུངས་པའི་དོན་གོ་ཞིང་ཤེས་བཞིན་དུ་ཁྱད་གསོད་ཀྱི་བློས་སྦྱོར་བ་དེ་ལྟར་གསུངས་པའི་བསླབ་པར་བྱ་བ་དང་མི་མཐུན་པའི་སྤྱོད་པ་དང་དེ་དང་འབྲེལ་བ། །གཞན་ལ་འཆད་པ་ལྟ་བུ་གང་ཡང་རུང་བ་མཐར་ཐུག་ཐུན་ཚོད་ལས་འདས་པ་ལ་རྩ་ལྟུང་དུ་འགྱུར་བ་ཡིན་ནོ། །

**གསུམ་པ་སྤུན་ལ་ཁྲོ་བའི་རྩ་ལྟུང་ནི།**

སེམས་ཅན་ཐམས་ཅད་བདེ་གཤེགས་སྙིང་པོའི་རིགས་གཅིག་པས་སྤྱི་མཆེད་དང་བསྟན་པའི་སྒོར་ཞུགས་སོ་ཅོག་ཐམས་ཅད་རིང་མཆེད་དང་གསང་སྔགས་ཀྱི་ལྟ་སྤྱོད་མཐུན་པ་ཐམས་ཅད་ཉེ་བའི་མཆེད་དང༌། །དཀྱིལ་འཁོར་གཅིག་ཏུ་འདྲེས་པ་ཐམས་ཅད་ནང་འདྲེས་ཏེ་གསུམ་ལས་ཁྱད་པར་རྩ་ལྟུང་འབྱུང་བའི་གཞི་ཕ་བླ་མ་གཅིག་དང་མ་དཀྱིལ་འཁོར་གཅིག་ལས་མཆེད་པའི་རྡོ་རྗེའི་སྤུན་ལ་བསམ་པ་ཤེས་བཞིན་དུ་གཞན་དང་མ་འཁྲུལ་བ་སྦྱོར་བ་ཡིད་ཀྱིས་ཁྲོས་སམ་ཞེ་ལ་འཁོན་དུ་འཛིན་པ་དང༌། །ཕྲག་དོག་དབང་གིས་བརྙས་པ་བྱས་པ་དང་ལུས་ངག་༼༩༨༽གང་རུང་གིས་སུན་འབྱིན་པ་དང་མཐར་ཐུག་གཞན་གྱིས་གོ་བ་ལ་ཡང་ཐུན་ཚོད་ལས་འདས་ན་རྩ་ལྟུང་ངོ༌། །

**བཞི་པ་བྱམས་པ་བཏང་བའི་རྩ་ལྟུང་ནི།**

གཞི་སེམས་ཅན་ཀུན་ལ་བསམ་པ་སྒྱིད་ལུག་པའི་དབང་གིས་སྦྱོར་བ་དགྲ་ལྟ་བུ་ཞིག་ལ་དམིགས་ཏེ་འདི་བདེ་བ་དང་བྲལ་སྡུག་བསྔལ་དང་ཕྲད་ན་ཅི་མ་རུང་སྙམ་པའི་བརྩེ་བ་སྙིང་ནས་བཏང་སྟེ། །ཁྱད་པར་བཞི་ལྡན་གྱི་བྱམས་པ་ཆེན་པོ་བསྒྲུབ་པའི་དམ་བཅའ་ལས་ཉམས་ནས་སེམས་བསྐྱེད་གཏོང་བར་གོ་བ་དང༌། །མཐར་ཐུག་དམིགས་བསལ་ཉིན་ཞག་གི་དུས་ཚོད་ལས་ཡོལ་ན་རྩ་ལྟུང་ངོ༌། །

**ལྔ་པ་བྱང་སེམས་སྤོང་བའི་རྩ་ལྟུང་ནི།**

གཞི་ཀུན་ད་བྱང་ཆུབ་ཀྱི་སེམས་ཡིན་པ་སྦྱོར་བ་དབང་དུས་སོགས་གནང་བའི་སྐབས་མིན་པ་ཆགས་པའི་དབང་གིས་བསམ་པ་ཆེད་དུ་བསམས་བཞིན་དུ་ཁུ་བ་ཕྱུང་བ་མཐར་ཐུག་རྟེན་བྱང་ཆུབ་ཀྱི་སེམས་ནོར་བུའི་ཕྱིར་སོང་ན་རྩ་ལྟུང་ངོ༌། །

**དྲུག་པ་ཆོས་ལ་སྨོད་པའི་རྩ་ལྟུང་ནི།**

ངན་འགྲོ་ལས་ཐར་བའི་ཐབས་ཀྱིས་ལམ་ཚོལ་བར་ཞུགས་པ་མུ་སྟེགས་བྱེད་དང་འཁོར་བ་ལས་ངེས་པར་འབྱུང་བའི་ལམ་ལ་ཞུགས་པ་ཐེག་དམན་ཉན་རང་དང་མཐའ་གཉིས་ལས་གྲོལ་བའི་ལམ་ཆེན་པོ་ལ་ཞུགས་པ་ཐེག་ཆེན་ཏེ་གསུམ་ལས་ཁྱད་པར་རྩ་ལྟུང་འབྱུང་བའི་གཞི་ཕར་ཕྱིན་ཐེག་པའི་གྲུབ་མཐའ་ཡིན་པ་བསམ་པ་དེ་དང་སྔགས་ཚུལ་ཐ་དད་པར་འཛིན་པ་སྦྱོར་བ་ཕར་ཕྱིན་ཐེག་པ་ལ་གཞན་དོན་མེད་ཅེས་སྨོད་པ་མཐར་ཐུག་ཐུན་ཚོད་ལས་འདས་པ་ལ་འགྱོད་པ་མེད་ན་རྩ་ལྟུང་ངོ༌། །

**བདུན་པ་གསང་སྔགས་སྒྲོག་པའི་རྩ་ལྟུང་ནི།**

གཞི་གསང་སྔགས་ཀྱི་སྣོད་མ་སྨིན་པ་ལོག་སྲེད་ཅན་དང་དབང་གི་ཆོ་ག་མ་བྱས་པ་དང་བྱས་ཀྱང་དབང་བཞི་མ་རྫོགས་པ་དང༌། །རྫོགས་ཀྱང་རྩ་ལྟུང་གིས་ཉམས་པ་ཕྱིར་མ་བཅོས་པ་དང་ཉན་རང་ལྟ་བུ་ཟབ་མོ་སྟོང་པ་ཉིད་ཀྱིས་འཇིགས་པའི་གང་ཟག་སྟེ་ཡུལ་དེ་དག་ལྔར་བསམ་པ་འདུལ་བའི་དོན་མ་ཡིན་པར་རང་དགར་སྟོན་འདོད་སྦྱོར་བ་གསང་སྔགས་ཐུན་མིན་གྱི་རྫས་དང་ཕྱག་རྒྱ་བརྡ་དང་དེ་ཉིད་ཀྱི་གསང་བྱ་བསྟན་པ་མཐར་ཐུག་དེས་གོ་ཞིང་མ་མོས་ན་རྩ་ལྟུང་ངོ༌། །

**བརྒྱད་པ་ཕུང་པོར་བརྙས་པའི་རྩ་ལྟུང་ནི།**

གཞི་རང་གི་ཉེར་ལེན་གྱི་ཕུང་པོ་ལྔ་ལ་བསམ་པ་རྒྱལ་བ་རིགས་ལྔ་སོགས་གདན་གསུམ་ལྷའི་རང་བཞིན་ཡིན་པར་ཤེས་བཞིན་དུ་སྦྱོར་བ་དེ་ལ་དངོས་སུ་སྡང་བས་གསོད་པར་བརྩོན་པ་དང་བརྒྱུད་ནས་ཟས་བཅད་པ་དང་དཀའ་ཐུབ་སོགས་ཀྱིས་བརྙས་པ་དང༌། །ལུས་མི་གཙང་བའོ་ཞེས་ཚིག་གིས་སྨོད་པ་དང་གཞན་འདུལ་བའི་དོན་ནམ་དགོས་པ་མེད་པ་དཀའ་སྤྱད་དྲག་པོས་གདུང་བས་ཡིད་མི་བདེ་བ་སྐྱེད་པར་བྱེད་དེ་བདེ་ཆེན་ཡེ་ཤེས་ཉམས་པ་མཐར་ཐུག་གཟིར་བའི་དུས་ཀྱིས་ཉིན་མཚན་འདའ་ན་རྩ་ལྟུང་ངོ༌། །

**དགུ་པ་ཆོས་ལ་སོམ་ཉི་ཟ་བའི་རྩ་ལྟུང་ནི།**

གཞི་ཐབས་གང་གིས་རང་བཞིན་གྱིས་རྣམ་པར་དག་པ་འོད་གསལ་ཕྱག་རྒྱ་ཆེན་པོར་བཀྲི་བའི་ཆོས། །གཞི་སོ་ཐར་ལམ་ཕར་ཕྱིན་འབྲས་བུ་གསང་སྔགས་ཟབ་མོའི་ཆོས་ཚུལ་རྣམས་ལས་ཁྱད་པར་གསང་སྔགས་བླ་མེད་ཀྱི་ཁྱད་ཆོས་སྦྱོར་སྒྲོལ་གྱི་ཐབས་ལམ་ཟབ་མོ་རྣམས་ལ་བསམ་པ་ཡང་དག་ཡིན་ནམ་སྙམ་པའི་ཐེ་ཚོམ་སོམ་ཉི་ཟ་བ་སྦྱོར་བ་དོན་ཟབ་མོ་སྤངས་ཏེ་འདུལ་བའི་དོན་མ་ཡིན་པར་སྤྲོས་བཅས་དང་དུ་ལེན་པ་མཐར་ཐུག་རང་ངམ་གཞན་དེ་ལ་སྦྱར་ནས་ཐུན་ཚོད་ལས་འདས་ན་རྩ་ལྟུང་ངོ༌། །

**བཅུ་པ་གདུག་ལ་བྱམས་པའི་རྩ་ལྟུང་ནི།**

གཞི་མངོན་སྤྱོད་དྲག་པོའི་ལས་ཀྱིས་ཚར་བཅད་བྱ་བར་འོས་པའི་ཡུལ་དཀོན་མཆོག་དང་བླ་མའི་སྐུ་དགྲ་ལྟ་བུ་ལ་བསམ་པ་དེར་ཤེས་བཞིན་དུ་མཐུན་པས་མཛའ་བའམ། །༼༩༩༽བྱམས་པ་སྟེ་ལས་དང་པོ་པ་བསྒྲལ་བར་མི་ནུས་པས་ཀྱང་མཛའ་གཅུགས་བྱས་ན་འདིའི་རིགས་ཀྱི་ལྟུང་བར་འབྱུང་ན་གཞན་ཅི་སྨོས། སྦྱོར་བ་དམ་ལས་ཉམས་པ། བཀའ་ལས་ཉམས་པ། དོན་ལས་ཉམས་པ། ལས་ཀྱིས་ཉམས་པ། མཚན་མས་ཉམས་པ། འདོད་པས་ཉམས་པ། ལོག་པས་ཉམས་པ་སྟེ་ཉམས་པ་བདུན་དང་ལྡན་པའི་གདུག་པ་ཅན་བསྒྲལ་བའི་ཡན་ལག་ཚང་བ་འདི་སྒྲོལ་བའི་ནུས་པ་རང་ལ་ཡོད་བཞིན་དུ་མཐར་ཐུག་མ་བསྒྲལ་བ་སླར་བྱམས་པས་སྐྱོང་ན་རྩ་ལྟུང་ངོ༌། །

**བཅུ་གཅིག་པ་མཚན་མར་རྟོག་པའི་རྩ་ལྟུང་ནི།**

གཞི་བདེ་བར་གཤེགས་པའི་སྐུ་གསུང་ཐུགས་ཀྱི་གསང་བ་བསམ་གྱིས་མི་ཁྱབ་པའི་དེ་ཁོ་ན་ཉིད་མིང་སོགས་སྤྲོས་པའི་མཚན་མ་ཀུན་དང་བྲལ་བ་ལ་བསམ་པ་ཟབ་མོའི་གནས་དེ་ལྟ་བུ་ལ་སོམ་ཉི་ཟ་བའི་དབང་གིས་སོ་སོ་རང་རིག་པའི་ཡེ་ཤེས་ཀྱིས་ཇི་བཞིན་པར་མི་འཇུག་པར། །དངོས་སམ་དངོས་མེད་ཀྱི་མཐའ་གང་རུང་དུ་རྟོག་པ་སྦྱོར་བ་རྒྱལ་བའི་ཆོས་ཟབ་མོ་སྒྲ་རྟོག་གི་ཡུལ་ལས་འདས་པ་ལ། །རྟོག་གེ་ངན་པའི་སྒྲོ་སྐུར་གྱིས་ཟབ་མོའི་གནས་རང་དབང་གིས་ཕྱིན་ཅི་ལོག་ཏུ་འཇལ་ནས་དོན་གཞན་དུ་འགྲེལ་བ་མཐར་ཐུག་དེ་ཙམ་གྱིས་ཟབ་མོར་སེམས་པ་ཡང་རྩ་ལྟུང་ངོ༌། །

**བཅུ་གཉིས་པ་སེམས་སུན་འབྱིན་པའི་རྩ་ལྟུང་ནི།**

འདི་ལ་ལས་དང་པོ་པའི་སྐབས་རྣལ་འབྱོར་པའི་ཐུགས་སུན་འབྱིན་པ་དང་ཕྱིས་རྣལ་འབྱོར་པའི་སྐབས་གཞི་གསང་སྔགས་ཀྱི་ཆོས་ལ་དང་འདོད་ཡིད་ཆེས་ཀྱི་དད་པ་རྣམ་གསུམ་དང་ལྡན་པའི་གང་ཟག་ལ་བསམ་པ་བསླུ་སེམས་ཀྱིས་ཀུན་ནས་སློང་བ་སྦྱོར་བ་ཆོས་སྟོན་པ་སོགས་མི་བྱེད་པར་གཞན་ཕན་གྱི་དོན་ལས་ཉམས་པ་དང་ཟང་ཟིང་ལ་གཡེང་བས་ཆོས་ལྡན་གྱི་དོན་མི་བྱེད་པ་དང༌། །གཞན་གྱི་དད་པའི་སེམས་ཀྱི་ངོ་མི་བསྲུང་བ་དང་གང་ཟག་དེ་ཆེད་དུ་བསླུ་བར་བྱས་པ་མཐར་ཐུག་དེ་སྔགས་ཀྱི་སྒོར་ཞུགས་པའི་བར་ཆད་དུ་འགྱུར་ན་རྩ་ལྟུང་ཡིན་ནོ། །

**བཅུ་གསུམ་པ་རྫས་མི་བསྟེན་པའི་རྩ་ལྟུང་ནི།**

གཞི་ཚོགས་ཀྱི་འཁོར་ལོས་མཚོན་པས་གསང་སྔགས་ཀྱི་ཡོ་བྱད་དང་ལོངས་སྤྱོད་ལ་བསྟེན་དགོས་པའི་སྐབས་སུ་བབ་པ་ན་རྡོར་དྲིལ་གོས་རྒྱན་སོགས་བཅང་བར་འོས་པའི་ཡོ་བྱད་དང་ཤ་ལྔ་བདུད་རྩི་ལྔ་སོགས་ལོངས་སྤྱོད་པར་འོས་པའི་དམ་ཚིག་གི་རྫས་རྣམས་ལ། །བསམ་པ་བསྟེན་དུ་ཆོག་པར་ཡོད་བཞིན་དུ་འདུལ་བའི་བཅས་པ་དང་མི་མཐུན་སྙམ་དུ་བསམས་ནས་འདོར་བ་སྦྱོར་བ་གསང་སྔགས་ཀྱི་གཞུང་ལས་ཇི་ལྟར་གསུངས་པ་བཞིན་དུ་མི་བསྟེན་པ་མཐར་ཐུག་སྐབས་ལས་ཡོལ་ན་རྩ་ལྟུང་ངོ༌། །

**བཅུ་བཞི་པ་བུད་མེད་སྨོད་པའི་རྩ་ལྟུང་ནི།**

སྤྱིར་བུད་མེད་ནི་ཤེས་རབ་སྟོང་པ་ཉིད་ཀྱི་རང་བཞིན་ཡིན་པས་དེའི་ཤན་གྱིས་བུད་མེད་ཐམས་ཅད་ལ་བཤད་པ་སྤྱི་ལ་ལྟོས་པ་དང་བྱེ་བྲག་ཏུ་གཞི་རྣལ་འབྱོར་པ་རང་ཉིད་ཀྱི་ཐབས་ལམ་ལ་ལྟོས་པའི་ཤེས་རབ་མ་ལ། །བསམ་པ་སྨོད་པར་འདུན་པ་སྦྱོར་བ་བུད་མེད་རྟེན་དམན་པའི་རྒྱུ་མཚན་དུ་བྱས་ཏེ་ཚིག་རྩུབ་མོ་དང་འཇམ་པའི་རྣམ་པ་གང་ཡང་རུང་བས་ངོས་སུ་སྨད་པ་དང་ལྐོག་ཏུ་འཕྱ་བ་མཐར་ཐུག་སྙིང་ཚིམ་པར་སྨད་པ་བུད་མེད་དེ་དག་གིས་གོ་བ་ལ་རྩ་ལྟུང་དུ་གྱུར་བའོ། །

དེ་རྣམས་ལས་དང་པོ་གསུམ་སྐྱབས་སུ་འགྲོ་བའི་མི་མཐུན་ཕྱོགས་དང༌། བཞི་པ་དང་ལྔ་པ་ནི་བྱང་ཆུབ་ཏུ་སེམས་བསྐྱེད་པའི་དང༌། དྲུག་པ་ནི་ཐེག་པ་ཐམས་ཅད་ལ་སློབ་པའི་དང༌། བདུན་པ་ནི་དབང་སྤྱིའི་དང༌། བརྒྱད་པ་ནི་བུམ་དབང་གི་དང༌། དགུ་པ་ནི་གསང་དབང་གི་དང༌། བཅུ་པ་ནི་ཤེར་དབང་གི་དང༌། བཅུ་གཅིག་པ་ནི་དབང་བཞི་པའི་དང༌། ལྷག་མ་གསུམ་ནི་སྤྱོད་པའི་མི་མཐུན་ཕྱོགས་སུ་འགྱུར་བའི་ཕྱིར་རྩ་ལྟུང་དུ་བཞག་པར་ཤེས་པར་བྱའོ། །

**གསུམ་པ་ཁྱད་པར་གྱི་དབྱེ་བསྡུ་བཤད་པ་ལ་གསུམ། སྒོ་དྲུག་ལྕི་ཡང་གིས་བསྒྱུར་ཁྱད། ༼༡༠༠༽ཤན་འདྲ་ཆར་གཏོགས་ཀྱི་དབྱེ་བསྡུ། ཞར་བྱུང་ཉེས་མེད་ཀྱི་དམིགས་བསལ་བསྟན་པའོ། །དང་པོ་ནི།**

དེ་ལྟར་བཤད་མ་ཐག་པའི་རྩ་བའི་ལྟུང་བ་བཅུ་བཞི་པོ་དེ་རྣམས་རེ་རེ་ལའང་ཡུལ་གཉེན་པོ་ལ་བརྟེན་པ་དང་བསམ་པ་མངོན་ཞེན་ཆེན་པོ་དང་སྦྱོར་བ་བརྩམ་པ་མི་ལྡོག་པ་དང་དུས་ལས་ཡོལ་བ་དང་ཉེས་པ་ཆེན་པོར་གྱུར་པ་དང༌། །ལན་གྲངས་མང་དུ་སྤྱད་པ་སྟེ་ལྟུང་བའི་སྒོ་དྲུག་གིས་རྩ་ལྟུང་བཅུ་བཞི་པོ་དེ་རྣམས་དྲུག་ལྡབ་ཏུ་བསྒྱུར་བས་རྩ་ལྟུང་བརྒྱད་བཅུ་རྩ་བཞིར་འགྱུར་བ་དང༌། །བརྒྱད་ཅུ་རྩ་བཞི་པོ་དེ་ཡང་ལྕི་བ་དང་འབྲིང་དང་ཡང་བ་སྟེ་རྣམ་པ་གསུམ་གྱིས་སླར་གསུམ་ལྡབ་ཏུ་བསྒྱུར་བ་སྟེ། །མདོར་ན་ཉིས་བརྒྱ་ལྔ་བཅུ་རྩ་གཉིས་སུ་འགྱུར་བ་ནི་རིག་པ་འཛིན་པའི་རྩ་ལྟུང་གི་སྡེ་ཞེས་བཤད་དོ། །

**གཉིས་པ་ནི།**

རྩ་ལྟུང་དེ་རྣམས་ལ་ཡུལ་གྱི་ཤན་འདྲ་བ་དང་བསམ་པའི་ཤན་དང་སྦྱོར་བའི་ཤན་དང་མཐར་ཐུག་དུས་ཀྱི་ཤན་འདྲ་བ་རྣམས། །ཉེས་པ་དེ་དང་དེ་དག་ཡུལ་ལ་སོགས་པའི་ཆ་དེ་དང་དེར་གཏོགས་པ་དང་དེ་ལ་ཡང་ཕམ་པ་དང་ལྟུང་བ་དང་ལྕི་བ་དང་སྦོམ་པོ་དང༌། །ཡན་ལག་དང་ཉེས་བྱས་དང་ཕྲ་མོའི་སྐབས་ཀྱིས་དབྱེ་བས་རྣམ་པ་བདུན་དུ་བརྩི་བས་ཤེས་པར་འགྱུར་ཏེ་དང་པོ་གཉིས་རྩ་ལྟུང་དང་ལྷག་མ་ལྔ་ནི་ཡན་ལག་ཏུ་གཏོགས་པས་རྩ་བ་དང་ཡན་ལག་ཅེས་གཉིས་སུ་བསྡུ་བར་མཛད་དོ། །

**གསུམ་པ་ནི།**

དེ་དག་ཐམས་ཅད་རང་ཉིད་ན་བའི་སྐབས་དང་གཞན་དབང་དུ་སོང་བས་རང་དབང་ལས་ཉམས་པ་དང་བྱ་བ་དེ་ལས་རླབས་ཆེ་བ་གཞན་གྱིས་དང༌། །གཞན་དོན་དུ་འགྱུར་ངེས་པའི་དོན་ཆེན་པོར་མཐོང་བས་དང་སྐྱེ་བ་མེད་པའི་དོན་ལ་བརྟན་པ་ཐོབ་པས་དང་གཞན་དྲང་བ་སོགས་ཀྱི་དགོས་པ་དང་ལྡན་པས་དང༌། །རྟོགས་གོམས་ཀྱི་ནུས་པ་རྙེད་པས་དང་རྒྱུད་ལས་གནང་བའི་དུས་ཀྱིས་དང་བླ་མས་བཀའ་བསྒོ་ལུང་བསྟན་ཐོབ་པས་དང་རང་གི་སྲོག་ལ་བར་ཆད་དུ་འགྱུར་བའི་ལས་ཀྱིས་ཉམས་པར་འགྱུར་བའི་སྐབས་སུ་བབ་པ། །དེ་དག་ཐམས་ཅད་ལ་ཉེས་པ་མེད་པར་སྙིང་པོའི་རྒྱན་ལས་གསུངས་པ་ཡིན་ཏེ། ན་དང་དབང་ཉམས་བྱ་བ་དང༌། །གཞན་གྱི་དོན་དང་དོན་ཆེན་དང༌། །སྐྱེ་མེད་བརྟན་དང་དགོས་ལྡན་སོགས། །ཉེས་པ་མེད་པར་ཤེས་པར་བྱ། །ཞེས་སོ། །

**གཉིས་པ་ཡན་ལག་གི་ལྟུང་བ་བཤད་པ་ལ་གཉིས། ཡན་ལག་སྦོམ་པོ་བརྒྱད་དང༌། རྣམ་གྲངས་གཞན་བཤད་པའོ། །དང་པོ་ལ་གཉིས། མདོར་བསྟན་དང༌། རྒྱས་བཤད་དོ། །དང་པོ་ནི།**

རིག་མ་བསྟེན་པར་དགའ་བ་དང་ཚོགས་འཁོར་གྱི་ནང་དུ་རྩོད་པ་དང་རིག་མའི་བདུད་རྩི་ལེན་པ་དང༌། །གསང་ཆོས་ཤེས་ཀྱང་གཞན་ལ་མི་སྟོན་པ་དང་དད་ལྡན་གྱིས་ཆོས་དྲི་བ་ལ་གཞན་ཆོས་མིན་གྱི་གཏམ་བྱེད་པ་དང༌། །ཉན་ཐོས་ཚོགས་ཀྱི་ནང་དུ་ཞག་བདུན་ལས་ལྷག་པར་འདུག་པ་དང་མིང་ཙམ་ལ་བརྟེན་ནས་སྔགས་པ་ཡིན་ཟེར་བ་དང༌། །སྣོད་མིན་པ་ལ་གསང་ཆོས་བཤད་པ་སྟེ་དེ་དག་ནི་རྩ་བའི་ལྟུང་བ་དང་རྗེས་སུ་མཐུན་པས་ན་ཡན་ལག་དང་གཏོང་རྒྱུ་དངོས་མིན་ཀྱང་དངོས་གྲུབ་ཀྱི་གེགས་བྱེད་པས་ན་ཉེས་པ་སྦོམ་པོ་ཞེས་བཤད་པའི་ཡན་ལག་གི་ལྟུང་བ་བརྒྱད་དོ། །

**གཉིས་པ་ནི།**

དབང་གིས་མ་སྨིན་ཅིང་སྔགས་རྒྱུད་ལ་མ་སྦྱངས་པ་དང་སྦྱངས་ཀྱང་ན་བ་དང་བརྟུལ་ཞུགས་ལ་གནས་པའི་སྐབས་ལྟ་བུ་དང་དེས་རང་ལ་བདག་གིར་མི་བྱེད་པར་རང་སྟོབས་ཀྱིས་རིག་མ་བསྟེན་པ་དང༌། །བཞད་གད་ཙམ་གྱིས་དེར་འཕྱ་བར་བྱེད་ན་ཡང་ཡན་ལག་གི་ཉེས་པ་དང་པོ་དང་དཔའ་བོ་དཔའ་མོའི་སྟོན་མོ་སོགས་ཚོགས་ཀྱི་འཁོར་ལོའི་ནང་དུ་༼༡༠༡༽བླ་མ་དང་མཆེད་ལ་མ་གུས་པའི་རྣམ་འགྱུར་གྱིས་ཀུ་རེ་དང་བྲེ་མོའི་གཏམ་གྱིས་ཀྱང་རུང་སྟེ་ལུས་ངག་གིས་རྩོད་པ་ནི་གཉིས་པ་དང༌། །སྔགས་ཀྱི་ཆོ་ག་ཚུལ་བཞིན་བྱེད་པ་དང་མི་ལྡན་པར་རང་སྟོབས་ཀྱིས་རིལ་བུ་སོགས་ཀྱི་རྒྱུ་རིག་མའི་བདུད་རྩི་དང་དུ་ལེན་པ་ནི་གསུམ་པ་དང༌། །དོན་གཉེར་སྣོད་ལྡན་གྱི་གང་ཟག་ལ་གསང་སྔགས་ཀྱི་ཆོས་ཟབ་མོ་ཤེས་ཀྱང་དཔེ་མཁྱུད་དང་བསམ་ངན་གྱིས་གཞན་ལ་མི་སྟོན་པ་ནི་བཞི་པ་དང༌། །དད་ལྡན་དོན་གཉེར་ཅན་གྱིས་ཆོས་ཀྱི་བགྲོ་གླེང་ཚུལ་དང་མཐུན་པར་དྲི་བ་ལ་རིགས་ཤིང་འཐད་པའི་ལན་མི་བརྗོད་པར་ཆོས་མིན་གྱི་གཏམ་གཞན་སྟོན་ཏེ་བསླུས་པ་ནི་ལྔ་པ་དང༌། །སྔགས་ཀྱི་ལྟ་སྤྱོད་ལ་སྐུར་པ་འདེབས་པ་ཉན་ཐོས་དངོས་སམ་དེ་དང་འདྲ་བ་སོགས་ཀྱི་ནང་དུ་ཞག་བདུན་ལས་ལྷག་པར་འདྲེས་ཤིང་འདས་པ་ནི་དྲུག་པ་དང༌། །རང་ཉིད་གསང་སྔགས་ཀྱི་ཆོས་ཀྱི་དེ་ཉིད་མི་ཤེས་བཞིན་དུ་ཆ་ལུགས་ཙམ་གྱིས་ཁོ་བོ་ནི་སྔགས་པའོ་ཞེས་རློམས་པར་སྨྲ་བ་ནི་བདུན་པ་དང༌། །ཐོག་མར་རང་གི་བསྙེན་པ་དང་སྒྲུབ་པའི་ཕྱག་ལེན་སོགས་ཡང་དག་པར་སྔོན་དུ་འགྲོ་བར་མ་བྱས་པར་དཀྱིལ་འཁོར་གྱི་ལས་ལ་འཇུག་སྟེ་དབང་རབ་སོགས་ཀྱི་སློབ་དཔོན་དུ་ཁས་འཆེས་ཏེ་ལུང་སྟོན་པ་དང༌། །ཕྱི་ཆོས་དྲང་དོན་ལ་མོས་པའི་གང་ཟག་དེ་དག་ལ་རྒྱུད་ཚོད་མ་བརྟགས་པར་གསང་སྔགས་ཀྱི་ངེས་དོན་ཟབ་མོ་ཐལ་བྱུང་དུ་སྟོན་པ་དང༌། །གསང་བར་འོས་བའི་རྫས་བྲིས་སྐུ་གླེགས་བམ་སོགས་དང་ལུས་གནས་ཀྱི་ཕྱག་རྒྱ་འཆིང་བ་སོགས་མི་སྦེད་པར་བསྟན་པ་ནི་ཡན་ལག་གི་ཉེས་པ་བརྒྱད་པའོ། །

**གཉིས་པ་རྣམ་གྲངས་གཞན་བཤད་པ་ནི།**

དམ་ཚིག་བསྡུས་པའི་ཆོ་ག་དང༌། རྩ་ལྟུང་འགྲེལ་ཆེན་དང༌། སློབ་དཔོན་མཆོག་རབ་སྙིང་པོས་མཛད་པའི་ཕྱག་ན་རྡོ་རྗེའི་གཞུང་ལས་གསུང་པའི་ཉི་ཤུ་རྩ་བརྒྱད་པའི་སྡེ་ཚན་བཤད་པར་བྱ་སྟེ། རང་རིགས་ཀྱི་མེ་ཏོག་ཕོག་པའི་ལྷ་དོར་ནས་གཞན་བླང་བ་དང་རང་གི་ཡི་དམ་ལྷའི་སྒོམ་བཟླས་དུས་ལས་འདས་པ་དང་མུ་སྟེགས་བྱེད་ཀྱི་ལྷ་གཞན་ལ་དགའ་བ་དང༌། །རིག་པར་བྱེད་པ་ཐབས་ཀྱི་ཆར་སྣང་བའི་ལྷ་ལ་དངོས་པོར་ཞེན་པ་དང་རང་གི་དབང་མ་རྫོགས་པར་གཞན་ལ་རྫོགས་པར་བསྐུར་བ་བྱེད་པ་དང༌། །འཇིག་རྟེན་འདིའི་རྙེད་པ་དང་བཀུར་སྟི་ལ་སོགས་པའི་ཆོས་ཀྱི་ཆེད་དུ་ཟབ་མོའི་ལམ་ལ་འཇུག་པ་དང་བདག་ནི་རྣལ་འབྱོར་པའོ་སྙམ་དུ་བསླབ་པ་འོག་མའི་བཅས་པ་ཁྱད་དུ་གསོད་པ་དང་རང་གོང་མའི་ཡོན་ཏན་ཅན་མིན་པར་ཤེས་བཞིན་དུ་དེ་དང་ལྡན་པའི་ཟོབ་ཚུལ་སྟོན་པ་དང༌། །ཕྲིན་ལས་མ་རྟོགས་པ་སྟེ་ཞི་སོགས་ཀྱི་ལས་སྦྱོར་མ་རན་པར་བྱེད་པ་དང་དུས་ལ་མ་བབ་པའི་འགྲོ་དོན་བྱེད་པ་སོགས་དང་དོན་མེད་སོས་དལ་དུ་གནས་པས་ཉམས་ལེན་བོར་བ་དང་གཞན་ཕན་ནུས་བཞིན་དུ་བཏང་སྙོམས་སུ་འདུག་པས་ཁྱད་པར་བཞི་ལྡན་གྱི་བྱམས་པ་གཏོང་བ་དང༌། །དམན་པའི་སྤྱོད་པ་ལ་གནས་ཏེ་གོང་མ་ལ་མི་འཇུག་པ་དང་ཟང་ཟིང་གི་རྟོག་པ་ལ་གཡེངས་ཏེ་ཆགས་པ་དང་འོག་མའི་སྡོམ་པ་ཡོངས་སུ་རྫོགས་པར་མི་འཛིན་པ་དང༌། །སྒྲུབ་པ་པོ་རང་གི་སྤྱོད་པ་དོར་ནས་མི་ནུས་པའི་ཡུལ་ལ་བྱ་བ་སྟེ་བཅོ་ལྔའོ། །ཡང་བླ་མ་དམ་པ་བསྟེན་པ་དང༌། །སློབ་མ་སྔགས་ཀྱི་སྣོད་དང་ལྡན་མི་ལྡན་བརྟག་པ་དང་རང་འདོད་ཕྱིར་དུ་གཞན་ལ་གནོད་པ་སྤང་བ་དང་བླ་མར་དཀོན་མཆོག་གི་ནོར། །མི་ལེན་པ་དང་གཞན་གྱི་དོན་མི་འདོར་བ་དང་བྱང་ཆུབ་ཐོབ་པ་དང༌། །མི་མཐུན་པའི་ལྟར་སྣང་གི་དགེ་བ་ལ་འཇུག་པ་མིན་པ་དང་༼༡༠༢༽འཆི་བའི་ཚེ་རྣམ་ཤེས་གོང་དུ་འཕོ་བ་ལ་མཁས་པའམ་ཤེས་པར་བྱ་བ་སྟེ། །དེ་ལས་བཟློག་སྟེ་དམ་པ་མི་བསྟེན་པ་ལ་སོགས་བདུན་ནི་ལྟུང་བ་ཡིན་ནོ། །ཡང་གསང་སྔགས་ཀྱི་ལྟ་སྤྱོད་ལ་ཐེ་ཚོམ་ཟ་བ་དང༌། །ཐེག་པ་གསུམ་པོ་གདུལ་བྱའི་རིམ་པ་དང་སྦྱར་ནས་སྟོན་པར་སྤངས་ཏེ་གཅིག་ཏུ་སྦྱོར་བས་སློབ་མའི་རྒྱུད་ཉམས་པ་དང༌། །དེ་ཉིད་བཅུ་ནི། སྙིང་པོ་རྒྱན་ལས། དཀྱིལ་འཁོར་ཏིང་འཛིན་ཕྱག་རྒྱ་དང༌། །སྟངས་སྟབས་འདུག་སྟངས་ཕྱག་རྒྱ་དང༌། །སྦྱིན་སྲེག་མཆོད་པ་ལས་སྦྱོར་དང༌། །སླར་སྡུད་པ་ཡི་རྣམ་པ་ནི། །སྔགས་ཀྱི་དེ་ཉིད་བཅུ་ཡིན་ནོ། །ཞེས་པ་ལྟར། གསང་སྔགས་ཀྱི་དེ་ཉིད་བཅུ་ལ་མི་གནས་པར་དཀྱིལ་འཁོར་གྱི་ལས་སུ་འཇུག་སྟེ་སློབ་མ་དང་ལྷ་ལ་དབང་བསྐུར་བ་དང༌། །བདུད་ཀྱི་ལས་བརྟག་པའི་ཐབས་ལ་མི་མཁས་པ་དང་རྩ་བ་དང་ཡན་ལག་གི་སྡོམ་པ་ཞིག་གམ་མ་ཞིག་སེམས་པའི་དྲན་ཤེས་མི་བརྟེན་པར་དུས་ལས་འདས་པ་དང༌། །ཉེས་བྱས་ཕྲ་མོ་ཁྱད་དུ་གསོད་དེ་མི་བཤགས་པ་དང་དྲུག་སྟེ་ཐམས་ཅད་བསྡོམས་པས་ལྟུང་བ་ཉེར་བརྒྱད་དུ་བསྡེབས་ཏེ་བསྟན་པ་དེ་དག་ཀྱང་ཡན་ལག་གི་ཉེས་པར་བཞག་གོ། །ཡང་འདོད་པ་དང་བཅས་པས་གྲོང་དུ་སློང་མོར་རྒྱུ་བ་དང་རྣལ་འབྱོར་བསྒོམ་པ་སྤང་བ་དང༌། །རྒྱུན་དུ་སྔགས་མི་བཟླ་བ་དང་རྟག་ཏུ་དམ་ཚིག་རྣམ་པར་དག་པ་སོགས་ཀྱི་ཐབས་ལ་མི་བསྟེན་པ་སྟེ། །སྤོང་བའི་དམ་ཚིག་བཞི་པོ་རྣམས་ཀྱང་ཡན་ལག་གི་ལྟུང་བ་དག་ཏུ་གཤིན་རྗེ་དམར་ནག་གི་རྒྱུད་ལས་གསུངས་ཏེ། རྣལ་འབྱོར་སློང་མོར་རྒྱུ་མི་བྱ། །རྣལ་འབྱོར་སྤང་བར་མི་བྱ་སྟེ། །རྟག་པར་རྒྱུན་དུ་གསང་སྔགས་བཟླ། །རྟག་ཏུ་དམ་ཚིག་ལ་སོགས་བསྟེན། །ཞེས་སོ། །

**གཉིས་པ་བསྒྲུབ་བྱ་རིགས་དྲུག་གི་དམ་ཚིག་བཤད་པ་ལ་གཉིས། དྲང་ངེས་མ་ཕྱེ་བར་གསུངས་པའི་དམ་ཚིག་དང༌། དྲང་ངེས་ཕྱེ་སྟེ་གསུངས་པའི་དམ་ཚིག་གོ། །དང་པོ་ནི།**

འདོད་ལྷའི་མདའ་ནི་རྡོ་རྗེའི་རྩེ་དང་གྲངས་མཚུངས་པས་འདོད་པའི་རྡོ་རྗེ་སྟེ་རྡོ་རྗེའི་རིགས་ཀྱི་དམ་ཚིག་ལ་རྡོར་དྲིལ་ཚད་ལྡན་བཅང་བ་དང་ཕྱི་དབུ་རྒྱན་སོགས་ཀྱི་ཕྱག་རྒྱ་དྲུག་དང་ནང་ཐབས་ཤེས་གཉིས་མེད་ཀྱི་ཕྱག་རྒྱ་དང༌། །ཕྱི་ནང་གསང་བའི་ཐབས་ཤེས་ཟུང་དུ་འཇུག་པའི་སློབ་དཔོན་ལ་བླ་མར་གཟུང་བར་བགྱི་བ་དང་རིན་ཆེན་རིགས་ཀྱི་དམ་ཚིག་ལ་བསོད་ནམས་ཚོགས་ཀྱི་སླད་དུ་ཕྱི་ནོར་གྱི་བདོག་པ་གཏོང་བ་དང་ནང་ལུས་ཀྱི་ལྷ་ལ་མཆོད་པ་དང་གསང་བ་སྙིང་རྗེས་སེམས་ཅན་ཡོངས་སུ་བཟུང་བ་གསུམ་གྱི་སྒོ་ནས་སྦྱིན་པ་དང༌། །རྣམ་སྣང་འཁོར་ལོའི་རིགས་ཀྱི་དམ་ཚིག་དེར་རྒྱལ་བ་མཆོག་གི་དམ་ཚིག་བསྐྱང་བ་སྟེ་ཕྱི་ཆོ་གས་ལྷག་པའི་ལྷ་ལ་བསྙེན་པ་དང་ནང་བདུད་རྩི་ལྔ་ལ་སོགས་པས་བསྙེན་པ་དང་གསང་བ་ལུས་ཀྱི་ལྷ་ལ་རང་བཞིན་ཤེས་པས་བསྙེན་པ་དང༌། །རལ་གྲི་སྟེ་དོན་གྲུབ་ཀྱི་རིགས་ཀྱི་དམ་ཚིག་དེར་ཕྱི་ཉེར་སྤྱོད་སོགས་ཀྱིས་མཆོད་པ་དང་ནང་ཐིག་ལེ་བཞིའི་རང་རྫས་ཀྱིས་རྡོ་རྗེ་ལུས་ཀྱི་ལྷ་ལ་མཆོད་པ་བགྱི་བ་དང་ཆུ་སྐྱེས་ཏེ་པདྨའི་རིགས་ཀྱི་དམ་ཚིག་ལ་ཕྱག་རྒྱར་བསྟེན་པ་སྟེ་ཚུལ་ཁྲིམས་ཚོགས་ཀྱི་སླད་དུ་འཕོ་མེད་ཚངས་སྤྱོད་ཀྱི་སྡོམ་པ་བསྐྱང་བ་དང༌། །རྒྱལ་བ་བསྐྱེད་མཛད་རྡོ་རྗེ་སེམས་དཔའི་རིགས་ཀྱི་དམ་ཚིག་ལ་སེམས་ཅན་ཐམས་ཅད་ཕྱག་རྒྱ་ཆེན་པོ་ལ་འགོད་པའི་སླད་དུ་ཡེ་ཤེས་ཀྱི་ཚོགས་དོན་དམ་བྱང་ཆུབ་ཀྱི་སེམས་བསྒོམ་པའོ། །

**གཉིས་པ་ནི།**

དྲང་དོན་ལ་སྡིག་ཅན་མི་དགེ་ཚབས་ཆེན་བྱེད་པ་ལས་མི་ལྡོག་པ་དེ་ལ་དྲག་པོའི་ལས་ཀྱིས་སྲོག་གཅོད་པ་དང་ལམ་མིན་ལྟུང་བ་འདོན་པའི་སླད་དུ་མི་བདེན་པའི་བརྫུན་ཚིག་སྨྲ་བ་དང་ཡི་དྭགས་ཀྱི་རྒྱུར་འགྲོ་བའི་སེར་སྣ་ཅན་ལ་དེ་ལས་ལྡོག་པའི་༼༡༠༣༽སླད་དུ་གཞན་ནོར་མ་བྱིན་པར་ལེན་ཏེ་འཆི་ངེས་པའི་བཀྲེན་པ་ལ་སྦྱིན་པ་དང་འདོད་སྲེད་ཅན་དུད་འགྲོའི་སྐྱེ་གནས་སུ་འགྲོ་བ་ལྡོག་པའི་སླད་དུ་གཞན་གྱི་བུད་མེད་འཕྲོག་པ་དང༌། །རིགས་སུ་འཛིན་པ་གཞིག་པའི་སླད་དུ་བདུད་རྩི་ལྔ་སོགས་བསྟེན་པ་དང་ལས་ཀྱི་ཕྱག་རྒྱའི་དངོས་གྲུབ་ཀྱི་སླད་དུ་རིགས་ངན་མོ་སོགས་བུད་མེད་ཀྱི་སྐྱེ་གནས་པདྨར་མི་སྨད་པ་རྣམས་རིམ་པ་བཞིན། །ངེས་དོན་དུ་རླུང་གསོད་པ་སྟེ་བུམ་ཅན་གྱི་སྦྱོར་བས་སྲོག་སྤྱི་གཙུག་ནས་དགག་པ་སྲོག་གཅོད་པ་དང༌། དོན་ལ་བརྗོད་པ་མེད་བཞིན་དུ་སྒྲ་སྐད་ཐམས་ཅད་པས་ཆོས་སྟོན་པ་བརྫུན་དུ་སྨྲ་བ་དང༌། རླུང་གི་ནུས་པས་བྱང་སེམས་ཀྱི་ནོར་འཛག་མེད་དུ་འཆིང་བ་མ་བྱིན་པར་ལེན་པ་དང༌། དོན་དམ་པའི་བཙུན་མོ་སྟོང་པ་ཉིད་དམ་ཕྱག་རྒྱ་ཆེན་མོ་བསྒོམ་པའི་སྟོབས་ཀྱིས་ཐོབ་པ་གཞན་གྱི་བུད་མེད་འཕྲོག་པ་དང༌། བདུད་རྩི་ལྔ་བསྟེན་པ་སྟེ་འབྱུང་ལྔའི་དྭངས་མ་འཛག་མེད་དུ་འཆིང་བ་དམ་ཚིག་བསྟེན་པ་དང༌། འཕོ་མེད་ཚངས་སྤྱོད་ཀྱི་བདེ་བ་བསྒྲུབ་པའི་སླད་དུ་རིགས་དང་རིགས་མིན་ལ་མངོན་པར་བགྲོད་པ་སྟེ་དམ་ཚིག་དྲུག་པོ་རིམ་པ་བཞིན་རྡོ་རྗེའི་རིགས་དང་རལ་གྲི་སྟེ་ལས་ཀྱི་རིགས་དང་རིན་ཆེན་རིགས་དང༌། །པདྨའི་རིགས་དང་འཁོར་ལོ་སྟེ་དེ་བཞིན་གཤེགས་པའི་རིགས་དང་གྲི་གུག་སྟེ་རྡོ་རྗེ་སེམས་དཔའི་རིགས་རྣམས་ལ་སྦྱར་བས་དེ་དང་དེའི་དམ་ཚིག་ཏུ་དཔལ་ལྡན་རྒྱུད་ལས་གསུངས་ཏེ། ངེས་པར་རྡོ་རྗེའི་རིགས་དག་ལ་ནི་སྲོག་གཅོད་བྱ་སྟེ་རལ་གྲི་ལ་ཡང་བདེན་པ་མིན་པའི་ཚིག །རིན་ཆེན་ལ་ནི་གཞན་ནོར་དབྲོག་བྱ་མཆོག་གི་པདྨའི་རིགས་ཉིད་ལ་ཡང་གཞན་གྱི་བུད་མེད་དབྲོག །ཆང་དང་སྒྲོན་མ་སངས་རྒྱས་རྣམས་དང་བཟང་པོའི་ཡུལ་རྣམས་མཐའ་དག་འཁོར་ལོ་ལ་ནི་བསྟེན་པར་བྱ། །གདོལ་པ་མོ་སོགས་མཐའ་དག་བུད་མེད་རྣམས་ནི་གྲི་གུག་ལ་ཡང་མཁའ་ཡི་པདྨར་སྨད་མི་བྱ། །ཞེས་སོ། །དེ་ལ་དབྱེ་ན་རིགས་ལྔ་པོ་དེ་ཉིད་ལ་རིགས་བརྒྱ་ནས་འབུམ་སྡེའི་བར་དུ་བཞག་པའི་ཕྱིར་དམ་ཚིག་ཀྱང་དེའི་རྗེས་སུ་འགྲོ་བ་ཅན་ཡིན་ལ། བསྡུ་ན་རིགས་ལྔ་ཡང་གསང་ཆེན་རྡོ་རྗེ་སེམས་དཔའི་རིགས་གཅིག་ཏུ་བསྡུ་བའི་ཕྱིར་དམ་ཚིག་ཀྱང་སྟོང་ཉིད་སྙིང་རྗེ་དབྱེར་མེད་གཅིག་པུར་འདུས་པར་གསུངས་སོ། །

**གསུམ་པ་ཉམས་སུ་བླང་བ་དང་འབྲེལ་བའི་དམ་ཚིག་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

ཡོ་བྱད་ཀྱི་དམ་ཚིག་དང་ལོངས་སྤྱོད་ཀྱི་དམ་ཚིག་དང་མཉམ་བཞག་གི་དམ་ཚིག་དང་རྗེས་སྤྱོད་ཀྱི་དམ་ཚིག་སྟེ་རྣམ་པ་བཞིར། །བསྡུས་ནས་བསྟན་པའོ། །

**གཉིས་པ་ལ་མདོར་བསྟན་ལྟར་བཞི་ལས། དང་པོ་ཡོ་བྱད་ཀྱི་དམ་ཚིག་ནི།**

མཚན་ཉིད་དང་ལྡན་པའི་རྡོ་རྗེ་དང་དྲིལ་བུ་འབྲལ་མེད་དུ་བཅང་བ་དང་དེ་བཞིན་ཧེ་རུ་ཀའི་རྒྱན་མགུར་ཆུ་དཔུང་རྒྱན་རྣ་ཆ་སོགས་ཕྱག་རྒྱ་དྲུག་དང༌། །རིགས་སོ་སོའི་ལྷ་སྐུ་མཚོན་པའི་ཁ་ཊྭཱྃ་ག་དང་ཕྱི་ཙནྡན་དམར་པོ་ནང་ཐོད་པ་ལྟག་སྤྲོད་གསང་བ་བུད་མེད་ཀྱི་རུས་པ་ལས་བྱས་པའི་ཅང་ཏེའུ་སྟེ་ཌ་མ་རུ་གསུམ་དང་ལས་སོ་སོའི་སྐབས་ཀྱི་བཏུང་བའི་སྣོད་དམ་བདེ་སྐྱོང་པདྨའི་སྣོད་དེ་མཚན་ཉིད་དང་ལྡན་པའི་ཀ་པཱ་ལ་དང་ལས་བཞི་སོ་སོའི་བགྲང་ཕྲེང་ལས་སོ་སོར་བསྔགས་པ་རྣམས་དང༌། །ལྷག་པའི་ལྷ་ཡི་བྲིས་སྐུ་དང་སྔགས་རྒྱུད་ཀྱི་གླེགས་བམ་དང་མཆོད་ཕྱིར་ཐོགས་ཏེ་རུས་རྒྱན་གྱི་དོ་ཤལ་དང་གཞན་ཡང༌། །ཚོགས་ཀྱི་འཁོར་ལོ་ལ་སོགས་པའི་ཚེ་གོས་ཀྱི་ཁྱད་པར་གླང་ཆེན་གྱི་སྟོད་གཡོགས་དང་སྟག་ལྤགས་ཀྱི་ཤམ་ཐབས་དང་གདན་གྱི་ཁྱད་པར་ཞིང་ལྤགས་ཀྱི་གཡང་གཞི་དང་བམ་རོ་སོགས་དང་སོགས་ཁོང་ནས་སྦྱིན་སྲེག་གི་ཡོ་བྱད་ཆས་ཞུགས་དང་དགང་གཟར་བླུགས་གཟར་སོགས་དང་དབང་གི་ཡོ་བྱད་བུམ་པ་དང་ཅོད་པན་ལ་སོགས་པ་རྣམས་ཡོ་༼༡༠༤༽བྱད་ཀྱི་དམ་ཚིག་ཏུ་བསྟན་པ་རྣམས་སྦས་ཏེ་བཅང་བར་བྱ་དགོས་པ་ཡིན་ནོ། །གཉིས་པ་ལོངས་སྤྱོད་ཀྱི་དམ་ཚིག་ནི། གཟུགས་སྒྲ་དྲི་རོ་རེག་བྱ་སྟེ་འདོད་པའི་ཡོན་ཏན་རྣམ་པ་ལྔ་དང་བ་ལང་ཁྱི་རྟ་གླང་ཆེན་མི་ཤ་སྟེ་ཤ་ལྔ་དང་བྱང་སེམས་དཀར་དམར་བཤང་གཅིན་ཤ་ཆེན་གྱི་དྭང་མ་སྟེ་བདུད་རྩི་ལྔ་དང༌། །སྦྲང་རྩི་བུ་རམ་འབྲས་བཅུད་ཤིང་སྐྱེས་བཅོས་ཆང་སྟེ་བཏུང་བ་ལྔ་དང་རིགས་སོ་སོའི་མཚན་ཉིད་དང་ལྡན་པའི་དངོས་རིག་ལས་ཀྱི་ཕྱག་རྒྱ་ལྔ་ལ་སོགས་པ་དེ་དག་ནི་ལོངས་སྤྱོད་ཀྱི་དམ་ཚིག་གོ། །གཞན་ཡང་བ་ལང་དང་རྟ་དང་གླང་པོ་སོགས་སེམས་ཅན་བདུན་ཅུ་རྩ་གཉིས་ཀྱི་ཤ་ཆེན་དུ་བྱས་པ་མ་ཡིན་པར་ཁ་ན་མ་ཐོ་བ་མེད་པའི་ཤ་ཡང་ཚོགས་ཀྱི་འཁོར་ལོས་མཆོད་པའི་དུས་སུ་བསྟེན་པར་བྱའོ། །

**གསུམ་པ་མཉམ་བཞག་གི་དམ་ཚིག་བཤད་པ་ལ་གསུམ། ཁྱད་གཞི་མདོར་བསྟན་པ། ཁྱད་ཆོས་རྒྱས་པར་བཤད་པ། གནད་ཀྱིས་མཇུག་བསྡུ་བའོ། །དང་པོ་ནི།**

དགོངས་ཏེ་བཤད་པའི་དམ་ཚིག་བཞི་སྟེ་སྲོག་ཆགས་གསོད་པ་དང་བརྫུན་གྱི་ཚིག་སྨྲ་བ་དང༌། །མ་བྱིན་པར་ལེན་པ་དང་གཞན་གྱི་བུད་མེད་བསྟེན་པའི་དམ་ཚིག་གོ། །གཉིས་པ་ལ་མདོར་བསྟན་ལྟར་བཞི་ལས། དང་པོ་སྲོག་གཅོད་ཀྱི་དགོངས་པ་ཅན་ནི། རྣལ་འབྱོར་པས་རང་གི་ལུས་ལ་རྟག་ཏུ་རྒྱུ་བའི་སྲོག་རྩོལ་གྱི་ལས་རླུང་རྣམས་བཀག་ཅིང་བསྡམས་པ་ནི་སྲོག་གཅོད་པ་ཞེས་བརྗོད་དེ། །སྲོག་གི་ལམ་བཀག་པས་བྱང་སེམས་ཀྱི་ཁུ་བ་འཛག་པ་རྒྱུན་ཆད་དེ་འཕོ་མེད་ཀྱི་རྣལ་འབྱོར་ལ་མཉམ་པར་འཇོག་པས་ཕུང་ཁམས་སྐྱེ་མཆེད་སོགས་ཀྱིས་བསྡུས་པའི་ཆོས་རྣམས་འོད་གསལ་ཕྱག་རྒྱ་ཆེན་པོའི་ངང་དུ་གཞུག་པ་སྟེ་སྣང་སྟོང་ལྷན་ཅིག་སྐྱེས་པའི་སྐུ་རྡོ་རྗེ་མངོན་དུ་བྱེད་པལ་དགོངས་པ་ཡིན་ཏེ། གསང་འདུས་ལས། རྡོ་རྗེ་གསང་ཆེན་འདི་ལྟ་བུས། །སེམས་ཅན་ཐམས་ཅད་བསད་ན་ནི། །མི་བསྐྱོད་སངས་རྒྱས་ཞིང་དག་ཏུ། །རྒྱལ་བའི་སྲས་སུ་སྐྱེ་བར་འགྱུར། །ཞེས་སོ། །

**གཉིས་པ་བརྫུན་སྨྲའི་དགོངས་པ་ཅན་ནི།**

བརྗོད་དུ་མེད་པའི་བརྗོད་པ་གཅིག་གིས་དུས་ཅིག་ཅར་དུ་འགྲོ་བ་སེམས་ཅན་མ་ལུས་པ་ཀུན་གྱི་སྒྲ་དང་སྐད་གྱི་འཇུག་པ་སོ་སོར་དེ་དང་དེའི་སྒོ་ནས། ཕྱི་ནང་སྣོད་བཅུད་ཀྱིས་བསྡུས་པའི་ཆོས་ཐམས་ཅད་རྟག་པ་དང་བྱེད་པོས་བྱས་པར་མིན་གྱི་རྟེན་ཅིང་འབྲེལ་བར་འབྱུང་བ་སྒྱུ་མ་ལྟ་བུའོ་ཞེས་རྟེན་འབྱུང་ཟབ་མོའི་ཆོས་སྟོན་པ་སྟེ་སྙིང་གའི་ནཱ་ད་གཞོམ་དུ་མེད་པའི་སྲོག་རླུང་ལས་སྒྲ་ཚུལ་རྣམ་པ་ཐམས་ཅད་པར་བརྗོད་པ་ནི་བརྫུན་དུ་སྨྲ་བ་ཞེས་བརྗོད་དེ། །དོན་དུ་ཟབ་པ་སྲོག་གི་གཟུགས་ཆོས་ཀྱི་ཕུང་པོར་ཤར་ནས་རྟེན་འབྱུང་བདེན་མེད་སྟོང་པ་ཉིད་ཀྱི་ཆོས་སྟོན་པའི་ཕྱིར་གྱིས་ཟབ་གསལ་ལྷན་ཅིག་སྐྱེས་པའི་གསུང་རྡོ་རྗེ་མངོན་དུ་བྱེད་པ་ལ་དགོངས་པའི་ཚུལ་རྡོ་རྗེ་སྙིང་པོའི་འགྲེལ་པར་གསུངས་ཏེ། གང་གིས་སྲོག་རླུང་ཟོས་པ་ན། །ཅིག་ཅར་འགྲོ་ཀུན་སྐད་ཀྱིས་ནི། །གང་དང་གང་ལ་དེ་དང་དེ། །མཐུན་པའི་ཆོས་སྟོན་བརྫུན་གྱི་ཚིག །ཅེས་སོ། །

**གསུམ་པ་མ་བྱིན་ལེན་གྱི་དགོངས་པ་ཅན་བཤད་པ་ལ་གཉིས། རྡོ་རྗེ་བཞིར་དགོངས་པ་དབྱེ་བ་དང༌། དགོངས་པའི་རྒྱུ་མཚན་བཤད་པའོ། །དང་པོ་ནི།**

སྐུ་རྡོ་རྗེའི་དམ་ཚིག་ཏུ་ཤ་ཆེན་བཟའ་བར་གསུངས་པ་ལ། ངེས་དོན་དུ་བྱང་སེམས་ལུས་ཀྱི་ཐིག་ལེ་སྐུའི་མཚན་ཉིད་སད་པའི་གནས་སྐབས་བསྐྱེད་པ་ཤེས་རབ་ཀྱི་ཆགས་པས་ཞུ་བ་པདྨར་༼༡༠༥༽སོན་པས་དེ་ཉིད་རྣམ་པ་བཞི་སྟེ་སྐུའི་དགའ་བ། གསུང་གི་དགའ་བ། ཐུགས་ཀྱི་དགའ་བ། ཡེ་ཤེས་ཀྱི་དགའ་བ་རྣམས་འདུས་ཏེ་གསང་གནས་སུ། །བྱང་ཆུབ་ཀྱི་སེམས་ཐིག་ལེའི་གཟུགས་གཅིག་ཏུ་གྱུར་པ་དེ་ཉིད་བསྲུང་བའི་སྟོབས་ཀྱིས། །ཤ་ཆེན་བཟའ་བ་སྟེ་ཤ་ཆེན་ནི་འདུ་བྱེད་ཀྱི་ཕུང་པོ་དང་བཟའ་བ་ནི། །སྒྲིབ་བྲལ་དུ་བྱེད་པ་སྟེ་དེ་ནི་སྐུ་རྡོ་རྗེའི་དམ་ཚིག་དང་གསུང་རྡོ་རྗེའི་དམ་ཚིག་ལ་ནི་བཤང་གཅི་བཟའ་བར་གསུངས་པ་ལ། །ངེས་དོན་དུ་བྱང་སེམས་ངག་གི་ཐིག་ལེ་གསུང་གི་མཚན་ཉིད་རྨི་ལམ་གྱི་གནས་སྐབས་བསྐྱེད་པ་ཤེས་རབ་ཀྱི་ཆགས་པས་ཞུ་བ་ལྟེ་བར་སོན་པས་དེ་ཉིད་རྣམ་པ་བཞི་སྟེ་སྐུའི་མཆོག་དགའ། གསུང་གི་མཆོག་དགའ། ཐུགས་ཀྱི་མཆོག་དགའ། ཡེ་ཤེས་ཀྱི་མཆོག་དགའ་རྣམས་འདུས་ཏེ་ལྟེ་བར་བྱང་ཆུབ་ཀྱི་སེམས་ཐིག་ལེའི་གཟུགས་གཅིག་ཏུ་གྱུར་པ་དེ་ཉིད་བསྲུང་བའི་སྟོབས་ཀྱིས། །བཤང་གཅི་བཟའ་བ་སྟེ་བཤང་གཅི་གཉིས་ནི་གཟུགས་ཀྱི་ཕུང་པོ་དང་རྣམ་ཤེས་ཀྱི་ཕུང་པོ་གཉིས་དང་བཟའ་བ་ནི་སྒྲིབ་བྲལ་དུ་བྱེད་པ་སྟེ་དེ་ནི་གསུང་རྡོ་རྗེའི་དམ་ཚིག་དང༌། །ཐུགས་རྡོ་རྗེའི་དམ་ཚིག་ཏུ་ཁུ་ཁྲག་བཟའ་བར་གསུངས་པ་ལ་ངེས་དོན་དུ་བྱང་སེམས་ཐུགས་ཀྱི་ཐིག་ལེ་ཐུགས་ཀྱི་མཚན་ཉིད་གཉིད་སྟུག་གི་གནས་སྐབས་བསྐྱེད་པ་ཤེས་རབ་ཀྱི་ཆགས་པས་ཞུ་བ་སྙིང་གར་སོན་པས་དེ་ཉིད་རྣམ་པ་བཞི་སྟེ་སྐུའི་ཁྱད་དགའ། གསུང་གི་ཁྱད་དགའ། ཐུགས་ཀྱི་ཁྱད་དགའ། ཡེ་ཤེས་ཀྱི་ཁྱད་དགའ་རྣམས་འདུས་ཏེ་སྙིང་ཁར་བྱང་ཆུབ་ཀྱི་སེམས་ཐིག་ལེའི་གཟུགས་གཅིག་ཏུ་གྱུར་པ་དེ་ཉིད་བསྲུང་བའི་སྟོབས་ཀྱིས། །ཁུ་ཁྲག་བཟའ་བ་སྟེ་ཁུ་ཁྲག་གཉིས་ནི་ཚོར་བའི་ཕུང་པོ་དང་འདུ་ཤེས་ཀྱི་ཕུང་པོ་གཉིས་དང་བཟའ་བ་ནི་སྒྲིབ་བྲལ་དུ། །བྱེད་པ་སྟེ་དེ་ནི་ཐུགས་ཀྱི་དམ་ཚིག་ཅེས་བརྗོད་དོ། །དེ་དག་ནི་དཔལ་གསང་བ་འདུས་པར་རྡོ་རྗེ་གསུམ་རིགས་གསུམ་གྱི་དབང་དུ་བྱས་ནས་ཐིག་ལེ་གསུམ་གྱི་དམ་ཚིག་ལ་བཅུ་གཉིས་སུ་ཕྱེ་སྟེ་གསུངས་སོ། །ཡང་དེའི་སྟེང་དུ་ཡེ་ཤེས་ཀྱི་དམ་ཚིག་ཏུ་ཤ་ཆེན་ལྔ་བཟའ་བར་གསུངས་པ་ལ་ངེས་དོན་དུ་བྱང་སེམས་ཡེ་ཤེས་ཀྱི་ཐིག་ལེ་ཡེ་ཤེས་ཀྱི་མཚན་བཞི་པའི་གནས་སྐབས་བསྐྱེད་པ་ཤེས་རབ་ཀྱི་ཆགས་པས་ཞུ་བ་མགྲིན་པར་སོན་པས་དེ་ཉིད་རྣམ་པ་བཞི་སྟེ་སྐུའི་ལྷན་སྐྱེས། གསུང་གི་ལྷན་སྐྱེས། ཐུགས་ཀྱི་ལྷན་སྐྱེས། ཡེ་ཤེས་ཀྱི་ལྷན་སྐྱེས་རྣམས་འདུས་ཏེ་མགྲིན་པར་བྱང་ཆུབ་ཀྱི་སེམས་ཐིག་ལེའི་གཟུགས་གཅིག་ཏུ་གྱུར་པ་དེ་ཉིད་བསྲུང་བའི་སྟོབས་ཀྱིས། །གོ་ཀུ་ད་ཧ་ན་བཟའ་བ་སྟེ་གོ་ཀུ་སོགས་ལྔ་ནི་རིམ་པ་ལྟར་མིག་སོགས་དབང་པོ་ལྔ་དང༌། །རྒྱུ་མེད་ན་དེས་བསྐྱེད་པའི་འབྲས་བུ་ཡང་མི་སྲིད་པས་ཁམས་བཅོ་བརྒྱད་དང་སྐྱེ་མཆེད་བཅུ་གཉིས་ཀྱིས་བསྡུས་པའི་ཆོས་ཀུན་དང་བཟའ་བ་ནི་སྒྲིབ་བྲལ་དུ། །དག་པར་བྱེད་པ་སྟེ་དེ་ནི་ཡེ་ཤེས་རྡོ་རྗེའི་དམ་ཚིག་ཅེས་བརྗོད་དོ། །དེ་དག་ནི་རིགས་བཞིའི་བདག་ཉིད་དཔལ་དུས་ཀྱི་འཁོར་ལོ་ཉིད་དུ་གསུངས་པའོ། །

**གཉིས་པ་ནི།**

བདེ་བ་ཆེན་པོའི་ཡེ་ཤེས་སམ་སངས་རྒྱས་ཀྱི་ཡེ་ཤེས་སོ་སོ་རང་རིག་པའི་སྟོབས་ཀྱིས་ལེན་པ་མ་གཏོགས་གཞན་ལ་མི་ལྟོས་པའི་ཕྱིར། །རྡོ་རྗེ་བཞིར་དབྱེ་བའི་དམ་ཚིག་དེ་དག་ནི་མ་བྱིན་ལེན་དུ་བཞག་པ་ཡིན་ཏེ་དགོངས་གཞི་རིག་སྟོང་ལྷན་ཅིག་སྐྱེས་པའི་ཐུགས་རྡོ་རྗེའི་རང་ཞལ་མངོན་དུ་གྱུར་པ་ལ་དགོངས་༼༡༠༦༽པའི་ཚུལ་རྡོ་རྗེ་སྙིང་འགྲེལ་ལས། རང་ལ་ཡོད་པའི་བུད་མེད་མཆོག །མ་བྱིན་བླང་གི་གཞན་དུ་མིན། །ཅེས་སོ། །ངེས་དོན་གྱི་དམ་ཚིག་གཞན་ཡང་ལས་དང་ཡེ་ཤེས་ཕྱག་རྒྱ་ཆེན་པོའི་དངོས་གྲུབ་རྣམས་ཀྱི་རྒྱུ་ནི་འཕོ་མེད་བྱང་ཆུབ་ཀྱི་སེམས་ཡིན་པ་དང་སྨོས་མ་ཐག་པའི་བྱང་སེམས་ཐིག་ལེ་བཞི་པོ་མགྲིན་སྙིང་ལྟེ་གསང་བཞིར་ཞུ་བའི་དགའ་བ་བཅུ་དྲུག་གམ་དེ་ཉིད་རྣམ་པ་བཅུ་དྲུག་གི་བདག་ཉིད་ཅན་གྱི་དམ་ཚིག་བཅུ་དྲུག་པོ་རྣམས་བསྲུང་བའམ་བསྐྱང་བར་བྱ་བ་དང༌། །རང་གི་རིགས་ལྡན་མ་དོར་ནས་ཕྱིའི་དངོས་གྲུབ་ཀྱི་དོན་དུ་རིགས་གཞན་གྱི་ཕོ་ཉ་མོར་ཆགས་པས་མི་བགྲོད་པ་དང་ཐིག་ལེ་བཞིའི་དམ་ཚིག་རྣམས་བཅུ་དྲུག་ཉ་བའི་མཐར་གཉིས་མེད་དུ་སྦྱོར་བ་དང༌། །ཐིག་ལེ་བཞིའི་དམ་ཚིག་རྣམས་ཀྱི་སྤྱོད་པ་དགའ་བ་བཅུ་དྲུག་གི་རང་བཞིན་ཐོགས་པ་མེད་པ་ནག་པོའི་ཕྱོགས་ལ་མ་ཞུགས་པ་དང༌། །མི་མོ་ནི་ཤེས་རབ་མ་སྟེ་ཀུན་ཏུ་བཟང་མོ་དང་དེའི་སྤྱོད་པ་ནི་བྱང་ཆུབ་སེམས་དཔས་སེམས་ཅན་གྱི་དོན་རྣམ་པ་དུ་མའི་སྒོ་ནས་བྱ་བ་དང་ལེགས་པར་བསྲུབ་པ་ནི་བདེ་བའི་སེམས་ཀྱིས་རྟག་ཏུ་སྤྱོད་པ་དང་ཚངས་པར་སྤྱོད་པའི་ཞལ་ཏེ་རྡོ་རྗེའི་སྒོ་རྟག་ཏུ་འཕོ་མེད་ཀྱི་ཚུལ་ཁྲིམས་ལ་གནས་པ་དང༌། །འོག་ཏུ་སོན་པའི་བྱང་ཆུབ་ཀྱི་སེམས་ཀྱི་ཐིག་ལེ་རྣམས་རྡོ་རྗེ་ནོར་བུ་ནས་སྤྱི་བོའི་བར་དུ་འདྲེན་པའམ་འགུགས་པར་བྱེད་པ་ནི་རྩ་ཡི་ཀུན་སྤྱོད་ཀྱི་ཁུ་བ་སྟེང་དུ་བགྲོད་པ་སྟེ་དམ་ཚིག་རྣམ་པ་བརྒྱད་པོ་འདི་རྣམས་རྟག་ཏུ་སྐྱོང་བར་བྱེད་པས་མྱུར་དུ་ཕྱག་རྒྱ་ཆེན་པོའི་དངོས་གྲུབ་ཐོབ་པར་འགྱུར་རོ། །ཞེས་བདེ་མཆོག་རྩ་བའི་རྒྱུད་ལས་གསུངས་ཏེ། ངེས་པར་དངོས་གྲུབ་རྣམས་ཀྱི་རྒྱུ། །དམ་ཚིག་རྣམས་ནི་བསྐྱང་བ་དང༌། །རིགས་གཞན་ལས་བྱུང་ཕོ་ཉ་མོ། །འདོད་ལ་ཆགས་པས་བགྲོད་མི་བྱ། །ཞེས་པ་ལ་སོགས་པ་སྟེ་དེ་རྣམས་ཀྱིས་ངེས་དོན་དུ་དགོངས་པའི་དམ་ཚིག་དེ་དག་རྣམ་པར་དབྱེ་གྲུབ་པ་ཡིན་ནོ། །བཞི་པ་གཞན་གྱི་བུད་མེད་བསྟེན་པའི་དགོངས་པ་ཅན་ནི། རྣམ་པ་ཀུན་གྱི་མཆོག་དང་ལྡན་པའི་ཤེས་རབ་སྟོང་པ་ཉིད་དང་མཆོག་ཏུ་མི་འགྱུར་བའི་ཐབས་བདེ་བ་ཆེན་པོ་ཟུང་དུ་འཇུག་པ་ལ་དགོངས་ནས་གཞན་ནི་སྣང་ཆར་ཤར་བའི་རྡོར་སེམས་ཡིན་ལ་དེའི་བུད་མེད་དེ་ནི་ཤེས་རབ་སྟོང་པ་ཉིད་ཡིན་པས། །དེ་ལ་ཞེན་པས་ཁུ་བའི་ཐིག་ལེ་མ་ལྷུང་བར་ཐབས་མཆོག་མི་འགྱུར་བའི་བདེ་བ་ཆེན་པོའི་ཡེ་ཤེས་རྙེད་པ་དེ་ལ་སྦྱོར་བས་ཨེ་ཝཾ་ཟུང་དུ་འཇུག་པའི་དགོས་པ་ཆེན་པོ་དང་ལྡན་པའི་ཕྱིར། །གཞན་གྱི་བུད་མེད་བསྟེན་པར་བགྱི་ཞེས་གསུངས་པ་ནི་སྟོང་ཉིད་ཡེ་ཤེས་རྡོ་རྗེ་མངོན་དུ་གྱུར་པ་ལ་དགོངས་ནས་བཤད་པའི་དོན་དུ་བཀྲལ་བ་སྟེ། རྡོ་རྗེ་སྙིང་འགྲེལ་ལས། ཕ་རོལ་བུད་མེད་བསྟེན་པ་ཡང༌། །རྡོ་རྗེ་སེམས་སོགས་གཞན་བུད་མེད། །མཆོག་ཏུ་བསྟེན་གྱི་གཞན་དུ་ན། །དྲི་མ་རབ་ལྡན་མི་མོ་མིན། །ཞེས་སོ། །

**གསུམ་པ་གནད་ཀྱིས་མཇུག་བསྡུ་བ་ནི།**

མདོར་ན་ཤེས་རབ་སྟོང་པ་ཉིད་ནི་རྣམ་པ་ཀུན་གྱི་མཆོག་ཡིན་པས་རྣམ་བཅས་ཀུན་རྫོབ་པའི་དམ་ཚིག་དང་ནི་ཐབས་མཆོག་འགྱུར་བ་མེད་པའི་བདེ་བ་ཆེན་པོ་ཡི། །ཡེ་ཤེས་ནི་བཟུང་འཛིན་མཚན་མས་རིག་བཅས་མིན་པས་རྣམ་མེད་དོན་དམ་པའི་དམ་ཚིག་གཉིས་སམ་ཡང་ན་ཐབས་ཤེས་དབྱེར་མེད་ཟུང་འཇུག་ཨེ་ཝཾ་གྱི་སྡོམ་པ་འདི་ཉིད་སྔགས་སྡོམ་གྱི་ངོ་ཏོག་ཡིན་པས་རྒྱལ་བས་མིང་ཚིག་སྣ་ཚོགས་པའི་སྒོ་ནས་གདུལ་བྱ་རྣམས་འདི་ཁོ་ན་ལ་བཀྲི་བར་མཛད་པས་མཐར་ཐུག་ཐེག་གཅིག་འབྲས་བུའི་དམ་ཚིག་འདི་ཉིད་འབའ་ཞིག་ཏུ། །གསང་སྔགས་༼༡༠༧༽ཀྱི་དམ་ཚིག་གམ་སྡོམ་པ་ཐམས་ཅད་འདིར་ཡོངས་སུ་བསྡུས་པ་ཡིན་ནོ། །དེ་ལྟ་བུའི་དམ་ཚིག་ཆེན་པོ་འདི་ཉིད་རྒྱུ་དང་འབྲས་བུའི་སྐབས་གཉིས་ཀར་འཇུག་པའི་ཕྱིར་སངས་རྒྱས་ཀྱི་ས་ལ་ཡང་དམ་ཚིག་ཆེན་པོ་ཡོད་པར་གསུངས་ཏེ། མཚན་བརྗོད་ལས། འགྲོ་བའི་བླ་མ་སྟོན་པ་པོ། །དམ་ཚིག་ཆེན་པོ་དེ་ཉིད་མཁྱེན། །ཅེས་སོ། །དེས་ན་ཤེས་རབ་སྟོང་པ་ཉིད་ཀྱི་དམ་ཚིག་ཀུན་རྫོབ་ཀྱི་དབང་དུ་བྱས་པ་དང༌། །ཐབས་མཆོག་བདེ་བ་ཆེན་པོའི་དམ་ཚིག་དོན་དམ་འགྱུར་མེད་ཀྱི་དབང་དུ་བྱས་ཏེ་བདེན་གཉིས་དབྱེར་མེད་དམ་ཐབས་ཤེས་ཟུང་འཇུག་གི་གནད་དོན་རོ་གཅིག་ཏུ། །ཤེས་པའི་སྒོ་ནས་མ་ཡེངས་དྲན་པའི་ངང་དུ་འཇོག་པ་ནི་བདེ་བར་གཤེགས་པས་བགྲོད་པ་གཅིག་པའི་ལམ་དུ་བསྟན་པའི་ཕྱིར་མ་ཡེངས་དྲན་པའི་ལམ་གྱིས་རང་བབ་མ་བཅོས་པའི་ངོ་བོ་ངག་དང་ཡིད་ཀྱི་སྤྱོད་ཡུལ་ལས་འདས་པ་དེ་ཉིད་སོ་སོ་རང་རིག་པའི་ཡེ་ཤེས་ཀྱིས་ཡང་དག་པར་བསྒྲུབ་པ་དེ་ནི། གསང་སྔགས་ཀྱི་དམ་ཚིག་ས་ཡ་འབུམ་སྡེར་གསུངས་པ་མ་ལུས་པ་ཀུན་གྱི་རྩ་བའང་སྟོང་ཉིད་སྙིང་རྗེ་སྙིང་པོ་ཅན་གྱི་གཉུག་མའི་སེམས་འདི་ལ་ཐུག་པ་ཡིན་པས་དེ་སྙིང་ལ་བཅང་ནས་ཉམས་ལེན་ལ་སྲོག་ཏུ་བཟུང་བར་བྱའོ། །རྒྱུ་མཚན་དེའི་ཕྱིར་བྱས་བྱས་མང་པོའི་རྣམ་གྲངས་མི་བགྲང་བར་ཆོས་བརྒྱད་ཀྱི་འདུ་ཚོམས་ཐམས་ཅད་རྡོག་བརྫིས་སུ་བཏང་སྟེ་བཅོས་མིན་ལམ་གྱི་རིམ་པ་འདི་ལ་བརྟེན་ནས་དབེན་པའི་གནས་སུ་རང་སེམས་འདུལ་བར་བྱེད་པ་འདི་ནི་རྒྱལ་བ་རྫོགས་པའི་སངས་རྒྱས་ཀྱིས་ཀྱང༌། །ཉན་ཐོས་ཀྱི་འདུལ་བ་དང༌། བྱང་སེམས་ཀྱི་འདུལ་བ་དང༌། དེ་བཞིན་གཤེགས་པའི་འདུལ་བ་སྟེ་འདུལ་བའི་ཆོས་ཐམས་ཅད་ཀྱི་ཉིང་ཁུ་སྟེ་སྙིང་པོའི་ཡང་སྙིང་འདི་ཡིན་པར་གསུངས་ཏེ། མདོ་ལས། སེམས་འདི་གཅིག་པུ་འདུལ་བ་ལས། །ལྷག་པའི་ཆོས་ཤིག་ངས་མ་བསྟན། །ཅེས་དང༌། ཀླུ་སྒྲུབ་ཞབས་ཀྱིས། ཁྱོད་ཀྱི་ཐུགས་དུལ་མཛོད་ཅིག་བཅོམ་ལྡན་གྱིས། །སེམས་ནི་ཆོས་ཀྱི་རྩ་བ་ལགས་པར་གསུངས། །ཞེས་སོ། །འོ་ན་རྒྱལ་བས་འདི་གཅིག་པུ་བསྟན་པས་ཆོག་མོད་ཀྱི་བསླབ་པར་བྱ་བ་མང་པོ་ཅི་ཕྱིར་བསྟན་ཅེ་ན། ཉོན་མོངས་དུ་མས་རྒྱུད་དཀྲུགས་པའི་མི་ཤེས་པ་དག་ལ་ཐབས་མཁས་ཀྱིས་བསླབ་བྱ་རགས་པ་སྣ་ཚོགས་སུ་བསྟན་ནས་རིམ་གྱིས་ཕྲ་བ་འདི་ལ་བཀྲི་བར་མཛད་པ་སྟེ། མཚན་བརྗོད་ལས། ཐེག་པ་གསུམ་གྱིས་ངེས་འབྱུང་ལ། །ཐེག་པ་གཅིག་གིས་འབྲས་བུ་གནས། །ཞེས་སོ། །དེས་ན་མཉམ་པར་བཞག་པའི་དམ་ཚིག་སེམས་མ་བཅོས་པར་བཞག་པ་གཅིག་པུ་དེར་དམ་ཚིག་གམ་སྡོམ་པ་ཐམས་ཅད་འདུས་པ་ཤེས་པར་བྱ་བ་སྟེ་མཉམ་བཞག་གི་དམ་ཚིག་བཤད་གྲུབ་བོ། །

**བཞི་པ་རྗེས་སྤྱོད་ཀྱི་དམ་ཚིག་བཤད་པ་ནི།**

གཞན་ལ་འཚེ་བའི་སྲོག་གཅོད་པ་དང་མི་བདེན་པར་བརྫུན་དུ་སྨྲ་བ་དང་གཞན་ནོར་མཐུ་དང་འཇབ་བུས་འཕྲོག་པ་དང་གཞན་གྱིས་བདག་ཏུ་བཟུང་བའི་བུད་མེད་ལ་བགྲོད་པ་དང༌། །ཉེས་པ་ཀུན་གྱི་གཞི་མྱོས་པར་གྱུར་པའི་ཆང་འཐུང་བ་དང་ལྔ་ནི་ལྷག་པའི་སྡིག་པ་དང་ཆོ་ལོ་སྟེ་ཤོ་འབག་ལྟ་བུ་རྩེ་བ་དང༌། །ཁ་ན་མ་ཐོ་བ་དང་བཅས་པའི་ཟས་བསྔོས་ཤ་ལྟ་བུ་ཟ་བ་དང་དོན་མེད་ཀྱི་ཚིག་ངན་དམག་གི་སྒྲུང་ལྟ་བུ་སྨྲ་བ་དང༌། །ཕྱུགས་ཀྱི་མཆོད་སྦྱིན་ལྟ་བུ་འབྱུང་པོ་མུ་སྟེགས་ཅན་གྱི་ཆོས་ལུགས་བྱེད་པ་དང་ནི་རང་གིས་གསོད་པ་༼༡༠༨༽ལས་གཞན་པའི་ཤ་མི་ཟ་བ་ལྟ་བུ་ལྷ་མིན་ཀླ་ཀློའི་ཆོས་ཀློག་པ་སྟེ་དེའི་ལུགས་བྱེད་པ་དང་ལྔ་ནི་ཉེ་བའི་སྡིག་པ་དང༌། །མུ་སྟེགས་པའི་ཆོས་ལུགས་དགག་པའི་ཕྱིར་བ་ལང་དང་བྱིས་པ་དང་བུད་མེད་མཛེས་མ་དང་སྐྱེས་པ་དར་མ་མཆོད་སྦྱིན་གྱི་ཕྱིར་གསོད་པ་དང༌། །ཀླ་ཀློའི་ཆོས་ལུགས་དགག་པའི་ཕྱིར་ལྷ་མིའི་བླ་མ་སྟེ་སྐུ་གསུང་ཐུགས་ཀྱི་རྟེན་བཤིག་པ་དང་ཡོན་ཏན་ཅན་གྱི་གང་ཟག་གསོད་པ་བཅས་གསོད་པ་ལྔ་དང་ཆོས་ཀྱིས་འབྲེལ་བའི་གྲོགས་དང་ཆོས་ཀྱིས་མཐོ་བའི་རྗེ་བོ་དང༌། །སངས་རྒྱས་དང་དགེ་འདུན་དང་ཡིད་བརྟན་པའི་མཁན་སློབ་སོགས་བླ་མར་འཁུ་བ་སྟེ། །འཁུ་བ་ལྔ་དང་མཛེས་པའི་གཟུགས་དང་སྙན་པའི་སྒྲ་དང་ཞིམ་པའི་དྲི་དང་བདའ་བའི་རོ་དང་འཇམ་པའི་རེག་བྱ་སྟེ་འདོད་པའི་ཡུལ་རྣམ་པ་ལྔར། །དབང་པོ་ལྔས་ཞེན་ཅིང་ཆགས་པ་ལྔ་བཅས་དེ་རྣམས་ངེས་པར་སྤང་བའམ་བསྟེན་པར་མི་བྱེད་པའི་བརྟུལ་ཞུགས་ཉེར་ལྔ་པོ་དུས་འཁོར་ལས་གསུངས་པ་ཡིན་ནོ། །ཡང་རྒྱུན་གྱི་ཆོས་སྤྱོད་ཀྱི་བྱ་བའི་སྤྱོད་པ་དང་མཆོད་པའི་བྱ་བ་ཁོ་ནར་བྱེད་པ་དེ་ཉིད་ཀྱི་སྤྱོད་པ་དང༌། །གསང་བར་འོས་པའི་རྫས་གསང་ཞིང་སྦ་བའི་སྤྱོད་པ་དང་རང་གི་ཕོ་ཉ་མ་གཏོགས་གཞན་མི་སྤྱོད་པ་རིག་པའི་ཕོ་ཉ་མོའི་སྤྱོད་པ་དང་ངག་གཏམ་མི་སྨྲ་བར་སྔགས་བཟླ་བའི་སྤྱོད་པ་དང༌། །བླ་མ་དང་དཀོན་མཆོག་སོགས་ཞིང་ལ་གུས་པར་བྱ་བའི་སྤྱོད་པ་དང་ཕྱག་རྒྱ་ལྔ་བཅའ་བ་སྤྱོད་པའི་བརྟུལ་ཞུགས་ཀྱི་སྤྱོད་པ་དང༌། །མདོ་རྒྱུད་ཀྱི་གཞུང་ལ་སྦྱངས་པ་ཀློག་པ་ཐོས་བསམ་གྱི་སྤྱོད་པ་དང་ནི་སྒྲུབ་པ་པོ་རང་གིས་སྐབས་ཀྱི་ཡོ་བྱད་ཐམས་ཅད་ལ་སྔགས་ཀྱི་དེ་ཉིད་ཀྱིས་བརྟན་པོར་བྱིན་གྱིས་བརླབ་པའི་སྤྱོད་པ་དང་དགུ་སྟེ། །དེ་དག་ནི་བདེ་མཆོག་མངོན་བརྗོད་བླ་མར་རྒྱས་པར་གསུངས་པས་རྒྱུད་དེ་ཉིད་དུ་ཤེས་པར་བྱའོ། །ཡང་རྒྱུད་ཆེན་རྡོ་རྗེ་གུར་ལས་ཀྱང༌། །བྱང་ཆུབ་ཀྱི་བར་དུ་དཀོན་མཆོག་གསུམ་མི་སྤང་བ་དང་རང་གིས་ཉམས་སུ་ལེན་པའི་དམ་ཚིག་རྣམས་མི་སྤང་བར་རྟག་ཏུ་སྤྱད་པ་དང༌། །ཐབས་ཤེས་ཀྱི་རྫས་རྡོར་དྲིལ་ཚད་ལྡན་བཅང་བ་དང་སྔགས་རྒྱུད་ཀྱི་གླེགས་བམ་གཙུག་ཏོར་རམ་མཆན་ཁུང་དུ་བཅང་བ་དང་ལས་བཞི་སོ་སོའི་སྦྱིན་སྲེག་བྱེད་པ་དང༌། །ས་ཆོག་སྔོན་དུ་འགྲོ་བའི་སྒོ་ནས་དཀྱིལ་འཁོར་བཞེངས་པ་དང་བཟང་པོ་དྲུག་ལྡན་གྱི་སྒོ་ནས་རབ་ཏུ་གནས་པར་བྱེད་པ་དང་འབྱུང་པོ་དང་ཕྱོགས་སྐྱོང་སོགས་ལ་གཏོར་མ་སྟེར་བ་དང༌། །ཏིང་ངེ་འཛིན་དང་མི་འབྲལ་བའི་སྒོ་ནས་སྔགས་བཟླ་བ་དང་རིག་པ་བརྟུལ་ཞུགས་ཀྱི་སྤྱོད་པས་དམ་ཚིག་དག་པར་བྱེད་པ་དང་གདུལ་བྱ་སེམས་ཅན་བསྡུ་ཞིང་སྐྱོང་བར་བྱེད་པ་དང༌། །རྟག་ཏུ་སངས་རྒྱས་ལ་མཆོད་པ་དང་ཛམ་བྷ་ལར་ཆུ་སྦྱིན་བྱེད་པ་དང༌། །དགེ་ལས་ཚ་ཚ་འདེབས་པར་བྱེད་པ་སྟེ་བཅུ་བཞིར་གསུངས་སོ། །དེ་དག་ནི་མཚོན་པ་ཙམ་སྟེ་གཞན་ཡང་རྣམ་གྲངས་མཐའ་ཡས་པ་དམ་ཚིག་འབུམ་སྡེའི་རྒྱུད་ལས་རྒྱས་པར་གསུངས་སོ། །མདོར་ན་རྣམ་རྟོག་གི་གཡོ་བ་ཇི་སྙེད་པ་ཐམས་ཅད་བསྡམ་བྱ་ཡིན་པས་སྡོམ་བྱེད་ཀྱི་བསླབ་པར་བྱ་བའི་དམ་ཚིག་ཀྱང་བགྲང་དུ་མེད་པ་དེ་ཡི་ཕྱིར་རྒྱ་མཚོ་ལྟ་བུའི་རྒྱུད་གཞུང་བལྟ་བ་ལ་བརྩོན་པས་ནན་ཏན་དུ་བྱའོ་ཞེས་གསུངས་སོ། །

**བཞི་པ་ཉམས་ན་ཕྱིར་བཅོས་ཚུལ་བཤད་པ་ལ་གཉིས། དུས་འཁོར་ལས་གསུངས་པ་དང༌། སྙིང་པོའི་རྒྱན་༼༡༠༩༽ལས་གསུངས་པ་བསྟན་པའོ། །དང་པོ་ནི།**

བུམ་དབང་གི་དབང་བདུན་པོ་ཐོབ་སྟེ་གནས་པ་རྣམས་ལ་རྩ་བའི་ལྟུང་བ་བྱུང་ནས་ཉམས་ན། །དེ་ཚེ་དཀྱིལ་འཁོར་གྱི་ལྷ་གྲངས་རེ་རེར་བཞིན་དུ་སྙིང་པོ་སྔགས་ཀྱི་བཟླས་པ་ནི། །སུམ་ཁྲི་དྲུག་སྟོང་རེ་བྱས་པས་ལྟུང་བ་སྦྱོང་ཞིང་ཕྱིས་མི་བྱེད་པར་བཤགས་བསྡམ་བྱས་ཏེ་སླར་དབང་བདུན་སྦྱིན་པས་འདག་པར་འགྱུར་བ་དང༌། །བུམ་གསང་གཉིས་ཀའི་དབང་ཐོབ་སྟེ་གནས་པ་རྣམས་ལ་རྩ་ལྟུང་བྱུང་ན་སྔོན་དུ་སློབ་དཔོན་གྱིས་ཇི་ལྟར་བསྒོ་བའི་ཆད་ལས་དང་དུ་བླང་སྟེ་སྤྱད་པ་དང༌། །ཕྱིས་ནས་སླར་ཡང་དཀྱིལ་འཁོར་དུ་ཞུགས་ནས་ཕྱི་དབང་བདུན་གྱིས་བསོད་ནམས་ཀྱི་ཚོགས་དང་ནང་གསང་དབང་གིས་ཚུལ་ཁྲིམས་ཀྱི་ཚོགས་ཐོབ་པའི་བཀའ་དབང་ནོད་པར་བྱ་སྟེ། །སློབ་དཔོན་གཞན་གྱི་རྐྱེན་གྱིས་དག་པར་མ་བྱས་པ་དེའི་ཚེའང་ཐུ་བོ་སྟེ་གོང་དུ་རྒན་པོའི་གྲལ་དུ་ཡོད་པའི་མིང་ཆེན་པོར་འོས་པ་ཡང་ནི་དེ་ནས་བཟུང་ཆུང་ངུ་སྟེ་གཞོན་པའི་གྲལ་དུ་གྱུར་ནས་ལྟུང་བ་མ་དག་གི་བར་ཚོགས་ཀྱི་འདུ་བ་དང་སློབ་དཔོན་དུ་མི་དབང་བར་འགྱུར་བ་ཡིན་ནོ། །ཤེར་དབང་དང་ཚིག་དབང་སྟེ་དབང་གོང་མ་གཉིས་ཐོབ་སྟེ་གནས་པ་ལས་ཉམས་ན་བསོད་ནམས་ཀྱི་ཚོགས་ཀྱི་དོན་དུ་བསྐྱེད་རིམ་བསྒོམ་པ་དང་ཚུལ་ཁྲིམས་ཀྱི། །ཚོགས་ཀྱི་དོན་དུ་འཕོ་མེད་ཚུལ་ཁྲིམས་ཏེ་རྫོགས་རིམ་བསྒོམ་པ་སྟེ་ཚོགས་བསགས་རྣམ་པ་གཉིས་ལ་བརྟེན་ནས་སྡིག་ལྟུང་བཤགས་པ་དང་མཚན་བཅས་གཏུམ་མོ་བསྒོམས་ཏེ་རང་རྒྱུད་བྱིན་གྱིས་བརླབ་པར་བྱ་བ་ཉིད་ཀྱིས། །དག་པར་བྱ་བ་ཡིན་གྱི་སློབ་དཔོན་གཞན་གྱི་རྐྱེན་གྱི་ཆད་ལས་དང་དབང་ནོད་པ་སོགས་ཀྱིས་འདག་པར་མི་ནུས་སོ། །དེ་ལྟར་དབང་ཐོབ་མཚམས་ལ་ལྟོས་ནས་ལྟུང་བ་སྦྱོང་ཐབས་ཀྱི་ཚུལ་འདི་དཔལ་དང་པོའི་སངས་རྒྱས་ཀྱི་རྒྱུད་ཆེན་དུ་གསུངས་པའོ། །

**གཉིས་པ་ནི།**

ཚོགས་ཞིང་སྤྱན་དྲངས་ལ་དེའི་དྲུང་དུ་བཤགས་སྡོམ་བྱེད་པ་དང་རྣལ་འབྱོར་རྒྱུད་ནས་བྱུང་བའི་དྲལ་བའི་སྔགས་རྒྱས་སྦྱོང་བ་དང༌། །བཀྲུ་བའི་རིམ་པ་ཕྱི་ཁྲུས་བུམ་ཆུ་དང་ནང་ཁྲུས་དབང་ལེན་པ་དང་གསང་བ་གཏུམ་མོའི་མེས་ལྟེ་བའི་ཀཾ་ཡིག་བསྲེག་པ་དང༌། །འཁོར་གསུམ་མི་དམིགས་པའི་སྟོང་ཉིད་བསྒོམ་པ་དང་བླ་མ་ལས་ལམ་དུས་ཀྱི་དབང་བཞི་བླང་བ་དང༌། །ཚོགས་འཁོར་གྱི་དུས་སུ་བཤགས་སྡོམ་ལྟུང་བའི་མིང་སྨོས་ཏེ་ཞུ་བ་དང་རྟེན་གསུམ་ཁྱད་པར་ཅན་གྱི་སྤྱན་སྔ་ལ་ལྟུང་བ་སྨྲེ་ངག་གི་རྣམ་པས་བཤགས་པར་བྱ་བ་དང༌། །མཎྜལ་འབུམ་ཐེར་འབུལ་བ་དང་མཆོད་རྟེན་དང་ཚ་ཚ་གདབ་པར་བྱ་བ་དང༌། །སྦྱིན་སྲེག་གི་མེ་ལ་སྦྱངས་པ་དང་མགྲོན་ལ་གཏོར་མ་བཏང་བ་དང༌། །རང་ལྷའི་གསང་སྔགས་བཟླ་བ་དང་ཞི་ལྷག་ཟབ་མོའི་བསམ་གཏན་བསྒོམ་པ་དང༌། །ཉེའུ་འདོན་པ་སོགས་སེམས་ཅན་གྱི་སྲོག་བསྐྱབ་པར་བྱ་བ་དང་བཀའ་མདོ་རྒྱུད་ཀློག་པ་དང་བླ་མ་གཙུག་གི་ནོར་བུ་ལྟར་བསྟེན་པ་དང༌། །དཀྱིལ་འཁོར་དུ་བདག་འཇུག་བླང་བ་དང་རྒྱལ་བའི་ཡིག་བརྒྱ་སྟོང་ཕྲག་བཟླ་བ་དང་ཉ་སྟོང་བརྒྱད་གསུམ་སོགས་ཀྱི་དུས་བཟང་རྣམས་ལ་གཟུངས་སྔགས་བཟླས་པ་དང༌། །ཉིན་མཚན་དུས་དྲུག་ཏུ་ཕུང་པོ་གསུམ་པ་འདོན་པ་དང་རྡོར་སེམས་ཀྱི་བདུད་རྩི་འབེབས་སྦྱང་བྱ་བ་དང་བླ་མའི་རྣལ་འབྱོར་བསྒོམ་པ་དང༌། །ཐིག་ལེ་འབར་འཛག་གི་རྣལ་འབྱོར་བསྒོམ་པ་དང་ཕྲ་མོའི་༼༡༡༠༽རྣམ་འབྱོར་སྲོག་རྩོལ་བསྒོམ་པ་སྟེ། །ཕྱིར་བཅོས་ཉེར་ལྔ་པོ་དེ་རྣམས་རྡོ་རྗེ་སྙིང་པོའི་རྒྱན་ལས་གསུངས་སོ། །

**གཉིས་པ་གྲོལ་བྱེད་ཀྱི་ལམ་བཤད་པ་ནི།**

ཤིན་ཏུ་རྨད་བྱུང་གི་རྒྱུད་ལས། རྡོ་རྗེ་འཆང་གིས་ཆོས་བསྟན་པ། །རིམ་པ་གཉིས་ལ་ཡང་དག་བརྟེན། །བསྐྱེད་པ་ཡི་ནི་རིམ་པ་དང༌། །དེ་བཞིན་རྫོགས་པའི་རིམ་པའོ། །ཞེས་གསུངས་པ་ལྟར། སྤྱིར་བཏང་བསྐྱེད་རིམ་ཀུན་རྫོབ་དང༌། རྫོགས་རིམ་དོན་དམ་དུ་བཞག་པ་དང༌། བསྐྱེད་རིམ་སྨོན་པ་དང༌། རྫོགས་རིམ་འཇུག་པར་བཞག་པ་དང༌། བསྐྱེད་རིམ་རྣམ་པ་ལམ་བྱེད་དང༌། རྫོགས་རིམ་མངོན་སུམ་ལམ་བྱེད་དུ་བཞག་པ་སོགས་དབྱེ་བ་མང་ཡང༌། འདིར་དམིགས་བསལ་ཐབས་དང་ཐབས་བྱུང་གི་ཚུལ་དུ་ལས་དང་པོ་པ་རིམ་གྱིས་འཇུག་པ་དང༌། སྦྱངས་པ་ཅན་ཟུང་འཇུག་ཏུ་འཇུག་པ་སྟེ་གཉིས་ལས། དང་པོ་བསྐྱེད་རིམ་རྐྱང་པའི་དབང་དུ་བྱས་ན། ངེས་ཚིག་ནི། ཡེ་ཤེས་རྒྱུད་ནས་བསྐྱེད་པས་ན་བསྐྱེད་རིམ་སྟེ། བསྒོམ་མ་ཐག་ཏུ་མི་སྐྱེ་བར་ཁད་ཀྱིས་སྐྱེ་བའི་དོན་ནོ། །དེ་ལ་སྒོམ་ཚུལ་གྱི་སྒོ་ནས་དབྱེ་ན། བློས་བཏགས་པ་དང་ཡོངས་སུ་གྲུབ་པའི་ཚུལ་གཉིས་ལས། མི་ཟབ་པ་དང་ཟབ་པའི་བསྐྱེད་རིམ་གཉིས་སོ། །དང་པོ་ལ་སྦྱང་གཞི་སྐྱེ་གནས་བཞིའི་དབང་དུ་བྱས་ཏེ་སྦྱོང་བྱེད་བསྐྱེད་པའི་རིམ་པ་ལ་ཡན་ལག་བཞིའམ་དྲུག་སྟེ། དང་པོ་ལ་ས་བོན་མེད་པ་སྐད་གཅིག་གིས་བསྐྱེད་པ་རྫུས་སྐྱེས་སྦྱོང་བྱེད་དང༌། པད་ཟླ་དང་ས་བོན་ཙམ་ལས་བསྐྱེད་པ་དྲོད་སྐྱེས་སྦྱོང་བྱེད་དང༌། ཉི་ཟླ་ས་བོན་དང་བཅས་པ་ལས་བསྐྱེད་ཅིང་ཞུ་བ་གླུ་བསྐུལ་མེད་པ་སྒོང་སྐྱེས་སྦྱོང་བྱེད་དང༌། ཞུ་བ་གླུས་བསྐུལ་བས་བཞེངས་ཏེ་མངལ་ནས་ལྷ་སྤྲོ་བ་མངལ་སྐྱེས་སྦྱོང་བྱེད་དེ་སྦྱོང་བྱེད་ཡན་ལག་བཞིའོ། །ཕྱི་མ་ལ་བསྐྱེད་རིམ་གྱི་དབང་དུ་དཀྱིལ་འཁོར་རྒྱལ་མཆོག་དང༌། །རྫོགས་རིམ་གྱི་དབང་དུ་ལས་རྒྱལ་མཆོག་གིས་དབྱེ་བས་ཡན་ལག་བཞིའམ་དྲུག་ཏུ་བཤད་པ་སྔར་རྣལ་འབྱོར་རྒྱུད་དུ་བསྟན་ཟིན་པ་དང༌། དེ་དག་ལའང་མངོན་པར་རྟོག་པའི་ཆིངས་རྒྱས་འབྲིང་བསྡུས་གསུམ་དུ་ཕྱེ་སྟེ་གསུངས་པ་རྣམས་གཞན་དུ་ཤེས་པར་བྱའོ། །

གཉིས་པ་ཟབ་པའི་བསྐྱེད་རིམ་ནི། བཏགས་པའི་དཀྱིལ་འཁོར་མི་བསྒོམ་པར་གཙོ་བོ་ལྷུན་གྲུབ་ལུས་ཀྱི་དཀྱིལ་འཁོར་དུ་བྱས་ཏེ་རྒྱུའི་སྟོང་པ་དང་མཐར་བསྡུས་ཀྱི་སྟོང་པ་གཙོ་ཆེར་བསྒོམ་པས་བསྐྱེད་པའི་ལུས་ལ་རྫོགས་པའི་བསམ་པ་ཞུགས་པ་ཅན་ནོ་ཞེས་གསུངས་སོ། །

གཉིས་པ་སྦྱངས་པ་ཅན་ཟུང་འཇུག་ཏུ་འཇུག་པའི་དབང་དུ་བྱས་ན། ངེས་ཚིག་ནི། ཡེ་ཤེས་དངོས་སུ་བསྐྱེད་ཅིང་རྫོགས་པས་ན་རྫོགས་རིམ་སྟེ། རང་ལ་རྫོགས་ཏེ་ཡོད་པའི་བདེ་ཆེན་ཡེ་ཤེས་དངོས་སུ་བསྐྱེད་པའི་དོན་ནོ། །དེ་ལ་རྟོགས་ཚུལ་གྱི་སྒོ་ནས་དབྱེ་ན། ཐོད་རྒལ་བ་དང་ཅིག་ཅར་བའི་ཚུལ་གཉིས་ལས། མཚན་བཅས་དང་མཚན་མེད་ཀྱི་རྫོགས་རིམ་གཉིས་སོ། །དང་པོ་ལ་སྦྱང་གཞི་གནས་སྐབས་བཞི་དང་ཁམས་ལྔའི་དབང་དུ་བྱས་ཏེ་སྦྱོང་བྱེད་རྫོགས་པའི་རིམ་པ་ལ་ཡན་ལག་བཞིའམ་ལྔ་སྟེ། དང་པོ་ལ་ལས་ཀྱི་ཕྱག་རྒྱ། ཡེ་ཤེས་ཀྱི་ཕྱག་རྒྱ། ཕྱག་རྒྱ་ཆེན་པོ། དམ་ཚིག་གི་ཕྱག་རྒྱ་སྟེ་མ་རྒྱུད་ལས་གསུངས་པའི་ཕྱག་རྒྱ་བཞིའོ། །ཕྱི་མ་ལ་རྡོར་བཟླས། སེམས་དབེན། སྒྱུ་ལུས། མངོན་བྱང༌། ཟུང་འཇུག་སྟེ་ཕ་རྒྱུད་ལས་གསུངས་པའི་རིམ་པ་ལྔའོ། །དེ་དག་སྦྱོང་བྱེད་དུ་འཇོག་ཀྱང་འདི་ལ་སྦྱང་གཞི་སྤང་དུ་མེད་ཅིང་སྦྱོང་བྱེད་བླང་དུ་མེད་པས་རྫོགས་པའི་ལུས་ལ་བསྐྱེད་པའི་བསམ་པ་ཅན་ཞེས་དབྱེར་མེད་ཟུང་འཇུག་གི་ལམ་སྟེ། དེ་དག་ལའང་མངོན་༼༡༡༡༽པར་རྟོགས་པའི་རིམ་པ་ཟུང་འཇུག་གི་ལམ་རིམ་བརྒྱད་དུ་ཕྱེ་སྟེ་གསུངས་པ་རྣམས་གཞན་དུ་ཤེས་པར་བྱའོ། །

གཉིས་པ་ཅིག་ཅར་བ་ནི། མངོན་པར་རྟོགས་པའི་ལམ་རིམ་ལ་མི་ལྟོས་པར་གཙོ་བོ་བླ་མའི་མན་ངག་ལ་བརྟེན་ཏེ་སེམས་དངོས་པོའི་གནས་ལུགས་གཏན་ལ་ཕབ་དོན་མངོན་དུ་གྱུར་ནས་མཆོག་འགྲུབ་པར་འགྱུར་རོ། །དེ་ལྟར་བསྐྱེད་པ་དང་རྫོགས་པའི་རིམ་པ་གཉིས་པོ་ཟུང་དུ་འཇུག་པ་ཐབས་གྲོལ་ལམ་གྱི་གནད་དོན་གཅིག་ཏུ་བསྡུས་པ་འདི་ནི་གྲོལ་བྱེད་ལམ་མཐར་ཐུག་པ་ཡིན་ལ་རང་བློ་དང་བསྟུན་པའི་བསྐྱེད་རྫོགས་ལ་བརྩོན་ནས་ལམ་གྱི་སྐྱེལ་སོ་འདི་ལ་བསྒྲིལ་བར་བྱའོ། །

གསུམ་པ་འབོགས་འདོན་གྱི་སྤྱོད་པ་བཤད་པ་ནི། དུས་འཁོར་ལས། བྱིས་པས་རྣལ་འབྱོར་པ་དང༌། དེས་གྲུབ་པ་དང༌། དེས་ཐམས་ཅད་མཁྱེན་པའི་སྤྱོད་པ་མི་བྱའོ་ཞེས་གསུངས་པས། སྤྱིར་སྤྱོད་པ་ལ་གསུམ་སྟེ། བསགས་སྦྱོང་ཆོས་སྤྱོད་ཀྱི་བྱ་བ་རྣམས་ལས་དང་པོ་པའི་སྤྱོད་པ་དང༌། བསྐྱེད་རྫོགས་ལམ་ལ་སྦྱང་གོམས་བྱེད་པ་རྣམས་བསམ་པ་སློབ་པའི་སྤྱོད་པ་དང༌། བསྐྱེད་རྫོགས་ལ་བརྟན་པ་ཐོབ་ནས་ཕྱག་རྒྱ་ཆེན་པོ་ཉམས་སུ་ལེན་པའི་རྗེས་ཐོབ་ཀྱི་སྤྱོད་པ་རྣམས་རིག་པ་བརྟུལ་ཞུགས་ཀྱི་སྤྱོད་པའོ། །ཁྱད་པར་ཕྱི་མ་དེ་ལ་དབྱེ་ན་བཞི་སྟེ། དུས་ཐམས་ཅད་དུ་ཐ་མལ་གྱི་མཚན་འཛིན་ཐད་ཀར་གཅོད་དེ་ཐོག་མཐའ་ཀུན་ཏུ་འཁྲུལ་པའི་སྐྱོན་མེད་པས་ཀུན་ཏུ་བཟང་པོའི་སྤྱོད་པ་ཞེས་བྱ་སྟེ། དེས་གང་ཤར་གྱི་རྟོགས་པ་ལྟ་སྟངས་ཀྱིས་གཅུན་ཕུང་བྱེད་མཁན་པོ་རྩད་གཅོད་དེ་མི་འདོད་པ་བསྒྲུབ་བྱར་བྱེད་པ་རྣམ་རྟོག་དང་ཉོན་མོངས་ལམ་དུ་ཁྱེར་བ་དང༌། དེས་ནས་སློང་མོ་བའམ་སྨྱོན་པ་ལྟ་བུར་བརྫུས་ནས་སྤྱོད་པ་གསང་བའི་ཕྱིར་གསང་སྤྱོད་ཅེས་བྱ་སྟེ། །དེས་ཞེ་ལ་རེ་བ་རྒྱབ་ཏུ་བོར་དོགས་པ་དང་དུ་བླངས་ཏེ་དུར་ཁྲོད་དང་བས་མཐར་བརྟེན་ནས་བར་ཆད་དངོས་གྲུབ་ཏུ་སྡུད་པ་ལྷ་འདྲེ་ལམ་དུ་ཁྱེར་བ་དང༌། །དེ་ནས་ནུས་པ་རྙེད་པའི་སྤྱོད་པ་ཚོགས་སུ་དབྱུང་བའི་ཕྱིར་ཚོགས་སྤྱོད་ཅེས་བྱ་སྟེ། དེས་ཧེ་རུ་ཀའི་ཆས་སུ་བསྒྱུར་ཏེ་ཕྱག་རྒྱ་མ་དང་ལྷན་ཅིག་བཟང་ངན་བླང་དོར་མེད་པར་སྤྱོད་པས་སྡུག་བསྔལ་དང་ན་ཚ་ལམ་དུ་ཁྱེར་བ་དང༌། །དེ་ནས་གཟུང་འཛིན་དང་བདུད་བཞི་སོགས་མི་མཐུན་པའི་ཕྱོགས་ལས་རྒྱལ་བའི་ཕྱིར་ཕྱོགས་ལས་རྣམ་རྒྱལ་གྱི་སྤྱོད་པ་ཞེས་བྱ་སྟེ། དེས་ཆོས་ཅན་ཆོས་ཉིད་དུ་རོ་མཉམ་སྟེ་འཁོར་འདས་ཀྱི་རེ་དོགས་ཞིག་པས་འཆི་བ་ལམ་དུ་ཁྱེར་བའོ། །དེ་ལྟར་དུས་ཚོད་དང་འབྲེལ་བའི་སྤྱོད་པ་རྣམ་པ་བཞི་པོ་དེ་དག་ནི་གྲོལ་ལམ་ཕྱག་རྒྱ་ཆེན་པོ་དེ་ཡི་འབོགས་འདོན་ཡིན་ལ་སྤྱོད་པ་རོ་སྙོམས་སྐོར་དྲུག་ཏུ་གྲགས་པའང་དེར་བསྡུས་སོ། །

**བཞི་པ་མཐར་ཐུག་གི་འབྲས་བུ་བཤད་པ་ནི།**

འདིར་གསང་སྔགས་བླ་མེད་ཀྱི་ལམ་རིམ་སྨིན་གྲོལ་གཉིས་ལ་བརྟེན་ནས་དམ་ཚིག་གམ་སྡོམ་པ་ལ་ཉེས་ལྟུང་གིས་མ་གོས་པར་སྐྱོན་མེད་དུ་བསྲུང་བར་ཁས་བླངས་པའི་གང་ཟག་རབ་འབྲིང་ཐ་གསུམ་དུ་བསྟན་པ་དེ་དག་ལས། དབང་དམན་ཐུན་མོང་གི་ལམ་ལ་བརྟེན་ཏེ་མི་ཟབ་པའི་བསྐྱེད་རིམ་སྒོམ་བཞིན་པ་རྣམས་ཚེ་འདི་ཉིད་ལ་ཐ་མལ་གྱི་འཆིང་བ་ལས་གྲོལ་ཏེ་འབྲས་བུ་འཕགས་པའི་འོག་མིན་གྱི་སའི་བར་དུ་འགྲུབ་པ་དང༌། དབང་འབྲིང་ཐུན་མིན་གྱི་ལམ་ལ་བརྟེན་ཏེ་ཟབ་པའི་བསྐྱེད་རིམ་དང་མཚན་བཅས་ཀྱི་རྫོགས་རིམ་ཅི་རིགས་པ་སྒོམ་བཞིན་པ་རྣམས་ཚེ་འདི་ཉིད་ལ་སློབ་པའི་ཟུང་འཇུག་མངོན་དུ་བྱས་ཏེ་འབྲས་བུ་དབང་ཕྱུག་གི་ཡོན་ཏན་བརྒྱད་དང་ལྡན་པའི་ཡེ་ཤེས་ཀྱི་སྐུར་འགྲུབ་པ་དང༌། དབང་རབ་མཚན་མེད་ཀྱི་རྫོགས་རིམ་མམ་གྲོལ་ལམ་ཆིག་ཆོག་གི་ལམ་སྒོམ་བཞིན་པ་རྣམས་ཚེ་འདི་ཉིད་ལ་མི་སློབ་པའི་ཟུང་འཇུག་མངོན་དུ་བྱས་ཏེ་འབྲས་བུ་དབང་ཕྱུག་བརྒྱད་ལྡན་ནམ་ཁ་སྦྱོར་ཡན་༼༡༡༢༽ལག་བདུན་ལྡན་གྱི་རྡོ་རྗེ་འཆང་དུ་འགྲུབ་པའོ། །དེ་ལྟར་ལམ་དང་མཐུན་པའི་འབྲས་བུ་དེ་དག་ཚེ་འདི་ཉིད་དམ། །དེ་ལ་མ་ཐོབ་ཀྱང་བར་དོར་དངོས་གྲུབ་འགྲུབ་སྟེ་གྲོལ་བ་དང༌། ཡང་ན་སྐྱེ་བ་གསུམ་པ་ལ་བརྟན་པ་ཐོབ་སྟེ་གྲོལ་བའམ་དེར་མ་གྲོལ་ན་ཐ་མའང་སྐྱེ་བ་བདུན་པ་ལ་ངེས་པར་གྲོལ་བ་དང༌། །དུས་འཁོར་ལས་སྐྱེ་བ་བདུན་ལས་མང་བར་མ་གསུངས་ལ་རྡོ་རྗེ་རྩེ་མོ་ལས། སྐྱེ་བ་བཅུ་དྲུག་པ་ལ་ངེས་པར་འཚང་རྒྱ་བར་གསུངས་ཏེ། སྐྱེ་དང་སྐྱེ་བ་ཐམས་ཅད་དུ། །རྡོ་རྗེ་ཅན་ནི་མངོན་བརྩོན་འགྱུར། །སྐྱེ་བ་བཅུ་དྲུག་མཐར་ཐུག་པས། །ཞི་བ་སངས་རྒྱས་ཉིད་ཐོབ་འགྱུར། །ཞེས་གསུངས་སོ། །

**གསུམ་པ་སྡོམ་གསུམ་རྒྱུད་ལྡན་དུ་བསྟན་པས་མཇུག་བསྡུ་བ་ནི།**

དེ་ལྟར་གོང་དུ་བསྟན་པའི་སྡོམ་པ་གསུམ་པོ་གང་ཟག་གཅིག་གི་རྒྱུད་ལ་ཇི་ལྟར་ལྡན་ཞེ་ན། སྡོམ་པའི་ངོ་བོ་གཅིག་ལ། རང་ལྡོག་མ་འདྲེས་པ། ཡོན་ཏན་ཡར་ལྡན་གྱི་ཚུལ་དུ་ལྡན་པ་སྟེ། དེ་ཡང་དམན་སེམས་ཀྱིས་བླངས་པའི་སོ་ཐར་དེ་ལ་སེམས་བསྐྱེད་ཀྱིས་ཟིན་ན་བྱང་ཆུབ་སེམས་དཔའི་སྡོམ་པའི་ངོ་བོར་གྱུར་པ་དང༌། དེ་གཉིས་ཀྱི་སྟེང་དུ་དབང་ཐོབ་ན་རྡོ་རྗེ་འཛིན་པའི་སྡོམ་པའི་ངོ་བོར་གྱུར་པ་སྟེ། དཔེར་ན་འབངས་དང་བཅས་པའི་རྒྱལ་ཕྲན་འཁོར་ལོ་སྒྱུར་བའི་གཡོག་ཏུ་གྱུར་པ་བཞིན་ནོ། །གསུམ་ཀ་དགག་བྱ་ཉོན་མོངས་སྤོང་བ་དང༌། དགོས་པ་ཉོན་མོངས་པས་མི་འཆིང་བ་དང༌། སྤོང་བསྒྱུར་ལམ་དུ་བྱེད་པའི་གནད་ཀྱིས་མཐུན་པ་སྟེ། དཔེར་ན་དུག་མ་ཟོས་པ་དང༌། སྨན་དུ་བསྒྱུར་བ་དང༌། རིག་སྔགས་ཀྱིས་གཅུན་ཏེ་ཟོས་ན་དེ་གསུམ་ཀ་དུག་གིས་མི་གནོད་པ་བཞིན་ནོ། །དེས་ན་སྡོམ་པ་སྔ་མ་སྔ་མ་ཕྱི་མ་ཕྱི་མའི་རྟེན་ཙམ་ལས་རྫས་ཐ་དད་དུ་མེད་པས་ངོ་བོ་གཅིག་ཏུ་གྲུབ་བོ། །འོ་ན་གསུམ་ལྡན་ཡིན་པས་མི་འཐད་དེ་ངོ་བོ་གཅིག་པའི་ཕྱིར་ཞེ་ན། བླང་ཡུལ་དང་བསམ་པ་དང་དུས་དང་ཆོ་ག་ཐ་དད་པས་ལྡོག་ཆའི་ཡོན་ཏན་སོ་སོར་མ་འདྲེས་པར་ཡོད་དེ། དཔེར་ན་ནམ་མཁའ་ལ་སྐར་མ་དང་ཟླ་བ་དང་ཉི་མ་སྟེ་གསུམ་པོ་རང་རང་གི་འོད་དང་བཅས་ཐ་དད་ཅིག་ཅར་དུ་འདུག་པ་ལྟར། །སོ་སོར་བླང་པ་སྡོམ་པའི་རིས་གསུམ་ཡང་གང་ཟག་གཅིག་གི་རྒྱུད་ལ་དགག་དགོས་གནད་ཀྱིས་མི་འགལ་བར་དེ་ལྟར་གནས་པས་རང་ལྡོག་མ་འདྲེས་པར་གྲུབ་བོ། །འོ་ན་ཉི་ཟླ་སྐར་གསུམ་འཛོམས་དུས་ཟླ་སྐར་གཉིས་ཉི་མའི་ཟིལ་གྱིས་མི་མངོན་པ་ལྟར་སྔགས་སྡོམ་ཐོབ་པའི་ཚེ་སྡོམ་པ་འོག་མ་གཉིས་བག་ལ་ཞ་བས་རང་ལྡོག་མ་འདྲེས་པ་ཇི་ལྟར་འཐད་ཅེ་ན། །ཉི་ཟླ་སྐར་གསུམ་དེ་དག་རང་འོད་གཅིག་གི་ཟིལ་གཅིག་གིས་གནོན་པའི་དཔེས་མཚོན་ཏེ་འོག་མའི་སྐྱོན་གོང་མའི་ཡོན་ཏན་གྱིས་ཟིལ་གྱིས་གནོན་ཀྱང་འོག་མའི་ཡོན་ཏན་གཏན་མེད་དུ་མ་སོང་བའི་ཕྱིར་བག་ལ་ཞ་བའི་སྐྱོན་ཡང་ག་ལ་ཡོད། །དེ་ལ་འོག་མའི་ཡོན་ཏན་མ་བཏང་བཞིན་དུ་གོང་མའི་ཡོན་ཏན་ཆེས་ལྷག་པར་གསལ་བའི་དབང་གིས་ཡོན་ཏན་གྱི་རྣམ་པ་ཡར་ལྡན་དུ་གནས་པའང་གྲུབ་བོ། །དེ་ལྟར་རྣམ་པའི་ལྡོག་ཆ་མ་འདྲེས་པའི་དབང་གིས་དུས་སྐབས་གང་གཙོ་བའི་བླངས་འདས་གཙོ་བོ་བསྲུང་བའི་ཕྱིར་དང༌། དགག་སྒྲུབ་རྟེན་གྱིས་ཕྱེ་བ་མ་ཡིན་པར་བསམ་པའི་བྱེ་བྲག་ཡིན་པའི་ཕྱིར། གཙོ་ཆེར་གཞན་གྱི་དོན་བསམ་མོ་ཞེས་གསུངས་པས། གཞན་དོན་གྱི་ཐབས་གསང་སྔགས་ཟབ་པའི་ཕྱིར་དགག་སྒྲུབ་གོང་མ་གཙོ་བོའི་བླང་དོར་བསྟན་པ་ཡིན་ལ། གཞི་དེ་ལས་འོག་མའི་ལྟུང་བ་ཡང་མི་འགྱུར་ཏེ་གསང་ཆེན་ཐབས་ལ་མཁས་པའི་སྤྱོད་པ་ཡིན་པའི་ཕྱིར་རོ། །མདོར་ན་འོག་མས་གོང་མའི་གོ་མི་དགག་པ་དང་གོང་མས་འོག་མ་ཁྱད་དུ་མི་གསོད་པར་དགག་དགོས་གནད་ཀྱིས་མི་འགལ་བའི་ཚུལ་ཤེས་༼༡༡༣༽དགོས་ཏེ། །དཔེར་ན་ཞེ་སྡང་རང་ག་མ་ནི་སྔགས་ཀྱི་ལམ་དུའང་དགག་བྱ་ཁོ་ན་ཡིན་ལ། །ངན་འགྲོར་སྐྱེ་ངེས་པ་ཞིང་བཅུ་ཚང་བའི་བསྟན་དགྲ་ལྟ་བུར་སྙིང་རྗེའི་ཀུན་སློང་གིས་བསྒྲལ་ན་སོ་བྱང་གི་ཕམ་པ་དང་རྩ་ལྟུང་གིས་མི་གོས་པ་མ་ཟད། །ཡུལ་སྡིག་ཅན་ལ་ཐབས་མཁས་ཀྱིས་ཕན་འདོགས་པ་དང་བསྟན་འགྲོའི་དོན་ཆེན་པོའང་འགྱུར་བའི་དགོས་པ་དང་བཅས་པ་བཞིན་ནོ། །དེས་ན་རྒྱུ་མཚན་གསུམ་གྱི་སྒོ་ནས་གསུམ་ལྡན་རྡོ་རྗེ་འཛིན་པའི་སྡོམ་པ་འགལ་མེད་དུ་རིགས་པས་གྲུབ་བོ། །

**གསུམ་པ་ཐ་མར་བཤད་པ་མཐར་ཕྱིན་གྱི་བྱ་བ་ལ་གསུམ། ཆེ་བ་བརྗོད་པའི་སྒོ་ནས་བསྟན་བཅོས་ཀྱི་མཛད་བྱང་སྨོས་པ། ཡོན་ཏན་བརྗོད་པའི་སྒོ་ནས་ཡིད་ཆེས་པར་བསྟན་པ། དགོས་པ་བརྗོད་པའི་སྒོ་ནས་ཡུན་དུ་གནས་པར་སྨོན་པའོ། །དང་པོ་ནི།**

བདག་ཅག་གི་སྟོན་པ་མཉམ་མེད་ཐུབ་པའི་དབང་པོ་དེ་ཉིད་ཀྱི་དཔལ་གྱི་མགུལ་ནས་གསུངས་པའི་གཞུང་འདུལ་ལུང་སྡེ་བཞི་དང་ཤིན་ཏུ་རྒྱས་པ་ཆེན་པོའི་མདོ་དང་རིག་པ་འཛིན་པའི་སྡེ་སྣོད་ཟབ་ཅིང་རྒྱ་ཆེ་བ་དག་གི་ཆུ་གཏེར་ཏེ་རྒྱ་མཚོ་ཆེན་པོ་ལ་ཐོས་བསམ་གྱི་གྲུ་གཟིངས་བཅས་ཏེ་ཞུགས་པའི་སྙིང་སྟོབས་ཀྱིས། །གཞུང་ལུགས་དེ་དག་གི་བརྗོད་བྱའི་དོན་དང་རྗོད་བྱེད་ཚིག་རྣམས་རྟོག་བཟོའི་མཆིང་བུ་ཕལ་པ་དང་མ་འཁྲུལ་བར་ཀླུ་དབང་གདེངས་ཅན་བདག་པོའི་གཙུག་གི་ཡིད་བཞིན་གྱི་ནོར་བུ་བསམ་འཕེལ་དབང་གི་རྒྱལ་པོ་ལྟ་བུ། །ཕྱག་ཏུ་ཐོབ་ནས་ཐར་འདོད་ཀྱི་སྐྱེ་བོ་གཞན་ལ་ཕན་པའི་ཆེད་དུ་དཔྱད་གསུམ་དག་པའི་བྱི་དོར་ལེགས་པར་སྦྱངས་ཏེ་མཁས་དབང་བསྟན་པའི་རྒྱལ་མཚན་བླ་ན་མཐོ་བ་ཐམས་ཅད་ཀྱི་ཏོག་ཏུ་མཆོད་པར་འོས་པའི་ལེགས་བཤད་འགྲན་ཟླ་དང་བྲལ་བ་འདི་ནི། །སྐལ་བཟང་ཐར་པའི་དེད་དཔོན་མི་ཕམ་པདྨ་དཀར་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་བྱ་བ་གང་དེའི་ཞབས་ཀྱིས་བརྩམས་པར་མཛད་པའམ་བྱས་སོ་ཞེས་མཛད་བྱང་སྨོས་པའོ། །

**གཉིས་པ་ནི།**

ལེགས་བཤད་འདིས་ཤེས་ལྡན་གྱི་གང་ཟག་ཐར་ལམ་དོན་དུ་གཉེར་བས་ཐོས་བསམ་གྱི་ལམ་ལ་ཞུགས་པ་རྣམས་གཞུང་ལུགས་རྒྱས་པ་དག་ལ་དཀའ་ཚེགས་ཀྱིས་མྱ་ངམ་ཐང་དུ་འཁྱམས་ཤིང་ངལ་བའི་སྐོམ་པ་རྣམས་ལ། །མཁས་དབང་མ་དྲོས་བདག་པོ་འཇིག་རྟེན་དུ་བྱོན་པའི་ཕྱག་རྗེས་རྒྱུན་འཇོག་པར་མཛད་པའི་ལེགས་བཤད་འདི་ནི་ངེས་དོན་ཡན་ལག་བརྒྱད་དང་ལྡན་པའི་བདུད་རྩིའི་ཆུ་གཏེར་དང་མཚུངས་པ་ཡིན་ཏེ། །དེ་ལ་ཞིབ་ཏུ་བརྟགས་ན་མཁས་དབང་གཟུར་གནས་ཡོངས་ཀྱི་སྙིང་ལ་སིམ་པའི་བདེ་བ་ཁྱད་པར་ཅན་ཐོབ་ནས་དུས་དང་རྣམ་པ་ཀུན་ཏུ་དགའ་བ་བསྐྱེད་དེ་སེམས་ཀྱི་མེ་ལོང་དྭངས་མར་ངེས་ཤེས་གསར་དུ་རྙེད་པའི་གཟུགས་བརྙན་ནི། །མངོན་པར་རྟོགས་པའི་ལམ་གྱི་རིམ་པ་ཅི་ཡང་འཆར་དུ་བཏུབ་པར་བྲི་བའི་རི་མོ་མཁན་དུའང་ལྐོག་མིན་མངོན་སུམ་དུ་མཐོང་བར་འགྱུར་བས་ཡིད་ཆེས་པར་བསྟན་པའོ། །

**གསུམ་པ་ནི།**

མདོ་སྔགས་རྒྱ་མཚོའི་སྙིང་པོ་བཅུད་དུ་ཕྱུང་བ་དགོས་དོན་ཤིན་ཏུ་གཅེས་པའི་དོན་ལས་བརྩམས་པའི་བསྟན་བཅོས་ཐོག་མཐའ་བར་གསུམ་དུ་དགེ་བ་སྐྱོན་མེད་རི་བོང་གཟུགས་ཀྱིས་རྣམ་པར་མཛེས་པ་ལ། །ཚིག་དོན་ཕུན་སུམ་ཚོགས་པའི་དོན་གྱི་རྣམ་གྲངས་དུ་མའི་འོད་དཀར་བྱེ་བས་ཡོངས་སུ་འཁྱུད་པའམ་ལེགས་པར་བསྐོར་བར་མཛད་ནས། །དགོས་པ་གང་ཟག་གཅིག་གིས་ཉམས་སུ་ལེན་པའི་ལམ་ཚང་ལ་མ་ནོར་བར་ཡོངས་སུ་བསྡུས་པའི་དོན་བཟང་དྲི་མ་མེད་པའི་གླེགས་བམ་ཤར་རིའི་རྩེར་བཀོད་པའི་སྔོན་མེད་ཟླ་བ་འདི་ཉིད། །ཐུབ་བསྟན་ཀུ་མུད་བཞད་པའི་གཉེན་༼༡༡༤༽དུ་སྒྲིབ་པ་མེད་པར་སྲིད་མཐའི་བར་དུ་གནས་པར་གྱུར་ཅིག་ཅེས་ཡུན་དུ་གནས་པར་སྨོན་པའོ། །འདུལ་བ་ཀུན་ལས་བཏུས་པ་སྡོམ་པ་གསུམ་གྱི་རྒྱན་ལས། དེ་བཞིན་གཤེགས་པའི་འདུལ་བ་རྣམ་པར་བཤད་པའི་ལེའུ་གསུམ་པ་སྟེ་རྫོགས་སོ། །

སླར་སྨྲས་པ། ཐམས་ཅད་མཁྱེན་གཟིགས་པདྨ་དཀར་པོ་ཡི། །དགོངས་པའི་ཆུ་གཏེར་ཟབ་མོར་བདག་ལྟ་བུའི། །ཡལ་གའི་རི་དྭགས་རྐྱལ་གྱིས་ཆོད་མིན་ཡང༌། །དད་བརྩོན་རཱ་མ་ཎ་ཡི་ཉག་ཕྲན་ལ། །འཇུས་ཏེ་རྒྱལ་ཆེར་འགྲེལ་པའི་ཁང་བཟང་དུ། །ཆོས་ཚུལ་རིན་ཆེན་རྩིག་ངོགས་ལ་བལྟས་པས། །བསྟན་པ་དམ་པའི་ཆོས་ཀྱི་ལུས་མཛེས་པ། །སྡོམ་པའི་རྒྱན་ལས་གཞན་དུ་མེད་མཐོང་ནས། །འདི་ལ་ཡིད་ཆེས་དད་པས་སྲི་ཞུའི་ཕྱིར། །རང་བཟོའི་མཆིང་བུ་ངན་པས་མ་བསླད་པའི། །མཆན་འགྲེལ་མུ་ཏིག་ཕྲེང་བ་འདི་སྦྱིན་གྱིས། །བསྟན་འཛིན་རི་དྭགས་མིག་ཅན་མཆིས་ན་ཐོགས། །དེང་སང་ཆོས་ལས་ཆོས་མིན་མཛེས་མཐོང་བས། །གཞན་ལ་ཕན་སྙམ་སེམས་པའི་རེ་བ་མེད། །ལྐོག་ཏུ་རང་སེམས་འདུལ་ལ་ཕན་པའི་ཕྱིར། །རང་ཉིད་ངལ་བ་དང་དུ་བླངས་ཏེ་བྲིས། །འདིར་འབད་དགེ་བས་མཁའ་མཉམ་ཡིད་ཅན་ཀུན། །ཉན་རང་བྱང་སེམས་རིགས་པ་འཛིན་པ་ཡིས། །འཇུག་པའི་གཞུང་ལམ་བཟང་པོ་འདིར་ཞུགས་ཏེ། །གསུམ་ལྡན་རྡོ་རྗེ་འཛིན་པའི་གནས་ཐོབ་ཤོག །ཅེས་སྡོམ་པ་གསུམ་གྱི་རྒྱན་ཅེས་བྱ་བའི་བསྟན་བཅོས་ཀྱི་མཆན་འགྲེལ་པད་དཀར་ཞལ་ལུང་འདི་ཉིད་འབྲུག་གཞུང་འདུས་སྡེ་རྒྱ་མཚོའི་གྲལ་མཐར་འཁོད་པའི་བཙུན་པ་དགེ་འདུན་རིན་ཆེན་པས་རང་ལོ་སུམ་ཅུ་སོ་ལྔར་སོན་སྐབས། དཔལ་ལྡན་འབྲུག་པའི་གདན་སའི་ལྟེ་བ་སྤུངས་ཐང་བདེ་བ་ཆེན་པོའི་ཕོ་བྲང་གི་དབུ་རྩེ་ཆེན་པོར་གྲུབ་པར་བགྱིས་པ་ལགས་ཀྱང་ད་ལྟའི་བར་དུ་དོན་དུ་མི་འགྱུར་སྙམ་སྟེ་གཞན་ལ་མ་སྤེལ་བར་བཏང་སྙོམས་སུ་ལུས་པ་དང༌། ད་ཆར་རང་ལོ་ལྔ་བཅུར་ཉེ་བ་ཀུན་དགའ་ཞེས་པ་ཤིང་ཕོ་སྟག་གི་ལོར་རྟ་མགོའི་སྒྲུབ་སྡེའི་སློབ་དཔོན་གསུམ་ལྡན་རྡོ་རྗེ་འཛིན་པ་ཐུབ་བསྟན་ཡོན་ཏན་འོད་ཀྱི་ཞལ་སྔ་ནས་བཀའི་དབུགས་འབྱིན་སྩལ་བ་བཞིན། སྒྲུབ་སྡེ་ངེས་དོན་གྲུབ་པའི་དགའ་ཚལ་དུ་འཁོད་པའི་བསྟན་འཛིན་གཞོན་ནུ་རྣམས་ཀྱི་ཆེད་དུ་ཞུས་དག་མཐར་དབྱུང་བགྱིས་ཏེ་སྤེལ་བ་དགེ་ལེགས་སུ་གྱུར་ཅིག། །།